
Tai atsitiko 1540 metais liepos mėnesio 10 dieną ketvirtą 
valandą popiet Paryžiuje, netoli universiteto, prie Augustinic- 
čių bažnyčios durų, šalia indo su švęstu vandeniu. 

Aukštas gražus jaunuolis, tamsaus gymio, ant pečių krin- 
tančiais plaukais, didelėmis juodomis akimis, apsirengęs kuk- 
liai, bet elegantiškai, apsiginklavęs tik durkleliu su nuostabiai 
išraižyta rankena, išstovėjo ten per visus mišparus; tur būt, 
jis labai karštai meldėsi, nes visą laiką nė iš vietos nepaju- 
dėjo. Nulenkęs galvą, tartum paskendęs apmąstymuose, jis 
kažką tyliai šnabždėjo, tikriausiai maldas, kadangi jo žodžius 
galėjo išgirsti nebent dievas ir jis pats. Pamaldoms baigiantis, 
jis pakėlė galvą, ir šalia stovintieji galėjo nugirsti jį sakant: 

— Kaip biauriai bliauna psalmes tie prancūzų vienuoliai! 
Ar jie negalėtų gražiau giedoti, kai ji klausosi? Ji tikriausiai 
pripratusi prie angelų giesmių... Tiek to, mišparai pagaliau 
baigėsi. Dieve mano, dieve; suteik man šiandien daugiau lai- 
mės, negu aną sekmadienį. Tegu ji nors Žžvilgteli į mane! 

Paskutinieji šios maldos žodžiai nebuvo jau tokie bepras- 
miški: jeigu toji, kuriai buvo skirta ši malda, būtų pažvelgusi 
į jaunuolį, tai pamatytų žavingiausią jauną veidą, apie kokį 
ji galėjo tik svajoti, skaitydama gražiuosius mitologinius pa- 
sakojimus, anais laikais taip paplitusius dėka Klemano Maro, 
kuris apdainavo Psichės meilę ir Narcizo mirtį. Apsirengęs 
kukliais tamsiais rūbais, jaunuolis, kurį mes išvedėme į sceną, 
buvo reto grožio ir nepaprastos elegancijos; jis šypsojo malo- 
niai ir nuoširdžiai, o jo akys degė tokia aistra, kad jos neįsten- 
gė užtemdyti aštuoniolikmečio drovumas. 


Išgirdęs stumdomų kėdžių bildesį ir supratęs, kad mišparai 
pasibaigė, mūsų įsimylėjėlis (iš jo Žodžių skaitytojas tikriausiai 
jau suprato, kad jis turi teisę būti taip vadinamas) truputį pa- 
sitraukė, žiūrėdamas į tylomis praeinančius žmones: pasipū- 
tusius parapijinės tarybos narius, garbingas, į senatvę surim- 
tėjusias matronas ir dailias merginas. Bet gražusis jaunuolis 
ne dėl jų buvo atėjęs, nes jo akys sužibo ir jis greitai prasi- 
spraudė į priekį tik tada, kai pastebėjo besiartinant baltai ap- 
sirengusią merginą, lydimą duenjos, kuri, matyt, buvo iš gerų 
namų, gražaus elgesio, dar gana jauna, gana linksma ir, gar- 
bės Žodis, visai nebiauri! Kai jos abi priėjo prie švęsto vandens 
indo, mūsų jaunuolis pamerkė į jį ranką ir galantiškai ištiesė 
ją damoms. 

Duenja kuo meiliausiai nusišypsojo, padėkojo, žemai pri- 
tūpdama, palietė jaunuolio pirštus ir didžiam jo nusivylimui 
pati perdavė savo drėgnais pirštais švęstą vandenį jaunajai 
draugei; karšta malda, kurią jaunuolis šnabždėjo prieš keletą 
minučių, nepadėjo — mergina nepakėlė į jį savo akių. Bene 
reikia geresnio įrodymo, kad ji žinojo jį čia stovint? 

Merginai nuėjus, gražusis jaunuolis treptelėjo koja ir su- 
murmėjo: 

— Ir šį kartą ji manęs neišvydo! 

Bene reikia geresnio įrodymo, kad jaunuoliui, kaip mes, 
rodos, jau minėjome, vargu ar buvo daugiau kaip aštuonioli- 
ka metų. 

Bet mūsų nepažįstamojo apmaudas greit išgaravo, jis nu- 
bėgo bažnyčios laiptais žemyn ir, pamatęs, kad gražioji išsiblaš- 
kėlė, nuleidusi ant veido šydą ir įsikibusi į palydovės ranką, 
pasuko į dešinę, taip pat nuskubėjo į dešinę, tardamas, kad ir 
jam. pakeliui. Mergina patraukė krantine ir perėjo Sen-Mišelio 
tiltą. Ir vėl nepažįstamasis džiaugėsi, kad jam pakeliui. Paskui 
ji perkirto Barijeri gatvę ir Šanžo tiltą, Mūsų jaunuoliui irgi 
reikėjo eiti tuo keliu, ir jis sekė merginą it šešėlis. 

Kiekviena graži mergina turi savo šešėlį — įsimylėjėlį. 

Deja! Prie Gran-Šatle skaisčioji žvaigždė, kurios palydovu 
pasidarė mūsų nepažįstamasis, staiga dingo: vos duenjai pasi- 
beldus, karališkojo kalėjimo vartai lyg patys savaime atsivėrė 
ir tuoj pat vėl užsidarė. 

Vaikinas valandėlę stovėjo *nustėręs, bet netrukus rado 
išeitį, mat, už gražuolės akių jam niekad nestigdavo ryžto. 
Prieš Šatle vartus oriai žingsniavo sargybinis su ietimi ant 
peties. Jaunas mūsų nepažįstamasis juo pasekė: šiek tiek pasi- 

traukęs, kad nekristų kitiems į akis, bet ne per toli nuo var- 
tų, jis didvyriškai stojo į meilės sargybą, kurią anais laikais 
gana dažnai eidavo visi įsimylėję jaunuoliai. 

Jeigu skaitytojas kada nors gyvenime yra stovėjęs sargy- 
boje, tai jis žino, kad geriausia priemonė nustumti laiką — 
kalbėti su pačiu savimi. Matyl, mūsų jaunuoliui tokia sargyba 
buvo ne pirmiena, nes, vos tik ją pradėjęs, jis kreipėsi į save 
tokiais Žodžiais: 

— Ji tikriausiai ne čia gyvena. Šįryt po mišių ir abu pas- 
kutiniuosius sekmadienius, kada išdrįsau ją palydėti tik aki- 
mis,— na ir žioplys gi aš buvau,— ji pasuko krantine ne į de- 
šineę, bet į kairę, Nelio vartų ir Pre-o-Klero pusėn. Kurių velnių 
jai reikia Šatle? Pažiūrėkime.. Gal ji lanko kokį kalinį, grei- 
čiausiai savo brolį. Vargšelė! Kaip jai skaudu, nes ji, žinoma, 
ne tik graži, bet ir gera. Po velnių! Taip norėtųsi užkalbinti 
ją, atvirai paklausinėti ir pasiūlyti jai savo paslaugas. Jei ten 
sėdi jos brolis, tai viską papasakosiu mokytojui ir paklausiu jį 
patarimo. Jeigu jis pabėgo iš šv. Angelo pilies, tai jau žino, 
kaip ištrūkti iš kalėjimo. Nutarta: išvaduosiu jos brolį. Po 
tokios paslaugos jis bus mano draugas iki grabo lentos, visų 
pirma paklaus, kuo galėtų atsidėkoti už visa, ką jam esu pada- 
ręs. Prisipažinsiu, kad myliu jo seserį. Jis mus supažindins, aš 
pulsiu prieš ją ant kelių, ir pažiūrėsime, ar tada ji pažvelgs 
į mane. 

Lengva suprasti, kad sykį pasileidus tokiu keliu, įsimylė- 
jėlio vaizduotės nesulaikysi. Todėl mūsų jaunuolis gerokai 
nustebo, išgirdęs mušant ketvirtą valandą ir pamatęs, kad pa- 
sikeitė sargyba. 

Naujai atėjęs sargybinis stojo į savo postą, bet jaunuolis 
nenusiminė. Jam taip šauniai pavyko nustumti laiką, kad jis 
vėl griebėsi seno ir ėmė pinti nė kiek nežodingesnį monologą: 

—- Kokia ji graži! Kokie grakštūs ir drovūs jos judesiai! 
Kokios grynos jos kūno linijos! Visame pasaulyje tik didysis 
Leonardas da Vinčis ir dieviškasis Rafaelis būtų verti sukurti 
tos tyros, skaisčios būtybės atvaizdą, ir tai tik pačiame jų ta- 
lento klestėjime. O dieve, kodėl aš ne tapytojas, o graveris, 
skulptorius, emalininkas, auksakalys! Jei būčiau tapytojas, jai 
nereikėtų man pozuoti, ir šiaip nutapyčiau jos portretą. Man 
be paliovos vaidentųsi jos didelės mėlynos akys, gražūs švie- 
sūs plaukai, baltas veidelis, liaunas liemenėlis. Jei būčiau ta- 
pytojas, atvaizduočiau ją visuose savo paveiksluose, kaip Ra- 
taelis Santis Fornariną, o Andrea del Sartas — Lukreciją. Bet 

kas prieš ją Fornarina! Nei Fornarina, nei Lukrecija nė jos 
batelių kaspinėlių nėra vertos. Pirma, Fornarina... 

Jaunuolis dar nebaigė savo palyginimų, kurie, savaime su- 
prantama, buvo palankūs jo mylimajai, kada laikrodis vėl 
išmušė. 

Pasikeitė ir antras sargybinis. 

— Šešta valanda. Keista, kad taip greit bėga laikas! — su- 
murmėjo jaunuolis.— Jeigu jis taip greit lekia, vien jos be- 
laukiant, tai kaip jis turi bėgti šalia jos! Ak, šalia jos nejauti 
jokio laiko, šalia jos — rojus. Jei būčiau šalia jos, tai tik Žiū- 
rėčiau į ją, ir valandos, dienos, mėnesiai, visas gyvenimas pra- 
bėgtų lyg sapnas. Dieve mano, koks būtų laimingas gyvenimas! 

Ir jaunuolis sustingo ekstazėje, nes prieš jo, menininko, akis 
mylimoji iškilo lyg gyva. 

Pasikeitė ir trečias sargybinis. 

Visų parapijų bažnyčiose išmušė aštuntą, ir ėmė temti, nes 
iš visa ko galime spręsti, kad ir prieš tris šimtus metų liepos 
mėnesį temdavo apie aštuntą valandą, visiškai taip, kaip ir 
mūsų dienomis; tačiau, gal būt, mus labiau nustebins kitas 
dalykas, būtent: neįtikėtina šešioliktojo amžiaus įsimylėjėlių 
ištvermė. Pasaulis tada dar buvo kupinas jėgų, ir jaunų, stip- 
rių širdžių nesulaikydavo jokios kliūtys nei meilėje, nei mene, 
nei kautynėse. 

Be to, jaunojo menininko — dabar jau žinome jo profesiją — 
kantrybė pagaliau susilaukė atpildo: jis pamatė, kad Šatle 
vartai atsivėrė gal jau kokį dvidešimtą kartą, bet šį sykį pro 
juos išėjo laukiamoji. Su ja buvo ta pati matrona, o iš pas- 
kos, per kokį dešimt žingsnių, sekė du sargai prevotijos uni- 
Iorma. 

Ir vėl jie grįžo tuo pačiu keliu, kuriuo buvo atėję prieš 
penkias valandas: Šanžo tiltu, Barijeri gatve, Sen-Mišelio tiltu 
ir krantine, tik šį kartą jie praėjo pro Augustiniečių bažnyčią 
ir sustojo už kokių trijų šimtų žingsnių prieš didžiulius vartus, 
šalia nedidelių šalinių durų. Duenja pasibeldė, ir durininkas 
tuojau atidarė. Žemai nusilenkę, abu sargai pasuko į Šatle, 
o mūsų menininkas antrą kartą atsidūrė prieš užrakintus vartus. 

Tikriausiai jis ten būtų prastypsojęs iki pat ryto, nes jau 
ketvirtąsyk įsileido į savo svajas, tačiau atsitiktinai į jį atsi- 
trenkė kažkoks įkaušęs praeivis. 

— Ei, drauguži,— šūktelėjo jis, nė kiek neįžūlaudamas,— 
sakykite, ar jūs Žmogus, ar stulpas? Jeigu stulpas, tai turite 

teisę čia stovėti, ir aš jus apeisiu, bet jei žmogus, tai traukitės 
iš kelio! 

— Atleiskite,— tarė išsiblaškęs jaunuolis,— bet aš svetim- 
šalis, nesusigaudau jūsų šauniajame Paryžiuje ir... 

— Jei taip, kitas dalykas. Prancūzai — svetingi žmonės, ir 
aš atsiprašau. Jūs svetimšalis? Gerai. Jūs pasisakėte, kas jūs, 
gausiu ir aš pasakyti, kas aš. Tai va, aš studentas ir va- 
dinuos. .. 

— Atleiskite, — pertraukė jį jaunasis menininkas, — visų pir- 
ma norėčiau sužinoti, kur dabar esu, o paskui galėčiau ir susi- 
pažinti. 

— Prie Nelio vartų, drauguži, priešais Nelio rūmus, — atsa- 
kė studentas, žvilgsniu rodydamas didžiuosius vartus, nuo kurių 
svetimšalis nenuleido akių. 

— Puiku. O kaip man patekti į Sen-Mar:teno gatvę, kurioje 
aš gyvenu? — paklausė mūsų įsimylėjėlis, svarstydamas, kaip 
greičiau atsikratyti įkyraus pašnekovo. 

— Į Sen-Marteno gatvę? Eikite su manimi, aš jus palydėsiu. 
Man kaip tik pakeliui; ant Sen-Mišelio tilto parodysiu jums 
kelią. Tai va, jau sakiau, kad aš studentas, grįžtu iš Pre-o-Klero 
ir vadinuos... 


— Ar nežinote, kam priklauso Nelio rūmai? — paklausė ne- 
pažįstamasis. 

— Va, gražiausia! Kaipgi nežinosi to, kas liečia universi- 
tetą! Nelio rūmai, jaunuoli, priklauso mūsų karaliui, o dabar 
juos valdo Paryžiaus prevo, Roberas d 'Esturvilis. 

— Tai čia gyvena Paryžiaus prevo! — sušuko svetimšalis. 

— Aš jums nesakiau, mano sūnau, kad čia gyvena Pary- 
žiaus prevo,— atsakė studentas.— Jis gyvena Gran-Šatle. 

— A, Gran-Šatle! Šitaip. Bet kaip čia dabar — prevo gyve- 
na Gran-Šatle, o karalius atiduoda jam Nelio rūmus? 

— Štai koks dalykas. Matot, karalius kadaise buvo dova- 
nojęs Nelio rūmus mūsų baji, nepaprastai garbingam vyrui, 
kuris saugojo universiteto privilegijas ir sprendė studentų by- 
las kaip tikras tėvas. Puikiausia tarnyba! Nelaimė, tas gerasis 
baji buvo toks teisingas, toks teisingas — mums, studentams, — 
kad jau prieš dvejus metus panaikino jo pareigas neva dėl 
to, kad jis miegodavęs per teismo posėdžius... Tarsi jo titulas 
nebūtų kilęs iš žodžio „žiovauti“. Panaikinus baji pareigas, 
rūpintis universitetu ir jį globoti buvo pavesta Paryžiaus prevo. 
Geras globėjas, nėr ko sakyti! Tarsi mes patys nemokame sa- 
vimi pasirūpinti! Tai va, minėtas prevo,— girdi, vaikeli, — mi- 

nėtas prevo, baisus grobuonis, nusprendė, kad, paveldėjęs baji 
pareigas, jis privalo paveldėti ir jo valdas, todėl patyliukais, 
ponios d'Etamp palaikomas, pasisavino Didžiuosius ir Mažuo- 
sius Nelio rūmus. 

— Bet jūs, rodos, sakėte, kad jis čia negyvena. 

— Ir negalvoja gyventi, nagas. Tačiau, atrodo, senasis Ka- 
sandras čia įkurdino savo dukterį ar dukterėčią, gražutę mer- 
gytę, vardu Kolomba ar Kolombina, tikrai nežinau, ir laiko ją 
po raktų Mažuosiuose Nelio rūmuose. 

— Iš tikrųjų, — pratarė menininkas, vos atgaudamas kvapą, 
pirmą kartą išgirdęs savo mylimosios vardą,— toks grobsty- 
mas — tai tikra sauvalė. Apgyvendinti milžiniškuose rūmuose 
vieną merginą tik su duenja! 

— Iš kur tu išdygai, svetimšali, kad nežinai tokios įpras- 
tos sauvalės? Mes, vargšai raštininkai, gyvename šešiese vie- 
noje lūšnoje, o žymus didžiūnas apleidžia dilgėlėmis šį didžiulį 
dvarą su visais sodais, kiemais ir veja Žaidimui sviediniu! 

— Čia yra ir veja žaidimui sviedinių? 

— Ir dar kokia, sūnau! Puikiausia! 

— Bet šie Nelio rūmai — karaliaus Pranciškaus I nuosavybė? 

— Žinoma. Ką gi, tavo nuomone, turi su jais veikti kara- 
lius Pranciškus I? 

— Tegu atiduoda kitiems, jeigu prevo vis tiek čia ne- 
gyvena. 

— Na, tai pasiprašyk jų sau. 

— Kodėl ne? Ar jūs mėgstate Žaisti muštuku? 

— Beprotiškai. 

— Tai kviečiu jus sekantį sekmadienį pažaisti su manimi. 

— Kur? 

— Į Nelio rūmus. 

— Duokš ranką, monsinjore karališkųjų pilių valdytojau. 
Beje, ne pro šalį, kad žinotum bent mano vardą. Aš vadi- 
nuosi... 

Kadangi svetimšalis jau žinojo, ką norėjo sužinoti, o visa 
kila, matyt, mažai jam terūpėjo, tai jis nebegirdėjo nė žodžio 
iš visos tos istorijos, kurią pasakojo naujasis draugas. O pasta- 
rasis tuo metu smulkiai išklostė, kad jis vadinąsis Žaku Obri, 
esąs raštininku universitete, grįžtąs iš Pre-o-Klero, kur turėjęs 
pasimatymą su savo siuvėjo žmona. Simona, matyt, savo niekšo 
vyro sulaikyta, neatėjusi, todėl jis raminęsis, gerdamas Siu- 
renės vyną; jis nutaręs nieko nebaduoti siūti tam nevykusiam 

frakų prekijui, kuris privertęs jį stypsoti it gervę, o paskui 
pasigerti, nors jis, Žakas Obri, apsigimęs blaivininkas. 

Kada abu jaunuoliai priėjo Arpo gatvę, Žakas Obri parodė 
mūsų nepažįstamajam kelią, kurį tas žinojo geriau už patį 
studentą; paskui jie susitarė pasimatyti sekantį sekmadienį, dvy- 
liktą valandą, prie Nelio vartų ir išsiskyrė —- vienas dainuoda- 
mas, kitas svajodamas. Pastarasis turėjo apie ką svajoti, nes 
per vieną dieną jis sužinojo daugiau, negu per paskutines tris 
savaites. 

Jis sužinojo, kad jo mylimoji gyvena Mažajame Nelyje, kad 
ji Paryžiaus prevo pono Robaro d'Esturvilio duktė, kad jos 
vardas Kolomba. Kaip matome, diena nenuėjo veltui. 

Svajodamas jis nuėjo Sen-Maiteno gatve ir sustojo prieš 
gražų namą su Feraros kaidinolo herbu virš vartų. Jis tris 
kartus pabeldė. 

— Kas ten? — po valandėlės paklausė iš vidaus jaunas, 
skambus balsas. 

— Aš, panele Katerina,— atsakė nepažįstamasis. 

— Kas „aš'? 

— Askanijas. 

— O pagaliau! 

Vartai atsivėrė, ir Askanijas įėjo. 

Gražutė kokių aštuoniolikos ar dvidešimt metų mergina, gal 
kiek per tamsaus gymio, gal kiek mažoka ir perdaug judri, 
bet liekna ir grakšti, sutiko klajūną garsiai džiūgaudama. 

-— Pagaliau jis grįžo, štai jis! — šaukė ji, bėgdama ar, tiks- 
liau pasakius, šokuodama atgal pranešti apie jo atvykimą. Be- 
skubėdama ji užgesino atsineštąjį žibintą ir paliko atvirus var- 
tus, kuriuos Askanijas, ne toks vėjavaikis, kaip ji, vėl rūpes- 
tingai užrakino. 

Nors nubėgusi Katerina paliko jaunuolį patamsyje, bet jis 
tvirtais žingsniais perėjo gana erdvų kiemą — po kojomis tarp 
grindinio akmenų žėlė žolė, o aplink dunksojo aukšti niūrūs 
pastatai. Tai buvo rūsti ir drėgna kardinolo buveinė, kurioje 
šeimininkas jau seniai nebegyveno. Askanijas žvaliai užlipo 
apsamanojusiais laiptais ir įėjo į milžinišką salę, vienintelę 
apšviestą visuose namuose patalpą, lyg kokį vienuolyno val- 
gomąjį. Anksčiau čia buvo liūdna, tamsu, tuščia, o dabar jau 
du. mėnesiai čia buvo šviesu, linksma ir triukšminga. 

Jau du mėnesius šitoje erdvioje ir šaltoje celėje judėjo, 
dirbo ir juokėsi veiklus ir linksmas būrelis; jau du mėnesius 
milžiniška salė tartum sumažėjo nuo dešimties staklių, dviejų 

priekalų ir gilumoje laikinai įrengto žaizdro. Ant aprūkusių 
sienų — piešiniai, modeliai; ant lentynų — replės, kūjai ir dil- 
dės, špagos, nuostabiai raižytomis rankenomis ir ažūriniais aš- 
menimis, kariški šalmai, šarvai ir skydai su auksinėmis inkrus- 
tacijomis, su bareljefais, vaizduojančiais besiglamonėjančius 
dievus ir deives, tartum. norėta, kad, besigėrėdami tomis sce- 
nomis, žiūrovai pamirštų, kokia tų daiktų paskirtis. Dienos 
metu saulės šviesa sklido pro plačiai atvertus langus, linksmai 
skambėjo vikrių ir nerūpestingų pameistrių dainos. 

Kardinolo valgomajame buvo įsikūrus auksakalio dirbtuvė. 

Tr vis dėlto tą vakarą, 1540 metų liepos mėnesio 10 dieną, 
salė, kaip ir prieš šimtą metų, skendėjo tyloje — mat, buvo 
sekmadienis, ir visi ilsėjosi. Bet nenukraustytas stalas su pra- 
bangios vakarienės likučiais ir žibintas, tokių grynų ir grakš- 
čių linijų, tarsi atkastas Pompėjoje, liudijo, kad laikinieji kar- 
dinolo rūmų gyventojai kartais mėgaudavosi poilsiu, bet jo- 
kiu būdu nebuvo pasninko šalininkai. 

Askanijui įėjus, dirbtuvėje buvo keturi Žmonės. 

Sena tarnaitė kraustė stalą, Katerina degė žibintą, jaunas 
vaikinas, piešęs kamputyje, laukė, kol Katerina vėl pastatys 
prieš jį šviesą, ir, atsirėmęs į žaizdrą, sunėręs ant krūtinės ran- 
kas, stovėjo mokytojas. 

Kiekvienas, įėjęs į dirbtuvę, pirmiausia jį ir būtų pasle- 
bėjęs. 

Šis įstabus žmogus skleidė nepaprastą energiją ir jėgą, net- 
gi tie, kurie nenorėtų jo pastebėti, noromis nenoromis atkreip- 
tų į jį dėmesį. Tai buvo aukštas, stiprus, padžiūvęs, kokių ke- 
turiasdešimt metų vyras; reikėtų Mikelandželo rėžtuvo arba 
Ribeiros teptuko perduoti subtilų ir valingą jo profilį arba nu- 
tapyti tamsų, išraiškingą jo veidą, visą ryžtingą ir valdingą 
jo povyzą. Aukštą jo kaktą pabrėžė juodi antakiai, kurie, ma- 
tyt, dažnai grėsmingai susitraukdavo; aiškios, atviros ir skvar- 
bios jo akys kartais svaidydavo žaibus; jo gera, atlaidi, bet 
šiek tiek ironiška šypsena žavėjo ir kartu baugino. Įprastu 
judesiu jis glostė juodus ūsus ir barzdą. Jo ne itin smulki, bet 
tvirta ir lanksti meistro ranka su ilgais pirštais buvo daili, 
aristokratiška, elegantiška; jo maniera žiūrėti, kalbėti, pasukti 
galvą, jo gyvi, kupini išraiškos, bet ne per staigūs judesiai, 
netgi ta atsaini poza, įėjus Askanijui,— viskas dvelkė jėga: 
liūtas ilsisi, bet jis liūtas. 

Katerina ir mokinys su piešiniu skyrėsi kaip diena nuo 
nakties. Jis buvo paniuręs, tylus, siauros ir jau raukšlėtos kak- 

tos, primerktomis akimis ir kietai suciauptomis lūpomis, ji — 
linksma kaip paukštytė, išsiskleidusi kaip gėlė; po jos blaks- 
tienomis blykčiojo gudrios akutės, o pro lūpas nuolat žyb- 
čiojo balti kaip sniegas dantys. Susikuprinęs kampe pameistrys, 
lėtas ir suglebęs, tartum taupė savo judesius. Katerina bėgiojo, 
sukiojosi, šokinėjo, nė valandėlės nenustygdama vietoje; ji 
trykšte tryško gyvybe, o jauna ir nerūpestinga jos prigimtis, 
nepatirdama jokių dvasinių sukrėtimų, vertė ją judėti. 

"Ji buvo viso namo lepūnėlė, panaši į vieversį savo jud- 
rumu, skambiu ir grynu balseliu; vos pradėjusi naują gyve- 
nimą, ji linksmai, patikliai ir lengvabūdiškai žiūrėjo į žmones 
ir visiškai pateisino Mokytojo duotą pravardę „„Skoconė“, kuri 
itališkai tada reiškė ir dabar tebereiškia kažką panašaus į „,nu- 
trūktagalvę“. Graži, lipšni, vaikiškai išdykusi Skoconė buvo 
visos dirbtuvės siela: visi nutildavo, kada ji uždainuodavo, visi 
juokdavosi, jai besijuokiant, visi paklusdavo jos įsakymams 
be jokių prieštaravimų; beje, jos užgaidos ir išmonės paprastai 
nebūdavo sunkiai įvykdomos. Ji buvo taip nuoširdžiai ir naiviai 
laiminga, kad skleidė aplink save gerą nuotaiką: kiekvienas 
džiaugdavosi, matydamas ją besidžiaugiant. 

Katerinos gyvenimo istorija — sena istorija. Gal būt, mes 
dar ją minėsime. Ji buvo našlaitė, kilusi iš liaudies, dar vai- 
kystėje mačiusi ir šilto, ir šalto. Belt dievas ją ęlobojo. Jai 
buvo lemta dalyti malonumus visiems, tačiau ji sutiko žmogų 
lr suteikė jam laimę. 

Susipažinę su naujais veikėjais, pradėkime pasakojimą nuo 
tos vietos, kurioje jį nutraukėme. 

— A, štai ir tu! Kurgi tu basteisi? — paklausė mokytojas 
Askaniją. 

— Kur? Basčiausi jūsų reikalais, mokytojau. 

— Nuo pat ryto? 

— Nuo pat ryto. 

— Geriau prisipažink, kad ieškojai kokių nuotykių. 

Kokių gi nuotykių galėjau ieškoti? — sumurmėjo Aska- 
nijas. 

— Kas tave žino. 

— Na, o kas čia bloga! — tarė Skoconė.— Jis gana gra- 
žus vyrukas: jei pats neieškos nuotykių, tai nuotykiai jo ieškos. 

— Skocone! — pertraukė ją mokytojas, raukdamas antakius. 

— Na, na, nejaugi imsite pavyduliauti vargšui berniukui! —- 
tarė ji, kilstelėdama už smakro Askanijo galvą.— To betrūk- 

tų... Vajėzau, koks jūs išbalęs! Gal jūs dar be vakarienės, 
ponas klajūne? 

— Ir iš tiesų! — sušuko Askanijas.— Visai buvau pamir- 
šęs. 

— Jei taip, tai sutinku su mokytoju: jis pamiršo valgyti, 
vadinasi, jis įsimylėjęs. Ruperta! Ruperta! Greitai nešk vaka- 
rIienę ponaičiui Askanijui. 

Tarnaitė atnešė skanios vakarienės likučius, ir mūsų jau- 
nuolis godžiai puolė prie jų, nes bestoviniuodamas gryname 
ore gerokai išalko. 

Skoconė ir mokytojas žiūrėjo į jį šypsodami: ji meiliai 
kaip sesuo, o jis švelniai lyg tėvas. O anas menininkas pakėlė 
galvą iš kampo, įėjus Askanijui, bet vos tik Skoconė vėl pa- 
statė prieš jį žibintą, kurį buvo paėmusi, eidama atrakinti 
vartų, jis vėl įsikneibė į savo darbą. 

— Tai va, mokytojau, kiaurą dieną laksčiau jūsų reika- 
lais,— tarė Askanijas, pastebėjęs, kad ir mokytojas, ir Skoconė 
žiūri į jį šypsodami, ir norėdamas nukreipti pokalbį kita vaga. 

-— Kokiais gi, būtent, reikalais? Pasakok. 

— Ar jūs vakar nesakėte, kad čia tamsu ir kad jums reikia 
kitos dirbtuvės? 

— Sakiau. 

— Tai va, radau jums kitą dirbtuvę! 

— Ar girdi, Pagolai? — paklausė mokytojas, pasisukdamas 
į pameistrį. 

— Ką jūs pasakėte, mokytojau? — tarė jis, antrą kartą pa- 
keldamas galvą. 

— Mesk valandėlei savo piešinį ir eikš čia. Jis rado dirb- 
tuvę, girdi? 

— Atleiskite, mokytojau, bet aš ir čia girdėsiu, ką pasa- 
kys mano draugas Askanijas. Norėčiau užbaigti šį etiudą. Man 
rodos, nėra nieko bloga, jeigu sekmadienį, kaip pridera atli- 
kęs savo krikščioniškas pareigas, laisvą laiką skiriu kokiam 
naudingam dalykui: darbas — tai malda. 

— Pagolai, mano drauge,— palingavęs galvą, tarė mokyto- 
jas, labiau nuliūdęs, negu supykęs, — patikėk, būtų geriau, 
jeigu tu stropiau ir atidžiau padirbėtum visą savaitę, 0 sek- 
madienį pasilinksmintum su visais kaip geras draugas. O tu 
tinginiauji darbo dienomis, šventėmis veidmainiškai rodai savo 
uolumą ir išsiskiri iš kitų. Na, daryk, kaip žinai. O tu, vai- 
keli, — kreipėsi jis vėl į Askaniją, ir jo balsas skambėjo švel- 
niai ir nuoširdžiai, — sakei radęs. 


16 


— Radęs jums puikią dirbtuvę. 

— Kur? 

— Ar žinote Nelio rūmus? 

— Gerai žinau, nes esu pro juos ne kartą praėjęs, bet vi- 
duje nebuvau. 

— Ar jie jums patinka iš lauko? 

— Ką ir kalbėti, po perkūnais!.. Bet... 

— Bet kas? 

— Argi ten niekas negyvena? 

— Kur ne, juos užgrobė Paryžiaus prevo, ponas Roberas 
d'Esturvilis, ir užgrobė neteisėtai. Beje, kad jūsų nekankintų 
sąžinės priekaištai, mes jam galėtumėm palikti Mažąjį Nelį, 
kur, mano nuomone, gyvena kažkas iš jo šeimos. Pasitenkin- 
tumėme Didžiuoju Neliu su jo kiemais, pievomis, vejomis Žai- 
dimui rutuliu ir sviediniu. 

— Yra ten ir veja žaidimui? 

— Geresnė, negu Santa Kroče veja Florencijoje. 

— Prisiekiu Bachu! Juk tu žinai, Askanijau, kad tai mano 
mėgiamiausias žaidimas. 

— Be to, mokytojau, kokia aplinka, kokios sąlygos: visur 
patenka oras. Ir dar koks oras! Tikras kaimo oras, o ne taip, 
kaip šioje biaurioje skylėje, kur mes pelyjame ir niekada ne- 
matome saulės. Ten Pre-o-Kleras iš vienos pusės, Sena — iš 
kitos, o karalius, jūsų didysis karalius — už poros žingsnių, 
savo Luvre. 

— Bet kam gi priklauso tie velnio rūmai? 

— Kam? Karaliui. 

— Karaliui? Pakartok, vaikeli: Nelio rūmai yra karaliaus! 

— Jo asmeninė nuosavybė; dabar reikia tik išsiaiškinti, ar 
jis sutiks jums atiduoti tokius prašmatnius rūmus? 

— Kas, karalius? Kaip jis vadinasi, Askanijau? 

— Rodos, Pranciškus I. 

— Vadinasi, po savaitės Nelio rūmai bus mano. 

— Bet gal Paryžiaus prevo supyks? 

— Baisiai man tas rūpi! 

— O jei jis nenorės išleisti jų iš nagų? 

— Jeigu nenorės! Kaip aš vadinuos, Askanijau? 

— Benvenutas Čelinis, mokytojau. 

— Vadinasi, jeigų garbingasis prevo nenorės sutikti gera 
valia, priversime jį jėga. O dabar eikime gulti. Atsikėlę vis- 
ką aptarsime, rytą galva bus šviežesnė. 

Po tų mokytojo žodžių visi išėjo iš salės, tik Pagolas dar 
valandėlę dirbo savo kampelyje. Įsitikinęs, kad visi jau su- 
gulė, pameistrys atsikėlė, apsidairė, priėjo prie stalo, įsipylė 
didelę stiklinę vyno, išgėrė vienu mauku ir taip pat nuėjo 
miegoti. 


Antras skyrius 
AUKSAKALYS ŠEŠIOLIKTAME AMŽIUJE 


Kadangi mes nupiešėme Benvenuto Čelinio portretą ir pa- 
minėjome jo vardą, tegu skaitytojas leidžia mums praplėsti 
mūsų nagrinėjamą meninę temą ir apsistoti prie to nepaprasto 
žmogaus, kuris jau du mėnesius gyveno Prancūzijoje ir kuriam 
skirta — tai nesunku įspėti — tapti vienu iš svarbiausių šios 
istorijos veikėjų. 

Bet iš pradžių pasakysime, ką XVI amžiuje reiškė būti auk- 
sakaliu. 

Florencijoje yra tiltas, vadinamas Senuoju; ir šiandien jis 
tebestovi, iš abiejų pusių apstatytas namais: juose buvo auk- 
sakalių dirbtuvės. 

Tiesa, nūnai auksakalystė ne tokia: dabar ji amatas, o tada 
buvo menas. 

Nieko pasaulyje nebuvo nuostabesnio už tas dirbtuves ar, 
tiksliau pasakius, už jose sukrautus dirbinius: ten buvo pūs- 
tašonių onikso vazų, kur fantastiški drakonai, sustoję vienas 
prieš kitą ir išskėtę Žžydrus, auksinėmis žvaigždėmis. nusagsty- 
tus sparnus, raitydami ilgas uodegas, šiepė savo šlykščius nas- 
rus ir grėsmingai žėrėjo rubino akimis. Ten buvo agatinių 
ąsočių, apačioje apraizgytų vijoklio šakele, kuri stiebėsi aukš- 
tyn nelyginant rankena ir, sulinkusi lanku virš indo kaklelio, 
tarp savo smaragdinių lapų slėpė kokį egzotinį tropikų paukš- 
telį, padengtą emaliu, visai lyg gyvą: rodos, tuoj tuoj ims ir 
sučiulbės. Ten buvo urnų iš lazurinio akmens, o ant jų, tarsi 
atbėgę atsigerti, stovėjo nuleidę snukučius du driežai, taip 
meistriškai išrėžti, kad, rodės, matei net auksinius žvynelius 
mirguliuojant, rodės, pasigirdus menkiausiam šlamesiui, jie 
spruks slėptis kur nors į sienos plyšelį Ten buvo taurių, 
monstrancijų, bronzinių, sidabrinių, auksinių medalių, tviskan- 
čių brangiaisiais akmenimis, sakytum tais laikais rubinus, to- 
pazus, karbunkulus ir deimantus žmonės rasdavo upės smėlyje 

arba kelio dulkėse. Ten buvo nimfų, najadų, dievų, deivių — 
visas spindintis Olimpas, susimaišęs su nukryžiuotaisiais, kry- 
žiais ir kančių kelio scenomis; buvo sopulingosios motinos ir 
veneros, kristūs ir apolonai, žaibus svaidą jupiteriai, pasaulį 
kurią jehovos. Jie buvo ne tik tobulai atlikti, bet ir poetiškai 
sukomponuoti, ne tik dailūs papuošalai moters buduarui, bet ir 
puikūs šedevrai, galį amžiams išgarsinti kokio karaliaus vieš- 
patavimą arba kokios tautos genijų. 

Tiesa, tų laikų auksakaliai buvo Donatelas Gibertis, Gir- 
landijas ir Benvenutas Čelinis. 


Savo memuaruose, kurie įdomesni už įdomiausią romaną, 
Benvenutas Čelinis pats papasakojo apie nuotykingą XV ir XVI 
amžių menininkų gyvenimą. Tada Ticianas tapydavo, apsivil- 
kęs šarvais, Mikelandželas kaldavo statulas, prisisegęs prie šono 
špagą, Mazačas ir Domenikenas mirė nunuodyti, o Kozimas I 
užsirakindavo savo laboratorijoje, norėdamas išrasti būdą, kaip 
užgrūdinti plieną, kad juo galima būtų perpiauti porfirą. 

Daug sužinosime apie Benvenutą Čelinį, paėmę tik vieną 
jo gyvenimo epizodą, tą, kuris jį atvedė į Prancūziją. 

Popiežius Klementas VII pakvietė Benvenutą Čelinį į Romą 
ir užsakė jam padaryti gražią taurę; menininkas aistringai 
ėmėsi darbo, bet, norėdamas jį atlikti itin kruopščiai, jis dirbo 
nepaprastai lėtai. Aišku, daug auksakalių pavydėjo Benvenu- 
tui tiek pelningų užsakymų, kurių tas gaudavo iš hercogų, ka- 
ralių ir popiežių, tiek ir jo talento. Vienas jo profesijos drau- 
gų, vardu Pompėjas, kuriam tik šmeižtai ir tebuvo galvoje, 
pasinaudojo Čelinio delsimu ir kiekvieną dieną, be pertraukos, 
be paliovos, čia tylomis, čia garsiai skundė jį popiežiui, tvir- 
tino, kad Čelinis niekada nebaigsiąs darbo, kad jis, bėdos pri- 
spirtas, apsikrovęs pašaliniais darbais ir užleidęs jo švente- 
nybės užsakymą. 

Tas garbingasis Pompėjas prikalbėjo ir pridarė tiek, kad 
Benvenutas Čelinis, išvydęs jį vieną dieną įeinant į savo dirb- 
tuvę, iš džiūgaujančio jo veido tuoj suprato, kad tas atnešė 
blogą naujieną. 

— Na, mielas drauge,— pasakė jis,— atėjau sunkios jūsų 
naštos palengvinti: jo šventenybė gerai supranta, kad jeigu 
jūs taip delsiate atiduoti jam taurę, vadinasi, jūs stokojate ne 
stropumo, bet laiko. Todėl šventasis tėvas nutarė išvaduoti 
jus nuo pašalinių rūpesčių: savo paties nuožiūra jis atleidžia 
jus nuc Monetų graverio pareigų. Nuo šiol kas mėnesį jūs 

gausite devyniais auksiniais dukatais mažiau, užtat laimėsite 
kasdien visą valandą laiko. 

Benvenuto Čelinio širdis užvirė: jis norėjo ištėkšti jį pro 
langą, bet susivaldė, o Pompėjas, pamatęs, kad Čelinio veide 
nesuvirpėjo nė vienas raumenėlis, pagalvojo prašovęs pro šalį. 

— Be to,— neatlyžo jis,— kad ir kiek jus užtariau, bet ne- 
žinia kodėl jo šventenybė reikalauja grąžinti taurę, nors ir 
nebaigtą. Tikrai nuogąstauju, brangusis Benvenutai, ir draugiš- 
kai įspėju, kad jis gali ją atiduoti kam nors kitam užbaigti. 

— Ne, to tai jau nebus! — sušuko auksakalys, pašokdamas 
lyg gyvatės įkirstas,— toji taurė priklauso man, kaip Monetų 
graverio tarnyba popiežiui. Jo šventenybė turi teisę reika- 
lauti grąžinti savo rankpinigius — penkis šimtus ekiu, o su 
savo taure pasielgsiu kaip tinkamas. 

— Pasisaugokite, maestrai,— tarė Pompėjas,— po tokio at- 
sakymo galite atsidurti kalėjime. 


— Jūs asilas, ponas Pompėjau,— atšovė Benvenutas Čelinis. 

Pompėjas išėjo, nesitverdamas pykčiu. 

Rytojaus dieną pas Benvenutą Čelinį atėjo du popiežiaus“ 
kamerarijai. 

— Popiežius mus atsiuntė, — tarė vienas jų,— paimti iš ta- 
vęs laurę arba nuvesti į kalėjimą. 

— Ponai, — atsakė Benvenutas,— toks žmogus, kaip aš, ver- 
tas tokių sargų, kaip jūs. Veskite mane į kalėjimą. Bet įspėju: 
popiežiaus taurė vis vien nebus greičiau užbaigta. 

Benvenutas nuėjo su jais pas kalėjimo viršininką, kuris, 
matyt, gavęs nurodymą iš popiežiaus, pakvietė jį prie stalo. 
Per pietus viršininkas visokiais būdais įkalbinėjo Benvenutą 
nusileisti popiežiui ir nunešti jam savo kūrinį, tvirtindamas, 
kad Klementas VII, nors yra smarkus ir užsispyręs, pasitenkins 
tokia nuolaida. Benvenutas atsakė, kad jis jau šešis kartus 
rodęs šventajam tėvui pradėtąją taurę ir kad tai viskas, ko 
galima esą iš jo reikalauti; be to, jis gerai pažįstąs jo šven- 
tenybę, žinąs, kad negalima juo pasitikėti, kad jis galįs pasi- 
naudoti proga, atimti iš jo taurę ir atiduoti ją sugadinti ko- 
kiam -kvailiui. Jis vėl pakartojo esąs pasirengęs grąžinti po- 
piežiui tuos penkis šimtus ekiu, kuriuos buvo gavęs rankpi- 
nigių. 

Po to visus kalėjimo viršininko įkalbinėjimus Benvenutas 
leido pro ausis, tik gyrė jo virėjo meną ir gardžiavosi jo vy- 
nais. 

Po pietų atėjo artimiausieji Čelinio draugai, jo žemiečiai, 
Askanijo vadovaujami mokiniai ir ėmė jį Maldauti nežlugdyti 
savo karjeros ir nesipriešinti Klementui VII. Benvenutas Čeli- 
nis atsakė, kad jau seniai norėjęs įrodyti visiems žinomą tiesą, 
jog auksakalys galįs būti labiau užsispyręs, negu popiežius. 
Kadangi pasitaikė tokia proga, už kurią geresnės nėsą ko ir 
norėti, tai jis jos nepraleisiąs, nes kitos tokios gal jau niekada 
nesulauksiąs. 

Žemiečiai išėjo, gūžčiodami pečiais, draugai išvadino jį be- 
pročiu, o Askanijas apsiverkė. 

Laimė, Pompėjas neužmiršo Čelinio ir tuo metu kalbėjo 
popiežiui: 

— Šventasis tėve, leiskite jums pasitarnauti. Aš nusiųsiu 
žmogų pasakyti tam kietasprandžiui, kad jeigu jis taip nori, 
tegų perduoda man tuos penkis šimtus ekiu. Tas švaistūnas 
ir veltkleidys tikriausiai neturės tiek pinigų ir noromis nenoro- 
mis gaus grąžinti taurę. 

Klementui VII patiko jo patarimas, ir jis leido Pompėjui 
daryti, kaip jis išmano. Tą patį vakarą, kai Benvenutą Čelinį 
jau vedė į jo vienutę, atvyko kamerarijus ir pareiškė, kad jo 
šventenybė priimanti auksakalio ultimatumą ir reikalaujanti 
tuojau grąžinti arba pinigus, arba taurę. 

Benvenutas atsakė, kad jis atiduosiąs pinigus, tegu tik jį 
nuvedą į dirbtuvę. 

Keturi šveicarai parvedė kamerarijaus lydimą auksakalį na- 
mo. Benvenutas nuėjo į savo miegamąjį, ištraukė iš kišenės 
raktelį, atrakino sienoje įtaisytą geležinę spintelę, įkišo ranką 
į gana talpų maišiuką, išėmė penkis šimtus ekiu, įdavė juos 
kamerarijui ir išgrūdo ji kartu su šveicarais lauk. Benvenuto 
garbei reikia pasakyti, kad jis sargybiniams už jų vargą pado- 
vanojo keturis ekiu, o šveicarų garbei reikia pasakyti, kad 
jie išeidami pabučiavo auksakaliui ranką. 

Kamerarijus negaišdamas grįžo pas šventąjį tėvą ir atidavė 
pinigus. Jo šventėnybė baisiai nusiminė; įtūžęs jis ėmė keikti 
Pompėją: 

— Eik dabar pats į mano didžiojo auksakalio dirbtuvę, 
galvijau! Prisigerink jam, kaip tik tavo kvaila makaulė išneša, 
ir pranešk, kad jeigu jis sutiks padaryti man taurę, aš suteiksiu 
jam visas lengvatas, kokių jis panorės. 

— Jūsų šventenybe, argi rytoj būtų per vėluė — tarė Pom- 
pėjas. 

— Šį vakarą ir lai jau per vėlu, kvaily! Nenoriu, kad Ben- 
venutas užmigtų, neatleidęs- man, todėl tučtuojau daryk, ką 
sakau. Žiūrėk, kad rytoj atsikėlęs jau turėčiau jo sutikimą! 

Pompėjas išėjo iš Vatikano nuleidęs nosį ir pasuko į Ben- 
venuto dirbtuvę; ji buvo uždaryta. 

Jis žiūrėjo pro rakto skylutę, pro durų plyšius, apžvelgė 
visus langus, ar nedega kuriame šviesa, bet visur buvo tamsu. 
Tada jis įsidrąsino ir antrą kartą pabeldė smarkiau ir pagaliau 
trečią kartą dar smarkiau. 

Tada atsivėrė antrojo aukšto langas, ir jame pasirodė vien- 
marškinis Benvenutas su arkebuza rankoje. 

— Kas ten? — paklausė jis. 

— Aš,— atsakė pasiuntinys. 

— Kas „aš“? — vėl paklausė auksakalys, nors tuoj alpaži- 
no savo priešą. 

— Aš, Pompėjas. 

— Meluoji,— tarė Benvenutas,— gerai pažįstu Pompėją: jis 
pernelyg didelis bailys ir tokią valandą neišdrįstų plavinėti po 
Romos gatves. 

— Mielas Čelini, prisiekiu. .. 

— Tylėk! Tu plėšikas, apsimetęs tuo mulkiu. Nori, kad ati- 
daryčiau duris, ir tada mane apvogsi. 

— Maestrai Benvenutai, tegu vietoj krisiu negyvas. .. 


— Ištark dar nors žodį, ir tavo noras išsipildys! — sušuko 
Benvenutas ir nukreipė arkebuzą į savo pašnekovą. 

Pompėjas nudūmė iš visų jėgų, šaukdamas pagalbos, ir din- 
go už artimiausio gatvės kampo. 

Kai jis išnyko iš akių, Benvenutas uždarė langą, pakabino 
arkebuzą ant vinies ir vėl atsigulė, juokdamasis sau vienas, 
kad įvarė baimę tam netikšliui Pompėjui. | 

Rytojaus dieną, nulipęs į dirbtuvę, kur jau visą valandą 
darbavosi jo mokiniai, Benvenutas Čelinis pastebėjo kitoje 
gatvės pusėje Pompėją, kuris nuo pat aušros laukė jo pasiro- 
dant. 

Pamatęs Čelinį, Pompėjas kuo meiliausiai ir kuo draugiš- 
kiausiai pamojavo jam ranka. 

— A, tai jūs, brangusis Pompėjau! — šūktelėjo Čelinis— 
Šią naktį vos nepriverčiau vieną niekadėją brangiai sumokėti 
už jo įžūlumą: jis buvo pasisavinęs jūsų vardą! 

— Iš tikrųjų? — tarė Pompėjas, per prievartą šypsodamasis 
ir atsargiai sėlindamas prie dirbtuvės.— Kaipgi ten buvo? 

Benvenutas papasakojo jo šventenybės pasiuntiniui, kas bu- 
vo atsitikę, bet, kadangi naktį Benvenutas išvadino jį bailiu, 
Pompėjas neišdrįso prisipažinti, kad auksakalys šnekėjęs su 
juo pačiu. Po to Čelinis paklausė, kokia proga Pompėjas ma- 
lonėjo taip anksti jį pagerbti savo apsilankymu. 

Pompėjas jam perdavė,— žinoma, kitais žodžiais, — Klemen- 
to VII pageidavimą. 

Kuo ilgiau jis kalbėjo, tuo labiau giedrijosi Benvenuto Če- 
linio veidas. Vadinasi, jo šventenybė nusileido. Auksakalys pa- 
sirodė atkaklesnis už popiežių. Pompėjui baigus, Benvenutas 
tarė: 

— Praneškite jo šventenybei, kad didelė laimė paklusti jam 
ir padaryti visa, kas tik įmanoma, kad vėl atgaučiau io pa- 
lankumą, kurio buvau netekęs ne dėl savo kaltės, bet dėl pa- 
vyduolių klastų. O jums, pone Pompėjau, patariu savo paties 
labui pasistengti, kad popiežius atsiųstų sekantį kartą kitą 
tarną — jam jų nestinga; jums bus sveikiau, pone Pompėjau, 
jeigu nesikišite į mano reikalus. Pasigailėkite pats savęs, ne- 
sipainiokite man po kojomis ir melskite dievą už mano sielos 
išganymą, kad netapčiau jūsų Cezariu. 

Pompėjas nebelaukė, kas bus toliau, ir nuskubėjo pas Kle- 
mentą VII su Benvenuto Čelinio atsakymu, dėl visa ko pra- 
leidęs paskutinius jo žodžius. 

Norėdamas galutinai susitaikyti su Benvenutu, Klementas 
VII netrukus užsakė jam savo medalį. Benvenutas nuliejo jį 
is bronzos, iš sidabro ir iš aukso ir pats nunešė užsakovui. 
Popiežius taip buvo sužavėtas, jog tvirtino, kad net antikiniai 
meistrai nieko panašaus nebuvo sukūrę. 

— Na ir puiku! — atsakė Benvenutas.— Tačiau, jeigu nebū- 
čiau parodęs truputį tvirtumo, dabar būtumėme visai susivai- 
diję: niekada jūms nebūčiau atleidęs, o jūs būtumėte nustojęs 
atsidavusio tarno. Matote, šventasai tėve, — patarė Benvenu- 
tas, — būtų nebloga, jeigu jūsų šventenybė atsimintų sveiko 
proto žmonių žodį: dešimt kartų matuok, o vieną sykį atkirpk. 
Taip pat gerai padarytumėte, jeigu nesileistumėte taip lengvai 
ilgaliežuvių, pavyduolių ir šmeižikų įtikinamas. Visa tai sakau 
tik jūsų paties labui, ir daugiau apie tai nė žodžio, šventasai 
tėve. 

Štai kokiu būdu Benvenutas atleido Klementui VII: Jis tik- 
riausiai nebūtų to padaręs, jei būtų mažiau jį mylėjęs, bet 
jiedu buvo iš vieno krašto, ir menininkas buvo prie jo prisi- 
rišęs. 

Jis labai sielvartavo, kai po kelių mėnesių popiežius neti- 
kėtai mirė. Išgirdęs tą naujieną, Čelinis, geležinis vyras, apsi- 
pylė ašaromis ir verkė kaip kūdikis visą savaitę. 

Klemento VII mirtis buvo dvigubai pragaištinga vargšui 
Benvenutui Čeliniui: popiežiaus laidotuvių dieną jis sutiko 
Pompėją, kurio nebuvo matęs nuo to laiko, kada jam patarė 
daugiau nebesirodyti. 

Beje, po Benvenuto Čelinio grasinimų nelaimingasis Pom- 
pėjas drįsdavo išeiti iš namų tik lydimas dvylikos gerai gink- 
luotų vyrukų, kuriems jis mokėdavo tiek pat, kiek popiežius 
savo šveicarų gvardijai: kiekvienas pasivaikščiojimas po mies- 
tą jam kainuodavo du ar tris ekiu. Net savo dvylikos samdi- 
nių apsuptas, Pompėjas bijodavo susitikti Benvenutą Čelinį, ži- 
nodamas, kad, jeigu susidūrus Benvenutą ištiktų nelaimė, po- 
piežius, kuris širdies gilumoje labai mylėjo savo auksakalį, 
niekados neatleistų Pompėjui. Bet Klementas VII, kaip minėjo- 
me, mirė, ir Pompėjas vėl užrietė nosį. 

Benvenutas buvo nuėjęs į šv. Petro baziliką pabučiuoti pa- 
šarvoto popiežiaus kojų ir, grįždamas Bančio gatve, Askanijo 
ir Pagolo lydimas, akis į akį susidūrė su Pompėju ir jo dvylika 
vyrukų. Pamatęs priešininką, Pompėjas išbalo, bet, apsidairęs 
ir įsitikinęs turįs gerą paramą, o Benvenutas- buvo tik su dviem 
paaugliais, jis įsidrąsino ir sustojęs ironiškai linktelėjo Benve- 
nutui, dešine ranka glostydamas savo durklo rankeną. 

Pamatęs grasinantį mokytojui vyrų būrį, Askanijas stvė- 
rėsi špagos, o Pagolas dėjosi žiūrįs visai į kitą pusę. Bet Ben- 
venutas nenorėjo, kad jo mylimiausias mokinys įsikištų į to- 
kią nelygią kovą. Jis uždėjo ant Askanijo kumščio ranką ir, 
įstūmęs pusiau ištrauktą jo špagą į makštis, nuėjo toliau, 
tartum nieko nepastebėjęs arba tartum visai neįsižeidęs. Aska- 
-nijas tiesiog nebepažino savo mokytojo, bet kadangi jis trau- 
kėsi, tai ir Askanijas traukėsi su juo. 

Pompėjas džiūgaudamas žemai nusilenkė Benvenutui ir nu- 
ėjo toliau, apsuptas savo samdinių, kurie įžūlavo, pamėgdžio- 
dami savo šeimininką. 

Benvenuto širdis virte virė, bet jis ramiai šypsojo. Kas ži- 
nojo garsaus auksakalio karštą būdą, tas nebūtų supratęs, kas 
su juo darosi. 

Paėjęs kokį šimtą žingsnių ir atsidūręs prieš vieno auksa- 
kalio dirbtuvę, jis įėjo vidun, lyg norėdamas pažiūrėti antikinės 
vazos, kuri neseniai buvo rasta Korneto etruskų kapuose. Jis 

liepė abiem savo mokiniams eiti namo, pažadėjęs po kelių 
minučių grįžti. 

Tai buvo tik dingstis pašalinti Askaniją, nes vos šis su 
savo draugų — juo menininkas mažiau rūpinosi, būdamas tik- 
ras, kad jis per daug nerizikuos,— pasuko už gatvės kampo, 
Čelinis pastatė vazą atgal ant lentynos ir išdūmė lauk. 


Keliais šuoliais Benvenutas atsidūrė toje vietoje, kur buvo 
sutikęs Pompėją, bet jo ten neberado. Laimė ar, geriau pasa- 
kius, nelaimė, kad dvylikos drabantų apsuptas Žmogus visieins 
krinta į akis, todėl pirmas praeivis, kurį Benvenutas paklausė, 
parodė, į kokią pusę jie nuėjo, ir Benvenutas, kaip užvestas 
ant pėdų šuo, pasileido įkandin jų. 

Pompėjas stovėjo prieš vaistinės duris Čiavikos gatvės 
kampe ir pasakojo vienam vaistininkui, kaip narsiai jis metęs 
iššūkį Benvenutui Čeliniui, staiga jis pamatė auksakalį degan- 
čiomis akimis, prakaito išpiltu veidu iššokant iš už kampo. 

Benvenutas džiaugsmingai suriko, pastebėjęs Pompėją, kuris 
nutilo, nebaigęs sakinio. 

Buvo aiškų, kad įvyks kažkas baisaus. 

Drabantai apsupo ratu Pompėją ir išsitraukė špagas. 

Vienam vyrui užpulti trylika — tikra beprotybė, bet, kaip 
mes jau sakėme, Benvenutas buvo iš tų liūtaširdžių, kurie ne- 
skaičiuoja savo priešų. Prieš grėsmingai ištiestas trylika špagų 
jis išsitraukė aštrų durklą, kurį visada nešiodavosi už diržo, 
puolė į būrio vidurį, viena ranka ištraukė dvi ar tris špagas, 
kita pargriovė vieną ar du vyrus, prasimušė iki Pompėjo ir 
griebė jį už pakarpos; būrys dabar apstojo jį iš visų pusių. 

Buvo matyti tik kažkokia maišalynė, aidėjo riksmai ir švyt- 
ravo špagos. Valandėlę visas gumulas, beformis ir netvarkin- 
gas, raičiojosi žeme, paskui, pergalingai šaukdamas, šoko vie- 
nas vyras, išsiveržė lauk ūmai, kaip ir buvo įsiveržęs ir, visas 
paplūdęs kraujais, triumfuodamas mojavo virš galvos kruviną 
durklą; tai buvo Benvenutas Čelinis. 

Antrasis gulėjo ant grindinio, priešmirtinių traukulių tam- 
pomas. Jis gavo du durklo dūrius: vieną virš ausies, kitą ties 
raktikauliu, pakaklėje. Po valandėlės jis liovėsi kvėpavęs: tai 
buvo Pompėjas. 


Po tokio susirėmimo kitas būtų pabėgęs kiek neša kojos,. 
bet Benvenutas perėmė durklą kairiąja ranka, dešiniąja išsitrau- 
kė špagą ir ryžtingai laukė samdinių puolimo. 

Tačiau jiems Benvenutas neberūpėjo. Kas jiems mokėjo, 
buvo nebe gyvas, taigi nebegalėjo mokėti. Jie nubėgo kaip iš- 
pąsdinti kiškiai, palikdami Pompėjo lavoną. 

Tuo metu pasirodė Askanijas ir puolė mokytojui į glėbį: 
etruskų vaza jis nepatikėjo ir grįžo atgal, tačiau, nors ir greit 
bėgdamas, šiek tiek pavėlavo. 


Trečias skyrius 
DEDALAS 


Benvenutas grįžo su Askaniju, susirūpinęs ne savo trimis 
žaizdomis, kurios buvo tokios lengvos, kad jis nekreipė į jas 
dėmesio, bet tuo, kas dabar jam bus. Prieš pusmetį jis jau 
buvo nudėjęs Gaskontį, savo brolio žudiką, bet Klemento VII 
ęelobos dėka laimingai išsisuko iš bėdos; ten buvo lyg ir baus- 
mė žmogžudžiui, o šį kartą Benvenuto globėjo nebebuvo, ir da- 
lykas darėsi rimtas. 

Aišku, apie kokį nors sąžinės graužimą nė kalbos negalėjo 
būti. Tačiau tegul skaitytojas nesusidaro blogos nuomonės apie 
garbingąjį mūsų auksakalį dėl to, kad nužudęs vieną žmogų, 
paskui antrą ir, smulkiau panagrinėjus jo gyvenimą, net tre- 
čią, gerokai baiminasi grotų, bet nė kiek nebijo dievo. 

Mat, 1540 metais jis buvo savo bendraamžių tarpe paprastas 
žmogus, žmogus kaip žmogus, anot vokiečių. Ką padarysi! Tais 
laikais žmonės nebijojo mirties, todėl ir patys lengvai Žudy- 
davo; nūnai mes drąsūs, o tada jie buvo įžūliai narsūs; mes 
jau subrendę, o jie buvo dar jaunuoliai. Tais laikais Žmonės 
buvo tokie dosnūs, kad gyvybę prarasdavo, atiduodavo, par- 
duodavo ir paimdavo nerūpestingai ir lengvabūdiškai. 

Kartą gyveno vienas rašytojas, kuris ilgai buvo šmeižiamas, 
jo vardas buvo tapęs išdaviko, beširdžio, žodžiu, tikro niekšo 
sinonimu, ir tik XIX amžius, pats bešališkiausias, kokį tik 
žmonija išgyveno, reabilitavo tą rašytoją, didelį patriotą ir 
narsų vyrą. Vienintelis Nikola Makiavelio nusikaltimas buvo 
tas, kad jis gyveno tokioje epochoje, kada jėga ir sėkmė lėmė 
viską, kada buvo gerbiami veiksmai, o ne žodžiai, kada žmo- 
gus siekė savo tikslo, nepaisydamas priemonių ir ilgai nesvars- 
tydamas; taip elgiasi toks valdovas, kaip Cezaris Bordžia, toks 
mąstytojas, kaip Makiavelis, toks menininkas, kaip Benvenutas 
Čelinis. 

Vieną dieną Čezenos aikštėje žmonės rado į keturias dalis 
supiaustytą lavoną — tai buvo Ramiro d'Orko lavonas. Kadangi 
Ramiras dOrkas buvo Žymus žmogus Italijoje, tai Florencijos 
respublika panoro sužinoti jo mirties priežastį. Aštuoni senjo- 
rijos nariai parašė Makiaveliui, savo pasiuntiniui, kad jis pa- 
tenkintų jų žingeidumą. 

Makiavelis jiems tiek teatsakė: 


„Aukštieji senjorai: 

Apie Ramiro d'Orko mirtį galiu jums pranešti tik tai, kad 
Cezaris Bordžia yra valdovas, geriausiai mMokąs atlyginti žmo- 
nėms pagal jų nuopelnus. 

Makiavelis." 


Benvenutas vykdė garsiojo Florencijos respublikos sekre- 
toriaus teoriją praktikoje. Genialusis menininkas Benvenutas ir 
valdovas Cezaris Bordžia manė, jog, būdami galingi, jie stovi 
aukščiau įstatymų. Jų nuomone, teisinga tai, ką jie galėjo 
padaryti, o neteisinga — ko neįstengė; teisė ir pareiga jų ne- 
saistė. 

Jei žmogus kliudė, jį pašalindavo. 

Mūsų laikais civilizacija tokį žmogų pagerbia — jį paperka. 

Tačiau anais laikais kraujas kunkuliavo jaunų nacijų gys- 
lose, todėl jį nuleisdavo sveikatos sumetimais. Nacija kovėsi 
su nacija, vyras su vyru, retkarčiais už tėvynę, retkarčiais dėl 
damų, bet dažniausiai instinktyviai, kad pasimuštų. Benvenu- 
tas kariavo su Pompėju, kaip Pranciškus I su Karoliu Penk- 
tuoju. Prancūzija kovėsi su Ispanija dvikovoje čia Marinjane, 
čia Pavijoje visiškai paprastai: be jokių įžangų, be garsių Žo- 
džių, be skundų. 

Ir genialumas reiškėsi betarpiškai, kaip įgimta savybė, kaip 
niekuo nevaržoma galia, kaip dieviškoji teisė; XVI airžiuje 
menas buvo visiškai natūralus, savaime suprantamas dalykas. 

Taigi nėra ko stebėtis tais žmonėmis, kurių niekas neste- 
bino. Jų žmogžudyštes, jų užgaidas, jų išdaigas galime paaiš- 
kinti žodžiais, kurie Prancūzijoje, o ypač šiais laikais, nusako 
ir pateisina viską: „Taip daroma.“ 

Benvenutas ir pasielgė, kaip buvo daroma: Ponpėjas kliudė 
Čeliriiui, ir Čelinis ji pašalino. 

Bet policija kartais rinkdavo žinias apie tokius ,,pašalini- 
mus“; kol žmogus gyvas, ji nesiryždavo jo globoti, bet, jam 
žuvus, vieną kartą iš dešimties ji užsimesdavo atkeršyti žudikui. 

Tokį uolumą ji parodė ir Benvenuto Čelinio atžvilgiu. Grį- 
žęs namo, jis vos spėjo sudeginti kai kuriuos popiėrius ir įsi- 
kišti į kišenę keletą ekiu, užgriuvo popiežiaus policija, jį areš- 
tavo ir nuvedė į šv. Angelo pilį. Tai jį šiek tiek paguodė, nes 
į šv. Angelo pilį sodindavo tik bajorus. 

Kita paguoda, kuri ne mažiau ramino Benvenutą Čelinį, 
įžengusį į šv. Angelo pilį, buvo mintis, kad Žmogus, apdova- 
notas tokia išradinga vaizduote, kaip jis, netruks vienaip ar 
kitaip išsivaduoti. 

Įėjęs į kalėjimą ir pamatęs jo viršininką, sėdintį už Žalia 
staltiese užtiesto stalo ir tvarkantį krūvą dokumentų, Benvenu- 
tas pasakė: 

— Ponas viršininke, patrigubinkite velkes, grotas ir sar- 
gybą, uždarykite mane į aukščiausią bokštą arba į giliausią 
požemį, neišleiskite manęs iš akių nei dieną, nei naklį, bet 
įspėju: vis dėlto aš pabėgsiu. 

Viršininkas pažvelgė į kalini, kalbantį taip drąsiai ir pa- 
sitikinčiai, ir pažino Benvenutą Čelinį, kurį turėjo garbę vai- 
šinti prieš tris mėnesius. 

Gal dėl tos pažinties, o gal ir ne, Benvenuto žodžiai gero- 
kai pritrenkė garbingąjį viršininką: to florentiečio, mesiro 
Džordžio, Ugolinio giminės kavalieriaus, puikiausio žmogėno 
galva buvo ne itin stipri. Bet jis greit atsipeikėjo ir liepė nu- 
vesti Benvenutą į kamerą pačiame pilies viršųje. Tos kameros 
lubos buvo plokščias kalėjimo stogas, kur vaikštinėjo sargy- 
binis; kitas sargybinis stovėjo apačioje, prie pat sienos. 

Viršininkas atkreipė kalinio dėmesį į visas tas smulkme- 
nas ir, Manydamas, kad suimtasis jas tinkamai įvertino, tarė: 

— Brangusis Benvenutai, galima atrakinti spynas, galima 
išversti duris, iškasti iš požeminės kameros urvą, pramušti sie- 
ną, papirkti sargybinius, užmigdyti durininkus, bet nusileisti iš 
tokio aukščio žemėn, bent jau kol neturi sparnų, neįmanoma. 

— Tačiau aš nusileisiu,— atsakė Benvenutas Čelinis. 

Viršininkas pažiūrėjo į ji ir pamanė, kad jo kalinys beprotis. 

— Tai gal jūs išskrisite? 

— O kodėl ne? Man visada atrodė, kad žmogus gali skrai- 
dyti, tik vis stigo laiko bandymams. Čia man laiko bus per 
akis ir, po velnių, noriu pagaliau įsitikinti. Dedalo istorija — 
tikras atsitikimas, o ne pasaka. 

— Saugokitės saulės, mielasis Benvenutai,— atsakė kikenda- 
mas viršininkas,— saugokitės saulės! 

— Aš skrisiu nakti,— atšovė Benvenutas. 

Viršininkas nelaukė tokio atsakymo, todėl nebežinojo, ką 
sakyti, ir išėjo niršdamas. 

Iš tikro, šiaip ar taip, reikėjo bėgti. Kitu metu Benvenutui, 
ačiū dievui, nebūtų ko rūpintis, nužudžius žmogų: atgailai jam 
būtų pakakę per Žolinę dalyvauti procesijoje, apsirengus mė- 
lyna šilkine palaidine ir apsiaustu. Bet naujasis popiežius, Pau- 
lius III, garsėjo savo velnišku kerštingumu, o Benvenutas buvo 
su juo susikivirčijęs, kada jis dar kardinolavo Farnezėje, dėl 
vienos sidabrinės vazos. Mat, auksakalys nenorėjo jos atiduoti 
veltui, ir jo eminencija bandė tą vazą atimti jėga; tada Benve- 
nutas buvo priverstas šiek tiek šiurkščiai pasielgti su kardino- 
lo palyda. Be to, popiežiui buvo apmaudu, kad karalius Pran- 
ciškus I jau ne kartą prašė per monsinjorą Monliuką, savo 
pasiuntinį prie šv. sosto, išleisti Čelinį į Prancūziją. Sužinojęs 
apie Benvenuto suėmimą, monsinjoras Monliukas, norėdamas 
vargšui kaliniui padėti, ėmė reikalaute jo reikalauti. Tačiau 
jis apsiriko, nes nežinojo naujojo popiežiaus charakterio: jis 
buvo labiau užsispyręs, negų jo pranokėjas Klementas VII. 
Taigi Paulius III prisiekė, kad Benvenutas brangiai sumokės už 
savo pokštą. Jeigu auksakaliui ir negrėsė mirties bausmė,— 
popiežius tais laikais būtų gerokai pasukęs galvą, prieš ryžda- 
masis pakardinti tokį menininką, — tačiau kaliniui grėsė kitas 
pavojus: jį galėjo visai pamiršti kalėjime. Benvenutas turėjo 
pats savęs nepamiršti, todėl ir ryžosi bėgti, nelaukdamas tardy- 
mo ir teismo, kurių ir visai galėjo nesulaukti, nes, karaliaus 
Pranciškaus I prašymo suerzintas, popiežius nebenorėjo nė 
Čelinio vardo girdėti. Kalinys visa tai sužinojo iš Askanijo, 
kuris dabar prižiūrėjo dirbtuvę ir, po ilgo vargo gavęs leidi- 
mą, lankydavo savo mokytoją. Pasikalbėti jie galėdavo tik pro 
dvigubas grotas, sargybiniams akylai stebint, kad mokinys ne- 
perduotų mokytojui dildės, virvės ar peilio. 

Vos tik viršininkas užtrenkė už Benvenuto nugaros duris, 
jis pradėjo tyrinėti savo kamerą. 

Tarp keturių jo naujosios buveinės sienų stovėjo lova, 
židinys ugniai susikurti, stalas ir dvi kėdės. Po poros dienų 
Benvenutas gavo molio ir skaptuką. Iš pradžių viršininkas ne- 
norėjo leisti savo kaliniui tokios pramogos, bet paskui sutiko, 
pagalvojęs, jog ji, gal būt, privers menininką pamiršti pabė- 
gimą: Tą pačią dieną Benvenutas pradėjo lipdyti didžiulę 
Venerą. 

Visa tai nežadėjo nieko nauja, bet sumanumo, kantrybės 
ir energijos dėka jau galima buvo daug ką padaryti. 

Vieną šaltą gruodžio mėnesio dieną Benvenuto Čelinio ka- 
ir, padėjęs nešvariąsias ant kėdės, pamiršo išeidamas pasiimti. 
Vos tik jis uždarė duris, Benvenutas šoko prie savo guolio, 
ištraukė iš čiužinio du didelius glėbius kukurūzų lapų, kuriais 
italai prikemša savo čiužinius, įkišo i jų vietą paklodes, paskui 
grįžo prie savo statulos, pasiėmė skaptuką ir dirbo toliau. Tą 
klodžių, ėmė jų visur ieškoti, klausinėjo Benvenutą, ar jis jų 
nematęs. Benvenutas, neva įsigilinęs į savo darbą, burbtelėjo 
pats jas išnešęs ir pamiršęs. Kadangi nuo jo išėjimo iki grįži- 
1no praėjo labai maža laiko, o Benvenutas savo rolę vaidino 
puikiai, prižiūrėtojas nieko neitarė; paklodės nebeatsirado, ir 
jis niekam apie jas neprasitarė, bijodamas, kad gaus už jas 
sumokėti arba nustos tarnybos. 

Kiek baisių kančių, kiek gniuždančio nerimo išgyvena Žžmo- 
gus tomis akimirkomis, kai sprendžiamas jo likimas! Papras- 
čiausi kasdienio gyvenimo įvykiai jam sukelia arba džiugesį, 

klodės galėjo saugiai gulėti čiužinyje. 

Sutemus Čelinis suplėšė paklodes, kurios, laimė, buvo dar 
naujos ir gana storos, į trijų keturių pirštų pločio juosteles ir 
nuvijo iš jų stiprią virvę. Po to jis išėmė iš statulos pilvo mo- 
lį, sukišo ten savo lobį, vėl užlipino ir užlygino jį taip dailiai, 
kad geriausias chirurgas nebūtų pažinęs, jog vargšei Venerai 
padarytas Cezario piūvis. 

Rytą į kamerą senu įpročiu netikėtai įėjo viršininkas, bet, 
kaip visada, rado kalinį ramiai besidarbuojantį. Turėdamas 
omenyje Benvenuto grasinimus, kiekvieną rytą vargšelis die- 
bėdavo iš baimės, kad ras kamerą tuščią. Ir išties jis buvo pa- 
gyrimo vertas, nes niekad neslėpdavo savo džiaugsmo, išvy- 
des Benvenutą Čelinį. 

— Prisipažįstu, Benvenutai, jūs man iškvaršinot galvą. — 
tarė vargšas viršininkas kaliniui, — bet pradedu tikėti, kad jū- 
sų grasinimas — vien tušti žodžiai. 

— Aš jums negrasinu, ponas Džordžiau,— atsakė Benve- 
nutas,— bet įspėju. 

— Negi jūs vis dar tikitės išskristi? 

— Ne tikiuos, po velnių, bet esu tikras. 

— Velniava! Kaipgi jūs tai padarysite? — sušuko nelaimin- 
gasis viršininkas, kuri apstulbino toks tvirtas ar tariamas 
Benvenuto įsitikinimas, kad jam pavyks pabėgti. 

— Tai paslaptis, pone. Bet įspėju: mano sparnai jau auga. 

Viršininkas nejučiomis pažvelgė į kalinio pečius. 

— Tai va, ponas viršininke, — neatlyžo skulptorius, taip 
stropiai dailindamas savo statulai šlaunis, lyg būtų užsimetęs 
varžytis su Kalipigo Venera— Mes metėme iššūkį ir nesudė- 
sime ginklų. Jūsų pusėje aukšti bokštai, storos durys, patikimi 
užraktai, tukstančiai akylų sargų; aš turiu tik galvą ir štai — 
porą rankų, bet įspėju — jūs pralaimėsite. Ir dar vienas daly- 
kas... Kadangi jūs sumanus Žmogus ir ėmėtės visų atsargumo 
priemonių, tai, man dingus, nesielvartausite: jūs, mesire Džor- 
džiau, būsite visai nekaltas, ničnieko negalėsite sau prikišti: 
juk jūs darėte viską, kad mane sulaikytumėt, mesire Džordžiau. 
Taip... O dabar —ką pasakysite apie šią šlaunį? Juk jūs 
meno žinovas, nesiginkite. 

Toks menininko pasitikėjimas savimi varė vargšą komen- 
dantą iš proto. Jį persekiojo mintis, kad kalinys gali pabėgti, 
ir jam galvoje ėmė maišytis: jis neteko nuotaikos, apelito :I 
visą laiką krūpčiojo, it netikėtai pabudintas žmogus. Vieną 
naktį Benvenutas išgirdo kažkoki triukšmą ant stogo, paskui 
koridoriuje prie savo kameros; durys atsivėrė, ir jis pamatė 
poną Džordžią su chalatu ir naktine šlike, lydimą keturių pri- 
žiūrėtojų ir ašiuonių sargybinių. Viršininkas, siaubo iškreiptu 
veidu, šoko prie lovos. Benvenutas atsisėdo lovoje ir nusikva- 
tojo jam tiesiai į akis. Viršininkas, nepaisydamas juoko, atsi- 
kvėpė lyg plaukikas, išnėręs iš vandens. 

— Ačiū dievui! — sušuko jis.— Jis dar čia, tas Mano kan- 
kintojas. Gerai žmonės sako: sapnas — tai melas. 

— Kas atsitiko? — paklausė Benvenutas Čelinis— Kam tu- 
riu dėkoti už malonumą matyti jus tokiu metu, ponas Džor- 
džiau? 

—- O dieve, nieko ypatinga. Ir šį kartą viskas baigėsi tik 
mano išgąsčiu. Sapnavau, kad jums išaugo tie prakeikti spar- 
nai, milžiniški sparnai, ir jūs ramiausiai sklandėte virš šv. An- 
gelo pilies, sakydamas man: „Sudieu, brangusis viršininkė, su- 
dieu! Nenorėjau išlėkti neatsisveikinęs. O dabar skrendu. Iki 
malonaus nepasimatymo!" 

— Ką? Aš taip jums sakiau, ponas Džordžiau? 

— Žodis į žodį... Ak, Benvenutai, kokią jūs naštą man už- 
krovėte. 

— Tikiuos, jūs nemanote, kad aš toks neišauklėtas. Laimė, 
tai tik sapnas, kitaip nebūčiau jums dovanojęs. 

— Kaip gerai, kad tai tik sapnas! Jūs dar mano rankose, 
mielas drauze; nors, tiesą pasakius, jūsų draugija Man ne per- 
nelyg maloni, bet tikiuosi, jūs dar ilgai paviešėsite. 

— Nemanau,— atsakė Benvenutas, pasitikinčiai šypsodamas, 
o toji jo šypsena visada varė viršininką iš proto. 

Viršininkas išėjo, pasiuntęs Benvenutą po velnių, ir rytą 
įsakė tikrinti jo kamerą kas dvi valandos dieną ir naktį. Visą 
mėnesį sargyba nepaliovė jo tikrinusi, bet, kadangi nekilo nė 
mažiausio įtarimo, kad Benvenutas ruošiasi bėgti, jo priežiūra 
vėl susilpnėjo. 

Tačiau Benvenutas visą tą mėnesį įtemptai dirbo. 

Kaip jau minėjome, Benvenutas atidžiai apžiūrėjo savo 
kambarį, vos į jį patekęs, ir nuo tos dienos jį persekiojo mintis, 
kaip pabėgti. Pinučiai ant langų buvo pernelyg stori, kad ga- 
lėtum juos išplėšti ranka arba išklibinti skaptuku — vieninteliu 
geležiniu jo įrankiu. Židinio dūmtraukis buvo toks siauras kad 
kalinys pro jį išlįstų, tik pasivertęs gyvate kaip fėja Meluzina. 
Liko durys. 

A, durys! Pažiūrėkime, kaip jos padarytos. 

Ąžuolinės dviejų pirštų storio durys, užrakinamos dviem 
spynom ir užstumiamos keturiais skląsčiais, iš vidaus buvo ap- 
kaltos stora skarda. 

Pro tas duris ir reikėjo bėgti. 


Mat, Benvenutas pastebėjo, kad už kelių žingsnių nuo durų 
koridoriuje buvo laiptai, kuriais lipdavo ant stogo sargybos 
pamaina. Kas dvi valandos Benvenutas girdėdavo laiptais už- 
lipant, paskui nulipant, o po to dvi valandos vėl nė garso. 

Taigi, reikėjo tik išeiti už tų ąžuolinių dviejų pirštų storio 
durų, užrakintų dviem spynom, užstumtų keturiais skląsčiais 
ir iš vidaus apkaltų stora skarda. 

Štai ką darė Benvenutas ištisą mėnesį. 

Savo geležiniu skaptuku jis nulaupė visų vinių galvutes, 
tik paskutinei dienai paliko po keturias vinis viršuje ir apa- 
čioje; po to, kad niekas nieko nepastebėtų, jis užlipino ant 
kiekvienos vinies tokias pat galvutes iš molio, padengęs jas 
geležies drožliukėmis, kad nė akyliausias sargas nebūtų atsky- 
ręs tikrųjų vinių nuo dirbtinių. Kadangi duryse strygsojo še- 
šiasdešimt vinių, o prie vienos galvutės kalinys sugaišdavo 
valandą ar net dvi, galima įsivaizduoti, kiek jis turėjo darbo, 

Vakarais, kai visi sumigdavo ir tik sargybinio batai kauk- 
šėdavo viiš Benvenuto galvos, jis užkurdavo židinį ir, išėmęs 
žarijas, supildavo jas prie pat durų; skarda įkaisdavo, ir lentos 
iš lėto gruzdėjo, bet iš koridoriaus nė Žymės nebūdavo. 

Mes jau sakėme, kad Benvenutas ištisą menesį dirbo, ne- 
nuleisdamas rankų; užtat po mėnesio, kai darbas buvo baigtas, 
kalinys laukė tik patogios nakties. Reikėjo palaukti dar kelias 
dienas, nes tuo metu buvo pilnatis. 

Nulaupęs vinių galvutes, Benvenutas gruzdino duris ir ga- 
dino viršininkui kraują. Kartą viršininkas atėjo dar labiau su- 
sirūpinęs. 

— Mielas mano kaliny,— tarė jam tas šaunus žŽmogėnas, ku- 
rį kamavo ta pati mintis, — ar jūs vis dar galvojat išskristi? 
Sakykit man atvirai. 

— Labiau, negu bet kada, mielas mano šeimininke,— atsakė 
Benvenutas. 

— Klausykit, — tarė viršininkas, — kalbėkit, ką norit, bet 
sakau jums iš širdies: tai neįmanoma. 

— Neįmanoma, ponas Džordžiau? — atšovė menininkas.— 
Nejaugi jūs nežinote, kad aš to Žodžio nepripažįstu: aš dariau, 
kas neįmanoma Žmonėms, ir man pavykdavo. Neįmanoma, bran- 
gusis šeimininke! Bene kartais nepasijuokdavau iš gamtos ir 
nesukurdavau iš aukso, smaragdų ir deimantų tokių gražių gė- 
lių, kurioms gali pavydėti rasotos gėlės? Nejaugi jūs manote, 
kad sparnus pagaminti sunkiau, negu gėles? 

— Viešpatie, padėk man! — sušuko viršininkas.— Jūsų pra- 
keiktas atkaklumas išvarys mane iš galvos! Kokios formos bus 
tie sparnai, kurie jus išlaikys ore? Nors, deja, man rodos, tai 
visai negalimas dalykas. , 

— Aš labai daug apie juos galvojau; jūs pats suprantate — 
nuo jų formos priklauso mano gyvenimas. 

— Na ir? 

— Tai va! Išnagrinėjau visus skraiduolius, ir man į akį 
krito šikšnosparnis. Užsimetęs savo rankomis pagaminti tą die- 
vo dovaną, imčiausi jo sparnų. 

— Na, o jeigu jūs galėtumėt pasidaryti porą sparnų, ar 
jums užtektų drąsos pakilti? 

— Duokite man visa, kas reikalinga, brangusis viršininke, 
ir jūs pamatysite mano atsakymą, kai aš pakilsiu. 

— O ko jums reikėtų? 

— Dieve mano! Kelių niekučių: nedidelio žaizdro, dumplių, 
priekalo, kūjo, dildžių, replių ir repliukių spyruoklėms pasida- 

ryti ir kokių dvidešimt uolekčių vaškytinės drobės rėmams ap- 
traukti. 

— Puiku,— atsakė ponas Džordžias,— dabar man bus ramiau. 
Kad ir koks jūs išmintingas, bet niekada neįstengsite visa tai 
čia įsigyti. 

—— Aš jau viską turiu, — atšovė Benvenutas. 

Kalėjimo viršininkas net pašoko nuo kėdės, bet tuoj sume- 
tė, kad žmogus kalėjime sparnų nepasigamins. Vis dėlto ta 
kvaila mintis nepaliovė kvaršinus jo vargšės galvos. Kai pro 
langą skrisdavo koks paukštis, jam atrodydavo, kad ten Ben- 
venutas Čelinis, — galingas protas veikė menką protelį. 

Tą pačią dieną ponas Džordžias pakvietė nagingiausią Ro- 
mos mechaniką ir įsakė jam pagaminti sparnus, panašius į šikš- 
nosparnio. 

Nustėręs mechanikas be žodžių žiūrėjo į kalėjimo viršinin- 
ką; ir ne be pagrindo galvojo, kad tas kuoktelėjo. 

Tačiau ponas Džordžias reikalavo. Kadangi ponas Džordžias 
buvo turtingas, ir kišenė jam leido daryti kvailystes, mecha- 
nikas ėmėsi darbo ir po savaitės jam atnešė porą puikių spar- 
nų. Tik reikėjo užsidėti juos ant pečių, susiveržti geležiniu 
korsetu, ir išmoningos spyruoklės gana pastoviai juos išskleis- 
davo ir suglausdavo. 

Ponas Džordžias sumokėjo mechanikui sutartus pinigus, iš- 
matavo, kiek vietos užėmė tas aparatas, užlipo pas Benvenutą 
Čelinį ir, netardamas nė žodžio, išgriozdė visą kambarį: lindo 
į palovį, į židinį, 1šnaršė čiužinį, iškniso kiekvieną kamputį. 

Po to jis išėjo, nepasakęs nė žodžio ir įsitikinęs, kad Ben- 
venutas — jeigu tik jis ne burtininkas — negali paslėpti savo 
kambaryje tokių. didelių sparnų. 

Be abejo, nelaimingojo viršininko galva vis labiau kvaito. 

Grįžęs Džordžias rado mechaniką, kuris buvo užmiršęs pa- 
sakyti, jog skrendant reikia įkišti kojas į geležinius žiedus 
sparnų galuose: kad jos nesvirtų žemyn. 

Vos mechanikas išėjo, Džordžias užsirakino, užsimovė kor- 
setą, išskėtė sparnus, sukišo kojas į žiedus ir, atsigulęs kniūps- 
čias, mėgino skristi. Tačiau, kad ir kaip jis šilėsi, vis dėlto 
neįstengė atsiplėšti nuo žemės. 

Dar du ar tris sykius pabandęs, jis vėl liepė pašaukti 
meistrą. 

— Pone,— tarė jis,— išbandžiau jūsų sparnus, bet jie nie- 
kam tikę. 

— O kaip jūs bandėte? 

Ponas Džordžias kuo smulkiausiai jam nupasakojo, kaip jis 
triskart mėginęs pakilti, bet jam nepasisekę. Mechanikas rim- 
tai jo išklausė, paskui tarė: 

— Nieko nuostabaus. Atsigulęs jūs negalit užgriebti pakan- 
kamai oro: jums reiktų užlipti ant šv. Angelo pilies stogo ir 
drąsiai pulti į erdves. 

— Manote, tada paskrisčiau? 

— Be abejo,— atsakė meistras. 

— Jeigu jūs neabejojate,— kalbėjo viršininkas, — kodėl jūs 
pats negalėtumėte jų išbandyti? 

— Sparnai pritaikyti jūsų kūno svoriui, o ne mano, — atsakė 
mechanikas.— Mano sparnai turėtų būti pusantros pėdos il- 
gesni. 

— Po velnių! — nusikeikė ponas Džordžias. 

Visą dieną ponas Džordžias buvo kaip nesavas: matyt, jo 
mintys, panašiai kaip Rolando, klaidžiojo svajų pasaulyje. 

Vakare, prieš guldamas, jis pasišaukė visus tarnus, prižiū- 
Iėtojus ir kareivius ir jiems pasakė: 

— Ponai, jeigu pamatysite, kad Benvenutas Čelinis nori iš- 
skristi, netrukdykite jam ir tuoj praneškite man. Mat, man pa- 
tys juokai jį pavyti, net naktį, nes aš tikras šikšnosparnis, 
o jis-- tegu saų plepa, ką nori,— netikras. 

Vargšas kalėjimo viršininkas visiškai pakvaišo; namiškiai 
tikėjosi, kad jis per naktį apsiramins, ir nutarė palaukti ryto- 
jaus, o tada pranešti popiežiui. 

Beje, naktis buvo biauri, lietinga, tamsi, ir niekas nenorėjo 
išeiti iš namų. 

Užtat Benvenutas Čelinis, matyt, papratęs priešingai elgtis, 
tyčia pasirinko tą naktį bėgimui. 

Išgirdęs mušant dešimtą ir pasikeičiant sargybą, jis atsi- 
klaupė, karštai pasimeldė ir ėmėsi darbo. 

Visų pirma jis puolė prie keturių vinių, kurios dabar laikė 
geležinę durų plokštę, ir ėmė lupinėti galvutes. Paskutinė vinis 
pasidavė, kai mušė dvyliktą. 

Benvenutas išgirdo žingsnius — sargyba lipo ant stogo; jis 
stovėjo be žado, prisispaudęs prie durų. Sargyba pasikeitė, nu- 
lipo, žingsniai nutolo, ir vėl įsiviešpatavo tyla. 

Lietus ėmė pilti dar smarkiau, ir Benvenutas iš džiaugsmo 
plastančia širdimi klausėsi, kaip lašai teška į kameros langus. 

Dabar jis pabandė nuplėšti skardą. Vinių galvutės nebekliu- 
dė, Benvenutas lengvai nuėmė lakštus ir vieną po kito sustatė 
prie sienos. 

Paskui, atsigulęs kniūpsčias, jis ėmė trupinti durų apačią 
savo skaptuku, kurį buvo nusmailinęs lyg durklą ir pritaisęs 
medinę rankeną. Darbas ėjo greit, nes ąžuolinė lenta buvo 
visiškai sugruzdėjusi. 

Po valandėlės Benvenutas išpiovė didoką skylę, pio kurią 
jau galėjo šliaužte iššliaužti. 

Tada jis pramušė savo statulos pilvą, ištraukė nuvytą iš 
drobės virvę, apsivyniojo ją per juosmenį, apsiginklavo skap- 
tuku, iš kurio, kaip minėjome, buvo pasidaręs durklą, ir atsi- 
klaupęs dar kartą pasimeldė. 

Paskui iškišo pro durų apačią galvą, pečius ir išlindo į ko- 
ridorių. 

Jis atsistojo, bet jam drebėjo kojos, ir jis gavo atsiremti 
į sieną, kad nepargriūtų. Širdis ko neiššoko iš krūtinės, gal- 
va degte degė, nuo kaktos žliaugė prakaitas. Jis laikė suspau- 
dęs savo durklą taip stipriai, lyg kas norėtų jį išplėšti jam iš 
rankų. 

Tačiau aplinkui buvo ramu — jokio triukšmo, jokio jude- 
sio. Benvenutas greit atsitokėjo ir apgraibomis nuėjo išilgai 
koridoriaus, kol siena pasibaigė. Jis žengė dar vieną žingsnį 
ir užkopė ant pirmosios laiptų pakopos ar, teisingiau pasakius, 
ant kopėčių, kurios vedė ant stogo. 

Jis ėmė iš lėto kopti aukštyn, krūpčiodamas, sugirgždėjus 
lentai po kojomis; netrukus dvelktelėjo vėjas, lietus ėmė čai- 
Žžyti veidą — jo galva iškilo virš aikštelės; pusvalandį ištūno- 
jęs juodžiausioje tamsoje, dabar jis galėjo lengvai įžiūrėti, ko 
jam bijoti ir ko viltis. 

Viltis nusvėrė. 

Sargybinis kiūtojo savo būdelėje, pasislėpęs nuo lietaus. 
Mat, sargyba ant šv. Angelo pilies saugojo ne stogą, o stebėjo 
griovį ir apylinkes, todėl užpakalinė būdelės siena buvo at- 
gręžta tiesiai į laiptus, kuriais užkopė Benvenutas Čelinis. 

Benvenutas atsargiai nurėplojo visomis keturiomis prie sto- 
go krašto, kuo toliau nuo būdelės. Ten jis pririšo virvės galą 
už senovinės plytos, kuri kyšojo iš sienos per kokius šešis Co- 
lius, atsiklaupė trečią kartą ir sušnibždėjo: 

— Viešpatie, padėk man, nes padariau, ką galėjau. 

Pasimeldęs jis ėmė leistis žemyn virve, kakta ir keliais to- 
lydžio atsitrenkdamas į sieną, bet jis nepaisė skausmo. 

Kai jis palietė kojomis žemę, džiaugsmas ir begalinis pasi- 
didžiavimas užplūdo širdį. Jis pažvelgė į tą milžinišką mūrą, 

kuris jau buvo nebaisus, ir tyliai tarė: „Štai aš ir laisvas! Bet 
jis neilgai džiaugėsi. 

Jis atsigręžė, ir jam pakirto kojas: prieš jį stūksojo nese 
niai išmūryta siena, apie kurią jis nieko nežinojo. Dabar jis 
žuvęs! 

Baisus sopulys pervėrė jam širdį, ir, nustojęs vilties, jis su- 
smuko žemėje, tačiau griūdamas atsitrenkė į kažką kieta: tai 
buvo ilgas rąstas. Benvenutas tyliai šūktelėjo iš netikėtumo ir 
džiaugsmo. Dabar jis išgelbėtas! 

O, sunku net įsivaizduoti, kiek žmogus per vieną minutę 
gali pakaitomis išgyventi nusivylimo ir džiaugsmo! 

Benvenutas stvėrė rąstą, kaip skęstantysis griebiasi už stie- 
bo nuolaužos, laivui sudužus. Šiaip du vyrai sunkiai būtų jį 
pakėlę, bet jis nuvilko rąstą ir atrėmė į sieną. 

Paskui jis užsiropštė aukštyn, kabindamasis rankomis ir 
keliais, bet, užlipęs ant sienos, nebeįstengė užtraukti rąsto ir 
nuleisti į kitą sienos pusę. 

Benvenutui ėmė suktis galva, jis apsvaigo, užsimerkė; jam 
atrodė, kad jis pasinėrė į liepsnos jūrą. 

Staiga jis prisiminė virvę, kuria nusileido nuo pilies stogo. 

Jis vėl nučiaužė rąstu žemyn ir nubėgo į tą vietą, kur bu- 
vo ją palikęs kabaliuojant, bet, tvirtai pririšęs prie plytos, nie- 
kaip jos negalėjo nutraukti. 

Nusiminęs, beveik nustojęs vilties, Benvenutas įsikibo į vir- 
vę ir ėmė iš visų jėgų tempti, tikėdamasis ją pertraukti. Lai- 
mė, vienas iš keturių mazgų atsileido, ir Benvenutas griuvo 
aukštielninkas su kokių dvylikos pėdų ilgio virve rankose, 

Daugiau jam nieko nereikėjo: jis pašoko, kupinas naujų 
jėgų, vėl užlipo rąstu aukštyn, apžergė sieną ir prie atsikišusio 
rąsto galo pririšo virvę. 

Kai virvė pasibaigė, jis pakibo, nesiekdamas kojomis že- 
mės; pažvelgęs į apačią, išvydo, kad žemė vos už kokių še- 
šių pėdų, tada jis paleido virvę ir nušoko žemėn. 

Jis kiek pagulėjo. Jėgos išseko, kelių ir delnų oda buvo 
visiškai nubrūžinta. Valandėlę jis, tarsi nieko nesuprasdamas, 
žiūrėjo į tas kraujuojančias žaizdas, bet tuo metu išmušė penk- 
tą valandą, ir jis pamatė, kad žvaigždės pradėjo blėsti. 

Jis atsikėlė. Tuo pat metu sargybinis, kurio jis nebuvo pa- 
stebėjęs, bet kuris, matyt, seniai sekė bėglį, žengė į jį keletą 
žingsnių. Benvenutas suprato, kad jis žuvęs: reikėjo arba jį 
nužudyti, arba pačiam žūti. Jis išsitraukė iš už juostos savo 
ginklą ir ryžtingai nuėjo tiesiai į kareivį. Sargybinis sumetė, 

kad jam teks susiremti ne tik su tvirtu vyru, bet ir su žmo- 
gumi, kuris kausis iki paskutiniosios. Iš tikrųjų Benvenutas 
buvo pasiryžęs nesitraukti, bet kareivis staiga nusigręžė, tar- 
tum jo nė matyti nematęs. Bėglys suprato, ką tai reiškia. 

Jis užlipo ant paskutinės tvirtovės sienos maždaug dvyli- 
kos ar penkiolikos pėdų aukščio. Apačioje juodavo griovys. 
Bet toks žmogus, kaip Benvenutas Čelinis, nugalėjęs veik visas 
kliūtis, nepabūgo ir, širdyje melsdamas dievą pagalbos, šoko 
žemyn — jis neturėjo kuo leistis: dalis virvės liko ant stogo, da- 
lis — prie rąsto, o laikas bėgo. 

Šį kartą Benvenutas išsyk nustojo sąmonės. 

Praėjo beveik valanda, bet jis vis tebegulėjo apalpęs; pa- 
galiau priešaušrio vėsa jį atgaivino. Mažumėlį jis buvo lyg 
apsvaigęs, paskui perbraukė ranka kaktą ir viską prisiminė. 

Jam plyšo galva iš skausmo; jis išvydo — kraujas srūva 
it prakailas jam per veidą ir laša ant akmenų, kur jis gulėjo 
nukritęs. Jis suprato susižeidęs kaktą; perbraukė ranka, šį 
sykį trokšdamas ne atsikvošėti, bet apžiūrėti žaizdas: jos ne- 
buvo gilios, tik oda nubraukta, kaulas nepaliestas. Benvenutas 
šyptelėjo ir norėjo atsistoti, bet tuoj ir vėl pargriuvo: kokie 
trys coliai virš riešo buvo lūžusi dešinė koja. 

Koja taip nutirpo, kad iš pradžių jis nė nejuto skausmo. 

Benvenutas nusivilko marškinius, suplėšė juos ir, kuo ge- 
riau sudūręs lūžusius kaulus, stipriai aptvarstė blauzdą ir pėdą, 
kad kaulai neiškryptų. 

Paskui jis nušliaužė visomis keturiomis prie Romos vartų, 
kurie buvo už kokių penkių šimtų žingsnių. 

Kada po pusvalandžio baisių skausmų jis nusigavo iki var- 
tų, rado juos dar uždarytus. Tačiau pavartėje gulėjo didžiulis 
akmuo — jis lengvai nuvertė jį į šalį ir įlindo pro skylę. 

Vos tik jis nurepečkiojo kokį trisdešimt žingsnių, jį užpuo- 
lė gauja išbadėjusių benamių šunų, kurie iš kraujo kvapo pa- 
juto, kad jis sužeistas. Čelinis išsitraukė savo skaptuką ir, smo- 
gęs į šoną didžiausiam ir nirtingiausiam šuniui, nudėjo jį vie- 
toje. Kiti beregint šoko ant užmušto šuns ir jį surijo. 

Benvenutas nušliaužė iki Transpontinos bažnyčios ir čia su- 
sitiko vandens nešėją, ką tik pripylusį vandens į ąsočius ir 
apkrovusį jais savo asilą. Čelinis jį pašaukė. 

— Klausyk, aš užsisėdėjau pas savo meilužę, — bet, įėjęs 
pro duris, turėjau išeiti pro langą — iššokau iš antrojo aukšto 
ii nusilaužiau koją. Nunešk mane prie šv. Petro bazilikos laip- 
tų, gausi auksinį. 

Netaręs nė žodžio, vandennešys užsikėlė sužeistąjį ant kup- 
ros ir nunešė į vietą. Gavęs žadėtąjį pinigą, jis neatsigręžda- 
mas nuėjo savo keliu. 

Tada Benvenutas nušliaužė prie monsinjoro Monliuko, Pran- 
cūzijos pasiuntinio, namų, kurie stovėjo už kelių žingsnių nuo 
bazilikos. 

Monsinjoras Monliukas taip nuoširdžiai ir uoliai juo rū- 
pinosi, kad po mėnesio Benvenutas pagijo, po dviejų jam buvo 
dovanota bausmė, o po keturių su Askaniju ir Pagolu išvažia- 
vo į Prancūziją. 

O vargšas kalėjimo viršininkas iki savo dienų galo liko 
bepročiu: įsikalęs sau į galvą, kad jis šikšnosparnis, visą laiką 
bandė skraidyti. 


Ketvirtas skyrius 
SKOCONĖ 


Kai Benvenutas Čelinis atvyko į Prancūziją, Pranciškus I 
su visu dvaru buvo Fontenblo rūmuose. Menininkas pagaliau 
galėjo sutikti žmogų, kurio ieškojo, ir, apsistojęs mieste, tuoj pat 
pranešė Feraros kardinolui atvykęs. Kardinolas, žinodamas, kad 
karalius nekantriai jo laukė, bemat perdavė tą žinią jo dide- 
nybei. Karalius, ilgai negaišavęs, priėmė Benvenutą ir kreipėsi 
į jį ta skambia ir sodria kalba, kuria auksakalys taip gražiai 
rašydavo. 


— Benvenutai, keletą dienų niekuo nesirūpinkite, atsigauki- 
te po visų savo bėdų ir nuovargio, ilsėkitės, linksminkitės, 
o mes tuo tarpu pagalvosime, ką gražaus jūs galėtumėte mums 
sukurti. 

Paskui, apgyvendinęs menininką savo pilyje, Pranciškus I 
įsakė pildyti visus jo pageidavimus. 

Tokiu būdu Benvenutas iš karto atsidūrė pačiame centre 
prancūzų civilizacijos, kuri tuo metu dar atsiliko nuo italų, 
bet jau varžėsi su ja ir netrukus turėjo pralenkti. Pasidairęs 
aplinkui, jis galėjo patikėti vis dar esąs Toskanos sostinėje, 
nes jį supo menas ir menininkai, pažįstami iš Florencijos laikų, 
tik po Leonardo da Vinčio ir maestro Roso atėjo Primatičis. 

Benvenutui reikėjo tęsti garsiųjų pirmtakų darbą ir galan- 
tiškiausio Europoje dvaro akyse iškelti skulptūrą taip aukštai, 

kaip tie trys didieji menininkai buvo iškėlę tapybą. Todėl Ben- 
venutas norėjo pranokti karaliaus pageidavimą, nelaukdamas 
pažadėtojo užsakymo ir sukurdamas ką nors pats savo išgalė- 
mis. Jis jau buvo pastebėjęs, kad Pranciškus I labai mėgsta 
dabartinę savo rezidenciją, ir nusprendė nudžiuginti karalių 
statula ir pavadinti ją „Fontenblo nimfa“. 

Tai turėjo būti graži statula, vainikuota ąžuolo lapais, var- 
pomis ir vynucgėmis, nes Fontenblo stovi netoli lygumos, pa- 
miškėje, apsuptas vynuogynų. Nimfa, apie kurią svajojo Ben- 
venutas, turėjo panėšėti į Cererą, Dianą ir Erigoną; tos trys 
nuostabios deivės turėjo ir susilieti į vieną, ir likti skirtingos. 
Pastovas būtų papuoštas deivių atributais, ir tie žmonės, kurie 
matė žavias Persėjo statulos figūrėles, žino, kaip nuostabiai 
ilorentietis maestras išrėždavo tokias detales. 


Skulptorius labai gerai įsivaizdavo idealų grožį, bet jam 
Ieikėjo medžiagos savo darbui — pozuotojos, ir tai buvo di- 
džiausia jo nelaimė. Kurgi rasti tokį modelį, kuris įkūnytų 
trejopą trijų deivių grožį? 

Žinoma, jeigu garsios gražuolės, nuostabaus kūno moterys, 
pačios ateitų pozuoti skulptoriui, kaip antikiniais, Fidijo ir 
Apelio laikais, Benvenutas būtų pasirinkęs iš karaliaus dvaro 
damų tinkamą modelį. Čia buvo ištisas Olimpas pačiame žy- 
dėjime: Katerina Mediči — ji tada turėjo dvidešimt vienerius 
metus; Margarita Valua, Navaros karalienė, vadinama ketvir- 
tąja gracija ir dešimtąja mūza; pagaliau hercogienė d Etamp, 
kurią dažnai sutiksime mūsų istorijoje, minima kaip gražiausia 
iš mokytų damų ir mokyčiausia iš gražuolių. Jų buvo daugiau, 
negu menininkui reikėjo, bet mes jau sakėme, kad Apelio ir 
Fidijo laikai seniai buvo praėję. 

Benvenutas turėjo kitur ieškoti pozuotojos. 

Jis baisiai nudžiugo, sužinojęs, kad karalius grįžta į Pary- 
žių, bet, nelaimė, rašė pats Benvenutas, dvaras tais laikais ke- 
liaudavo kaip laidotuvių procesija. Priešais jodavo dvylika ar 
penkiolika tūkstančių raitelių; visi apsistodavo kaimeliuose, 
kur būdavo tik dvi ar trys lūšnos, todėl kiekvieną vakarą tek- 
davo sugaišti po keturias valandas palapinėms ištempti, o kiek- 
vieną rytą vėl po keturias valandas joms sudėlioti. Tik šešiolika 
lje skyrė Fontenblo nuo Paryžiaus, bet kelionė truko penkias 
dienas. 


Benvenutas Čelinis kokį dvidešimt kartų vos nesusigundė 
pralenkti dvarą, bet Feraros kardinolas kiekvieną kartą jį su- 

laikydavo. Mat, jeigu karalius kiaurą dieną jo nematys, tai 
Llikriausiai pasiteiraus, kur jis dingo, o sužinojęs, kad jis nujojo, 
nepasiprašęs leidimo, įsižeis, kad nepaisoma jo valia. Benvenu- 
tas tramdė savo nekantravimą ir ilgų postovių metu stengėsi 
nustumti laiką, piešdamas eskizus savo Fontenblo nimfai. 

Pagaliau dvaras įvažiavo į Paryžių. Pirmiausia Čelinis ap- 
lankė Primatičį, kuriam buvo pavesta Fontenblo pilyje tęsti 
Leonardo da Vinčio ir Roso darbą. Primatičis Paryžiuje jau 
gyveno seniai ir turėjo jam patarti, kur ieškoti pozuotojų. 

Senjoras Frančeskas Primatičis, kurį pagal jo gimtąjį miestą 
vadindavo da Bolonja, o mes jį vadinsime tiesiog Primatičiu, 
šešerius metus mokęsis pas Žiulį Romeną, jau aštuonerius me- 
Llus gyveno Prancūzijoje — čia jį buvo atsikvietęs Pranciškus I, 
paklausęs savo didžiojo menininkų verbuotojo Mantujos mar- 
kizo patarimo. Primatičio kūryba stebėtinai gausi — tuo galima 
įsitikinti, apsilankius Fontenblo,— jo tapybos maniera laisva ir 
monumentali, nepaprastai grakščių linijų. Ilgą laiką buvo ne- 
pripažintas nei pats dailininkas, nei jo visapusiškas išsimoks- 
linimas, nei gilus protas, nei didžiulis visuose tapybos žanruose 
reiškęsis talentas, kuriam mūsų epocha keršijo trimis nepatei- 
sinamo abejingumo šimtmečiais. Religinės ekstazės pagautas, jis 
piešė freskas Boregaro koplyčioje, Monmoransi rūmus papuoše 
pamokomojo turinio paveikslais, atvaizdavęs didžiąsias krikš- 
čioniškas dorybes. Erdvūs Fontenblo rūmai pilni jo kūrinių: ant 
Aukso durų ir Pokylių salėje jis nutapė gražiausias mitologines 
ir alegorines scenas, Odisėjo galerijoje ir šv. Liudviko menėje 
poctiškai ir epiškai, Kaip pats Homeras, savo teptuku atkūrė 
„Odisėją“ ir dalį „Iliados“. Nuo legendarinių laikų jis perėjo 
prie herojinių ir ėmėsi istorinių temų. Svarbiausius Aleksand- 
ro ir Romulo gyvenimo įvykius ir Havro atidavimą jis nupiešė 
drobėse, kurios puošia Didžiąją galeriją ir miegamąjį greta 
Pokylių salės; dideliuose Retenybių. kambario peizažuose jis. 
parodė gamtos grožį: Žodžiu, įsigeidę išmatuoti visą šio žymaus 
dailininko talentą, peržvelgti visą jo įvairovę, suskaičiuoti jo 
Kūrinius, pamatytume, kad jis nutapė devyniasdešimt aštuonias 
dideles drobes ir šimtą trisdešimt mažesnių: peizažus, Marinas, 
istorines scenas, šventus paveikslus, portretus, alegorijas ir epi- 
nius siužetus. 


Toks žmogus galėjo suprasti Benvenutą. Todėl, vos atvy- 
kęs į Paryžių, Benvenutas nuskubėjo pas Primatičį, kuris jį 
priėmė išskėstomis rankomis. 

Po atviro dviejų draugų, susitikusių svetimoje šalyje, pa- 
šnekesio Benvenutas atvertė aplanką, paaiškino Primatičiui sa- 
vo sumanymą, parodė eskizus ir paklausė, ar jo pozuotojų tar- 
pe neatsirastų jo svajonių vainiko. 

Primatičis, liūdnai šypsodamas, papurtė galvą. 

Prancūzija — ne Italija, Graikijos duktė, savo motinos var- 
žovė. Kaip šiandien, taip ir anais laikais Prancūzija buvo grakš- 
tumo, meilumo ir koketiškumo šalis, tačiau Valua žemėje veltui 
ieškotum to didingo grožio, kuris Tibro ir Arno pakrantėse 
ikvėpdavo Mikelandželą ir Rafaelį, Žaną de Bolonja ir Andrea 
del Sartą. Aišku, jeigu dailininkas ar skulptorius būtų galėjęs 
rinktis sau modelį aristokračių tarpe, tai, kaip jau minėjome, 
jis būtų greit rades ieškoma tipą, bet, lyg šešėlis šiapus Stikso, 
jis turėjo tenkintis, stebėdamas Elizėjaus laukuose, kur įeiti 
jam buvo uždrausta, jų grakščias. ir taurias figūras, nuolatinį 
jo Meninio tobulėjimo objektą. 

Kaip Primatičis numatė, taip ir įvyko: Benvenutas apžiū- 
rėjo visą armiją pozuotojų, bet nė vienoje nerado įkūnytų visų 
tų bruožų, kurių reikėjo jo sumanytai nimfai. 

Tada jis sušaukė į Feraros kardinolo rūmus, kur jau buvo 
įsikūręs, visas veneras, ėmusias po vieną ekiu už pozavimo 
seansą, bet ir jos apvylė jo lūkesčius. 

Benvenutas visai nusiminė, bet vieną vakarą, grįždamas po 
vakarienės su trimis Paryžiuje sutiktais žemiečiais — senjoru 
Pjeru Strociu, jo svainiu grafu d'Angijaru ir Galeotu Piku, gar- 
siojo Piko Mirandolio sūnėnu,— ir eidamas vienas Pti-Šanų 
gatve, jis pastebėjo prieš save gražią, grakščią merginą. Ben- 
venutas krūptelėjo iš džiaugsmo — ši moteris labiausiai tiko jo 
svajonei įkūnyti. Jis nusekė iš paskos. Ji užkopė Orti kalvą, 
praėjo pro šv. Onore bažnyčią ir įsuko į Pelikano gatvę: Čia 
ji atsigręžė pažiūrėti, ar nepažįstamasis vis dar ją seka, ir, pa- 
mačiusi Benvenutą už kelių žingsnių, ji greit pastūmė vienas 
duris ir dingo. Benvenutas nuskubėjo paskui ją ir spėjo pama- 
tyti ant rūkstančia spingsule apšviestų laiptų nepažįstamosios 
suknios kraštelį. 

Jis užlipo į antrą aukštą; antros durys iš eilės buvo pra- 
viros, ir kambaryje jis pamatė merginą. 
> Nepaaiškinęs, ko atėjęs, ir netaręs nė žodžio, Benvenutas 
du ar tris kartus apėjo aplink nustebusią mergaitę: jis norėjo 
įsitikinti, ar jos kūno linijos atitinka veido bruožus; vargšė 
mergaitė automatiškai pakluso skulptoriui, kuris ją apžiūrinėjo 

it kokią antikinę statulą, ir pakėlė virš galvos rankas — tokia 
poza jis norėjo nulipdyti savo Fontenblo nimtą. 

Modelyje, kuris stovėjo prieš Benvenutą, maža buvo Cere- 
10s bruozų, dar mažiau Dianos, bet daug Erigonos. Menininkas, 
(mMacydamas, jog neimanoma sujungti į vieną visus tris tipus, 
iY<Os1 a.vaižzduoti bakchantę. 

Bakchantės statulai Benvenutas nebūtų radęs nieko geres- 
mio. degančios akys, koralų spalvos lūpos, perliniai dantys, 
tdisi Nuvekintas kaklas, nuolaidūs pečiai, liaunas liemuo, pia- 
tus Klubai; be to, dėl smulkių kojų ir rankų riešų bei ilgų pirštų 
j1) atiode aristokratiškai, ir skulptorius ilgiau nebesvyravo. 

— Kuo jūs vardu, panele? — galų gale paklausė Benvenu- 
tas prancūziskai su svetimšalio akcentu nustėrusią merginą. 

-- Katerina... jūsų paslaugoms, pone,— atsakė ji. 

— Taigi, panele Katerina, — kalbėjo toliau Benvenutas,— štai 
auksinis uz visą jūsų vargą. Ateikite pas mane rytoj į Sen-Mar- 
teno gatvę, į Feraros kardinolo rūmus: vėl gausite tiek pat už 
savo vaigą. 

Mergina valandėlę abejojo, nes jai pasirodė, kad svetimšalis 
nor1 1š jos pasišaipyti. Bet auksinis ekiu liudijo, kad jis ne- 
Juokauja, todėl, truputį pagalvojusi, ji paklausė: 

— Kurią valandą? 

— Dešimtą ryto. Ar jums patogu? 

— Taip. 

— Vadinasi, neapvilsite. 

— Ateisiu. 

Benvenutas nusilenkė jai lyg kokiai hercogienei ir, pui- 
kiausiai nusiteikęs, grįžo namo. 

Vos parėjęs, jis sudegino visus įsivaizduotos tigūros eski- 
zus ir nupiešė naują gyvą nimfą. Paskui pasiėmė gabalą vaško, 
pasidėjo ant pastovo ir netrukus jo galingi pirštai nulipdė iš- 
svajotąją nimfą. Jį pagavo toks įkvėpimas, kad rytojaus dieną, 
į dirbtuvę įėjus Katerinai, jau daug kas buvo padaryta. 

Kaip minėjome, Katerina visiškai neperprato Benvenuto ke- 
tinimų. Ji baisiai nustebo, kada jis, uždai/ęs paskui ją duris, pa- 
rodė pradėtą statulą ir paaiškino, kam ją pasikvietęs. 

Katerina buvo linksma mergina: ji pasileido garsiai juoktis 
iš savo klaidos, paskui, didžiuodamasi, kad pozuos karaliui 
skiriamai deivės statulai, ji nusimetė drabužius ir, nelaukdama 
menininko nurodymų, vien pamėgdžiodama pradėtąją statulą, 

atsistojo grakščiai ir teisingai; Benvenutas, grįžtelėjęs į ją, šūk- 
terėjo iš džiaugsmo, išvydęs, kokia laisva ir natūrali jos poza. 

Benvenulas ėmėsi darbo. Kaip minėjome, jis buvo taurus 
ir didelio talento menininkas, aistringas kūrėjas. Jis nusimetė 
liemenę, atsegė marškinių apykaklę, atsiraitė rankoves ir pra- 
dėjo lipdyti pagal modelį, gamtos kūrinį paversdamas meno 
kūriniu; rodėsi, jis gali įkvėpti gyvybę negyvai medžiagai, vos 
ją palietęs, kaip Jupiteris. Katerina, pripratusi prie banalių, 
kartais nešvankių miesčionių premogų, žaisliukas bajoraičių 
rankose, žiūrėjo i tą audringai kvėpuojantį vyrą, degančias jo 
akis, ir negirdėta nuostaba gniaužė jai žadą. Atrodė, kad ji 
pati pakilo iki menininko lygio; jos akys sužibo: kūrėjo įkvėpi- 
mas užkrėtė ir pozuotoją. 

Seansas tęsėsi dvi valandas. Po to Benvenutas padavė Kate- 
rinai auksinį ekiu ir, atsisveikinęs taip pat pagarbiai, kaip iš- 
vakarėse, paprašė ateiti rytojaus dieną tą pačią valandą. 

Katerina grįžo namo ir nebeišėjo iki vakaro. Kitą dieną ji 
atėjo į dirbtuvę dešimt minučių anksčiau sutarto laiko. 

Pasikartojo ta pati scena: ir šį kartą Benvenutas dirbo karš- 
tai, su įkvėpimu: jo rankose molis atgydavo, lyg prisilietus 
Prometėjui. Bakchantės galva jau buvo baigta: ji panėšėjo į gy- 
vą galvutę, išnirusią iš beformės masės. Katerina šypsojo tai 
dangiškai seseriai, sukurtai pagal jos paveikslą ir panašumą; 
dar niekada ji nebuvo tokia laiminga ir, keistas dalykas, nega- 
lėjo suvokti, iš kur gimė tas jausmas. 

Rytojaus dieną menininkas ir pozuotoja vėl susitiko tą pa- 
čią valandą, ir Katerina paraudo. nusirengdama, nors pirmosio- 
mis dienomis ji nė kiek nesivaržė. Vargšelė pamilo, o su meile 
atsirado ir drovumas. 

Sekančią dieną buvo dar blogiau, ir Benvenutui teko keletą 
kartų jai priminti, kad jis lipdo ne Medičio Venerą, bet Eri- 
goną, bakchantę, apsvaigusią nuo aistros ir vyno. Jam neliko 
nieko kita, kaip kantriai kęsti, nes po dviejų dienų vaškinis 
modelis bus baigtas. 

Praėjo ir tos dvi dienos. Benvenutas, užbaigęs savo statulą, 
padėkojo Katerinai už jos paslaugas ir padavė jai keturis 
ekiu, bet auksiniai išsprūdo jai iš rankų ir nuriedėjo žemėn. 
Vargšelei viskas pasibaigė: dabar ji vėl nusirito ten, iš kur 
buvo pakilusi. Mat, įžengusi į menininko dirbtuvę, Katerina 
ėmė biaurėtis savo ligtoliriu gyvenimu. Benvenutas, nenuma- 
nydamas, kas darosi merginos širdyje, pakėlė pinigus, ispraudė 

juos jai į delną ir pasakė, kad ji kreiptųsi į jį, jeigu jis kada 
galėtų kuo nors jai padėti; po to jis nuėjo į kitą kambarį, kur 
dirbo pameistriai, Askanijo pašaukti ir parodyti jam užbaigtą 
statulą. 

Katerina, likusi viena, išbučiavo visus menininko įnagius ir 
verkdama išėjo. 

Rytojaus dieną Katerina vėl atėjo į dirbtuvę. Benvenutas 
buvo vienas; pamatęs ją, jis labai nustebo ir jau buvo be- 
klausiąs, ko ji norinti, bet ji krito ant kelių ir klausė, ar jam 
nereikia tarnaitės. 

Benvenuto širdis buvo menininko širdis: ji mokėjo viską 
pajusti ir suprasti. Jis įspėjo, kas dėjosi vargšės merginos šir- 
dyje, pakėlė Kateriną ir pabučiavo į kaktą. 

Nuo tol Katerina augte suaugo su dirbtuve; judri, linksma 
it vaikas, ji nuskaidrindavo visų dienas. Greitai be jos niekas 
neapsieidavo, o ypač — Benvenutas. Ji viską darydavo, viską 
tvarkydavo, bardama arba girdama Rupertą, kuri iš pradžių 
į ją Žiūrėjo su baime, o paskui pamilo, kaip ir visi. 

Erigonai tai išėjo į naudą. Nuolatos turėdamas po ranka 
savo pozuotoją, Benvenutas išbaigė statulą taip kruopščiai, 
kruopščiau, nei kitą savo ankstyvesnį kūrinį; paskui jis nunešė 
ją Pranciškui I, kuris sužavėtas užsakė skulptoriui nulieti ją 
iš sidabro. Karalius ilgai šnekėjosi su auksakaliu, teiravosi, 
kaip įsikūręs, kur jo dirbtuvė, ar joje esą kuo pasigrožėti. Po 
to karalius atsisveikino su Benvenutu Čeliniu, nutares kurį 
rytą užklupti jį iš netyčių, todėl nieko jam ir neprasitarė. 

Štai mes ir priėjome mūsų istorijos pradžią, kur palikome 
Benvenutą dirbant, Kateriną dainuojant, Askaniją svajojant ir 
Pagolą meldžiantis. 

Kitos dienos rytą, po to, kai Askanijas ilgai vakarojęs grįžo 
iš pasivaikščiojimo po Nelio apylinkes, kažkas smarkiai pabel- 
dė į vartus; Ruperta atsikėlė ir buvo beeinanti atidaryti, bet 
Skoconė (kaip piisimenate, Benvenutas taip vadino Kateriną) 
kaip vėjas išlėkė pro duris. 

Po valandėlės kieme nuskardėjo lyg ir džiugus, lyg ir iš- 
gąstingas jos balsas: 

— O dieve! Mokytojau! Dieve mano! Karalius! Pats ka- 
ralius atvyko jūsų dirbtuvės apžiūrėti!.. 

Ir vargšė Skoconė, atlapojusi visas duris, išblyškusi, dre- 
banti sustojo ant slenksčio ir įsmeigė akis į Benvenutą, kuris 
dirbo su mokiniais ir pameistriais. 

Penktas skyrius 
GENIJUS IR KARALIAUS VALDŽIA 


Iš tikrųjų įkandin Skoconės į kiemą žengė Pranciškus I su 
visa savo palyda. Į jo ranką rėmėsi hercogienė d'Etamp. Juos 
sekė Navaros karalius ir sosto įpėdinio žmona Katerina Mediči. 
Po jų — sosto įpėdinis, vėliau karalius Henrikas II, su savo 
teta Margarita Valua, Navaros karaliene. Juos lydėjo beveik 
visi dvaro didikai. 

Benvenutas išėjo jiems priešais ir, nė kiek nesumišęs, sutiko 
karalius, princus, didikus ir gražiąsias damas kaip savo drau- 
gus. Tačiau atvykusiųjų tarpe buvo žymiausieji Prancūzijos 
vyrai ir garsiausios pasaulyje gražuolės. Margarita žavėjo, po- 
nia d'Etamp kerėjo, Katerina Mediči stulbino, Diana de Puatje 
akino. Na ir kas! Benvenutas artimai bendravo su seniausių ir 
garbingiausių Italijos giminių šeimomis, XVI amžiaus diduo- 
mene: kaip mylimiausias Mikelandželo mokinys, jis buvo pri- 
pratęs prie karalių. 

— Jūs, ponia, turėsite mums leisti ne tik jumis čia gėrė- 
tis,— tarė Pranciškus I hercogienei d'Etamp, ir ji jam nusi- 
Ššypsojo. 

Ana de Pisle,. hercogienė d'Etamp, kuri, grįžus karaliui iš 
nelaisvės Ispanijoje, paveldėjo valdovo palankumą po grafie- 
nės de Šatobrian, tuo metu buvo pačiame savo tikrai karališko 
grožio žydėjime. Ji buvo tiesi, grakšti; išdidžiai iškėlusi savo 
žavią galvutę, ji panėšėjo ir į katę, ir į panterą ne tik vylinga 
gracija, bet ir nepastovumu bei žiauriu goduliu. Tačiau kara- 
liaus favoritė mokėdavo dėtis tokia skaistybe, jog būtų suklai- 
dinusi pati nepatikliausią žmogų. Nepaprastai judrus ir klas- 
tingas buvo tos moters veidas — kartais Hermionos, kartais Ga- 
latėjos: jos blyškios lūpos šypsodavo čia žaismingai, čia bau- 
ginančiai; jos žvilgsnis kartais glamonėdavo ir žadėdavo, o po 
valandėlės žėrėdavo įniršiu. Ji taip lėtai keldavo blakstienas, 
kad niekada nebuvai tikras. ką jos akyse išvysi — goslumą ar 
grasinimą. Ši išdidi ir valdinga moteris svaiginte svaigino Pran- 
ciškų I; iš puikybės ir pavydo ji pareikalavo, kad jis atimtų 
iš grafienės de Šatobrian dovanotas brangenybes. Melancho- 
liška ir graži grafienė, pasipiktinusi, kad karalius išniekino jos 
meilę, atidavė jas, sulydžiusi auksą į luitą, Mokėdama apsi- 
mesti ir prisitaikyti, hercogienė ne kartą nuduodavo nepaste- 
binti, kai karalius, pasidavęs trumpam įgeidžiui, pasirinkdavo 

kokią nors jaunutę savo dvaro gražuolę, kurią iš tiesų jis greit 
mesdavo ir grįždavo pas savo visagalę kerėtoją. 

— Jau seniai norėjau jus aplankyti, Benvenutai, nes, ro- 
dos, jau prieš du mėnesius atvykote į mūsų karalystę, bet nuo- 
bodūs reikalai ir rūpesčiai man visą tą laiką kliudė pagalvoti 
apie kilnesnį dalyką — meną. Kaltinkite už tai mano brolį ir 
pusbrolį imperatorių, kuris nepalieka manęs nė minutei ra- 
mybėje,— kalbėjo karalius. 

— Jeigu jūsų didenybė pageidaujate, aš parašysiu jam ir 
paprašysiu, kad jis netrukdytų jums būti didžiuoju meno drau- 
gu, nes jūs jau įrodėte, jog esate didis karvedys. 

— Argi jūs pažįstate Karolį Penktąjį? — paklausė Navaros 
karalius. 

— Turėjau garbę, jūsų didenybe, prieš ketverius metus Ro- 
moje įteikti jam savo darbo mišiolą ir pasakyti kalbą, kuri, 
atrodo, jam labai patiko. 

— O ką jums atsakė jo šventoji didenybė? 

— Kad jis apie mane jau girdėjęs, nes prieš trejus metus 
ant popiežiaus kapos matęs filigraninę mano darbo sagą, tei- 
kiančią garbę Mano meistriškumui, 

— O, matau, kad jus jau karalių pagyrimai išpaikino! — 
tarė Pranciškus I. 

— Tiesa, jūsų didenybe: man sekėsi įtikti daugeliui kar- 
dinolų, didziųjų kunigaikščių, princų ir karalių. 

— Na, parodykite savo gražiuosius kūrinius! Pažiūrėsime, 
gal aš būsiu reiklesnis, negu kiti. 

—- Aš turėjau labai maža laiko, bet štai vaza ir sidabrinis 
dubuo, kurie, gal būt, šiek tiek verti jūsų didenybės dėmesio. 

Karalius kokias penkias minutes apžiūrinėjo indus, netar- 
damas nė žodžio. Atrodė, kad kūriniai privertė jį pamiršti kū- 
rėją. Pagaliau, kada priėjo susidomėjusios damos, Pranciškus I 
susuko: 

— Pažvelkite, ponios, juk tai tiesiog stebuklas! Tos vazos 
forma tokia nauja ir drąsi! Dieve, kaip subtiliai ir tobulai iš- 
rėžti bareljefai! Man ypač patinka šių linijų grožis; Matote, 
kokios įvairios ir natūralios figūrų pozos. Ziūrėkite, štai mer- 
gina kelia virš galvos ranką: tas akimirkos mostas taip meist- 
riškai įamzintas, kad tiesiog stebiesi, kodėl ji sustingo. Manau, 
kad nė vienas senovės Menininkas nėra nieko panašaus sukū- 
ręs. Aš prisimenu geriausius antikos ir Italijos meistrų kūri- 
nius, tačiau niekas man nepadarė didesnio įspūdžio. O, pažiūrė- 

kite, ponia de Navar, į šį besispardantį gėlėse kūdikį: koks 
jis gyvas, grakštus ir gražus! 

— Didysis valdove! — sušuko Benvenutas.— Kiti mane tik 
girdavo, o jūs Mane suprantate. 

— Ką dar turite? — kažkaip godžiai pasiteiravo karalius. 

— Štai medalis, vaizduojąs Ledą su gulbe; jį padariau kar- 
dinolui Gabrieliui Čezariniui. Štai antspaudas, kuriame išgravi- 
ravau šventąjį Joną ir šventąjį Ambraziejų. Emaliuotas relik- 
varijus. ., 

— Kaip? Jūs kalate medalius? — paklausė ponia d'Etamp. 

— Kaip Kavadonė Milanietis, ponia. 

— Ir emaliu dengiate auksą? — pasiteiravo Margarita. 

— Kaip Amerigas Florentietis. 

— Jūs graviruojate antspaudus? — paklausė Katerina. 

—- Kaip Lantizkas Peruzietis. Nejaugi jūs manote, kad ma- 
no talento pakanka tik smulkiems auksiniams niekučiams ir 
sidabrinėms monetoms? Aš visko moku po truputį, ačiū dievui. 
Esu pakenčiamas karinis inžinierius ir du kartus apgyniau Ro- 
mą. Gana gerai rašau sonetus. Tegu jūsų didenybė užsako man 
poemą, ir, jeigu ji bus skirta jūsų garbei, apsiimu sukurti ją 
ne blogiau už Klemaną Maro. Tėvas mokė mane muzikos su 
lazda, ir tas metodas man išėjo į naudą: groju fleita ir kornetu 
taip, Kad Klementas VII mane įtraukė į savo orkestrą, nors 
turėjau tik dvidešimt ketverius metus. Be to, išradau būdą, kaip 
pagaminti puikų paraką; galių padaryti ir nuostabias šaudyk- 
les, ir chirurginius instrumentus. Jeigu jūsų didenybė kariau- 
site ir priimsite mane į armiją, tai pamatysite, kad aš ne toks 
jau stuobrys: moku ir arkebuzą vartoti, ir nutaikyti kulevriną. 
Medžiojant man pasitaikė per dieną nušauti dvidešimt penkis 
povus. Kaip artileristas, išvadavau imperatorių nuo Orano 
princo, o jūsų didenybę — nuo konetablio Burbono: atrodo, kad 
išdavikams nesiseka, susidūrus su manimi... 

— O kuo jūs labiau didžiuojatės,— pertraukė jį sosto įpė- 
dinis— kad nudėjote konetablį, ar kad nušovėte dvidešimt 
penkis povus? 

— Aš nesididžiuoju nei vienu, nei kitu, monsinjore. Kaip 
visus sugebėjimus, taip ir miklumą suteikia žmogui dievas. 
Aš tik pasinaudojau savo miklumu. 

— O aš nė nenujaučiau, kad jūs man padarėte tokią pa- 
slaugą,— tarė karalius.— Beje, mano sesuo Margarita Vargu ar 
jums atleis. Vadinasi, jūs užmušėte konetablį Burboną? Kaipgi 
tai atsitiko? 

— Dieve mano, labai paprastai. Konetablio armija netikė- 
tai priėjo prie Romos ir puolė jos įtvirtinimus. Aš nuėjau su 
keliais draugais pasižiūrėti. Išeidamas visai pripuolamai pasi- 
ėmiau arkebuzą. Užlipau ant sienos — matau, kad ten nėra kas 
veikia. „Vis dėlto,— pagalvojau sau,— negi taip tuščiomis ir 
grįžti!" Nukreipiau arkebuzą į susispietusių karių būrelį ir nu- 
sitaikiau į vieną, visa galva aukštesnį už kitus. Jis krito, ir 
staiga mano šūvis sukėlė didžiausią sąmyšį. Ir iš tiesų nušoviaij 
Burboną. Jis ir buvo tas vyras, visa galva aukštesnis už kit':s. 

Benvenutui laisvai ir nerūpestingai bepasakojant, damos ir 
didikai truputį nuo jo atsitraukė, su pagarba ir beveik su bai- 
me žiūrėdami į didvyrį, kuris nė neįtarė juo esąs. Šalia Čeli- 
nio dabar stovėjo tik Pranciškus I. 

— Mano brangusis,— tarė jis jam,-— matau, kad prieš skir- 
damas man savo talentą, jūs jau anksčiau pasitarnavote savo 
narsumu. 


— Jūsų didenybe,— linksmai atšovė Benvenutas,— man ro- 
dos, kad aš gimęs jūsų tarnybai. Vienas vaikystės laikų nuo- 
tykis man visą laiką piršo tą mintį. Jūsų herbe yra salamandra, 
tiesa? 

— Taip ir devizas: Nutrisco et extiguo *. 


— Man buvo maždaug penkeri metai. Aš su V di stovė- 
jau kambarėlyje, kuriame ką tik buvo šutinę skalbinius. Ži- 
dinyje dar liepsnojo ąžuolinės malkos. Buvo baisiai šalta. Iš 
netyčių pažvelgęs į ugnį, pastebėjau nedidelį, panašų į driežą 
gyvūnėlį, kuris linksmai sukinėjosi pačioje karščiausioje vie- 
toje. Parodžiau jį tėvui, o jis (atleiskite, bet mūsų krašte žmo- 
nės laikosi to grubaus papročio) smarkiai vožė man antausį 
ir meiliai pasakė: „Tu nieko bloga nepadarei, sūneli, bet su- 
daviau, kad visada atsimintum — driežas, kurį tu matei ugnyje, 
yra salamandra. Niekas iš mano pažįstamų jos niekada nėra 
regėjęs.“ Ar tai ne likimo pirštas? Aš tikiu, kad lemties neiš- 
vengsi. Kai man buvo dvidešimt metų, turėjau važiuoti į Ang- 
liją su graveriu Pjeru Toredžianu, ir jis man papasakojo, kad 
kažkada, vaikystėje, jis susivaidijęs dirbtuvėje su Mikelandželu 
ir smogęs jam į veidą. Ir viskas buvo baigta: net už princo 
titulą nebūčiau važiavęs kartu su žmogumi, pakėlusiu ranką 
prieš didįjį skulptorių. Pasilikau Italijoje, o iš ten atvykau ne 
į Angliją, bet į Prancūziją. 


* Maitinu ir naikinu (Iot.). 

— Prancūzija didžiuojasi, kad jūs, Benvenutai, ją pasirin- 
kote, todėl ji pasistengs, kad negailėtumėt savo tėvynės. 

— O, mano tėvynė — menas. Mano valdovas tas, kas užsa- 
kys pagaminti branglausią taurę. 

— O dabar ar turite kokį nors gražų sumanymą? 

— Taip, jūsų didenybe, Kristų. Ne ant kryžiaus, bet Kristų 
visame jo garbės spindėjime; kaip galėdamas stengsiuos per- 
duoti tą begalinį grožį, kuriame jis man pasirodė. 

— Ką? — nusijuokė skeptikė Margarita.— Jūs matote ne tik 
žemiškuosius karalius, bet ir dangiškąjį? 

— Taip, ponia, — naiviai it kūdikis atsakė Benvenutas. 

— Papasakokite, kaip ten buvo,— tarė Navaros karalienė. 

— Mielai, ponia,— sutiko Benvenutas Čeliniš. Jo pasitikė- 
jimas savimi rodė, kad jam nė į galvą neatėjo, jog kas nors 
gali suabejoti jo pasakojimu.— Prieš kurį laiką mačiau patį 
šėtoną su visais jo velnių legionais — juos buvo iššaukęs Koli- 
zėjuje vienas kunigas, mano draugas, nekromantas. Ne taip 
jau lengvai po to jų atsikratėme! Bet baisųjį tų pragariškų vi- 
zijų atsiminimą visiems laikams man ištrynė dieviškasis žmonių 
atpirkėjas, kuris po karštų mano maldų pasirodė akinančioje 
šviesoje, saulės spinduliais vainikuotas, ir pastiprino kalėjime 
mano sielą. 

— Ir jūs iš tiesų manote,— paklausė Navaros karalienė, — 
ir nė kiek neabejojate, kad jums pasirodė Kristus? 

— Nė kiek, ponia. 

— Na, tai padarykite mūsų koplyčiai Kristų, Benvenutai,— 
kaip visada nerūpestingai tarė Pranciškus I. 

— Jūsų didenybe, teikitės užsakyti ką nors kita. Šį darbą 
dar atidėsiu. 

— Kodėl? 

— Aš daviau dievui įžadą padaryti Kristaus statulą. ne ko- 
kiam kitam valdovui, o tik jam pačiam. 

— Tebunie taip. Žinote, Benvenutai, man reikia dvylikos 
žvakidžių stalui. 

— Tai jau kas kita! Aš jūsų paslaugoms, jūsų didenybe. 

— Tos žvakidės turi būti dvylika sidabrinių statulų. 

— Jūsų didenybe, tai bus puiku! 

— Jos turi vaizduoti šešis dievus ir šešias deives — visi 
mano ūgio. 

—- Taip, jūsų ūgio. 

— Juk jūs užsakote ištisą poemą,— tarė ponia d Etamp,— 
tai kažkas stebuklinga, stebėlina, ar ne, ponas Benvenutai? 

— Aš niekada nesistebiu, ponia. 

—- O aš nustebčiau,— atšovė įsižeidusi hercogienė,— jeigu 
koks nors skulptorius atliktų tokį kūrinį, nebent antikinis. 

— Tačiau aš tikiuos jį atlikti ne blogiau už antikos meni- 
ninkus,— šaltai atsakė Benvenutas. 

—- O, ar-j4iis truputi nesigiriate, maestrai Benvenutai? 

— Aš niekada nesigiriu, ponia. 

Čelinis ramiai ištarė tuos žodžius, žiūrėdamas į ponią 
d Etamp, ir išdidžioji hercogienė nejučia nuleido akis nuo tvir- 
to, pasitikinčio, bet nepikto jo žvilgsnio. Ana pajuto kažkokį 
apmaudą Čeliniui už tą pranašumą, kuriam ji turėjo noromis 
nenoromis nusilenkti, nors pati nežinojo kodėl. Iki tol ji buvo 
įsitikinusi, kad didžiausia šio pasaulio galybė — grožis; ji buvo 
pamiršusi genijų. 

— Kokių lobių užtektų atlyginti tokiam talentui, kaip jū- 
sų? — kandžiai paklausė ji. 

— Mano turtų tikrai nepakaktų,— tarė Pranciškus I.— Beje, 
prisiminiau, Benvenutai, kad iki šiol jūs gavote tik penkis 
šimtus ekiu pirmai pradžiai. Ar jūs pasitenkinsite tuo atly- 
ginimu, kurį mokėdavau savo menininkui Leonardui da Vin- 
čiui,— septyniais šimtais aukso ekiu metams? Be to, už visus 
mano užsakytus darbus mokėsiu atskirai. 

— Jūsų didenybe, tas pasiūlymas vertas tokio karaliaus, 
kaip Pranciškus I, ir, drįstu sakyti, tokio menininko, kaip 
Čelinis. Tačiau norėčiau kreiptis į jūsų didenybę dar su vienu 
prašymu. 

— Iš anksto jį patenkinu, Benvenutai. 


— Jūsų didenybe, šiuose rūmuose man ankšta ir nepatogu 
dirbti. Vienas mano mokinys rado daug geresnę patalpą, tin- 
kamesnę atlikti tiems darbams, kuriuos jūs teiksitės man už- 
sakyti. Tas pastatas priklauso jūsų didenybei. Tai Didysis Ne- 
lis. Jis atiduotas Paryžiaus prevo, bet anas ten negyvena; jis 
užima tik Mažąjį Nelį, kurį aš jam mielai palikčiau. 

— Gerai, Benvenutai,— tarė Pranciškus I,— įsikurkite Di- 
džiajame Nelyje; man tada tereiks persikelti per Seną, kai 
norėsiu užeiti pasišnekėti ir pasigėrėti jūsų šedevrais. .. 

— Jūsų didenybe, — pertraukė jį ponia d'Etamp, — kaipgi 
jūs be jokio pagrindo atimate iš bajoro, iš man atsidavusio 
žmogaus, teisę į tą pilį? 

Benvenutas pažvelgė į ją, ir antrą kartą Ana nuleido akis 
nuo jo keisto, įdėmaus ir veriančio žvilgsnio. Jis ėmė kalbėti 

su tuo pačiu naiviu pasitikėjimu, kaip ir pasakodamas apie 
apsireiškimus: 

— Bet juk aš taip pat bajoras, ponia: mano giminė prasi- 
deda nuo įžymaus vyro, vyriausiojo Julijaus Cezario karvedžio 
Fiorino, kilusio iš Čelinio, prie Montefiaskono. Jo vardu pa- 
vadinta Florencija, o jūsų prevo bei jo protėvių vardais, mano 
manymu, nieko nėra pavadinta. Tačiau, — Benvenutas kreipėsi 
į Pranciškų I, ir jo Žvilgsnis bei balsas visai pasikeitė, — gal 
būt, aš pernelyg drąsus, gal būt, sukelsiu prieš save galingųjų 
neapykantą, kuri, nors jūsų didenybė mane ir globoja, galų 
gale mane pražudys. Girdėjau, kad Paryžiaus prevo turi savo 
kariuomenę... 

— Man pasakojo,— pertraukė jį karalius, — kad vieną kartą 
Romoje kažkoks auksakalys Čelinis neatidavė be pinigų si- 
dabrinės vazos, kurią jam buvo užsakęs monsinjoras Farnezė, 
tada dar kardinolas, o dabar popiežius. 

— Teisybė, jūsų didenybe. 

— Taip pat pasakojo, kad visi kardinolo dvariškiai su špa- 
gomis rankose apgulė auksakalio dirbtuvę ir norėjo jėga iš- 
plėšti vazą. 

— Taip pat teisybė. 

— Bet tas Čelinis, užsiglaudęs už durų, apsiginklavęs šau- 
dykle, drąsiai stojo į kovą ir nuvijo monsinjoro vyrus, o kitą 
dieną kardinolas jam sumokėjo už vazą. 

— Visa tai gryna tiesa, jūsų didenybe. 

— Argi jūs ne tas pats Čelinis? 

— Taip, ir jeigu jūsų didenybė būsite man vis toks pat 
maloningas, nieko nepabūgsiu. 

— Na, tai pirmyn! — sušuko karalius, nežymiai šyptelėjęs.— 
Pirmyn, juk jūs bajoras! 

Ponia d'Etamp nieko nebesakė, bet nuo tos valandėlės ji 
iš visos širdies ėmė neapkęsti Čelinio, kaip neapkenčia tik 
įžeista moteris. 

— Jūsų didenybe, prašau dar vienos, paskutinės malonės, — 
tarė Čelinis.— Nedrįstu jums pristatyti visų savo darbininkų, 
jų yra dešimt — prancūzų ir vokiečių — visi šaunūs ir nagingi 
vyrukai, bet štai du mano mokiniai, kuriuos atsivežiau iš Ita- 
lijos: Pagolas ir Askanijas. Eikite arčiau, Pagolai, pakelkite 
galvą, žiūrėkite tiesiai į akis, ne įžūliai, žinoma, bet kaip gar- 
bingas žmogus, kuriam nėra ko rausti. Gal jam kiek stinga iš- 
radingumo, jūsų didenybe, ir taip pat entuziazmo, bet jis rū- 
pestingas ir sąžiningas menininkas, dirba lėtai, bet gerai, pui- 


52 


kiai supranta mano sumanymus ir tiksliai juos išpildo. O štai 
Askanijas, taurus ir gražus vaikinas, mylimiausias mano mo- 
kinys. Žinoma, jam trūksta kūrybinės jėgos bareljefe perduoti 
žiaurų dviejų armijų susidūrimą arba į vazos kraštą nagais 
įsikibusį liūtą bei dantis suleidusį tigrą. Taip pat jis nelepina 
savęs fantazijos polėkiais ir niekad neišgalvotų siaubingų pa- 
baisų ir pasakiškų slibinų, užtat jo siela, nuostabi kaip ir kū- 
nas, instinktyviai suranda dievišką, jeigu galima taip išsireikš- 
ti, idealą. Paprašykite jį pozuoti angelą ar sukomponuoti gru- 
pę nimfų, — niekas kitas nesukurs tokio subtilaus, poetiško ir 
nepalyginamo grožio. Dirbdamas su Pagolu, turiu keturias ran- 
kas, o su Askaniju — dvi sielas. Be to, jis Mane myli, ir aš 
labai laimingas, kad šalia manęs plaka tokia skaisti ir nesava- 
naudiška širdis. 

Kol mokytojas kalbėjo, Askanijas kukliai, bet nesivaržyda- 
mas stovėjo šalia; jo elegantiška laikysena atkreipė į save 
ponios d'Etamp dėmesį, ir ji nebenuleido akių nuo Žžavaus juo- 
daplaukio ir juodaakio italo, panašaus į gyvą Apoloną. 

— Jeigu Askanijas moka daryti tokius gražius daiktus — 
tarė ji — tegu jis kada nors iš ryto užeina į mano rūmus; aš 
jam duosiu brangiųjų akmenų ir aukso, kad jis padarytų man 
kokią nuostabią gėlę. 

Askanijas nusilenkė, dėkingai pažvelgęs jai į akis. 

— O aš jam, kaip ir Pagolui, skiriu po šimtą aukso ekiu 
per metus, — tarė karalius. 

— Pasirūpinsiu, kad jie ne veltui juos gautų, jūsų dideny- 
be,— pažadėjo Benvenutas. 

— O kas ta gražuolė tokiomis ilgomis blakstienomis, kur 
slepiasi kamputyje? — paklausė Pranciškus I, tik dabar pa- 
stebėjęs Skoconė. 

— Nekreipkite į ją dėmesio, jūsų didenybe,— atsakė Ben- 
venutas, suraukęs antakius, — tai vienintelis gražus daiktas, ku- 
rį slepiu nuo svetimų akių. 

— A, jūs pavydus, Benvenutai? 

— Jūsų didenybe, nemėgstu, kai kas nors tiesia rankas 
į mano gerą. Atvirai kalbant, ir jūs įširstumėte, jei kas nors 
išdrįstų galvoti apie ponią dEtamp. Skoconė — mano herco- 
gienė. 

Hercogienė, nenuleidusi nuo Askanijo akių, staiga atsikvo- 
šėjo ir prikando lūpą. Daugelis dvariškių šyptelėjo, o damos 
ėmė šnibždėtis. Karalius tik linksmai nusikvatojo. 


53 


— Bajoro garbės žodis! Jūsų pavydas, Benvenutai, visiškai 
teisėtas, o menininkas ir karalius visuomet supranta vienas 
kitą. Sudieu, drauguži, nepamirškite mano statulų. Žinoma, 
pradėkite nuo Jupiterio ir, padaręs modelį, parodykite man. 
Sudieu, linkiu sėkmės Nelio rūmuose! 

— Lengva pasakyti — parodykiie modelį! Bet kaip palteksiu 
į Luvrą, jūsų didenybe? 

— Durininkai bus įspėti, kad tuoj jus atvestų pas mane. 

Čelinis nusilenkė ir su Pagolu bei Askaniju palydėjo kara- 
lių ir jo dvariskius per kiemą ligi vartų. Cia jis priklaupė ir 
pabučiavo Pranciškaus I ranką. 

— Jūsų didenybe,— tarė jis susijaudinęs,— per monsinjorą 
de Monliuką jūs išgelbėjote mane iš kalėjimo ir, gal būt, iš 
mirties; jūs Mane apipylėte turtais, pagerbėte savo apsilanky- 
mu menką dirbtuvę, bet svarbiausia, nežinau nė kaip jums 
dėkoti, jūs iš anksto pramatote visas mano svajones. Paprastai 
mes kuriame išrinktiesiems, kurių nedaug pasitaiko šimtmečių 
bėgyje, o man nusišypsojo laimė rasti teisėją, kuris stebės 
mano darbą ir teiks man vertingų patarimų. Iki šiol aš dirbau 
ateinančioms kartoms, o dabar leiskite man vadintis jūsų di- 
denybes auksakaliu. 

— Mano meistru, auksakalių, menininku ir mano draugu, 
Benvenutai, jeigu tik tas titulas jums prie širdies. Sudieu ar, 
tiesą sakant, iki pasimatymo. 

Be abejo, karaliumi pasekė visi princai ir senjorai ir ne- 
gailėjo Čeliniui pagyrimų bei meilių žodžių, tik ponia d'Etamp 
tylėjo. 

Kada visi išėjo ir Benvenutas liko kieme su abiem savo 
mokiniais, Askanijas karštai jam padėkojo, o Pagolas nenorom 
kažką sulemeno. 

— Nedėkokite, vaikai, nėra už ką. Bet palaukite: jeigu jūs 
tikrai norite man atsilyginti, tai, progai pasitaikius, noriu pa- 
prašyti jus vienos paslaugos. Turiu omeny savo brangenybę. 
Jūs girdėjote, ką sakiau karaliui apie Kateriną, — atskleisiu 
švenčiausią savo jausmą. Be tos merginos, draugai, menininko 
gyvenimas Man bus nebe mielas. Jūs patys Matote, Kaip no- 
riai ji Man pozuoja. Ir, apskritai, sunku man be jos gyventi, 
nes, atrodo, ji mane myli. Tai va, nors ji graži, o jūs jauni, 
kaip ir ji, — nedūsaukite dėl jos: pasaulyje gana ir kitų gražių 
merginų. Neskaudinkite man širdies, neterškite mūsų draugys- 
tės, gosliai žvilgčiodami į Skoconę; prašau jus net globoti ją, 
kai manęs nebūna, patarti kaip tikri broliai. Aš jus primygti- 

nai įspėju, nes pažįstu save, savo būdą, ir — prisiekiu dievu — 
pastebėjęs ką nors negera, užmušiu ir ją, ir jos bendrą. 

— Aš jus gerbiu kaip mokytoją, — atsakė Askanijas,— ir 
myliu kaip tėvą: būkite ramus. 

— Dieve mano! — sušuko Pagolas, sunėręs rankas.— Te die- 
vas mane saugo nuo tokios begėdystės! Argi aš nežinau, kad 
už viska turiu jums dėkoti, argi tai nebūtų biaurus nusikalti- 
mas — piktnaudžiauti jūsų pasitikėjimu ir atlyginti už visas 
geradarybes tokia šlykščia išdavyste! 

— Dėkui, draugai, — tarė Benvenutas, spausdamas jiems ran- 
kas,— labai dėkui. Aš patenkintas, pasitikiu jumis. O dabar, 
Pagolai, imkis vėl savo darbo, nes aš pažadėjau ponui de 
Vilrua, kad rytoj jo antspaudas bus baigtas. Mudu su Askaniju 
nueisime pažiūrėti to dvaro, kurį maloningasis karalius mums 
padovanojo. Ateinantį sekmadienį pramogos dėlei geruoju ar 
piktuoju įsikursime Nelyje. 

Paskui, grįžtelėjęs į Askaniją, pridūrė: 

— Na, Askanijau, pažiūrėsime, ar garsioji pilis, kuri tau 
patiko iš lauko, ir iš vidaus yra tokia, kaip apie ją kalbama. 

Nespėjo Askanijas ištarti nė žodžio, Benvenutas, užbėgęs 
į dirbtuvę patikrinti, ar visi pameistriai savo vietose, ir mei- 
liai paplekšnojęs per apvalų rožinį Skoconės skruostelį, paėmė 
už parankės savo mokinį ir išėjo su juo į gatvę. 


Šeštas skyrius 
KAM REIKALINGOS DUENJOS 


Nenuėję gatve nė dešimt žingsnių, jie sutiko kokių pen- 
kiasdešimt metų neaukštą, išraiškingo ir protingo veido vyrą. 

— Kaip tik ėjau pas jus, Benvenutai,— tarė sutiktasis, ku- 
riam Askanijas nusilenkė su giliausia pagarba, o Benvenutas 
širdingai padavė ranką. 

— Ar jūs turite į mane svarbų reikalą, brangusis Frančes- 
kai? — paklausė auksakalys.— Tada' grįžtų su jumis. O jeigu 
norėjote tik šiaip sau mane aplankyti, tada eime kartu su 
mumis. 

— Norėjau duoti jums vieną patarimą, Benvenutai. 

— Klausau jūsų. Draugo patarimas visuomet praverčia. 

— Tačiau galiu jį duoti tik prie keturių akių. 

— Tas jaunuolis yra antrasis aš, Frančeskai. Kalbėkite. 

— Jau būčiau pasakęs, jei būčiau galėjęs, — atsakė Benve- 
nuto draugas. 

— Atsiprašau, mokytojau,— tarė Askanijas ir kukliai pasi- 
traukė į šalį. 

— Ką gi, gausi vienas nueiti ten, kur norėjome eiti abu, 
vaikeli, — tarė Benvenutas.— Juk žinai, pasitikiu tavimi, kaip 
pats savimi. Viską smulkiai apžiūrėk: ar pakaks šviesos, ar 
kiemas patogus liejyklai įrengti, ar bus vietos atskiroms dirb- 
tuvėms — mūsų ir pameistrių. Neužmiršk ir žaidimų vejos. 

Ir Benvenutas, paėmęs už parankės nepažįstamąjį, pamojęs 
Askanijui, grįžo į dirbtuvę, o apstulbęs jaunuolis liko vienas 
Sen-Marteno gatvės viduryje. 

Iš tikrųjų mokytojo pavesta užduotis Askaniją krėste sukrė- 
tė. Jis labai susijaudino jau tada, kai Benvenutas pasiūlė dviese 
aplankyti rūmus. Galima suprasti, kas dėjosi jo širdyje, kada 
reikėjo eiti vienam. 

Du sekmadienius jis matė Kolombą, bet nedrįso jos pasekti, 
trečią sekmadienį nusekė ją, bet nedrįso prakalbinti, o dabar 
eis pas ją... Ir ko? Apžiūrėti Nelio rūmų, kuriuos Benvenutas 
ruošėsi ateinantį sekmadienį pramogos dėlei geruoju ar pik- 
tuoju. atimti iš Kolombos tėvo. 

Tokia padėtis kiekvienam būtų ne itin maloni, o įsimylė- 
jėliui plaukai šiaušėsi ant galvos. 

Laimė, nuo Sen-Marteno gatvės iki Nelio rūmų gana toli. 
Jeigu jie būtų už kelių žingsnių, Askanijas nebūtų ėjęs, bet 
jo laukė koks pusmylis kelio, ir jis leidosi pirmyn. 

Pavojus neatrodo toks didelis, jeigu mus skiria laikas ir 
nuotolis. Stiprios dvasios ir prigimties žmonėms svarstymai 
teikia didelę paramą. Toks buvo ir Askanijas. Tais laikais dar 
nebuvo įprasta, kad jaunuolis, vos įžengęs į gyvenimą, dė- 
+4usi esąs juo nusivylęs. Visi jausmai tada buvo nuoširdūs 
ir nuoširdžiai reiškiami: džiaugsmas — juoku, liūdesys — aša- 
romis. Niekas nesivaikydavo manieringumo nei gyvenime, nei 
mene, dėl to dvidešimtmečiui gražuoliui tada nebuvo žema pri- 
sipažinti, kad jis laimingas. 

Ir iš tiesų, kad ir kaip susijaudinęs, Askanijas buvo lai- 
mingaš. Jis tikėjosi išvysti Kolombą tik sekantį sekmadienį, 
o iš tikrųjų pamatys ją dar šiandien. Jis laimėjo šešias die- 
nas,'o šešios dienos įsimylėjėliams pavirsta šešiais amžiais. 

Sulig kiekvienu žingsniu viskas Askanijui atrodė papras- 
čiau: tiesa, jis patarė Benvenutui prašyti Nelio rūmų savo 
dirbtuvei įrengti, bet argi Kolomba galėjo ant jo širsti, jeigų 

jis troško apsigyventi arčiau jos? Tiesa, florentiečio menininko 
įsikūrimas senuose Amori rūmuose padarys nuostolių Kolombos 
tėvui. Bet ponas Roberas d Esturvilis juose negyvena, tai ko- 
kių gi jis turės nuostolių? Be to, Benvenutas galėjo jam atsily- 
ginti: dovanoti kokią taurę ar jo dukteriai — karolius (juos pa- 
daryti apsiimtų pats Askanijas); tais meno garbinimo laikais 
panašios dovanos pašalintų daugelį kliūčių. Askanijas matė, 
kaip didieji kunigaikščiai, karaliai ir popiežiai buvo pasirengę 
parduoti savo karūnas, skeptrus ar tiaras, kad tik įmanytų nu- 
sipirkti vieną iš nuostabiųjų jo mokytojo brangenybių. Gerai 
pagalvojus, pasirodytų, jog ponas Roberas dar liktų skolingas 
Benvenutui, jeigu dalykai taip susiklostytų. Juk auksakalys 
buvo toks dosnus, kad karališkai apdovanotų mesirą d'Esturvi- 
l;, — Askanijas buvo tuo tikras,— tegu tik jis elgiasi žmoniškai. 

Praėjęs visą Sen-Marteno gatvę, Askanijas jau įsivaizdavo 
esąs viešpaties atsiųstas sutaikyti dvi priešiškas galybes. 

Tačiau, kad ir įtikinęs save, Askanijas mielai pratęsė de- 
šimčia minučių savo kelią — įsimylėję labai keisti Žmonės — 
ir nesikėlė valtimi per Seną, o patraukė išilgai krantinės ir 
perėjo Mulenų tiltu. O gal jis pasuko tuo keliu dėl to, kad 
vakar sekė juo Kolombą. 

Šiaip ar taip, po kokių dvidešimt minučių Askanijas atsidū- 
rė prieš Nelio rūmus. 

Tačiau, išvydęs priešais skliaustuotus pinučius, o už jų 
žavingus gotiško stiliaus rūmus smailais bokšteliais, kurie verž- 
te veržėsi aukštyn, ir pagalvojęs, jog už privertų nuo kaitros 
langinių gyvena gražioji Kolomba, visas stebuklingas jo sva- 
jonių rūmas sugriuvo lyg tos debesų pilys, kurias vienu aki- 
moju nušluoja vėjas. Jis vėl susidūrė akis į akį su tikrove, 
o tikrovė buvo toli gražu ne tokia jau raminanti. 

Kelias minutes pastovėjęs,— toks stoviniavimas atrodė keis- 
tas, nes krantinėje, saulei kepinant, nebuvo nė gyvos dva- 
sios, — Askanijas suprato, kad reikia pagaliau kam nors ryžtis. 
Pasirinkimo nebuvo: reikėjo eiti į rūmus. Jis priėjo prie pi- 
nučių ir pakėlė kūjelį. Vienas dievas žino, ar jis būtų pasi- 
beldęs, jeigu atsitiktinai tą pačią minutę nebūtų atsivėrę pi- 
nučiai ir jis nebūtų prieš save pamatęs kokių trisdešimt metų 
vyrą, lyg ir tarną, lyg ir valstietį, matyt, visų galų meistrą 
namuose. Tai buvo mesiro d Esturvilio sodininkas. 

Askanijas ir sodininkas atšoko vienas nuo kito. 


— Ko jums reikia? — paklausė sodininkas.— Ko čia stovite? 

Askanijas nebegalėjo trauktis, todėl sukaupė visą savo drą- 
są ir atšovė: 

— Noriu apžiūrėti rūmus. 

— Kaip tai — apžiūrėti rūmus? — sušuko nustebęs sodinin- 
kas.— Kieno vardu? 

— Karaliaus vardu! — atsakė Askanijas. 

— Karaliaus vardu! — pakartojo sodininkas.— Viešpatie, ne- 
jaugi karalius nori juos iš mūsų atimti? 

— (Gal būt,— atsakė Askanijas. 

— Bet ką gi tai reiškia? 

—- Pats žinai, drauguži, kad man nėra ko prieš tave aiškin- 
tis, — pasakė Askanijas tokiu išdidžiuų tonu, kad net pats buvo 
juo patenkintas. 

— Teisybė. Su kuo jūs norėtumėt pasikalbėti? 

— Ar ponas prevo namie? — paklausė Askanijas, nors pui- 
kiausiai žinojo, kad jo čia nėra. 

—- Ne, pone, jis Šatle. 

— O kas jį pavaduoja, kai jo nebūna? 

— Jo duktė, panelė Kolomba. 

Askanijas pasijuto raustąs iki pat ausų. 

— Be to, dar yra ponia Perin. Su katra jūs norėtumėt pa- 
sikalbėti: su ponia Perin ar su panele Kolomba? 

Tai buvo visai paprastas klausimas, bet jis sukėlė baisiau- 
sią sąmMaištį Askanijo širdyje. Jis buvo besakąs, kad norėtų 
pamatyti panelę Kolombą, tačiau tie drąsūs žodžiai neišsprūdo 
pro jo lūpas, ir jis paprašė jį nuvesti pas ponią Perin. 

Sodininkas, nė neįtaręes, kad paprastas jo klausimas galėjo 
sukelti tokį sąmyšį, paklusniai linktelėjo galvą ir nužingsniavo 
per kiemą į Mažąjį Nelį. Askanijas sekė iš paskos. 

Reikėjo dar pereiti antrą kiemą, paskui antrus vartus, ne- 
didelį gėlyną, užlipti prieangio laiptais ir praeiti ilgą galeriją. 
Galų gale sodininkas atidarė duris ir pranešė: 

— Ponia Perin, kažkoks jaunuolis karaliaus vardu reikalau- 
ja, kad jam aprodytumėt pilį. 

Po tų žodžių jis pasitraukė į šalį, ir tarpduryje atsistojo 
Askanijas. Jis atsirėmė į staktą, nes jam aptemo akys: įvyko 
kažkas visai paprasta, ko jis nebuvo numatęs. Su ponia Perin 
kambaryje buvo Kolomba, ir jis atsidūrė tiesiai prieš jas. 

Ponia sėdėjo prie ratelio ir verpė. Kolomba sėdėjo prie rė- 
melių ir siuvinėjo. Jos pakėlė galvas ir pažiūrėjo durų link. 

Kolomba tučtuojau pažino Askaniją. Ji jo laukė, nors su- 
vokė, kad jis negali ateiti Kai jaunuolis pamatė mergaitės 

akis, jis manė tuoj krisiąs negyvas, nors jos žvilgsnis buvo 
kupinas begalinio švelnumo. 

Mat, svajodamas apie susitikimą su mylimąja, jis buvo nu- 
matęs daugybę sunkumų ir kliūčių. Tos kliūtys turėjo sukelti 
jo ryžtą, sunkumai turėjo jį užgrūdinti. Ir staiga viskas įvyko 
taip gerai, taip paprastai, tarsi dievą sujaudino skaisti jų meilė, 
ir jis padėjo Askanijui, palaimino jį. Jis stovėjo prieš ją, kada 
mažiausiai to tikėjosi, todėl iš visų gražių kalbų, kurias jis 
buvo paruošęs, iš visos ugningos iškalbos, turėjusios ją nu- 
stebinti ir sugraudinti, jis nebeatsiminė nė vieno sakinio, nė 
vieno žodžio, nė vieno skiemens. 

Kolomba irgi sėdėjo tylėdama. Tos dvi jaunos ir skaisčios 
būtybės, tarsi iš anksto sujungtos danguje, pajuto, kad jos 
priklauso viena antrai. Sykį suartėjusios, jos turėjo susilieti 
į vieną, kaip Salmacis ir Hermafroditė. Pirmasis susitikimas 
jaunuolius išgąsdino: jie virpėjo sutrikę ir negalėjo ištarti nė 
žodžio. 

Tuomet ponia Perin kilstelėjo nuo kėdės, atidėjo į šalį 
kuodelį ir, atsirėmusi ratelio, pirmoji nutraukė tylą. 

— Ką tas vėpla Rembo paisto? — sušuko garbingoji duen- 
ja.— Ar girdėjote, Kolomba? 

Kolomba nieko neatsakė. 

— Ko jums čia reikia, ponaiti? — kalbėjo ji toliau, eidama 
prie Askanijo.— Viešpatie, atleisk man! — sušuko ji, staiga 
pažinusi svečią.— Juk čia tas malonus jaunuolis, kuris tris 
pastaruosius sekmadienius taip galantiškai paduodavo man 
švęstą vandenį prie bažnyčios durų! Ko jūs pageidaujate, mie- 
lasis? 

— Norėčiau pasikalbėti su jumis,— pralemeno Askanijas. 

— Su manim viena? — Maivydamasi paklausė ponia Perin. 

— Su jumis... viena. 

Taip atsakęs, Askanijas mintyse išvadino save tikru gvėra. 

— Tai prašom čia, jaunikaiti, prašom, — tarė ponia Perin, 
atidarydama šonines duris ir rankos mostu kviesdama jį eiti 
paskui save. 

Askanijas nusekė ją, pasiuntęs Kolombai vieną iš tų ilgų 
žvilgsnių, kuriais įsimylėjėliai moka taip daug pasakyti ir ku- 
riuos visada supranta tas žmogus, kuriam jie skiriami, nors 
pašaliniams jie visiškai nieko nesako. Matyt, Kolomba irgi 
viską suprato, nes, pasikeitusi su jaunuoliu žvilgsniu, ji pa- 
raudo it aguona, o pajutusi, kad rausta, palinko ant rankdarbio 
ir ėmė negailestingai darkyti niekuo dėtą siuvinėjamą gėlę. 

Askanijas pastebėjo jos nuoraudį, staiga sustojo, žengė žingsnį 
prie Kolombos, bet tą akimirką ponia Perin atsigręžė ir pa- 
šaukė jaunuolį: jis turėjo paklusti. Vos tik jis peržengė slenks- 
tį, Kolomba metė adatą, nuleido rankas, atlošė galvą ir giliai 
„atsiduso, o jos atodūsyje — neišaiškinama širdies paslaptis! — 
slypėjo ir gailestis, kad Askanijas išėjo, ir palengvėjimas, kad 
jo nebėra kambaryje. 

Jaunuoliui visiškai sugedo nuotaika: jis pyko ant Benve- 
nuto, pavedusio jam tokį nemalonų reikalą, pyko ant savęs, 
kad nemokėjo geriau išnaudoti progos, o ypač ant ponios Perin, 
kuri išvedė jį kaip tik tą valandėlę, kada jam pasirodė, jog 
Kolombos akys jį prašė pasilikti. 

Todėl, duenjai likus vienai su juo ir pasiteiravus, ko Aska 
nijas čia atėjo, šis, nusprendęs atsikeršyti jai už savo paties 
neapdairumą, gana akiplėšiškai atsakė: 

— Gerbiamoji ponia, prašyčiau aprodyti man Nelio rūmus; 
pereikime juos skersai ir išilgai. 

— Aprodyti jums Nelio rūmus? — sušuko ponia Perin.— 
O kam jums to prireikė? 

— Noriu pamatyti, ar jie mums tinka, ar mums bus čia 
patogu ir ar verta vargti ir čionai keltis. 

— Kaip tai — keltis čionai? Jūs išnuomavote rūmus iš po- 
no prevo? ž 

— Ne. Juos mums dovanoja jo didenybė. 

— Dovanoja jo didenybė! — sušuko ponia Perin, vis labiau 
ir labiau stebėdamasi. 

— Visiškai dovanoja, — atsakė Askanijas. 

— Jums? 

— Ne, ne visai, mieloji ponia, mano mokytojui. 

— Atleiskite už nekuklumą, jaunuoli, o kas tas jūsų mo- 
kytojasė Tikriausia koks nors svetimšalis didikas? 

— Kur ten, ponia Perin, tai didis menininkas. Jis specialiai 
atvyko iš Florencijos tarnauti jo krikščioniškajai didenybei. 

— Šit kaip! — atsakė duenja, kuri nesuprato kaip reikiant.— 
O ką daro tas jūsų mokytojas? 

— Ką daro? Viską: žiedelius merginoms, ąsočius karalių 
stalams, statulas šventovėms, o laisvalaikiu puola ar gina tvir- 
toves, jeigu užsimano priversti drebėti imperatorių arba su- 
tvirtinti popiežiaus valdžią. 

— Jėzau Kristau! — sušuko ponia Perin.— O kuo gi vardu 
jūsų mokytojas? 

— Jis vadinasi Benvenutas Čelinis. 


60 


— Keista, neteko tokio vardo girdėti, — sušnabždėjo duen- 

ja.— O ką jis veikia? 
Jis auksakalys. 

Ponia Perin pažvelgė į Askaniją, iš nuostabos išplėtusi akis. 

— Auksakalys! — sumurmėjo ji.— Auksakalys! Ir jūs ma- 
note, kad mesiras prevo ims ir lyg niekur nieko užleis pilį 
kažkokiam... auksakaliui? 

— Jei neužleis, paimsime. 

—- Jėga? 

— Žinoma. 

— Tikiuosi, jūsų mokytojas nedrįs kelti rankos prieš poną 
prevo? 

— Jis kėlė ranką prieš tris hercogus ir du popiežius. 

— Jėzau! Du popiežius! Ar tik jis ne eretikas? 

— Jis toks pat katalikas, kaip mudu su jumis, ponia Perin. 
Nusiraminkite: šėtonas — mums ne sąjungininkas, bet užtat 
turime kitą talkininką — karalių. 

— Štai kaip! Bet ponas prevo taip pat turi sąjungininką, 
ir dar geresnį. 

— Ką? 

—-  Ponią d'Etamp! 

— Vadinasi, mūsų jėgos lygios,— atrėžė Askanijas.. 

— O jei mesiras d'Esturvilis atsisakys? 

— Maestras Benvenutas paims jėga. 

— O jei mesiras Roberas užsidarys kaip tvirtovėje? 

— Maestras Čelinis jį apsups. 

— Mesiras prevo turi dvidešimt keturis ginkluotus sargy- 
binius. Užsirašykit sau ant kaktos! 

— Maestras Benvenutas turi dešimt pameistrių. Taigi ma- 
tote, ponia Perin,— jėgos lygios. 

— Bet pats prevo — pavojingas priešininkas. Jis buvo vie- 
nas iš pačių stipriausių turnyre, surengtame Pranciškaus I ve- 
dybų garbei, ir parbloškė žemėn visus, kurie drįso su juo ga- 
lynėtis. 

— Puiku, ponia Perin, kaip tik tokio narsuolio Benvenutui 
ir reikia; lig šiol jis nesutiko verto savęs. Jis, kaip ir mesiras 
d'Esturvilis, taip pat parbloškė visus savo priešininkus žemėn; 
skirtumas tik tas, kad tie, kuriuos nugalėjo jūsų prevo, po 
poros dienų sveiki ir gyvi atsistojo ant kojų, tuo tarpu tie, 
kurie susidūrė su mokytoju, jau niekados nebeatsikėlė ir po 
trijų dienų iškeliavo į kapines. 

— Bus blogai, bus blogai! — sumurmėjo ponia Perin.— 
Kalba, kad paimtuose miestuose, jaunuoli, dedasi baisūs da- 
lykai... 

— Nusiraminkite, ponia Perin,— nusikvatojo Askanijas,— 
jūs susidursite su gailestingais nugalėtojais. 

— Matot, mielas drauguži, nuogąstauju, kad nebūtų pra- 
lietas kraujas, — paaiškino ponia Perin, kuriai, atrodo, buvo ne 
pro šalį įsigyti puolančiųjų paramą.— O jūsų kaimynystė, patys 
suprantate, tikrai bus maloni, nes mums tame prakeiktame 
užkampyje labai trūksta draugijos. Mesiras d'Esturvilis laiko 
mus — savo dukrą ir mane — uždarytas kaip kokias vargšes 
vienuoles, nors, garbė dievui, nei ji, nei aš įžadų nedavėme. 
Šventajame rašte pasakyta, kad negera būti žmogui vienam, 
o kai šventas raštas sako ,„žŽmogus“, tai turi galvoje ir moteris. 
Ar ne taip, jaunuoli? 

— Savaime suprantama. 


— O mes šituose milžiniškuose rūmuose visai vienos ir 
todėl mirštame iš nuobodulio. 

— Nejaugi pas jus niekas neateina? — pasiteiravo Askanijas. 

— Dieve! Sakiau jau, kad mums blogiau, kaip vienuolėms. 
Vienuoles bent jau giminaičiai, draugai aplanko, pasikalba su 
jomis pro pinučius. Jos turi valgomąjį, kur visos susirenka, 
pasišneka, širdį išlieja. Žinia, tai ne dievažin kokia pramoga, 
bet vis jau šis tas. Pas mus tik kartais užeina mesiras prevo 
pabarti savo dukros; manau, jog bara už tai, kad ji vis gra- 
žėja. Tai vienintelis vargšelės nusikaltimas. Ir mane bara, kad 
juk ji nė gyvos dvasios nemato ir, jei ne tie pokalbiai su ma- 
nimi, atveria burną tik maldai. Prašau jūsų, jaunuoli, niekam 
nesakykite, kad jus čia įleidom ir kad, apžiūrėjęs Didįjį Nelį, 
užėjote į Mažąjį šnektelti su mumis. 

— Kaip! — sušuko Askanijas.— Vadinasi, apžiūrėjęs Didįjį 
Neli, grįšiu su jumis į Mažąjį? Vadinasi. ..— Askanijas nutilo, 
supratęs, kad pernelyg džiūgaudamas gali išsiduoti. 

— Manau, kad nebus labai mandagu, jaunuoli, jei jūs, su- 
sipažinęs su panele Kolomba,— o ji, turėkite omeny, kai tėvo 
nėra, yra šių namų šeimininkė — taigi, vargu ar bus labai man- 
dagu išeiti iš Nelio, pasikalbėjus tik su manimi ir netarus jai 
nė žodelio atsisveikinimui. Tarp kitko, jei jums nepatinka, 
pats suprantate, niekas nelaiko; galite išeiti tiesiai iš Didžiojo 
Nelio, ten yra vartai. 

— Ne, ne, jokiu būdu, velniai rautų! Ponia Perin, manau, 
jog esu išauklėtas ne blogiau, negu kiti, ir žinau, kaip reikia 
elgtis su damomis. Tik prašau, ponia Perin, apžiūrėkime rūmus 
kuo greičiau, nes aš labai skubu. 

Ir iš tikro dabar, sužinojęs, kad galės grįžti per Mažąjį 
Nelį, Askanijas skubėjo kuo greičiau susipažinti su Didžiuoju. 
O ponia Perin, kuri visada jautė neaiškią baimę, kad ją neti- 
kėtai užklups prevo, taip vat nenorėjo užlaikyti Askanijo: ji 
paėmė ryšulį raktų, kabėjusį už durų, ir nuskubėjo pirmyn. 

Pažvelkime kartu su Askaniju į Nelį, kuriame nuo šiolei 
vyks pagrindiniai mūsų istorijos įvykiai. 

Nelio rūmai, ar tiksliau, Nelio dvaras, kaip tada paprastai ji 
vadino, stovėjo, kaip jau skaitytojas žino, kairiajame Senos 
krante, toje vietoje, kur paskiau iškilo Nevero rūmai, o dar 
vėliau buvo pastatyta Pinigų kalykla ir Akademija. Nelis stūk- 
sojo pačiame Paryžiaus pakraštyje iš pietryčių pusės, ir per 
rūmų sieną galėjai matyti tik miesto pylimą ir žaliuojančias 
Pre-o-Klero pieveles. Rūmus pastatė VIII amžiaus pabaigoje 
Nelio senjoras iš Pikardijos, Amori. 1308 metais juos nupirko 
Pilypas Gražusis ir įrengė ten karaliaus rezidenciją. Nelio bokš- 
tas, kurio kruvina ir kupina nuodėmių praeitis prisimenama lig 
šiol, 1520 metais buvo atskirtas nuo rūmų grįsta krantine, 
O per griovį buvo pastatytas tiltas. Niūrus bokštas liko saloje 
rūstus ir vienišas, kaip atgailaujanti nusidėjėlė. 

Laimė, Nelio dvaras buvo pakankamai didelis, ir bokšto 
trūkumas nebuvo juntamas. Rūmai priminė didžiulį kaimą: 
aukšta siena su plačiais skliautiniais vartais ir šalinėmis dūre- 
lėmis skyrė juos nuo krantinės. Iš pradžių įeidavai į erdvų 
keturkampį kiemą, kurį taip pat iš visų pusių supo siena: joje 
buvo dvejos durys, vienos — kairėje, kitos — kiemo gilumoje. 
Jei įeitume, kaip Askanijas, pro duris iš kairės, prieš akis 
išdygtų XIV amžiaus gotiško stiliaus nedidelis žavingas pasta- 
tas — Mažasis Nelis, kurio pietinėje pusėje driekėsi atskiras 
sodas. Ir atvirkščiai, jei įeitume per duris kiemo gilumoje, tai 
dešinėje pusėje pamatytume Didįjį Nelį, galingą akmeninį pa- 
statą, su dviem smailiais bokšteliais, su baliustradomis, kampuo- 
tu fasadu, aukštais spalvotais langais ir dvidešimčia vėjarodžių. 
Mūsų laikais ten pakaktų vietos trims bankininkams. 

Toliau, jei jūs eisite vis pirmyn, tai tiesiog paklysite dau- 
gybėje visokiausių sodų; juose pamatysite vejeles muštuko žai- 
dimui, liejyklą, arsenalą, o už jų — paukštides, avides, tvar- 

tus ir arklides. Mūsų laikais ten pakaktų vietos trims ferme- 
riams. 

Apskritai kalbant, viskas buvo gana smarkiai apleista ir 
Mažojo Nelio sodu, kuriame Kolomba augino gėles, o ponia 
Perin sodino kopūstus. Bet rūmai buvo erdvūs, šviesūs, pasta- 
tyti iš peties, ir, įdėjus šiek tiek triūso ir išlaidų, ten buvo 
galima įkurti nuostabiausią pasaulyje dirbtuvę. 

Tačiau, jei rūmai būtų buvę ir ne tokie patogūs, Askanijas 
jais būtų žavėjęsis nė kiek ne mažiau, nes jam svarbiausia 
buvo tai, kad čia pat gyveno Kolomba. 

Beje, jie ilgai negaišavo: vikrus jaunuolis akies mirksniu 
viską išžvalgė, viską patikrino ir įvertino. Iš pradžių ponia 
Perin veltui stengėsi paspėti paskui jį; vėliau, matydama, kad 
nieko neišeis, padavė jam raktų ryšulį, kurį jis garbingai grą- 
žino, apžiūrėjęs rūmus. 

— O dabar, ponia Perin,— tarė Askanijas,— aš jūsų pa- 
slaugoms. 

— Puikų, tada grįžkime į Mažąjį Nelį, jaunuoli, nes ma- 
tau, kad jūs sutinkate su manimi, jog to reikalauja manda- 
gumas. 

— Be abejo! Antraip pasirodyčiau tiesiog neišauklėtas. 

— Bet nė mur-mur Kolombai, ko apsilankėte. 

— Dieve mano! Apie ką tada su ja kalbėsiu! — sušuko Aska- 
nijas. 

— Nesirūpinkite, gražuolėli. Negi man nesakėte, kad esate 
auksakalys? 

—- Be abejo. 

— Na ir kalbėkite su ja apie papuošalus. Toks pokalbis 
visada malonus net pačių santūriausių merginų širdims. „Arba 
tu Ievos dukra, arba ne, o jei esi Ievos dukra, mėgsti visa, 
kas blizga. Pagaliau vargšė mergaitė taip mažai turi pramogų, 
gyvena kaip tikra atsiskyrėlė ir ją truputį prablaškyti būtų 
tiesiog dievo palaima. Puikiausia dovana jos amžiaus mergi- 
noms, suprantama, geros vedybos. Todėl kiekvieną mielą kar- 
telį, kai ponas Roberas ateina, aš jam ir šnabždu į ausį: „Iš- 
leiskite ją už vyro, išleiskite vargšelę už vyro.“ 

Ir net nepastebėdama, kad tokios kalbos rodo prevo ir jos 
santykių familiarumą ir gali sukelti kai kurių spėliojimų, po- 
nia Perin pasuko į Mažąjį Nelį ir, lydima Askanijo, įėjo į salę, 
kur jie buvo palikę Kolombą. 

Kolomba tebesėdėjo susimąsčiusi ir užsisvajojusi. Nebent 
gal kokį dvidešimt kartų ji buvo pakėlusi galvutę, įsmeigdama 
žvilgsnį į duris, pro kurias išėjo gražusis jaunikaitis, ir, jei 
kas būtų sekęs tuos žvilgsnius, būtų nuspėjes, kad ji jo laukia. 
Tačiau, virstelėjus durims, Kolomba taip uoliai griebėsi rank- 
darbio, kad nei poniai Perin, nei Askanijui nekilo mintis, jog 
ji buvo paleidusi darbą iš rankų. 

Kaip ji atspėjo, kad paskui duenją eina jaunuolis? Gal ne- 
bent magnetizmas būtų galėjęs paaiškinti, jei tik tuo metu jis 
jau būtų buvęs sugalvotas. 

— Brangioji Kolomba, atvedu tą jaunikaitį, kurs paduodavo 
mums švęstą vandenį. Tai tikrai jis, aš iš karto pažinau. No- 
rėjau išlydėti pro Didžiojo Nelio vartus, bet jis man priminė, 
jog dar neatsisveikinęs su jumis. Gryna teisybė, nes pirmiau 
jūs nė žodeliu nepersitarėte. O juk abu, garbė dievui, ne ne- 
byliai... 

— Ponia Perin...-- pertraukė ją sumišusi Kolomba. 


—- Na ir kas čia tokio? Nėra ko rausti. Ponas Askanijas 
doras jaunuolis, o jūs protinga mergina. Be to, jis, atrodo, ne- 
blogai išmano auksakalio darbą ir gerai nutuokia apie papuo- 
šalus, brangakmenius ir visokius niekučius, kuriuos gražios 
merginos paprastai mėgsta. Jei norite, mano vaike, jis atneš 
jums kai ką parodyti. 

— Man nieko nereikia,— sušnabždėjo Kolomba. 

— Šiuo metu gal ir ne, bet, tikiuosi, jūs nesiruošiate am- 
žiams likti šioje prakeiktoje skylėje. Jums jau šešiolika metų, 
Kolomba, ir ateis diena, kai tapsite gražuolė sužadėtinė, kuriai 
pridovanos visokiausių brangenybių, o paskui — įžymia dama, 
kuriai taip pat reikės įvairių papuošalų. Ir verčiau atiduoti 
pirmenybę šiam jaunuoliui, negu kitam kokiam menininkui, jo, 
be abejo, nevertam. 

Kolomba kentėte kentėjo. Askanijas tai pastebėjo — ponios 
Perin pranašavimai jį taip pat ne pernelyg džiugino — ir atėjo 
į pagalbą vargšei mergaitei, kuriai buvo tūkstantį kartų leng- 
viau su juo pačiai kalbėtis, negu klausytis to tarpininko mo- 
nologo. 

— O, panele,— tarė jis,— suteikite man malonę ir leiskite 
atnešti vieną kitą savo dirbinį. Dabar man atrodo, kad juos da- 
riau jums ir kad dirbdamas galvojau apie jus. O taip, patikė- 
kite! Mes, menininkai-juvelyrai, tuose auksiniuose, sidabriniuose 
ar brangakmenių papuošaluose kartais įkūnijame savo mintis. 

Tose diademose, kurios puošia jūsų galvas, tose apyrankėse, 
kurios juosia jūsų rankas, tuose karoliuose, kurie švelniai 
glosto jūsų pečius, tose gėlėse, paukščiuose, angeluose, chimero- 
se, auskaruose, kurie virpa jūsų ausyse, mes kartais įkūnijame 
savo pagarbą ir meilę. 

Reikia, kaip ir dera istorikui, atvirai pasakyti, kad nuo tų 
švelnių žodžių Kolombos širdis tiesiog nebetilpo krūtinėje, nes 
Askanijas, tiek ilgai tylėjęs, pagaliau prabilo ir kalbėjo taip, 
kaip kad kalbėdavo jos svajose; be to, net nepakeldama akių, 
meigina jautė įsmeigtą į save jo degantį žvilgsnį. Svetimšalio 
tartis teikė ypatingą žavesį tiems jaunuolio žodžiams, naujiems 
ir lig šiol Kolombai nežinomiems, o taip pat kažkokią gilią 
prasmę tai lengvai ir melodingai meilės kalbai, kurią merginos 
supranta anksčiau, negu pačios pradeda ja kalbėti. 

— Žinau, — neatlyžo Askanijas, įdūręs akis į Kolombą,— ži- 
nau, kad mes niekuo nepraturtiname jūsų įgimto grožio. 
Dievas nepasidaro galingesnis nuo to, kad mes puošiame jo 
altorių. Mes tik apsupame jūsų grožį viskuo, kas malonu ir 
gražu, ir kada, pasislėpę šešėlyje, mes, vargšai kuklūs žavingų 
ir Žėrinčių niekučių meistrai, matome praeinant jus visoje 
jūsų didybėje, guodžiamės tuo, kad, būdami žymiai menkesni 
už jus, savo menu padarėme jus dar gražesnėmis, 

— O, pone,— atsakė visiškai sutrikusi Kolomba,— visi tie 
jūsų gražūs niekučiai man tikriausia niekada nepravers. Iš 
tiesų jie man nereikalingi. Gyvenu vieniša ir atskirta nuo viso 
pasaulio, tačiau nei vienatvė, nei atsiskyrėlės gyvenimas ma- 
nęs visiškai neslegia; anaiptol, jis man net patinka. Visada 
norėčiau taip gyventi. Ir vis dėlto, prisipažinsiu, būtų malonų 
pamatyti jūsų papuošalus. Ne turėti juos, bet tik pamatyti, ne 
užsidėti, o tik pasigrožėti. 

Ir, suvirpėjusi nuo minties, kad prasitarė, ir, gal būt, bi- 
jodama pasakyti dar daugiau, Kolomba nutilo, nusilenkė ir 
taip skubiai išėjo, kad labiau prityręs Žmogus būtų pagalvojęs, 
jog ji bėga. 

—- Na ir puiku,— sušuko ponia Perin.— Štai mes ir prade- 
dame koketuoti. Beje, jaunuoli, jūs tikrai kalbate kaip iš rašto. 
Iš tikro galima pagalvoti, jog jūsų šalis žino paslaptį, kaip 
apžavėti žmones. Geriausias įrodymas, kad iš karto pajutau 
jums didžiausią palankumą, ir, garbės žodis, linkiu, kad mesi- 
ras prevo nepadarytų jums ko nors blogo. Na, iki pasimatymo, 
jaunuoli, ir pasakykite savo mokytojui, kad pašisaugotų. Įspė- 

kite jį, kad mesiras d'Esturvilis — kietas kaip velnias ir gana 
įtakingas dvare. Taigi, tegul jau jūsų mokytojas man patiki ir 
atsisako keltis į Didįjį Nelį, o ypač tegu nesistengia paimti jo 
jėga. O mes dar pasimatysime, tiesa Kolomba netikėkite: ji 
iš savo velionės motinos paveldėjo tokį turtą, kad gali tenkinti 
dvidešimt kartų brangesnes savo užgaidas, negu tos, kurias jūs 
siūlote. Tiesa, atneškite ir paprastesnių daiktelių: gal ji sugal- 
vos Man padaryti mažą dovanėlę. Garbė dievui, dar neatgy- 
venau savo amžiaus, kad nustočiau puoštis. Jūs supratote, 


tiesa? 

Nusprendusi, kad jaunuolis geriau ją. supras, kai ji savo 
žodžius palydės judesiu, ponia Perin palietė Askanijo ranką. 
Šis krūptelėjo, tarsi staigiai pažadintas iš miego. Ir iš tikro 
jam atrodė, kad jis sapnavo. Jis nepajėgė suvokti, kad buvo 
pas Kolombą, ir netikėjo, kad baltoji fėja, kurios melodingas 
balsas vis dar skambėjo ausyse, o lengva figūrėlė ką tik 
šmėkštelėjo prieš jo akis, iš tikro buvo toji, dėl kurios žvilgs- 
nio vakar ir dar net šiandien rytą jis būtų atidavęs gyvybę. 

Kupinas džiaugsmo ir vilčių, jis pažadėjo poniai Perin visa, 
ko tik ji nori, net nesiklausydamas, ko ji prašo. Askanijas 
buvo pasiruošęs atiduoti viską, ką turėjo, kad tik galėtų vėl 
pamatyti Kolombą. 

Paskui, supratęs, kad likti ilgiau nedera, jis atsisveikino 
su ponia Perin, pažadėjęs užeiti rytojaus dieną. 

Išeidamas iš Mažojo Nelio, Askanijas susidūrė su dviem 
vyrais. Vienas jų taip pažiūrėjo į jaunuolį, kad vien iš to 
žvilgsnio, nekalbant jau apie apdarą, Askanijas atpažino prevo. 

Netrukus įtarimas pasitvirtino, kai jis pamatė, kad vyrai 
pabeldė į tas pačias duris, pro kurias jis ką tik išėjo. Aska- 
nijas pasigailėjo neišėjęs anksčiau, nes, kas žino, ar jo neat- 
sargumas nepakenks Kolombai. 

Nenorėdamas sukelti įtarimo, jei tik prevo atkreipė į jį di- 
desnį dėmesį, Askanijas nužingsniavo, net nepasukdamas gal- 
vos į tą vienintelį pasaulyje kampelį, kurio valdovu jis tą mi- 
nutę norėjo būti. 

Grįžęs į dirbtuvę, Askanijas rado Benvenutą smarkiai su- 
nerimusį: žmogus, sustabdęs juos gatvėje, buvo Primatičis. Jis, 
kaip doras žemietis, atbėgo įspėti Benvenutą, kad, Pranciškui I 
apsilankius rytą dirbtuvėje, neatsargus menininko elgesys už- 
gavo ponią hercogienę d'Etamp ir ji pasidarė mirtinas jo 
priešas. 

Septintas skyrius 
SUŽADĖTINIS IR DRAUGAS 


Vienas tų dviejų vyrų, kuriuos Askanijas sutiko prie Nelio 
vartų, iš tikro buvo mesiras Roberas d'Esturvilis, Paryžiaus 
prevo. O apie kitą netrukus sužinosime. 

Kolomba, pabėgusi į savo kambarį, Askanijui išėjus, kokias 
penkias minutes stovėjo užsisvajojusi ir klausėsi, įtempusi ausis. 
Staiga įlėkė ponia Perin ir pranešė, kad gretimame kambaryje 
laukiąs tėvas. 

— Tėvas! — išgąstingai šūktelėjo Kolomba ir vos girdimai 
pridūrė: — Dieve mano! Dieve mano, negi jiedu susitiko? 

— Taip, jūsų tėvas, brangus vaikeli, — atsakė ponia Perin 
į pirmąją klausimo dalį, nes antrosios ji neišgirdo.— O su juo 
kažkoks senas nepažįstamas ponas. 

—- Kažkoks senas ponas! — krūptelėjo Kolomba, kažką nu- 
jausdama.— Dieve mano! Ką tai reiškia, ponia Perin? Man ro- 
dosi, jog tai bene pirmas atvejis per pastaruosius dvejus--tre- 
jus metus, kad tėtis pareina ne vienas. 


Ir vis dėlto, nors ir kažin kaip išsigandusi, Mergina gavo 
paklusti, nes ji gerai pažinojo karštą tėvo būdą. Ji sukaupė 
visą savo drąsą ir šypsodama įėjo į kambarį, iš kurio neseniai 
buvo išbėgusi. Šiaip ar taip, Kolomba, kad ir apimta to nesu- 
prantamo išgąsčio, kurį jautė pirmą kartą, kaip tikra duktė 
mylėjo mesirą d Esturvilį, nors tėvas ir nebūdavo jai pernelyg 
švelnus, ir dienos, kada jis lankydavosi Nelyje, būdavo šventės 
dienos nuobodžiame ir vienodame Kolombos gyvenime. 

Kolomba žengė prie jo, ištiesusi rankas ir norėdama pa- 
sisveikinti, tačiau prevo nesidavė nei apkabinamas, nei prakal- 
binamas. Jis tik paėmė ją už rankos ir privedė prie nepažįsta- 
mojo, kuris stovėjo atsirėmęs į didžiulį židinį, apstatytą gė- 
lėmis. 

— Štai, brangus bičiulį, mano duktė...— tarė jis, o po 
to kreipėsi į Kolombą: — Kolomba, tai grafas d'Orbekas, ka- 
raliaus iždininkas, jūsų būsimas vyras. 

Kolomba tyliai aiktelėjo, susilaikydama tik iš mandagumo, 
i i pajutusi, kad linksta kojos, atsirėmė į kėdės atlošą. 

Ir iš tikro, norint suprasti visą siaubą, kuris apėmė Kolom- 
bą po tokio nelaukto supažindinimo, ir dar turint omeny jos 


dvasinę būseną, reikėjo pamatyti, kas per vienas tas grafas 
d'Orbekas. 

Tiesa, mesiras d'Esturvilis, Kolombos tėvas, irgi nebuvo 
gražus — veidas dvelkė griežtumu, o tankūs antakiai susirauk- 
davo, vos tik jo kelyje pasitaikydavo mažiausia kliūtis; pa- 
galiau visa kresna mesiro iigūra buvo kažkokia sunki ir ne- 
rangi, dar labiau paryškinanti prevo nepatrauklumą. Bet šalia 
grafo d'Orbeko jis atrodė kaip arkangelas Mykolas šalia dra- 
kono. Bent jau kampuotas veidas ir griežti bruožai rodė ryžtą 
ir galią, o jo mažos pilkos akys, skvarbios ir gyvos, švietė 
proto jėga. Gi grafas d Orbekas, ligūstas, susisukęs, išdžiūvęs, 
su ilgomis tarsi voro rankomis, plonu uodo balseliu, lėtas 
tartum sraigė, buvo ne tik biaurus, bet ir šlykštus; be to, jis 
garsėjo kvailumu ir piktumu. Jis stovėjo kiek pakreipta į šoną 
galva su niekšiška šypsenėle ir išdaviko žvilgsniu. 

Todėl, pamačiusi šį siaubingą padarą — savo nelauktą su- 
žadėtinį — Kolomba, kaip jau minėjome, vos įstengė sulaikyti 
riksmą, juo labiau, kad tuo metu jos širdyje, mintyse ir akyse 
dar tebebuvo gyvas gražiojo jaunuolio, ką tik išėjusio iš šio 
kambario, paveikslas. Tačiau čia jos jėgos ir baigėsi, ji sustin- 
go išblyškusi ir įsmeigė į tėvą išgąstingą žvilgsnį. 

— Atleisk, mielas bičiuli, kad Kolomba taip sutrikusi, — 
kalbėjo toliau prevo.— Pirmiausia, ji tikra laukinukė ir jau 
apie porą metų nėra niekur iš čia išėjusi. Tu gi pats žinai, jog 
mūsų laikais laisvė gražioms merginoms pavojinga. Antra ver- 
tus, padariau klaidą, jos neįspėjęs apie mūsų planus, nors, iš 
kitos pusės, tai visai nebūtina, nes mano sprendimai nekei- 
čiami. Pagaliau ji nežino, kas tu toks ir kad su savo vardu, 
turtais ir, naudodamasis ponios d'Etamp palankumu, gali pa- 
siekti, ką tik nori. Bet, apgalvojusi viską, ji įvertins tą garbę, 
kurią tu suteiki mums, surišdamas savo seną garsią giminę su 
mūsų jauna bajorų šeima. Ji supras, kad mūsų keturiasdešim- 
ties metų draugystė... 

— Pakaks, mielasis! Pakaks, dėl dievo meilės! — pertraukė 
jį grafas, o paskui familiariai kreipėsi į Kolombą su tuo bū- 
dingų jam akiplėšišku pasitikėjimu, kuris taip skyrėsi nuo 
vargšo Askanijo drovumo: — Na, na, nusiraminkite, mano vai- 
ke,— tarė jis— Tegu jūsų skruostus nutvieskia raudonis, jis 
jums taip tinka! Dieve mano, aš puikiai suprantu jaunų mer- 
ginų, netgi jaunų moterų jausmus — mat, jau du kartus buvau 
vedęs, mažyte. Iš tikro neverta taip jaudintis. Tikiuosi, jūs 
manęs nebijote, ką? — pridūrė grafas, išpūsdamas krūtinę ir 
braukdamas ranka per savo retus ūselius ir barzdikę, pakirptą 
kaip ir karaliaus.— Tėvas be reikalo mane taip staigiai pava- 

dino jūsų vyru; tas žodis visada truputį suaudrina jaunas šir- 
dis, ypač, kai merginos jį girdi pirmą kartą; bet jūs su juo 
apsiprasite, Mažyte, ir paskui netgi pati tarsite savo žavingom 
lūpytėm. Na, še tau, jūs dar labiau išblyškote!  Sergėk dieve, 
atrodo, ji ruošiasi alpti! 

Ir d Orbekas ištiesė rankas, norėdamas prilaikyti Kolombą, 
bet ji atsitiesė, žengė žingsnį atgal, tarsi bijodama jo prisilie- 
tuno, kaip gyvatės įkandimo, ir, sukaupusi visas jėgas, pra- 
mikčiojo: 

— Atleiskite, pone... atleiskite, tėve. .. atleiskite, tai menk- 
niekis... bet aš maniau... aš tikėjausi... 

— Ką jūs manėt, ko tikėjotės? Sakykit greičiau! — liepė 
prevo, įsmeigdamas į ją skvarbias piktas akutes. 

—- Kad jūs man leisite visą laiką būti su jumis, tėveli,— 
atsakė Kolomba.— Kai mirė mano vargšė motutė, tik viena 
jus myliu, rūpinuosi jumis ir maniau... 

— Nutilkit( Kolomba! — įsakmiai pratarė prevo.— Aš dar 
ne toks senas, kad man reikėtų priežiūros, o jūs pakankamai 
suaugusi ir turit galvoti apie savo gyvenimą. 

— Dieve mano! — vėl įsikišo d'Orbekas.— Patikėkite, šio 
maivymosi visiškai nereikia, brangute. Su manimi jūs būsite 
laimingiausia moteris pasaulyje, ir, prisiekiu, ne viena jums 
pavydės. Aš turtingas, velniai rautų! Ir noriu, kad jūs suteik- 
tumėte man garbę. Aš jus įvesiu į karaliaus dvarą, o jūsų pa- 
puošalų pavydės ne vien karalienė, bet ir pati ponia d Etamp. 

Nežinau, kokius jausmus sukėlė Kolombos širdyje šie žo- 
džiai, bet skruostus užliejo raudonis ir, nors prevo ir varstė 
ją grasiais Žvilgsniais, ji atsakė grafui: 

— Norėčiau, pone, kad tėvelis man leistų pagalvoti apie 
jūsų pasiūlymą. 

— Kas gi čia dabar? — piktai sušuko mesiras d'Esturvilis.— 
Nė valandos, nė minutės. Nuo šiolei — jūs grafo sužadėtinė, 
įsidėmėkit tai. Jūs būtumėt netgi šįvakar susituokę, jei po 
valandos jam nereikėtų važiuoti į savo grafystę Normandijoje. 
Jūs žinot, kad mano noras — įsakymas. Pagalvoti!.. Eime, 
„d'Orbekai, palikime tą pamaivą. Nuo šiolei ji tavo, mielas bi- 
čiuli, ir tu ją vesi, kada norėsi! Na, o dabar eime, apžiūrė- 
sime jūsų būsimą būstą... 

D'Orbekas norėjo dar kažką pridurti, bet prevo paėmė jį 
po ranka ir kažką murmėdamas nusitempė; grafas pasitenkino 
tuo, kad nusilenkė Kolombai su piktdžiugiška šypsenėle ir išėjo 
kartu su mesiru Roberu. 

Vos tik jie peržengė slenkstį, pro kitas duris pasirodė po- 
nia Perin: ji girdėjo prevo šūkaujant ir dabar atbėgo, spėda- 
ma, kad mesiras Roberas, kaip ir visada, storžieviškai pasielgė 
su dukra. Ji pasirodė kaip tik laiku ir spėjo sugriebti alpėjan- 
čią Kolombą. 

— Dieve mano! Dieve mano! — suaimanavo vargšė mergai- 
tė, prisidengdama akis, tarsi nenorėdama matyti to šlykštaus 
d'Orbeko, nors jo kambaryje jau nebebuvo.— Dieve mano, ne- 
jaugi viskas baigta? Kur mano auksinės svajos? Kur mano 
malonios viltys? Viskas pražuvo, viskas dingo, ir man belie- 
ka tik mirti! 

Nėra ko ir klausti, kad šie žodžiai, silpnutė ir išbalusi Ko- 
lomba išgąsdino ponią Perin, o išgąstis pažadino smalsumą. 
Kolombai gi reikėjo išlieti širdį, todėl ji, apsipildama tokiomis 
graudžiomis ašaromis, kokiomis dar niekada neverkė, papasa- 
kojo savo auklei viską, kas ką tik įvyko. Ponia Perin sutiko, 
kad sužadėtinis tikrai nei jaunas, nei gražus, bet, jos nuomone, 
didžiausia nelaimė moteriai yra likti senmerge; todėl ji ėmė 
įtikinėti Kolombą, kad jau geriau senas ir negražus, bet tur- 
tingas ir įtakingas vyras, negu joks. Kolomba pasipiktino tokio- 
mis kalbomis ir nuėjo į savo kambarį, o ponia Perin, kuri 
turėjo gan gyvą vaizduotę, liko viena ir jau kūrė tūkstančius 
planų, kaip iš panelės Kolombos guvernantės ji pakils iki gra- 
fienės d'Orbek kompanionės. 

Tuo metu prevo ir grafas savo ruožtu apžiūrinėjo Didįjį 
Nelį, kaip kad prieš valandą jį apžiūrinėjo ponia Perin ir Aska- 
nijas. 

Būtų įdomu, jei šienos, kurios, kaip Manoma, turi ausis, 
turėtų taip pat akis ir liežuvį ir papasakotų ateinantiems, ką 
jos matė ir girdėjo apie išėjusius. 

Kadangi sienos tylėjo ir tik žiūrėjo į prevo ir į iždininką, 
gal būt, juokdamosi savo sienų juoku, tad prabilo jau mums 
pažįstamas iždininkas: 

— Iš tiesų,— kalbėjo jis, eidamas per kiemą iš Didžiojo 
į Mažąjį Nelį — iš tiesų mažytė labai graži. Kaip tik tokios 
žmonos man ir reikia, mielas d'Esturvili, — protingos, tyros ir 
išauklėtos. Praeis audra, ir dangus išsiblaivys, tikėkite manimi. 
Jau aš gerai žinau — visos merginos svajoja apie jauną, gražų, 
protingą ir turtingą vyrą. Dieve mano! Aš turiu bent jau pusę 
tų savybių, kurių iš manęs reikalauja. Maža vyrų gali tuo 
pasigirti, o tai jau daug. 

Pakalbėjęs apie būsimą žmoną, jis perėjo prie kalbų apie 
būsimas valdas; tiek apie vieną, tiek apie kitą jis šnekėjo vie- 
nodu tonu. 

— Puikus senasis Nelis! — varė jis toliau.— Turiu tave pa- 
girti — nuostabus dvaras. Mums čia bus gera: Žmonai, man ir 
visam karaliaus iždui. Štai čia bus mūsų kambariai, čia per- 
kelsime iždą, o ten — tarnų pusė. Tik kad viskas jau gana 
apire; bet truputėlis išlaidų — mes kaip nors surasime būdą, 
kad už viską sumokėtų jo didenybė,— ir gyvensime nuostabiai, 
Tarp kitko, d Esturvili, ar tu tikras, kad tau priklausys tas 
dvaras? Privalai sutvarkyti šį reikalą, nes, kiek pamenu, kara- 
lius tau nedavė dovanojimo rašto. 

— Tiesa, duoti tai nedavė,— juokdamasis atsakė prevo,— 
bet jis man leido jį pasiimti, o tai beveik tas pat. 

— Na, o jei kas nors tau iškrės pokštą ir gaus iš jo dova- 
nojimo raštą? 

— Na, tas tai jau bus kaip reikiant sutiktas, užtikrinu, tegu 
tik pabando įsibrauti! Esu tikras, kad ponia d'Etamp ir tu 
mane palaikysite, o tada jau priversiu tą drąsuolį pasigailėti. 
Bet ką čia kalbėti, aš visiškai ramus, Nelio pilis priklauso man, 
tai taip pat tikra, kaip kad mano duktė Kolomba bus tavo 
žmona. Gali sau ramiai keliauti, tik greičiau grįžk. 

Kada prevo tarė tuos žodžius, kurių teisingumu nei jis, nei 
jo pašnekovas neturėjo nė mažiausios priežasties abejoti, du- 
ryse, kurios vedė iš keturkampio kiemo į Didžiojo Nelio so- 
dus, pasirodė trečias veikiantysis asmuo, lydimas sodininko 
Rembo. Tai buvo vikontas de Marmanis. 

Pastarasis taip pat siekė Kolombos rankos, bet nesėkmingai. 
Šis menkysta buvo aukštas, rausvais skruostais, rudaplaukis, 
pasitikis savimi, akiplėšiškas, plepus, manąs, jog labai patinka 
moterims, kai tuo tarpu jis joms būdavo priedanga, slepianti 
tikruosius jų meilužius. Jis didžiavosi, kad tarnavo karaliaus 
sekretoriumi; ta padėtis ir leisdavo jam būti prie karaliaus — 
bent jau tiek, kiek būdavo jo didenybės kurtai, papūgos ir 
beždžionės. Prevo nesuklaidino nei tas išviršinis karaliaus pa- 
lankumas vikontui, nei tariama draugystė; mat, buvo kalbama, 
jog tą palankumą ir draugystę jis įsigijo tvarkydamas nelabai 
švarius jo didenybės reikaliukus. Be to, vikontas de Marmanis 
jau seniai prašvilpė palikimą, ir visas jo turtas priklausė nuo 
Pranciškaus I dosnumo. Tas dosnumas galėjo vieną gražų rytą 
baigtis, o mesiras d'Esturvilis nebuvo toks kvailas, kad, kurda- 
mas dukters ateitį, pasikliautų vien tik įnoringo karaliaus įgei- 

džiais. Taigi jis švelniai atmetė vikonto prašymą, pasakyda- 
mas jam kaip paslaptį, kad jo dukros ranka jau seniai paža- 
dėta kitam. Šis slaptas prisipažinimas sušvelnino atsakymą, ir 
dėl to vikontas de Marmanis ir ponas Roberas d'Esturvilis iš 
pažiūros liko nuoširdžiausi draugai, nors nuo tada vikontas 
ėmė nekęsti prevo, 0 prevo savo ruožtu ėmė saugotis vikonto. 
Šis nei tariamu draugiškumu, nei šypsenomis neįstengė, žino- 
ma, paslėpti savo neapykantos nuo tokio Žmogaus kaip mesiras 
d'Esturvilis, kuris skaityte skaitė visas tamsias dvaro ir sve- 
timų širdžių paslaptis. Kiekvieną mielą kartą, kada pasirody- 
davo visada malonus ir paslaugus vikontas, prevo pasiruošdavo 
išgirsti blogas naujienas, kurias vikontas paprastai pranešdavo, 
liedamas ašaras su ta dirbtine ir pikta užuojauta, kuri lašas 
po lašo nuodija žaizdą. 

Su grafu d'Orbeku vikontas de Marmanis beveik nutraukė 
bet kokius santykius. Tas neslepiamas abipusis priešiškumas 
rėžė akį karaliaus dvare. D'(Orbekas niekino Marmanį todėl, 
kad šis buvo neturtingas ir negalėjo gyventi taip, kaip rei- 
kalavo jo padėtis, Marmanis gi niekino d'Orbeką dėl to, kad 
šis buvo sanas ir tuo pačiu prarado bet kokias galimybes pa- 
tikti moterims. Taigi jie taip nesikentė tarpusavyje, kad kiek- 
vieną mielą kartą, vos tik susidūrę tame pačiame kelyje, 
stengdavosi kuo greičiau pakišti vienas kitam koją. 

Todėl abu dvariškiai susitikę linkteldavo vienas kitam su 
ironiška šalta šypsena, kokią gali pamatyti tik rūmų priima- 
muosiuose ir kuri sako: „O, jei mes nebūtume tokie niekšingi 
bailiai, vienas iš mūsų jau seniai nebegyventų!“ 

Vis dėlto tenka pripažinti (tokia jau istoriko pareiga — 
kalbėti ir apie bloga, ir apie gera), kad ir šį kartą jie pasi- 
tenkino tik linktelėję vienas kitam ir nusišypsoję. Neprataręs 
nė žodžio vikontui de Marmaniui, grafas d'Orbekas, lydimas 
prevo, skubiai išėjo pro tas pačias duris, pro kurias ką tik 
įėjo jo priešas. 

Tačiau paskubėsime pridurti, kad ši neapykanta jiems ne- 
kliudė, pasitaikius progai, tuoj pat paduoti vienas kitam ranką 
ir pakenkti trečiam. 

Išėjus grafui d'Orbekui, prevo liko vienas su savo ištiki- 
mųyoju draugu vikontu de Marmaniu. 

Prevo prisiartino prie jo, nutėškęs linksmą miną, o vikon- 
tas laukė jo be galo liūdnas. 

— Taip, taip, mielas prevo,— prabilo Marmanis,— jūs, at- 
rodo, gan gerai nusiteikęs. 

— O jūs, brangusis Marmani, tarsi būtumėte kažko smar- 
kiai nuliūdęs,— atsakė prevo. 

— Jūs gi žinote, vargšas d'Esturvili, kad draugų nesėkmės 
mane prislegia lygiai taip pat, kaip ir manosios. 

— O taip, taip, gerai žinau, kokia jautri jūsų širdis, — pa- 
tvirtino prevo. 

— Ir kai pamačiau jus tokį švytintį kartu su būsimuoju 
žentuų, grafu d'Orbeku,— jo vedybos su jūsų dukra jau nie- 
kam ne paslaptis — sveikinu jus, mielasis d'Esturvili. .. 

— Seniai jums sakiau, kad Kolomba jau sužadėta, bran- 
gusis Marmani. 

— Iš tikro nesuvokiu, kaip jūs ryžotės išsiskirti su tokiu 
nuostabiu kūdikiu. 

— Va, gražiausia, mes neišsiskirsime,— prieštaravo mesiras 
Roberas.— Mano žentas, grafas d'Orbekas, persikels su visu 
savo iždu per Seną ir apsigyvens Didžiajame Nelyje, o aš lais- 
valaikį praleisiu Mažajame. 

— Vargšas drauge! — tarė Marmanis, linguodamas galvą, 
tarsi smarkiai susikrimtęs; jis paėmė prevo po ranka, o kita 
tuo tarpu braukė nesamą ašarą. 

—- Kodėl „vargšas drauge“? — paklausė mesiras Roberas.— 
Klausykite, ką jūs dar norite man pasakyti. 

— Tai nejau aš pirmas pranešiu jums tą liūdną žinią? 

—- Kokią žinią? Sakykite galų gale! 

— Žinote, brangusis prevo, šiame margame pasaulyje reikia 
būti filosofu. Yra tokia sena patarlė, kurią visa mūsų vargšė 
žmonių padermė turėtų lūpose nešioti, nes toje patarlėje su- 
kaupta visa Žmonijos išmintis. 

— Kokia gi ta patarlė? Baikite! 

— Žmogus šaudo, mano brangusis drauge, žmogus šaudo, 
dievas kulkas gaudo. 

— Ką gi aš šaudžiau, ką dievas gaudė? Na, sakykite pa- 
galiau. 

— Jūs paskyrėte senuosius Nelio rūmus žentui ir dukrai? 


— Savaime suprantama! Ir tikiuosi, kad po kokio trejeto 
mėnesių jie ten įsikurs. 


— Klystate, brangusis prevo, klystate! Nelio rūmai jau ne- 
be jūsų nuosavybė. Atleiskite, gal jums bus skaudu, bet aš, 
turėdamas omeny jūsų kiek karštoką būdą, pagalvojau, kad 
daug maloniau sužinoti tą naujieną iš draugo lūpų, kuris pra- 
neš jums ją atsargiai, negu išgirsti iš kokio nors storžievio, 

kuris, apsidžiaugęs jūsų nesėkme, sviestų jums ją į veidą. ., 
Deja, drauge mano, Didysis Nelis nebe jūsų. 

—- O kas gi jį iš manęs atėmė? 

— Jo didenybė. 

— Jo didenybė? 

— Taip, jis pats! Dabar puikiai matote, kad nelaimė ne- 
patalsoma. 

— Kada tai įvyko? 

— Sįryt. Jei reikalai nebūtų manęs sutrukdę Luvre, būčiau 
jau anksčiau pranešęs. 

— Jus suklaidino, Marmani, tai tik melagingas gandas, kurį 
paskleidė mano priešai, o jūs prieš laiką dar jį išnešiojote. 

—- Labai norėčiau, kad taip būtų, bet visa bėda, kad man 
niekas nesakė, o aš pats girdėjau. 

— Ką gi jūs girdėjote? 

— Girdėjau, kaip karalius įsakė atiduoti Didįjį Nelį kitam. 

— O kas tas kitas? 

— Italas avantiūristas, kažkoks juvelyras, kurio vardą tik- 
riausia esate girdėję. Tai Benvenutas Čelinis, intrigantas, prieš 
porą mėnesių atvykęs iš Florencijos. Tiesiog nesuprantu, ko- 
dėl karalius jį taip pamėgo ir šiandien su visa savo palyda 
aplankė kardinolo Feraros rūmuose, kur tas tariamas meninin- 
kas įsirengė dirbtuvę. 

— Sakykite, vikonte, jūs buvote tenai, kada karalius pa- 
dovanojo Didįjį Nelį tam niekšui? 

— Taip, buvau! — atsakė Marmanis, ištardamas tuos abu 
žodžius lėtai, paraidžiui, pasimėgaudamas. 

— Taip, taip, — pratarė prevo.— Na ką gi, lauksiu to jūsų 
avantiūristo, tegu tik jis ateina atsiimti karališkos dovanos! 

— Kaip? Jūs ketinate priešintis? 

— Be abejo! 

— Karaliaus įsakymui? 

— Paties dievo įsakymui, paties velnio įsakymui, pagaliau 
bet kokiam įsakymui, kuriuo kas nors užsimes mane iš čia 
1šgrūsti! 

— Saugokitės, saugokitės, prevo! — įspėjo vikontas de Mar- 
mManis.— Jūs ne tik užsitrauksite karaliaus nemalonę, bet teks 
dar susidurti su Benvenutu Čeliniu, kuris kur kas baisesnis, 
negu jūs manote. 

— O ar jūs žinote, kas aš, vikonte? 

— Pirmiausia, karalius jam be galo palankus, tiesa, gal 
laikinai, bet vis dėlto šiuo metu palankus. 

— Ar žinote, kad aš, Paryžiaus prevo, atstovauju jo dide- 
nybę Šatle, kad sėdžiu ten po baldakimu, apsivilkęs mantiją, 
papuoštą apykakle, su špaga prie šono, užsidėjęs skrybėlę su 
plunksnomis ir laikau rankose žydrą valdžios lazdą! 

— Be to, tas prakeiktas italas stoja į kovą kaip lygus su 
lygiu prieš bet kokį princą, kardinolą ir popiežių. .. 

— Ar žinote jūs, kad turiu ypatingą antspaudą, kuriuo už- 
tvirtinami aktai? 

— Eina kalbos, kad tas prakeiktas mušeika be jokių skru- 
pulų sužeidžia ir užmuša tuos, kurie bando jam stoti ant kelio. 

— Argi jūs nežinote, kad dieną ir naktį man po ranka 
stovi dvidešimt keturi šauliai? 

— Girdėjau, kad jis užmušė savo priešą juvelyrą, kurį gynė 
šešiasdešimties Žmonių būrys... 

— Jūs užmiršote, kad Nelis sustiprintas, kad sienose — 
ambrazūros, 0 virš durų — šaudymo angos; aš jau nekalbu apie 
miesto pylimą, patikimai ginantį Nelį iš vienos pusės. 

— Sklinda gandai, kad Benvenutas išmano apie tvirtovių 
šturmą nė kiek ne blogiau, negu Bajardas ar Antonijas de 
Leira. 

— Pamatysime! 

— Bijau, kad jūs... 

— O aš laukiu! 

— Klausykite, mielas drauge, ar galiu jums duoti vieną 
patarimą? 

— Prašom, tik kuo trumpiau. 

— Nekovokite su stipresniu už save. 

— Stipresniu už mane? Tas niekam tikęs amatininkas iš 
Italijos“ Vikonte, jūs išvesite mane iš kantrybės! 

— Garbės žodis, kad tik jums netektų gailėtis! Taip sa- 
kau, nes yra pagrindo. 

— Vikonte, jūs mane varote į pasiutimą! 

— Pagalvokite, kad to Žmogaus pusėje — pats karalius. 

— Na ką gi, o mano — ponia d Etamp. 

— Jo didenybei gali nepatikti, kad žmogus nepaiso jo 
valios. 

— Aš jau ne kartą stojau prieš, pone, ir visada sėkmingai. 

— Taip, žinau, tai tas reikalas, kuris lietė mokesčius už 
pravažiavimą Manto tiltu. Bet... 

— Bet kas? 

— Niekuo nerizikuoji, arba bent labai mažai rizikuoji, prie- 
šindamasis silpnam ir geram karaliui, bet, kovodamas su tokiu 

stipriu ir baisiu žmogumi, kaip Benvenutas Čelinis, rizikuoji 
viskuo. 

— Po perkūnais, vikonte, jūs mane išvarysite iš proto! 

—- Priešingai, noriu jus į jį atvesti. 

— Užteks, vikonte, užteks! Prisiekiu, tas niekšas brangiai 
užmokės už šias minutes, kurias jūs taip maloniai man pado- 
vanojote. 

— Dieve duok, prevo, dieve duok! 

—- Gana, gana! Daugiau neturite ką pasakyti? 

— Ne, ne, atrodo, kad ne,— atsakė vikontas, tarsi stengda- 
masis prisiminti dar kokią naujieną, prilygstančią pirmajai. 

— Na, tai sudieu! — sušuko prevo. | 

— Sudieu, mano vargšas drauge! 

— Sudieu! 

— Aš bent jau jus įspėjau. 

— Sudieu! | 

— Guodžiuosi mintimi, kad man nebus dėl ko sau prikai- 


— Sudieu! Sudieu! 

— Linkiu sėkmės! Tačiau mažai tikiu, kad mano linkė- 
jimai išsipildys. 

— Sudieu! Sudieu! Sudieu! 

— Sudieu! 


Ir vikontas de Marmanis, smarkiai dūsaudamas, kančios iš- 
kreiptu veidu, paspaudė prevo ranką, tarsi amžiams su juo 
atsisveikindamas, ir nuėjo, grąžydamas rankas. 

Prevo nusekė iš paskos ir pats uždarė duris į gatvę. 

Suprantama, kad po tokio draugiško pokalbio mesirui d'Es- 
turviliui kraujas taip ir užvirė gyslose, o tulžis liete liejosi 
per kraštus. Taigi jam norėjosi ant ko nors išgiežti savo pyktį, 
ir staiga jis prisiminė jaunuolį, kurį sutiko išeinantį iš Didžio- 
jo Nelio tuo metu, kai jis ėjo su grafu d'Orbeku. Netoliese 
buvo Rembo, ir prevo neteko ilgai ieškoti, kas -galėtų jam 
papasakoti apie nepažįstamąjį. Įsakmiu mostu jis pasikvietė 
sodininką ir pareikalavo iškloti viską, ką šis žino apie jau- 
nuolį. 

Sodininkas atsakė, kad jaunuolis atėjo karaliaus vardu ir 
norėjo apžiūrėti Didįjį Nelį, o jis, sodininkas, nedrįsdamas im- 
tis tokios atsakomybės, palydėjo pastarąjį pas ponią Perin, 
kuri jam maloniai viską aprodė. 

Prevo puolė į Mažąjį Nelį, kad garbingoji duenja pasiaiš- 
kintų, bet, nelaimė, ji ką.tik buvo išėjusi pirkti produktų visai 
savaitei. 

Namuose buvo Kolomba, tačiau prevo jos nekamantinėjo. 
Jis net neįtarė, kad Kolomba galėjo matytis su svetimšalių, — 
prevo ne sykį kalė poniai Perin į galvą, kad ji nė iš tolo 
neleistų gražių jaunikaičių prie jo dukters. 

Neatidėliotini reikalai skubino prevo į Gran-Šatle, ir jis 
išvyko, prigrasinęs Rembo tuoj pat išvyti, jeigu jis ileis dar 
ką nors į Didįjį ar Mažąjį Nelį, o ypač liepė saugotis to nie- 
kingo valkatos, kuris čia jau buvo įsibrovęs. 

Taigi, kai rytojaus dieną Askanijas, ponios Perin pakvies- 
tas, atėjo su brangenybėmis, Rembo tik atvėrė mažutį langelį 
ir per pinučius pranešė, kad įeiti į Nelio pilį uždrausta, o ypač 
jam, Askanijui. 

Askanijas, suprantama, nuėjo smarkiai nusivylęs, bet, rei- 
kia pripažinti, jis nė akimirkos nekaltino Kolombos už tokį 
keistą priėmimą: mergina tik vieną kartą žvilgtelėjo į jį ir 
ištarė tik vieną sakinį, bet tas drovus žvilgsnis buvo toks ku- 
pinas meilės, o žodžiai skambėjo taip švelniai, jog nuo vakar 
dienos Askanijui atrodė, kad jo širdyje gieda angelai. 

Tuomet jaunuolis visiškai teisingai pagalvojo, kad mesiras 
Roberas d'Esturvilis, jį pamatęs, davė tą baisų įsakymą, ir jo 
auka tapo Askanijas. 


Aštuntas skyrius 
PASIRUOŠIMAI PUOLIMUI IR GYNYBAI 


Vos tik Askanijas sugrįžo į rūmus ir papasakojo Benve- 
„nutui, kaip išdėstyti Nelio rūmai, šis, matydamas, kad dvaras 
jam tinka, nuskubėjo pas pirmąjį jo didenybės finansų sekre- 
torių, senjorą Nefvilį, karališkojo dovanojimo akto. Senjoras 
Netvilis, norėdamas pasitikslinti, ar teisėti mesiro Benvenuto 
reikalavimai, paprašė palaukti iki rytdienos; šis, nors ir palaikė 
akiplėšiškumu, kad Nefvilis netiki jo žodžiu, suprato, jog pra- 
šymas teisėtas, ir nusiramino, bet nusprendė sekančią dieną 
neleisti senjorui Nefviliui sugaišti nė pusės valandos. 

Taigi kitą rytą Benvenutas atvyko tiksliai nustatytu laiku. 
Jį nedelsiant priėmė, ir tai Benvenutas palaikė geru ženklu. 

— Na kaip, monsinjore,— tarė Benvenutas,— melagis italas 


jums sakė teisybę? 

— Gryną teisybę, mielas drauge. 

— Labai malonu. 

— Karalius įsakė jums įteikti dovanojimo aktą, parašytą 
pagal visas taisykles. 

— Didziai dėkingas. 

— Ir vis tik...— dvejojo sekretorius finansų reikalams. 

— Kas gi dar? Sakykite! 

— Ir vis tik, jeigu leisite duoti gerą patarimą... 

— Gerą patarimą, velniai rautų! Juk tai retas dalykėlis, 
ponas sekretoriau! Na, prašom, prašom! 

— Tai va: paieškokite vietoj Didžiojo Nelio savo dirbtuvei 
ką nors kita, 

— Iš tikro? — nusišaipė Benvenutas.— Jums atrodo, kad jis 
man netinka? 

— Anaiptol! Ir turiu jums pasakyti, kad vargu ar rasite ką 
geresnio. 

—- Na, tai kas yra? 

— Mat, rūmai priklauso gana žymiam asmeniui, ir vargu 
ar jums pavyks nenubaustam įkelti ten koją. 

— Aš —kilniojo Prancūzijos karaliaus tarnas,— atsakė Če- 
linis, — ir niekados nesitrauksiu, kol veiksiu jo vardu. 

— Savaime aišku, bet, matote, pone Benvenutai, mūsų ša- 
lyje kiekvienas senjoras — karalius savo valdose, ir, bandyda- 
mas išvyti prevo iš namo, kurį jis užėmė, jūs rizikuojate 
gyvybe. 

— Anksčiau ar vėliau teks mirti — pamokomai atsakė Če- 
linis. 

— Vadinasi, jūs nusprendėte. .. 

— Užmušti velnią anksčiau, negu jis mane užmuš. Pasi- 
kliaukite manimi, ponas sekretoriau. O ponas prevo tegu pasi- 
saugo, beje, ir visi kiti, kurie bandys priešintis karaliaus va- 
liai, o ypač, kai tą valią vykdo Benvenutas Čelinis. 

Po šių žodžių mesiras Nikola de Nefvilis baigė savo filan- 
tropiškus pamokymus ir ėmė teisintis, kad, prieš įteikiant do- 
vanojimo raštą, reikalinga visa eilė įvairiausių formalumų. Bet 
Benvenutas kuo ramiausiai atsisėdo ir pareiškė, kad nesitrauks 
iš čia tol, kol aktas nebus įteiktas, ir, net jei čia tektų mie- 
goti, jis miegos, nes iš anksto numatė tokį atvejį ir įspėjo 
namiškius, kad, gal būt, negrįšiąs. 

Mesiras Nikola de Nefvilis, nors ir bijodamas to, kas gali 
įvykti, galų gale apsisprendė ir įteikė dovanojimo raštą Ben- 
venutui Celiniui; jis nutarė nedelsiant pranešti mesirui Roberui 

d'Esturviliui, kad dovanojimo raštą buvo priverstas įteikti, nes 
tokia buvo karaliaus valia, to reikalavo ir juvelyras. 

Benvenutas Čelinis, grįžęs namo, niekam nepasakė, ką jis 
nuveikė, užrakino dovanojimo raštą spintoje, kurioje laikė 
brangakmenius, ir ramiausiai ėmėsi darbo. 

Šita naujiena, kurią sekretorius finansų reikalams perdavė 
prevo, įrodė mesirui Roberui, kad vikontas de Marmanis ne- 
melavo: Benvenutas siekė bet kokia kaina užgrobti Nelio rū- 
mus. Prevo nusprendė nesnausti; jis sušaukė visus savo dvi- 
dešimt keturis sargybinius, pastatė ant sienų apsaugą ir išei- 
davo į Šatle tik prispyrus neatidėliotiniems reikalams. 

Dienos bėgo, o Čelinis, ramiausiai užsiėmęs darbais, nė ne- 
bandė pulti. Bet prevo buvo įsitikinęs, kad ta tariama ramy- 
bė -— tai tik priešo klasta, kad šis tikisi susilpninti prevo bud- 
rumą ir užgriūti lyg perkūnas iš giedro dangaus. Todėl mesiras 
Roberas tolydžio žvalgėsi, klausėsi, gyveno įsitempęs, karingai 
nusiteikęs, ir ta nei karo, nei taikos padėtis, ta laukimo karšt- 
ligė ir svaiginantis nerimas galėjo ilgainiui išvaryti jį iš proto, 
kaip šv. Angelo tvirtovės komendantą. Prevo nebevalgė, ne- 
bemiegojo ir net akyse liesėjo. 

Kartais jis staigiai ištraukdavo špagą ir puldavo sieną šauk- 
damas: 

— Tegu tik jis ateina! Tegu tik pasirodo tas niekšas! Tegu 
tik ateina —- aš jo laukiu! 

O Benvenutas nėjo. 

Kartais mesiras Roberas d'Esturvilis nusiramindavo ir teig- 
davo sau, kad auksakalio liežuvis ilgesnis už jo špagą ir jis 
niekada nedrįs įgyvendinti savo niekingų planų. Vienu tokiu 
momentu Kolomba, atsitiktinai išėjusi iš savo kambario, pa- 
matė visus pasiruošimus mūšiui ir pasiteiravo tėvo, kam visa 
tai reikalinga. 

— Bausiu vieną niekšą, štai ir viskas,— atsakė prevo. 

Bausti buvo tiesioginė prevo pareiga, todėl Kolomba net 
nepasiteiravo, kas tas niekšas, kuriam ruošiama bausmė. Ją 
kamavo savos mintys ir rūpesčiai, ir tokiu tėvo paaiškinimu 
pilnai pasitenkino. 

Iš tikro vienas mesiro Robero žodis apvertė aukštyn kojo- 
mis jo dukros gyvenimą, ir jis suverpetavo it audros siaubia- 
mas ežerėlis. Lig šiol ji gyveno ramiai, paprastai, atsiskyrusi 
nuo viso pasaulio, vienodai bėgo dienos, tykios buvo naktys. 
lr lig šiol ji kartais neaiškiai pajusdavo, kad siela snaudžia, 
kad širdyje tuščia, bet galvojo, jog ta tuštuma gimė, anksti 

netekus motinos, jog liūdesį sukelia vienatvė. Ir štai netikėtai 
visas jos gyvenimas, mintys, siela ir širdis persipildė, tačiau 
persipildė skausmo. 

O, kaip ji gailėjosi to nežinios ir ramybės meto, kada jos 
laimei beveik pakako kiek grubokos, bet rūpestingos ponios 
Perin draugystės, to laiko, kai vylėsi ir tikėjo, kada pasikliovė 
ateitimi taip, kaip pasikliaunama draugu, pagaliau gailėjosi tų 
dienų, kai ji tikėjo tėvo jausmais ir buvo jam atsidavusi visa 
dukters širdimi. Deja! Ta ateitis — grafas d Orbekas su savo 
šlykščia meile ir garbėtroška tėvas, besidangstantis jausmais. 
Kodėl ji gimė kilminga didelio turto paveldėtoja, o ne kokioje 
kuklaus miestelėno šeirngėje, kur ja būtų rūpinęsi ir mylėję? 
Tada ji būtų galėjusi susitikinėti su tuo jaunu menininkų, kuris 
mokėjo taip dailiai ir jaudinančiai kalbėti, su gražuoliu Aska- 
niju, kuris žadėjo tiek laimės, tiek meilės. .. 

Bet tada, kai širdis imdavo tankiai plastėti, o įkaitę skruos- 
tai degti, Kolomba suvokdavo, kad svetimšalis pernelyg už- 
valdė jos mintis, ryždavosi susitvardyti ir atsikratydavo tų 
malonių svajų; jai pavykdavo, nes ją supo liūdna nūdiena. Tarp 
kitko, po to, kai tėvas atskleidė jos vedybų planus, Kolomba 
griežtai uždraudė poniai Perin priimti Askaniją, kad ir kokiu 
reikalu jis atvyktų, ir prigrasė, jog priešingu atveju papasakos 
viską tėvui. Guvernantė, būkštaudama, kad gali būti apkaltinta 
suokalbiu, nutylėjo priešiškus Askanijo mokytojo planus, todėl 
vargšė Kolomba įsivaizdavo, kad bent iš tos pusės jai negre- 
sia joks pavojus. 

Ir vis dėlto nereikia galvoti, kad romi mergaitė ryžosi 
pasiaukoti ir paklusti tėvo valiai. Ne, visa jos esybė priešinosi 
bet kokiai minčiai apie vedybas su tuo žmogumi, kurio ji būtų 
nekentusi, jei tik jai būtų buvęs žinomas toks jausmas. Taigi, 
jos nuostabiai 'baltą kaktą temdė tūkstančiai lig šiol jai sve- 
timų maištingų minčių, kurias ji laikė beveik nusikalstamomis, 
ir ant kelių maldaudavė dievą pasigailėjimo. Kartais ji galvo- 
davo nueiti pas Pranciškų I ir pulti jam po kojomis. Bet ją 
buvo pasiekę gandai, kad, susidėjus dar baisesnėms aplinky- 
bėms, tokia mintis kilo Dianai de Puatje! ir kad už tai jai 
teko sumokėti garbe. Ponia d'Etamp taip pat galėjo ją užtarti, 
išgelbėti, jei tik būtų panorėjusi. Bet ar panorės? Ar neatsakys 


! Diana de Puatje— garsi rūmų gražuolė, Pranciškaus I sū- 
naus, vėliau tapusio Henriku II favoritė; pagal padavimą puolė Pran- 
ciškui I po kojomis ir išmeldė atleidimą savo tėvui, dėl politinių intri- 
gų nuteistam mirti. 

ji šypsena į mergaitės skundą? Tokią pilną paniekos ir pajuo- 
kos šypseną ji jau matė tėvo veide tuomet, kai maldavo leisti 
pasilikti su juo, ir ta šypsena sukėlė jai baisų skausmą. 

Kolombai: liko tik dievas: šimtą kartų per dieną ji klaupda- 
vosi, melsdama vlespaiį paremti silpną jos dvasią per tuos 
tris menesius, kurie liko iki nekenčiamų vedybų; o jeigu jau 
neįmanoma jai padėti — leisti bent iškeliauti pas motiną. 

Beje, Askanijo gyvenimas buvo nė kiek ne ramesnis už 
mylimosios gyvenimą. Nuo to laiko, kai Rembo jam pranešė, 
kad Askanijui džaudziama įeiti į Nelio rūmus, jis rytais, kai 
niekas dar nebūdavo atsikėlęs, ir vakarais, kai visi jau mie- 
godavo, vaikštinėdavo svajodamas aję tas aukštas sienas, ku- 
rios jį skyrė nuo jo laimės. Bet nė karto nei atvirai, nei pa- 
slapčiomis jis nebandė prasibrauti į uždraustą sodą. Jame dar 
buvo gyva jaunuoliška pagarba moteriai, kuri apsaugo myli- 
mąją net nuo pačios meilės. 

Bet, šiaip ar taip, Askanijas, raižydamas auksą, derindamas 
perlus ir deimantus, skęsdavo beprotiškose svajonėse, nors ir 
rytais, ir vakarais, klaidziodamas aplink rūmus, ir naktimis, 
blaškydamasis per miegus, jis nesiliaudavo svajojęs. Dabar 
ypač daznai jis mintimis aplankydavo tą baisią, o dabar lau- 
kiamą dieną, kai Benvenutas paims į rankas Nelio rūmus. 
Askanijas puikiai pažinojo savo mokytoją ir suprato, kad ta- 
riama jo ramybė — tai vulkano ramybė prieš išsiveržimą. Iš- 
siveržimas prasidėjo: Čelinis paskyrė puolimui sekantį sekma- 
dienį. Askanijas nė neabejojo, kad sekantį sekmadienį Celinis 
įgyvendins savo planą. 

Tačiau lengva pasakyti, nelengva padaryti. Ant sienų be 
perstojo stovėdavo sargybiniai, kuriuos jis Matydavo, vaikš- 
tunėdamas aplink Nelį. Askanijas pastebėjo, jog pilis ruošiasi 
kovai. Puolimas susilauks pasipriešinimo: vadinasi, tvirtovė 
nėra linkusi pasiduoti, ir ją teks imti šturmu. 

Zodžiųu, lemiamą valandą Askanijas atras progą parodyti 
savo riteriškumą: bus mūšis, teks veržtis, gal netgi kils gais- 
ras... Ak, jam gaisro ir trūko! Gaisrui siaučiant, kils pavojus 
Kolombos gyvybei... Tada jis puls svyruojančiais laiptais, per 
degančius balkius, lips liepsnojančiomis sienomis. Jis išgirs 
jos pagalbos šauksmą, prasibraus iki jos, pakels nualpusią, be- 
veik mMirštančią mylimąją 1r išneš pro besiplaikstančius ugnies 
liežuvius, stipriai spausdamas prie krūtinės, ir jaus, kaip piie 
jo širdies plaka jos širdis, girdės jos kvėpavimą. Paskui, nu- 
galėjęs tūkstančius kliūčių, tūkstančius pavojų, jis ią padės 

prie pamišusio iš skausmo tėvo kojų, o jis, norėdamas atly- 
ginti už drąsą, atiduos išgelbėtojui savo dukters ranką. O gal 
lipdamas per kokį siūbuojantį tiltą virš ugnies jūros, jis paslys, 
ir jie abu kris Žemyn ir mirs apsikabinę, sujungdami savo 
širdis paskutiniame atodūsyje, pirmame ir paskutiniame bu- 
činyje. Ir net tokia baisi pabaiga negalėjo išgąsdinti Žmogaus, 
netekusio jokios vilties, kaip kad Askanijas; nes po didžiau- 
sios laimės — gyventi vienas kitam — mirti kartu tikra pa- 
laima. 

Dabar skaitytojas gali įsitikinti, kad visi mūsų herojai leido 
gan neramias dienas ir naktis, tik Benvenutas Čelinis, rodės, 
visiškai užmiršo Nelio rūmų puolimo planus, o Skoconė apie 
juos nieko nežinojo. 

Taigi, ištisą savaitę, kaip minėjome, niekam nebuvo kada 
ilsėtis. Benvenutas Čelinis, sąžiningai padirbėjęs septynias die- 
nas ir beveik užbaigęs molinį Jupiterio modelį, šeštadienį, apie 
penktą valandą vakaro, užsivilko grandininius marškinius, ant 
viršaus švarką ir, liepęs Askanijui eiti kartu, pasuko Nelio 
rūmų link. Priartėjęs prie sienos papėdės, Čelinis apėjo aplink 
visą pilį, ieškodamas silpnų vietų ir apgalvodamas puolimo 
planą. 

Šturmas bus sunkus, taip sakė prevo savo draugui Marma- 
niui, taip pranešė savo mokytojui Askanijas; pagaliau ir pats 
Benvenutas tai gerai matė. Nelio pilyje buvo ambrazūros, 
o virš durų — šaudymo angos, dviguba siena ją skyrė nuo 
kranto, o iš Pre-o-Klero pusės supo grioviai ir pylimai. Tai 
buvo vienas tų stiprių ir įspūdingų feodalinių dvarų, kurie, 
užrėmus vartus, galėjo atlaikyti bet kokį puolimą. Toks dvaras 
be pašalinės pagalbos galėjo gintis nuo vagių ir galvažudžių, 
kaip anuomet juos vadindavo, ir netgi, reikalui esant, nuo 
karaliaus kareivių. Beje, toje įdomioje epochoje dažnokai tek- 
davo sau pačiam būti ir policija, ir sargyba. 

Išžvalgęs priešo pozicijas pagal visas antikinės ir moder- 
niosios strategijos taisykles, Benvenutas Čelinis nusprendė 
pirma pareikalauti atiduoti pilį, o tik po to pradėti apgulimą, 
ir pabeldė į tas pačias dureles, pro kurias kartą buvo įėjęs 
Askanijas. Kaip ir Askanijui, atsivėrė langelis, bet šį kartą 
vietoje taikaus sodininko pasirodė karingas sargybinis. 

— Ko jums reikia? — pasiteiravo jis nepažįstamojo, kuris 
beldėsi į Nelio vartus. 

— Atsiimti, kas man priklauso, nes šie rūmai — mano, Ben- 
venuto. Čelinio, nuosavybė, — atsakė auksakalys. 

— Gerai, lukterkite! — atsakė sąžiningas kareivis ir nusku- 
bėjo, kaip jam buvo įsakyta, įspėti mesirą d'Esturvilį. 

Netrukus jis grįžo, lydimas prevo ir jo asmens sargybos. 
Mesiras d'Esturvilis, sulaikęs kvapą, įsispraudė į kampą ir ėmė 
klausytis, ar padėtis iš tiesų rimta. 

— Mums neaiškų, ko jums reikia,— atsakė sargybinis. 

— Tokiu atveju,—tarė Benvenutas Čelinis,— įteikite po- 
nui prevo šitą raštą: tai patvirtinta dovanojimo rašto kopija. 

Ir jis padavė pro langelį raštą. 

Sargybinis dingo antrą kartą; bet šįsyk jam teko tik iš- 
tiesti kopiją prevo, todėl langelis tuoj pat vėl atsivėrė. 

— Štai atsakymas, — tarė sargybinis, prakišdamas pro pinu- 
čius suplėšytą į skutelius raštą. 

— Puikų,— šaltai atsakė Čelinis.— Iki pasimatymo)! 

Jį sužavėjo Askanijo sugebėjimas ištirti vietove. o taip 
pat protingos jaunuolio pastabos dėl būsimo puolimo, todėl, 
įėjęs į dirbtuvę, Benvenutas užtikrino savo mokinį, kad iš jo 
išeitų puikus karvedys, jei tik jam nebūtų lemta tapti dar 
žymesniu menininkų, o tai, žiūrint Čelinio akimis, buvo kur 
kas geriau. 

Sekantį rytą buvo nuostabus saulėtekis: jau iš vakaro Ben- 
venutas paprašė darbininkus susirinkti į dirbtuvę, ir, nors bu- 
vo sekmadienis, atėjo visi. 

— Vaikai mano,— kreipėsi į juos mokytojas, — aš pasam- 
džiau jus gaminti auksinius dirbinius, o ne kariauti, tai tiesa, 
Bet per tuos dvejetą mėnesių, dirbdami kartu, pakankamai 
vieni kitus pažinome, todėl, esant rimtam reikalui, galiu ju- 
mis pasikliauti, o jūs visi ir visada galite pasikliauti manimi. 
Jūs žinote apie ką kalbu: mums čia bloga, trūksta oro ir erd- 
vės, mūsų rankos surištos, negalime imtis rimto darbo, ir 
netgi kalti kaip reikiant negalime. Karalius — jūs visi matė- 
te — teikėsi padovanoti man žymiai erdvesnes ir patogesnes 
patalpas. Bet jis neturi laiko užsiiminėti menkniekiais ir pa- 
vedė man pačiam savimi pasirūpinti. Tačiau kai kas nenori 
užleisti to pastato, kurį taip kilniaširdiškai padovanojo kara- 
lius; vadinasi, reikia jį paimti jėga. Paryžiaus prevo nepaiso 
jo didenybės įsakymo (atrodo, taip priimta šioje šalyje) ir 
neatiduoda man dvaro, matyt, jis nežino, su kuo susidūrė. Kai 
man neduoda, aš reikalauju, kai priešinasi — paimu jėga. Ar 
norite man padėti? Neslėpsiu — pavojaus neišvengti: teks stoti 
į Mūšį, imti pilį šturmu, na, bus ir kitų ne pernelyg nekaltų 
dalykų. Nei policijos, nei sargybos bijoti nėra ko — mes turi- 

me jo didenybės dovanojimo raštą; bet kai kas gali žūti, mano 
vaikai; taigi, jei kas nori pasukti atgal — nesigėdykite, jei kas 
nori likti namuose — nesivaržykite. Kviečiu tik narsuolius. Jei 
jūs paliksite mane su Pagolu ir Askaniju — nesijaudinkite. Ne- 
žinau, ką darysiu, bet iš gėdos man neteks degti. Bet, prisiekiu 
Kristaus krauju, jei būsite man atsidavę visa širdimi — o tuo 
tikiu, — tepasisaugo prevo ir visa jo prevotija! O dabar, kai 
jūs viską tiksliai žinote, sakykite, ar norite eiti su manimi? 

Visi vienu balsu atsakė: 

— Visur, mokytojau, visur, kur mus vesite! 

— Šaunuoliai, mano vaikai! Jūs, be abejo, mėgstate kiek 
paišdykautiė 

— Taip! 

— Tokiu atveju, tetrenkia mane perkūnas, pasilinksmin- 
sime kaip reikiant! — sušuko Benvenutas, kuris galų gale pa- 
sijuto savo stichijoje.— Matau, kad visai apkerpėjau. Pirmyn, 
pirmyn, drąsiau, špagas į rankas! O! Garbė dievui, suduosim 
ir atmušim nemaža gerų smūgių! Matote, mielieji mano, matote, 
šaunuoliai draugai, reikia apsiginkluoti, reikia sutarti dėl pla- 
no, reikia pasiruošti "puolimui, teks pasimokyti eit kirstynių 
ir — tegyvuoja linksmybė! Atiduodu visus savo ginklus — ir 
puolamuosius, ir gynybinius, tik nelieskit tų, kurie kaba ant 
sienų — čia kiekvienas gali pasirinkti, ko širdis geidžia. Ak, 
kaip mums praverstų kulevrina! bet, deja... o štai jums vie- 
toje jos — arkebuzos, ietys, špagos, durklai, ir dar — grandi- 
niniai marškiniai, šalmai ir šarvai. Vikriau, vikriau renkimės 
pokyliui, o už muziką mokės prevo! 

— Valio! — sušuko visi bendražygiai. 

Malonu buvo žiūrėti, kaip sujudo sukruto dirbtuvė, kokia 
ten kilo maišatis, kaip viskas lėkė aukštyn kojomis. Mokytojo 
įkvėpimas ir gyvumas uždegė visų širdis, nuskaidrino veidus. 
Visi matavosi šarvus, mosikavo špagomis, traukė durklus, juo- 
kėsi, dainavo, ir galėjai pamanyti, kad jie ruošiasi maskaradui 
ar kokiai šventei. Benvenutas lakstė pirmyn, atgal, čia vienam 
rodė, kaip reikia smogti špaga, čia kitam padėjo užsegti dir- 
žą, ir jis juto, kaip karštas kraujas pulsuoja gyslomis, tarsi jis 
vėl būtų iš naujo užgimęs. 

Pameistriai tuo tarpu be perstojo šaipėsi iš savo karingos 
išvaizdos ir mieščioniško nerangumo. 

— Ei, mokytojau, tik pažvelkite,— šaukė vienas, — pažiūrė- 
kite, kairys Simonas segasi špagą! Sekis iš dešinės! Iš dešinės! 

— O Žanas, — atkirto Simonas, — laiko alebardą taip, kaip 
laikys savo lazdą, tapęs vyskupu! 

— O Pagolas— šaukė Žanas,— Pagolas velkasi dvigubus 
grandininius marškinius! 

— O kodėl gi ne? — atšovė Pagolas.— Štai, vokietis Her- 
manas rengiasi visai kaip imperatoriaus Barbarosos laikų ri- 
teris, 

Vyrukui, kurį pavadino vokiečiu Hermanu, epitetas, saky- 
čiau, buvo nereikalingas, nes jau vien vardas savo vokišku 
skambesiu rodė, jog vaikinas, apsišarvavęs nuo galvos iki kojų, 
priminė vieną tų milžiniškų statulų, kuriomis skulptoriai toje 
gražioje meno žydėjimo epochoje puošdavo antkapius. Ir nors 
šaunuolio iš už Reino jėga dirbtuvėje buvo tapusi priežodžių, 
Benvenutas tarstelėjo, kad tokiame kiaute jam gal bus sun- 
koka judėti ir kad, ko gero, Hermano jėga nuo to ne padidės, 
o sumažės. Užuot atsakęs, Hermanas lengvai užšoko ant darba- 
stalio, tarsi būtų apsirengęs aksomu, ir, nukabinęs kūjį, apsuko 
jį virš galvos ir trissyk taip smarkiai trenkė. į priekalą, kad 
šis po kiekvieno smūgio per colį susmigdavo į žemę. Po tokio 
paaiškinimo nebeliko ką sakyti, todėl Benvenutas pagarbiai 
jam Linkcelėjo, atseit, jis patenkintas. 

Tik vienas Askanijas rengėsi tylėdamas, nuošaly nuo kitų. 
Jis su nerimu galvojo apie žygio pasekmes. Juk Kolomba gali 
jam ir neatleisti už antpuolį prieš tėvą, ypač tuo atveju, jei 
kautynėse atsitiks kokia rimta nelaimė. Taigi viskas gali baig- 
tis tuo, kad, apsigyvenus šalia Kolombos, ji kad kokios išplėš 
jį iš širdies. 

Skoconė čia džiūgavo, čia nerimavo, čia verkė, čia juokėsi. 
Visa ši maišatis ir būsimas mūšis jai buvo prie širdies, bet 
šūviai ir žaizdos — visai nepatiko. Matydama, kaip vyrai ruo- 
šiasi kautynėms, vėjavaikė šokinėjo iš džiaugsmo, o pagalvo- 
jus apie tų kautynių pasekmes, joje prabusdavo moteris. 

Galų gale Benvenutas pamatė pro ašaras besišypsančią Sko- 
conę, priėjo prie jos ir tarė: 

— Lik, Skocone, namie kartu su Ruperta. Ruošk raiščius 
sužeistiesiems, taisyk skanius pietus sveikiesiems. 

— Va, gražiausia! — sušuko Skoconė.— Niekur nuo jūsų ne- 
sitrauksiu! Su jumis nebijau nei prevo, nei visos jo gaujos, 
o čia, su Ruperta, mirsiu iš baimės ir nerimo. 

— O ne, aš niekada nesutiksiu, — atsakė Benvenutas.— Man 
bus dar neramiau, kad tik tau kas neatsitiktų. Laukdama tu 
melsies už mus, miela mažyte, ir lauksi sugrįžtant. 

— Klausykite, Benvenutai! — prabilo mergina, lyg jai būtų 
šovusi išganinga mintis.— Patys suprantate, kad aš negaliu čia 
ramiai sėdėti ir laukti, kol jus ten sužeis, o gal net užmuš... 
Mes galime susitarti: aš pasimelsiu dievui ne dirbtuvėje, o nu- 
ėjusi į bažnyčią netoli mūšio vietos. Ten man negrės joks pa- 
voius ir, be to, galėsiu tuoj pat sužinoti apie pergalę ar pra- 
laimėjimą. 

— Tebūnie taip, — atsakė Benvenutas.— Pagaliau, savaime 
suprantama, ir mes patys, neišklausę mišių, neisime užmušinėti 
kitų ar leisimės užmušami. Taigi nuspręsta — keliausime į Au- 
gustiniečiu bažnyčią; ji arčiausia Nelio rūmų, ir tu ten, ma- 
žyte, pasiliksi. 

Taip nusprendę ir baigę ruoštis, visi išgėrė po gurkšnelį 
seno burgundiško, vyno. Be ginklų, jie dar pasiėmė kūjus, 
žnyples, kopėčias ir virvių; vengdami smalsių žvilgsnių, jie 
patraukė ne visu būrių, o po du, ir, be to, gana toli pora 
nuo poros. 

Tais laikais panašūs užpuolimai buvo ne ką retesni, negu 
maištai ar ministrų pasikeitimai mūsų dienomis. Tiesą sakant, 
ir tada tokiems pasilinksminimams niekas nepasirinkdavo šven- 
tadienio, O ypač — vidurdienio; šitoks rizikingas sumanymas 
galėjo ateiti į galvą tik tokiam drąsuoliui, kaip Benvenutas 
Čelinis. Be to, jis buvo įsitikinęs savo teisumu. 

Taigi, vienas paskui kitą, mūsų herojai susirinko Augus- 
tiniečių bažnyčioje ir, sukrovę savo ginklus ir įrankius pas 
zakristijona, kairio Simono draugą, pamaldžiai išklausė anks- 
lyvųjų mišių, melsdami dievą padėti jiems nudobti kuo dau- 
giau sargybinių. 

Vis dėlto, nors padėtis buvo rimta, o Benvenutas — nepa- 
prastai dievotas, vos įžengęs į bažnyčią ir ruošdamasis mal- 
dauti viešpatį pagalbos, jis atrodė kažkoks neįprastai išsiblaš- 
kęs. Mat, kiek atokiau, priešingoje pusėje, įknibusi į spalvotą 
maldaknygę, klūpojo nuostabaus grožio mergina, kuri būtų 
galėjusi išblaškyti net šventojo dėmesį. Tad ką čia ir kal- 
bėti apie skulptorių! Menininkas pradėjo neįprastai trukdyti 
krikščioniui. Taigi, gerasis Čelinis nebegalėjo ištverti nepa- 
sakęs kam nors apie savo atradimą. Žinodamas, kad Katerina, 
klūpanti iš kairės, be abejo, kiek per griežtai pasižiūrės į to- 
kias maestro maldas, jis, savaime suprantama, kumšteilėjo 
Askaniją, stovintį dešinėje, kad jis nukreiptų akis į žavingąją 
mergelę. 

Bet Askanijas ir šiaipjau žiūrėjo į tą pusę: vos tik įėjęs 
į bažnyčią, jaunuolis įsmeigė žvilgsnį į merginą ir nenuleido 
nuo jos akių. 

Pastebėjęs, kad Askanijas, kaip ir jis, paskendęs toje pa- 
čioje ekstazėje, Benvenutas kumštelėjo jį alkūne. 

— Taip, taip, tai Kolomba,— tarė Askanijas.— Kokia ji 
nuostabi, ar ne, mokytojau? 

Iš tikro tai buvo Kolomba, kuriai tėvas, nesitikėdamas puo- 
limo dienos aky, leido, nors ir ne be kai kurių sunkumų, eiti 
pasimelsti į Augustiniečių bažnyčią. Tiesa, Kolomba primyg- 
tinai prašė, nes malda jai liko vienintelė paguoda. Šalia jos 
klūpojo ponia Perin. 

-- Ak taip? O kas ta Kolomba? — pasiteiravo, suprantama, 
Benvenutas. 

— Tiesa, jūs gi jos nepažįstate! Kolomba — paties prevo, 
mesiro Robero d'Esturvilic, duktė. Ji nuostabi, tiesa? — per- 
klausė Askanijas. | 

— Ne,— tarė Benvenutas,— ne, tai ne Kolomba. Tik pa- 
žvelk, Askanijau, juk tai Heba, jaunystės deivė, Heba, kurią 
man užsakė Pranciškus I, Heba, apie kurią svajojau, kurios 
prašiau, kad dievas man atsiųstų, ir štai — mano malda išklau- 
syta! 

Pats nepastebėdamas, kaip kvaila įsivaizduoti Hebą su mal- 
daknyge rankose, aukojančią savo širdį Jėzui, Benvenutas ir 
toliau gyrė jos grožį, melsdamasis ir apgalvodamas puolimo 
planą. Jo mintis užvaldydavo čia skulptorius, čia krikščionis, 
čia strategas. 

— „Tėve mūsų, kursai esi danguje..." Tik pažvelk, Aska- 
nijau, koks tobulas ir švelnus profilis! ,,„Teesie šventas tavo 
vardas, teateina tavo karalystė kaip danguje, taip ir ant že- 
mės. ..' Kokios puikios kūno linijos! „Kasdieninės mūsų duonos 
duok mums šiandieną..." Tu sakai, kad tas nuostabus kūdi- 
kis — to niekšo prevo, kurį ruošiuosi nugalabyti savomis ran- 
komis, duktė? „Ir atleisk mums mūsų kaltes, kaip ir mes at- 
leidžiame savo kaltininkams..." Jei reikės, ir pilį padegsiu! 
„Teesie tavo valia!“ 

Ir Benvenutas persižegnojo, visiškai neabejodamas labai 
gerai sukalbėjęs sekmadieninę maldą. 

Įpusėjus šiems jo apmąstymams, mišios baigėsi. Be abejo, 
kito charakterio ir kitos epochos žmogui toks elgesys bažny- 
čioje galėjo pasirodyti mažumėlį šventvagiškas, bet šitokiai 
nepaprastai asmenybei, kaip Benvenutas Čelinis, tai buvo visai 

natūralu. Natūralu buvo ir tai epochai, kada Klemanas Maro 
sueiliavo septynias atgailos psalmes. 

Pasigirdus „Ite missa est“, Benvenutas ir Katerina paspau- 
dė vienas kitam rankas. Paskui Katerina, braukdama ašarą, pa- 
siliko bažnyčioje laukti mūšio rezultatų, o Čelinis ir Askanijas, 
įsmeigę žvilgsnius į Kolombą, taip ir nepakėlusią akių nuo 
maldaknygės, patraukė kartu su draugais pasišlakstyti švęstu 
vandeniu. Po to visi išsiskirstė ir vėl susirinko akligatvyje, 
maždaug pusiaukelėje nuo bažnyčios iki Nelio rūmų. 

Katerina, kaip buvo sutarta, pasiliko iškilmingosioms mi- 
šioms; liko taip pat Kolomba ir ponia Perin, kurios atėjo prieš 
laiką ir išklausė ankstyvąsias mišias, kaip sumos įžangą. Abi 
damos, beje, nė neįjtarė, kad Benvenutas ir jo Mokiniai ruošia- 
si užkirsti joms kelią į namus, kuriuos taip neapdairiai buvo 
apleidusios. 


Devintas skyrius 


NETIKĖTAS UŽPUOLIMAS 


Atėjo lemiamas momentas. Benvenutas padalijo savo dešimtį 
vyrų į dvi grupes: viena jų turėjo bet kokiais būdais prasi- 
veržti pro pilies vartus, antroji — dengti pirmosios veiksmus, 
šaudyti iš arkebuzų arba špagomis atremti apsuptųjų smūgius, 
kai šie pasirodys ant sienų arba pabandys išeiti. Šiai grupei 
vadovavo pats Benvenutas, o savo padėjėju paskyrė Askaniją. 
Kitos grupės vadu tapo mūsų senas pažįstamas Hermanas, kuris 
kūjo smūgiu suplodavo geležinę siją, o vienu kumščio smūgiu 
užmušdavo žmogų. Jis, savo ruožtu, padėjėju pasirinko mažąjį 
Žaną, penkiolikmetį išdykėlį, vikrų kaip voverė, gudrų kaip 
beždžionė, drąsų kaip pažas; mažasis išdykėlis, matyt, užkaria- 
vo karščiausią Goliato meilę, be perstojo šaipydamasis iš gero- 
jo vokiečio. Taigi mažasis Žanas išdidžiai atsistojo šalia savo 
vado, sukeldamas didelį Pagolo apmaudą; Pagolas, apsivilkęs 
dvigubais grandininiais marškiniais, savo lėtais judesiais gero- 
kai panėšėjo į Komandoro statulą. 

Pąskirstęs pareigas ir paskutinį kartą apžiūrėjęs ginklus ir 
karius, Benvenutas keliais žodžiais kreipėsi į drąsuolius, kurie 
iš visos širdies ėjo dėl jo į pavojų, o gal net į mirtį. Po to 
jis paspaudė visiems rankas, pamaldžiai persižegnojo ir su- 
šuko: „Pirmyn!“ Nedelsiant abi grupės pajudėjo ir, perkirtę 

visiškai tuščią tuo metu Augustiniečių krantinę, netrukus at- 
vyko, išlaikydamos tam tikrą atstumą, prie Nelio rūmų. 

Bet Benvenutas nenorėjo pulti priešo, apeidamas mandagu- 
mo taisykles, kurių laikomasi panašiu atveju: jis užkabino 
baltą nosinę ant špagos smaigalio ir vienas prisiartino prie 
mažųjų rūmų vartų, kur jau buvo atėjęs vakar, ir pabeldė. 
Kaip ir vakar, sargybinis pro pinučius paklausė, ko jam reikia. 
Benvenutas pakartojo reikalavimą — jis atėjęs paimti pilies, 
kurią jam padovanojo karalius. Tačiau pasisekė dar mažiau, 
negu vakar: šįkart jam niekas net nesiteikė atsakyti. 

Tada Benvenutas pasisuko į vartus ir garsiai, tvirtai sušuko: 

— Kreipiuosi į tave, Roberai d'Esturvili, Vilbono senjore, 
Paryžiaus prevo! Aš, Benvenutas Čelinis, auksakalys, skulpto- 
rius, dailininkas, mechanikas ir inžinierius, pranešu tau, kad 
jo didenybė Pranciškus I laisva valia ir pagal priklausančią 
jam teisę atidavė mano nuosavybėn Didįjį Nelį. Kadangi tu jį 
akiplėšiškai užgrobei ir prieš karaliaus valią atsisakai apleisti, 
aš pareiškiu tau, Roberai d Esturvili, Vilbono senjore, Paryžiaus 
prevo, kad paimsiu pilį jėga. Ginkis! Ir jei dėl tavo užsispyri- 
mo atsitiks kokia nelaimė, tai žinok —tik tu už ją atsakysi 
ir žemėje, ir danguje, ir prieš Žmones, ir prieš dievą. 

Benvenutas nutilo ir ėmė laukti, bet už sienų nepasigirdo 
nė žodžio. Tada jis užtaisė arkebuzą ir įsakė savo grupei pa- 
ruošti ginklus; paskui sušaukė vadus pasitarimui. Pasitarime 
dalyvavo jis pats, Hermanas, Askanijas ir Žanas. 

— Vaikai mano, — tarė Benvenutas,— patys matote, neiš- 
vengsime kovos. Tačiau nuo ko mums pradėti? 

— Aš išlaušiu vartus,— įsiterpė Hermanas, — o jūs įeisite 
paskui mane. Štai ir viskas! 

— Kuo gi, Samsonai mielas? — pasiteiravo Benvenutas, 

Hermanas apsidairė ir pastebėjo krantinėje rąstą, kurį ke- 
turi stiprūs vyrai vargiai būtų pakėlę. 

— Su tuo rąstu,— atsakė jis. 

Hermanas, kuo ramiausiai priėjęs, pakėlė rąstą ir, atstatęs 
kaip taraną, grįžo prie vado. 

Tuo metu pradėjo rinktis minia, ir Benvenutas, jos kursto- 
mas, įsakė pradėti puolimą. Staiga iš už gatvės kampo pasirodė 
karaliaus šaulių kapitonas, lydimas penkių ar šešių raitelių, 
(jį, be abejo, įspėjo koks nors bailys miestelėnas). Kapitonas 
buvo prevo draugas ir, nors puikiai viską žinojo, vis tiek pri- 
jojo prie Benvenuto Čelinio, tikėdamasis jį pagąsdinti, o šauliai 
pastojo kelią Hermanui. 

Ko jums čia reikia? — pasiteiravo jis.— Kodėl jūs drums- 
čiate miesto ramybę? 

—- Ramybę drumsčia tas,— atšovė Čelinis,— kuris atsisako 
paklusti karaliaus valiai, o ne tas, kuris ją vykdo. 

— Ką jūs tuo norite pasakyti? — paklausė kapitonas. 

— Aš noriu pasakyti, kad štai mano rankose jo didenybės 
dovanojimo raštas, surašytas pagal visas taisykles, kurį man iš- 
davė ponas de Nefvilis, sekretorius finansų reikalams. Šiuo 
raštu man dovanojami Nelio rūmai. Tačiau žmonės, kurie ten 
sėdi užsidarę, nenori pripažinti karaliaus įsakymo ir ginčija 
mano teises. Šiaip ar taip, šventajame rašte pasakyta: kas die- 
vo — dievui, kas ciesoriaus — ciesoriui, todėl aš įsikaliau į gal- 
vą, kad Benvenutas Čelinis turi teisę pasiimti tai, kas priklauso 
Benvenutui Čeliniui. 

— Ei, jūs! Geriau netrukdykite mums, o padėkite atsiimti 
pilį! .. — sušuko Pagolas. 

— Nutilk, plepy! — treptelėjo Benvenutas koja.— Man ne- 
reikia niekieno pagalbos, aišku? 

— Pagal įstatymą — jūs teisūs, bet iš esmės — ne! — atsakė 
kapitonas. 

— Kaip tai? — pasiteiravo Benvenutas, jausdamas, kaip 
kraujas šoka jam į galvą. 

— Jūs teisūs, norėdami pasiimti savo nuosavybę, bet netei- 
sūs, siekdami šito tokiu būdu. Įspėju iš anksto — jūs nieko ge- 
Ia nelaimėsite, puldami sienas. Leiskite jums patarti, draugiš- 
kai patarti — patikėkite man, geriau pasikliauti teisingumu. 
Pavyzdžiui, pasiskųskite Paryžiaus prevo. O dabar — likite svei- 
ki, linkiu sėkmės! 

Ir karaliaus šaulių kapitonas kikendamas nujojo tolyn; mi- 
nia tuo tarpų, matydama besijuokiant valdžios atstovą, pritarė 
jam kvatojimu. 

— Tas juoksis, kas juoksis paskutinis,— atšovė Benvenu- 
tas.— Pirmyn! Hermanai, pirmyn! 

Hermanas vėl pakėlė rąstą ir, tuo metu, kai Čelinis, Aska- 
nijas ir du ar trys geriausi grupės šauliai su arkebuzomis ran- 
kose stovėjo pasiruošę paleisti ugnį į sienas, tarsi gyva kata- 
pulta pasuko link mažųjų vartų, kuriuos buvo žymiai lengviau 
pramušti. 

Bet vos tik jis prisiartino prie sienos, pasipylė akmenų kru- 
ša, nors viršuje nesimatė nė gyvos dvasios; mat, prevo liepė 
sukrauti tuos akmenis taip, kad virš pirmos sienos susidarytų 
antra. Užteko tik pirštu juos paliesti, ir jie dardėdami pasipylė 

ant puolančiųjų. Šie, sutikti tokios krušos, atsitraukė žingsnį 
atgal. Tr nors toks įnirtingas gynimasis buvo netikėtas, niekas 
nebuvo sužeistas, nebent Pagolas, kuris su savo dvigubais šar- 
vais pasidarė nerangus, nespėjo laiku atsitraukti, ir akmuo 
užgavo jam kulną. 

Hermanas tos akmenėlių dulksnos išsigando kaip ąžuolas 
krušos. Jis priėjo prie vartų ir pradėjo juos daužyti taip stip- 
riai, kad visiems pasidarė aiškų, jog vartai ilgai neišlaikys, 
nors ir kažin kaip jie būtų tvirti. 

Benvenutas tuo tarpu su saviškiais laikė paruošę arkebu- 
zas, pasirengę paleisti ugnį, jei tik kas nors pasirodytų ant 
sienos. Bet niekas nesirodė. Galėjai manyti, kad Didįjį Nelį gi- 
na nematoma įgula. Benvenutas siuto, kad negali padėti drąsia- 
jam vokiečiui. Staiga jis pastebėjo senąjį Nelio bokštą, kuris, 
kaip minėjome, dunksojo anapus krantinės, o jo papėdę skalavo 
Sena. 

— Sustok, Hermanai,— sušuko Čelinis.— Sustok, mano šau- 
nuoli. Jeigu Nelio pilis ne mūsų, vadinasi, aš meluoju, kad 
vadinuosi Benvenutas Čelinis ir kad mano profesija auksakalys! 

Paskui, mostelėjęs Askanijui ir dar dviem pagalbininkams 
sekti paskui jį, Benvenutas nubėgo bokšto link; Hermanas, pa- 
klusęs mokytojo įsakymui, mažumėlį atsitraukė ir, pastatęs 
savo rąstą, kaip šveicaras alebardą, atsistojo, kad ant jo ne- 
užkristų akmenys. Po to jis ėmė laukti, kuo baigsis vado ma- 
nevras. 

Iš tikro Benvenuto spėjimas pasitvirtino — prevo nepasirū- 
pino senojo bokšto apsauga. Čelinis be jokio pasipriešinimo 
užėmė jį ir, peršokdamas per kelias pakopas, paknapstom už- 
siropštė ant plokščio stogo. Tas stogas kilo virš Didžiojo Nelio 
sienų, kaip kad varpinė virš miesto, todėl apsuptieji, kuriuos 
ką tik slėpė sutvirtinimai, netikėtai atsidūrė tarsi ant delno. 

Kai pasigirdo arkebuzos šūvis, sušvilpė kulka ir vaitoda- 
mas sugriuvo kareivis, prevo suprato, kad jo reikalai, matyt, 
krypsta į blogąją pusę. 

Tuo pat metu Hermanas, supratęs, kad jam niekas netruk- 
dys, vėl griebėsi rąsto ir ėmė daužyti duris, kurias apsuptieji, 
pasinaudoję trumpalaike pertrauka, ką tik buvo sutvirtinę. 

Vos tik Benvenutas iššovė ir pasigirdo sužeisto kareivio 
riksmas, minia būdingu jai savisaugos instinktu pajuto, kad 
tuoj prasidės susišaudymas kaip reikiant, kad tragedijos, kuri 
tuoj įvyks, liudininkai gali, ko gero, patys gauti kulką į kak- 
tą, ir išsisklaidė kaip karvelių būrys. 

Liko tik vienas žiūrovas. 

Tas žiūrovas — mūsų geras pažįstamas Žakas Obri, raštinin- 
kas. Tikėdamasis pažaisti rutuliu, jis atėjo į pasimatymą, kurį 
pereitą savaitę buvo paskyręs Askanijas. 

Metęs vieną žvilgsnį į mūšio lauką, studentas iš karto vis- 
ką suprato. 

Žinant Žako Obri būdą, nėra net ko spėlioti, ką jis nu- 
sprendė. Rutulys ar arkebuza — ir viena, ir kita — Žaidimas; 
supratęs, kad puola jo draugai, jis prisijungė prie jų. 

— Kaip, draugužiai,— tarė jis, eidamas prie būrio, kuris, 
pasiruošęs puolimui, laukė, kol bus išlaužtos durys.— Mažutis 
puolimas? Velniai rautų! Jūs atakuojate ne kokį namiūkštį, 
o ėmėtės gan sunkaus dalyko. Juk jūsų tik saujelė prieš tokią 
tvirtovę! 

— Mes ne vieni, --atsakė Pagolas, perrišdamas sužeistą 
kulną, ir parodė ranka į Benvenutą ir tris ar keturis jo pagal- 
bininkus, kurie taip įnirtingai šaudė į sieną, kad akmenų kru- 
ša pasidarė kur kas retesnė. 

— Suprantu, suprantu, monsinjore Achile,— varė toliau Ža- 
kas Obri,— puikiai suprantu. Beje, jūs į Achilą, matyt, pana- 
šus ne tik tuo, kad esate sužeistas į tą pačią vietą, o turite 
ir daugiau bendrų bruožų. O štai ir mano draugas Askanijas, 
ir su juo, be abejo, mokytojas, ten, bokšto viršuje? 

—- Teisingai, — atsakė Pagolas. 

— O tas, kur taip įnirtingai daužo duris, irgi jūsiškis, ar ne? 

— Tai Hermanas! — išdidžiai pratarė mažasis Žanas. 

— Velniai rautų, kaip jis darbuojasi! — sušuko studentas.— 
Negaliu atsispirti nepriėjęs ir nepagyręs. 

Ir, susibrukęs. rankas į kišenes, nepaisydamas švilpiančių 
kulkų, jis nužingsniavo prie drąsiojo vokiečio, kuris daužė ir 
daužė be perstojo, tarsi puikiai sureguliuota mašina. 

— Ar jums ko nereikia, mielas Goliatai? — pasiteiravo Ža- 
kas Obri.— Aš jūsų paslaugoms. 

— Gerti, — atsakė Hermanas, nenustodamas trupinti durų. 

— Po velnių! Aš manau! Nuo tokio darbo ir pasiusti galima. 
Norėčiau turėti kokią statinę alaus ar giros — pavaišinčiau 
kaip reikiant. 

— Vandens! —sušvokštė Hermanas.— Vandens! 

— Jums patiks toks gėrimas? Ką gi! Upė čia pat. Luktelėkit, 
tuoj atnešiu. 

Žakas Obri nubėgo prie Senos, pasėmė pilną kepurę van- 
dens ir atnešė ją vokiečiui. Šis pastatė rąstą, vienu mauku iš- 
gėrė vandenį ir grąžino kepurę raštininkui. 

— Dėkui, — pasakė jis ir, stvėręs rąstą, vėl ėmėsi darbo. 

Po akimirkos Hermanas tarė: 

— Praneškite mokytojui — greit viskas bus baigta, tegu bū- 
na pasiruošę. 

Žakas Obri pasuko bokšto link ir netrukus jau stovėjo tarp 
Askanijo ir Benvenuto Čelinio, kurie iš savo arkebuzų paleido 
tokią ugnį, kad išvedė iš rikiuotės du ar tris priešininkus. Po 
tokios pamokos prevo sargybiniai nelipo kaip be galvos ant 
sienos. 

Tuo metu, kai Hermanas paprašė pasakyti Benvenutui, kad 
durys tuoj pasiduos, prevo ryžosi pabandyti paskutinę piriemo- 
nę. Jam pavyko taip padrąsinti saviškius, kad akmenų kruša 
vėl pabiro su pirmykšte jėga; bet beveik tuoj pat du arke- 
buzos šūviai vėl nuramino apsuptųjų įkarštį, kurį buvo sukė- 
lę mesiro Robero grasinimai ir pažadai. Sargybiniai nutilo ir 
išsislapstė. Tuomet mesiras Roberas ėmė veikti pats: jis griebė 
didžiulį akmenį ir ėmė jį ridenti Hermanui ant galvos. 

Bet Benvenutas buvo ne iš tų žmonių, kuriuos galima už- 
klupti iš netyčių. Vos pastebėjęs, kad užuomarša drįso pasiro- 
dyti ten, kur jau niekas nesiryžo stovėti, jis pakėlė arkebuzą 
prie peties. Su mesiru Roberu būtų viskas baigta, tačiau tuo 
metu, kai Čelinis ruošėsi paspausti gaiduką, Askanijas suriko, 
ranka kilstelėjo šautuvo vamzdį ir Benvenutas iššovė į orą. 

Askanijas atpažino Kolombos tėvą. 

Įtūžęs Benvenutas jau norėjo pareikalauti, kad Askanijas 
pasiaiškintų, bet tuo metu prevo stipriai mestas akmuo nukrito 
tiesiai ant Hermano šalmo. Kad ir kokia buvo tų dienų Titano 
jėga, jis nepajėgė atsispirti tam antrajam Pelionui !; Hermanas 
paleido rąstą, išskėtė rankas, tarsi ieškodamas, ko nusitverti, 
ir, nieko neradęs, su baisingu triukšmu griuvo nualpęs. 

Ir apsuptieji, ir puolantieji vienu metu garsiai suriko. Ma- 
žasis Žanas ir trejetas ar ketvertas bendražygių, stovėjusių ne- 
toliese, puolė prie Hermano, norėdami nunešti jį atokiau nuo 
sienos ir atgaivinti. Bet tuo metu didieji ir mažieji Nelio vartai 
atsivėrė, ir prevo, penkiolikos vyrų priešakyje, puolė taip vik- 

!Pelionas — kalnas Graikijoje (Tesalijoje). Pagal mitą vyres- 
nioji dievų karta — Titanai sukilo prieš Dzeusą, užgrobusį valdžią, ir, 


norėdami įkopti į dangų, ant gretimo Osu kalno užkėlė Pelioną. 

riai, kad Žanas ir trys jo draugai buvo priversti atsitraukti, 
nors Benvenutas ragino juos laikytis ir žadėjo tuoj pat ateiti 
į pagalbą. Prevo tuo pasinaudojo. Aštuoni vyrai pačiupo vis 
dar nualpusį Hermaną už rankų ir kojų, septynetas atsistojo 
priešakyje, pridengdami atsitraukimą, ir, kol Čelinis, Askanijas, 
Žakas Obri ir trejetas ar ketvertas kitų leidosi nuo bokšto 
stogo tuos keturis ar penkis aukštus žemyn, Hermaną įnešė 
į pilį. Tuo metu, kai Čelinis su arkebuza rankose pasirodė bokš- 
to duryse, pilies vartai užsitrenkė paskui paskutinį prevo sar- 
gybinį. 

Nebuvo ko slėpti — jie pralaimėjo, pralaimėjo ne juokais. 
Čelinis,  Askanijas ir jų draugai savo šūviais išvedė iš 
rikiuotės tris ar keturis apsuptuosius; tačiau ką reiškė mesi- 
rui Roberui tie trys ar keturi žmonės, palyginus su tuo, ką 
reiškė Čeliniui Hermanas. 

Puolantieji valandėlę stovėjo sutrikę. 

Staiga Čelinis ir Askanijas susižvalgė. 

— Man kilo viena mintis,— tarė Čelinis, pažvelgęs į kairę, 
į Miesto pusę. 

— Man irgi, —atsakė Askanijas, ir pažvelgė į dešinę, 
į laukų pusę. 

— Aš sugalvojau, kaip išvilioti įgulą. 

— O aš, jei jūsų planas pasiseks, sugalvojau, kaip atidaryti 
vartus. 

— Kiek tau reikia žmonių? 

— Pakaks vieno. 

— Rinkis. 

— Žakai Obri,— tarė Askanijas,— ar norite eiti su manimi? 


— Nors į pasaulio kraštą, mielas drauge, nors į pasaulio 
kraštą! Tik ir man būtų nebloga gavus kokį nors ginklą, kokią 
špagos nuolaužą ar durklo galiuką, kokius keturis ar penkis 
colius geležies, kurią, progai pasitaikius, galėčiau kur nors 
įsmeigti. 

— Puiku! — tarė Askanijas.— Imkite Pagolo špagą, ji jam 
jau nebe reikalinga: jis dešine ranka laiko nusitvėręs kulną, 
o kaire Žegnojasi. 

— O štai priedui — mano durklas, — tarė Čelinis.— Durkite 
juo kaip reikiant, jaunuoli, tik nepalikite jo, neištraukęs iš 
krūtinės, tai būtų pernelyg brangi dovana sužeistajam — aš pats 
jį nukaliau, o rankena kainuoja šimtą aukso ekiu, skatikas 
į skatiką. 

— O ašmenys? — pasiteiravo Žakas Obri. — Rankena, be 
abejo, vertinga, bet panašiose aplinkybėse labiau branginu 
ašmenis. 

— Ašmenys neįkainojami,— atsakė Benvenutas.— Aš jomis 
nudūriau brolio žudiką. 

— Valio! — sušuko studentas.— Į kelionę, Askanijau! 

— Tuoj pat, — tarė Askanijas, vyniodamas aplink liemenį 
penkis ar šešis sieksnius virvės ir užsidėdamas ant pečių ko- 
pėčias. — Aš pasiruošęs! 

Ir abu drąsūs jaunuoliai nuėjo maždaug šimtą žingsnių kran- 
tine, pasuko į kairę ir dingo už Didžiojo Nelio sienos kampo, 
už miesto griovio, 

Tegu Askanijas vykdo savo sumanymą, o mes pažiūrėkime, 
kaip sekasi Čeliniui. 

Kaip jau minėjome, Askanijas žiūrėjo į dešinę, į laukų pu- 
sę, o Čelinis į kairę, į miesto pusę; mat, atokiau stovinčioje 
minioje jis pastebėjo dvi moteris, kurios buvo labai panašios 
į prevo dukrą ir jos guvernantę. 

Iš tiesų tai buvo Kolomba ir ponia Perin. Pasibaigus mi- 
šioms, jos grįžo į Mažąjį Nelį, tačiau, išsigandę kalbų apie 
pilies apsupimą ir to vaizdo, kurį pamatė savo akimis, virpėda- 
mos sustojo minioje. 

Bet vos tik Kolomba, sunerimusi dėl gresiančio tėvui pavo- 
jaus, pastebėjo, kad mūšis aprimo ir kad galima laisvai pra- 
eiti, ji, nepaisydama ponios Perin maldavimų laikytis toliau 
nuo mMaišaties, ryžtingai pasuko pilies link, nežiūrėdama, ar 
ponia Perin eis kartu su ja, ar liks vietoje. Bet ponia Perin 
širdies gilumoje švelniai mylėjo Kolombą, todėl, kad ir kokia 
didelė buvo baimė, ji ryžosi ją lydėti. 

Abi jos atsiskyrė nuo minios tuo metu, kai Askanijas ir Ža- 
kas Obri suko už kampo. | 

Dabar, manau, Benvenuto planas aiškus. 

Vos abi moterys prisiartino prie rūmų, Čelinis priėjo prie 
jų ir mandagiai atkišo Kolombai ranką. 

— Ponia, nebijokite nieko, — kreipėsi jis.— Jei jūs sutinka- 
te atsiremti į mano ranką, aš jus nuvesiu pas tėvą. 

Kolomba dvejojo, bet ponia Perin, nors Benvenutas ir buvo 
užmiršęs pasiūlyti jai pagalbą, nieko nelaukdama pakibo ant 
kitos rankos. 

— Sutikite, uogele, sutikite,— įkalbinėjo ji Kolombą.— Ne- 
atsisakykite to kilnaus kavalieriaus paslaugos. Pažvelkite, aure 
ponas prevo ant sienos, matyt, nerimauja dėl mūsų. Kolomba 

atsirėmė į Benvenuto ranką, ir visi trys priėjo per kokius du 
žingsnius prie vartų. ; 

Čia Čelinis, laikydamas po ranka Kolombą ir ponią Perin, 
sustojo. 

— Ponas prevo,— sušuko jis,— jūsų duktė pageidauja įeiti! 
Tikiuosi, jūs jai atidarysite vartus, jei nesutinkate atiduoti 
į priešo rankas tokį žavingą įkaitą. 

Kokį dvidešimt kartų per tas dvi valandas prevo, saugus 
už savo įtvirtinimų, galvojo apie dukrą, kuriai taip neapdairiai 
leido išeiti, o dabar nežinojo, kaip čia įsileidus ją į pilį. Jis 
vylėsi, kad kas nors laikų ją įspės ir ji susipras nueiti perlauk- 
ti į Šatle, bet ūmai jis pamatė, kaip Čelinis atsiskyrė nuo drau- 
gų ir priėjo prie dviejų moterų. Jis tuoj pat pažino, kad tai 
Kolomba ir ponia Perin. 

— Kvaiša! — tyliai prakošė prevo.— Ir vis dėlto negaliu jos 
palikti tarp tų nekrikštų. 

Paskui, atvėręs langelį ir prikišes prie pinučių veidą, gar- 
siai pasiteiravo: 

— Na! Ko gi jūs reikalaujate? 

— Štai mano pasiūlymas,— atsakė Benvenutas,— aš leisiu 
įeiti panelei Kolombai ir jos guvernantei, o jūs su visais savo 
žmonėmis išeisite lauk, ir mes stosime į atvirą kovą. Tie, ku- 
riems liks mūšio laukas, gaus ir pilį, ir tada — vargas nuga- 
lėtiesiems. Vae victis! — kaip sakė jūsų tėvynainis Brenas !. 

— Sutinku, — tarė prevo,— bet su viena sąlyga. 

— Kokia? 

— Jūs su saviškiais pasitraukiate ir duodate mano dukrai 
laiko įeiti, o mano kareiviams — išeiti. 

— Tebūnie taip! — atsakė Čelinis.— Bet pradžioje jūs išei- 
site, tada įeis panelė Kolomba, o, jai įėjus, jūs permesite raktą 
per sieną. Bent atsitraukti negalėsite. 

— Sutinku, — linktelėjo prevo. 

— Žodis? 

— Bajoro žodis! O jūs? 

— Benvenuto Čelinio žodis! 

Pasikeitus pažadais, vartai atsivėrė: kareiviai su mesiru 
d'Esturviliu priešakyje išėjo ir dviem eilėm išsirikiavo pries 

!Brenas— galų vadas, 390 m. įsibrovė į Etruriją ir užgrobė 
Romą. Pagal padavimą Brenas pareikalavo milžiniškos kontribucijos, ir, 


kai jam buvo sveriamas auksas, jis sviedė ant svarstyklių lėkštės savo 
kardą ir sušuko: „Vae viclis!“ 

vartus. Jų dar buvo devyniolika. Benvenutas Čelinis tuo tarpu, 
be Askanijo, Hermano ir-Žako Obri, teturėjo aštuonetą kovo- 
tojų; be to, kairys Simonas taip pat buvo sužeistas, tik laimė, 
į dešinę ranką. Bet Benvenutas buvo ne iš tų, kurie skaičiuoja 
priešininkus; juk jis nudėjo dvylikos drabantų saugomą Pom- 
pėją! Menininkas džiūgaudamas ištesėjo savo pažadą, nes nieko 
taip netroško, kaip generalinio lemiamo mūšio. 

— Dabar jūs galite įeiti, ponia, — kreipėsi jis į savo žavin- 
gąją belaisvę. 

Kolomba vikriai kaip balandėlė perbėgo iš vienos stovyklos 
į kitą ir labai susijaudinusi puolė prevo ant kaklo. 

— Tėti, tėti, dėl dievo meilės! Nestatykite savęs į pavo- 
jų! — sušuko ji verkdama. 

— Vikriau vidun! — šiurkščiai nutraukė prevo ir, paėmęs 
ją už rankos nuvedė prie vartų.— Per tavo kvailystes mes pa- 
tekome į tokią padėtį! 

Kolomba įėjo, o paskui ją ir ponia Perin, kuriai baimė su- 
teikė jei ne sparnus, kaip žavingajai auklėtinei, tai bent ko- 
jas, o juk jau bene dešimt metų ji skundėsi vos galinti paju- 
dėti. 

Prevo užtrenkė paskui ją vartus. 

— Raktą! Raktą! — sušuko Čelinis. 

Prevo, savo ruožtu, ištikimas duotam žodžiui, ištraukė rak- 
tą iš spynos ir permetė jį per sieną į kiemą. 

—- O dabar,— sušuko Benvenutas Čelinis, puldamas prevo 
ir jo būrį — kiekvienas už save! Dievas už visus! 

Prasidėjo aršus mūšis; sargybiniai nespėjo net nusitaikyti ir 
iššauti, o Benvenutas su savo septynetu pameistrių jau atsidū- 
rė vidury jų. Čelinis kaip pašėlęs ėmė švaistytis į kairę ir į de- 
šinę su ta savo baisiąja špaga, kurią pats grūdino, ir nebuvo 
tokių grandininių marškinių, ir netgi šarvų, kurie būtų pajėgę 
prieš ją atsispirti. Sargybiniai nusviedė jau nebe reikalingas 
arkebuzas, išsitraukė špagas ir, savo ruožtu, paleido jas į dar- 
bą. Nors skaičiumi ir jėga jie pranoko užpuolikus, bet akies 
mirksniu buvo išblaškyti po aikštę, o du ar trys, patys drą- 
siausieji, buvo sunkiai sužeisti ir nebegalėjo toliau kovoti. 

Prevo išvydo pavojų. Tačiau jis buvo drąsus Žmogus ir, 
kaip jau minėjome, jaunystėje pasiekė ne vieną pergalę, tad 
puolė baisųjį Benvenutą Čelinį, prieš kurį visi traukėsi. 

— Čionai! — sušuko jis.— Čionai, niekingas galvažudy! Te- 
gu viską išsprendžia mudviejų dvikova. Pažiūrėsime! 

— O! Prisiekiu, mesire Roberai, nieko daugiau ir netrokš- 
tu! — atsakė Benvenutas.— Ir jei jūs teiktumėtės paliepti savo 
žmonėms, kad jie nesikištų, aš jūsų paslaugoms. 

— Stovėkite ramiai! — įsakė prevo. 

— Ir jūs nė krust! — kreipėsi Čelinis į saviškius. 

Visi liko savo vietose, nebylūs ir sustingę, kaip tie Home- 
ro kariai, kurie nutraukė mūšį, kad nepraleistų nė mažiausios 
smulkmenos iš dviejų garsių karvedžių kovos. 

Prevo ir Čelinis su špagomis rankose puolė vienas kitą. 

Prevo puikiai valdė ginklą, bet Čelinis buvo nepralenkia- 
mas. Per paskutiniuosius dešimt ar dvylika metų prevo nė sy- 
kio neturėjo progos ištraukti špagos. Ir atvirkščiai, per tuos 
dešimt ar dvylika metų Benvenutui, tur būt, nebuvo tos dienos, 
kad netektų ja pasišvaistyti. Todėl prevo, kuris buvo kiek per- 
vertinęs savo jėgas, jau po pirmųjų kirčių pastebėjo Čelinio 
pranašumą. 

O Benvenutas, sutikęs pasipriešinimą, kokio jis nesitikėjo 
iš teismo valdininko, veikė energingai, vikriai, apdairiai. Buvo 
nuostabu žiūrėti, kaip jo špaga tarsi trišakas gyvatės geluonis 
grasino vienu metu ir galvai, ir širdžiai, skraidyte skraidė iš 
vienos vietos į kitą, Žodžiu, priešininkas gavo tik gintis ir ne- 
turėjo progos suduoti nė vieno smūgio. Taigi prevo, supratęs, 
kad susidūrė su Žymiai stipresniu, pradėjo trauktis, atmušinė- 
damas smūgius. Mesiro Robero nelaimei, jis stovėjo atsisukęs 
nugara į sieną; taigi, atsitraukęs keletą žingsnių, jis-buvo pri- 
remtas prie vartų, kurių instinktyviai ieškojo, nors puikiai 
žinojo, kad raktas guli kieme. 

Ir tuo metu prevo pasijuto žuvęs; kaip šernas, apspiestas 
šunų, jis sukaupė visas jėgas ir vikriai padarė tris ar keturis 
tokius puikius išpuolius, kad Benvenutas, savo ruožtu, buvo pri- 
verstas gintis. Deja, vieną smūgį jis atmušė per vėlai ir prie- 
šininko špaga pro tvirtus grandininius marškinius įbrėžė krūti- 
nę. Vos tik pajutęs špagos smaigalį, Benvenutas visas įsitem- 
pė ir, kaip sužeistas liūtas ištroškęs keršto, kirto tokį baisų smū- 
gį, kad būtų kiaurai pervėręs prevo; bet kaip tik tuo metu už 
prevo nugaros staiga atsidarė durys, ir mesiras d Esturvilis griu- 
vo aukštielninkas, o špaga pervėrė tą, kuris ką tik išgelbėjo 
prevo, taip staigiai atidaręs duris. 

Ir atsitiko tai, ko niekas nelaukė: sužeistasis nė nesudeja- 
vo, o Benvenutas siaubingai suriko. 


Jis perdūrė Askaniją. 

Benvenutas nepastebėjo nei Hermano, nei Žako Obri už su- 
žeistojo nugaros. Jis, kaip beprotis, sugriebė jaunuolį į glėbį, 
akimis ir rankomis ieškodamas žaizdos, bučiavo jį ir šaukė: 

— Užmušiau, užmušiau! Pats jį užmušiau! Askanijau, vaike 
mano, aš tave užmušiau! 

Čelinis verkė ir riaumojo, kaip kad tikriausiai riaumotų ir 
verktų liūtas. 

Tuo metu Hermanas ištraukė sveiką ir gyvą prevo iš po 
Askanijo ir Benvenuto kojų ir, tarsi vaiką paėmęs ant rankų, 
nunešė į mažutį sandėliuką, kur sodininkas Rembo laikė savo 
įrankius, uždarė duris ir, ištraukęs špagą iš makšties, atsistojo 
sargyboje, pasiruošęs kovoti iki paskutiniosios, jei kas sugal- 
votų pagrobti kalinį. 

O Žakas Obri vienu šuoliu atsidūrė ant sienos ir, pergalės 
ženklan mosikuodamas durklu, šaukė: 

— Grokite fanfaros, grokite fanfaros; Didysis Nelis — mūsų! 


O kas atsitiko anksčiau, skaitytojas sužinos sekančiame sky- 
riuje. 


Dešimtas skyrius 
APIE TVIRTOVIŲ PRIVALUMUS 


Nelio pilį iš Pre-o-Klero pusės tvirtai saugojo ir siena, ir 
griovys; taigi, atrodė, kad iš čia ji neprieinama. Askanijas 
blaiviai pagalvojo, jog žmonės retai saugo tai, kas negali būti 
paimta, ir nusprendė pabandyti prasiveržti kaip tik tokioje vie- 
toje, kurios ginti niekas nė nemanė. 

Taigi, užsibrėžęs tokį planą, Askanijas ir nuėjo su savo 
"draugu Žaku Obri, nė neįtardamas, kad tuo metu, Kai jis pra- 
nyks vienoje pusėje, iš kitos pasirodys jo mylimoji Kolomba, 
ir Benvenutas, tuo pasinaudojęs, privers prevo prieš savo valią 
išeiti iš pilies. 

Askanijo sumanymas buvo sudėtingas ir pavojingas. Reikė- 
jo pereiti gilų griovį, užkopti ant dvidešimt penkių pėdų aukš- 
čio sienos ir, ko gero, perlipus patekti priešui tiesiai į rankas. 
Tik priėjęs prie griovio, taigi, pradėjęs vykdyti savo suma- 
nyma, Askanijas suprato, kaip sunku bus pasiekti kitą griovio 
kraštą ir koks beprotiškas visas jo planas. Vieną akimirką jis 
vos neatsisakė savo minties. 

Žakas Obri tuo metu kuo ramiausiai stoviniavo per kokį 
dešimt žingsnių nuo draugo ir pakaitomis žvilgčiojo čia į sie- 
ną, čia į griovį. Paskui, akimis išmatavęs nuotolį, tarė: 

— Na, drauguži mielas, prašom, būk malonus ir pasakyk, 
kurių velnių tu čia mane atsitempei? Nebent jau gaudyti var- 
lių... Ak, šit kaip... tu žiūri į kopėčias... Puiku. Suprantu. 
Bet kopėčios dvylikos pėdų, o siena dvidešimt penkių, be to, 
griovys — dešimties, vadinasi, jei aš teisingai suskaičiavau, 
trūksta dvidešimt trijų pėdų. 

Askanijas valandėlei apstulbo nuo tokių skaičių, paskui 
staiga sudavė sau per kaktą: 

— Kokia nuostabi mintis! — sušuko jis.— Tik pažvelkite! 

— Kurė 

— Ten,— parodė Askanijas,— ten! 

— Bet tu man rodai ne nuostabią mintį, — atsakė studen- 
tas, — o ąžuolą. 

Iš tikro beveik prie pat griovio krašio rymojo galingas 
ąžuolas ir smalsiai žvelgė per sieną, kas dedasi Nelio rūmuose. 

— Nejaugi jums neaišku? — sušuko Askanijas. 

— Kaipgi! kaipgi!.. maždaug nujaučiu. Taip, kaip tik taip! 
Atspėjau. Ąžuolas su siena — yra tarsi tilto arkos pradžia, 
o kopėčios — užbaigs ją. Bet apačioje, drauguži, bedugnė, be- 
dugnė, pilna purvo. Velniai rautų, reikėtų į tai atsižvelgti! 
Aš gi su šventiniais rūbais, o Simonos vyras nebenori siūti 
skolon. 

— Padėkite man užlipti kopėčiomis, — atsakė Askanijas.— 
Tai viskas, ko aš jūsų prašau. 

— Taip, taip. ..— atšovė Žakas, — o aš liksiu apačioje? Di- 
džiai dėkingas! 

Taip tarę, jie vienu metu pakibo ant šakos ir akies mirks- 
niu įsiropštė į ąžuolą. Tada, bendromis jėgomis užkabinę ko- 
pėčias, įlipo į medžio viršūnę. Nuo viršūnės kopėčios tarsi 
pakeliamas tiltas buvo permestos iki sienos. Abu draugai ap- 
sidžiaugė pamatę, kad vienas kopėčių galas stipriai laikosi už 
storos šakos, o kitas ne tik pasiekė sieną, bet ir išsikišo per 
kokias dvi ar tris pėdas. 

— Na, o kai mes jau būsime ant sienos? 


— Kai būsime ant sienos, patrauksime kopėčias ir jomis 
nusileisime. 


— Be abejo. Tėra tik vienas sunkumas — siena dvidešimt 
penkių pėdų, o kopėčios — tik dvylikos. 

— Viskas numatyta, — atsakė Askanijas, nusivyniodamas 
virvę, kurią buvo apvijęs aplink liemenį. Po to jis vieną jos 
galą pririšo prie medžio kamieno, o kitą permetė per sieną. 

— O, šaunuoli, suprantu tave! — sušuko Žakas Obri.— Esu 
laimingas ir didžiuojuosi, kad nusisuksiu sprandą drauge su 
tavim. 

— Ei, ką jūs darote? 

— Einu, — atsakė Obri, ruošdamasis lipti ant sienos. 

— Jokiu būdu,— pašoko Askanijas,— pirma eisiu aš. 

— Meskim burtus — kuris pirštas šlapias,— pasiūlė Obri ir 
iškėlė ranką su dviem ištiestais pirštais. 

— Sutinku, — atsakė Askanijas ir palietė vieną piištą. 

— Laimėjai,— tarė Obri.— Eik, tik šaltakraujiškai, ramiai, 
supranti? 

— Nesijaudinkite,— nuramino Askanijas. 

Ir jis ėmė slinkti kabančiu tiltu, tuo tarpų Žakas Obri pri- 
spaudė vieną kopėčių galą ir palaikė jų lygsvarą. Kopėčios 
buvo nestiprios, bet drąsus jaunuolis svėrė nedaug. Studentas 
sulaikė kvapą — jam pasirodė, kad Askanijas tuoj tuoj nukris. 
Bet šis bėgte perbėgo tuos likusius keturis žingsnius ir atsi- 
stojo ant sienos sveikas ir gyvas. Tačiau ir ten Askanijo tyko- 
jo mirtinas pavojus — kas iš apsuptųjų galėjo jį užmatyti. Bet 
ir čia pasitvirtino, jog Askanijo spėliojimai buvo teisingi. Pa- 
žvelgęs į rūmų sodą, jis šūktelėjo bičiuliui: 

— Nieko nėra. Nė gyvos dvasios! 

— Tada pirmyn, ir aš pašoksiu ant lyno! — sušuko Žakas 
Obri. 

Ir jis, savo ruožtu, pasileido siauru ir siūbuojančiu keleliu, 
o Askanijas, atsilygindamas už tokią pačią paslaugą, prilaikė 
kopėčias. Obri buvo ne mažiau vikrus ir lengvas negu bičiulis 
ir todėl po akimirkos jau stovėjo šalia-jo. 

Po to jie susėdo raiti ant sienos, prisitraukė kopėčias, pari- 
šo virve, kurios kitas galas buvo stipriai užmegztas už ąžuolo 
šakos, ir nuleido žemyn, kad jos nesiūbuotų. Pagaliau Askani- 
jas, kuris per burtus buvo gavęs teisę viską išbandyti pirmas, 
suėmė virvę rankomis, nusliuogė ja žemyn iki kopėčių ir po 
sekundės jau stovėjo ant žemės. 

Žakas Obri nusileido taip pat sėkmingai. Abu draugai atsi- 
dūrė sode. 

Veikti reikėjo kaip galima greičiau. Lipdami per sieną, jie 
užgaišo nemaža laiko, ir Askanijas drebėjo pagalvojęs, kad, jam 
ir Žakui užtrukus, mokytojui kažin kas galėjo atsitikti. Jie iš- 

traukė špagas ir nubėgo prie durų į pirmąjį kiemą, kur turėjo 
būti pilies įgula, jei tik, žinoma, ji nepersikėlė į kitą vietą. 
Prie durų Askanijas pažiūrėjo pro rakto skylutę ir pamatė, 
kad kiemas tuščias. 

— Benvenutui pasisekė! — sušuko jis. — Įgula išėjo. Pilis 
mūsų! 

Ir jis bandė atidaryti duris, bet jos buvo užrakintos. 

Abu draugai pradėjo jas iš visų jėgų daužyti. 

— Čionai! Čionai! — pasigirdo balsas, sujaudinęs jaunuolį 
iki širdies gelmių.— Čionai, pone! 

Askanijas atsigrįžo ir pirmo aukšto lange išvydo Kolombą. 
Dviem šuoliais jis atsidūrė šalia jos. 

— Taip, taip, pasirodo čia esama pažįstamų, — tarė Žakas 
Obri, sekdamas iš paskos.— O jūs nė puse žodžio man apie tai 
neužsiminėte, ponas slapuke. 

— O! Išgelbėkite mano tėvą, ponas Askanijau! — sušuko 
Kolomba, nė kiek nenustebusi, kad mato čia jaunuolį, tarsi tai 
būtų visai suprantamas dalykas.— Jie kaunasi, girdite, ten, lau- 
ke, ir vis dėl manęs, vis per mane! O dieve mano, dieve ma- 
no! Paskubėkite, kad jis jo neužmuštų. 

— Nusiraminkite,— tarė Askanijas, puldamas į kambarį, iš 
kurio buvo galima patekti į mažąjį kiemą.— Nusiraminkite, aš 
atsakau už viską. 

— Nusiraminkite,— pakartojo Žakas Obri, bėgdamas jam 
iš paskos.— Nusiraminkite, mes atsakome už viską. 

Prie durų slenksčio Askanijas išgirdo šaukiant jį antrą 
kartą, bet šį sykį balsas buvo ne toks švelnus. 

— Kas mane šaukia? — pasiteiravo Askanijas. 

— Aš, mano jaunasis trauge, aš! — pakartojo tas pats bal- 
sas su aiškiu vokišku akcentu. 

—- Ak, velniai griebtų! — sušuko Žakas Obri.— Bet čiagi 
mūsų Goliatas! Kokių velnių jūs tupite toje vištidėje, drąsusis 
milžine? 

Pro mažutės daržinėlės langelį jis iš tikro atpažino Her- 
maną. 

— Nė pats nešinojęs, kaip šia atsirast. Atitraukt sklentę, 
kat kalėšiau kautis. Kreišiau, kreišiau, kreišiau! Man rankos 
niešti. 

— Štai ir viskas — tarė raštininkas, padarydamas Hermanui 
paslaugą, kurios šis prašė. 

Tuo metu Askanijas priėjo prie vartų į krantinę, už kurių 
girdėjosi baisus besikryžiuojančių špagų skambesys. Ir kai nuo 

besikaunančių jį skyrė tik medinės durys, Askanijas pabūgo, 
kad, staigiai pasirodęs, gali pakliūti į priešo rankas, ir dėl viso 
pikto pažvelgė pro langelio pinučius. Tiesiai prieš save jis 
išvydo Čelinį, įkaitusį, tūžmingą, įsiutusį, ir suprato, kad me- 
sirui Roberui galas. Jis pakėlė nuo žemės raktą, vikriai ati- 
darė vartus ir, galvodamas vien tik apie pažadą, duotą Kolom- 
bai, gavo, kaip mes jau minėjome, dūrį į petį, antraip špaga 
būtų kiaurai pervėrusi prevo. 

Mes matėme, kas po to įvyko. Apimtas sielvarto, Benvenu- 
tas laikė glėbyje Askaniją, Hermanas uždarė prevo į kalėjimą, 
iš kurio pats ką tik buvo išėjęs, o Žakas Obri, užsikoręs ant 
tvirtovės sienos, it gaidys, mosikavo rankomis ir trimitavo 
pergalę. 

Ir iš tiesų jie nugalėjo: prevo kareiviai, išvydę, kad jų 
vadas nelaisvėje, nė nebandė priešintis ir sudėjo ginklus. 

Taigi, visi pameistriai suėjo į Didžiojo Nelio — nuo šiol jų 
rūmų — kiemą ir užkėlė paskui save vartus, palikę už jų pre- 
vo sargybinius. 

Benvenutas net nepastebėjo, kas vyko aplinkui; nepaleis- 
damas iš rankų Askanijo, jis nuvilko jo grandininius marški- 
nius, perplėšė švarką ir, galų gale suradęs žaizdą, stengėsi 
nosine sulaikyti bėgantį kraują. 

— Askanijau, vaike mano, — be perstojo kartojo jis,— su- 
žeidžiau, aš sužeidžiau tave! Ką dabar ten, danguje, sako tavo 
motina? Atleisk, Stefana, atleisk! Tau skauda? Sakyk, ar tau 
skauda, man prisilietus? Ir ko tas kraujas nesustoja? Gydyto- 
ją, greičiau!.. Na, ar neisite kas gydytojo pagaliau! 

Žakas Obri bėgte nubėgo gydytojo. 

— Menkniekis, brangusis mokytojau, menkniekis,— kartojo 
Askanijas.— Tik petys paliestas. Nesijaudinkite, kartoju — visa 
tai menkniekis. 

Ir iš tikro gydytojas, kurį po kokių penkių minučių atve- 
dė Žakas Obri, pareiškė, kad žaizda, nors ir gili, tačiau ne- 
pavojinga, ir pradėjo rišti pirmąjį tvarstį. 

— O, kokį akmenį jūs nuėmėte man nuo širdies, ponas 
daktarę! — tarė Benvenutas Čelinis.— Vadinasi, aš nebūsiu ta- 
vo žudikas, mielas vaike! Bet kas gi tau, Askanijau? Pulsas 
dažnėja, kraujas plūsta į veidą... O, ponas daktare, reikia jį 
išnešti, jis ima karščiuoti. 

— Ne, ne, mokytojau, anaiptol, aš jaučiuosi kur kas ge- 
riau. O, palikite, palikite mane čia, maldauju. 

— Kur tėvelis — staiga už Benvenuto nugaros pasigirdo 
balsas, ir jis krūptelėjo.— Ką jūs padarėte su mano tėvu? 

Benvenutas atsigręžė ir pamatė išbalusią, sustingusią Kolom- 
bą, žvilgsniu ieškančią prevo. 

— Jis sveikas ir gyvas, panele! Sveikas ir gyvas, garbė 
dievui! — sušuko Askanijas. 

— Tik per vargšą berniuką jis gyvas, — įsiterpė Benvenu- 
tas.— Askanijas gavo smūgį, skirtą ponui prevo. Jūs galite drą- 
siai sakyti, kad šis šaunuolis jums išgelbėjo gyvybę, girdite, 
pone prevo! Na, kurgi jūs, mesire Roberai? — pasiteiravo Če- 
linis, savo ruožtu ieškodamas akimis prevo ir niekaip nesu- 
prasdamas, kur šis dingo. 

— Jis šia pūti, mokytojau! — atsiliepė Hermanas. 

— Kur „čia“? 

— Šia, mašam kalėjime. 

— O, pone Benvenutai! — maldaujančiai ir kartu kiek prie- 
kaištingai sušuko Kolomba ir nubėgo sandėliuko link. 

— Atidarykite, Hermanai,— liepė Čelinis. 

Hermanas atidarė, ir ant slenksčio, mažumėlį savo nesėk- 
mės sugniuždytas, pasirodė prevo. Kolomba puolė jam ant 
kaklo. 

— O, tėveli, tėveli! — sušuko ji— Jūs nesužeistas? Jums 
nieko neatsitiko? — klausinėjo ji ir žiūrėjo į Askaniją. 

— Ne,— kaip paprastai šiurkščiai atsakė prevo.— Ne, dėkui 
dievui, man nieko neatsitiko. 

— O... 0... pasakykite, tėve, ar tiesa, kad tas jaunuolis. ..— 
sumikčiojo Kolomba. 

— Negaliu neigti, jis pasirodė pačiu laiku. 

— Taip, taip, kad špagos dūris, skirtas jums, tektų jam, 
ponas prevo,— įsiterpė Čelinis.— Taip, panele Kolomba, taip,— 
varė jis toliau, — tas drąsus jaunuolis išgelbėjo jūsų tėvui gy- 
vybę, ir, jei ponas prevo garsiai to nepripažins, vadinasi, jis 
ne tik melagis, bet ir nedėkingas. 

— Tikiuosi, išgelbėtojui tai ne pernelyg brangiai kaina- 
vo? — pasiteiravo Kolomba ir pati paraudo dėl savo drąsių 
žodžių. 

— O, panele,— sušuko Askanijas.— Aš būčiau ir gyvybę 
atidavęs! 

— Matote, mesire prevo,— tarė Čelinis,— kokią meilę jūs 
įkvepiate žmonėms. Bijau, kad Askanijas nenusilptų. Petys jau 
sutvarstytas, ir man atrodo, kad būtų neblogai jam truputį pa- 
ilsėti. 

Benvenuto žodžiai mesirui Roberui apie paslaugą, kurią 
pastarajam padarė sužeistasis, buvo gryna tiesa; deja, kad ir 
kaip norėdamas, tiesos nenuslėpsi, ir prevo širdies gilumoje 
turėjo pripažinti, kad jis tikrai dėkingas Askanijui už savo 
gyvybę; prevo prisivertė ir priėjo prie sužeistojo. 

— Jaunuoli,— tarė jis,— skiriu įums dalį savo rūmų. 

— Jūsų rūmų, mesire Roberai? — nusikvatojo Benvenutas 
Čelinis, kuriam grįžo gera nuotaika, kai tik jis liovėsi baimi- 
nesis dėl Askanijo.— Jūsų rūmų? Atrodo, jūs norite, kad mū- 
šis vėl prasidėtų. 

— Kaip! — sušuko prevo.— Jūs ruošiatės mus išvyti, mane 
ir dukrą? 

— Ne visai taip, mesire. Jūs dabar užimate Mažąjį Nelį, 
na, ką gi —ir turėkite jį sau, gyvenkime kaip geri kaimynai. 
Tai va, Askanijas įsikurs Didžiajame Nelyje nedelsiant, o mes 
persikelsime dar šįvakar. Na, bet jei karas jums labiau pa- 
tinka... 

— O, tėve! — sušuko Kolomba. 

— Ne, tebūnie taika! — atsakė prevo. 

— Nėra taikos be sąlygų, ponas prevo,— neatlyžo Benve- 
nutas.— Suteikite man garbę, ir eime drauge į Didįjį Nelį arba 
draugystės ženklan priimkite mane Mažajame, ir mes surašy- 
sime sutartį. 

— Eisiu su jumis, pone,— atsakė prevo. 

— Sutinku! — pritarė Čelinis. 

— Panele,— kreipėsi mesiras d'Esturvilis į dukrą,— malo- 
nėkite eiti namo ir ten manęs palaukti. 

Kolomba, nepaisydama griežto mesiro balso, atkišo tėvui 
pabučiuoti kaktą ir atsisveikino žvilgsniu su visais, ypačiai 
su Askaniju ir nuėjo. 

Askanijas ją lydėjo akimis tol, kol! Kolomba dingo. Paskui 
"niekas jau jo kieme nebelaikė, ir jaunuolis paprašė įnešamas 
vidun. Hermanas jį pakėlė kaip vaiką ant rankų ir pernešė 
į Didįjį Nelį. 

— Garbės žodis, mesire Roberai,— sujudo ir Benvenutas, 
kuris irgi nulydėjo merginą akimis iki pat durų.— Garbės žodis, 
jūs labai teisingai pasielgėte, išsiųsdamas mano buvusią be- 
laisvę. Tiesą sakant, aš jums dėkingas už įžvalgumą: panelė 
Kolomba būtų, pripažinsiu, pakenkusi mano interesams, ko 
gero, būčiau pasidaręs pernelyg švelnus, būčiau užmiršęs, kad 
esu nugalėtojas, ir atsiminčiau tik, kad esu menininkas, atseit, 
tobulų formų ir dieviško grožio garbintojas. 

Mesiras d'Esturvilis atsakė į komplimentą nelabai malonia 
grimasa; vis dėlto jis nuėjo paskui auksakalį, stengdamasis 
neparodyti savo blogos nuotaikos, tik murmėdamas panosėje 
grasinimus. Čelinis, norėdamas galutinai jį pribaigti, paprašė 
prevo apeiti kartu savo naująjį būstą. Jis taip mandagiai kvietė, 
kad prevo negalėjo atsisakyti. Mesiras Roberas norom nenorom 
nusekė paskui kaimyną, kuris nepraleido neapžiūrėjęs nei ma- 
žiausio sodo kampelio, nei vieno pilies kambario. 

— Iš tikro čia puiku! — tarė Benvenutas, kai jie, visiškai 
priešingų jausmų apimti, baigė savo pasivaikščiojimą.— Dabar, 
ponas prevo, atleidžiu jums ir suprantu, kodėl jūs nenorėjote 
apleisti rūmų. Nėra ko ir sakyti, jūs visada būsite laukiamas 
svečias, kai malonėsite, kaip kad šiandien, aplankyti mano 
varganą būstinę. 

— Jūs užmiršote, pone, kad šiandien atėjau sužinoti jūsų 
sąlygas ir pasiūlyti savąsias. Aš laukiu! 

— Suprantama, suprantama, mesire Roberai! Aš jūsų pa- 
slaugoms! Jei jūs neprieštaraujate, pirma išvardinsiu savo pa- 
geidavimus, o paskui jūs netrukdomas galėsite pareikšti savo 
valią. 

— Sakykite. 

— Visų pirma — pagrindinė sąlyga. 

— Kokia? 

—- Štai ji: „Pirmas punktas: mesiras Roberas d'Esturvilis, 
Paryžiaus prevo, pripažįsta Benvenuto Čelinio teisę į Didįjį 
Nelį, savo noru jam užleidžia rūmus ir visam laikui atsisako 
nuo jų savo ir savo šeimos vardu.“ 

— Sutinku, — atsakė prevo.— Beje, jeigu karalius įsigeis 
atimti iš jūsų tai, ką iš manęs atėmė, ir atiduoti kam nors tai, 
ką jums buvo davęs, aš, savaime suprantama, čia niekuo dėtas. 

-— Na, na,— suabejojo Čelinis,-—- čia kažkas truputėlį įtar- 
tina, ponas prevo. Tiek jau to, aš mokėsiu išsaugoti, ką iš- 
kovojau. Toliau. 

— Mano eilė, — tarė prevo. 

— Visai teisingai, — pritarė Čelinis. 

— „Antras punktas: Benvenutas Čelinis įsipareigoja nesi- 
kėsinti į Mažąjį Nelį, kuris yra ir liks Robero d'Esturvilio 
nuosavybė; be to, jis nebandys netgi įeiti nei kaip kaimynas, 
nei kaip draugas.“ 

— Tebūnie taip,— atsakė Benvenutas,— nors, tiesą sakant, 
sąlyga gal ir nelabai maloni. Tačiau tuo atveju, jei man kas 

atidarys duris, aš, savaime suprantama, jau vien iš mandagu- 
mo negalėsiu atsisakyti. 

— Aš pasirūpinsiu, kad šito neatsitiktų, — atšovė prevo. 

— Toliau! 

— Tai va: „Trečias punktas: pirmasis kiemas tarp Didžiojo 
ir Mažojo Nelio bus bendras abiem valdoms.“ 

— Visiškai teisingai, — pritarė Benvenutas.— Jūs neklystate 
manydamas, kad, panelei Kolombai išėjus pasivaikščioti, aš 
jos nepaimsiu į nelaisvę. 

— O, būkite ramus, mano duktė įeis ir išeis pro duris, ku- 
Iias įsakiau iškirsti. Aš tik noriu, kad būtų kelias karietoms 
ir vežimams. 

— Tai viskas? — pasiteiravo Benvenutas. 

— Taip, — atsakė mesiras Roberas.— Tiesa,— pridūrė jis, — 
tikiuosi, jūs leisite išsinešti baldus. 

— Žinoma. Jūsų baldai priklauso jums, kaip kad Didysis 
Nelis priklauso man... O dabar, ponas prevo, mažutis sutarties 
papildymas, norite — priimkite, norite — ne. 

— Sakykite. 

— „Ketvirtas ir paskutinis punktas: Mesiras Roberas d'Es- 
turvilis ir Benvenutas Čelinis užmiršta bet kokią pagiežą vie- 
nas kitam ir gyvena garbingoje ir nuoširdžioje taikoje.“ 

— Mielai sutinku, — tarė prevo,— bet tik tiek, kad ji ne- 
įpareigotų manęs teikti jums pagalbą ir dalyvauti kautynėse, 
kai jus užpuls. Sutinku nekenkti jums, bet daugiau iš manęs 
nieko nesitikėkite. 

— O, ponas pievo, juk jūs puikiai žinote, kad aš ir vienas 
apsiginsiu, ar ne? Taigi, jei daugiau prieštaravimų nėra, — pri- 
dūrė Čelinis, paduodamas jam plunksną,— pasirašykite, ponas 
prevo, pasirašykite. 

— Pasirašau,— atsiduso prevo. 

Prevo pasirašė, ir kiekviena besitariančiųjų pusė gavo su- 
tarties kopiją. 

Po to mesiras d'Esturvilis nuskubėjo į Mažąjį Nelį, nes jis 
nesitvėrė neišbaręs vargšelės Kolombos už jos neapdairų poel- 
gį. Kolomba panarino galvą ir leido tėvui išsišnekėti iki valios. 
Tačiau ji negirdėjo nė vieno žodžio, nes visą laiką galvojo, 
kaip čia pasiteiravus naujienų apie Askaniją. Bet kad ir kaip 
ji norėjo, lūpos neįstengė ištarti sužeistojo gražuolio vardo, 

Kada visa tai dėjosi vienoje sienos pusėje, kitoje — į Di- 
dįjį Nelį įėjo Katerina, kurios buvo pasiuntę pakviesti. Ta 
miela išdykėlė puolė ant kaklo Čeliniui, paspaudė ranką Aska- 

nijui, pasveikino Hermaną ir pasišaipė iš Pagolo. Katerina vie- 
nu metu ir juokėsi, ir verkė, ir dainavo, ir klausinėjo. Iš tikro 
ji buvo smarkiai prisibaiminus; šūvių garsas pasiekdavo net 
bažnyčią ir ne kartą pertraukė jos maldą. Bet štai viskas lai- 
mingai baigėsi. Be keturių užmuštų ir trijų sužeistų, visi kiti 
išėjo iš mūšio lauko sveiki ir gyvi, ir Skoconė linksminosi, 
sveikino nugalėtojus su pergale. 

Kada Skoconės sukeltas triukšmas aprimo, Askanijas prisi- 
minė, ko atėjo studentas, taip laiku jiems padėjęs, ir kreipėsi 
į Benvenutą: 

— Mokytojau,— tarė jis— štai mano draugas Žakas Obri, 
su kuriuo šiandien žadėjau sužaisti muštuką. Kad ir kažin kaip 
norėdamas, nenujėgsiu pabūti jam partneriu, kaip kad sako 
mūsų draugas Hermanas. Bet jis mums taip šauniai padėjo, kad 
aš drįstu paprašyti jus mane pavaduoti. 

— Iš visos širdies,— atsakė Benvenutas.— Na, laikykitės, 
ponas Žakai Obri. 

— Pasistengsim, pasistengsim, mesire! 

— Tik vakarieniaujant, įsidėmėkite,— nugalėtojas gaus iš- 
gerti dviem buteliais daugiau, negu nugalėtasis. 

— Vadinasi, mane iš jūsų išneš mirtinai girtą, pone Ben- 
venutai. Tegyvuoja linksmybė! Tai man patinka. Po velnių! 
Bet manęs laukia Simona! Ką gi, aš jos nesulaukiau praeita 
sekmadienį, šiandien — jos eilė. Tuo blogiau jai. 

Ir, pasiėmę kamuolius su raketėmis, abu nužingsniavo 
į sodą. 


Vienuoliktas skyrius 
PELĖDOS, ŠARKOS IR LAKŠTINGALOS 


Buvo sekmadienis, ir Benvenutas po kautynių nieko nevei- 
kė, tik žaidė muštuką, pažaidęs gaivinosi vynu, o po to ap- 
žiūrinėjo savo naujas valdas. Bet rytojaus dieną prasidėjo 
kraustymasis, ir su devyniais pameistriais jis viską sutvarkė 
per dvi dienas. Trečią dieną Benvenutas ėmėsi darbo taip ra- 
miai, tarsi nieko nebūtų įvykę. 

Prevo, pamatęs esąs visiškai nugalėtas ir sužinojęs, kad 
visa Benvenuto dirbtuvė ir pameistriai su instrumentais galuti- 
niai įsikūrė Didžiajame Nelyje, suliepsnojo nirtuliu ir ėmė 
kurti keršto planus. Trečiadienį, netikėtai apsilankius vikontui 

de Marmaniui, prevo įsiūtis buvo pasiekęs viršūnę. Pasipūtėlį 
Marmanį, kaip ir kiekvieną žemą ir kvailą žmogų, džiugino 
draugų nelaimės ir nesėkmės. 

— Na, tai kaip? — tarė jis, prieidamas prie d Esturvilio.— 
Aš gi jus įspėjau, mielas prevo! 

— O, tai jūs, vikonte! Laba diena,— atsakė d Esturvilis. 

— Na, ar ne mano buvo tiesa? 

— Deja, taip! Kaip jums sekasi? 

— Laimė, nieko sau negaliu prikišti dėl to įvykio: aš gi 
jus įspėjau, E. 

— O karalius ar jau grįžo į Luvrą? 

— „Pasakos“, sakėte jūs. „Kažkoks amatininkas, menkysta, 
norėčiau jį pamatyti!" Šiai ir pamatėte, vargšas mano drauge! 

— Aš jūsų klausiu, ar jo didenybė jau grįžo iš Fontenblo? 

— Taip, ir jis labai gailėjosi nesugrįžęs į Paryžių sekma- 
dienį ir negalėjęs iš vieno Luvro bokštų pamatyti, kaip jo 
auksakalys nugalėjo prevo. 

— Ką apie tai šneka rūmuose? 

— Kalba, kad jūs buvote sutriuškintas į šipulius. 

— Hm... hm...— sukrenkštė prevo, kurį ta be sąryšio kal- 
ba ėmė siutinti. 

— Kaip, iš tiesų jis jus taip gėdingai sumušė? — kamanti- 
nėjo Marmanis. 

— Bet... 

— Jis užmušė dvejetą jūsų kareivių, tiesa? 

— Atrodo. 

— Jei jūs norite juos pakeisti, galiu pasiūlyti du šaunuo- 
lius italus — peštukai kaip reikiant. Tiesa, jie daugokai užpra- 
šo, bet tai patikimi žmonės. Jei būtumėte juos turėjęs, reikalai, 
ko gero, būtų visai kitaip pakrypę. 

— Pamatysim, aš neatsisakau. Jei jie man netiks, tai gal 
pravers Mano žentui grafui d Orbekui. 

— Šiaip ar taip, niekaip negaliu patikėti, kad tas Benve- 
nutas pats asmeniškai apkūlė jus lazda. 

— Kas taip sakė? 

— Visi kalba. Vieni, kaip aš, piktinasi, kiti gi, kaip kara- 
lius, juokiasi. 

— Užteks! Čia dar ne galas. 

— Be reikalo jūs prasidėjote su tuo storžieviu. Ir dėl ko? 
Dėl kažkokių niekingų išskaičiavimų. 

— O dabar kausiuos dėl garbės. 

— Dėl moters, tai kas kita, blogiausiu atveju būtumėte ga- 

lėies ištraukti špagą pries panašaus plauko žmones, bet dėl 
buto... 

— Nelio rūmai — butas, vertas princo. 

— Sutinku, bet ir dėl buto, verto princo, prasidėti su kaž- 
kokiu stačioku..., 

— O, man kilo viena mintis, Marmani,—- sušuko prevo, ga- 
lutinai išvestas iš kantrybės.— Po velnių! Jūs man taip atsida- 
ves, kad man kilo noras, savo ruožtu, padaryti draugišką pa- 
slaugą, ir aš džiaugiuosi, jog kaip tik dabar atsirado proga. 
Brangusis vikonte, jūs dvariškis ir karaliaus sekretorius, 0 gy- 
venate Jušetės gatvėje, ne dievai žino kokiame bute. Neseniai 
prašiau hercogienės d Etamp — o jūs žinote, ji nieko man ne- 
gaili,;— kokio nors buto karaliaus rūmuose vienam savo drau- 
gui, jis baisiai nori ištaigingai gyventi. Man pasisekė, tiesa, ne 
be vargo, gauti, ko norėjau, bet mano globotinis svarbiais 
reikalais buvo skubiai iškviestas į Ispaniją. Tai va, aš turiu 
karaliaus raštą, duodantį teisę pasirinkti butą. Aš juo negaliu 
pasinaudoti, tad gal jūs norėtumėte? Būsiu laimingas, galėda- 
mas atsilyginti už jūsų paslaugas ir nuoširdžią draugystę. 

— Mielas d'Esturvili, jūs neįsivaizduojate, kokią paslaugą 
man darote. Aš gyvenu biauriose sąlygose, tai gryna teisybė, 
ir dėl to jau dvidešimt kartų skundžiausi karaliui. 

— Bet statau vieną sąlygą. 

— Kokią? 

— Kadangi jūs galite pasirinkti bet kokius karaliaus rū- 
mus, pasirinkite... 

— Baikite, aš laukiu. 

— Nelio rūmus. 

— Aha, tai pinklės! 

— Nieko panašaus. O štai įrodymas — karaliaus raštas, jo 
didenybės asmeniškai pasirašytas, su būtinais priedais, kur 
tereikia įrašyti prašytojo pavardę ir nurodyti rūmus. Taigi, aš 
rašau — Didžiojo Nelio rūmai, o jūs galite laisvai įrašyti bet 
kokią pavardę. 

— Na, o tas prakeiktas Benvenutas? 

— Jis nieko neįtaria, jį nuramino sutartis, kurią mudu su- 
darėme. Kas norės įeiti, ras duris atviras, o jei jis įeis sek- 
madienį — ras tuščias ir sales. Galų gale nėra ko Benvenuto 
vyti, reikia tik pasidalyti Didijį Nelį; rūmai pakankamai dideli, 
ir ten laisvai gali tilpti trys ar keturios šeimos. Benvenutas 
blaiviai pagalvos ir sutiks. Na, ką jūs darote? 

— Gale rašto įrašau savo pavardę ir titulus. Matote? 

— Vis dėlto saugokitės, kad Benvenutas nepasirodytų bai- 
sesnis, negu jūs manote. 

— Gerai! Pasiliksiu sau abu italus, ir vieną sekmadienį mes 
jį užklupsime. 

— Kaip? Jūs prasidedate su tuo storžieviu dėl kažkokių 
niekingų išskaičiavimų? 

— Nugalėtojas visada teisus, o, be to, keršysiu už draugą. 

— Tokiu atveju, linkiu sėkmės! Aš jus perspėjau, Marmani. 

— Tokiu atveju, dvigubai dėkingas: visų pirma, už dovaną, 
antra, už patarimą. 

Ir Marmanis, kupinas džiaugsmo, įsikišo raštą į kišenę ir 
skubiai išėjo, kad spėtų sulaikyti abu samdomus žudikus. 

— Nuostabu! — trindamas rankas ir lydėdamas jį akimis, 
džiūgavo mesiras d'Esturvilis.— Eik, vikonte! Bus vienas iš dvie- 
jų: arba tu už mane atkeršysi ir nugalėsi Benvenutą, arba Ben- 
venutas atkeršys už tavo patyčias. Ir vienu, ir kitu atveju aš 
išlošiu. Mėgstu supiudyti savo priešus: tegu jie kaunasi, tegu 
žudo vienas kitą. Aš ploju kiekvienam jų smūgiui, nes kiek- 
vienas smūgis suteikia man didelį malonumą. 

O dabar, kai prevo neapykanta jau pradėjo grėsti Didžiojo 
Nelio gyventojams, persikelkime per Seną ir žvilgtelėkim, kaip 
jiems šiuo metu sekasi. Benvenutas ramiai, pasitikėdamas savo 
jėgomis, kaip jau minėjome, ėmėsi darbo, nė neįtardamas, kad 
mesiras d Esturvilis ruošiasi kerštauti. Štai kaip jis praleisdavo 
dienas: keldavosi auštant, eidavo į mažą vienišą kambarėlį virš 
liejyklos, kurio langas įžulniai žvelgė į Mažojo Nelio sodą. 
Ten jis lipdė nedidelę Hebos statulėlę. Po pietų, pirmą valandą, 
jis pereidavo į dirbtuvę, kur gamino savo Jupiterį; vakare po- 
ilsiui sužaisdavo muštuko partiją arba eidavo pasivaikščioti. 
O štai kaip leisdavo dienas Katerina: ji sukinėdavosi, siūdavo, 
linksmindavosi, dainuodavo ir kur kas geriau jautėsi Didžia- 
jame Nelyje, nagu Feraros kardinolo rūmuose. Tuo tarpu Aska- 
nijas taip pat nenuobodžiavo, nors žaizda dar neleido dirbti. 
bet protas nesnaudė. Jis svajojo. 

Jei dabar pasinaudosime vagių teise laipioti per sienas ir 
prasibrausime į Mažąjį Nelį, pirmiausia pamatysime Kolombą, 
kaip ir Askanijas, svajojančią savo kambaryje; kol kas tik tiek 
apie ją ir pasakysime. Beje, Askanijo svajos buvo rožinės, 
o Kolombos mintys — tamsios kaip naktis. Pažvelkime, štai pa- 
galiau ir ponia Perin eina apsipirkti; mes irgi, jei tik norite, 
galime valandėlę paėjėti jai iš paskos. Atrodo, kad jau gana 
seniai išleidome iš akių garbingąją damą. Tiesą sakant, drąsa 


112 


nebuvo pagrindinė jos dorybė, todėl ponia Perin laikėsi šaly 
nuo tų pavojingų įvykių, kuriuos minėjome, bet grįžo taika, ir 
vėl pražydo jos skruostai. Benvenutas atgavo kūrybines jėgas, 
ji pamažu atgavo gerą nuotaiką, plepumą, kūmutės smalsumą, 
žodžiu, visas tarnaitės dorybes. 

Ponia Perin gaudavo eiti produktų per bendrą abiem val- 
doms kiemą, nes atskiros durys Mažajame Nelyje dar nebuvo 
iškirstos. Deja, pasaulyje pilna netikėtumų — ir Ruperta, senoji 
Benvenuto tarnaitė, tuo pat metu išėjo produktų pietums. Šios 
abi didžiai gerbiamos moterys buvo iš vieno kelmo, todėl, su- 
prantama, toli gražu nepritarė savo šeimininkų kivirčams. Štai 
kodėl jos taip gražiai sutarė ir, nuoširdžiai šnekučiuodamos, 
patraukė drauge apsipirkti, mat, šnekučiuojant kelias perpus 
trumpesnis. 

Ruperta užmezgė kalbą apie produktų kainas ir kvartalo 
krautuvininkų pavardes, paskui jos perėjo prie žymiai inty- 
mesnių ir įdomesnių reikalų. 

— Jūsų šeimininkas, tur būt, gana piktas žmogus? — pasi- 
teiravo ponia Perin. 

— Jis? Kai jo neužkabini, jis romus kaip Jėzusėlis. Na, bet 
jei jau nepadarai, ko jis nori, sutinku — tada gero nelauk. La- 
bai jau jis mėgsta, kad viskas būtų daroma, kaip jis nori. Toks 
jau jo būdas, ir jei jis ką nors įsikals į galvą, tai net visi 
pragaro velniai to neišmuš. Bet jei dediesi, kad klausai — gali 
elgtis su juo kaip su mažu vaiku. Jis net labai mandagus. Rei- 
kia tik pasiklausyti, kaip šeimininkas man sako: „Ponia Ru- 
perti“ — jis mano vardą ištaria „Ruperti“, kaip Italijoje priimta, 
nors iš tikro vadinuosi Ruperta,— taigi: „ponia Ruperti, avies 
kulkšnis nuostabiai iškepta, ponia Ruperti, pupeles jūs paruo- 
šėt kaip reikiant; ponia Ruperti, mano manymu, jūs — tikra 
virėjų karalienė“. Ir visa tai pasako taip maloniai, kad sujau- 
dina mane iki širdies gelmių. 

— Na jau! O sako, kad jis Žmones užmušinėja. 

— Žinoma, jei prieštarausi — vietoje užmuš! Toks jau pa- 
protys jo krašte. Bet tik tada, kai jį užpuola ir jam tenka 
gintis. O šiaip — jis labai linksmas ir be galo malonus. 

— Aš jo nė karto nemačiau. Jis rudaplaukis, ar ne? 

— Kur tau, anaiptol! Jo plaukai juodi, kaip mudviejų... 
kaip mano buvo. Vadinasi, jūs jo niekada nematėte? Puiku! 
Užeikite pas mane, tarsi niekur nieko ko nors pasiskolinti, ir 
aš jums jį parodysiu. Jis gražuolis, ir karys iš jo būtų nuo- 
stabus. 

— Tarp kitko, apie gražuolius... O tas mandagus kava- 
lierius, kaip jis šiandien jaučiasi? Žinote, tas sužeistasis, na, 
tas jaunas malonaus veido mokinys, kuris gavo tokį baisų 
smūgį ir išgelbėjo pono prevo gyvybę? 

— Askanijas? Tai jūs jį pažįstate4 

— Kaipgi! Jis pažadėjo mano šeimininkei Kolombai ir man 
atnešti parodyti papuošalų. Priminkite jam, prašom, mieloji 
ponia. Bet svarbu ne tai, o naujienos; ir Kolomba bus labai 
patenkinta, sužinojusi, kad tėvo išgelbėtojui nebegresia joks 
pavojus. 

— Galite jai pasakyti, kad Askanijas jaučiasi kuo puikiau- 
siai. Beje, jis ką tik atsikėlė. Tik gydytojas jam uždraudė iš- 
eiti iš kambario, nors būtų labai ne pro šalį kiek pakvėpuoii 
grynu oru. Tačiau per tokį karštį tai tiesiog neįmanoma. Tas 
jūsų Didžiojo Nelio sodas — tikra dykynė. Nė jokio pavėsingo 
kampelio: vien tik dilgėles ir dagiai vietoj daržo ir keturi ai 
penki pliki medžiai vietoj giraitės. Erdvu, bet menkas malo- 
numas išeiti pasivaikščioti. Mūsų šeimininkas randa sau pa- 
guodą, žaisdamas muštuką, o mano vargšas Askanijas nepajėgia 
netgi kamuolio atmušti ir miršta iš nuobodulio. Jis toks gyvas, 
tas mano berniukas! Mat, jis mano numylėtinis, labai jau jis 
mandagus su senesniais žmonėmis. Nė iš tolo nepalyginsi su 
storžieviu Pagolu ar su ta vėjavaike Katerina. 

— Tai jūs sakote, kad vargšas jaunuolis. .. 

— Jis tiesiog iš proto gali išsikraustyti — kiauras dienas 
sėdi ir sėdi kaip prikaltas prie krėslo tame savo kambaryje. 

— Dievulėliau mano! — sušuko gailiaširdė ponia Perin.— 
Pasakykite vargšui jaunuoliui, tegu ateina į Mažąjį -Nelį, ten 
tiek nuostabios vėsmės. Aš pati jam mielai atidarysiu duris, 
nors ponas prevo kuo griežčiausiai uždraudė. Na ir kas! Šįsyk 
nepaklusti prevo — joks nusikaltimas, jei tuo padarysiu pa- 
slaugą. j0 išgelbėtojui. Be to, jūs dar minėjote nuobodulį; mes 
irgi tiesiog džiūte džiūstame. Mielas jaunikaitis mus kiek pra- 
blaškys, papasakos apie savo kraštą, apie Italiją, parodys karo- 
lius, apyrankes, pasišnekės su Kolomba. Jaunimas mėgsta drau- 
giją, mėgsta paplepėti ir kankinasi vienatvėje. Taigi, sutarta, 
perduokite jam, tam savo numylėtiniu, kad jis gali laisvai 
ateiti pas mus pasivaikščioti kiek tinkamas, bet tik vienas, ar- 
ba, savaime suprantaina, su jumis, ponia Ruperta, jūs jam pa- 
dėsite. Pabelskite keturis kartūs — trissyk tyliau, 0 ketvirtą 
stipriau: aš žinosiu, ką tai reiškia, ir atidarysiu. 

— Dėkoju už Askaniją ir už save. Būtinai jam perduosiu 
jūsų malonų pasiūlymą, o jis būtinai juo pasinaudos. 

— Labai malonu, ponia Ruperta. 

—- Iki pasimatymo, ponia Perin! Aš sužavėta susipažinusi 
su tokia malonia asmenybe, kaip jūs. 

— Aš taip pat, ponia Ruperta. 

Abi kūmutės žemai tūptelėjo ir išsiskyrė be galo patenkin- 
tos viena kita, 

Nelio sodai iš tikro, kaip sakė ponia Ruperta, vienoje pu- 
sėje buvo išdžiūvę ir išdegę kaip šilojai, o kitoje — gaivūs ir 
pavėsingi kaip miškas. Didžiojo Nelio sodas dėl prevo godumo 
liko be priežiūros, kuri būtų gan brangiai kainavusi; be to, 
jis nebuvo tikras dėl savo teisių į tas valdas ir nenorėjo, kad 
įpėdinis naudotųsi jo darbo vaisiais, ir nesodino naujų me- 
džių, o senuosius mesiras paskubėjo iškirsti, vos tik paėmęs 
rūmus į savo rankas. Bet Mažajame Nelyje gyveno jo duktė, 
ir prevo norom nenorom gavo išsaugoti pavėsines ir parką — 
vienintelę paguodą vargšei mergaitei. Rembo ir dviejų jo pa- 
dėjėjų pilnai pakako Kolombos sodui prižiūrėti ir netgi gra- 
žinti. 

Tas sodas tikrai buvo gana neblogai pasodintas ir išpla- 
nuotas. Gilumoje žaliavo daržas — ponios Perin karalystė. Išil- 
lynas, kurį ponia Perin vadino Rytmečio alėja, nes ten prasi- 
skverbdavo tekančios saulės spinduliai, o Kolomba paprastai 
rytmetį laistydavo saulutės ir rožes. Pasakysime probėgom, kad 
iš kambario virš liejyklos Didžiajame Nelyje galėjai nema- 
tomas regėti kiekvieną gražiosios sodininkės iudesį. Buvo dar, 
vis pagal ponios Perin sugalvotą geogralinį paskirstymą, Vidu- 
dienic alėja, užsibaigianti mažu gojeliu, kurioje Kolomba karš- 
tomis dienomis mėgdavo skaityti ar siuvinėti. Kitame sodo ga- 
le — Vakaro alėja, apsodinta trimis liepų eilėmis, visada dvel- 
kianti malonia vėsa. Čia Kolomba mėgdavo vaikštinėti po 
vakarienės. 

Būtent šitoje alėjoje, gerosios ponios Perin nuomone, Aska- 
nijas turėjo greitai pasveikti ir atgauti jėgas. Ir vis dėlto ji 
nė puse žodžio neužsiminė Kolombai apie savo nuoširdžius 
ketinimus. Pastaroji, paklusni tėvo įsakymams, galėjo, ko gero, 
nepritarti šiam auklės sumanymui. O ką tokiu atveju pagal- 
votų ponia Ruperta apie savo kaimynės autoritetą ir įtaką? 
Ne, jei jau sykį ji pradėjo tą dalyką (tiesa, gal kiek ir lengva- 
būdiškai), tai reikia jį ir užbaigti. Beje, ponios Perin poelgį 

galima pateisinti — vargšė moteriškė nuo ryto lig vakaro ne- 
turėjo su kuo persitarti žodeliu, nebent šio to paklausdavo 
Kolombą, bet ji, paskendusi savo mintyse, dažniausiai nieko 
neatsakydavo. 

Nėra ko sakyti, kaip nudžiugo Askanijas, sužinojęs, kad 
jam atviri rojaus varteliai, ir kaip jis laimino Rupertą. Jis 
norėjo tuoj pat pasinaudoti proga, ir Ruperta gerokai pavargo, 
kol jį įtikino bent iki vakaro palaukti. Iš jos žodžių Askanijas 
suprato, kad ponia Perin jį pakvietė su Kolombos žinia, ir 
džiaugsmas, pagalvojus apie tai, jį tiesiog varė iš proto. Bai- 
siausiai nekantraudamas ir nežinia ko būkštaudamas jis skai- 
čiavo valandas, o jos taip lėtai slinko! Pagaliau, pagaliau muša 
penkias! Pameistriai išėjo. Benvenutas jau nuo vidudienio ne- 
buvo dirbtuvėje: matyt, jis išvyko į Luvrą. 

Ir štai Ruperta iškilmingai kreipėsi į jaunuolį, kuris žvelgė 
į ją taip, kaip seniai kas bežiūrėjo. 

—- Na, jaunuoli, laikas. Eime! 

Kartu su Askaniju ji perėjo kiemą ir keturis kartus pa- 
beldė į Mažojo Nelio duris. 

— Neprasitarkite nė puse lūpų mokytojui, geroji mano Ru- 
perta,— paprašė Askanijas, kuris puikiai pažinojo šaipūną Če- 
lini, netikintį meile, ir nenorėjo, kad visokie juokeliai terštų 
jo tyrą jausmą. 

Ruperta jau ruošėsi paklausti, dėl ko ji turinti tylėti, bet 
atsivėrė durys, ir pasirodė ponia Perin. 

— Įeikite, mielas jaunikaiti,— tarė ji.— Kaip jaučiatės? Bet 
jam tinka nubalti, jis labai mielas... Įeikite ir jūs, ponia Ru- 
perta... Pasukite į kairąją alėją, jaunuoli. Kolomba tuoj nusi- 
leis į sodą. Ji šiuo metu visada eina pasivaikščioti. Pasirūpin- 
kite, kad ji manęs per daug nebartų, kad jus įleidau. 

— Kaip! — sušuko Askanijas.— Negi panelė Kolomba nieko 
nežino?.. 

— Suprantama, ne! Nejaugi ji būtų išdrįsusi eiti prieš tėvo 
valią? Aš ją deramai išauklėjau! O ponui prevo nepaklusau 
ir už ją, ir už save. Garbės žodis! Na, juo blogiau! Negalime 
gi visą laiką gyventi kaip atsiskyrėlės. Rembo nieko nesužinos, 
na, o jei ką ir užuos, tai aš jau sugebėsiu uždaryti jam dantis. 
Pagaliau man jau ne kartą teko atsikirsti ponui prevo! 

Apie savo šeimininką ponia Perin galėjo kalbėti be galo, 
bet tik viena Ruperta klausėsi jos išvedžiojimų. Askanijas sto- 
vėjo nejudėdamas ir girdėjo tik širdies plakimą. Ir vis tik jį 
pasiekė žodžiai, kuriuos ištarė ponia Perin nueidama: 

— Štai alėja, kur Kolomba vaikštinėja vakarais; ji, be abe- 
jo, tuoj ateis. Matote, saulė jūsų čia nepasieks, mielas mano 
ligoni, 

Askanijas padėkodamas linktelėjo, nuėjo keletą žingsnių ir 
vėl pasinėrė į svajas, pilnas lūkesčio, nerimo ir nekantrumo. 

Tačiau ir šįkart jis dar išgirdo žodžius, kuriuos ponia Perin 
tarė poniai Rupertai: 

— O čia mėgiamiausias Kolombos suolas. 

Palikęs abi kūmuteės vaikštinėti vienas ir kalbėtis, Aska- 
nijas tylomis atsisėdo ant to švento suolo. 

Ko jis norėjo? Kur veržėsi? Jis ir pats nežinojo. Jis ieš- 
kojo Kolombos todėl, kad ji buvo jauna ir graži, todėl, kad 
jis pats buvo jaunas ir gražus. Garbėtroškiškos mintys? Aska- 
nijas jų neturėjo. Būti kartu su ja — ta vienintelė mintis sukosi 
jo galvoje. Visa kita — dievo malonėje. Tiksliau tariant, jis 
nė nežvelgė taip toli į ateitį. Meilei nėra rytojaus. 

Kolomba taip pat ne kartą prieš savo valią galvojo apie 
jauną svetimšalį, netikėtai pasirodžiusį jos vienatvėje kaip 
Gabrielius Marijai. Pirmąkart jį išvydusi, ta mergaitė slapta 
geidė jį pamatyti iš naujo, nors lig šiol gyveno be geismų. 
Neįžvalgus tėvas paliko ją gyventi pagal savo sąžinę, bet Ko- 
lomba buvo tiek griežta sau, kiek būna griežtos visos kilnios 
širdys, kol nepriklauso nuo kitų Žmonių valios. Mergina did- 
vyriškai vijo šalin mintis apie Askaniją, bet jos įveikdavo tą 
trigubą sieną, kuria Kolomba aptvėrė savo širdį, daug lengviau, 
negu kad Askanijas perlipo Didžiojo Nelio sieną. Taigi pasta- 
rąsias tris ar keturias dienas Kolomba praleido kankinama 
prieštaringų jausmų: čia nuogąstavo, kad nebeteks pamatyti 
Askanijo, čia bijojo susitikti su juo. Vienintelė paguoda — 
svajos, tiek dirbant, tiek ir ilsintis. Dieną ji užsidarydavo savo 
kambaryje ir sukeldavo didelę ponios Perin širdgėlą, nes jai 
tekdavo vėl ir vėl kalbėtis pačiai su savimi. O kai dienos karš- 
tis atslūgdavo, Kolomba eidavo į tą vėsią ir ūksmingą alėją, 
taip poetiškai ponios Perin pakrikštytą Vakaro vardu. Ten ji 
atsisėsdavo ant suolo, kurį šiuo metu buvo pasirinkęs Aska- 
nijas, ir laukdavo, kol nusileis naktis, kol pasirodys Žvaigždės, 
klausydavosi savo minčių ir pati joms atsakinėdavo, kol atei- 
davo ponia Perin ir įspėdavo, kad laikas grįžti. 

Staiga už alėjos posūkio jaunuolis pamatė savo įprastu me- 
tu pasirodžiusią Kolombą. Ji buvo su knyga rankose. Mergina 
skaitė šventųjų gyvenimą — pavojingą romaną apie tikėjimą 

ir meilę, kuris, gal būt, paruošia žmogų žiaurioms gyveninio 
kančioms, tačiau jokiu būdu neišmokina pažinti negailestingos 
tikrovės. Kolomba pradžioje nepastebėjo Askanijo, bet, išvy- 
dusi šalia ponios Perin kazkokią nepazįsiamą moterį, krūpie- 
lėjo iš netukėtumo. Tą lemiamą momentą ponia Perin, tarsi 
ryztingas generolas, diąslai puolė į aiaką. 

— Brangioji Kolomba,— iarė ji — aš žinau jūsų gerą būdą 
ir Maniau, jog neverta prašyti jūsų sutikimo leisti pakvėpuoti 
grynu Oru šiame pavėsingame sode vargšui sužeistiajam, ku- 
ris nukentėjo, gelbėdamas jūsų tėvą. Jūs zinote, kad Didžiajame 
Nelyje nėra jokio pavėsio, o gydytojas neatsako už jaunuolio 
gyvybę, jei šis negalės kasdien po kokią valandą pasivaikš- 
cioti. 

Kol ji dėslė Lą savo naivų, bet išganingą melą, Kolomba 
iš tolo pažvelgė į Askaniją, ir gyvas raudonis staiga nutvieskė 
jos veidus. Askanijas gi, pamatęs besiartinančią Kolombą, vos 
pajėgė atsistoti, 

— Ponia Perin, ne mane reikia prašyti leidimo, — tarė pa- 
galiau mergina, — o tėvelį. 

Pasakiusi tai su liūdesiu, bet tvirtai, Kolomba priėjo prie 
akmeninio suolo, ant kurio sėdėjo Askanijas. Sis laukė jos 
maldaujamai sudėjęs rankas. 

— Atleiskite, ponia,— tarė jis— aš Maniau... aš tikėjau- 
si... kad jūs palankiai pažiūirėjote į malonų ponios Perin pa- 
siūlymą. Dabar žinau, jog yra ne taip, — kalbėjo jis švelniai, 
bet išdidžiai, — maldauju, dovanokite už įžūlų Mano poelgį ir 
leiskite išeiti, 

— Bet iš tiesų tai ne nuo manęs priklauso,— gyvai prieš- 
taravo sujaudinta Kolomba.— Ne aš čia šeimininkė.- Pasilikite 
bent jau šiandien, netgi jei tėtis draudžia užeiti ir savo išgel- 
bėtojui. Likite, pone, likite bent jau dėl. to, kad galėčiau jums 
padėkoti. | 

— O, ponia, — sušnabždėjo Askanijas,— tai aš jums iš vi- 
sos širdies dėkoju! Bet ar pasilikęs netrukdysiu jūsų poilsiui? 
Be to, aš, atrodo, pasirinkau nelabai tinkamą vietą. 

— O, visai ne! — atsakė Kolomba ir nejučiomis klestelėjo 
ant kito suolo krašto. Ji buvo tiek susijaudinusi, jog šito net 
nepastebėjo. 

Poniai Perin, kuri po griežtų jaunosios šeimininkės šodžių 
nepajudėjo iš vietos, nusibodo stovėti, be to, ji pasijuto kiek 
nejaukiai dėl įsivyravusios tylos, todėl ji paėmė ponią Rupertą 
po ranka ir tyliai nutolo. 

Jaunuoliai liko vieni. 

Kolomba sėdėjo, įsmeigusi akis į knygą, ir ne iš karto pa- 
stebėjo, kad guvernantė nuėjo; tačiau ji neėskaitė: jos akis 
klėtė rūkas. Kolomba vis dar buvo susijaudinusi, apstulbusi. 
Ji stengėsi kaip nors nuslėpti savo susijaudinimą, nuraminti be- 
sidaužančią širdį. Askanijas taip pat gerokai sutriko: pradžio- 
je, matydamas, kad Kolomba nenori jo priimti, jis pajuto aštrų 
skausmą, paskui, pastebėjęs mylimosios sumišimą, be galo ap- 
sidžiaugė. Jis buvo dar baisiai silpnas ir giliai susijaudinęs, 
čia skendo palaimoje, čia jautėsi sugniuždytas. Jis vos nealpo, 
tačiau protas veikė ir mintys sekė viena kitą neįtikėtinu grei- 
čiu. „Ji mane niekina! Ji mane myli!"— tolydžio kartojo jis 
sau. Jaunuolis žiūrėjo į Kolombą — ji sėdėjo tyli, susimąsčiu- 
si — ir net pats nejuto, kaip skruostais pradėjo riedėti ašaros. 
Virš jų galvų, medžiuose, čiulbėjo paukštis. Vėjelis vos vos 
virpino lapus. Tyloje pasigirdo švelnus varpų skambesys. 
Augustiniečių bažnyčioje kvietė vakarinėms pamaldoms. Tas 
liepos vakaras buvo nepaprastai ramus ir gražus. Tai buvo 
viena iš tų iškilmingų akimirkų, atgaivinančių sielas, kai vie- 
noje mMinutėje tarsi sutelpa ištisi dvidešimt metų, akimirka, 
kurią prisimeni visą gyvenimą. Abu nuostabūs vaikai buvo 
tarytum sutverti vienas kitam, tarsi iš anksto sužieduoti,—- 
reikėjo tik ištiesti vienas kitam rankas. Tačiau atrodė, kad 
juos skiria praraja. 

Po kelių sekundžių Kolomba pakėlė galvą. 

— Jūs verkiateė — sušuko mergina daug jausmingiau, negu 
norėjo. 

— Ne, neverkiu,— atsakė Askanijas, susmukdamas ant suo- 
lo; paskui jis palietė rankomis drėgną nuo ašarų veidą. 

— Taip, tiesa,— tarė jis,— verkiu. 

— Kodėl? Kas jums yra? Aš pašauksiu ką nors. Jums 
skauda? 

— Mane kankina mintis. 


— Kokia? 

— Galvoju, kad man gal tąsyk geriau reikėjo mirti. 

— Mirti? Kiekgi jums metų, kad kalbate apie mirtį? 

— Devyniolika. Bet nelaimės metai turėtų būti ir mirties 
metai. 

— Tačiau jūsų tėvai irgi jus apraudos! — kalbėjo Kolomba, 
nesąmoningai trokšdama prasiskverbti į jaunuolio praeitį ir 
neaiškiai jusdama, kad jo ateitis priklauso jai. 

— Aš neturiu nei tėvo, nei Motinos, ir kas mane apraudos, 
nebent mokytojas Benvenutas. 

— Vargšas našlaitėlis! 

— Taip, visiškas našlaitis. Tėvas manęs niekados nemylėjo, 
o Motinos netekau vos dešimties metų, kaip tik tada, kai pra- 
dėjau suprasti jos meilę ir bandžiau jai atsilyginti tuo pačiu. 
Tėvas!.. Bet kam gi jums visa tai kalbu, kas jums mano tė- 
vas ir Motina? 


— O ne, kalbėkite, Askanijau! 

— O šventieji! Jūs prisimenate mano vardą? 

— Kalbėkite, kalbėkite,— šnabždėjo Kolomba, slėpdama ran- 
kose nuraudusį veidelį. 


— Taigi, mano tėvas buvo auksakalys, o geroji motutė — 
duktė vieno Florencijos auksakalio, vardu Rafaelis del Moro, 
kilusio iš gana kilmingos itališkos šeimos. Italijoje, mūsų mies- 
tuose-respublikose, darbas anaiptol nežemina, ir krautuvėlių 
iškabose galima pamatyti ne vieną seną ir žymų vardą. Štai 
pavyzdžiui, mano mokytojas Čelinis yra kilmingas, kaip ir 
Prancūzijos „karalius, o gal dar kilmingesnis. Rafaelis del Moro, 
būdamas neturtingas, apvesdino savo dukrą Stefaną prieš jos 
norą su savo prieteliu, maždaug tokio pat amžiaus kaip ir jis 
pats, tik turtingu. Deja! Mano motutė ir Benvenutas Čelinis 
mylėjo vienas kitą, bet abu buvo neturtingi. Benvenutas kla- 
jojo po pasaulį, norėdamas įsigyti vardą ir turtą. Jis negalėjo 
sukliudyti šioms vedyboms. Džizmondas Gadis (taip vadinosi 
mano tėvas) niekada ir nesužinojo, kad jo žmona mylėjo kitą, 
bet, deja, pradėjo jos nekęsti, nes žmona jo nemylėjo. Tėvas 
buvo ūmus ir pavydus žmogus. Tebūnie man atleista, kad jį 
kaltinu, bet vaikų atmintis nepermaldaujama. Gana dažnai mo- 
tutė gelbėdavosi nuo tėvo žiaurybių prie mano lopšio, bet 
if čia jis jos nesigailėdavo. Kartais tėvas ją mušdavo — teat- 
leidžia jam dievas, o ji laikydavo mane ant rankų ir po kiek- 
vieno smūgio bučiuodavo mane, stengdamasi numalšinti skaus- 
mą. O, viską gerai atmenu, ir dvigubu atgarsiu mano širdyje 
atsiliepia ir smūgiai, kuriuos iškentėdavo motina, ir jos pa- 
bučiavimai. 

Viešpats teisus, ir jis nubaudė tėvą — atėmė iš jo tai, kas 
jam buvo užvis brangiausia — turtą. Piniginės nesėkmės užgriu- 
vo jį viena paskui kitą. Jis mirė iš skausmo, netekęs turto, 
o po keleto dienų mirė ir motutė; ji galvojo, kad jos jau nie- 
kas nebemyli. 

Aš likau vienas pasaulyje. Kreditoriai supuolė išsinešti visa, 
kas tik liko po tėvo mirties; jie iššniukštinėjo, išvertė visus 
kampus, stengdamiesi nieko nepamiršti, bet mažo verkiančio 
vaiko nepastebėjo. Senoji mūsų tarnaitė mane mylėjo ir iš 
gailesčio maitino dvi dienas; tačiau senutė pati vertėsi išmal- 
da, duonos netgi jai vienai trūko. 

Ji jau nebežinojo, ką su manimi daryti, kai į kambarį įėjo 
kažkoks žmogus dulkinais kelionės drabužiais, paėmė mane ant 
rankų, verkdamas pabučiavo ir, davęs gerajai senutei kiek 
pinigų, išsivedė. Tai buvo Benvenutas Čelinis, atvažiavęs 1š 
Romos į Florenciją pasiimti manęs. Jis mane pamilo, išmokė 
savo amato. Mudu niekados nesiskyrėme, ir, kaip sakiau, tik 
jis vienas mane apraudos, jeigu aš mirsiu. 

Nuleidusi galvą, Kolomba sopama širdimi klausėsi našlai- 
čio pasakojimo — ji taip pat gyveno vieniša ir, kaip jo mo- 
tina, kada nors ištekės prieš savo valią už žmogaus, kuris, ne- 
sulaukęs atsako į savo meilę, ims jos neapkęsti. 

— Nebandykite dievo kantrybės,— tarė ji Askanijui,— jau 
bent jūsų gerasis mokytojas jus myli, ir jūs pažinojote savo 
motiną; 0 aš motinos glamonių nepajutau — ji Mirė, vos man 
išvydus pasaulį. Mane augino tėvo sesuo, vaidinga ir šiurkšti 
moteriškė, ir vis dėlto aš ją nuoširdžiai apraudojau, kai ji 
mirė prieš porą Metų, nes, neturėdama nieko artimesnio, buvau 
prisirišusi prie tos moters kaip vijoklis prie uolos. Štai jau 
dveji metai gyvenu šiuose rūmuose kartu su ponia Perin, ir, 
nors mane slegia vienystė,— tėvas retai mane aplanko, — tie 
dveji metai buvo ir bus pats laimingiausias mano gyvenimo 
laikotarpis. 

— Jūs daug kentėjote, tai tiesa,— atsakė Askanijas.— Bet 
jei praeitis buvo.liūdna, kodėl netikėti ateitimi? Jūsų ateitis 
nuostabi! Jūs kilminga, turtinga, graži, ir, jaunystėje nuskriaus- 
la, jūs vėliau dar labiau pajusite gyvenimo grožį. 

Kolomba liūdnai palingavo galvą. 

— O, motule, motule! — sušnabždėjo ji. 

Kartais, kai mintys skrajoja toli nuo skurdžios kasdieny- 
bės, staiga, tarsi žaibui blykstelėjus, pamatai visą savo gyve- 
nimą, ateitį ir praeitį, širdį užgula kažkoks pavojingas sunku- 
lys, ir kai prisimeni tūkstančius praeities kančių, ir kai pa- 
galvoji, kad tavęs laukia daugybė sunkių pergyvenimų, sujau- 
dinta širdis prisipildo baisaus nerimo ir pajunta mirtiną nuo- 
vargį. Turi būti labai stiprus, kad nepalūžtum, kai tave už- 
griūva sunki likimo našta. Tie du vaikai, kurie jau tiek ken- 

tėjo ir buvo tokie vieniši, turėjo, gal būt, ištarti tik vieną 
žodį, ir jų liūdna praeitis būtų susiliejusi į bendrą ateitį; bet 
nei vienas, nei kitas nepajėgė to žodžio ištarti — ji buvo per- 
nelyg tyra, o jis pernelyg ją gerbė. 

Askanijas žiūrėjo į Kolombą kupinas begalinio švelnumo, 
o ji nesakė jam nei žodžio, nes juto kažkokį nepaprastą pasi- 
tikėjimą. Sunėręs rankas, lyg kalbėdamas maldą, Askanijas 
kreipėsi į merginą: 

— Paklausykite, Kolomba, jeigu jūs ko nors trokštate, jei 
jus slegia kokia nelaimė, atiduosiu savo gyvybę, nepasigailė- 
siu savo kraujo, tik pasakykite vieną žodį, pasakykite kaip 
broliui, ir aš būsiu laimingas. 

— Dėkui, dėkui, — tarė Kolomba.— Dėl vieno mano žodžio 
jūs jau sykį didžiadvasiškai puolėte į pavojų, aš tai žinau. Bet 
šį kartą Man padėti gali vienas dievas. 

Ji nespėjo nieko daugiau pasakyti, nes tuo metu priėjo 
ponia Ruperta ir ponia Perin. 

Abi kūmutės, kaip ir abu įsimylėjėliai, neleido veltui lai- 
ko ir, pajutusios viena kitai simpatiją, jau spėjo užmegzti 
nuoširdžiausią draugystę. Ponia Perin nurodė poniai Rupertai 
vaistus nuo nušalimo, o ponia Ruperta, nenorėdama likti sko- 
linga, savo ruožtu, išdavė poniai Perin paslaptį, kaip laikyti 
slyvas. Nesunku suprasti, kad nuo šiolei jos tapo draugėmis 
iki grabo lentos. Kūmutės pasižadėjo nieko nepaisyti ir susi- 
tikinėti. 

— Na, Kolomba,— tarė ponia Perin, eidama prie suolo,— 
jūs vis dar ant manęs pykstate? Argi ne gėda neįsileisti žmo- 
gaus, kuris išgelbėjo namų šeimininką? Pagaliau jis gydo žaiz- 
dą, kurią gavo kaip tik per mus... Tik pažvelkite, ponia Ru- 
perta, ar ne geriau jis dabar atrodo, ar ne mažiau išblyškęs, 
kaip pirma? 

— Gryna teisybė,— patvirtino ponia Ruperta,— jis ir svei- 
kas niekad skaisčiau neatrodė. 

— Tik pagalvokite, Kolomba,— kalbėjo ponia Perin,— kliu- 
dyti žmogui sveikti — tai būtų tikras nusikaltimas. Galų gale 
tikslas pateisina priemones. Jūs man leisite pakviesti jį atsi- 
lankyti „čia rytoj vakarop, tiesa? Jums pačiai, mano vaike, tai 
irgi bus šiokia tokia pramoga, ir visai nekalta pramoga. Be to, 
garbė dievui, mes, ponia Ruperta ir aš, būsime čia pat. Iš tikro, 
Kolomba, dar kartą sakau — jums būtina prasiblaškyti. Tr kas 
galų gale eis pranešti ponui prevo, kad mes kiek sušvelninome 
griežtą jo įsakymą? Be to, dar jam neuždraudus, jūs leidote 

Askanijui atnešti parodyti mums papuošalus; jis šiandien juos 
užmiršo, tai tegu atneša rytoj. 

Kolomba pažvelgė į Askaniją — šis stovėjo išbalęs ir su 
nerimu laukė atsakymo. 

Toks nusižeminimas pakuteno vargšės skriaudžiamos ir vie- 
nišos mergaitės savimylą. Vadinasi, pasaulyje yra žmogus, kuris 
priklauso nuo jos ir kurį vienas jos Žodis gali padaryti lai- 
mingu ar nuliūdinii! Kas nemėgsta parodyti savo galios? Aki- 
plėša grafas d Orbekas neseniai pažemino Kolombą. Ir vargšė 
kalinė, tebūnie jai atleista, negalėjo atsispirti pagundai pama- 
tyti, kaip džiaugsmingai sužėrės Askanijo akys. Ji rausdama 
ir šypsodama tarė: 

— Ponia Perin, ko jūs mane mokote? 

Askanijas norėjo prabilti, bet neistengė ir tik maldauja- 
mai sudėjo rankas; jam pakirto kojas. 

— Dėkoju, mano gražuolėle,— tarė ponia Ruperta, žemai 
pritūpdama.— Eime, Askanijau, jūs dar silpnas, ir mums jau 
laikas grįžti. Duokite ranką. 

Jaunuolis vos surado jėgų atsisveikinti ir padėkoti, bet 
užuot kalbėjęs, jis metė į ją gilų žvilgsnį, į kurį sudėjo visą 
savo sielą. P- to Askanijas, kupina džiaugsmo širdimi, paklus- 
niai nusekė paskui tarnaitę. 

Kolomba susimąsčiusi vėl atsisėdo ant suolo. Ją svaigino 
keistas, dar nepatirtas jausmas, ir ji ėmė pati sau prikaišioti. 

— Iki rytdienos! — pergalingai atsisveikino su svečiais po- 
nia Perin.— Jūs, jaunuoli, dar tris mėnesius galite aleidinėti, 
kai tik panorėsite, nors ir kiekvieną dieną. 

— O kodėl tik tris mėnesius? — pasiteiravo Askanijas, sva- 
jojęs amžinai čia lankytis. 

— Va, gražiausia! — atsakė ponia Perin.— Juk po trijų mMė- 
nesių Kolomba išteka už grafo d'Orbeko... 

Askanijas turėjo sukaupti visas valios pastangas, kad ne- 
pargriūtų. 
 — Kolomba išteka už grafo d'Orbeko,— sušnabždėjo jis.—- 
Dieve mano! Dieve mano! Vadinasi, aš suklydau! Kolomba 
manęs nemyli! 

Bet tuo metu ponia Perin jau vėrė už jo nugaros duris, 
o ponia Ruperta ėjo priekyje, todėl nei viena, nei antra jo 
neišgirdo. 

Dvyliktas skyrius 
KARALIAUS VALDOVĖ 


Mes jau minėjome, kad maždaug vienuoliktą ryto Benve- 
nutas paliko dirbtuvę, nepasakęs, kur eina. Jis pasuko į Luvrą 
atsakomajam vizitui pas Pranciškų I, atlankiusį jį Feraros kar- 
dinolo rūmuose. 

Karalius ištesėjo žodį. Benvenutui Čeliniui ištarus savo var- 
dą, prieš jį atsivėrė visos dvaro durys; tik paskutinės liko 
uždarytos: už jų buvo pasitarimų salė, Pranciškus I ten apta- 
rinėjo karalystės reikalus su valstybės vyrais. Nors karalius 
buvo davęs aiškius nurodymus, rūmininkai nedrįso įleisti Če- 
linio į tą rimtą pasitarimą, negavę papildomo jo didenybės 
leidimo. 

Iš tikro Prancūzijos padėtis buvo gana rimta. Iki šiol beveik 
neminėjome valstybinių klausimų, nes, mūsų manymu, skai- 
tytojus, o ypač skaitytojas, labiau domina širdies reikalai, o ne 
politika. Tačiau galų gale priėjome tokį momentą, kai nebėra 
kur trauktis, ir esame priversti nors probėgom pažvelgti, kas 
dėjosi Prancūzijoje ir Ispanijoje ar, teisingiau pasakius, kokie 
buvo Pranciškaus I ir Karolio Penktojo santykiai, nes šešiolik- 
tame amžiuje karalius ir buvo valstybė. 

Tuo metu politinės svarstyklės (jų svyravimų pasekmes abu 
monarchai gana dažnai pajusdavo) aiškiai pakrypo į Pranciš- 
kaus I pusę ir tuo pačiu pablogino Karolio Penktojo pozicijas. 
Iš tikro padėtis smarkiai pasikeitė po žinomos Kambre sutar- 
ties !, kur abi puses atstovavo dvi moterys — Margarita Austri- 
jietė, Karolio Penktojo teta, ir Angulemo hercogienė, Pranciš- 
kaus I motina. Ta sutartis, Madrido sutarties papildymas, skel- 
bė, kad Ispanijos karalius palieka Burgundiją Prancūzijos ka- 
raliui ir kad Prancūzijos karalius savo ruožtu atsisako teisių 
į Flandriją ir į Artua provinciją. Be to, abu jaunieji princai, 
paimti kaip tėvo įkaitai, turėjo būti jam grąžinti, sumokėjus 
du milijonus aukso ekiu. Pagaliau geroji karalienė Eleonora, 
Karolio Penktojo sesuo, pradžioje pažadėta konetabliui kaip 
atpildas už jo išdavystę, o paskui išleista už Pranciškaus I 


—— 


! Pranciškus I, pakliuvęs į nelaisvę, buvo nugabentas į Madridą 
ir priverstas pasirašyti Madrido taikos sutartį (1526), kurioje atsisakė 
pretenzijų į Flandriją ir neteko Italijos karuose užgrobtų žemių ir veik 
ketvirtadalio Prancūzijos teritorijos. Tačiau, atgavęs laisvę, Pranciškus I 
sulaužė šią sutartį ir vėl pradėjo karą prieš Karolį Penktąjį. Antrąsyk 
patyręs pralamėjimą, jis sutiko pasirašyti naują taikos sutartį Kambre 
(1529), kurią, beje, taip pat gana greit pažeidė. 

kaip taikos laidas, turėjo grįžti į Prancūzijos dvarą su dviem 
vaikais, kuriais ji rūpinosi kaip tikra motina; visa tai abi 
besitariančios pusės garbingai įvykdė. 

Bet, savaime suprantama, Pranciškus I, nelaisvėje priverstas 
atsisakyti Milano hercogystės, atsisakė jos tik „laikinai. Vos 
išėjęs į laisvę ir atgavęs valdžią bei jėgas, jis vėl nukreipė 
žvilgsnį į Italiją. Norėdamas turėti paramą Romos dvare, jis 
apvesdino savo sūnų Henriką, tapusį dofinu po vyresnio brolio 
Pranciškaus mirties, su Katerina Mediči, popiežiaus Klemento 
VII dukterėčia. 

Nelaimei, kai visi pasiruošimai karaliaus sumanytam įsi- 
veržimui buvo beveik baigti, mirė popiežius Klementas VII, 
o jo įpėdiniu tapo Aleksandras Farneze, kuris atsisėdo 
į šv. Petro sostą, pasivadinęs Povilo III vardu. 

Taigi Povilas III nusprendė savo politikoje nesileisti pa- 
traukiamas nei į imperatoriaus, nei į karaliaus pusę ir būti 
bešališkas tiek Karolio Penktojo, tiek Pranciškaus I reikaluose. 

Nusiraminęs dėl popiežiaus, imperatorius nustojo baimin- 
tis, kad Prancūzija ruošiasi karui. Jis, savo ruožtu, ėmė ruošti 
žygį į Tunisą, buvusį tuo metu įžymiojo korsaro Šer-Edino, pla- 
čiai žinomo Barbarosos vardu, valdžioje. Šer-Edinas, išvijęs 
Mulei-Hasaną, užgrobė kraštą ir iš ten puldinėjo Siciliją. 

Žygis nusisekė, ir Karolis Penktasis, paskandinęs tris ar 
keturis Solimano laivus, iškilmingai įplaukė į Neapolio uostą. 

Ten jis sužinojo dar labiau padrąsinusią naujieną: Karolis III, 
Savojos hercogas, nors ir buvo Pranciškaus I dėdė iš mo- 
tinos pusės, savo naujos žmonos Beatričės, Portugalijos kara- 
liaus Emanuelio dukros, patarimu nutraukė santykius su Pran- 
cūzijos karaliumi. Todėl, kai Pranciškus I, remdamasis anks- 
tesne sutartimi su Karoliu III, pareikalavo pastarojo leidimo 
įvesti į Savoją savo armiją, hercogas nesutiko, ir Pranciškui I 
beliko tik šturmuoti baisiąją Alpių perėją, kai tuo tarpu lig 
šiol jis manė, kad sąjungininko ir giminaičio dėka Savojos 
durys jam atviros. 

Karolis Penktasis buvo tikras dėl savo saugumo, bet stai- 
ga tarsi perkūnas iš giedro dangaus jį užgriuvo nauja žinia, 
Karaliaus įsakymu prancūzų armija neįtikėtinu greičiu įžy- 
giavo į Savoją, ir hercogas, dar pats nieko nežinojęs apie už- 
puolimą, pamatė, kad provincija jau priešo rankose. Armijos 
vadas Brionas užgrobė Šamberą, pasirodė Alpių aukštumose 
ir ėmė grasinti Piemontui tuo metu, kai Fransua Sforcas, iš- 
girdęs apie tokias priešo pergales, pabūgo ir staigiai mirė, pa- 

likdamas Milano hercogystę be ipėdinio. Tai ne tik palengvino 
Pranciškaus I uždavinį, bet ir davė jam naujas teises. 

Brionas nusileido iš kalnų į Italiją ir paėmė Turiną. Ten 
jis sustojo, įrengė ant Sezijos krantų stovyklą ir ėmė laukti. 

Karolis Penktasis, savo ruožtu, persikėlė iš Neapolio į Ro- 
mą. Pergalė prieš senus krikščionybės priešus davė jam teisę 
su triumfu įžygiuoti į kriščioniškojo pasaulio sostinę. Tas 
triumfas tiek apsvaigino imperatorių, kad, priešingai įpročiui, 
jis prarado saiką: apkaltino prieš konsistoriją Pranciškų I 
erezija, pagrįsdamas savo teiginius tuo, kad karalius globojąs 
protestantus ir sudaręs sąjungą su turkais. Paskui, prisiminęs 
visus senus vaidus, kuriuos, jo manymu, visada sukeldavęs 
Pranciškus I, jis prisiekė pradėsiąs negailestingą karą prieš sa- 
vo svainį. 

Po visų nelaimių Pranciškus I pasidarė tiek pat atsargus, 
kiek pirmiau buvo neapdairus. Taigi, vos tik pamatęs, kad 
jam vienu metu gresia ir Ispanijos, ir Imperijos armijos, jis 
paliko saugoti Turiną Ambo ir, atšaukęs Brioną, pavedė jam 
sergėti sienas. 

Visi, kurie žinojo riterišką ir drąsų Pranciškaus I būdą, 
niekaip nesuprato, kodėl atsitraukė karalius, ir pagalvojo, jog 
jis iš anksto laiko save nugalėtu. Šitokios šnekos dar labiau 
išpuikino Karolį Penktąjį; jis paėmė armijos vadovavimą 
į savo rankas ir nusprendė iš pietų pulti Prancūziją. 

To Žygio pasekmės žinomos: Marselis, sugebėjęs priešintis 
konetabliui Burbonui ir Peskerui — dviem didžiausiems to me- 
to karvedžiams,— be jokio vargo atrėmė Karolį Penktąjį, Ži- 
nomą politinį veikėją, bet prastą karo vadą. Karolis Penktasis 
dėl to labai nesijaudino; jis apėjo Marselį ir nusprendė traukti 
link Avinjono. Bet Monmoransi tarp Diuranso ir Ronos upių 
buvo įkūręs neįveikiamą stovyklą, kurią Karolis Penktasis be- 
viltiškai mėgino paimti. Taigi, po šešių savaičių nesėkmingų 
bandymų Karolis Penktasis buvo atmuštas: jį spaudė iš flangų, 
grasino atkirsti užnugarį, ir jis davė įsakymą trauktis. Trauki- 
masis buvo labiau panašus į netvarkingą bėgimą. Vos nepa- 
kliuvęs priešui į rankas, jis su didžiausiu vargu, be kariuome- 
nės ir be pinigų, pasiekė Barseloną. 

Tada visi, kurie laukė įvykių pabaigos, kad galėtų tarti 
savo žodį, tarė jį prieš Karolį Penktąjį. Henrikas VIII išsisky- 
rė su žmona, Katerina d'Aragon, ir vedė savo favoritę Aną 
de Boilein. Solimanas užpuolė Neapolio karalystę ir Vengriją. 
Vokietijos kunigaikščiai — protestantai įkūrė slaptą lygą prieš 

imperatorių. Pagaliau Gento gyventojai, nualinti mokesčių, ku- 
riais imperatorius be perstojo apkraudavo karo prieš Prancū- 
ziją išlaidoms padengti, sukilo ir pasiuntė pas Pranciškų I 
pasiuntinius, siūlydami jam paimti miestą savo globon. 

Bet per tą visuotinį sumišimą buvo atnaujintos derybos 
tarp jo ir Pranciškaus I. Abu valdovai susitiko Eg-Morte, ir 
Pranciškus I, trokšdamas taikos, kuri, jo manymu, Prancūzijai 
buvo be galo reikalinga, nusprendė nuo šiolei siekti tikslo ne 
ginklu, bet draugiškomis derybomis. 

Taigi jis liepė įspėti Karolį Penktąjį apie Gento gyventojų 
numanymus ir pasiūlė jam pereiti per Prancūziją į Flandriją. 

Kaip tik dėl šių klausimų ir posėdžiavo taryba, kai atvyko 
Benvenutas; ištikimas savo žodžiui, Pranciškus I, sužinojęs, kad 
atėjo auksakalys, liepė jį įleisti. Šitaip Benvenutas turėjo progą 
išgirsti pasitarimo pabaigą. 

— Taip, ponai,— kalbėjo Pranciškus I,—- taip, prilariu po- 
mui de Monmoransi: aš irgi svajoju apie ilgalaikę sąjungą 
su išrinktuoju imperatoriumi, apie iai, kad mes abu valdytu- 
mėme visą krikščioniškąjį pasaulį ir kad iš mūsų akių išnyktų 
visos tos korporacijos, visos tos komunos, visi tie liaudies 
sambūriai, kurie bando suvaržyti mūsų karališką valdžią, kurs- 
tydami mūsų pavaldinius neduoti čia kareivių, čia pinigų. Ma- 
no svajonė — grąžinti į religijos prieglobstį su vienintele ponti- 
iikato valdžia visus eretikus, kurie teikia tiek skausmo mūsų 
šventajai motinai bažnyčiai. Aš svajoju pagaliau sukaupti visas 
jėgas kovai su Kristaus priešais, išvyti turkų sultoną iš Kons- 
tantinopolio — tada visi pamatys, koks jis man sąjungininkas, — 
ir paversti Konstantinopolį sostine antros imperijos, besivar- 
žančios su pirmąja jėga, puošnumu ir dydžiu. Štai mano sva- 
jonė, ponai! Sakau „svajonė“, nes nenoriu pernelyg pasiduoti 
viltims, jog tai realu, kadangi nenoriu pernelyg nusivilti, jei, 
sakykim, ateitis parodys, jog tai neįmanoma. Tačiau, jei tą 
svajonę įgyverndinsiu, jeigu ją įgyvendinsiu, konetabli, jei tu- 
rėsiu savo valdžioje Prancūziją ir Turkiją, Paryžių ir Konstan- 
tinopolį, Vakarus ir Rytus, sutikite, ponai, tai bus nuostabu, 
įspūdinga, didinga! 

— Vadinasi, jūsų didenybe, galutinai nuspręsta,— tarė her- 
cogas de Gizas,— jūs atsisakote ir nuo siuzereno teisių, kurias 
jums siūlo Gento gyventojai, ir nuo senųjų Burgundų šeimos 
valdų? 

— Taip, nuspręsta: imperatorius pamatys, kad aš ir gar- 
bingas sąjungininkas, ir garbingas priešas. Bet visų pirma, vi- 

sų svarbiausia, supraskite,— aš noriu ir reikalauju, kad man 
būtų grąžinta Milano hercogystė; ji man priklauso pagal pa- 
veldėjimo teisę, 0, be to, ji buvo atiduota į Prancūzijos ka- 
ralių valdžią. Bajoro žodis, ji bus mano, ir tikiuosi, kad dėl to 
neteks nutraukti draugystės su mano broliu Karoliu. 

— Ir jūs pasiūlysite Karoliui Penktajam pereiti per Pran- 
cūziją nubausti sukilusius Gento gyventojusė — pridūrė Puaje. 

— Taip, pone kancleri,— atsakė karalius.— Šiandien pat pa- 
siųskite poną Frežiusą, tegu jis pakviečia imperatorių mano 
vardu. Parodykime jam, kad, siekdami taikos, mes pasiruošę 
aukoms. Bet jeigu jis trokšta karo... 

Tuos žodžius palydėjo grėsmingas ir didingas gestas; ta- 
čiau tuo pat metu Pranciškus I pritilo, nes prie durų pastebėjo 
kukliai stovintį menininką. 

— Bet jeigu jis trokšta karo, — pertarė jis,— prisiekiu Ju- 
piteriu, apie kurį Benvenutas man kažką pasakys, prisiekiu, 
karas bus kruvinas, siaubingas, žiaurus... Na, Benvenutai, kaip 
ten mano Jupiteris? 

— Jūsų didenybe,— atsakė Benvenutas,— atnešiau jūsų Ju- 
piterio modelį. Bet žinote, apie ką svajojau, žiūrėdamas į jus 
ir klausydamasis? Svajojau apie fontaną Fontenblo. Apie fon- 
taną, prie kurio stūkso milžiniška šešiasdešimties pėdų statula, 
dešinėje rankoje ji laiko sulaužytą ietį, o kaire — remiasi į špa- 
gos rankeną. Ta statula, jūsų didenybe, vaizduos Marsą, kitaip 
tariant, jus, nes jūs — drąsus įsikūnijimas ir jūs teisingai nau- 
dojatės ta drąsa — šventam savo garbės gynimui... Palaukite, 
jūsų didenybe, tai dar ne viskas: pjedestalo kampuose sėdės 
keturios figūros: poezija, dailė, skulptūra ir dosnumas. Štai apie 
ką svajojau, žiūrėdamas į jus ir klausydamasis, jūsų didenybe. 

— Ir jūs įkūnysite tą svajonę marmure ar bronzoje, Ben- 
venutai! Tokia mano valia! — tarė karalius įsakmiai, bet su 
malonia ir širdinga šypsena. 

Visi susirinkusieji pritarė aplodismentais, nes kiekvienam 
atrodė, kad karalius vertas tokios statulos, o statula — ka- 
raliaus. 

— Na, o kol kas, — pasiūlė karalius, — pažiūrėkim, koks tas 
mūsų Jupiteris. 

Benvenutas ištraukė iš po apsiausto modelį ir padėjo jį 
ant stalo, už kurio ką tik buvo sprendžiamas pasaulio likimas. 

Pranciškus I apžiūrinėjo modelį — iš visa ko buvo matyti, 
kad jis baisiai susižavėjęs. 

— Pagaliau! — sušuko jis,— pagaliau radau kūrėją, artimą 
mano širdžiai! — paskui, paplekšnojęs Benvenutą per petį, kal- 
bėjo: — Drauge mano, nežinau, kas laimingesnis: ar karalius, 
suradęs menininką, suprantantį visus jo sumanymus, žodžiu, 
tokį menininką, kaip jūs, ar menininkas, sutikęs karalių, su- 
gebantį jį suprasti. Tiesą sakant, manau, kad mano džiaugsmas 
kur kas didesnis... 

— O ne, atleiskite, jūsų didenybe,— sušuko Čelinis,— be 
abejo, mano didesnis... 

— Ne, mano, Benvenutai! 

— Nedrįstu priešintis jūsų didenybei, tačiau... 

— Na, sutarkim, mano drauge, kad džiaugsmas abiejų vie- 
nodas. 

— Jūsų didenybe, jūs pavadinote mane savo draugu...— 
tarė Benvenutas.— Jau vien tas žodis man šimtą kartų atlygina 
už visa tai, ką jau padariau jūsų didenybei, ir už visa tai, ką 
dar jums padarysiu. 

— Tai štai. aš noriu tau įrodyti, Benvenutai, kad tai ne 
tuščias, atsitiktinai ištrūkęs Žodis, ir jei pavadinau tave savo 
draugu, vadinasi, tu juo ir esi. Užbaik Jupiterį, baik kuo grei- 
čiau, ir kai atneši jį, bajoro garbės žodis, gausi viską, ko tik 
paprašysi, jei tik, Žinoma, tai bus karaliaus valdžioje. Girdite, 
ponai? Ir jei pamirščiau savo pažadą, priminkite man jį. 

— Jūsų didenybe,— sušuko Benvenutas,— jūs galingas, di- 
dis karalius, ir man gėda, kad aš tiek nedaug tegaliu jums 
atsimokėti už tai, ką man esate padaręs! 

Paskui pabučiavęs ištiestą karaliaus ranką, Čelinis pasi- 
kišo po apsiaustu Jupiterio modelį ir išėjo iš pasitarimų salės, 
kupinas išdidumo ir džiaugsmo. 

Išeidamas iš rūmų, jis sutiko Primatičį. 

— Kur jūs taip skubate ir ko taip džiaugsmingai nusitei- 
kęs, brangusis Benvenutai? — kreipėsi Primatičis į Čelinį, kuris 
ėjo pro šalį, visai jo nepastebėdamas. 

— O, tai jūs, Frančeskai! — sušuko Čelinis.— Jūsų teisybė, 
taip, aš laimingas, nes ką tik mačiau mūsų didįjį, didingąjiį, 
dieviškąjį Pranciškų I... 

— O ponią d Etamp jūs irgi matėte? — pasiteiravo Prima- 
tičis. 

— Jis man kalbėjo tokius žodžius, Frančeskai, kad nedrįstu 
jų net pakartoti, nors, kitų nuomone, aš ne pernelyg kuklus. 


— Na, o ką jums pasakė ponia d'Etamp? 

— Jis pavadino mane savo draugu, suprantate, Frančeskai? 
Jis man sakė „tu“, kaip kad sako savo maršalams. Pagaliau jis 
pasakė man, kad, baigęs Jupiterį, galėsiu prašyti bet kokios ma- 
lonės ir kad tą malonę jis man iš anksto pažada. 

— Bet ką gi jums pažadėjo ponia d'Etamp? 

— Koks jūs keistuolis, Frančeskai! 

— Kodėl gi? 

— Jūs man vis kartojate apie ponią d Etamp, o aš juk kal- 
bu apie karalių. 

—- Matote, Benvenutai, dvarą pažįstu kur kas geriau, negu 
jūs, o jūs Mano tėvynainis ir mano draugas; be to, jūs atnešėte 
man dalelę mūsų gražiosios Italijos. Atsidėkodamas noriu išgel- 
bėti jus iš didžiulio pavojaus. Paklausykite, Benvenutai, her- 
cogienė d'Etamp yra jūsų priešas, jūsų mirtinas priešas. Aš 
jums jau kartą tai sakiau. Pirmiau aš to tik bijojausi, o dabar 
esu tikras. Jūs įžeidėte tą moterį, ir, jeigu jūs jos nenuramin- 
site, ji jus pražudys. Ponia d Etamp — klausykite atidžiai, Ben- 
venutai, ką aš jums sakau,— ponia d'Etamp — karaliaus val- 
dovė. 

— Dieve mano, bet ką jūs čia šnekate? — ėmė kvatoti Če- 
linis.— Aš įžeidžiau ponią d'Etamp! Kokiu gi būdu? 

— O, pakankamai gerai jus pažįstu, Benvenutai, ir neabe- 
joju, kad jūs lygiai taip pat nežinote šios antipatijos priežas- 
čių, kaip kad aš, ar net ji pati. Bet ką darysi? Moterys jau 
tokios sutvertos: jos ir neapkenčia, ir myli, pačios nežinoda- 
mos kodėl. Tai va, hercogienė d Etamp jūsų nekenčia. 

— Ką, jūsų nuomone, aš turiu daryti? 

— Aš noriu, kad, įsiteikdamas jai, jūs išgelbėtumėte me- 
nininką. 

— Aš turiu įsiteikti kurtizanei? 

— Jūs klystate, Benvenutai,— su šypsena atsakė Primati- 
čis. — Jūs klystate. Ponia d'Etamp — be galo graži, ir kiekvie- 
nas menininkas turi tai pripažinti. 

— Aš ir pripažįstu, — sutiko Benvenutas. 

— Pasakykite tai jai pačiai, o ne man. Daugiau aš nieko 
ir neprašau, o jūs tapsite geriausiais draugais pasaulyje. Jūs 
ją užgavote, jums ir reikia žengti pirmą žingsnį. 

— Jeigu aš ją ir įžeidžiau,— atsakė Čelinis,— tai visai šito 
nenorėjau, ar, teisingiau pasakius, be pykčio. Ponia d'Etamp 
iš manęs visai nepelnytai pasišaipė, užtat ir parodžiau jai jos 
vietą; šito ji tikrai buvo verta. 

— Tiek to, tiek to! Užmirškite, ką ji pasakė, Eenvenutai, 
ir pasistenkite, kad ji užmirštų jūsų atsakymą. Dar sykį kar- 
tojų, — ji valdinga, kerštinga, ir jai priklauso karaliaus širdis, 
karaliaus, kuris mėgsta meną, bet negali gyventi be meilės. 
Ji privers jus pasigailėti jūsų akiplėšiškumo, Benvenutai. Per 
ją jūs įsigysite priešų; juk prevo prieš jus kovojo irgi iš jos 
malonės. Paklausykite, aš važiuoju į Italiją, į Romą — tai jos 
įsakymas. Ir ta kelionė, Benvenutai, nukreipta prieš jus; taigi, 
net aš, jūsų draugas, turiu tarnauti jai kaip keršto įrankis. 

—- Ką gi jūs veiksite Romoje? 

—- Ką veiksiu? Jūs pažadėjote karaliui rungtyniauti su se- 
novės meistrais, ir aš Žinau, kad esate iš tų, kurie išlaiko pa- 
žadą. Bet hercogienė mano, kad jūs be reikalo pasigyrėte; 
tikriausia tam, kad galėtų jus sutriuškinti, ji siunčia mane, 
tapytoją, nulieti Romoje pačias gražiausias antikines statulas — 
Laokooną, Venerą ir dar kitas. Karalius turės progos palyginti 
jas su jūsų darbu. 

— Iš tikro tai subtilus 17 baisus kerštas! — tarė Benvenu- 
tas, kuris nors ir buvo geros nuomonės apie save, kiek sune- 
rimo sužinojęs, kad jo kūrinys bus lyginamas su žinomiausių 
meistrų kūriniais.— Bet nusileisti moteriai! ..— pridūrė jis, su- 
spausdamas kumščius.— Niekados, niekados! 

— Kas jums liepia nusileisti? Pasiūlysiu jums vieną būdą. 
Hercogienei patiko Askanijas: ji nori jam duoti užsakymą ir 
man pavedė pakviesti jaunuolį. Tai va, nėra nieko paprastes- 
nio: jūs palydite savo mokinį į d'Etamp rūmus ir pats prista- 
tote gražiajai hercogienei. Pasinaudokite proga ir nusineškite 
kartu kokį nuostabų papuošalą — juk jūs nepakartojamas toje 
srityje, Benvenutai. Pradžioje parodykite papuošalą, paskui, kai 
pamatysite, kad jai sublizgo akys, įteiksite tą niekutį kaip do- 
vaną, vargu ar jos vertą. Ji dovaną priims, maloniai padėkos, 
mainais padovanos kokį nors daiktą, vertą jūsų, ir sugrąžins 
jums savo malonę. Jeigu vis dėlto ta moteris liks jūsų prie- 
šas — atsisakykite iš anksto savo didžiųjų sumanymų, apie ku- 
Iiuos svajojate. Deja! Aš irgi buvau priverstas akimirką su- 
klupti, bet paskui atsitiesiau visu ūgiu. Iki to laiko pirmenybė 
buvo atiduodama tam teplioriui Rosui; visur ir visada jį statė 
aukščiau už mane. Jis netgi buvo paskirtas karūnos saugotoju. 

— Čia jūs nušnekate, Frančeskai,— tarė Čelinis su būdingu 
jam atvirumu.— Jis — didis tapytojas. 

—- Jūs manote? 

—- Esu tuo tikras. 

— Na, aš taip pat tuo tikras,— atsakė Primatičis,— ir bū- 
tent dėl to jo nekenčiu. Tai va, ji juo naudojosi, norėdama 
mane sutriuškinti; aš įtikau jų niekingai tuštybei ir dabar pa- 
sidariau didysis Primatičis, tačiau šiuo metu ji naudojasi ma- 
nimi, kad, savo ruožtu, galėtų jus sunaikinti. Padarykite taip, 
kaip aš padariau, Benvenutai, ir nesigailėsite, paklausęs mano 
patarimo. Aš jus maldauju tiek dė] jūsų paties, tiek ir dėl 
savęs. Maldauju jus vardan jūsų garbės, jūsų ateities, nes jei 
jūs ir toliau spyriositės, pražudysite ir viena, ir antra. 

— Sunkoka! — tarė Čelinis, kuris ėmė pamažėle nusileisti. 

— Jei ne dėl savęs, Benvenutai, tai dėl mūsų didžiojo ka- 
raliaus. Nejaugi jūs norite, kad jo širdis plyštų iš skausmo, 
kai jis bus priverstas pasirinkti arba favoritę, kurią jis myli, 
arba menininką, kuriuo žavisi? 

— Na, tebūnie taip! Dėl karaliaus aš tai padarysiu! -— su- 
šuko Benvenutas, didžiai patenkintas radęs šią visai neblogą 
išeitį, kuri neužgavo jo savimylos. 

— Sėkmės! — tarė Primatičis.— Beje, suprantate pats, jei 
nors vienas mūsų pokalbio žodis pasieks hercogienę, aš žuvęs. 

— O, galite būti ramus, — atsakė Čelinis. 

— Na, jei Benvenutas duoda žodį, vadinasi, nėra ko jau- 
dintis. 

— Žodis. 

— Tai sudieu, broli! 

— Laimingos kelionės! 

— Sėkmės! 

Abu draugai paskutinį kartą paspaudė rankas ir išsiskyrė, 
linkteldami vienas kitam, tuo tarsi patvirtindami savo susita- 
rimą. 


Tryliktas skyrius 
ŠIRDYS MERGELIŲ 


D'Etamp rūmai buvo, palyginti, ne taip jau toli nuo Nelio 
pilies. Taigi, tegu mūsų skaitytojas nesistebi, kad pereisime 
iš vienų į kitus. 

Rūmai stūksojo netoli Augustiniečių krantinės ir tęsėsi 
išilgai Driskiaus naivuolio gatvės, kurią vėliau sentimentaliai 
perkrikštijo į Širdies prieglobsčio gatvę. Paradinis įėjimas bu- 
vo iš Irondelės gatvės. Pranciškus I padovanojo šiuos rūmus 
savo favoritei, kad ji sutiktų ištekėti už Žako Debroso grafo 

de Pantjevro, lygiai taip pat, kaip kad Žakui Debrosui grafui 
de Pantjevrui jis atidavė d'Etamp hercogystę ir Bretanę, kad 
tik šis vestų jo favoritę. 

Karalius pasistengė, kad jo dovana būtų verta gražiosios 
Anos d'Eili. Jis liepė pertvarkyti senuosius rūmus pagal pačią 
naujausią madą. Ant niūraus ir griežto fasado, tarsi burtų 
lazdelei mostelėjus — o taip būna, kai darai iš meilės, — prasi- 
skleidė švelnios Renesanso gėlės. Pagaliau, sprendžiant iš tų 
pastangų, kurias padėjo karalius, puošdamas šitą būstą, galima 
buvo numanyti, kad jis pats ruošiasi čia būti ne ką mažiau, 
negu hercogienė dEtamp. Kambariai buvo apstatyti su tikrai 
karališku puošnumu, o rūmai įrengti taip, lyg juose gyventų 
pati karalienė, ir, be jokios abejonės, kur kas geriau, negu 
rūmai tos nuostabios ir dorovingos Eleonoros, Karolio Penktojo 
sesers ir teisėtos Pranciškaus I žmonos, su kuria taip mažai 
buvo tesiskaitoma ir aukštuomenėje, ir netgi pačiame dvare. 

Jei dabar, ankstyvą rytą, mes nekukliai pažvelgsime į her- 
cogienės kambarį, tai pamatysime ją pusiau gulinčią ant so- 
fos; gražia ranka parėmusi nuostabią galvutę, kita nerūpestin- 
gai žaidžia rudai auksinėmis garbanomis. Nuogos Anos kojos, 
apautos juodo aksomo šlepetėmis, atrodo dar mažesnės ir bal- 
tesnės, o krintanti laisvomis, lengvomis klostėmis suknelė tei- 
kia koketei nepaprastą žavesį. 

Iš tikro čia ir karalius; jis stovi prieš langą, bet į herco- 
gienę nežiūri. Jis vienodai stuksena pirštais į stiklą ir atrodo 
giliai susimąstęs. Be jokios abejonės, jis apgalvoja tą sudėtingą 
Karolio Penktojo kelionę per Prancūziją. 

— Apie ką gi mąstote, jūsų didenybe, ir dar atsukęs man 
nugarą? — pagaliau teiraujasi netekusi kantrybės hercogienė. 

— Apie eiles jums, mieloji mano, ir manau, kad jos jau 
užbaigtos, — atsakė Pranciškus I. 

— O, prašau, padeklamuokite greičiau, mano nuostabusis 
karūnuotas poete. 

— Mielai, — atsakė karalius su valdančio eiliakalio pasiti- 
kėjimu.— Klausykite: 


Brėško rytas. Aš pro savo langą 

Žvelgiau ir išvydau staiga 

Aurorą stebuklingą, žengiančią per dangų 
Ir Febui kelią rodančią ranka. 

Ne ji, kita mane taip pakerėjo — 
Drauguže miela, aukso garbiniai,— 

Jos žvilgsnis mane palietė švelniai, 
Ir nejutau, kaip balsas suskambėjo: 
Nublanko jūsų dangūs, o dievai, 
Prieš mano meilės įkvėpėją! 


— Ach, kokios nuostabios eilės! — sušuko plodama herco- 
gienė.— Grožėkitės Aurora, kiek tik širdis geidžia; dabar jau 
jai nepavydėsiu, nes iš jos malonės gavau tokį nuostabų eilė- 
raštį. Pakartokite, prašau, dar kartą. 

Pranciškus I pakartojo savo galantišką ekspromtą dar kar- 
tą, norėdamas padaryti malonumą tiek jai, tiek ir sau, tačiau 
dabar, savo ruožtu, nutilo Ana. 

— Kas gi jums, brangioji? — pasiteiravo Pranciškus I, kuris 
laukė naujo pagyrimo. 

— Jūsų didenybe, šįryt pakartosiu dar tvirčiau, negu va- 
kar vakarą: poetas labiau neturi teisės leisti įžeidinėti savo 
damos, negu karalius-riteris; poetui ji ne tik mylimoji, bet ir 
mūza. 

— Jūs vėl, pikčiurna! — atsakė karalius, kiek nekantriai 
gūžteldamas pečiais.— Na, koks ten įžeidimas, dieve mielašir- 
dingas! Vis dėlto jūsų pagieža nepaprastai gili, mano kara- 
liškoji nimfa, jei dėl tokio įžeidimėlio galite užmiršti mano 
eiles. 

— Monsinjore, aš moku taip pat neapkęsti, kaip ir mylėti. 

— Ir vis tik labai prašau nepykti ant Benvenuto, to keis- 
tuolio, kuris nežino, ką šneka, kuris kalba taip pat beatodai- 
riškai, kaip ir kaunasi, ir kuris — patikėkite — nė negalvojo 
jus įžeisti. Be to, jūs pati žinote, kad mielaširdingumas — die- 
vų savybė, brangioji deive, tad atleiskite tam bepročiui iš mei- 
lės man. 

— Bepročiui? — sušnibždėjo Ana. 

— O taip, didžiausiam bepročiui, ir tai gryna teisybė, — 
neatlyžo Pranciškus I.— Aš jį vakar mačiau, ir jis man paža- 
dėjo stebuklus. Tas Žmogus, mano nuomone, neturi sau ly- 
gaus toje meno srityje, jis išgarsins mane ateityje kaip Andrea 
del Sartas, Ticianas, Leonardas da Vinčis. Jūs gi žinote, kaip 
aš dievinu menininkus, brangioji hercogiene, taigi būkite ir 
šiam palanki ir atlaidi, maldauju jus. Ak, dieve mano! Netikė- 
tas lietus su sniegu balandyje, moters kaprizai, menininko keis- 
tenybės,— visa tai, Mano supratimu, daugiau linksmina, negu 
liūdina. Na, teatleidžia tam, kuris man patinka, ta, kurią 
myliu. 

— Aš jūsų tarnaitė ir paklusiu jūsų valiai, jūsų didenybe. 

— Dėkui. Mainais už šią malonę, kurią man suteikia mo- 
teriškas gerumas, galite reikalauti, ko geidžiate ir ką karalius 
gali padaryti. Deja, jau dienoja, ir aš turiu jus palikti. Šiandien 
taryba. Kokia nuobodybė! Ach, tas brolis Karolis Penktasis! 
Jis smarkiai drumsčia mano gyvenimą. Blogiausia, jog jis va- 
dovaujasi gudrybe, o ne riteriškumu, griebiasi plunksnos, o ne 
špagos; tai gėdinga. Garbės žodis, manau, kad reikia sugalvoti 
kokius naujus žodžius apibūdinti visam tam valdymo menui ir 
apsukrumui. Sudieu, mano mylimoji, pasistengsiu būti gudrus 
ir apsukrus. Esate tikras laimės kūdikis: jums reikia tik būti 
gražiai, o dangus viską padarė, kad tokia būtumėte. Sudieu, 
nesikelkite, prieškambaryje manęs laukia pažas. Iki pasima- 
tymo, ir galvokite apie mane. 

— Visada, jūsų didenybe. 

Ir, pasiuntęs ranka paskutinį atsisveikinimo bučinį, Pran- 
ciškus I pakėlė portjerą ir išėjo, palikdamas žavingąją herco- 
gienę vieną. Ji, reikia pripažinti, savo pažado netesėjo ir tuoj 
pat ėmė galvoti apie visai ką kita. 

Mat, ponia d'Etamp buvo veikli, aistringa, ambicinga. Ji 
karštai siekė ir didvyriškai užkariavo karaliaus meilę, bet jos 
nerimastingam protui greit tos meilės nebepakako, ir ji ėmė 
nuobodžiauti. Admirolas Brionas ir grafas de Longvalis, kurie 
jai gana neilgai patiko, Diana de Puatje, kurios ji neapkentė 
visiems laikams, nepajėgė užvaldyti hercogienės minčių; ta- 
čiau, šiaip ar taip, per pastarąją savaitę jos vidinė tuštuma 
užsipildė: ji vėl surado naują neapykantą ir naują meilę ir 
ėmė gyventi. Ponia d'Etamp neapkentė Čelinio ir mylėjo Aska- 
niją; kaip tik apie juodu ji ir galvojo, kol kambarinės baigė 
ją rengti. 

Kai beliko tik šukuosena, hercogienei pranešė, jog atėjo 
Paryžiaus prevo ir vikontas de Marmanis. 

Abu jie priklausė prie pačių ištikimiausių hercogienės ša- 
lininkų. Dvare buvo dvi stovyklos: viena — dofino meilužės 
Dianos de Puatje, kita — hercogienės d'Etamp. Kai galvoji apie 
priešą, draugus sutinki gerai. Taigi, su nepakartojama graci- 
jo ponia d'Etamp ištiesė pabučiuoti ranką niūriam prevo ir 
besišypsančiam vikontui. 

— Mesire prevo,— tarė ji, ir jos pyktyje nebuvo nieko 
dirbtino, o užuojautoje — įžeidžiančio,— mes sužinojome, kaip 
negražiai pasielgė su jumis, mūsų geriausiu draugu, tas stor- 
žievis italas, ir lig šiol tuo piktinamės. 

— Ponia, — atsakė d'Esturvilis, sugebėdamas net savo ne- 
sėkmę pridengti gražiais žodžiais,— man būtų gėda, jei tas 
niekadėjas, kurio nesulaikė nei jūsų grožis, nei taurumas, būtų 
pagailėjęs manęs dėl mano amžiaus ir padėties. 

— O! —tarė Ana, — aš galvoju tik apie jus! O kaip man, 
tai tą įžeidimą karalius (jis tikrai jau pernelyg nuolaidžiauja 
tiems suįžūlėjusiems svetimšaliams) prašė užmiršti, ir aš už- 
miršau. 

— Jeigu taip, ponia, vadinasi, mes ne laiku atėjome su 
savo prašymu. Leiskite išeiti, nieko nepasakius. 

„— Pone d'Esturvili, ar aš nebuvau jūsų bičiulis visada, kas 
bebūtų atsitikę?! Sakykite gi, sakykite, arba aš supyksiu ant 
tokio nepatiklaus draugo!.. 

—- Reikalas toks. Jūs, būdama tiek gera, parūpinote man 
raštą, duodantį teisę užimti bet kurį laisvą karališkąjį dvarą. 
Vikontui de Marmaniui reikia buto. Mes, savaime suprantama, 
pasirinkome Nelio rūmus, kurie, kaip žinoma, pateko į tokias 
blogas rankas. 

— Taip, taip! — linktelėjo galvą hercogienė.— Klausau jus 
atidžiai. 

— Pradžioje, ponia, vikontas labai mielai sutiko, bet da- 
bar pasvarstęs pradėjo abejoti ir su baime galvoja apie tą 
siaubingąjį Benvenutą. 

— Atleiskite, mano garbusis drauge, atleiskite,— pertraukė 
jį vikontas de Marmanis.— Jūsų pasakojimas ne visai teisin- 
gas. Aš Benvenuto nebijau, bijau tik karaliaus pykčio. Tegu 
užmuša mane tas, ponios žodžiais tariant, storžievis italas. Tegu. 
Tai manęs negąsdina. Gąsdina kas kita — bijau jį užmušti, bi- 
jau, kad neatsitiktų tokia nelaimė ir kad per mane karalius 
gali netekti tarno, kurį jis, atrodo, labai vertina. 

— O aš, ponia, drįsau suteikti vikontui vilčių, kad, esant 
"reikalui, jis gali tikėtis jūsų paramos. 

— Mano draugams jos niekada netrūko, — atsakė hercogie- 
nė.— Ir pagaliau argi jūs neturite dar patikimesnio draugo — 
teisingumo? Argi jūs veikiate ne pagal karaliaus valiąė 

— Pagal jo didenybės įsakymą, — atsakė Marmanis,— niekas, 
bė to Benvenuto, nedrįsta Ažimti Nelio pilies; taigi, mūsų žy- 
gis, šiaip ar taip, bus panašus į kerštą. O, be to, jei užmušiu 
tą Čelinį, o taip ir bus, nes turiu du patikimus vyrus, taigi, 
kas tada? 

— Dieve mano,— šyptelėjo hercogienė, blyksteldama bal- 
tais dantimis,— karalius globoja tik gyvuosius. Manau, kad 

jį nelabai domins kerštas už mirusius, ir tada, kai jo susižavė- 
jimo menu šaltinis išseks, karalius, tikiuosi, prisimins tik savo 
jausmus man. Juk šitas italas, visiems girdint, taip baisiai mane 
įžeidė! Jūs atmenate, Marmani? 

— Bet, ponia,— tarė atsargus vikontas,— jūs privalote pa- 
kankamai aiškiai žinoti, ką jums teks ginti. 

— O, vikonte, jūs nepaprastai įžvalgus! 

— Ne, ponia, jei leisite, nieko nuo jūsų neslėpsiu. Gali at- 
sitikti, kad jėga su tuo velniu nieko nepadarysi. Jei taip at- 
sitiks, — būsiu atviras, — mes griebsimės klastos: jei jis pačioj 
dienos aky paspruks nuo mano vyrų į savo pilį, tai jie pasi- 
stengs kokį vakarą jį netyčia sutikti nuošalioj gatvelėj ir... jie 
turi ne tik špagas, ponia, bet ir durklus... 

— Supratau,— tarė hercogienė, ir jos gražus skaistus vei- 
das nė kiek nepabalo, išgirdus tokį žmogžudystės planą. 

—- Puiku, ponia! 

— Puiku, vikonte! Matau, kad jūs — apdairus Žmogus, ir 
menkas malonumas būti jūsų priešu. 

— Na, tai kaip jums atrodo visas šis reikaliukas, ponia? 

— Reikalas iš tikro rimtas ir, matyt, vertėtų jį gerokai 
apgalvoti; pagaliau juk aš pati jums sakiau, ir visi, net pats 
karalius žino, kad tas Žmogus, tas grubus prasčiokas, mane 
skaudžiai įžeidė. Aš jo nekenčiu... nekenčiu taip, kaip savo 
vyro ar ponios Dianos, ir, garbės žodis, manau, jog galiu jums 
pažadėti... Kas yra, Izabo, ko mums trukdai? 

Tais žodžiais hercogienė kreipėsi į vieną kambarinę, kuri 
didžiai susijaudinusi įpuolė į kambarį. 

— Atleiskite, dėl dievo meilės, ponia,— ėmė aiškinti Iza- 
bo,— bet atėjo tas Florencijos juvelyras, tas Benvenutas Čelinis, 
ir atnešė tokią nepaprastai žavingą Mažutę paauksuotą vazelę. 
Jis labai mandagiai paaiškino norįs padovanoti ją jūsų šviesy- 
bei ir primygtinai prašė suteikti jam malonę ir leisti jus va- 
landikę sutrukdyti. 

— Ak taip! — sušuko hercogienė, kurios išdidumas buvo 
patenkintas. Ji sušvelnėjo.— Ką jam atsakei, Izabo? 

— Kad ponia dar neapsireng k kad aš einu jos įspėti. 

— Puiku. Atrodo, — pridūrė herCBgienė, atsigręždama į ap- 
stulbusį prevo,— kad mūsų priešas taisosi ir ima pripažinti mū- 
sų vertę ir jėgą. Pagaliau tai nesvarbu; jis neatsipirks taip 
lengvai, kaip kad mano; nė negalvoju iš karto priimti jo at- 
siprašymus. Tegu pajunta, koks buvo jo įžeidimas ir koks mū- 

sų pyktis... Pranešk jam, Izabo, kad tu mane įspėjai ir kad 
aš įsakiau palaukti. 

Izabo išėjo. 

— Taigi, aš jums sakiau, vikonte de Marmani,— kalbėjo to- 
liau hercogienė, kurios pyktis jau kiek atlyžo,— kad reikalas, 
apie kurį jūs kalbėjote, gana rimtas, ir aš negaliu pažadėti 
jums pagalbos; supraskite, juk tai pagaliau nusikaltimas, klas- 
tinga žmogžudystė... 

— Įžeidimas visiems krito į akis, — drįso įsiterpti prevo. 

— Atsiprašymas, tikiuosi, nė kiek ne mažiau kris į akis, 
mesire. Tas užsispyręs išdidėlis, nepaklusęs net pasaulio val- 
dovams, laukia ten, mano prieškambaryje, kokia bus mano, 
moters, valia, ir tos dvi valandos skaistykloje iš tikro visiškai 
išpirks jo akiplėšišką poelgį Negalima pagaliau būti negai- 
lestingu, prevo. Atleiskite jam, kaip ir aš atleisiu po dviejų 
valandų. Nejaugi mano įtaka jums ne tokia stipri, kaip ka- 
Ialiaus man? 

— Jei galima, ponia, norėtume dabar išeiti, — tarė prevo 
nusilenkdamas.— Mat, nesu linkęs savo tikrajai valdovei duoti 
pažadą, kurio netesėsiu. 

— Išeiti! O ne! — užprotestavo hercogienė, kuri trokšte 
troško turėti savo triumfo liudininkus.— Aš noriu, mesire pre- 
vo, kad jūs matytumėte, kaip bus pažemintas jūsų priešas, ir 
tokiu būdu už mus abu vienu metu bus atkeršyta. Dovanoju 
jums ir vikontui tas dvi valandas. Nedėkokite. .. Girdėjau, kad 
jūs išleidžiate savo dukrą už grafo d'Orbeko, taip? Iš tikro pui- 
ki partija. Aš sakau „puiki“, nors turėjau pasakyti „naudinga“; 
sėskitės, mesire. Tos vestuvės negali įvykti be mano sutikimo. 
Žinote? Jūs jo dar neprašėte. Tačiau aš duosiu. D'Orbekas man 
tiek pat atsidavęs, kaip ir jūs. Tikiuosi, kad mes pagaliau iš- 
vysime jūsų žaviąją dukrą ir turėsime ją savo draugėje; be 
to, Manau, jos vyras bus pakankamai protingas ir pristatys ją 
dvarui. Kuo ji vardu, mesire? 

—- Kolomba, ponia. 

— Gražus ir malonus vardas. Sakoma, kad vardas turi įta- 
ką likimui; vadinasi, vargšėg, mergytės minkšta širdis ir ji ken- 
tės. .. Na, Izabo, kas gi i J 

— Nieko, ponia. Jis sa6, kad palauks. 

— Ak taip? Puiku! O aš jį visai užmiršau... Taip, taip, 
kartoju, mesire d'Esturvili, saugokite Kolombą, grafas — vyras 
iš to pat molio, kaip ir manasis: d'(Orbeko garbės troškimas 
prilygsta hercogo d'Etamp šykštumui, ir grafui nieko nereiškia 

iškeisti savo žmoną į kokią nors hercogystę. Man irgi reikėtų 
pasisaugoti. Ypač, jei ji tokia graži, kaip girdėjau! Jūs man 
ją pristatysite, tiesa, mesire? Juk aš turiu teisę pasiruošti gy- 
nybai. 

Hercogienė švytėte švytėjo, mėgaudamasi būsima pergale 
prieš Benvenutą, ir ilgai kalbėjo tokiomis temomis; kiekvienas 
jos judesys išduodavo nekantrų džiaugsmą. 

— Taigi, — tarė ji pagaliau,— dar pusvalandis, ir baigsis dvi 
valandos. Vargšą Benvenutą išgelbėsime nuo kančių. Įsivaiz- 
duokime save jo vietoje — Čelinis turi neapsakomai kentėti! 
Prie tokio elgesio jis nepratęs: Luvro durys jam atviros, o ka- 
ralius visada priima. Iš tikro, nors jis tokios bausmės ir ver- 
tas, bet man jo gaila. Manau, jog Benvenutas pirštus graužia, 
tiesa? O pykčio parodyti negali! Ha! Ha! Ha! Aš dar ilgai iš 
to juoksiuos. .. Dieve, kas čia dabar? Kas per riksmas? .. Triukš- 
mas?.. 

— Ar tik ne tas prakeiktasis, kuriam nusibodo skaistyklo- 
je — tarė prevo, kuriam vėl švystelėjo viltis. 

— Norėčiau pamatyti, — tarė išbaldama hercogienė.— Eime 
kartu, ponai, eime gi! 

Benvenutas, dėl mums žinomų priežasčių apsisprendęs susi- 
taikyti su visagale favorite, rytojaus dieną po savo pokalbio 
su Primatičiu pasiėmė nedidelę sidabrinę paauksuotą vazelę — 
išpirką už savo ramybę — ir, paėmęs po ranka Askaniją, labai 
silpną ir išblyškusį po neramios nakties, patraukė d'Etamp 
rūmų link. Pradžioje jis susikirto su tarnais, kurie jokiu būdu 
nesutiko tokioje ankstybėje pranešti apie jį šeimininkei, ir 
Benvenutui teko gerą pusvalandį sugaišti deryboms. Tai jį pra- 
dėjo erzinti. Pagaliau pasirodė Izabo ir sutiko pranešti poniai 
d Etamp, jog atėjo Čelinis. Netrukus Izabo grįžo ir pranešė 
Benvenutui, kad hercogienė rengiasi ir kad jam teks kiek 
palaukti. Taigi, Benvenutas sukaupė kantrybę ir atsisėdo ant 
suolo šalia Askanijo, kuris, išvargintas ėjimo, karščio ir min- 
čių, apsilpo. 

Taip praslinko valanda. Benvenutas pradėjo skaičiuoti mi- 
nutes. ,,Suprantama,— galvojo jis; hercogienės tualetas — pats 
svarbiausias dienos darbas, ket valandos anksčiau ar vė- 
liau — koks skirtumas; dėl to aš tikrai neaukosiu tos naudos, 
kurią gausiu apsilankęs.“ Tačiau tie filosofiniai samprotavimai 
jam nepadėjo, ir jis ėmė skaičiuoti sekundes. 

Tuo tarpu Askanijas vis labiau blyško; jis iš ryto nieko 
nesakė mokytojui apie savo sveikatą ir didvyriškai išėjo kartu 

su juo, netaręs nė žodžio; be to, Askanijas buvo be pusryčių 
ir dabar, nors ir nenorėjo pats to pripažinti, pajuto, kad jė- 
gos jį apleidžia. Benvenutas negalėjo ilgai išsėdėti ir pradėjo 
žingsniuoti skersai ir išilgai kambario. 

Prabėgo dar ketvirtis valandos. 

—- Tau bloga, sūnau? — kreipėsi Čelinis į Askaniją. 

— Ne, mokytojau, anaiptol! Jau greičiau jūs blogai jau- 
čiatės. Turėkite kantrybės, maldauju jus, nebeilgai liko laukti. 

Tuo metu pro šalį vėl praėjo Izabo. 

— Jūsų ponia gerokai užtruko, — pastebėjo Benvenutas. 

Pašaipi mergina priėjo prie lango ir pažvelgė į kieme kaban- 
tį laikrodį. 

— Bet jūs tik pusantros valandos laukiate,— atšovė ji.— Ko 
gi skundžiatės? 

Čelinis susiraukė, Izabo kvatodama išrūko. 

Benvenutas, sukaupęs visą valią, dar kartą save sutramdė. 
Vos besusivaldydamas, jis vėl atsisėdo ir, sukryžiavęs rankas, 
sustingo ramus ir rimtas. Ir iš tiesų Čelinis atrodė visiškai nu- 
rimęs, tačiau jo širdyje kunkuliavo pyktis. Dvejetas tarnų, ku- 
rie nejudėdami stovėjo prie durų, žiūrėjo į jį rimtai, o Ben- 
venutui rodėsi, kad jų žvilgsniai kupini pašaipos. 

Vėl išmušė ketvirtį; Benvenutas pažvelgė į Askaniją ir 
pamatė, kad šis nepaprastai išbalęs ir tuoj tuoj nualps. 

— Ach taip! — sušuko jis nebeišturėdamas.— Ji tyčia taip 
daro! O aš patikėjau jos žodžiais ir iš mandagumo laukiau. Pa- 
sirodo, mane įžeidinėja, o aš apie tai net nepagalvojau — ne- 
pratęs! Esu ne iš tų, kurie leidžiasi įžeidinėjami kad ir mo- 
ters; išeinu. Namo, Askanijau! 

Sulig šiais žodžiais Benvenutas savo galinga ranka pakėlė 
nesvetingą suolelį, ant kurio kupina pagiežos hercogienė, no- 
rėdama skulptorių pažeminti (o jis to nė neįtarė), pralaikė jį 
beveik dvi valandas, ir trenkė žemėn, sutrupindamas į šipulius. 
Tarnai šoko artyn, bet Čelinis griebėsi durklo, ir jie sustojo. 
Askanijas, išsigandęs dėl mokytojo, norėjo atsikelti, bet susi- 
jaudinimas galutinai buvo išsėmęs jėgas, ir jis griuvo be są- 
monės. Benvenutas I send nepastebėjo. 


Tuo pat metu ant slenl ) pasirodė išbalusi ir užsirūstinu- 
si hercogienė. 

— Taip, aš išeinu, — griaudėjo Benvenutas, kuris ją pui- 
kiai matė. — Perduokite šitai moteriai, kad aš išsinešu savo 
dovaną ir atiduosiu ją pirmam pasitaikiusiam prasčiokui, jis 
tikrai labiau jos vertas. Ir pasakykite, kad ji labai klysta, lai- 


140 


kydama mane savo tarnu, kaip kad jus. Mes, menininkai, ne- 
pardavinėjame savo paklusnumo ir pagarbos, kaip ji pardavi- 
nėja savo meilę! Pasitraukite! Paskui mane, Askanijau! 

Tuo metu jis atsigręžė ir pamatė, kad jo mylimiausias mo- 
kinys sėdi atsirėmęs į sieną, kad jo akys užmerktos, galva 
atlošta, o veidas išbalęs kaip drobė. 

— Askanijau! — sušuko Benvenutas.— Askanijau, vaike ma- 
no! Jis be sąmonės, gal net miršta! O, Askanijau, brangusis! 
Ir vėl per tą moterį... 

Benvenutas grėsmingai atsisuko į hercogienę d'Etamp, po 
to pasilenkė, norėdamas pakelti Askaniją ir išsinešti. 

Hercogienė, kupina pykčio ir baimėš, negalėjo net paju- 
dėti, net žodžio pratarti. Tačiau, išvydusi baltą kaip marmuras 
Askaniją, jo nusvirusią galvą, išsidraikiusius ilgus plaukus, pa- 
mačiusi blyškų veidą ir grakščią nualpusio pozą, ji, nesuvokia- 
mo jausmo stumiama, puolė prie jaunuolio ir, suklupusi beveik 
šalia Benvenuto, kaip ir jis, sugriebė Askanijo ranką. 

— Bet jaunuolis miršta! Jūs jį užmušite, pone, jei tik ne- 
šite. Jam tučtuojau reikalinga pagalba. Žeromai, bėk pas gy- 
dytoją Andre. Aš neleisiū, kad jį išneštumėte tokioje būklėje, 
girdite? Jūs galite eiti, galite likti, bet jo nelieskite. 

Benvenutas pervėrė hercogienę skvarbiu žvilgsniu, paskui 
su nerimu pažvelgė į Askaniją. Jis suprato, kad nėra jokio 
pavojaus palikti savo mylimą mokinį pas ponią d'Etamp, o tuo 
tarpu skubiai nešti jį gal ir pavojinga. Benvenutas; kaip pa- 
prastai, apsisprendė labai greitai (staigūs ir nekeičiami spren- 
dimai buvo viena Čelinio gerųjų, o gal ir blogųjų savybių). 

— Jūs už jį atsakote, ponia! — tarė jis. 

— O taip, savo gyvybe! — sušuko hercogienė. 

Benvenutas švelniai pabučiavo mokinį į kaktą, susisupo ap- 
siaustu ir, padėjęs ranką ant durklo rankenos, išdidžiai išėjo, 
nužvelgęs hercogienę kupinu neapykantos ir paniekos žvilgs- 
niu. Į kitus du liudininkus jis net nesiteikė pažiūrėti. 

Ana, savo ruožtu, degančiomis pykčiu akimis lydėjo savo 
priešą, kol jis dingo už durų; paskui ji su liūdesiu ir nerimu 
pažvelgė į mieląjį ligonį; pyktis užleido vietą meilei, tigrė 
virto antilope. 

— Daktare Andre,— kreipėsi ji į atbėgusį gydytoją.— Ap- 
žiūrėkite jį! Išgelbėkite! Jis sužeistas, jis miršta... 

— Nieko ypatingo,— atsakė daktaras Andre,— laikinas nu- 
silpimas.— Ir jis įlašino Askanijui į burną keletą lašų stipri- 
nančių vaistų, kuriuos visada nešiodavosi su savimi. 

— Jis atsigauna! — sušuko hercogienė. — Jis sujudėjo! O 
dabar, daktare, jam reikalinga ramybė, ar ne? Perneškite jį 
į aną kambarį ant kušetės! — liepė ji dviem tarnams ir paskui 
kiek tyliau, kad ją girdėtų tik jiedu, pridūrė,— įspėju, jei pra- 
sitarsite nors žodeliu apie tai, ką girdėjote ar matėte, galva 
užmokėsite už plepėjimą. Eikite! 

Tarnai, virpėdami iš baimės, nusilenkė, atsargiai pakėlė 
Askaniją ir išnešė. 

Likusi viena su prevo ir vikontu de Marmaniu, nejučia ma- 
čiusiais jos naują įžeidimą, ponia d Etamp nužvelgė abu, ypač 
vikontą, pilnu paniekos žvilgsniu, bet tuoj pat susivaldė. 

— Taigi, aš sakiau, vikonte,— tarė ji su kartėliu, bet ra- 
miai, — kad reikalas, apie kurį jūs kalbėjote, gana pavojingas. 
Beje, pasakiau nepagalvojusi. Manau, jog turiu pakankamai 
galios niekadėjui nubausti, jos, beje, reikalui esant, užteks ir 
tiems, kurie nemokės laikyti liežuvio už dantų. Tikiuosi, kad 
šį sykį karalius jį nubaus; bet aš noriu atkeršyti. Bausmė iš- 
kels įžeidimą aikštėn, kerštas — jį palaidos. Jums, ponai, paka- 
ko šaltakraujiškumo ir, nenorėdami to keršto sužlugdyti, ati- 
dėjote jį, giriu už tai. Bet patariu: būkite protingi, nepraleiskite 
progos ir padarykite taip, kad man netektų kreiptis į ką nors 
kitą. Vikonte de Marmani, su jumis reikia kalbėti tiesiai. Už- 
tikrinu, kad jūs nebūsite nubaustas, kaip kad nebaudžiamas 
budelis. Tačiau, jei jums svarbi mano nuomonė, patariu atsi- 
sakyti špagų ir imtis durklo. Nuspręsta — nekalbėkite, veikite 
nedelsiant — štai geriausias atsakas. Viso gero, ponai! 

Hercogienė pasakė griežtai, it kirviu nukirto, ir ištiesė ran- 
ką. tarsi parodydama abiem didikams duris. Jie nerangiai nu- 
silenkė ir išėjo taip sutrikę, kad nerado net tinkamų žodžių 
atsisveikinti. 

— O, ką reiškia būti moterimi ir susidurti su tokiais bai- 
liais! — tarė Ana, su pasišlykštėjimu žiūrėdama jiems įkan- 
parsidavėlio vyro, liokajaus su liemene, liokajaus su livrėja,— 
tik vienu prieš savo valią Žaviuosi ir antrą be galo myliu. 

Ir ji pasuko į kambarį, kuriame gulėjo gražusis ligonis. 
Hercogienei einant prie jo, Askanijas pravė1ė akis. 

— Menkniekis,— kreipėsi daktaras Andre į ponią d Etamp.— 
Jaunuolis buvo sužeistas į petį, ir nuovargis, o taip pat koks 
nors vidinis sukrėtimas, gal net ir alkis sukėlė tą laikiną al- 
pulį. Matote, stiprinantieji paveikė kaip reikiant. Dabar jis 
atsigavo, ir jį galima pernešti ant neštuvų namo. 

— Pakaks, daktare! — tarė hercogienė ir padavė jam kap- 
šelį su pinigais. Andre žemai nusilenkė ir išėjo. 

— Kur aš? — paklausė Askanijas. 

— Jūs pas mane, Askanijau,— atsakė hercogienė. 

— Pas jus, ponia? Ak taip, aš jus pažinau, jūs ponia 
d'Etamp! Atmenu... O kur Benvenutas? Kur mano mokytojas? 

— Nejudėkite, Askanijau. Jūsų mokytojui joks pavojus 
negresia, būkite ramus. Jis šiuo metu kuo ramiausiai pietauja 
namuose. 

— Bet kaipgi jis mane čia paliko? 

— Jūs netekote sąmonės, ir Čelinis jus patikėjo mano globai. 

—- Ir jūs tikinate, ponia, kad jam negresia joks pavojus, 
kad išėjo iš čia sveikas ir gyvas? 

— Aš kartoju ir tvirtinu, Askanijau, kad šiuo metu jis sau- 
gus kaip niekad, girdite? Nedėkingasis! Aš, hercogienė d Etamp, 
budžiu prie jo, slaugau rūpestingai kaip tikra sesuo, 0 jis 
man kalba tik apie savo mokytoją! 

— O ponia, nepykite ir leiskite padėkoti! — atsakė Askani- 
jas. 

— Iš tikro pats laikas! — tarė hercogienė, purtydama ža- 
vingą galvutę ir vylingai šypsodama. 

Ir ponia d'Etamp pradėjo kalbėti; kiekvienas jos sakinys 
skambėjo švelniai, į kiekvieną paprasčiausią žodį ji įdėdavo 
slapčiausius jausmus; ji klausinėjo godžiai su didžiausiu smal- 
sumu ir su pagarba, o atsakymų klausydavo taip, tarsi nuo jų 
būtų priklausęs jos likimas. Ji buvo nusižeminusi, švelni ir 
meili kaip katė, dėmesinga ir pasiruošusi viskam; visai kaip 
gera aktorė scenoje, nepastebimai užvesdavo Askaniją atgal, 
jei jis nukrypdavo nuo temos, ir priskirdavo jam tas mintis, 
kurias pati buvo apgalvojusi ir pasakiusi. Atrodė, kad herco- 
gienė abejoja savimi ir klausosi jo, kaip pranašo, parodydama 
savo išvystytą ir nuostabų protą, dėl kurio, kaip jau mMinėjome, 
ją vadino pačia gražiausia iš išprususių moterų ir labiausiai iš- 
prususia gražuolių tarpe. Žodžiu, ji pavertė pokalbį subtiliau- 
sių pagyrų srautu, tobula vilione ir gundymu... Pagaliau, ma- 
tydama, kad jaunuolis jau trečią ar ketvirtą kartą pakilo iš- 
eiti, ir stengdamasi jį dar sulaikyti, tarė: 

— Jūs nepaprastai iškalbingai ir karštai kalbėjote apie sa- 
vo nuostabujį juvelyro amatą! Man tai tikras atradimas; nuo 
šiolei matysiu gilią mintį ten, kur pirmiau mačiau tik papuo- 
šalą. Taigi, jūsų žodžiais tariant, Benvenutas šioje srityje ne- 
prilygstamas? 

— Ponia, čia jis pranoko patį dieviškąjį Mikelandželą. 

— Aš pykstu ant jūsų. Jūs, ko gero, sušvelninsite pykti, 
kurį jam jaučiu už netinkamą elgesį su manimi. 

— O, neverta paisyti jo šiurkštumo, ponia! Po tuo grubu- 
mu slepiasi pati karščiausia ir labiausiai atsidavusi širdis. Bet 
tuo pat metu Benvenutas — tai be galo nekantrus ir audringas 
žmogus. Jam pasirodė, kad jūs jį verčiate laukti, ketindama iš 
jo pasijuokti, ir tas įžeidimas... 

— Sakykite ne įžeidimas, o išdaiga,— tarė hercogienė, dirb- 
tinai sumišusi it išpaikintas vaikas.— Aš iš tikro dar nebuvau 
apsirengusi, kai atėjo jūsų mokytojas, ir stačiai truputį užtę- 
siau tualetą. Tai blogai, labai blogai! Matote, aš jums išpa- 
žįstu savo nuodėmes. Nežinojau, kad jūs atėjote kartu, — gyvai 
pridūrė ji. 

— Taip, ponia, bet Čelinis nėra pernelyg įžvalgus; be to, 
jį suklaidino, ir, nors jūs iš tiesų žavinga ir gera, mokytojas 
laiko jus labai pikta ir žiauria ir dėl to jūsų vaikišką išdai- 
gą suprato kaip įžeidimą. 

— Jūs irgi taip manote? — pasiteiravo hercogienė, nepajėg- 
dama nuslėpti pašaipios šypsenėlės. 

— Ak, atleiskite jam, ponia! Patikėkite, jei jis jus pažin- 
tų — jis toks kilnus ir geras, — ant kelių atsiklaupęs prašytų 
atleidimo už klaidą. 

— Nutilkite pagaliau! Ar tik nesugalvojote priversti mane 
jį pamilti? Kartoju, aš ant jo pykstu ir pradžiai surasiu jam 
varžovą. 

— Tai bus sunkoka, ponia! 

— Ne, Askanijau, nes tas varžovas — jūs, jo Mokinys. Leis- 
kite man bent jau netiesiogiai pagerbti didįjį genijų, kuris ma- 
nęs nekenčia. Klausykite, juk pats Čelinis giria jus už nuosta- 
bų išradingumą; tai nejaugi jūs atsisakysite man pasitarnauti 
savo menu? Ar. nenorite įrodyti, kad nesutinkate su maestro 
nuomone apie mane ir ar nenorite manęs dar labiau papuošti? 

— Ponia, viskas, ką galiu, ką sugebu — priklauso jums. Jūs 
man tokia palanki, su tokiu susidomėjimu ką tik teiravotės 
apie mano praeitį, apie mano viltis, kad dabar aš jums atsida- 
vęs siela ir kūnu. 

— Vaike! Aš dar nieko gero jums nepadariau ir dabar pra- 
šau tik dalelytės jūsų talento. Klausykite, ar nekūrėte jūs sa- 
vo svajose kokio nors nepaprasto papuošalo? Aš turiu nuosta- 
bių perlų. Kokiu stebuklingu lietumi norėtumėte Man juos pa- 
versti, mielas mano burtininke? Norite — pasakysiu jums vieną 

savo sumanymą? Ką tik, matydama jus gulintį šiame kambaryje, 
tokį išbalusį, nusvirusia galva, įsivaizdavau nuostabią leliją, 
palinkusią nuo vėjo. Tai va, padarykite man iš perlų ir sidab- 
ro leliją, kurią nešiosiu prisisegusi prie korsažo,— pasiūlė vi- 
liūgė, pridėjusi ranką prie širdies. 

— O, ponia, jūs tokia gera... 

— Askanijau, ar norite atsidėkoti už tą, anot jūsų, geru- 
mą? Pažadėkite mane pasirinkti savo patikėtine, savo draugu 
ir nieko nuo manęs neslėpti: nei savo poelgių, nei planų, nei 
sielvarto, nes puikiai matau, kad jūs liūdnas. Pažadėkite ateiti, 
kai prireiks pagalbos ar patarimo. 

— Bet tai dar viena malonė, jūs anaiptol nereikalaujate 
įrodyti dėkingumo! 

— Vadinasi, jūs man pažadate? 

— Deja! Dar vakar jums būčiau pažadėjęs, ponia. Dar va- 
kar būčiau galėjęs pasinaudoti jūsų kilnumu ir man jo reikėjo. 
Šiandien gi niekas negali man padėti. 

— Kas žino... 

— Aš žinau, ponia. 

— Ak, jūs kenčiate! Matau, jus slegia kažkoks skausmas, 
Askanijau. 

Askanijas liūdnai linktelėjo galvą. 

— Jūs neatviras savo draugui, Askanijau. Negerai, nege- 
rai, — hercogienė paėmė jaunuolio ranką ir švelniai ją spuste- 
lėjo. 

— Mokytojas jau, tur būt, nuogąstauja dėl manęs, ponia, 
be to, bijau jums įgristi. Aš jaučiuosi kuo puikiausiai. Leiski- 
te man jus palikti. 

— Kaip jūs skubate mane palikti! Palaukite bent, kol jums 
atneš neštuvus. Neprieštaraukite, toks daktaro, o taip pat mano 
nurodymas. 

Ana pasiuntė tarną, po to liepė Izabo atnešti perlus ir kito- 
kius brangakmenius ir juos įteikė Askanijui. 

— Dabar jums grąžinų laisvę, — tarė ji.— Bet kai tik su- 
tvirtėsite. visų pirma imsitės mano lelijos, tiesa? O kol kas 
galvokite apie ją, prašau jus, ir, kai tik padarysite eskizą, at- 
neškite man parodyti. 

— Taip, ponia! 

— Nejaugi nenorite, kad jums pasitarnaučiau? Jei jūs ga- 
lite daryti visa, ką noriu, tai kodėl gi aš negaliu padaryti, ką 
jūs panorėsite? Iš tikro, Askanijau, na, ko jūs geidžiate, vaike 
mano? Jūsų metuose, stenkis nesistengęs slopinti širdies troški- 

mus, nukreipti akis, sučiaupti lūpas, vis tiek visada ko nors 
norisi. Jūs, ko gero, laikote mane nepakankamai galinga ir 
įtakinga, jei nenorite man patikėti savo paslapčių? 

— Aš žinau, ponia,— atsakė Askanijas,— kad jūs labai ga- 
linga ir jūs to verta. Bet jokia žmogiška jėga negali padėti 
mano nelaimėje. 

— Ir vis dėlto papasakokite viską, — tarė hercogienė 
d'Etamp.— Aš noriu! — paskui, žavingai nusišypsojusi, švelniu 
balsu pridūrė: — Maldauju. 

— Deja, ponia, deja! — sušuko Askanijas, kurio sielvartas 
liejosi per kraštus.— Deja! Jūs tokia gera, aš tuoj išeisiu ir 
galėsiu nuslėpti nuo jūsų savo gėdą ir ašaras, taigi, atversiu 
savo širdį moteriai, o ne hercogienei, kaip kad būčiau padaręs 
vakar. Vakar būčiau jums pasakęs: myliu Kolombą ir aš lai- 
mingas!.. Šiandien jums pasakysiu: Kolomba manęs nemyli, 
ir man belieka tik mirti! Sudieu, ponia, pagailėkite manęs! 

Askanijas skubiai pabučiavo bežadės ir nejudančios herco- 
gienės ranką ir išbėgo. 

— Varžovė! Varžovė! — tarė Ana, tarsi pabusdama iš sap- 
no.— Bet ji jo nemyli, ir jis mane pamils, aš taip noriu!.. O 
taip, prisiekiu, jis pamils mane, ir aš nudėsiu Benvenutą! 


Keturioliktas skyrius, 


KURIAME PASAKOJAMA, 
JOG ŽMOGAUS GYVENIMO ESMĖ — KANČIA 


Tebūnie mums atleista už tokį kartų ir mizantropišką pava- 
dinimą. Ir iš tikro tenka pripažinti, jog šiame skyriuje bus kal- 
bama tik apie kančias, kurių gyvenime pilna. Tai nenauja 
mintis, — pasakytų koks nors vodevilio personažas, — tačiau ra- 
minanti, mat, mes tarsi atsiprašome skaitytoją, kurį vesime, kaip 
Vergilijus Dantę, iš vieno kančių rato į kitą. 

Teneįsižeidžia už šiuos žodžius nei skaitytojas, nei Vergi- 
lijus. 

Pasakojimas mus atvedė iki to momento, kai visi mūsų 
draugai, pradedant Benvenutu ir baigiant Žaku Obri, paskendo 
liūdesyje; netrukus pamatysime, kaip -<skausmas, tarsi niūrus 
potvynis, pamažėle užlies juos visus. 

Čelinį palikome smarkiai sunerimusį dėl Askanijo likimo. 
Grįžęs į Didįjį Nelį, prisiekiu, jis nė karto nepagalvojo apie 

įniršusią ponią d Etamp. Jam rūpėjo tik jo brangusis ligonis. 
Taigi, nesunku suprasti, kaip nudžiugo Čelinis, kai, prasivėrus 
durims, pasirodė neštuvai, o nuo jų lengvai nušoko Askanijas 
ir pribėgęs paspaudė jam ranką, tikindamas, jog jaučiasi nė 
kiek ne blogiau, negu iš ryto. Bet sulig pirmaisiais mokinio 
žodžiais Benvenuto kakta apsiniaukė, ir jis, kupinas keisto ne- 
rimo, pradėjo klausytis jaunuolio: 

— Mokytojau, noriu paneigti vieną neteisingą nuomonę 
ir iš anksto žinau, jog už tai ne tik neužpyksite, bet ir būsite 
man dėkingas. Apie ponią d Etamp jūs galvojote klaidingai. Ji 
nejaučia jums nei paniekos, nei neapykantos. Anaiptol, ji jus 
gerbia ir žavisi jumis; ir tenka pripažinti, kad jūs gana šiurkš- 
čiai su ja pasielgėte, juk ji moteris, hercogienė. Mokytojau, 
ponia d'Etamp ne tik graži kaip deivė, ji ir gera kaip angelas, 
kukli ir didinga, paprasta ir kilni, jautrios širdies ir protinga. 
Ką jūs šįryt palaikėte didžiausiu įžeidimu, viso labo buvo tik 
vaikiška išdaiga. Jūs neapkenčiate neteisingumo, todėl jūsų ir 
mano — ji juk sutiko mane ir slaugė su tokiu jaudinančiu pa- 
lankumu — labui prašau: nesispyriokite, nežiūrėkite į ją, ku- 
pinas nepagrįstos paniekos. Duodu žodį, be jokio vargo priver- 
site ją viską užmiršti. Bet jūs neatsakote, brangusis mokyto- 
jau? Jūs purtote galvą? Aš jus įžeidžiau? 

— Klausyk, vaike, — rimtai atsakė Benvenutas.— Aš tau ne 
sykį kartojau, kad, mano manymu, pasaulyje tik vienas daly- 
kas, Menas, spindi amžinu grožiu, amžina jaunyste ir kūrybi- 
nes gyvenimo versmes žadinančia jėga. Tačiau aš tikiu, Žinau, 
viliuosi, kad kai kurioms švelnioms sieloms meilė taip pat yra 
didis, gilus jausmas, galintis atnešti laimę visam gyvenimui; 
bet, deja, tai retas daiktas. Kas ji, ta kasdienė meilė? Trumpa 
užgaida, džiaugsmingas ryšys,— klysta ir vyras, ir moteris, ir 
gana dažnai iš geros valios. Mielai pasišaipau iš tokios meilės, 
tu tai žinai, Askanijau, juokiuosi iš jos užgaidų, iš jos formų. 
Aš nepiktžodžiauju. Tiesą sakant, tokia meilė man net patinka; 
joje tarsi mMiniatiūroje matai visas tikras rimtas aistras, džiaugs- 
mą, švelnumą, pavydą, tačiau ji nesugeba mirtinai sužeisti. 
Komedija ar tragedija, bene tai svarbu, po kiek laiko ją pri- 
simeni tik kaip spektaklį. Be to, Askanijau, moterys žavios, 
tačiau, mano nuomone, beveik visos įstengia suprasti vien tik 
savo norus, pagaliau nieko daugiau jos ir nenusipelnė. Nebent 
kvailys gali joms duoti ką nors daugiau. Paimkite kad ir Sko- 
conę: jei ji prasiskverbtų į mano širdį — Mirtinai išsigąstų. 
Aš ją palieku ant slenksčio, ji linksma, dainuoja, juokiasi, ji 

laiminga. Be to, Askanijau, tie netvirti ryšiai paprastai turi tą 
patį patikimą pagrindą, kurio menininkui visiškai pakanka: tai 
tormos kultas ir tyro grožio garbinimas. Tai rimta meilė dėl 
to jos nesmerkiu, nors ir šaipausi. Bet paklausyk, Askanijau, 
yra dar kitokia meilė, kuri man sukelia ne juoką, o priverčia 
drebėti: baisi meilė, beprotiška, neįmanoma kaip svaja. 

„O, dieve mano,— pagalvojo Askanijas,— nejaugi jis ką 
nors sužinojo apie mano beprotišką meilę Kolombai?“ 

— Ji,— varė savo Čelinis,— nesuteikia nei laimės, nei ma- 
lonumo ir vis dėlto tave visą užvaldo. Ji — vampyras, lėtai 
čiulpiantis tavo kraują ir pamažėle ryjantis širdį. Ji nelyginant 
likimas laiko tave savo naguose, ir iš jų ištrūkti jau nebegali. 
Saugokis, Askanijau! Puikiai matai, kad tai tuščia svajonė, kad 
nieko nepasieksi, ir vis dėlto atsiduodi jai visa širdimi ir kūnu 
ir beveik su džiaugsmu aukoji savo gyvenimą. 

„Na, aišku! Jis viską žino!“ — pagalvojo Askanijas. 

— Brangus sūnau, — mokė Benvenutas,— jei dar nevėlu, nu- 
trauk tuos saitus, kurie tave amžiams supančios! Žymės liks, 
bet bent jau išgelbėsi savo gyvenimą. 

— Kas gi jums sakė, kad aš ją myliu? — pasiteiravo mo- 
kinys. 

— Garbė viešpačiui, jeigu jos nemyli! — atsakė Benvenu- 
tas, kuriam pasirodė, kad Askanijas neigia, kai šis tuo tarpu 
tik klausė.— Bet vis tiek saugokis, nes šįryt pastebėjau, kad 
ji tave tikrai myli. 

— Šįryt? Apie ką gi jūs kalbate? Ką jūs norite pasakyti? 

— Apie ką kalbu? Apie ponią d Etamp. 

— Ponią d'Etamp? — apstulbo mokinys.— Klystate, mokyto- 
jau, tai tiesiog neįmanoma! Jūs sakote pastebėjęs, jog ponia 
-dEtamp mane įsimylėjusi? 

— Askanijau, man jau keturiasdešimt metų, aš daug gyve- 
nau ir šį tą žinau. Sprendžiant iš to, kaip ta moteris žvilgčiojo 
į tave, iš to, kokia ji norėjo tau pasirodyti, prisiekiu, ji myli 
tave; Oo pamatęs, su kokiu entuziazmu tu ką tik ją gynei, pa- 
būgau, kad ir tu ją myli. Matai, brangusis Askanijau, tada tu 
žuvęs: ta meilė pernelyg kaitri, ir visa tavyje sudegti negali. 
Kada ji dings, tu liksi be iliuzijų, be tikėjimo, be vilties ir 
nebeturėsi kito išsigelbėjimo, kaip, savo ruožtu, mylėti, kaip ta- 
ve mylėjo: nuodinga ir lemtinga meile, trypti kitų širdis taip, 
kaip buvo sutrypta tavoji. 


148 


— Mokytojau, — atsakė  Askanijas, — nežinau, ar ponia 
d'Etamp mane myli, ar ne, bet galiu tvirtai pasakyti, kad ne- 
myliu ponios d Etamp. 

Nuoširdūs Askanijo žodžiai šiek tiek nuramino Benvenutą, 
bet ne visai, mat, jis galvojo, kad jaunuolis pats gali klysti. 
Tačiau to pokalbio daugiau nebeminėjo ir sekančias dienas daž- 
nai su liūdesiu pažvelgdavo į mokinį. 

Beje, reikia pasakyti, kad Benvenutas nebuvo labai jau su- 
nerimęs dėl Askanijo. Atrodė, kad jį patį kankina kažkokie 
savi rūpesčiai. Jis neteko pirmykščio gaivaus linksmumo, už- 
miršo buvusias išdaigas. Rytais jis užsidarydavo savo kamba- 
rėlyje virš liejyklos, griežtai įsakęs visiems nevaikščioti ir jo 
netrukdyti. Likusią dienos dalį Benvenutas su pirmykščiu uolu- 
mu lipdė milžinišką Marso statulą, tačiau nekalbėjo apie ją 
taip karštai, kaip anksčiau. Ypač šalia Askanijo Čelinis paniur- 
davo, sumišdavo ir tarsi susigėsdavo. Atrodė, kad jis vengia 
savo mylimo mokinio kaip kreditoriaus ar teisėjo. Ilgainiui 
visiems pasidarė aiškų, kad kažkoks beribis skausmas, baisi 
aistra užvaldė tą galingą širdį ir ją graužia. 

Askanijas jautėsi nė kiek ne geriau; jis buvo įsitikinęs, kaip 
ir sakė poniai d'Etamp, jog Kolomba jo nemyli. Grafas d'Or- 
bekas, kurį jis pažinojo tik iš vardo, jo pavydžioje vaizduotėje 
buvo jaunas ir elegantiškas senjoras, o mesiro d'Esturvilio duk- 
tė — laiminga gražuolio bajoro sužadėtinė, kuriai ne galvoje 
kažkoks nežinomas menininkas. Ir nors Askanijui išliko blan- 
ki viltis, kuri niekados nepalieka kupinų meilės širdžių, ta- 
čiau, pasakęs poniai d Etamp — jeigu tik ji iš tiesų jį myli — 
varžovės vardą, jaunuolis užkirto sau visus kelius į laimę. Tas 
vedybas, kurias hercogienė gal būtų pajėgusi išardyti, dabar 
ji skubins visomis jėgomis, ir baisi jos neapykanta persekios 
vargšę Kolombą. Taip, Benvenutas neklydo: tos moters meilė 
iš tikro baisi ir pražūtinga, o Kolombos meilė tikriausia ir yra 
tas didis nežemiškas jausmas, kurį minėjo mokytojas, tik ta 
laimė, deja, skirta kitam... 

Askanijas buvo kupinas nevilties: jis patikėjo ponios 
d'Etamp draugiškumu, ir tas apgaulingas draugiškumas pasi- 
rodė esąs pavojinga aistra; jis tikėjosi Kolombos meilės, ta- 
čiau sulaukė šalto draugiškumo. Jis jautė beveik imąs neap- 
kęsti tų dviejų moterų, kurios taip negailestingai sutrypė jo 
svajones, ir norėjo, kad kiekvienos jų jausmai jam būtų ki- 
tokie. 


149 


Apimtas niūraus nusiminimo, jis nė negalvojo apie ponios 
d Etamp užsakytą leliją ir, kamuojamas pavydaus apmaudo, ne- 
benorėjo net pasirodyti Mažajame Nelyje ir neatsakinėjo į po- 
nios Rupertos klausimus, nors ji ir maldavo, ir priekaištavo. 
Kartais jis vis dėlto pasigailėdavo taip negailestingai apsi- 
sprendęs, nes kentėjo, žinoma, tik jis vienas. Askanijas troško 
regėti Kolombą, pareikalauti, kad ji pasiaiškintų. Tačiau dėl 
ko pasiaiškinti? Dėl to, kas tėra vien jo įaudrintos vaizduotės 
padaras? Kartais, švelnumo pagautas, Askanijas pasiryždavo 
ją išvysti, išduoti, nelyginant nusikaltimą, savo meilę, gal ji, 
būdama tokia gera, jį nuramintų, kaip nuraminama nelaimėje. 
Bet kuo tada paaiškinti, kad jis taip ilgai nelankęs, kaip pasi- 
teisinti jos akyse? 

Laikas nenumaldomai tekėjo, o Askanijas, paskendęs savo 
naiviuose ir skaudžiuose apmąstymuose, vis dar nedrįso nieko 
nuspręsti. 

Kolomba su baime ir džiaugsmu laukė Askanijo visą ryto- 
jaus dieną, kurios išvakarėse ponia Perin pranešė jaunuoliui 
baisiąją žinią; bet ji veltui skaičiavo valandas ir minutes, vel- 
tui klausėsi ponia Perin: Askanijas nepasinaudojo maloniu Ko- 
lombos leidimu, nepasirodė, lydimas Rupertos, ir nepabeldė su- 
tartus keturis kartus į Mažojo Nelio duris. Ką tai galėjo 
reikšti? 

Matyt, Askanijas serga, gal net miršta, ar bent jau jam 
taip bloga, kad negali ateiti. Taip galvojo Kolomba; ištisą va- 
karą ji praklūpojo prieš nukryžiuotąjį, verkė ir meldėsi, o bai- 
gusi melstis, pastebėjo, kad vis dar tebeverkia. Ji išsigando. 
Tas nerimas, spaudęs širdį, atvėrė jai akis. Iš tikro buvo ko 
išsigąsti: nepraėjo dar nė mėnuo, o Askanijas taip užvaldė 
jos mintis, kad ji netgi užmiršo dievą, savo tėvą, savo ne- 
gandus. 

Bet ne tai svarbiausia! Askanijas čia pat, už poros žings- 
nių, jis kenčia, jis merdi, o ji negali jo matyti! Daugiau Ko- 
lomba nebegalėjo galvoti ir apsipylė ašaromis. Ji galvos, kai 
jis pagis. 

Rytojaus diena buvo dar sunkesnė. Perin nutykojo Rupertą 
ir, vos pamačiusi ją išeinant, puolė pro vartus dvasinio peno, 
numojusi į kūno peną. Taigi, Askanijas rimtai neserga; jis 
tiesiog atsisakė eiti į Mažąjį Nelį ir netgi negirdi primygti- 
nų ponios Rupertos klausimų, o užsispyrusiai tyli. Abi kūmutės 
skendo spėliojimuose. Iš tikro jos ničnieko negalėjo suprasti. 

Kolombai neilgai teko spėlioti; ji tuoj pat suprato: „Jis 
viską žino; jis sužinojo, kad po trijų mėnesių būsiu grafo 
d'Orbeko žmona, ir nenori manęs daugiau matyti!“ 

Iš pradžių ji pajuto dėkingumą savo mylimajam už jo pyk- 
tį ir nusišypsojo. Ką reiškia tas slaptas džiaugsmas, neaiš- 
kinsime, mes viso labo tik istorikai. Bet netrukus, viską ap- 
svarsčiusi, ji užpyko ant Askanijo, kad šis tiki, jog tokios 
jungtuvės jos nevaro į neviltį. ,,Vadinasi, jis mane niekina!" — 
pagalvojo ji. Visi tie šuoliai nuo pasipiktinimo į švelnumą 
buvo gana pavojingi: jie atskleidė jai jos nekaltą širdį. Ko- 
lomba garsiai tikino save, kad ji visai netrokšta matyti Aska- 
nijo, bet širdies gilumoje ji jo laukė, tikėdamasi pasiaiškinti. 

Ji ir kankinosi dėl savo meilės be atsako, ir smerkė save, 
nes buvo tyra ir dora. 

Ne tik jos meilė Askanijui liko paslaptis. Kita moteris, 
kur kas aistringesnė ir nekantresnė, slapta svajojo apie savo 
laimę taip, kaip neapykanta puoselėja keršto mintis. 

Ponia d'Etamp netikėjo, nenorėjo tikėti, kad Askanijas aist- 
ringai myli Kolombą. „Jis tikras vaikas, pats nežino, ko no- 
Ti, — kalbėjo ji.— Įsikibo į pirmą pasitaikiusią gražią mergiotę, 
susidūrė su tuščios paikšelės abejingumu, ir jau jo išdidumas 
užgautas. O, kada jis sužinos, kas yra tikra meilė, ugninga ir 
tvari, kai jis sužinos, kad aš, hercogienė d'Etamp, aš, kurios 
užgaidos valdo karalystę, jį myliu!.. Jis privalo sužinoti!“ 

Vikontas de Marmanis ir Paryžiaus prevo taip pat kentė- 
jo. Juos kankino neapykanta, kaip Aną ir Kolombą — meilė. 
Jie mirtinai nekentė Benvenuto, ypač Marmanis. Per tą Ben- 
venutą jį paniekino ir pažemino moteris, per Benvenutą jis 
priverstas dėtis drąsuolių, nes iki pokalbio d Etamp rūmuose 
vikontas galėjo įsakyti savo žmonėms nudurti jį gatvėje; dabar 
gi jis buvo priverstas susikauti pats ir, be to, Benvenuto na- 
muose. Vien tik pagalvojęs apie tai, Marmanis virpėjo iš 
siaubo; žmogui, kuris privertė tave pajusti, jog esi bailys, nie- 
kas neatleidžia. | 

Taigi, kentėjo viši. Netgi Skoconė, vėjavaikė Skoconė, pa- 
dūkėlė Skoconė nebesijuokė, nebedainavo, ir jos akys gana 
dažnai parausdavo nuo ašarų. Benvenutas jos nebemylėjo, Ben- 
venutas dabar jai visiškai šaltas, o kartais net grubus. 

Vargšelę Skoconę persekiojo įkyri mintis, ilgainiui virtusi 
manija. Ji troško tapti Benvenuto žmona. Apsigyvenus pas jį, 
Skoconė manė, kad bus jam žaisliukas, tačiau jis pradėjo su 
ja elgtis kaip su padoria moterimi, o ne kaip su gatvine. Ta 

nelaukta pagarba ir šlovė ją iškėlė jos akyse, 17 vargšė mer- 
gina pajuto begalinį dėkingumą savo geradariui, vaikišką pa- 
sididžiavimą, kad ją taip aukštai vertina. Tada, Čeliniui pa- 
prašius,— ne įsakius, o paprašius! — ji džiaugsmingai sutiko 
būti jam modeliu ir, tiek kartų matydama save įkūnytą bron- 
zoje, sidabre ir aukse ir girdėdama, kaip ja Žavimasi, tiesiog 
priskyrė sau pusę menininko pasisekimo, nes, šiaip ar taip, 
tos gražios formos, kurias taip dažnai girdavo, labiau priklausė 
jai, negu mokytojui. Ji lengvai rausdavo, kai kas nors gėrė- 
davosi vienos ar kitos Benvenuto statulos linijų grakštumu; 
ji su pasitenkinimu įtikinėjo save, kad be jos mylimasis nepa- 
sieks garbės, kad jai priklauso dalis jo šlovės, kaip jam pri- 
klauso jos širdis. Vargšas kūdikis! Ji net neįtarė, kad niekada 
nebuvo menininkui ta šventa dvasia, ta slėpininga dievybė, 
kurios šaukiasi kiekvienas kūrėjas ir kuri daro jį kūrėju. Ben- 
venutas kopijavo jos figūrą ir gracingas pozas, ir Skoconė vi- 
siškai nuoširdžiai patikėjo, kad jis jai viskuo skolingas, pa- 
mažu įsidrąsino ir ėmė viltis, jog jei jau sykį iš kurtizanės 
ji tapo jo mylimąja, tai iš mylimosios gali tapti jo žmona. 

Ji slapukauti nemokėjo ir tiesiai pasakė, ko nori. Čelinis 
įdėmiai ją išklausė ir tarė: 

— Pamatysime! 

Iš tikro jis mieliau būtų grįžęs į Šv. Angelo tvirtovę ir 
bebėgdamas antrą kartą nusilaužęs koją. Ir ne todėl, kad jis 
būtų niekinęs savo brangiąją Skoconę: jis ją švelniai mylėjo 
ir net šiek tiek dėl jos pavyduliavo, kaip jau matėme; bet 
užvis labiausia jis dievino meną, ir jo tikroji, teisėtoji širdies 
numylėtinė buvo skulptūra. Be to, ar nenuliūdins vedybos 
linksmuolio klajoklio? Ar neužgoš skulptoriaus šeimyniniai 
rūpesčiai? Ir pagaliau, jei jam būtų tekę vesti visas savo po- 
zuotojas, jis jau bent šimtą kartų būtų buvęs daugpatys. 

— Kai nebemylėsiu Skoconės ir kai ji nebebus man daugiau 
modeliu, — galvodavo sau Benvenutas,— surasiu jai kokį šau- 
nuolį, nelabai įžvalgų, kad nepastebėtų praeities ir neatspėtų 
ateities, bet matytų vien tik gražią žmoną ir neblogą kraitį, 
kurį jai duosiu. Tokiu būdu patenkinsiu Skoconę, kuri, kaip ir 
kiekviena miesčionė, nori turėti vyro pavardę. 

Benvenutas buvo įsitikinęs, kad Skoconei reikia tik vyro, 
o kas jis — jai visai nesvarbu. O kol kas jis leido mažajai 
garbėtroškai puoselėti kiek tinkamai savo neįgyvendinamas sva- 
jones. Bet, persikėlus į Didįjį Nelį, teko atsisveikinti su iliu- 
zijomis, ir Skoconė pamatė, kad ne taip jau ji reikalinga Če- 

linio gyvenime ir kūryboje, kaip vaizdavosi, kad jai nebesise- 
ka savo linksmumu išsklaidyti to liūdesio debesio, niaukian- 
čio jo kaktą, ir kad jis pradėjo lipdyti iš vaško Hebą, kuriai 
pozavo ne ji. Pagaliau — baisu net ir pagalvoti! — vargšelė ban- 
dė koketuoti su Askaniju matant Čeliniui, o šis net antakio 
nekrustelėjo, neparodė jokio pykčio, jokio pavydo. Nejaugi 
teks atsisveikinti su nuostabiomis svajomis ir likti ta pačia 
nusižeminusia vargšele, kaip pirma? 

Na, o apie Pagolą, jei tik, žinoma, skaitytojui įdomu pa- 
žvelgti į jo širdies gelmes, turime pasakyti, kad jis dar nie- 
kada nebuvo toks niūrus ir nekalbus, kaip pastaruoju metu. 

Skaitytojas tikriausia galvoja, kad bent jau linksmuolis 
studentas Žakas Obri, mūsų senas pažįstamas, išvengė to vi- 
suotinio skausmo? Nieko panašaus — jo daliai taip pat teko 
savos nesėkmės. Simona, ilgokai laukusi jo tą sekmadienį, kai 
buvo šturmuojamas Nelis, grįžo pikta į šeimyninį lizdą ir jo- 
kiais būdais nebenorėjo daugiau priimti to nepakenčiamo raš- 
tininko. Pastarasis keršto sumetimais atsisakė būti įnoringo- 
sios vyro klientu, tik gaila, kad baisusis siuvėjas, sužinojęs 
apie tai, buvo tik didžiai patenkintas; beje, nors Žakas Obri 
ir greitai nunešiodavo rūbus, netausodavo jų, tačiau kišenę 
laikė suspaudęs ir iš principo niekada už rūbus nemokėdavo. 
Taigi, be Simonos įtakos savanaudis siuvėjas nusprendė, kad 
garbė rengti Žaką Obri neverta tų nuostolių, kuriuos jis pa- 
tiria, siūdamas jam veltui, 

Taigi mūsų vargšas draugas vienu metu liko ir be žmonos, 
ir be drabužių. Laimė, kaip jau matėme, jis ne taip lengvai 
pasiduodavo liūdesiui. Netrukus Žakas Obri sutiko žavingą ra- 
mintojėlę, vardu Žerveza. Bet Žerveza buvo kupina griežtų 
dorovinių įsitikinimų, kurie jam, žinoma, atrodė juokingi; ji 
tolydžio pasprukdavo nuo jo, ir studentas nėrėsi iš kailio, be- 
sistengdamas užkariauti koketės širdį. Jis beveik nustojo gėręs 
ir valgęs, tuo labiau, kad tas niekšas tavernos savininkas, niek- 
šo siuvėjo pusbrolis, nebenorėjo maitinti skolon. 

Visi, kurių vardus čia paminėjome, buvo nelaimingi, pra- 
dedant karaliumi, su nerimu svarstančių, norės ar nenorės Ką- 
rolis Penktasis pereiti Prancūziją, ir baigiant ponia Perin ir po- 
nia Ruperta, be galo nuliūdusiomis, kad negali pasiplepėti. 
Ir jei, panašiai kaip senovės Jupiteris, mūsų skaitytojas turėtų 
nelabai malonią pareigą išklausyti visų mirtingųjų nusiskun- 
dimų ir troškimų, štai kokį graudų chorą jis išgirstų: 

Žakas Obri. O, kad Žerveza nustotų juoktis man į akis! 

Skoconė. Kad Benvenutas bent kiek manęs pavydėtų! 

Pagolas. O, kad Skoconė imtų nebeapkęsti mokytojo! 

Marmanis. O, kad man pavyktų nutykoti tą Čelinį 
vieną! 

Ponia d Etamp. O, kad Askanijas suprastų, kaip jį 
myliu! 

Kolomba. O, kad galėčiau nors akimirką ji pamatyti ir 
pasiteisinti! 

Askanijas. O, kad ji pasiteisintų! 

Benvenutas. O, kad bent išdrįsčiau atskleisti savo 
kančias Askanijui! 

Visi. Deja! Deja! Deja! 


Penkioliktas skyrius 
DŽIAUGSMAS — TAI SKAUSMO PAKAITALAS 


Visi šie karšti troškimai išsipildė, nepraėjus net savaitei 
Tačiau tie, kurie šito geidė, pasidarė dar nelaimingesni ir dar 
liūdnesni, negu pirma. Taip jau būna: kiekviename džiaugs- 
me slypi nelaimės užuomazga. 

Taigi, Žerveza daugiau nebesijuokė Žakui Obri į akis. Jei 
prisimenate, studentas to karštai geidė. Žakas Obri surado 
paauksuotą talismaną, kuris suminkštino vėjavaikės merginos 
širdį. Tą talismaną, žiedelį su dviem sujungtom rankom, nu- 
kaldino pats Benvenutas. 

Beje, nuo mūšio dienos Žakas Obri nepaprastai pamilo Flo- 
rencijos menininką už jo atvirumą ir neišsenkančią. energiją. 
Negirdėtas dalykas! — jis nepertraukdavo Čelinio kalbos. Stu- 
dentas žiūrėdavo į Benvenutą ir klausydavosi su pagarba, ko 
niekaip negalėjo sulaukti jo mokytojai. Jis entuziastingai ža- 
vėjosi Čelinio kūriniais ir, nors nebuvo didelis žinovas, kalbėjo 
nuoširdžiai ir karštai. Antra vertus, Čeliniui patiko Žako prie- 
raiša, drąsa ir linksmas būdas. Žaisdamas muštuką, Žakas su- 
gebėdavo puikiai gintis, tačiau visada pralošdavo; be to, jis 
pajėgdavo ištuštinti ne vieną taurę vyno. Žodžiu, auksakalys 
ir studentas tapo geriausiais draugais pasaulyje, ir Čelinis, bū- 
damas dosnus, nes žinojo, kad jo turtai neišsenkami, vieną 
dieną privertė Žaką paimti tą žiedelį, nukaldintą taip nuostabiai, 
kad jis vietoje obuolio būtų sugundęs Ievą ir sugadinęs gerą 
Tetidės ir Pelėjaus vestuvių nuotaiką. 

Rytojaus dieną, po to, kai žiedas iš Žako Obri rankų per- 
ėjo į Žervezos rankas, ji nustojo šaipytis, ir raštininkas at- 
gavo viltį, kad nuo šiolei ji jam priklauso. Vargšas kvailiu- 
kas! Tai jis jai priklausė. 

Išsipildė ir Skoconės noras; jai pasisekė įžiebti Benvenuto 
širdyje pavydo kibirkštėlę. Ir štai kaip visa tai atsitiko. 

Vieną vakarą, kai Skoconė koketuodama ir meilindamasi 
niekaip neįstengė išjudinti šalto ir rimto mokytojo, ji, savo 
ruožtu, taip pat dėjosi rimta ir kreipėsi į Benvenutą: 

— Benvenutai, atrodo, jūs visai pamiršote savo pažadus. 

— Kokius pažadus, miela mažyte? — pasiteiravo Benvenu- 
tas, žiūrėdamas į lubas, tarsi jose ieškotų atsakymo į jos prie- 
kaištus. 

— Argi jūs bent šimtą kartų nežadėjote manęs vesti? 

— Nepamenu,— atsakė Benvenutas. 

— Nepamenate? 

-— Ne. Atrodo, vieną sykį tau pasakiau: „Pažiūrėsime.“ 

— Na, taip nieko ir nepamatėte? 

— Pamačiau. 

— Ką pamatėte? 

— Kad aš dar per jaunas, Skocone, ir šiuo metu galiu būti 
tik tavo mylimasis. Apie tai pakalbėsime kiek vėliau. 

— O aš, pone, ne tokia jau kvaišelė, negaliu tenkintis vien 
neaiškiais pažadais ir visą amžių laukti. 

— Daryk, kaip nori, mažyte, ir jei labai skubi — ženk pir- 
myn. 

— Bet kodėl gi pagaliau jūs taip vengiate vedybų? Kas 
nuo to pasikeis jūsų gyvenime? Jūs tik padarysite laiminga 
vargšę mergaitę, kuri jus myli, štai ir viskas! 

— Kas nuo to pasikeis mano gyvenime, Skocone? — rimtai 
pakartojo Benvenutas.-— Matai tą žvakę, kuri vos vos apšvie- 
čia šią didžiulę salę; štai aš gesikliu pridengsiu dagtį, ir staiga, 
matai, aplink naktis. Vedybos -- tai tas gesiklis. Uždek žvakę, 
Skocone, nekenčiu tamsos. 

— Suprantu! — gyvai sušuko Skoconė, apsipildama ašaro- 
mis.— Jūs pernelyg įžymus ir nenorite, kad jūsų vardą nešio- 
tų kažkokia menka mergiotė, atidavusi jums savo sielą, savo 
gyvenimą, visa, ką tik turėjo, kuri pasiruošusi dėl jūsų bet 
ką ištverti, kuri tik per jus ir gyva, ir myli vien tik jus... 

— Aš visa tai žinau, Skocone, ir, patikėk mano žodžiu — 
esu be galo tau dėkingas. 

— Kuri prisirišo prie jūsų, — neatlyžo Skoconė,— kaip be- 
galėdama ir stengėsi nuskaidrinti jūsų vienatvę, kuri, žinoda- 
ma jūsų pavydą, niekad nežvilgčiojo į nuostabias šaulių ir 
heroldų kavalkadas, niekados nesiklausė švelnių meilės žodelių, 
kurių netgi čia netrūko. 

— Netgi čia? — pertraukė ją Benvenutas. 

— Taip, čia! Netgi čia, girdite? 

— Skocone,— sušuko Benvenutas,— tikiuosi, kad ne mano 
pameistrys drįso taip įžeisti savo mokytoją! 

— Ir jis vestų mane, jei tik panorėčiau,— varė savo Sko- 
conė, kuri Čelinio pyktį palaikė pavydu, kilusiu iš meilės. 

— Sakyk, Skocone, kas tas niekšas? Tikiuosi, ne Aska- 
nijas? 

— Yra čia vienas žmogus, jis šimtą kartų man kartojo: 
„Katerina, mokytojas jus apgaudinėja, jis niekados jūsų neves, 
nors jūs tokia gera ir graži — jis pernelyg išdidus. O, jei jis 
mylėtų jus taip, kaip aš jus myliu, arba jei jūs mylėtumėte 
mane taip, kaip mylite jį!“ 

— Sakyk vardą, išdaviko vardą! — sušuko įsiutęs Benve- 
nutas. 

— Tik aš jo neklausydavau,— kalbėjo sužavėta Skoconė.— 
Anaiptol, jis veltui šnibždėjo savo saldžius žodelius; aš net 
pagrasinau jam viską pasakysianti jums, jei tik nesiliaus. Vien 
jus temylėjau, buvau akla, ir dėl to gerbėjas nieko nepasiekė, 
veltui nuėjo jo meilios kalbos ir žvilgsniai. Taip, taip, dėki- 
tės abejingas, dėkitės, kad netikite manimi, ir vis dėlto tai 
tiesa! 

— Netikiu tavimi, Skocone,— tarė Benvenutas, puikiai su- 
pratęs, kad šitaip veikdamas nesužinos varžovo vardo. 

— Kaip tai netikite? — sušuko suglumusi Skoconė. 

— Netikiu. 

— Ar tik nemanote, kad meluoju? 

— Manau, kad klysti. 

—- Ką, jūsų manymu, manęs ir mylėti nebegalima? 

— Aš to nesakau. 

— Bet galvojate? 

Benvenutas šyptelėjo, nes pamatė, kad rado tinkamą prie- 
monę ir privers Kateriną prasitarti. 

— Ir vis dėlto jis myli mane, gryna teisybė,— varė savo 
Skoconė. 

Benvenutas vėl dėjosi abejojąs. 

— Ir dar kaip myli! Jūs niekados taip nesugebėjote ir ne- 
sugebėsite, įsidėmėkite, pone! 

Benvenutas pratrūko kvatotis. 

— Būtų nuostabu sužinoti, kas tas nuostabusis Medoras. 

— Jis visai ne Medoras,— atsakė Katerina. 

— Tai kuo gi jis vardu? Amadisasį 

— Ir ne Amadisas. Jis vardu... 


— Galaoras? 
— Pagolas, jei jums taip jau rūpi jo vardas! 
— Aha... vadinasi, ponas Pagolas!..— sumurmėjo Čelinis. 


— Taip, ponas Pagolas! — atšovė Skoconė, įsižeidusi dėl pa- 
niekinančio Čelinio tono, kuriuo jis ištarė varžovo vardą.— 
Šaunus vaikinas, iš geros šeimos, rimtas, ne triukšmadarys, pa- 
maldus ir bus nuostabus vyras. 

— Tu taip manai, Skocone? 

— Taip, manau... 

— Ir tu jam nė karto nedavei jokių vilčių?.. 

— Aš jo net neklausydavau. O, kokia buvau kvaiša! Bet 
dabar... 

— Tavo teisybė, Skocone, išklausyk jį ir atsakyk. 

— Kaip tai? Ką jūs čia šnekate? 

— Sakau, kad tu turi išklausyti jo meilius žodelius ir jo 
neatstumti. Visa kita — mano reikalas. 

— Bet... 

— Būk rami, aš kai ką sugalvojau. 

— Na ką gi! Ir vis dėlto tikiuosi, jūs to vargšelio labai 
žiauriai nenubausite. Kai jis sako: „Aš myliu jus“, atrodo, kad 
nuodėmes išpažįsta. Jei taip jau norite, iškrėskite jam kokį 
pokštą, tik be špagos. Pasigailėkite jo. 

— Tu liksi kerštu patenkinta, Skocone, nes kerštas bus tau 
naudingas. 

— Kaipgi? 

— Jis išpildys vieną tavo troškimą. 

-—- Ką norite tuo pasakyti, Benvenutai? 

— Tai mano paslaptis. 

— O, kad jūs žinotumėte, koks juokingas jo veidas, kai 
jis stengiasi būti švelnus, — neatlyžo išdykėlė Skoconė, kuri 
nesugebėdavo išbūti liūdna nė penkių minučių.— Vadinasi, pik- 
čiurha, jums dar ne visai tas pats, ar meilinasi kas nors, ar 
ne jūsų linksmuolei? Jūs vis dar mylite vargšelę Skoconę? 

— Taip. Bet su Pagolu elkis taip, kaip sakiau, ir tiksliai 
vykdyk visus mano nurodymus. 

— O, nebijokite, aš moku apsimesti nė kiek ne blogiau, ne- 
gu kiti. Kai tik jis man užgiedos: „,„Na kaip, Katerina, jūs vis 
dar tokia žiauri?“, atsakysiu: „Kaip, jūs ir vėl tą patį, ponas 
Pagolai?“, bet, suprantama, nelabai piktai ir kiek padrąsinančiai. 
Kai jis pamatys, kad nepykstu, įsivaizduos esąs pasaulio nu- 
galėtojas... O jūs, ką jūs jam padarysite, Benvenutai? Kada 
pradėsite jam keršyti? Ar ilgai tai užtruks? Bus linksma? Mes 
pasijuoksime? 

— Pasijuoksime,— atsakė Benvenutas. 

—- O jūs mane visą laiką mylėsite? 

Benvenutas pabučiavo ją į kaktą, ir tai buvo geriausias 
atsakymas, nes jis pasako viską ir nepasako nieko. Vargšelė 
Skoconė neabejojo, kad Čelinio bučinys buvo jo keršto pra- 
džia. 

Vikontas de Marmanis, kaip ir troško, surado Benvenutą 
vieną. Štai kaip visa tai atsitiko. 

Paskatintas prevo pykčio, suerzintas ponios d'Etamp pa- 
niekos ir, svarbiausia, nepasotinamo šykštumo genamas, vikon- 
tas, dviejų samdytų žmogžudžių lydimas, nusprendė užpulti 
liūtą jo urve ir tam tikslui pasirinko šventojo Eligijaus die- 
ną — auksakalių korporacijos šventę, kada dirbtuvė bus tuščia. 
Taigi, jis ėjo krantine, aukštai iškėlęs galvą, jo širdis smarkiai 
plakė, o per dešimt žingsnių sekė abu samdyti žmogžudžiai. 

— Štai, — pasigirdo netoliese balsas,— štai jaunas gražus 
senjoras eina į meilės pasimatymą: drąsi išvaizda — damai, abu 
drabantai — jos vyrui. 

Marmanis atsigręžė, manydamas, kad taip juokauja kas 
nors iš jo draugų, bet pamatė tik kažkokį nepažįstamą vyriškį, 
ėjusį ta pačia kryptimi; vikontas buvo tiek paskendęs savo 
mintyse, kad lig šiol jo nepastebėjo. 

— Einu derybų, kad mano teisybė, šaunusis bajore,— per- 
ėjo nepažįstamasis nuo monologo prie dialogo.—- Statau savo pi- 
niginę prieš jūsų, net nežinodamas, kas joje yra... bet man 
vis tiek... taigi, einu lažybų, kad traukiate laimės ieškoti. 
O, nieko nesakykite, apie meilės reikalus neverta malti liežu- 
viu, tai jūsų pareiga. Aš vadinuos Žakas Obri, esu -studentas 
ir dabar skubu į pasimatymą su savo mergina, Žerveza Filipo, 
gražia mergaite, bet, tarp mūsų kalbant, kelmiškai dorovinga; 
beje, prieš žiedą ji neatsilaikė; tiesa, žiedas — tikras stebuk- 
las, nuostabaus darbo brangenybė, paties Benvenuto Čelinio nu- 
kaldintas, ką ir besakyti! 

Lig šiol vikontas de Marmanis beveik nesiklausė akiplėšos 
plepio pasakojimo ir net nesiruošė jam atsakyti. Bet, išgirdęs 
Benvenuto Čelinio vardą, tuoj sukluso. 

— Benvenuto Čelinio darbo? Po velnių! Pernelyg jau kara- 
liška dovana studentui... 

— Na, supraskite, brangusis barone... Tarp kitko, jūs ba- 
ronas, grafas ar vikontas? 

— Vikontas,— atsakė Marmanis, kandžiodamas lūpas: taip 
jį siutino tas akiplėšiškas studento familiarumas. Tačiau vikon- 
tui knietėte knietėjo, ar nepavyks ištraukti įdomių žinių apie 
Čelinį. 

— Patys suprantate, brangusis vikonte, kad aš jo nepirkau. 
Nors širdimi esu menininkas, tačiau tokiems niekniekiams pi- 
nigų nešvaistau. Jį man padovanojo Benvenutas; čia padėka 
už tai, kad pereitą sekmadienį pagelbėjau atimti iš prevo 
Didįjį Nelį. 

— Vadinasi, jūs Čelinio draugas? — pasiteiravo Marmanis. 

— Nuoširdžiausias draugas, vikonte, ir didžiuojuosi tuo! 
Tarp mūsų kalbant, draugas visam gyvenimui, iki grabo lentos, 
suprantate? Jūs, be abejo, irgi jį pažįstate? 

— Taip. 

— Jums tai tikra laimė. Nuostabus talentas, ar ne, mielasis? 
Atleiskite, kad sakau jums „mielasis“, bet toks jau mano įpro- 
tis; be to, aš irgi Manausi esąs kilmingas. Bent taip jau tėvui 
kiekvieną sykį tvirtindavo mano motutė, kai tas ją kuldavo. 
Taigi, kaip jau minėjau, esu didelis žymiojo Benvenuto ger- 
bėjas, patikėtinis, brolis, o tuo pačiu visi jo draugai — mano 
draugai, jo priešai — mano priešai, nes didžiajam menininkui 
priešų nestinga. Visų pirma — ponia d'Etamp, paskui Paryžiaus 
prevo, senas kvailys, po to kažkoks ilgšis Marmanis, jūs tik- 
riausia jį pažįstate... Sklinda kalbos, kad jis nori užgrobti 
Didįjį Nelį. Velniai rautų, sutiksim jį kaip reikiant! 

— Vadinasi, Benvenutas žino apie jo kėslus? — pasiteiravo 
Marmanis, kurį smarkiai sudomino studento žodžiai. 

— Jį įspėjo, bet... tsss! Nėra ko apie tai kalbėti, tegu tas 
Marmanis gauna, ką nusipelnė. 

— Sprendžiant iš visko, Benvenutas pasiruošęs? — pasitei- 
ravo vikontas. 

— Pasiruošęs? Benvenutas, apskritai, visada pasiruošęs. Kiek 
sykių jį bandė nužudyti ten, jo tėvynėje, ir, garbė dievui, lig 
šiol jam pavykdavo išsipinklioti. 

— O ką jūs turite omeny sakydamas, jog jis pasiruošęs? 

— Žinoma, įgulos, kaip tas bailys prevo, jis neturi; anaip- 
tol, šiuo metu jis vienut vienas, nes visi pameistriai išėjo pasi- 
linksminti į Vanvrus. Aš ketinau nueiti šiandien su juo, su 
mieluoju Benvenutu, sulošti muštuko partiją. Tačiau, deja, 
pasirodė, kad Žerveza yra didžiojo meistro varžovė, ir, savaime 
suprantama, — jums tas taip pat aišku, — gavau pasirinkti Žer- 
vezą. 

— Tokiu atveju, aš eisiu jūsų vietoj, — pareiškė Marmanis. 

— Puiku, eikite, padarysite gerą darbą. Eikite, brangusis 
vikonte, ir perduokite mano draugui Benvenutui, kad aš jį 
aplankysiu šį vakarą. Žinokite: reikia garsiai pabelsti tris kar- 
tus, tai sutartinis ženklas. Šių atsargumo priemonių Benvenutas 
ėmėsi dėl to ilgšio Marmanio, kuris, atrodo, nori iškrėsti me- 
nininkui kokį nors biaurų pokštą. Ar jūs jo kartais nepažįstate, 
to vikonto de Marmanio? 

— Nepažįstu. 

— Gaila! Bent būtumėte pasakęs, kaip jis atrodo. 

— Kam jums reikia? 

— Na, jei sutikčiau, tai parodyčiau, iš kur kojos dygsta. 
Pats nežinau kodėl, bet, patikėkite, brangusis, nors to jūsų Mar- 
manio nesu nė matęs, man jis toks šlykštus, kad, jei tik jis 
pakliūtų man į nagus, tai jau pakratyčiau kaip reikiant. Tačiau 
atleiskite, mes jau prie Augustiniečių bažnyčios, ir gausiu su 
jumis atsisveikinti... Beje, tarp kitko, kuo jūs vardu, bran- 
gusis? 

Vikontas nuėjo, tarsi nebūtų išgirdęs klausimo. 

— Aha! — tarė Žakas Obri, žiūrėdamas jam įkandin.— At- 
rodo, mielas vikonte, jūs trokštate išsaugoti inkognito! Štai 
kur tikras riteris arba aš nieko apie tai neišmanau! Kaip jums 
patinka, mielasis vikonte, kaip jums patinka... 

Žakas Obri susibruko rankas į kišenes ir, kaip paprastai, 
krypuodamas ir švilpiniuodamas dainelę, pasuko į Batuaro gat- 
vę, kurios gale gyveno Žerveza. 

Vikontas de Marmanis keliavo toliau į Didįjį Nelį. 


Iš tikrųjų Žako Obri žodžiai pasitvirtino: Benvenutas buvo 
vienas, Askanijas nežinia kur klaidžiojo svajodamas, Katerina 
kartu su ponia Ruperta nuėjo aplankyti draugės, o pameist- 
riai šventė šv. Eligijaus dieną Vanvruose. 

Mokytojas triūsė sode prie molinio milžiniškos Marso sta- 
tulos modelio, kurio didžiulė galva kilo virš Didžiojo Nelio 
stogų ir galėjo matyti net Luvrą. Mažasis Žanas, tą dieną sto- 

vėjęs sargyboje prie durų, suklaidintas sutartinio Marmanio 
beldimo, palaikė jį draugu ir įleido kartu su abiem drabantaišs. 

Nors Benvenutas ir nedirbo apsišarvojęs kaip Ticianas, bet 
užtat buvo su špaga prie šono ir muškieta po ranka kaip Sal- 
vatoras Rosa. Marmanis pamatė, kad nedaug ką laimėjo, už- 
klupęs Čelinį vieną, nes jis tiesiog sutiko ginkluotą žmogų. 

Vikontas, nors ir išsigando, bet pasistengė neparodyti bai- 
mės, ir kai Čelinis įsakmiai, lyg kirviu įkirtęs, paklausė, ko jis 
atvykęs, akiplėšiškai atrėžė: 

— Su jumis jokių reikalų neturiu. Vadinuosi vikontas de 
Marmanis, esu karaliaus sekretorius, o štai karaliaus įsaky- 
mas, — pridūrė jis ir pakėlė virš galvos raštą, — kuriuo man 
duodama teisė užimti dalį Didžiojo Nelio. Taigi, aš ir atėjau 
duoti parėdymą sutvarkyti man priklausančią rūmų dalį pagal 
mano skonį. Nuo šiolei ten gyvensiu. 

Taip taręs, Marmanis, drabantų lydimas, pasuko link pilies 
durų. 

Benvenutas pagriebė muškietą, kuri, kaip jau minėjome, vi- 
sada būdavo jam po ranka, ir vienu šuoliu atsidūrė ant prie- 
bučio. 

— Nė iš vietos! — sušuko jis siaubingu balsu ir ištiesė de- 
šinę ranką į Marmanį— Dar vienas žingsnis — ir krisite ne- 
gyvas! 

Vikontas iš tiesų sustojo kaip įbestas, nors, sprendžiant iš 
ankstesnių jo kalbų, skaitytojai tikriausia laukė įnirtingo mūšio. 

Yra žmonių, kurie net ir nenorėdami būna kitiems baisūs. 
Vienas jų žvilgsnis, mostas, išvaizda kelia kažkokį nesupran- 
tamą siaubą, tarsi tas Žvilgsnis, Mostas ar išvaizda būtų paties 
liūto. Jų išorė sukelia baimę, o jėgą pajunti iš karto ir iš toli. 
Kai jie trypteli koja, suspaudžia kumštį, suraukia antakius, kai 
suvirpa jų šnervės — susvyruoja net patys didžiausi drąsuoliai. 
Užtenka stambiam plėšrūnui, užpultam gaujos mažų, pašiaušti 
keterą ir suriaumoti, ir jie visi ima drebėti. Minėti žmonės pa- 
vojingi. Drąsuoliai atpažįsta juose save ir, nors slapta nerimau- 
dami, žengia pirmyn. Silpnieji, drovūs, bailiai, išvydę juos, 
dreba ir traukiasi atgal. 

Marmanis, kaip jau skaitytojas galėjo atspėti, nebuvo drą- 
suolis, o Benvenutas atrodė pavojingas. Todėl vikontas, išgirdęs 
baisiojo auksakalio balsą ir pamatęs, kad Benvenutas didingai 
ištiesė ranką, suprato, kad muškieta, špaga ir durklas neišgelbės 
nei jo, nei abiejų samdinių. Be to, mažasis Žanas, pamates, jog 
mokytojui gresia pavojus, stvėrė ilgą ietį. 

Marmanis pajuto, kad žaidimas pralaimėtas ir kad jam labai 
pasiseks, jei pavyks dabar-ištrūkti gyvam ir sveikam iš to šir- 
šių lizdo, į kurį pats įlindo. 

— Na jau, na jau, pone juvelyre,— tarė jis.— Mes tik no- 
rėjome sužinoti, ar paklūstate jo didenybės įsakymams. Jūs 
nevykdote jų, nenorite jų pripažinti! Puiku! Mes kreipsimės 
į tą, kuris mokės jus priversti. Tik nesitikėkite, kad kompromi- 
tuosime save prasidėdami su jumis. Labanakt! 

— Labanakt! — atsakė Benvenutas, prapliupdamas savo už- 
krečiančiuų juoku.— Žanai, išlydėk tuos ponus. 

Vikontas ir abu jo drabantai išėjo iš Didžiojo Nelio sugė- 
dinti: trise pabūgo vieno, o išlydėjo juos berniukas. 

Taip liūdnai pasibaigė vikonto troškimas: „O, kad aš už- 
klupčiau Benvenutą vieną!“ 

Gyvenimas jį apgavo kur kas žiauriau negu Žaką Obri ir 
Skoconę: šie bent jau ne iš karto pajuto ir kol kas dar nema- 
tė likimo ironijos. Mūsų vikontas buvo kaip reikiant įsiutęs. 

„Ponios d'Etamp teisybė,-- galvojo jis,— ir man teks pasi- 
naudoti jos patarimu. sulaužyti špagą ir išgaląsti durklą. Tei- 
singai sakoma apie Čelinį — tai tikras velnias. Nekantrus, nesu- 
kalbamas. Aiškiai išskaičiau jo akyse, kad, žengęs dar žings- 
nį, mirsiu. Bet pralaimėjus lieka revanšas. Laikykitės, pone 
Benvenutai, stipriai laikykitės!“ 

Ir jis užsipuolė samdinius, nors šie buvo matę ir šilto, ir 
šalto ir norėjo garbingai uždirbti pinigus — užmušti arba kristi 
kovoje. Atsitraukdami jie tik vykdė šeimininko įsakymą. Dra- 
bantai pažadėjo, kad pasala bus sėkmingesnė, tačiaų Marmanis, 
gindamas savo autoritetą, pareiškė jiems, kad niekas kitas, 
o tik jie kalti dėl nesėkmės ir kad pasaloje jis nedalyvausiąs — 
tegu patys išsisuka, kaip išmano. Samdiniai, beje, tik to ir te- 
norėjo. 

Paskui, pataręs jiems patylėti apie šį žygį, Marmanis nuke- 
liavo pas Paryžiaus prevo ir pasakė jam, kad galutinai nuspren- 
dė suvesti sąskaitas su Benvenutu tą dieną, kai šis su nemaža 
pinigų suma ar kokiu vertingu daiktu užklys į kokią tuščią ir 
nuošalią gatvę. Tada visi pamanys, kad Benvenutą nužudė 
vagys. 

Dabar mums belieka sužinoti, kokį skausmą sukėlė poniai 
d'Etamp, Askanijui ir Čeliniui jų išsipildę troškimai. 

Šešioliktas skyrius 
DVARAS 


Tuo tarpu Askanijas baigė piešti leliją ir gal iš smalsumo, 
gal iš potraukio, kurį nelaimingieji jaučia tiems, kurie jų gaili, 
nedelsdamas nukeliavo į d'Etamp rūmus. Buvo maždaug antra 
valanda po vidudienio, ir hercogienė kaip tik tuo metu sėdėjo 
apsupta dvariškių, visai kaip tikram dvare. Kaip Luvro durys 
buvo visada atviros Čeliniui, taip d'Etamp rūmai — Askanijui. 
Durininkas jį tučtuojau įleido į laukiamąjį, paskui nuėjo pra- 
nešti hercogienei. Hercogienė krūptelėjo iš džiaugsmo, pagal- 
vojusi, kad jaunuolis pamatys ją visoje jos didybėje, ir tyliai 
davė kažkokius nurodymus Izabo, savo patikimai kambarinei. 
Izabo nuėjo pas Askaniją, netarusi nė žodžio paėmė jį už 
rankos, įvedė į koridorių ir, kilstelėjusi portjerą, pastūmėjo 
pirmyn. Askanijas atsidūrė hercogienės priimamajame, tiesiai 
už vietinės valdovės fotelio, o ji, pajutusi, kad jaunuolis šalia, 
labiau iš keisto ją apėmusio virpulio, negu iš portjeros kruste- 
lėjimo, per petį jam ištiesė pabučiavimui savo dailią rankutę. 

Gražioji hercogienė, kaip jau minėjome, buvo apsupta dau- 
gybės dvariškių. Iš dešinės sėdėjo hercogas Medina-Sidonija, 
Karolio Penktojo pasiuntinys, iš kairės — ponas de Monbrionas, 
Karolio Orleaniečio, antrojo karaliaus sūnaus, auklėtojas, liku- 
sieji buvo susėdę pusračiu prie jos kojų. 

Čia susirinko ne tik žinomiausi karalystės asmenys, karo 
vadai, politiniai veikėjai, teismo pareigūnai, menininkai, bet 
ir protestantų partijos, kurią ponia d Etamp slapčia globojo, 
vadai; visi tie didikai tapo favoritės dvariškiais. Vaizdas buvo 
tikrai didingas ir pradžioje netgi akinantis. Pokalbį gyvino pa- 
šaipios pastabos apie dofino favoritę Dianą de Puatje, su ku- 
ria ponia d Etamp buvo piktuoju. Ana beveik nedalyvavo tame 
žodžių kare ir tik retkarčiais, tarsi netyčia, tardavo: ,Liauki- 
tės, liaukitės, ponai, pakaks apkalbinėti Dianą, kad kokios, En- 
dimionas užsirūstins“, arba: ,„Vargšelė ponia Diana ištekėjo 
tą dieną, kai aš gimiau.“ 

Be tų pastabų, kurias ji įterpdavo į bendrą pokalbį, ponia 
d Etamp šnekučiavosi tik su abiem kaimynais; ji kalbėjo tyliai, 
labai gyvai, bet, tarp kitko, gana garsiai, kad ją girdėtų Aska- 
nijas, kukliai stovintis nuošaly, kiek sutrikęs nuo tokios dau- 
gybės įžymių dvariškių. 

— Taip, pone Monbrionai, — patikliai šnibždėjo gražioji 
hercogienė kaimynui iš kairės, — jūsų mokinys privalo tapti 

puikiu valdovu; matote, jis ir yra mūsų būsimasis karalius. Aš 
trokštu garbės tam brangiam berniukui ir jau dabar kuriu jam 
nepriklausomą karalystę, nes, jei dievas atimtų iš mūsų jo tė- 
vą, tai Prancūzijos karaliumi pasidarys Henrikas II, o, kalbant 
tarp mūsų, jis pasigailėtinas valdovas. Tebūnie taip! Mūsų ka- 
ralius bus prancūzų karalius, o jo vyresniam broliui paliksime 
Dianą ir Paryžių. Bet mes išsivešime kartu su mumis, kartu su 
mūsų Karoliu, Paryžiaus širdį. Dvaras bus ten, kur būsiu aš, 
pone Monbrionai. Aš perkelsiu saulę, mes turėsime didžius dai- 
lininkus, kaip Primatičis, žŽavingus poetus, kaip Klemanas Maro; 
štai jis ten kuičiasi tylomis kamputyje, ir tai tikras įrodymas, 
kad jam norisi perskaityti mums savo eiles. Visi tie žmonės 
širdies gilumoje daugiau garbėtroškos, negu savanaudžiai, ir 
labiau trokšta garbės, negu pinigų. Jie priklausys ne tam, ku- 
ris turtingesnis, bet tam, kuris apipils juos neišsenkančiais pa- 
gyrimais. Ir tas, kuriam jie bus atsidavę, išgarsės amžiams, nes 
savo spindesiu jie nušvies miestą, priglaudusį jų garbę. Doti- 
nas mėgsta vien turnyrus, ką gi, tegu jis pasilieka sau ietis 
ir špagas, 0 mes imsimės plunksnos ir teptuko. O, būkite ramus, 
pone de Monbrionai, aš niekados neleisiu pirmauti Dianai, bū- 
simai karalienei. Tegu kantriai laukia, kol laikas ar atsitiktinu- 
mas atneš jai valdžią; aš gi dukart sau ją pasidarysiu... O ką 
jūs galite pasakyti apie Milano hercogystę? Jūs ten būtumėte 
ne taip jau toli nuo savo Ženevos draugų; taip, taip, žinau, 
kad jūs neabejingas naujam Vokietijos mokymui. Šš... mes dar 
apie tai pakalbėsime, ir aš kai ką papasakosiu, kas jus gerokai 
nustebins. Juo blogiau! Kodėl ponia Diana ėmėsi globoti ka- 
talikus? Ji globoja, aš priešinuosi — štai ir viskas! 

Sulig šiais žodžiais ponia d'Etamp valdingai mostelėjo ran- 
ka ir, metusi reikšmingą žvilgsnį, užbaigė slapčiomis šnibždė- 
4is su Karolio Orleaniečio auklėtoju, baisiai jį nustebinusi. Jis 
norėjo kažką atsakyti, bet hercogienė jau pasisuko į hercogą 
de Medina-Sidonija. 

Mes jau minėjome, kad Askanijas viską girdėjo. 

— Na kaip, pone pasiuntiny,— tarė ponia d'Etamp,— impe- 
ratorius pagaliau ryžosi pereiti Prancūziją? Tiesą sakant, jis 
kitaip ir negali išsisukti — nori nenori, o tenka ieškoti sekles- 
nės brastos! Jei eis kitur — pusbrolis, Henrikas VIII, be didelio 
sąžinės graužimo nučiups jį; jei jis paspruks nuo anglų, paklius 
turkams į nagus, o kelionei sausuma priešinsis protestantų val- 
dovai. Nieko neveiksi. Tenka keliauti per Prancūziją arba ryž- 
tis didžiulei aukai — atsisakyti nubausti Gento gyventojus, jo 

brangiuosius tėvynainius. Juk mūsų didysis imperatorius Karo- 
lis — Gento pilietis. Beje, tai buvo galima pastebėti, kai jis 
neparodė reikiamos pagarbos jo karališkajai didenybei. Štai 
dėl ko, pone Medina, jis šiandien ir yra toks nedrąsus ir įtarus. 
O, mes puikiai jį suprantame! Jis bijosi, kad Prancūzijos kara- 
lius neatkeršytų už Ispanijos kalėjimą ir kad Paryžiaus kali- 
niui netektų sumokėti likusios Eskurialo belaisvio išpirkos da- 
lies. O, dieve mano! Tegu nusiramina. Jeigu jau jam nepasie- 
kiamas mūsų riteriškas kilnumas, tai bent, tikiuosi, jis yra 
apie jį girdėjęs. 

— Be abejo, ponia hercogiene,— atsakė pasiuntinys.— Mums 
gerai žinomas Pranciškaus I kilnumas, kai jis veikia vienas. 
Bet mes bijomės... 

Hercogas stabtelėjo. 

— Jūs bijotės patarėjų, tiesa? — suprato jo mintį herco- 
gienė.— Štai kas! Taip, taip, puikiai žinau, kad žodis, kurį iš- 
taria gražios lūpytės, ištaria sąmojingai ir kiek pašaipiai, ne- 
gali neturėti įtakos karaliaus nuomonei. Jūsų reikalas numatyti 
šitai, pone pasiuntiny, ir imtis atsargumo priemonių. Pagaliau 
jūs tikriausiai turite neribotus įgaliojimus, o jei ir ne juos — 
tai tuščią popieriaus lapą su parašu, į kurį galima daug, labai 
daug įrašyti. Mes neblogai žinome, kaip tai daroma. Studijavo- 
me diplomatiją, ir aš netgi prašiau karalių paskirti mane pa- 
siuntiniu, nes jaučiu potraukį diplomatijai. Taip, puikiai supran- 
tu, kaip sunku bus Karoliui Penktajam atiduoti dalį imperijos 
kaip išpirką už save ar kaip neliečiamybės laidą. Antra vertus, 
Flandrija — gražiausias jo karūnos papuošalas, jo senelės iš 
motinos pusės, Marijos Burgundietės, palikimas, ir sunku vienu 
plunksnos brūkštelėjimu atsisakyti protėvių palikimo, ypač, kai 
tas palikimas iš didelės hercogystės gali virsti nedidele monar- 
chija. Bet, dieve mano, kam visa tai kalbu! Politika aš biau- 
riuosi. Sakoma, kad ji kenkia grožiui. Aš, suprantama, kalbu 
apie moteris. Tiesa, kartais be jokio tikslo lepteliu kokį žode- 
lį apie valstybės reikalus, bet jei tik jo didenybė ima primyg- 
tinai reikalauti ir nori išsamiau sužinoti mano nuomonę, aš 
jį imu prašyti nesileisti į nuobodžias kalbas, o kartais net pa- 
bėgu, palikusi jį mąstyti. Jūs, toks apsukrus diplomatas, pui- 
kiai pažįstąs žmones, ko gero, pasakysite, kad būtent nejučia 
mesti žodeliai ir išleidžia daigus žmonių, panašių į karalių, min- 
tyse, ir kad tie Žodžiai, kuriuos, rodos, jau nunešė vėjas, turi 
beveik visada žymiai daugiau įtakos, negu ilgos kalbos, kurių 
niekas nesiklauso. Gal ir taip, pone Medina, gal ir taip... Aš 

viso labo tik silpna moteris, man rūpi tik parėdai ir visokie 
niekučiai, ir jūs tūkstantį -kartų geriau išmanote apie tuos rim- 
tus dalykus, negu aš. Bet kartais ir liūtui tenka prašyti pagal- 
bos pas skruzdę, o valtis gali išgelbėti skęstančio laivo įgulą. 
Mes gyvename žemėje, pone hercoge, ir galime suprasti vienas 
kitą, bet svarbiausia, kaip pasiekti šito savitarpio supratimo. 

— Jei jūs pageidaujate, ponia,— atsakė pasiuntinys,— vik- 
riai sutvarkysime šį reikalą. 

— Kas daug duoda — daug ir gauna, — kalbėjo hercogienė, 
vengdama tiesaus atsakymo.— Mano moteriškas instinktas ver- 
čia patarti Pranciškui I daryti didžius ir kilnius poelgius, bet 
dažnai instinktas susikerta su protu. Savaime suprantama, rei- 
kia taip pat galvoti ir apie interesus, Prancūzijos interesus. Bet 
aš pasitikiu jumis, ponas Medina; trumpai sakant, manau, kad 
imperatorius pasielgs teisingai, pasikliovęs karaliaus garbės Žo- 
džiu. 

— O, jei jūs palaikytumėte mus, ponia, jis nė kiek nedve- 
jotų! 

— Maestre Klemanai Maro! — staigiai pertraukė savo pašne- 
kovą hercogienė, tarsi negirdėdama jo šūktelėjimo.-- Maestre 
Klemanai Maro, ar nesukūrėte kartais kokio mielo madrigalo 
ar skambaus soneto? Ar nepadeklamuotumėte mums? 

— Ponia,— atsakė poetas,— sonetai ir madrigalai -—- tai tik 
gėlės po jūsų kojomis, kurios pražysta jūsų nuostabių akių 
saulėje. Žiūrėdamas į jas, ką tik sukūriau dešimteilį. 

— Nejaugi, pone? Na, mes klausome jūsų... O, ponas pre- 
vo! Malonu matyti. Atleiskite, kad iš karto jūsų nepastebėjau. 
Ar yra kokių naujienų iš jūsų būsimo žento, mūsų draugo gra- 
fo d Orbeko? 

— Taip, ponia,— atsakė mesiras d'Esturvilis,— jis pranešė, 
kad paskubės sugrįžti, ir, tikiuosi, netrukus jį pamatysime. 

Ponia d'Etamp krūptelėjo, išgirdusi prislopintą atodūsį, bet 
ji net neatsigręžė, ir kalbėjo toliau: 

— Visi džiaugsis jam grįžus... Na, vikonte de Marmani,— 
kalbėjo ji toliau, — radote makštis savo durklui? 

— Ne, ponia, bet aptikau pėdsakus ir dabar žinau, kur ir 
kaip jas rasti... 

— Linkiu sėkmės, vikonte, linkiu sėkmės. .. Jūs pasiruošęs, 
maestre Klemanai? Nekantriai laukiame. 

— Eilės skirtos d'Etamp hercogystei — pranešė Klemanas 


Maro. 

Pasigirdo pritarimo šnabždesys, ir poetas ėmė pompastiškai 
deklamuoti: 


Tampe vadinasi tas slėnis nuostabus, 

Žila senovė per žolynus brenda, 

Ten supas vandenai, ir oras ten kvapus, — 
Bet jo Eladoje jau niekas neberanda: 
Jupiteris, kuris širdis išbando, 

Jį iš Elados Galijon nukėlė, 

Iš pabaigos į pradžią raidę E atkėlė — 
Tampe Etamp vardu nuo šiol žydės — 

Ir įteikė pačiai gražiausiai gėlei, — 
Prancūzijos vaiskiausias perlas ten spindės. 


Ponia d'Etamp paplojo ir nusišypsojo poetui, o paskui ją 
ėmė ploti ir šypsotis visi. 

— Puiku,— tarė ji,— matau, kad kartu su Tampe Jupiteris 
perkėlė į Prancūziją ir Pindarą. 

Taip tarusi, hercogienė pakilo, ja tuoj pat pasekė kiti. Ta 
moteris ne be reikalo laikė save tikra karaliene, todėl ji di- 
dingu mostu atsisveikino su svečiais, ir šie išeidami žemai jai 
lenkėsi kaip tikrai karalienei. 

— Pasilikite,— tyliai pratarė ji Askanijui. 

Askanijas pakluso. 

Tačiau, visiems išėjus, į jaunuolį atsigręžė ne kupina pa- 
niekos, išdidi karalienė, o nuolanki, mylinti moteris. 

Askanijas, gimęs ne didžiūnų šeimoje, išauklėtas toli nuo 
žmonių, vos ne vienuolyniškoje dirbtuvės prieblandoje, retas 
svečias rūmuose, kur jis kartais lankydavosi su savo mokytoju, 
buvo priblokštas, sutrikęs, apakintas viso to žėrėjimo, gyvumo, 
pokalbių. Askaniją apėmė tarsi koks svaigulys, kai jis išgirdo 
ponią d Etamp taip paprastai ar, teisingiau pasakius, koketiškai 
kalbant apie tokius rimtus planus, kai vienas jos žodis lėmė 
karalių likimą ir karalystės gerovę. Ta moteris, tarsi pati ap- 
vaizda, ką tik dalijo, taip sakant, kiekvienam priklausančią da- 
lį skausmo ar džiaugsmo, viena ir ta pačia ranka žvangino gran- 
dinėmis ir plėšė karūnas. Ir ta moteris, turėjusi didžiausią val- 
džią žemėje, tokia išdidi su kilmingais meilikautojais, eina prie 
jo, žvelgdama mylinčios moters akimis, nuolanki kaip maldau- 
janti vergė: staiga iš paprasto žiūrovo Askanijas virto pagrin- 
diniu veikiančiuoju asmeniu. 

Tarp kitko, koketė hercogienė viską buvo apskaičiavusi ir 
tinkamai paruošusi, kad sukeltų reikiamą įspūdį. Askanijas pa- 

juto, kaip prieš jo paties valią ši moteris užvaldo jei ne jo 
širdį, tai bent protą; jis buvo dar toks vaikas, kad, nenorėda- 
mas rodyti savo sutrikimo, dėjosi esąs šaltas ir griežtas. O, gal 
būt, jam pasirodė, kad tarp jo ir hercogienės, tarsi šešėlis, pra- 
slinko jo tyroji Kolomba, balta suknele ir tauriu veidu. 


Septynioliktas skyrius 
MEILĖ — AISTRA 


— Ponia, — kreipėsi Askanijas į hercogienę d'Etamp, — jūs 
man užsakėte leliją, atmenate? Ir liepėte atnešti eskizą, kai 
tik jis bus baigtas. Aš baigiau piešinį šįryt — štai jis. 

— Nėra ko skubėti, Askanijau,— tarė hercogienė, vylingai 
šypsodama.— Sėskitės pagaliau! Na, kaip jūsų Žaizda, mielas 
mano ligonėli? 

— Aš jau visiškai pagijau, ponia,— atsakė Askanijas. 

— Pagijo petys, o čia?..—tarė hercogienė, grakščiu ir 
jausmingu judesiu pridėdama ranką prie jaunuolio krūtinės. 

— Prašau, ponia, užmirškite tas kvailystes. Man ir taip jau 
pikta ant savęs, kad tada įkyrėjau jūsų šviesybei. 

— O dieve mano! Ko čia varžytis? Kam taip raukyti kak- 
tą? Ko taip griežtai kalbėti? Jums nusibodo visi tie Žmonės, 
tiesa, Askanijau? O ką kalbėt apie mane? Aš jų nekenčiu, 
biauriuosi jais, bet jų bijau. Ak, kaip man magėjo greičiau 
likti vienai su jumis. Matėte, kaip vikriai jų atsikračiau? 

—- Jūsų teisybė, ponia. Aš, vargšas menininkas, visai ne- 
kaip jaučiausi tarp tokių kilmingų ponų. Juk atėjau. tik paro- 
dyti jums leliją. 

— Ak, dieve mano, paskui parodysite, Askanijau,— papurtė 
galvą hercogienė.— Jūs toks šaltas ir niūrus, o juk aš jūsų 
draugas! Anąsyk buvote toks gyvas, toks žavus! Kas jus taip 
pakeitė, Askanijau? Be abejo, jūsų mokytojas ką nors pasakė, 
jis pakęst manęs negali? Kaip jūs galėjote klausytis blogų žo- 
džių apie mane, Askanijau? Na, būkite atviras: kalbėjote su 
juo apie mane, tiesa? Ir jis jums pasakė, kad pasikliauti mani- 
mi pavojinga? Kad mano draugiškume slypi klasta? O gal jis 
net pasakė, kad jus niekinu? Atsakykite gi! 

— Jis pasakė, kad jūs mane mylite, ponia,— tarė Askani- 
jas, įdėmiai žiūrėdamas į hercogienę. 

Ponia d Etamp valandėlę tylėjo; ją užplūdo tūkstančiai prieš- 
taringų minčių. Be abejo, ji troško, kad Askanijas sužinotų apie 


168 


jos meilę, bet norėjo pamažėle jį tam paruošti, o taip pat iš 
lėto, nerodydama, jog jai tas rūpi, sugriauti Askanijo meilę 
Kolombai. Dabar, kai jos pasala buvo atskleista, ji galėjo lai- 
mėti vien tik atvirame mūšyje. Ji tuoj pat ryžosi. 

— Na, taip, — tarė ji, — aš tave myliu. Argi tai nusikaltimas? 
Arba klaida? Negi galima valdyti savo meilę ar neapykantą? 
Tu niekad nebūtum sužinojęs apie mano meilę. Kam man rei- 
kėjo apie ją kalbėti, jeigu tu myli kitą? Bet viską sugriovė 
tas Žmogus, jis tau parodė mano širdį. Jis gerai padarė, Askani- 
jau. Pažvelk į ją ir pamatysi tokią begalinę meilę, kad susi- 
graudinsi. O dabar, Askanijau, žinok,— tu taip pat privalai ma- 
ne pamilti. 


Ana d Etamp, valdingos ir stiprios prigimties moteris, nie- 
kinusi Žmones todėl, kad gerai juos pažinojo, iš nuobodulio vir- 
tusi garbėtroška, turėjo daugybę meilužių, bet nepažinojo, kas 
vyra meilė. Ji suviliojo karalių, admirolas Brionas ją nustebino, 
prafas de Longvalis jai patiko, bet visuose minėtuose meilės 
nuotykiuose dominavo ne širdis, o protas. Ir štai pagaliau ji 
pažino meilę, pirmąją ir tikrą, švelnią ir gilią, tiek kartų šauk- 
tą ir lig šiol nesulauktą. Tačiau pasirodė, jog dėl jos ji turi 
varžytis su kita moterimi. Na, juo blogiau tai moteriai! Ji net 
neįtaria, su kokia nenumaldoma aistra teks kovoti. Savo meilei 
Ana atiduos visą valią, visą širdies jėgą. Ta moteris dar neži- 
no, koks pragaištingas likimas jos laukia, jei ji varžysis su 
hercogiene d'Etamp, hercogiene, kuri niekam neatiduos savo 
Askanijo. Ji vienu žvilgsniu, vienu žodžiu, vienu mostu galėjo 
sutriuškinti bet kokią kliūtį, atsiradusią tarp jos ir mylimojo. 
Štai kokia ji galinga! Taigi, burtai mesti. Nuo šiolei meilei, 
kurią ji skiria Askanijui, ir pavydui, kurį ji jaučia Kolombai, 
tarnaus visas karaliaus favoritės garbės troškimas ir grožis. 

O vargšelė Kolomba tuo metu, gal būt, sėdėjo palinkusi prie 
siuvinio, gal verpė, o gal klūpojo prieš nukryžiuotąjį ir mel- 
dėsi! 

Askaniją tokia nuoširdi, tokia pavojinga meilė ir žavėjo, 
ir viliojo, ir gąsdino. Benvenutas jam sakė, ir Askanijas dabar 
pats suprato, kad tai ne eilinė hercogienės užgaida, bet kovai 
jam trūko ne jėgos, ne, trūko patyrimo, kuris padeda apgauti 
ir pajungti sau priešininką. Jis dar neturėjo nė dvidešimties 
metų, buvo atviraširdis ir nemokėjo apsimesti. Vargšas kūdikis 
įsivaizdavo, kad Kolombos prisiminimas, kad tyros mergaitės 
vardas jam bus ginklas ir puolant, ir ginantis, ir kalavijas, ir 

skydas, o išėjo atvirkščiai — jis dar giliau įvarė strėlę į ponios 
d'Etamp širdį, o meilė be varžymosi ir kovos jai gal būtų greit 
nusibodusi. 

— Na, Askanijau,— jau Žymiai ramiau tarė hercogienė, pa- 
stebėjusi, kad jaunuolis, gal būt, išgąsdintas jos žodžių, nuti- 
10,— užmirškime kol kas mano meilę, užbaikim tą kalbą, kurią 
neatsargus jūsų žodis taip nelaiku pradėjo. Pakalbėkime dabar 
apie jus. O, prisiekiu, aš jus myliu, esu jums atsidavusi visa 
širdimi. Noriu praskaidrinti jūsų gyvenimą, kaip jūs praskaid- 
rinote manąjį. Jūs našlaitis, tad leiskite man būti jūsų motina. 
Jūs girdėjote, ką šnekėjau Monbrionui ir Medina, ir pagalvojo- 
te, kad mane valdo vien tik garbės troškimas. Tiesa, aš garbė- 
troška, bet tik dėl jūsų. Nuo kada pradėjau svajoti apie ne- 
priklausomos hercogystės sukūrimą Prancūzijos sūnui Italijos 
širdyje? Nuo tada, kai pamilau jus. Jei aš ten būsiu karalienė, 
kas taps tikruoju karaliumi? Jūs. Dėl jūsų atiduosiu imperiją 
už karalystę.O, jūs dar manęs nepažįstate, Askanijau, dar ne- 
žinote, kas aš! Juk jūs matote, sakau jums gryną teisybę, at- 
skleidžiu visus savo planus. O dabar jūs savo ruožtu, Askani- 
jau, atverkite man savo širdį. Pasakykite, ko jūs geidžiate, ir 
viską įvykdysiu, tarkite, kokie jūsų karščiausi troškimai, ir 
aš jiems tarnausiu. 

— Ponia, aš irgi noriu būti atviras ir sąžiningas, kaip ir 
jūs, ir noriu pasakyti visą tiesą, kaip jūs kad pasakėte. Aš 
nieko netrokštu, nieko negeidžiu, nieko nenoriu — man miela 
vien Kolombos meilė! 

— Bet ji juk nemyli tavęs, tu gi pats man sakei! 

— Anądien netekau vilties, tas tiesa. Bet šiandien, kas ži- 
no...— Askanijas nuleido akis ir prislopintu balsu pridūrė: — 
Jūs juk mane mylite. 

Hercogienę pribloškė ta didi tiesa, kurią perprato meilės 
instinktas. Valandėlę abu tylėjo, ir hercogienė spėjo atsitokėti. 

— Askanijau,— tarė ji, — nekalbėkime šiandien daugiau apie 
širdies reikalus. Aš jau to jus prašiau, prašau dar kartą. Ma- 
tote, meilė jums, vyrams, neužpildo viso gyvenimo. Nejaugi 
jūs niekada netroškote, pavyzdžiui, garbės, turtų, šlovės? 

— O taip, taip! Jau visas mėnuo karštai trokštu visų tų da- 
lykų,— atsakė Askanijas, nejučiomis grįždamas prie savo nuo- 
latinių minčių. 

Jie vėl nutilo. 

— Jūs mylite Italiją? — prisiversdama kamantinėjo Ana. 

— Taip, ponia,— atsakė Askanijas. — Ten žydi apelsinme- 
džiai, o po jais taip malonu šnekučiuotis! Ten po žydru dangu- 
mi rami gamta atrodo dar švelnesnė, dar gražesnė... 

— O, nunešti tave ten, kad tu priklausytum man, man vie- 
nai! Būti tuo viskuo, kaip viskuo tu man būtum! Dieve mano, 
dieve mano! — sušuko hercogienė, taip pat neįstengdama už- 
miršti savo meilės. Bet tuoj pat, bijodama vėl išgąsdinti Aska- 
niją, ji susitvardė ir kalbėjo toliau: -— Maniau, kad užvis la- 
biausiai jūs mylite meną. 

— Visų labiausiai aš myliu ją! Myliu! — sušuko Askanijas.— 
Ne, ne aš, o mano mokytojas Čelinis visa savo esybe atsiduoda 
kūrybai. Didis, nuostabus, nepakartojamas menininkas, štai kas 
jis! O aš tik vargšas pameistrys, ir tiek. Aš nusekiau paskui 
jį į Prancūziją ne dėl turtų, ne dėl garbės, o tik todėl, kad jį 
mylėjau, kad buvo neįmanoma su juo skirtis, nes tuo metu 
jis man buvo viskas. Aš neturiu savo valios ir netgi savaran- 
kiškumo. Aš pasidariau auksakalys vien tik norėdamas jam 
įtikti ir todėl, kad jis to troško. Ir esu raižytojas tik todėl, kad 
mokytojas didžiai garbino subtilų ir dailų raižytojų darbą. 

— Na, tai klausyk,— tarė hercogienė— Gyventi Italijoje, 
būti visagaliu, beveik karaliumi, globoti menininkus, ir pirmoje 
eilėje — Čelinį, apipilti jį bronza, sidabru, auksu, kad jis ga- 
lėtų raižyti, lieti, o svarbiausia — mylėti ir būti mylimam! Sa- 
kyk, Askanijau, ar tai ne nuostabi svajonė? 

— Tikras rojus, ponia, jei ten būtų mano mylimoji ir mane 
mylinti Kolomba. 

— Ir vėl Kolomba, vien tik Kolomba! — sušuko hercogie- 
nė.— Tebūnie taip, jei jau mūsų kalba ir mintys taip atkakliai 
prie jos grįžta, jei tavo Kolomba trečiasis mūsų pokalbio da- 
lyvis, jei ji be perstojo tau stovi akyse, gyvena tavo širdyje, 
tai pakalbėkime apie ją ir apie mane atvirai, neapsimetinėdami. 
Ji nemyli tavęs, tu tai puikiai žinai. 

— O ne, dabar nebežinau, ponia. 

— Bet ji juk išteka už kito! — sušuko hercogienė. 

— Gal būt, ją verčia tėvas, — atsakė Askanijas. 

— Verčia tėvas? Tu manai, kad jei tu mane mylėtum, kaip 
ją myli, ir jei būčiau jos vietoje, atsirastų kokia nors jėga, va- 
lia ar galia, kuri įstengtų mus išskirti? O, aš viską mesčiau, 
visko atsisakyčiau, atbėgčiau pas tave ir atiduočiau tavo glo- 
bai ir savo meilę, ir garbę, ir gyvybę! Ne, ne, patikėk, ji ne- 
myli tavęs ir, dar daugiau, nori — pasakysiu: tu taip pat jos 
nemyli, 

— Ar aš? Aš nemyliu Kolombos? Jūs tikriausiai norėjote 
pasakyti, kad jos nemylėjau! 

— Ne, tu jos nemyli] Tu tiesiog klysti. Tavo amžiuje mei- 
lės troškimą lengva palaikyti meile. Jei tu būtum mane pirmą 
pamatęs, būtum pamilęs ne ją, o mane. O, kai pagalvoju, kad 
tu galėjai mane pamilti!l.. Bet ne, ne! Geriau jau būti tavo 
išrinktąja. Aš nepažįstu tos Kolombos, ji graži, ji tyra, ji kaip 
tik tokia, kokios tu trokštumei, bet juk tokios merginos nemo- 
ka mylėti! Tavo Kolomba niekad nepasakytų to, ką aš tau sa- 
kiau, aš, tavo paniekintoji... Ji pernelyg pasipūtusi, pernelyg 
santūri, o gal net pernelyg drovi... Mano meilė paprasta, ir 
kalba jos paprasta. Tu mane niekini, tau atrodo, kad aš užmirš- 
tu, kaip turi elgtis moteris; mat, aš neveidmainiauju. Kai tu ge- 
riau pažinsi žmones, kada kaip reikiant pajusi gyvenimą ir 
patirsi jo kančias, tada tu suprasi, jog klydai, tada tu žavėsies 
manim. Bet aš nenoriu, kad manimi žavėtųsi, Askanijau, no- 
riu, kad mylėtų. Kartoju, Askanijau, jei mažiau tave mylė- 
čiau, tada galėčiau meluoti, išsisukinėti, koketuoti; bet per 
daug tave myliu, kad gundyčiau. Noriu gauti tavo širdį, bet 
nenoriu jos vogti. Kur nuves tave meilė tam kūdikiui? Atsa- 
kyk! Tu kentėsi, mylimasai mano, ir tiek. O aš galiu tau daug 
kuo padėti. Visų pirma aš kentėjau už du, ir gal dievas pri- 
skirs tau mano kančių perteklių; o savo turtus, savo valdžią, 
patyrimą — visa tai metu tau po kojomis. Aš sujungsiu savo 
gyvenimą su tavuoju ir apsaugosiu tave nuo visokių klaidų ir 
blogos įtakos. Kad menininkas galėtų pasiekti turtus ir netgi 
šlovę, jam dažnai tenka žemintis, keliaklupsčiauti, parsidavinėti. 
Su manimi tau nieko tokio neteks bijoti. Aš be perstojo aukš- 
tinsiu tave, būsiu tavo garbės laiptais. Su manimi tu liksi išdi- 
dus, kilnus, tyras Askanijas. 

— O Kolomba? Kolomba, ponia, argi ji — ne skaistus per- 
las? 


— Vaike mano, patikėk man,— atsakė hercogienė jau be 
užsidegimo, o su liūdesiu, — atviraširdė, nekalta Kolomba tavo 
gyvenimą padarys tuščią ir vienodą. Jūs abu pernelyg neže- 
miškos būtybės; dievas sutvėrė angelus ne tam, kad sujungtų 
juos, o kad padarytų geresniais piktus žmones. 

Ir hercogienė pasakė visa tai taip išraiškingai, su tokiu nuo- 
širdžiu įsitikinimu, kad Askanijas prieš savo norą pajuto kaž- 
kokį švelnumo ir gailesčio antplūdį. 

— Deja, ponia, — tarė jis, — matau, kad jūs mane labai my- 

lite, ir esu giliai sujaudintas; bet mylėti pačiam kur kas ge- 
riau. 

— O, teisybė! Tavo teisybė! Man kur kas maloniau tavo 
panieka, negu švelniausi karaliaus Žodžiai. Ak, aš pirmą kar- 
tą pamilau, pirmą kartą, prisiekiu tau! 

— O karalius? Vadinasi, jūs nemylite karaliaus, ponia? 

— Ne! Aš jo mylimoji, bet jis negali įsakyti mano širdžiai. 

— Bet jis juk jus dar myli! 

— Dieve mano! — sušuko Ana, įdėmiai žiūrėdama į Askani- 
ją ir spausdama jo rankas.— Dieve mano, kaip aš būčiau lai- 
minga, jei tu manęs pavydėtum! Tau nemalonu galvoti apie 
karalių? Klausyk, lig šiol aš tau buvau hercogienė, turtinga, 
kilminga, galinga, pasiruošusi dėl tavęs keisti karūnas ir iš- 
judinti sostus. O gal tau labiau patinka neturtinga paprasta mo- 
teris, vieniša, toli nuo visuomenės, kuklia balta suknele ir lau- 
kų gėlėmis plaukuose? Gal tau tokia mielesnė, Askanijau? Pa- 
likime Paryžių, aukštuomenę, dvarą! Išvažiuokime, prisiglaus- 
kime kokiame nors tavo Italijos kampelyje, po aukštomis Ro- 
mos pušimis, kur nors netoli žavingosios Neapolio įlankos. .. 
Aš pasiruošusi. O Askanijau, Askanijau, nejaugi tau neglosto 
savimeilės, kad dėl tavęs aukoju karūnuotą mylimąjį? 

— Ponia,— atsakė Askanijas, jausdamas prieš savo valią, 
kaip jo širdis tirpsta jos didžios meilės liepsnoje.— Ponia, mano 
širdis pernelyg išdidi ir reikli: jūs negalite man atiduoti savo 
praeities. 2 

— Praeitis! Kokie jūs, vyrai, žiaurūs! „Praeitis“! Bet ar 
gali nelaiminga moteriškė atsakyti už savo praeitį, kada beveik 
visada įvykiai, aplinkybės stipresni už ją, o jie ir yra ta praeitis. 
Įsivaizduok, kad tave pagriebia audra, ir sūkurys nuneša į Italiją; 
kai tu po metų, dvejų, trejų sugrįši, ar nepasipiktinsi savą- 
ja Kolomba, kurią šiandien taip myli, kad ji pakluso tėvo valiai, 
kad ištekėjo už grafo d'Orbeko? Suabejosi jos dorove?į Nubausi 
ją, kad ji pakluso vienam dievo įsakymų? O jei, sakykime, tavo 
veidas išnyko iš jos širdies, tarsi ji tavęs ir nebūtų pažinojusi, 
jei iškankinta liūdesio, priblokšta skausmo, akimirkai užmiršta 
dievo, ji užsigeidė pažinti rojų, vadinamą meile, kurio vartai 
jai uždari, jeigu ji pamilo kitą, o ne vyrą, kurio nepajėgė 
mylėti, jei užsimiršimo valandėlę ji sujungė savo širdį su kita 
širdimi, — nejaugi ta moteris tavo akyse bus puolusi, tavo šir- 
dyje suteršta? Ir tai moteriai nebėra ko tikėtis laimės, nes ji ne- 
begali atiduoti savo praeities mainais už tavo širdį? O, kartoju, 
tai neteisinga, žiauru! 

— Ponia... 

— Iš kur tu gali žinoti, o gal tai mano gyvenimo istorija? 
Paklausyk, ką sakau, ir patikėk. Kartoju — aš atkentėjau už 
du: Dievas atleidžia moteriai, kuri kentėjo, o tu ne, negali at- 
leisti! Tu supranti, kad kur kas didingiau, nuostabiau pakilti iš 
bedugnės, į kurią buvai įkritęs, negu laimės apakintam praeiti 
pro šalį ir jos nepastebėti. O Askanijau, Askanijau, tikėjausi, 
kad tu geresnis, negu kiti, nes tu jaunesnis, puikesnis. .. 

— O, ponia!.. 

— Ištiesk man ranką, Askanijau, ir aš pakilsiu iš bedugnės, 
pakilsiu iki tavo širdies. Nori? Rytoj pat nutrauksiu bet kokius 
ryšius su karaliumi, dvaru, visuomene. O, meilė duos man drą- 
sos! Pagaliau nenoriu atrodyti didingesnė, negu esu: patikėk, 
aukoju tau visai nedaug. Visi tie žmonės neverti vieno tavo 
žvilgsnio. Bet jei tu patikėtum manimi, brangus mano vaike, 
galėčiau išsaugoti savo valdžią ir veikti tavo ir savo ateities 
labui. Aš išaukštinčiau tave, nes visi jūs, vyrai, nuo meilės 
einate prie garbės, nes anksčiau ar vėliau visi jūs darotės gar- 
bėtroškos. O dėl karaliaus meilės nesijaudink: nukreipsiu jo 
dėmesį į kokią nors kitą moterį, kuriai jis atiduos savo širdį, 
o aš valdysiu jo protą. Pasirink, Askanijau: arba tu tapsi galin- 
gas per Mane ir su manimi, arba aš gyvensiu kukliai per tave 
ir su tavimi. Klausyk! Tu juk žinai, ką tik sėdėjau šitame krės- 
le, o prie mano kojų buvo patys didžiausi dvaro galiūnai. Sėsk 
į mano vietą, aš taip noriu. Sėsk, o aš — prie tavo kojų... 
O, kaip man gera, Askanijau! Kokia laimė matyti tave, žiūrė- 
ti į tave! Tu išbalai, Askanijau! O, jei tik tu galėtum pasa- 
kyti, kad pamilsi mane. ne, ne dabar, vėliau, daug vėliau!.. 

— Ponia, ponia! — sušuko Askanijas, prisidengdamas veidą 
rankomis ir kartu užmerkdamas akis ir užspausdamas ausis, nes 
pajuto, kad hercogienės balsas ir veidas jį keri nelyginant si- 
rena. 

— Nevadink manęs ponia, nevadink ir Ana,— tarė herco- 
gienė, atitraukdama jaunuolio rankas. — Vadink mane Luiza, 
Tai irgi mano vardas, bet mane juo niekas nešaukė, tik tu vie- 
nas taip.mane vadinsi. Luiza, Luiza! .. Ar tau neatrodo, Askani- 
jau, kad tai labai mielas vardas? 

— Aš žinau dar mielesnį vardą, — atsake Askanijas. 

— O, saugokis, Askanijau! — sušuko hercogienė, kaip su- 
žeista liūtė.— Jei tu mane priversi per daug kentėti, ko gero, 
imsiu tavęs neapkęsti taip pat stipriai, kaip kad dabar myliu! 

—- Dieve mano, ponia,— tarė Askanijas, purtydamas galvą, 

tarsi norėdamas atsikratyti apžavų.--- Dieve mano! Jūs sumaišė- 
te man protą, sukrėtėte mano sielą. Ar kartais aš nekliedžiu? 
O gal karščiuoju? Ar tai ne sapnas? Jei jums ką nors užgaulaus 
pasakiau, atleiskite man, aš tik norėjau prabusti. Štai matau 
jus prie savo kojų, jus — gražią, dievinamą, jus, karalienę! To- 
kios pagundos — tik sielai pražudyti. Tiesa, jūs pati sakėte, kad 
įpuolėte į bedugnę, tačiau užuot kopusi iš jos, traukiate ir ma- 
ne, norite, kad pulčiau kartu su jumis. Ak, nepiktnaudžiaukite 
mano silpnumu ir nepasmerkite manęs tokiems išbandymams. 

— Nėra čia jokių išbandymų, gundymų, sapnų. Prieš mus 
tik nuostabi tikrovė. Aš tave myliu, Askanijau, aš tave myliu! 

— Jūs mane mylite, bet vėliau jūs gailėsitės mane pamilusi. 
Vieną gražią dieną jūs man prikišite tai, ką padarėte dėl ma- 
nęs, arba tai, kad sugrioviau jūsų gyvenimą. 

— O, tu manęs nepažįsti, jei manai esant tiek silpną, kad 
imčiau gailėtis! — sušuko hercogienė.— Nori garantijos? 

Ir Ana vikriai atsisėdo prie stalo, pritraukė rašalinę ir po- 
pierių ir, griebusi plunksną, paskubomis parašė keletą žodžių. 

— Imk,— tarė ji, —ir abejok dar, jei išdrįsi! 

Askanijas paėmė raštelį ir perskaitė: 

„Askanijau, aš tave myliu! Eik paskui mane, kur aš vesiu, 
arba vesk mane ten, kur tu eisi. 

Ana dEili. 

— O, tai neįmanoma, ponia! Man atrodo, kad jūs gėdysitės 
mano meilės. 

— Gėdysiuos! — sušuko hercogienė.— Aš nepripažįstu gė- 
dos. Aš pernelyg išdidi. Išdidumas — mano dorybė. 

— Ak, pažįstu dar švelnesnę, dar tyresnę širdį, — ištarė As- 
kanijas, kuriam Kolomba buvo tarsi išsigelbėjimas nuo heico- 
gienės kerų. 

Smūgis pataikė tiesiai į širdį. Hercogienė pakilo, visa dre- 
bėdama iš pasipiktinimo. 

— Jūs užsispyręs ir žiaurus kūdikis, Askanijau,— tarė ji 
trūkčiojančiu balsu.— Aš norėjau apsaugoti jus nuo kančių, bet 
matau, kad tik skausmas išmokys jus gyvenimo. Jūs grįšite 
pas mane, Askanijau, grįšite sužeistas, kruvinas, iškankintas, ir 
tada suprasite, ko verta jūsų Kolomba ir ko buvau verta aš. 
Tarp kita ko, aš jums atleisiu, nes jus myliu. Bet nuo šiandien 
prasidės baisūs dalykai! Iki pasimatymo! 

Ir ponia d'Etamp išėjo, degdama neapykanta ir meile, už- 
miršusi, kad Askanijo rankose liko tos dvi eilutės, kurias ji 
parašė užsimiršusi, 


Aštuonioliktas skyrius 


MEILĖ — SAPNAS 


Vos tik ponia d Etamp išėjo, jos kerai išsisklaidė, ir Aska- 
nijas aiškiai suprato, kas dedasi jo širdyje ir aplink jį. Jis 
prisiminė du dalykus, kuriuos buvo sakęs poniai d'Etamp: gal 
ir Kolomba jį myli, juk jį pamilo hercogienė! Nuo šiolei jo 
gyvenimas jam nebepriklausė; instinktas gerai jam pasitarna- 
navo, pakuždėjęs tą mintį, bet blogai, kad jis ją garsiai pasakė. 
Jei doras ir atviraširdis jaunuolis būtų galėjęs veidmainiauti, 
viskas būtų buvę išgelbėta, tačiau, deja, taip neatsitiko, ir jis 
dar labiau įkiršino piktą ir grėsmingą hercogienę. Dabar ji pa- 
skelbė karą, ir baisiausia, kad tas karas grėsė tik Kolombai. 

Ir vis dėlto ta audringa ir pavojinga scena su Ana Askanijui 
šiek tiek padėjo. Jis pajuto neįprastą įkvėpimą ir pasitikėjimą. 
Askanijo protas, įspūdžių ir dvasinio pakilimo suaudrintas, vei- 
kė karštligiškai ir drąsiai: jaunuolis ryžosi sužinoti, ko vertos 
jo viltys, ir prasiskverbti į Kolombos širdį, nors ir rastų ten 
tik abejingumą. Jei Kolomba iš tikro myli grafą d'Orbeką, tai 
kam tada kovoti prieš ponią d'Etamp? Tada jau ji galės daryti, 
ką tik nori su jo maištinga, atstumta, nusivylusia, pražuvusia 
siela. Jis taps garbėtroška, pasidarys niūrus ir piktas, na iI 
kas! Bet visų pirma reikia išsklaidyti bet kokias abejones ir 
ryžtingai pasitikti likimą. Blogiausiu atveju, ponios d'Etamp 
įsipareigojimas — jo ateities laidas. 

Tokią išvadą ir priėjo Askanijas, žingsniuodamas išilgai 
krantinės ir žiūrėdamas į liepsnojančią saulę, kuri pamažėle 
leidosi už juodo Nelio bokšto. Grįžęs į rūmus, jis nedelsdamas 
ir nesvyruodamas parinko keletą papuošalų, paskui ryžtingai 
pasuko prie Mažojo Nelio durų ir pabeldė keturis kartus. 

Laimė, ponia Perin buvo netoliese. Nustebusi ir pagauta 
smalsumo, ji nuskubėjo atidaryti. Vis dėlto, išvydusi jaunuolį, 
ji nutarė susitvardyti ir kuo šalčiau jį sutikti. + 

— Ak, tai jūs, pone Askanijau,— tarė ji.— Ko norėtumėte? 

— Norėčiau, geroji ponia Perin, nedelsiant parodyti tuos 
niekučius panelei Kolombai. Ar ji sode? 

— Taip, savo alėjoje. Bet palaukite gi manęs, jaunuoli! 

Askanijas dar nebuvo užmiršęs kelio ir žengė greitai, dau- 
giau negalvodamas apie guvernantę. 

— Na, iš tikro,— tarė ji sau, sustodama ir paskęsdama gi- 
liuose apmąstymuose. — Manau, neverta jį vytis. Geriau tegu 

Kolomba pati pasirenka pirkinius ir dovanas. Man visai nede- 
rėtų ten būti, nes, labai galimas dalykas, ji kaip tik atidės į ša- 
lį man kokią mažutę dovanėlę. Geriau nueisiu, kai ji bus viską 
nupirkusi, ir tada tikrai nebebus kaip atsisakyti dovanos. Taip 
bus geriausia, tad likime čia ir netrukdykime mielai mergytei 
veikti, kaip liepia jos gera širdelė, 

Štai kokią subtilią sielą turėjo ši šaunuolė dama! 

Jau ištisas dešimt dienų Kolombos mintys sukosi vien tik 
apie Askaniją. Nekaltas ir tyras kūdikis nežinojo, kas tai yra 
meilė, bet ji užvaldė jos širdį. Ji pati sau tvirtino, kad blo- 
ga mėgautis tokiomis svajomis, bet tuoj rasdavo išeitį: ji tik- 
rai nebematys daugiau Askanijo ir dėl to neras paguodos, jam 
nepasiteisinusi. 

Dėl to ji ir praleisdavo ištisus vakarus ant suolo, kur kaž- 
kada šalia jos sėdėjo Askanijas, ten ji kalbėdavosi su juo, 
klausydavosi jo ir visa savo siela atsiduodavo šiems prisimi- 
nimams; paskui, visai sutemus ir pasigirdus ponios Perin balsui, 
gražioji svajotoja lėtai pasukdavo į namus ir atsipeikėjusi stai- 
ga prisimindavo tėvo įsakymus, grafą d'Orbeką ir pagalvoda- 
vo apie nenumaldomai bėgantį laiką. Ją kankindavo slogi ne- 
miga, bet nuostabios vakarinės svajos nuo to neblanko. 

Tą vakarą, kaip paprastai, Kolomba stengėsi mintyse atgai- 
vinti žavingą akimirką, praleistą šalia Askanijo; staiga, pakė- 
lusi akis, ji suriko. 

Askanijas stovėjo priešais ir tylomis į ją žiūrėjo. 

Jam pasirodė, kad ji pasikeitė, tačiau dar pagražėjo. Blyš- 
kumas ir melancholija labai tiko taisyklingam Kolombos vei- 
dui, ir ji atrodė dar nežemiškesnė. Askanijas pagalvojo, kad 
ji niekad nebuvo tokia žavi, kaip dabar, ir jam vėl kilo abejo- 
nės, kurias ponios d'Etamp meilė buvo laikinai išblaškiusi. 
Nejaugi ta dangiška būtybė gali jį pamilti? 

Štai jie vienas prieš kitą, tie abu nuostabūs kūdikiai, ku- 
rie seniai slapčiomis mylėjo vienas kitą ir jau spėjo suteikti 
vienas kitam tiek kančių. Be abejo, susitikę jie turėjo tuoj pat 
peržengti juos skyrusį atstumą, kurį svajose kiekvienas jų 
žingsnis po žingsnio įveikdavo. Dabar jie galėjo pasiaiškinti, 
atverti širdis ir pirmame džiaugsmo polėkyje išlieti lig šiol taip 
sunkiai tramdomus jausmus. 

Tačiau abu jie buvo pernelyg drovūs, ir nors nei vienas, 
nei antras neįstengė nuslėpti susijaudinimo, jų tyros širdys 
ne iš karto susijungė. 

Nebyli ir išraudusi Kolomba staigiai pakilo. Išbalęs iš su- 

sijaudinimo Askanijas drebančia ranka bandė nuslopinti širdies 
plakimą. 

Abu jie prašneko vienu metu. Jis pasakė: „Atleiskite, pa- 
nele, bet jūs man leidote atnešti keletą papuošalų“, o ji: 
„Džiaugiuosi, kad jūs visai pasveikote, ponas Askanijau.“ 

Jaunuoliai nutilo vienu metu, ir, nors švelnūs jų balsai 
susipynė, abu puikiai išgirdo vienas kito žodžius, nes Askani- 
jas, paskatintas Kolombos šypsenos, kurią nejučiomis sukėlė 
šis trumpas pokalbis, jau kiek drąsiau atsakė: 

— Nejaugi jūs tokia maloni ir dar prisimenate, jog buvau 
sužeistas? 

— Mes su ponia Perin labai nerimavome ir vis stebėjomės, 
kodėl jūs nesirodote,— tarė Kolomba. 

— Buvau nusprendęs daugiau nebeateiti. 

— Kodėl gi? 

Tą lemiamą valandėlę Askanijas gavo atsiremti į medį, 
paskui sukaupė visas jėgas, visą Iyžtą ir vargais negalais 
ištarė: 

— Dabar galiu prisipažinti: aš jus mylėjau. 

— O dabar? 

Šis riksmas, ištrūkęs iš Kolombos lūpų, būtų labiau paty- 
rusiam žmogui išsklaidęs visas abejones, bet Askanijui jis tik 
pažadino silpną viltį. 

— Dabar, deja! — kalbėjo jis — Aš išvydau mus skiriančią 
bedugnę ir supratau, kad jūs laiminga kilmingo grafo sužadė- 
tinė... 

—- Laiminga! — pertraukė jį Kolomba ir karčiai šyptelėjo. 

— Kaip! Vadinasi, jūs nemyiite grafo? Didis dieve! O, sa- 
kykite, jis nevertas jūsų? 

— Jis turtingas, galingas, pagal padėtį daug aukščiau už 
mane... Beje, negi jūs nesate jo matęs? 

— Ne, ir bijojau apie jį teirautis. Pagaliau nežinia kodėl 
buvau tikras, kad jis jaunas, gražus ir jums į širdį. 

— Jis vyresnis už mano tėvą, ir aš jo bijau, — atsakė Ko- 
lomba ir su didžiausiu pasišlykštėjimu užsidengė veidą ran- 
komis. 

Askanijas išblyško, maldaujamai sudėjo rankas ir, nesitver- 
damas džiaugsmu, parpuolė ant kelių; iš jo pravirų blakstienų 
žaižaravo jo nuostabios akys, o pabalusiose lūpose pražydo 
dieviška šypsena. 

— Kas jums, Askanijau? — išsigando Kolomba. 

— Kas man? — sušuko jaunikaitis. Skausmas, pirma suteikęs 

jėgų, atslūgo, ir begalinis džiaugsmas užtvindė jo krūtinę.— 
Kas man? Juk aš tave myliu, Kolomba! 

— Askanijau, Askanijau! — kiek priekaištaudama, sušnabž- 
dėjo Kolomba džiugiu, švelniu balsu, tarsi prisipažindama jį 
mylinti. 

Jie suprato vienas kitą; abiejų širdys susijungė, ir nejučio- 
mis jų lūpos susiliejo bučinyje. 

— Drauge mano! — tarė Kolomba, švelniai atstumdama As- 
kaniją. 

Paskendę ekstazėje, jie žiūrėjo vienas į kitą lyg du ne- 
lauktai susitikę angelai. Gyvenime tokie momentai nesikartoja. 

— Vadinasi, — prašneko  Askanijas— jūs nemylite grafo 
d'Orbeko ir galite mane pamilti? 

— Drauge mano! — rimtai atsakė Kolomba lipšniu balsu.— 
Lig šiol tik tėvas mane bučiavo į kaktą ir, deja, labai retai! 
Aš lyg kūdikis nepažįstu gyvenimo, bet jūsų bučinys pažadino 
manyje džiaugsmingą virpulį, ir aš pajutau, kad nuo šiolei 
turiu priklausyti vien tik jums arba dangui. Antraip, būčiau 
tikra padariusi nusikaltimą. Jūsų lūpos pašventino mūsų są- 
jungą, aš jūsų sužadėtinė, jūsų Žmona, ir tegu tėvas man sako 
„ne“, tikėsiu tik viešpaties balsu, kuris mano širdyje taria 
„taip“. Štai mano ranka, ji priklauso jums. 

— Rojaus angelai, išklausykite ją ir pavydėkite man! —- 
sušuko Askanijas. 

Jaunuolių palaimos neįmanoma nei aprašyti, nei apsakyti. 
Tegu skaitytojai, turį ką prisiminti, prisimena. Neįmanoma per- 
teikti tų dviejų tyrų ir nuostabių kūdikių žodžių, žvilgsnių, 
rankos paspaudimų. Jų skaisčios sielos susiliejo, kaip kad su- 
silieja du skaidrūs šaltiniai, išlaikydami savo savybes ir savo 
spalvą. Nė viena bloga mintimi Askanijas neužtemdė doro 
savo mylimosios veido, kuri patikliai atsirėmė į sužadėtinio 
petį. Ir jei mergelė Marija būtų į juos pažvelgusi iš aukštybių, 
ji nebūtų nusisukusi. 

Pradėjęs mylėti, skubi pasidalinti mintimis apie savo gyve- 
nimą, dabartį, praeitį, ateitį. Vos tik atgavę žadą, Askanijas 
ir Kolomba išliejo vienas kitam savo paskutinių dienų pergy- 
venimus, viltis. Tai buvo žavu. Vienas savais žodžiais kartojo 
tai, ką pergyveno kitas. Jie abu daug iškentėjo ir dabar, pri- 
siminę skausmus, šypsojo. 

Tačiau, vos tik užmezgę kalbą apie ateitį, jie surimtėjo ir 
nuliūdo. Ką ruošė jiems rytdiena? Pagal dieviškąjį įstatymą 
jie sutverti vienas kitam, bet pagal nusistovėjusias žemiškas 

normas jų vedybos bus laikomos nelygiomis, net pasibaisėti- 
nomis. Ką daryti? Kaip įtikinti grafą d'Orbeką atsisakyti su- 
žadėtinės, o Paryžiaus prevo — atiduoti savo dukrą paprastam 
amatininkui? 

— Deja, drauge mano, aš daviau žodį priklausyti vien tik 
jums arba dangui ir dabar matau, kad priklausysiu dangui. 

— Ne,— atsakė Askanijas,— tik man! Mes, tarsi du kūdi- 
kiai, vieni nepajėgsime apversti pasaulio, bet aš pakalbėsiu su 
savo brangiuoju mokytoju, su Benvenutu Čeliniu. Tai išties ga- 
lingas žmogus, Kolomba, žmogus be prietarų. O! Jis žemėje 
elgiasi taip, kaip dievas danguje, ir visada pasiekia ką užsi- 
brėžęs. Jis pasistengs, kad tu būtum mano. Nežinau kaip, bet 
jis viską padarys, esu tikras. Jis mėgsta kliūtis. Jis pakalbės 
su Pranciškum I, įtikins tavo tėvą. Tik vieno jis nebūtų pajėgęs 
padaryti, bet tu pati tai padarei be jokio įsikišimo — tu pami- 
lai mane. Visa kita — patys juokai. Matai, mieloji mano, da- 
bar aš tikiu stebuklais. 

—- Brangusis Askanijau, jūs tikitės, tikiuosi ir aš. Kaip 
jums atrodo, ar nepabandžius ir man ką nors iš savo pusės pada- 
ryti? Sakykite! Yra vienas asmuo, kurio valiai paklūsta mano 
tėvas. Kaip jūs manote, ar neparašius man poniai d'Etamp? 

— Poniai d Etamp?! — sušuko Askanijas.— Dieve mano, vi- 
sai ją užmiršau! 

Ir Askanijas visai paprastai, be jokio pasipūtimo papasa- 
kojo, kaip susitiko su hercogiene, kaip ši jį pamilo, kaip šian- 
dien, vos prieš valandą, ji pareiškė esanti mirtinas Kolombos 
priešas. Na ir kas! Benvenutui bus kiek sunkiau, štai ir viskas! 
Vienu priešininku daugiau ar mažiau — tai jo neišgąsdins. 

— Drauge mano,— tarė Kolomba,— jūs pasitikite mokytoju, 
o aš pasitikiu jumis. Kuo greičiau pakalbėkite su Čeliniu, „tegu 
jis paima mūsų likimą į savo rankas. 

— Rytoj pat viską jam papasakosiu. Jis taip mane myli! 
Jis mane tuoj pat supras. Bet kas tau, Kolomba? Ko nuliūdai? 

Sulig kiekvienu Askanijo žodžiu Kolomba vis labiau su- 
prato, kokia gili jos meilė, ir jautė, kaip pavydas sminga jai 
į širdį. Ne kartą ji konvulsyviai spusteldavo Askanijui ranką, 
kurią laikė suspaudusi savo piršteliais. 

— Askanijau, ponia d Etamp labai graži, ją Myli didysis 
karalius. Dieve mano, ar tik ji nepakerėjo jūsų širdies? 

— Aš tave myliu! — atsakė Askanijas. 

—- Palaukite manęs,— tarė Kolomba. 

Ji grįžo nusiskynusi nuostabią leliją, gaivią ir baltą baltą. 


180 


— Klausyk,— pasakė ji,— kai tu darysi tai moteriai leliją 
iš aukso ir brangakmenių, pažvelk retkarčiais į kuklią leliją 
iš tavo Kolombos sodo. 

Ir koketiškai pabučiavus gėlę — ponia d'Etamp nebūtų jos 
koketiškiau pabučiavus,— ji padavė ją mylimajam. 

Tuo metu alėjos gale pasirodė ponia Perin. 

— Sudieu, ir iki pasimatymo! — skubiai pratarė Kolomba, 
paslapčiomis grakščiai pridėjusi rankutę prie mylimojo lūpų. 

Priėjo guvernantė. 

— Na, vaike mano,— kreipėsi ji į Kolombą,— ar kaip rei- 
kiant išbarėte pabėgėlį, ar išsirinkote sau papuošalų? 

— Sėskit, ponia Perin,— tarė Askanijas, paduodamas jai at- 
neštą dėžutę su brangenybėmis, kurios jie nespėjo atidaryti — 
mes su panele Kolomba nusprendėme, kad jūs pati pasirinksite, 
kas jums patiks, o aš rytoj užeisiu paimti, kas liks. 

Ir, nesitverdamas džiaugsmu, jis skubiai išėjo, metęs Ko- 
lombai paskutinį žvilgsnį, kuris išsakė visą jaunuolio meilę. 

Kolomba stovėjo, sukryžiavusi rankas ant krūtinės, tarsi 
norėdama suturėti laimę, kurios buvo kupina širdis, o ponia 
Perin tuo metu rinkosi sau tinkamą papuošalą iš visų tų Aska- 
nijo atneštų grožybių. 

Deja! Vargšas kūdikis sustingo iš siaubo, prabudus iš nuo- 
stabių svajų. 

Prie Kolombos priėjo kažkokia moteris, lydima vieno prevo 
tarnų. 

— Jo šviesybė grafas d'Orbekas grįžta poryt, — tarė mote- 
riškė,— o Mane nuo šiandien paskyrė jums patarnauti, panele. 
Nusimanau apie pačius naujausius ir gražiausius suknelių mode- 
lius, 0 ponas grafas ir mesiras prevo Man įsakė pasiūti jums 
puošnią brokato suknelę, nes hercogienė d'Etamp žada prista- 
tyti jus karalienei jo didenybės išvykimo į Sen-Žermeną dieną, 
tai yra po keturių dienų. 

Skaitytojas, be abejo, atspėjo, kokion neviltin nubloškė 
šios abi žinios Kolombą po scenos, kurią mes ką tik aprašėme, 


Devvnioliktas skyrius 
ŠVENTOJI MEILĖ 


Rytojaus dieną, brėkštant, Askanijas, tvirtai nusprendęs 
atiduoti savo likimą į mokytojo rankas, pasuko į liejyklą, kur 
rytais dirbdavo Čelinis. Jis jau buvo besibeldžiąs ir beeinąs 

į kambarėlį, kurį Benvenutas vadino savo cele, bet išgirdo 
Skoconės balsą. Jaunuolis pagalvojo, kad ji, be abejo, pozuoja, 
ir kukliai pasišalino, nutaręs grįžti kiek vėliau. Tuo tarpu jis 
vaikštinėjo Didžiojo Nelio sode ir mąstė, ką papasakos Čeliniui 
ir ką jam Čelinis atsakys. 

Tačiau Skoconė visai nepozavo. Jai dar nė karto neteko pa- 
buvoti Benvenuto celėje, į kurią, beje, nė vienas pašalinis 
nebuvo įleidžiamas, ir Benvenutas nepakęsdavo, jeigu jį kas 
nors sutrukdydavo. Taigi Skoconė degte degė smalsumu. Ben- 
venutas ko nesprogo iš pykčio, kai atsigręžęs jis pamatė Ka- 
teriną, smalsiai išplėtusią savo ir taip jau didžiules akis. Beje, 
nekuklūs jos norai nedaug kuo tebuvo patenkinti. Ji išvydo 
keletą piešinių ant sienų, žalią užuolaidą ant lango, pradėtą 
Hebos statulą, keletą skulptoriaus darbo įrankių, ir daugiau 
nieko. 

— Ko tau prireikė, gyvačiuke? Ko čia atėjai? Dieve miela- 
širdingas, tu mane ir pragare persekiosi! — sušuko Benvenutas 
išvydęs Kateriną. 

— Deja, mokytojau,— švelniu balseliu atsakė Skoconė,— 
užtikrinu, aš visai ne gyvatė. Prisiekiu, jei reikės, mielai sek- 
siu jus ir į pragarą, kad tik nereikėtų išsiskirti, o atėjau to- 
dėl, kad čia vienintelė vieta, kur galima su jumis slaptai pa- 
kalbėti. 

— Gerai, tik vikriau! Ką norėjai pasakyti? 

—- O, dieve mano! — sušuko Skoconė, pastebėjusi pradėtą 
statulą.— Koks nuostabus veidas, Benvenutai! Tai jūsų MHeba. 
Aš ir nemaniau, kad darbas taip pasistūmėjo į priekį. Kokia 
ji puiki! 

— Tu irgi taip manai? — pasiteiravo Benvenutas. 

— O taip, nuostabiai puiki, ir aš dabar suprantu, kodėl jūs 
nenorėjote, kad aš pozuočiau. Bet kas gi jums tada pozavo? — 
„klausinėjo sunerimusi Skoconė.— Aš nemačiau nei įeinant, nei 
išeinant jokios moters. 

— Nutilk! Klausyk, miela mažyte, juk ne apie skulptūrą 
tu atėjai pasikalbėti. 

— Ne, mokytojau, atėjau pasišnekėti apie mūsų Pagolą. Tai 
va, aš jums paklusau, Benvenutai. Vakar vakare, pasinaudojęs, 
kad jūsų nebuvo, jis ėmė šnekėti apie savo amžiną meilę, ir 
aš išklausiau jį, kaip kad jūs man buvote liepęs. 

— Ak, štai kaip! Išdavikas! Na, ir ką jis tau pasakė? 

— Ak, jo klausantis galima mirti iš juoko, ir man taip no- 
rėjosi, kad jūs jį girdėtumėte. Turėkite omeny, kad, nenorėda- 

“mas sukelti įtarimo, tas veidmainys šnekėjo man, baigdamas 
auksinę sagtį, kurią jūs buvote jam liepęs padaryti, ir dildė jo 
rankose savotiškai pagyvino jaudinančias jo kalbas. Štai ką 
jis šnekėjo: „Mieloji Katerina, mirštu iš meilės jums. Kada gi 
jūs pagailėsite mano kančių? Prašau jus tik vieno vienintelio 
žodžio. Suprantate, į kokį pavojų save statau dėl jūsų: jei 
nebaigsiu sagties, mokytojas gali kai ką įtarti, ir jei tik jis 
įtars, be pasigailėjimo mane nudės; bet dėl jūsų gražių akučių 
aš viskam pasiruošęs. Jėzau Kristau! Tas prakeiktas darbas — 
nė iš vietos! Iš tikro, Katerina, kas jums iš to, kad mylite Ben- 
venutą? Jis nejaučia jums jokios padėkos ir visą laiką jums 
abejingas. O aš jus taip karštai mylėčiau, bet būčiau ir atsar- 
gus! Niekas nė nepastebėtų, ir jūsų vardui tai niekada nepa- 
kenktų. Jūs galite manimi pasikliauti, esu kuklus kuklutis. 
Klausykit,— pridūrė jis, padrąsintas mano tylėjimo,— aš sura- 
dau saugią ir patikimą vietelę, kur mes galėtume be baimės 
pasišnekučiuoti.“ Cha, cha, jūs niekada, Benvenutai, neatspėsi- 
te, kokią slėptuvę parinko tas apsimetėlis! Galiu lažintis, kad 
tik tokie kuklučiai, tokie tyleniai gali surasti panašias vieteles! 
Žinote, kur jis norėjo skirti man pasimatymus? Gi jūsų di- 
džiosios Marso statulos galvoje! Jis sako, kad ten galima įlipti 
kopėčiomis, ir tikina, kad galvoje yra nuostabus kambarėlis, 
kur mūsų niekas nepamatys, o mes galėsime grožėtis nuostabiu 
kaimo vaizdu. 

— Iš tikro puiki mintis! — tarė kvatodamas Benvenutas.— 
O ką tu atsakei, Skocone? 

— Užuot atsakiusi, pratrūkau kvatotis, nes visą laiką vos 
pajėgiau išturėti, o Pagolas baisiai suglumo. Jis ėmė man pri- 
kaišioti, jog esu beširdė, kad noriu jo mirties, ir panašiai, 
Vis darbuodamasis plaktuku ir dilde, jis taip prašnekėjo ištisą 
pusvalandį, nes kai Pagolas įsivaro, tai plepa be perstojo. 

— Na, o ką tu galų gale jam atsakei, Skocone? 

— Ką jam atsakiau? Kai jūs pabeldėte į duris, o jis dėjo 
ant stalo pagaliau baigtą sagtį, paėmiau jam už rankos ir kuo 
rimčiausiai tariau: ,„Pagolai, jūs kalbėjote kaip iš knygos. „Štai 
kodėl jo veidas buvo toks kvailas, jums įėjus. 

— Iš tikro, Skocone, be reikalo tu taip elgeisi, nereikėjo 
smarkiai jo nuliūdinti. 

— Jūs man liepėte jį išklausyti, ir aš išklausiau. Jūs ma- 
note, kad lengva klausyti, ką tau gražūs vaikinai šneka? O jei 
vieną gražią dieną ims ir atsitiks bėda? 

— Tu privalai ne tik jį išklausyti, vaikeli, bet ir atsakyti, 

kitaip neįvykdysime mano sumanymo. Pradžioje pakalbėk su 
juo be pykčio, paskui — atlaidžiai, o jau po to — švelniai. Kai 
padarysi visa tai, pasakysiu, kaip toliau elgtis. 

— Žinokite, kad taip galima toli nueiti. Bent jau jūs būtu- 
mėte tuo metu kur nors netoliese... 

—- Būk rami, Skocone, pasirodysiu pačiu būtiniausiu momen- 
tu. Pasikliauk manimi ir kruopščiai vykdyk visus mano nuro- 
dymus. O dabar eik, miela mažyte, leisk man dirbti. 

Katerina išbėgo pasišokėdama ir nuoširdžiai juokdamasi iš 
pokšto, kurį Čelinis ruošėsi iškrėsti Pagolui, nors jai taip ir 
nepasisekė atspėti, kas tai per pokštas. 

Skoconei išėjus, Benvenutas nesiėmė darbo, kaip buvo jai 
sakęs, o skubiai puolė prie lango į Mažojo Nelio sodą ir su- 
stingo kaip užkerėtas. Beldimas į duris staigiai nutraukė jo 
svajas. 

— Po perkūnais! — sušuko jis įsiutęs.— Kas ten dar? Ne- 
jaugi negalima manęs palikti bent kiek ramybėje, po šimts 
velnių! 

— Atleiskite, mokytojau,— pasigirdo Askanijo balsas,— aš 
išeinu, jeigu jus trukdau. 

— Tai tu, mano vaike? Ne, ne, tu man niekada netrukdai. 
Kas nutiko, kam tau manęs prireikė? 

Ir Benvenutas nuskubėjo atidaryti durų savo mylimam mo- 
kiniui. 

— Aš sutrukdžiau jūsų vienatvę ir darbą? — tarė Askanijas. 

— Ne, Askanijau, tu — visada laukiamas svečias. 

— Mokytojau, turiu jums patikėti vieną paslaptį ir noriu 
paprašyti jūsų pagalbos. 

— Sakyk, ko tau reikia: pinigų, mano jėgos ar proto? 

— Gal būt, viso to man ir prireiks, brangusis mokytojau. 


— Tuo geriau! Aš atsidavęs tau visa širdimi, Askanijau. 
Be to, ir man reikia tau kai ką prisipažinti; tiesiog noriu pa- 
daryti tau išpažintį, nes jaučiuosi kaltas, nors iš tikro niekuo 
nenusikaltau, ir mane grauš sąžinė, kol tu neatleisi mano kaltės. 
Bet kalbėk tu pirma. 

— Gerai, mokytojau... Bet, didis dieve, ką jūs ten lipdo- 
te? — sušuko Askanijas, pertraukdamas kalbą. 

Jis pastebėjo pradėtą Hebos statulą ir atpažino Kolombos 
veido bruožus. 

— Tai Heba,— atsakė Benvenutas, ir jo akys sužibo,— jau- 
nystės deivė. Ji nuostabi, tiesa, Askanijau? 

— Ak, ji stebuklinga! Bet tie bruožai man pažįstami, esu 
kažkur juos matęs. 

— Tu nekuklus! Bet jei jau kilstelėjai uždangą, tai aš ją 
visai nutrauksiu; atrodo, man teks prisipažinti pirmam. Na, ką 
gi, sėsk, Askanijau, tebūnie tau mano širdis tarsi atskleista 
knyga. Sakai, tau reikalinga mano pagalba; o man reikia, kad 
tu mane išklausytum. Pakaks to, kad tu viską sužinosi, ir di- 
džiulė našta nukris nuo mano pečių. 

Askanijas atsisėdo išblyškęs labiau negu kalinys, kuriam 
tuoj bus perskaitytas mirties nuosprendis. 

— Tu florentietis, Askanijau, ir man nėrą reikalo klausti, 
ar žinai Dantės Aligieri istoriją. Vieną dieną jis sutiko gat- 
vėje jauną mergaitę, vardu Beatričė, ir pamilo ją. Ta mergaitė 
mirė, o jis ją tebemylėjo, nes Dantė mylėjo jos sielą, o sielos 
nemiršta; jis tik papuošė mergaitės galvą žvaigždžių karūna ir 
apgyvendino ją rojuje. Po to Dantė ėmė gilintis į Žmonių aist- 
ras, nagrinėti poeziją ir filosofiją, ir kada, per kančias iIr 
apmąstymus apsivalęs, jis atvyko prie dangaus vartų, kur 
Vergilijui, tam išminties įsikūnijimui, teko jį palikti, Dantė 
nesustojo, netekęs vadovo, nes ant slenksčio jis sutiko laukian- 
čią Beatričę, tą meilės įsikūnijimą. 

Askanijau, aš irgi turėjau savo Beatričę, ji irgi mirė, kaip 
ir anoji Beatričė, dievinama. Lig šiol tai buvo paslaptis, ži- 
noma tik dievui, jai ir man. Aš lengvai pasiduodu pagundoms, 
bet, ir perėjęs visas tas Žemas aistras, išsaugojau tyrą meilę. 
Aš iškėliau meilės žibintą taip aukštai, kad joks purvas nega- 
lėjo jo pasiekti. Žmogus puolė stačia galva į linksmybių sūkurį, 
o menininkas liko ištikimas savo paslaptingai išrinktajai. Ir 
jei sukūriau kai ką gero, Askanijau, jei negyva materija — 
sidabras ar molis — mano pirštuose įgauna formą ir gyvybę, jei 
man kartais pavykdavo įkvėpti grožį marmurui ar gyvybę 
bronzai, tai tik todėl, kad mano spinduliuojanti fėja visus tuos 
dvidešimt metų mane veda ir palaiko, praskaidrina mano min- 
tis ir apšviečia sielą. 

Nežinau, Askanijau, bet tikriausiai yra skirtumas tarp poe- 
to ir juvelyro, tarp minties kalėjo ir auksakalio. Dantė sva- 
joja — Man reikia matyti. Jam pakanka vien Marijos vardo — 
aš turiu išvysti madonos veidą. Jo kūryba suvokiama protu — 
mano regima akimis. Štai kodėl tikriausiai man, skulptoriui, ma- 
nosios Beatričės buvo per maža ar, teisingiau pasakius, per 
daug. Ji užpildė mano vidinį pasaulį, bet man reikėjo ieškoti 
tormos. Angeliška moteris, kuri švietė man visą gyvenimą, 

be abejo, buvo nuostabi, o ypač nuostabi buvo jos širdis, bet 
ji nebuvo to amžino grožio idealas, kurį piešė mano vaizduotė. 
Aš buvau priverstas jo visur ieškoti, išgalvoti. 

Dabar tark, Askanijau, savo Žodį — jei man pavyktų su- 
rasti savo idealą, skulptoriaus idealą, gyvą, žemišką, ir jei 
pradėčiau jį dievinti, ar tai nebūtų nusikaltimas ir ar nesu- 
tepčiau tuo savo poetinio idealo. Ar tau neatrodo, kad mano 
dangiškoji būtybė manęs daugiau nebelankys, kad angelas ims 
pavydėti moteriai? Kaip tu galvoji? Aš klausiu tavęs, Askani- 
jau, ir vieną gražią dieną tu sužinosi, kodėl kreipiausi į tave, 
o ne į ką kitą, kodėl virpuų, laukdamas tavo atsakymo, tarsi 
pati Beatričė turėtų man atsakyti. 

— Mokytojau,— rimtai ir liūdnai atsakė Askanijas,— aš 
dar labai jaunas ir ne man spręsti apie tokius didingus jaus- 
mus, tačiau širdies gilumoje manau, kad jūs — vienas iš die- 
vo išrinktųjų, kad viską sutinkate savo kelyje ne atsitikti- 
numo, o dievo dėka, 

— Tu tikrai taip įsitikinęs, Askanijau? Tu manai, jog že- 
miškąjį angelą, nuostabų mano svajonės įsikūnijimą, pasiuntė 
viešpats, jog dangiškasis angelas neužsirūstins, kad jį užmir- 
šau? Tai va, prisipažinsiu, Askanijau, jog suradau savo svajo- 
nę — ji gyvena, ją Matau, beveik liečiu. Askanijau, tas kupinas 
grožio ir tyrumo modelis, tas begalinio tobulumo pavyzdys, ku- 
rio mes, menininkai, siekiame, visai netoli manęs, pilnas gy- 
vybės, ir kasdien galiu juo žavėtis. Visa tai, ką sukūriau lig 
šiol, bus niekas, palyginus su tuo, ką sukursiu. Tau mano Heba 
atrodo graži, ir iš tikro ji — Mano geriausias kūrinys, tačiau 
ji manęs dar nepatenkina; mano atgaivinta svaja stovi šalia 
atvaizdo ir atrodo šimtą kartų nuostabesnė; bet aš pasieksiu 
savo! būtinai pasieksiu! Askanijau, tūkstančiai baltų statulų, 
panašių į ją, kyla mano vaizduotėje! Aš jas matau ir nujau- 
čių, kad vieną gražią dieną jos taps tikrove! 

O dabar, Askanijau, nori — parodysiu tau savo nuostabųjį 
genijų —- įkvėpėją? Jis turėtų dar būti čia pat, netoliese. Kiek- 
vieną rytą, kai ten, danguje, pakyla saulė, jis šviečia man čia, 
žemėje. Pažvelk! 

„ Benvenutas patraukė užuolaidą ir parodė mokiniui į Mažojo 
Nelio sodą. 

Žaliuojančia alėja, palenkusi galvutę, lėtai ėjo Kolomba. 

— Kokia ji nuostabi, tiesa? — sušuko kupinas susižavėjimo 
Benvenutas.— Fidijas ir senasis Mikelandželas nesukūrė nieko 

gražesnio, ir tik antikos meistrų darbuose gali rasti panašią 
grakščios mergaitės galvutę. Kokia ji nuostabi! 

— O taip, nepaprastai puiki! — sušnabždėjo Askanijas ir be- 
jėgiškai susmuko ant kėdės... 

Valandėlę abudu tylėjo — Benvenutas gyveno savo džiaugs- 
mu, o Askanijas stengėsi mintimis aprėpti savo nelaimę. 

— Bet, mokytojau,— pasibaisėjęs tarė mokinys,— kur jus 
nuves menininko aistra? Ką jūs manote daryti? 

— Askanijau,— atsakė Čelinis,— ta, mirusioji, nebuvo ir ne- 
galėjo būti mano. Dievas ją tik parodė ir neįdėjo man į širdį 
žemiškos meilės. Ir keista — jis man net neleido pajusti to, 
kuo ji man buvo, kol ji neapleido šio pasaulio. Ji gyvena ma- 
nyje tik kaip prisiminimas, blankus, akimirką regėtas paveiks- 
las. Bet jei tu mane gerai supratai, Askanijau, Kolomba kur 
kas labiau įžengė į mano gyvenimą, į mano širdį. Aš drįstu 
ją mylėti; drįstu galvoti; ji bus mano! 

— Ji — Paryžiaus prevo duktė, — tarė virpėdamas Askanijas. 

— Kad ir paties karaliaus duktė, Askanijau. Tu gi Žinai, 
ką galiu pasiekti valios jėga. Aš pasiekiau, ko norėjau, ir nie- 
kad nieko taip aistringai netroškau, kaip dabar jos. Nežinau, 
kaip pasieksiu savo tikslą, bet ji bus mano Žmona, supranti? 

— Jūsų žmona! Kolomba — jūsų žmona! 

— Aš kreipsiuos į savo visagalį globėją, — kalbėjo Benve- 
nutas,— jei tik jis įsigeis, apstatysiu statulomis visą Luvrą ir 
Šambero pilį. Aš nukrausiu jo stalus ąsočiais ir žvakidėmis, 
ir kada už visa tai paprašysiu Kolombos rankos, jis nebus 
Pranciškus I, jei man atsakys. O, aš tikiuosi, Askanijau, ti- 
kiuosi! Aš pas jį ateisiu, kai bus susirinkęs visas dvaras. Klau- 
syk, po trijų dienų, jam išvykstant į Sen-Žermeną, tu nueisi 
kartu su manimi. Mes jam nunešime sidabrinę druskinę (ji 
jau baigta) ir piešinius Fontenblo durims. Visi žavėsis, nes tai 
iš tikro gražu, ir jis žavėsis ir stebėsis daugiau už kitus. Tai va, 
kiekvieną savaitę jam atnešiu naują staigmeną. Niekad ne- 
jaučiau tokio kūrybingo jėgų pakilimo. Mano protas verda 
dieną ir naktį. Ta meilė, Askanijau, padaugino mano jėgas ir 
mane atjammino. Kai Pranciškus I pamatys, kad kiekvienas jo 
sumanymas nedelsiant įgyvendinamas, nebeprašysiu, o reika- 
lausių. Jis išaukštins mane, ir aš praturtėsiu, ir tada Paryžiaus 
prevo, nors ir būdamas prevo, palaikys už garbę šią sąjungą. 
Ak, Askanijau, aš iš tikro kraustausi iš proto! Pagalvojęs apie 
tai, prarandu savitvardą. Ji — mano! O, dangiška svaja! Ar tu 
supranti, Askanijau? Ji — mano! Apkabink mane, sūnau, nes 

dabar, kai tau prisipažinau, tvirtai tikiu ateitimi. Jaučiu, kaip 
mano širdis aprimo, tu tarsi įteisinai mano laimę. Vieną gra- 
žią dieną suprasi, apie ką tau kalbėjau. O dabar man atrodo, 
kad, atvėręs širdį, tave dar labiau pamilau. Tu toks geras, kad 
išklausei mane. Apkabink mane, brangusis Askanijau! 

— Bet jūs nepagalvojote, mokytojau, kad ji, ko gero, jūsų 
nemyli. 

— Ak, patylėk, Askanijau! Aš apie tai galvojau ir pavy- 
dėjau tavo jaunystės ir grožio. Bet tavo žodžiai apie dievo 
pirštą mane ramina. Ji manęs laukia. Ir ką jai mylėti? Kokį 
nors dvaro puošeivą, nevertą jos? Pagaliau, kad ir kas būtų 
jai skiriamas, aš juk irgi iš kilmingųjų, o, be to, talentingas 
menininkas. 

— Girdėjau, kad jos sužadėtinis — grafas d'Orbekas. 

— Grafas d'(Orbekas? Tuo geriau! Aš jį pažįstu. Jis — ka- 
raliaus iždininkas ir būtent pas jį aš imsiu auksą ir sidabrą 
savo kūriniams ir pinigus, kuriuos jo didenybė malonėja man 
skirti. Grafas d'Orbekas — šykštus senis, niūrus ir išsekęs, jo 
nereikia paisyti. Nugalėti tokį galviją menka garbė. Ne, ji 
pamils mane, Askanijau, ir ne dėl manęs paties, o dėl savęs, 
nes aš atspindėsiu jos grožį: ji pamatys, kad ją supranta, die- 
vina, daro nemirtingą. Pagaliau, aš to noriu! Kartoju tau: 
kiekvieną sykį, ištaręs šiuos žodžius, pasiekiu savo. Nėra pa- 
saulyje tokios žmogiškos jėgos, kuri pajėgtų sulaikyti mano 
įsisiautėjusią aistrą. Aš eisiu prie savo tikslo, kaip paprastai, 
tiesiai, nepermaldaujamas kaip likimas. Kartoju tau, ji bus 
mano, netgi jei tektų apversti aukštyn kojomis visą karalys- 
tę, ir jei koks nors varžovas norės man pastoti kelią, — tu gi 
pažįsti mane, Askanijau,— tegu jis pasisaugo! Aš jį nudėsiu 
ta pačia ranka, kuri dabar spaudžia tavąją! Dieve mano, at- 
leisk, Askanijau! Koks aš, vis dėlto, savimyla, visai užmiršau, 
kad tu irgi norėjai patikėti man savo paslaptį, paprašyti mano 
pagalbos. Aš amžinas tavo skolininkas, brangus vaikeli! Na, 
pasakok pagaliau, pasakok. Dėl tavęs padarysiu visa, ką panorėsi. 

— Klystate, mokytojau, yra dalykų, kurie priklauso tik nuo 
dievo valios, ir dabar supratau, kad galiu vien tik juo pasi- 
kliauti. Tegu lieka mano paslaptis tarp mudviejų — silpno mir- 
tingojo ir visagalio viešpaties. 

Askanijas išėjo. 

Vos tik jis užvėrė paskui*save duris, Čelinis atitraukė ža- 
lią užuolaidą, pristūmė pastovą prie lango ir ėmė lipdyti savo 
Hebą, džiaugsmo bei vilčių kupina širdimi. 


ANTROJI DALIS 


Pirmas skyrius 
ŽMOGUS, PREKIAUJĄS SAVO SĄŽINE 


Atėjo diena, kada Kolomba turėjo pasirodyti karalienei. 

Įeikime į vieną Luvro salių, kur susirinkęs visas dvaras. 
Po mišių visi keliaus į Sen-Žermeną, o kol kas, prieš pereidami 
į koplyčią, dvariškiai laukia karaliaus su karaliene. Kelios 
damos sėdi, šiaipjau visi stovi ar vaikšto šnekučiuodamiesi, 
šnara šilkas ir brokatas, žvanga susidauždamos špagos, kryžiuo- 
jasi pilni neapykantos ar meilės žvilgsniai, vieni skiria meilės 
pasimatymus, kiti šaukia priešininkus į dvikovą; ši didžiulė 
minia gaudžia, ūžia, veria akį brangūs pagal paskutinę madą 
siūti parėdai, keri žavingi moteriški veidukai. Šen bei ten, 
tarp puošniai ir netgi juokingai apsitaisiusių dvariškių, stovi 
įsisprendę pažai su špagomis prie šono, aprengti pagal ispanų 
ir italų madą. Beje, mūsų kalba pernelyg skurdi, ir mūsų apra- 
šymas tik blankus to nuostabaus, Žavaus ir gyvo paveikslo 
atspindys. Prikelkime iš numirusių visus tuos elegantiškus ir pa- 
šaipius kavalierius, atgaivinkime visas žvitrias ir meilias Bran- 
tono ir Heptamerono damas, tegu jie prabyla ta tikrąja XVI a. 
prancūzų kalba, tokia gyva, sodria, naivia, ir tada jūs galėsite 
įsivaizduoti puošnų Pranciškaus I dvarą. O ypač, jei prisimin- 
site jo žodžius: „Dvaras be damų — tai Metai be pavasario 
arba pavasaris be gėlių.“ Ir iš tikrųjų Pranciškaus I dvaras bu- 
vo amžinas pavasaris, jame žydėjo pačios gražiausios ir tau- 
riausios žemės gėlės. 

Atitokę nuo viso to Margumyno bei triukšmo ir gerai įsi- 
žiūrėję, nesunkiai pastebėsime atskiras grupes, teisingiau pa- 
sakius, dvi priešiškas stovyklas. Viena, nešiojanti violetinę 
spalvą, priklausė poniai d'Etamp, kita, pasipuošusi žydrai, — 

Dianai de Puatje. Pirmąją grupuotę sudarė slapti reformos šali- 
ninkai, antrąją — aršūs katalikai. Pastarojoje dažnai šmėkštelė- 
davo blanki ir bereikšmė dofino fizionomija, o tarp ponios 
d'Etamp šalininkų galėjai matyti protingą ir smagų Karolio 
Orleaniečio, antrojo karaliaus sūnaus, veidą. Pridurkite prie 
šio politinio ir religinio nesutarimo damų pavydą, menininkų 
rungčias, tuomet geriau įsivaizduosite, kokia neapykanta vieš- 
patavo karaliaus dvare, ir suprasite, jeigu anksčiau stebėjotės, 
ką reiškia tie paniekos pilni žvilgsniai, grėsmingi mostai, kurių 
veidmainiai dvariškiai negalėjo nuslėpti nuo pašalinio žiūrovo 
akies. 

Abi priešininkės, Diana ir Ana, sėdėjo priešingose salės 
pusėse, ir vis dėlto, nepraėjus nė penkioms sekundėms, vienos 
mesta pašaipa pasiekdavo kitos ausį, ir atkirtis ne ką lėčiau 
grįždavo tuo pačiu keliu atgal. 

Tarp visų tų šilkais ir aksomais pasipuošusių didikų, rim- 
tas ir abejingas visiems sąmojams, apsirengęs ilgu daktaro 
apsiaustu, vaikštinėjo Anri Etjenas, visa širdimi atsidavęs re- 
formistams, o per porą žingsnių nuo jo, ne mažiau abejingas 
visai tai aplinkai, stovėjo prigludęs prie kolonos išblyškęs ir 
liūdnas Pjeras Strocis, pabėgėlis iš Florencijos; mintimis jis 
tikriausiai nuskriejo į savo paliktą tėvynę, kur jam buvo lem- 
ta grįžti belaisviu ir tik kape rasti ramybę. Savaime supran- 
tama, šis kilmingas italų bėglys, pagal moterišką liniją Kate- 
rinos Mediči giminaitis, visa širdim priklauso katalikams. 

O štai, šnekučiuodamiesi rimtomis politinėmis temomis, daž- 
nai stabtelėdami vienas prieš kitą, tarsi nuo to jų pokalbis pa- 
sidarytų svaresnis, vaikštinėja senasis Monmoransi, kuriam ka- 
ralius prieš kokį dvejetą metų atidavė konetablio vietą, laisvą 
Burbonui patekus į nemalonę, ir kancleris Puaje, nepaprastai 
išdidus dėl neseniai įvesto loterijos mokesčio ir dėl Vije-Kotre 
įsako, kurį jam asmeniškai teko pasirašyti. 

Abejingas dvaro intrigoms ir pokalbiams, čia pat šmižinėjo 
buvęs benediktinas, o dabar pranciškonas Fransua Rable, šyp- 
sojo baltais dantimis, viską stebėjo, visko klausėsi, viską iš- 
juokė, o Tribule, jo didenybės mylimiausias juokdarys, maišėsi 
su savo kuprele po kojomis ir, pasinaudodamas savo padėtimi, 
laidė nepavojingus, tačiau gana kandžius sąmojus. 

O Klemanas Maro, žavingas su nauju karaliaus kamerdine- 
rio rūbu, atrodė tiek pat sumišęs, kaip tą priėmimo d'Etamp 
rūmuose dieną. Matyt, poeto kišenėje gulėjo ką tik gimęs eilė- 
raštis ar koks vienišas sonetas ir jis tik laukė progos pateikti 

jį ekspromtu publikai. Deja! Visi gerai žino, kad įkvėpimas 
ateina iš aukščiau ir ne mes jo šeimininkai. Taip ir jam į galvą 
atėjo nuostabios eilės apie ponią Dianą. Jis kovojo pats su 
savimi, bet juk mūza ne mylimoji, o valdovė: eilėraštis gimė 
pats savaime, rimas atsirado nejučia. Žodžiu, tas nelaimingas 
dešimteilis jį neapsakomai kankino. Be abejo, jis buvo atsida- 
vęs poniai d'Etamp ir Margaritai Navarietei, dėl to nėra ko 
ginčytis — juk poetas visa širdimi linko prie protestantų. Gal 
tas prakeiktas madrigalas ponios Dianos garbei šovė jam į gal- 
vą kaip tik tada, kai jis ruošėsi sukurti prieš ją kokią epigra- 
mą; šiaip ar taip, Madrigalas gimė. Ir kaip dabar ištversi, jeigu 
jau sukūrei, nors ir karštai prisirišęs prie protestantų, nuosta- 
bias eiles katalikės garbei, kaip išturėsi nepadeklamavęs jų 
kad ir visai patyliukais kokiam nors draugui, nusimanančiam 
literatūroje? 

Taip nelaimingasis Maro ir padarė. Bet nekuklus kardino- 
las de Turnonas, kuriam poetas patikėjo savo eiles, nusprendė, 
kad eilės tikrai labai gražios, žavingos, nuostabios, ir neiš- 
tvėręs padeklamavo jas Lorenės hercogui, o šis nedelsiant 
perdavė poniai Dianai. Tuoj pat „mėlynieji“ ėmė šnibždėtis: 
jie pasikvietė Maro, ėmė jį prašyti ir privertė perskaityti eiles. 
„Violetiniai“, pamatę, kaip Maro skverbiasi pro minią ir eina 
prie ponios Dianos, savo ruožtu, taip pat prisiartino ir apsupo 
susižavėjusį ir išsigandusį poetą. Pagaliau ir pati ponia d Etamp, 
pagauta smalsumo, pakilo iš vietos. „Tik pažiūrėti, — sakė ji — 
kaip tas sukčius Maro, visada toks sąmojingas, sugebės apdai- 
nuoti ponią Dianą.“ 

Vargšas Klemanas Maro nusilenkė bešypsančiai Dianai de 
Puatje ir jau ruošėsi pradėti, bet apsižvalgęs pamatė ponią 
d Etamp, kuri taip pat šypsojo; tačiau pirmosios šypsena buvo 
maloni, o antrosios — grėsminga. Taigi, įkaitintas iš vienos 
pusės ir jusdamas ledinį šaltį iš kitos, Maro drebėdamas ir 
mikčiodamas perskaitė tokias eiles: 


Dažnai svajonėse, man regis, esu Febas, 

Bet gydomų žolių aš nerenku miškuos, 

Man sužeista širdis — kas man žolyno stiebas! 
Jis neišgydys man gilios širdies žaizdos. 
Netrokštu su dievais gyvent aukštai dausos, 
Netrokštu lanko imt ir laidyti strėlių — 
Varžytis su karalium nuogąstauju. 

Vien Febu noriu būt, nes deivę aš myliu — 
Žavingosios Dianos meilės tik maldauju. 

Vos tik Maro ištarė paskutinį šio grakštaus madrigalo skie- 
menį, „mėlynieji“ prapliupo aplodismentais, 0. „violetiniai“ 
tylėjo lyg apmirę. Klemanas Maro, padrąsintas pritarimo ir 
įžeistas kritikos, nuėjo prie Dianos de Puatje ir įteikė jai 
savo šedevrą. 

— Žavingajai Dianai,— tyliai pasakė jis nusilenkdamas,—- 
tikiuosi, jūs supratote,— žavingajai, pačiai Žavingiausiajai. 

Diana jam padėkojo lipšniu žvilgsniu, ir Maro nuėjo. 

— Galima kurti eilėraščius žaviai moteriai po to, kai juos 
kūrei žavingiausiajai,— tarsi atsiprašydamas ištarė vargšas poe- 
tas, eidamas pro ponią d'Etamp.— Jūs pamenate: „Prancūzijos 
vaiskiausias perlas.“ 

Užuot atsakiusi, Ana sviedė triuškinantį žvilgsnį. 

Tik dvi mums pažįstamos grupelės liko nuošaly nuo inci- 
dento: viena jų — Askanijas ir Čelinis. Benvenutas jautė silp- 
nybę „Dieviškajai komedijai“, o ne visokiems sąmojingiems 
žodeliams. Antrąją grupę sudarė grafas d'Orbekas, vikontas de 
Marmanis, ponas d'Esturvilis ir Kolomba, maldavusi tėvą nesi- 
maišyti į šią minią, kurią ji matė pirmą kartą ir kuri jai kėlė 
siaubą. Grafas d'Orbekas nepaliko savo sužadėtinės, kurią po 
mišių prevo turėjo pristatyti karalienei, 

Askanijas ir Kolomba, nors ir labai susijaudinę, bematant 
pastebėjo vienas kitą ir kartas nuo karto vogčiomis susižvelg- 
davo. Šie du tyri ir nedrąsūs vaikai, išauklėti vienatvėje, kuri 
daro žmones kilniaširdžiais, būtų jautęsi visai atskirti ir pasi- 
metę šioje puošnioje ir ištvirkusioje minioje, jei tik jiems ne- 
būtų tekę pamatyti vienas kito ir sustiprinti vienas kito žvilgs- 
niais. 

Beje, nuo tos prisipažinimo dienos jie nebuvo susitikę. De- 
šimtis kartų Askanijas veltui stengėsi patekti į Mažąjį Nelį. 
Vos tik jis pabelsdavo, vietoj ponios Perin išeidavo naujoji 
Kolombos tarnaitė, kurią parūpino grafas d'Orbekas, ir gana 
šiurkščiai jį išprašydavo. Askanijas neturėjo nei pakankamai 
pinigų, nei drąsos šiai moteriškei papirkti. Be to, jis savo my- 
limajai galėjo pasakyti tik liūdnas naujienas, kurias pranešti 
niekada nebus per vėlu. O naujienos tikrai buvo liūdnos: mo- 
kytojas prisipažino mylįs Kolombą, ir jiems ateityje ne tik 
teks apsieiti be jo paramos, bet gal net ir kovoti prieš jį. 

Nuo šiolei, kaip kad Askanijas sakė Čeliniui, jam beliko 
pasikliauti dievo malone. Nematydamas kitos išeities, jaunuolis 
per savo naivumą nusprendė kaip nors sugraudinti ir palenkti 
į savo pusę ponios d'Etamp širdį. Kada viltis, kuria pasikliovei, 

dingsta, griebiesi pačių beviltiškiausių žygių. Geležinė Ben- 
venuto energija ne tik nedavė Askanijui jokios naudos, bet 
galėjo bet kuriuo momentu nukrypti prieš jį patį. Askanijui — 
jis buvo dar toks jaunas — beliko pasikliauti hercogienės kil- 
numu ir žmogiškumu, ir jis tikėjosi, kad mylimo žmogaus kan- 
čia sukels jos širdyje gailestį. Bet jei ir ši paskutinė ir silpna 
viltis žlugs, kas gi beliks jam, vargšui, vienišam ir bejėgiam 
vaikui? Atsiduoti likimo malonei ir laukti. Štai kodėl jis at- 
ėjo kartu su Benvenutu į rūmus. 

Hercogienė d'Etamp grįžo į savo vietą. Askanijas įsimaišė 
į jos dvariškių tarpą ir priėjo prie pat jos krėslo. Ana atsisu- 
ko ir pamatė jį. 

— O! tai jūs, Askanijau,— gana šaltai ištarė ji. 

-— Taip, ponia hercogiene. Atėjau čia su savo mokytoju 
Benvenutu ir drįsau prisiartinti prie jūsų tik todėl, kad anądien 
palikau jūsų rūmuose lelijos, kurią buvote man užsakiusi, pie- 
šinį. Man baisiai įdomu, ar jis vertas jūsų dėmesio? 

— Ką jūs, piešinys, mano manymu, nuostabus, — kiek švel- 
niau pratarė ponia d'Etamp,—ir žinovai, kurie jį matė, būtent 
ponas de Gizas, visiškai pritarė mano nuomonei. Tik ar kūrinys 
bus toks pat nuostabus, kaip piešinys? Ir, jei jūs tikitės pa- 
daryti jį kaip reikiant, ar užteks brangakmenių? 

-- Taip, ponia, manau, kad ganės. Norėtųsi tik žiedo vidurį 
papuošti stambiu deimantų, kuris virpėtų kaip rasos lašelis. 
Bet gal per daug išlaidų tokio nežinomo menininko, kaip aš, 
kūrinėliui? 

— O, Askanijau, tokios išlaidos mums patys juokai! 

— Šiaip ar taip, ponia, bet tokio dydžio briliantas kainuos 
apie du šimtus tūkstančių ekiu. 

— Gerai jau, gerai, pamatysime! Ar negalėtumėte padaryti 
man vieną paslaugą, Askanijau? — tyliai pridūrė hercogienė. 

— Aš jūsų paslaugoms, ponia. 

— Ką tik, klausydamasi tų Maro banalybių, pastebėjau ana- 
pus grafą d Orbeką. Būkite malonus ir pasakykite jam, kad 
norėčiau su juo pasikalbėti. 

— Kaip, ponia! ..— išblyško Askanijas, išgirdęs grafo vardą. 

— Jūs ką tik pasakėte, kad esate mano paslaugoms,— iš- 
didžiai atšovė ponia d'Etamp.— Ir aš jus to prašau tik todėl, 
kad jūs pats suinteresuotas mūsų būsimu pokalbiu, kuris, beje, 
privers jus apie kai ką pagalvoti, jei tik iš viso įsimylėję su- 
geba galvoti. 

— Klausau, ponia,— atsakė Askanijas, bijodamas supykinti 
moterį, iš kurios laukė išsigelbėjimo. 

— Na ir puiku! Tik žiūrėkite, kalbėkite su grafu itališkai: 
tai įeina į mano planus. Ir grįžkite kartu su juo. 

Ir Askanijas, nenorėdamas daugiau kiršinti savo pavojingos 
priešininkės, nuėjo vykdyti įsakymo; jis pasiteiravo kažkokio 
jaunuolio, pasipuošusio violetiniais kaspinais, ar šis nematęs 
grafo d Orbeko. 

— Nagi, štai jis, — atsakė jaunuolis, — ta sena beždžionė sto- 
vi šalia žavingos merginos ir kalbasi su Paryžiaus prevo. 

Ta žavinga mergina buvo Kolomba, kurią smalsiai apžiūri- 
nėjo visi dabitos. O sena beždžionė grafas iš tikrųjų Askanijui 
pasirodė tiek biaurus, kiek kad vienas varžovas galėtų to lin- 
kėti kitam. Apžiūrėjęs grafą, dideliam Kolombos nustebimui 
Askanijas priėjo prie jo ir itališkai perdavė hercogienės 
d'Etamp kvietimą. Grafas atsiprašė sužadėtinės i» draugų ir 
nuskubėjo pas hercogienę. Askanijas nusekė iš paskos, metęs 
padrąsinantį žvilgsnį Kolombai, sunerimusiai dėl tokio keisto 
d'Orbeko pakvietimo ir ypač išvydusi pasiuntinį. 

— O, laba diena, grafe! — pamačiusi d'Orbeką, tarė ponia 
d'Etamp.— Malonu jus matyti. Turiu pasakyti kai ką svarbaus. 
Ponai, — pridūrė ji, kreipdamasi į aplink stovinčius dvariškius,— 
jų didenybės tikriausiai pasirodys ne anksčiau kaip po pus- 
valandžio; jei jūs nieko prieš, tą laiką paskirsiu pokalbiui 
su savo senu draugu graiu d Orbeku. 

Visi susispietę aplink hercogienę dvariškiai, taip aiškiai iš- 
prašyti, skubiai tylomis pasitraukė ir paliko ją su karaliaus 
iždininku vienoje iš lango nišų, erdvioje kaip mūsų šiandieni- 
nės svetainės. Askanijas, kaip ir kiti, norėjo nueiti, bet her- 
cogienė mostu jį sulaikė. 

— Kas šis jaunuolis? — paklausė grafas. 

— Pažas, italas, nė žodžio nesupranta prancūziškai; galite 
drąsiai prie jo kalbėti, lyg mes vieni būtumėme. 

— Na ką gi, ponia,— pradėjo d'Orbekas,— aš aklai klau- 
siau visų jūsų nurodymų. Jūs pareiškėte norą, kad mano būsi- 
moji žmona šiandien būtų pristatyta karalienei — Kolomba su 
tėvu čia. Bet dabar, įvykdęs jūsų norą, geisčiau sužinoti šį tą 
smulkiau; ar negalėtumėte, ponia, paaiškinti. 

— Iš visų mano draugų, d'Orbekai, jūs labiausiai atsida- 
vęs; laimei, dar daug ką reikia padaryti jūsų labui; nežinau 
tik, ar įstengsiu atsimokėti už viską; šiaip ar taip, dėsiu visas 

pastangas. Ta karaliaus iždininko vieta — tai tik pamatas, ant 
kurio noriu sukurti jūsų laimę, grafe. 

— O, ponia! — pratarė žemai lenkdamasis d' Orbekas. 

— Noriu su jumis atvirai pasikalbėti, bet visų pirma turiu 
jus pagirti. Ką tik mačiau jūsų Kolombą, ji — nuostabi; tiesa, 
kiek nedrąsi, bet nuo to tik žavingesnė. Tarp mūsų kalbant, 
o aš jus pakankamai gerai pažįstu, kaip besukau galvą, nega- 
lėjau suprasti, kas jus, tokį rimtą, protingą žmogų, verčia 
tuoktis; manau, kad jūsų nepakerėjo mergiškas tyrumas ir gro- 
žis. Žodžiu, ko jūs siekiate? Man pakankamai aišku, kad turite 
kažkokius išskaičiavimus, nes jūs ne iš tų, kurie daro šiaip sau. 

— Žinoma, ponia! Visų pirma reikia kada nors vesti, o, be 
to, tas senas sukčius, jos tėvas, paliks dukrelei nemažą krū- 
velę ekiu. 

— Kiek jam metų? 

— Penkiasdešimt penki ar šeši. 

— O jums, grafe? 

—,..Ir man maždaug tiek pat, bet jis visai iškaršęs. 

— Dabar man aiškų, aš jus atpažįstu, grafe. Aš ir taip 
gerai žinojau, kad jums patys niekai visi tie sentimentai ir 
kad ne patrauklus merginos veidukas jus sugundė. 

— Fui, ponia, apie tai net nepagalvojau. Tegu ji būtų bu- 
vusi ir pati biauriausia, man vienas galas, na, o jeigu ji graži — 
tuo geriau. 

— Linkiu sėkmės, grafe. Laimė, kad man neteko jumis 
nusivilti. 

— Na, o dabar, ponia, kai viskas išaiškėjo, gal galėtumėte 
pasakyti. .. 

— Aš svajoju apie jūsų ateitį — pertraukė jį hercogienė.— 
Žinote, ko norėčiau, d'Orbekai? Matyti jus to Puaje vietoje. 
Aš taip jo nekenčiu! — pridūrė ji, mesdama pilną neapykantos 
žvilgsnį į kanclerį, kuris vis dar vaikštinėjo su konetabliu. 

— Kaip, ponia! Man — viena didžiausių karalystės tarnybų! 

— Argi jūs nepakankamai įžymus, grafe? Deja, mano val- 
džia karaliui tokia nepatikima, aš tiesiog stoviu ant bedugnės 
krašto. Štai kad ir dabar mane gniaužia baisus nerimas. Karalius 
turi naują favoritę, kažkokio Žžmogėno, teisininko, pavarde 
Feronas, žmoną. Jei ta moteriškė pasirodys garbėtroška — mes 
žuvę. Man reikėjo anksčiau užbėgti už akių Pranciškui I. Nie- 
kad jau man nebepavyks gauti naujos kunigaikštienės Brisak, 
kurią kadaise buvau suradusi jo didenybei; ji buvo tokia glež- 
nutė ir švelni, beveik kaip vaikas. Aš jos amžinai gedėsiu: ji 

buvo visai nepavojinga, toji kunigaikštienė, ir kalbėdavo kara- 
liui tik apie mano dorybes... Vargšė Mari! Ji užsikrovė ant savo 
pečių visą mano padėties naštą, o man paliko visus vaisius. 
Bet kol nuviliosime karalių nuo šitos Feronėlės, kaip kad ją 
visi vadina, teks išlieti nemaža prakaito. Aš, deja, išnaudojau 
visą savo žavesio arsenalą, ir mano vieninteris koziris — 
įprotis. 

— Negali būti, ponia! 

— Dieve mano! Aš dar valdau jo protą, o širdies — ne. Su- 
prantate, grafe, man labai reikia pagalbininkės, bet kur ją 
rasti? Man reikia visiškai atsidavusios draugės, labai nuošir- 
džios, kuria galėčiau pasikliauti. O! Aš ją apipilčiau auksu ir 
malonėmis! Padėkite man ją surasti, d Orbekai. Jūs net nejsi- 
vaizduojate, kokia kova tarp žmogaus ir karaliaus vyksta mūsų 
valdovo širdyje, ir dažnai Žmogus nugali karalių. Jei mes bū- 
tume dviese, ne dvi varžovės, o dvi sąjungininkės, ne dvi mei- 
lužės, o dvi draugės, jei viena iš mūsų laikytų savo rankose 
Pranciškų, o kita — Pranciškų I, Pratcūzija būtų mūsų, grafe! 
Ir kokiu momentu! Kada Karolis Penktasis pats puls į mūsų 
spąstus, kada iš jo galėsime reikalauti, kiek norėsime ir, tin- 
kamai pasinaudoję jo neapdairumu, sukursime sau puikią ateitį! 
Tuoj jums paaiškinsiu savo ketinimus, d'Orbekai. Toji Diana, 
kuri jums taip patinka, vieną gražią dieną nebegalės valdyti 
mūsų likimo, ir vienas Prancūzijos grafas galės tapti... Štai 
ir karalius! 

Toks jau buvo ponios d'Etamp įprotis: ji retai aiškindavo 
iki galo, klausovas pats turėdavo susigaudyti, ji pasėdavo žmo- 
nių sąmonėje mintį, idėją, sukeldavo juose garbės troškimą, 
godumą, žemus polinkius, ir po to nutildavo. 

Didis menas, kurio reikėtų išmokti daugeliui poetų ir įsi- 
mylėjėlių! 

Grafas d'Orbekas, godus pinigų ir garbės, žmogus ir vėty- 
tas, ir mėtytas, puikiai suprato hercogienę, juo labiau kad po- 
kalbio metu Anos žvilgsnis ne kartą nukrypdavo Kolombos 
pusėn. Tiesi ir garbinga Askanijo prigimtis neleido jam įžvelgti 
iki galo visos tos užmačios niekšybės ir neteisingumo, bet jis 
nujautė, kad šiame niūriame ir keistame pokalbyje slypi kaž- 
koks baisus pavojus jo mylimajai, ir jis su siaubu žvelgė į po- 
nią d Etamp. 

Durininkas pranešė, kad atvyko karalius su karaliene. Akies 
mirksniu visi sustojo ir nukėlė skrybėles. 

— Tesaugo jus dievas, ponai! — tarė įeidamas Pranciškus 
I.— Turiu jums pranešti svarbią naujieną. Mūsų brangus brolis, 
imperatorius Karolis Penktasis, šiuo metu yra pakeliui į Pran- 
cūziją, jei tik jis jau neperžengė jos sienų. Pasiruoškime, po- 
nai, jį tinkamai sutikti. Manau, nėra reikalo priminti mano iš- 
tikimiems bajorams, koks turi būti mūsų vaišingumas. Stovyk- 
loje įrodėme, kad mokame tinkamai priimti karalius. Mažiau 
kaip po mėnesio Karolis Penktasis bus Luvre. 

— O aš ponai, iš anksto dėkoju už priėmimą, kurį jūs 
suruošite mano karališkajam broliui, — savo švelniu balsu pri- 
dūrė karalienė Eleonora. 

Vietoje atsako nuskambėjo šūksmai: 

— Tegyvuoja karalius! 

— Tegyvuoja karalienė! 

— Tegyvuoja imperatorius! 

Tuo metu kažkoks judrus padaras prasibrovė pro dvariškių 
kojas iki karaliaus. Tai buvo Tribule. 

— Jūsų didenybe,— pratarė juokdarys,— leiskite pašvęsti 
jūsų didenybei vieną veikalą, kurį ruošiuosi spausdinti. 

— Mielai, juokdary,— atsakė karalius — visų pirma norė- 
čiau žinoti, kaip tas veikalas vadinasi ir ar toli pasistūmėjo 
darbas. 

— Tas veikalas, jūsų didenybe, vadinsis ,„Kvailių almana- 
chas", ir jame bus surašyti visi didžiausi kvailiai, kuriuos pa- 
gimdė motulė — Žemė. Tai va, pirmame puslapyje jau įrašiau 
visų buvusių ir būsimų kvailių karaliaus vardą. 

— Na ir kas gi tas įžymus mano kolega, mano giminaitis, 
kurį tu apvainikavai? — paklausė Pranciškus I. 

— Karolis Penktasis, — atsakė Tribule. 

— Karolis Penktasis? — sušuko karalius.— Bet kodėl gi Ka- 
rolis Penktasis? 

— Mat, pasaulyje tėra tik vienas toks kvailys, kaip Karolis 
Penktasis, nes, išlaikęs jus nelaisvėje Madride, pasišovė keliauti 
per jūsų didenybės valdas. 

— Na, o jeigu jam nieko neatsitiks, keliaujant per mano 
karalystę? — pasiteiravo Pranciškus I. 

— Tada pažadu ištrinti jo vardą ir jo vietoje įrašyti ki- 
tą, — atsakė Tribule. 

— Kieno vardą? — susidomėjo karalius. 

— Jūsų didenybės, nes praleisdami jį pro savo šalį, būsite 
dar kvailesnis už jį. 

Karalius pratrūko kvatotis. Dvariškiai juo pasekė. Tik -varg- 
šė Eleonora išblyško. 

— Na ką gi! — pratarė Pranciškus I.— Gali tuoj pat vietoj 
imperatoriaus vardo įrašyti manąjį; aš daviau bajoro garbės 
žodį ir jį išlaikysiu. O su dedikacija sutinku, ir štai tau užmo- 
kestis už pirmą egzempliorių. 

Taip taręs Pranciškus I ištraukė iš kišenės pilną piniginę ir 
metė ją Tribule. Šis sugavo piniginę dantimis ir nubėgo ketur- 
pėsčias, urgzdamas kaip šuo, nešantis kaulą. 

Tuo metu prie karaliaus priėjo prevo su Kolomba. 

— Ponia,— kreipėsi jis, — leiskite šią džiugią dieną pavesti 
jūsų didenybės globai mano dukrą Kolombą, kurią jūs norėjote 
priimti į savo dvaro damų tarpą. 

Geroji karalienė maloniai pasveikino ir keliais žodžiais pa- 
drąsino sumišusią Kolombą, kurią karalius apžiūrinėjo nepa- 
prastai susižavėjęs. 

— Bajoro žodis, mesire prevo! — su šypsena tarė Pranciš- 
kus I.— Jūs tiesiog valstybės išdavikks — taip ilgai slėpėte nuo 
mūsų akių tokį perlą, kuris papuoštų jos didenybės karalienės 
gražuolių vainiką. Ir jei liekate nenubaustas už šią išdavystę, 
pone Roberai, turite būti dėkingas šioms gražioms nuleistoms 
akims, kurios nebyliai jus užtaria. 

Paskui karalius grakščiai linktelėjo žaviajai merginai ir su 
visa palyda pasuko į koplyčią. 

— Ponia,— pasakė hercogas Miedina-Sidonija, duodamas 
ranką hercogienei d Etamp,— praleiskime visą tą minią ir tru- 
putį atsilikime, turiu jums slapta pasakyti porą svarbių žodžių, 
ir patogesnės vietos nerasime. 

— Klausau, ponas pasiuntiny,— atsakė hercogienė.— Pasili- 
kite, d Orbekai. Drąsiai kalbėkite, ponas Medina, tai mano senas 
„draugas, mano antrasis „aš“, o šis jaunuolis kalba tik itališkai. 

— Gerai, ponia, jums, ne mažiau kaip ir man svarbu, kad 
jie tylėtų, bet jeigu jais pasikliaujate... Štai mes ir vieni, kal- 
bėsiu atvirai, nieko nenuslėpdamas. Jūs žinote, kad jo šventoji 
didenybė nusprendė pervažiuoti Prancūziją ir, gal būt, jau yra 
į ją įžengęs; imperatorius žino, kad jam teks keliauti per prie- 
šo šalį; bet jis pasitiki karaliaus riteriškumu; jūs pati, ponia, 
jam patarėte; aš nuoširdžiai sutinku, kad jūsų įtaka Pranciš- 
kui I žymiai stipresnė, nei bet kurio ministro, ir tik nuo jūsų 
priklauso, ar tas patarimas pasirodys geras ar blogas, ar tai 
bus apgaulė, ar garantija. Bet kam gi jums stoti prieš mus? 
Tai neduos naudos nei valstybei, nei jums pačiai. 

— Kalbėkite, pone! Man atrodo, jūs dar ne viską pasakėte. 

— Taip, ponia! Karolis Penktasis yra vertas Karolio Di- 
džiojo įpėdinis, ir tai, ko klastingas sąjungininkas galėtų rei- 
kalauti kaip išpirkos, jis nori įteikti kaip dovaną ir neliks 
skolingas nei už vaišingumą, nei už patarimą. 

— Puiku! Jis pasielgs kilniai ir apdairiai. 

—- Karalius Pranciškus I visą laiką nepaprastai troško Mi- 
lano hercogystės, tiesa, ponia? Tai va, Karolis Penktasis sutiks 
už tam tikrą metinę nuomą perleisti svainiui šią provinciją, 
amžiną vaidų tarp Prancūzijos ir Ispanijos priežastį. 

— Viskas aišku! — nutraukė jį hercogienė.— Visiems žino- 
ma, kad imperatoriaus finansai smarkiai sušlubavę, o Milano 
hercogystė visiškai nuskurdusi dėl amžinų karų, ir, savaime 
suprantama, jo didenybei ne pro šalį užkrauti dalį skolų 
ant daug turtingesnio skolininko. Ne, ponas Medina, aš atsi- 
sakau nuo panašaus pasiūlymo, jūs pats suprantate, kad jis 
nepriimtinas. 

— Bet, ponia, karaliui jau pranešta apie šį reikalą, ir jis 
sužavėtas. 

— Žinau, bet aš esu prieš. Ir jei jūs galite be manęs apsi- 
eiti, veikite. 

— Ponia, imperatorius ypač brangina jūsų pagalbą, ir ko 
jūs tik pageidautute... 

— Mano įtaka, pone pasiuntiny, ne prekė, kurią galima 
pirkti ar parduoti. 

— O, ponia, niekas to ir nesako. 

— Klausykite, jūs tikinate, kad jūsų valdovas trokšta ma- 
no paramos? Atvirai kalbant, jis teisingai daro. Na ką gi! 
Aš reikalauju mažiau, negu jis siūlo: atidžiai klausykite. Štai 
ką jis turės padaryti. Imperatorius pažadės Pranciškui I Mi- 
lano hercogystę, tačiau, išvykęs iš Prancūzijos, prisimins Madri- 
do sutartį ir užmirš savo pažadą. 

— Ponia, tuomet kils karas! 

— Luktelkit, ponas Medina! Iš tikrųjų jo didenybė supyks 
ir grasins. Tada Karolis Penktasis suteiks Milano hercogystei 
nepriklausomybę ir padovanos ją, tik jau be skolų, Karoliui 
Orleaniečiui, antrajam karaliaus sūnui: tokiu būdu imperato- 
rius nepadidins savo varžovo galybės. Manau, kad patarimas 
šio to vertas, ir jūs, pone, nieko prieš jį negalite pasakyti. Jūs 
užsiminėte mano norus. Tai va, jeigu jo didenybei sumanymas 
patiks, per mūsų pirmą pasimatymą lai numeta kokį blizgantį 
akmenuką. Ir jei tas akmenukas bus šio to vertas, aš jį pa- 

kelsiu ir išsaugosiu kaip tos didžios sąjungos tarp manęs ir 
Romos Cezarių įpėdinio, Ispanijos ir Indijos karaliaus prisimi- 
nimą. 

Hercogienė d'Etamp pasilenkė prie Askanijo, išsigandusio 
tų tamsių ir paslaptingų planų, kurie hercogui Medina su- 
kėlė nerimą, o grafą d'Orbeką sužavėjo. 

— Viskas daroma dėl tavęs, Askanijau,— tyliai tarė ji.— 
Kad užkariaučiau tavo širdį, aukoju Prancūziją. Na, kaip, po- 
nas pasiuntiny,— jau garsiai pasiteiravo ji, — koks jūsų atsa- 
kymas? 

— Tokį svarbų reikalą, ponia, gali spręsti tik imperato- 
rius, tačiau, mano manymu, jis sutiks su pasiūlymu: jis atrodo 
mums tiek naudingas, kad man beveik baisu. 

— Beje, jei tai jus nuramins, aš paveiksiu karalių, nes šis 
reikalas iš esmės svarbus ir man pačiai. Mes, moterys, taip 
pat turime savo politiką, kartais Žymiai sudėtingesnę negu jū- 
sų. Bet galiu prisiekti, mano planuose jums negresia joks pavo- 
jus; pagalvokite pats, iš kur jis gali atsirasti? Tačiau jūs galite 
būti tikras, ponas Medina, kad, laukdama Karolio Penktojo 
sprendimo, nepraleisiu progos veikti prieš jį ir stengsiuos įti- 
kinti jo didenybę, kad jis paimtų imperatorių į nelaisvę. 

— Kaip, ponia, ir tai sąjungos pradžia? 

— Tai dabar, ponas pasiuntiny! Nejaugi jūs, toks valstybės 
veikėjas, nesuprantate, kad visų svarbiausia šiuo metu — ne- 
sukelti įtarimo; atvirai stodama jūsų pusėn pražudyčiau visą 
Ieikaią. Tarp kita ko, nemanau, kad mane kas galėtų įskųsti 
ar išduoti. Leiskite, hercoge, man būti jūsų priešu, leiskite 
kalbėti prieš jus! Koks galų galę skirtumas! Dieve mano, nejau- 
gi jūs nežinote, kaip galima žaisti žodžiais! Jei Karolis Penk- 
tasis atsisakys mano pasiūlymo, aš pasakysiu karaliui: „Jūsų 
didenybe, pasikliaukite mano moteriška nuojauta — teisingu- 
mo vardan jūs būtinai turite nubausti nusikaltėlį.“ O jei im- 
peratorius sutiks, pasakysiu: „Jūsų didenybe, patikėkite mano 
moters gudrybe, teisingiau pasakius, katės gudrybe — sutiksime 
su tuo gal kiek negarbingu, tačiau naudingų dalyku.“ 

— O, ponia! — sušuko nusilenkdamas prieš ponią d Etamp 
hercogas Medina.— Kaip gaila, kad jūs karalienė, nes jūs bū- 
tute nuostabus diplomatas! 

Po to jis atsiprašė ponios d'Etamp ir nuėjo sužavėtas ne- 
tikėta derybų baigtimi. 

— O dabar pakalbėsime tiesiai ir be išsisukinėjimų,— krei- 
pėsi hercogienė į d'Orbeką, kai jie liko trise su Askaniju.— 

Grafe, jūs žinote tris dalykus: pirma, 17 man, ir mano draugams 
svarbu, kad mano valdžia dar labiau sustiprėtų ir būtų apsau- 
gota nuo bet kokių pasikėsinimų; antra, sėkmingai užbaigus 
reikalą, mums neteks bijoti ateities, nes Pranciškaus I vietą 
užims Karolis Orleanietis, o Milano hercogas, kurį aš išaukš- 
tinsiu, bus man žymiai dėkingesnis, negu Pranciškus I, kuris 
išaukštino mane; ir trečia, jo didenybė sužavėtas Kolombos 
grožio. Na ką gi, grafe, kreipiuosi į jus kaip į žmogų, sto- 
vintį aukščiau visų tų kvailų prietarų. Jūsų likimas — jūsų 
paties rankose: ar norite, kad iždininkas d Orbekas užimtų 
kanclerio Puaje vietą, arba, teisingiau pasakius, ar norite, kad 
Kolomba d Orbek užimtų Marijos de Brisak vietą? 

Askanijas krūptelėjo iš siaubo, tačiau d'Orbekas to nepa- 
stebėjo. Jo biauriai klastingas Žvilgsnis tuo metu buvo nukreip- 
tas į ponią d Etamp, išraiškingai Žvelgiančią į jį. 

— Aš noriu tapti kancleriu, — tiesiai atsakė jis. 

— Puiku! Mes išgelbėti! Bet kaip su prevo? 

— Buvę čia ko! Suraskite jaun kokią šiltą vietelę, tik kuo 
pelningesnę, garbė čia nesvarbu. O kai tas senas podagrinin- 
kas nusibaigs, man liks viskas. 

Askanijas nebegalėjo ilgiau susivaldyti. 

— Ponia! — sušuko jis skardžių balsu, žengdamas į priekį. 

Tačiau jis taip ir nespėjo užbaigti, o grafui nebeliko laiko 
net nustebti — plačiai atsivėrė durys, grįžo dvariškiai. 

Ponia d Etamp stipriai pastvėrė Askaniją už rankos, patrau- 
kė jį į šoną ir, vos susilaikydama, virpančiu balsu tyliai pra- 
tarė: 

— Na, jaunuoli, ar matai dabar, kaip galima pasidaryti ka- 
raliaus meiluže ir kaip kartais prieš mūsų pačių valią su mumis 
pasielgia gyvenimas. 

Jos žodžius nuslopino linksmas karaliaus ir dvariškių juo- 
kas ir sąmojai. 

Pranciškus I spindėte spindėjo: netrukus atvyks Karolis 
Penktasis, prasidės priėmimai, šventės, linksmybės, o jam ati- 
teks svarbiausias vaidmuo. Viso pasaulio akys bus nukreiptos 
į Paryžių ir jo karalių. Galvodamas apie įdomų spektaklį, kurį 
pats gaus režisuoti, Pranciškus I džiaugėsi kaip vaikas. Jis iš 
prigimties mėgo į viską žiūrėti ne iš rimtosios pusės, 0 iš mMa- 
loniosios, išviršinės, kuri pirmiausia padaro efektą: karai jam 
buvo turnyras, karaliavimas — menas. Pranciškus I, nepaprasto 
proto žmogus, žavėjosi visokiomis nuotykingomis, keistomis, 

poetiškomis idėjomis ir savo karaliavimą pavertė spektakliu, 
o pasaulį — žiūrovų sale. 

Tą dieną, ruošdamasis apakinti varžovą ir Europą, jis buvo 
nepaprastai meilus ir maloningas. 

Vos tik karalius peržengė slenkstį, prie jo pribėgo Tribule, 
vaizduodamas, kad tik gera valdovo nuotaika suteikė jam 
drąsos. 

— O jūsų didenybe, jūsų didenybe! — gailiai sušuko juok- 
darys.— Atėjau su jumis atsisveikinti, teks jūsų didenybei ap- 
siprasti su mintimi, kad netenkate manęs; ir man labiau gaila 
jūsų, negu savęs. Ką gi jūsų didenybė- veiks be savo vargšo 
Tribule, kurį jūs taip mylite! 

— Ką sakai, kvaily? Tu sumanei mane palikti tokiu momen- 
tu, kada dviem karaliams tenka vienas juokdarys? 

— Taip, jūsų didenybe, palieku jus tokiu momentu, kai 
vienam juokdariui teks du karaliai! 

— Nė girdėti nenoriu! Įsakau pasilikti! 

— Na ką gi! Tuomet išleiskite specialų karališką dekretą 
ponui de Vijejeviliui: aš jam tik pasakiau, ką kalba apie jo 
žmoną, o jis už tokius niekus pažadėjo nurauti man ausis, o po 
to išplėšti širdį... jei tik aš ją turiu, pridūrė tas bedievis. Jūsų 
didenybė už tokį piktžodžiavimą turėtų įsakyti nupiauti jam 
liežuvį. p 

— Na, na, nusiramink, mano vargše kvaily! Kas atims tau 
gyvybę, po valandėlės pats laimins kojomis žemę. 

— O, jūsų didenybe, ar negalima atvirkščiai* 

— Kaip tai suprasti4 

— Gal geriau jį pakarkite prieš mano mirtį. Man taip la- 
biau patiktų. 

Visi pratrūko juokais, o karalius juokėsi garsiau už visus. 
Paskui jis žengė toliau ir pastebėjo kilmingąjį tremtinį, Pjerą 
Strocį. 

— Senjore Stroci,— kreipėsi jis — kiek pamenu, jau seniai, 
sakyčiau, labai seniai, prašėte suteikti jums Prancūzijos pi- 
lietybę; tiesiog gėda, kad po to, kai jūs taip narsiai, kaip 
tikras prancūzas, kovėtės už prencūzus Pjemonte, už ką jūsų 
tėvynė jūsų išsižadėjo, lig šiol esate nepriimtas į Prancūzijos, 
savo antrosios tėvynės, globą. Dar šį vakarą, senjore Pjerai, 
mano sekretorius Lemasonas atsiųs jums pilietybės raštą. Na, 
nedėkokite, ir mano, ir jūsų garbė reikalauja, kad Karolis 
Penktasis sutiktų jus prancūzą... O, tai jūs, Čelinil Ir, kaip 
visada, ne tuščiomis! Ką jūs ten, mano drauge, turite po pa- 

žastimi? Tačiau luktelkite valandėlę, garbės žodis, nenoriu, 
kad kas nors pasakytų, jog aš ne toks dosnus, kaip jūs. Mesire 
Antuanai Lemasonai, kartu su pilietybės raštu didikui Pjerui 
Strociui paruoškite ir kitą — mano draugui Benvenutui; ati- 
duosite jį nemokamai — auksakaliui kur kas sunkiau surasti 
penkis šimtus dukatų, negu Strociui. 

— Jūsų didenybe,— atsakė Benvenutas,— esu jums didžiai 
dėkingas, tačiau atleiskite, kas gi tas pilietybės raštas? 

— Jūs nežinote, ponas Benvenutai? — priekaištingai tarė 
Antuanas Lemasonas, o karalius tuo metu kvatojosi kaip pa- 
mišęs.— Pilietybės raštas — pati didžiausia malonė, kurią jo 
didenybė gali suteikti svetimšaliui: gavęs šį raštą, jūs tapsite 
prancūzas. 

— O, jūsų didenybe, dabar aš suprantu ir dar kartą jums 
dėkoju; bet kam man tas raštas, jei jau ir taip esu visa šir- 
dimi atsidavęs jūsų pavaldinys? 

— Kam tas raštas? — pasiteiravo Pranciškus I, vis dar ge- 
rai nusiteikęs.— Pavyzdžiui, kad ir tam, kad dabar, kai jūs 
prancūzas, aš galiu jus padaryti Didžiojo Nelio pilies valdovu, 
o anksčiau šito negalėjau. Mesire Lemasonai, prie pilietybės 
rašto pridėkite ir pilies dovanojimo raštą. Ar suprantate dabar, 
Benvenutai, ką duoda pilietybės raštas? 

— Taip, jūsų didenybe, ir tūkstantį kartų dėkoju! Sakytum 
mūsų širdys ir be žodžių supranta viena kitą; malonė, kurią 
jūs šiandien man suteikėte, tai tarsi pradžia tos didžiulės ma- 
lonės, kurios vieną gražią dieną gal drįsiu paprašyti, 

— Aš menu pažadą, Benvenutai. Atnešk žadėtą Jupiterį, ir 
tada reikalauk. 

— Jūsų didenybės gera atmintis; drįstu tikėtis, kad jūs iš- 
laikysite žodį. Jūsų didenybė galite įvykdyti vieną mano pra- 
šymą, nuo kurio priklauso mano gyvenimas, ir ką tik dabar, 
kažkokia nesuprantama nuojauta tarsi atspėjęs Mano mintis, 
jūs palengvinote mano svajonės įgyvendinimą. 

— Kas žadėta, bus ištesėta, mano didysis meistre, bet kol 
tai įvyks, jūs gal parodysite, ka ten gero turite? 

— Tai sidabrinė druskinė, jūsų didenybe, priedas prie va- 
zos ir dubens. 

— Greičiau rodykite! 

Karalius, kaip visada, tylomis atidžiai apžiūrėjo nuostabų 
kūrinį, kurį jam padavė Čelinis. 

— Kokia klaida! Kokia nesąmonė! — pagaliau pratarė jis. 

— Kaip, jūsų didenybe! — sušuko nevilties apimtas Benve- 
nutas.— Jūsų didenybei nepatinka? 

— Be abejo, pone! Kaip jūs galėjote sugadinti tokį gerą 
sumanymą, darydamas šią druskinę iš sidabro? Iš aukso tokį 
dalyką reikia daryti, Čelini, štai dėl ko pykstu! Bet nieko, jūs 
ją perdarysite! 

— Deja, jūsų didenybe,— liūdnai tarė Čelinis,— neperver- 
tinkite mano kuklių kūrinių. Bijau, kad taurus metalas nepra- 
žudytų mano fantazijos turtų. Siekiant ilgalaikės garbės, jūsų 
didenybe, verčiau kurti iš molio, o ne iš aukso; juk dažniau- 
siai auksakalio garbė miršta kartu su juo. Gyvenimas, jūsų di- 
denybe, kartais Žiaurus, o žmonės — visada godūs ir kvaili; ir 
kas žino, ar kokia mano daryta sidabro taurė, už kurią jūsų 
didenybė sumokėtų dešimt tūkstančių dukatų, nebus perlydyta 
į dešimt ekiu? 

— Nejaugi jūs manote, kad Prancūzijos karalius ims užsta- 
tinėti savo stalo druskines? 

— Jūsų didenybe, Konstantinopolio imperaįorius atidavė 
venecijiečiams kaip užstatą Jėzaus Kristaus erškėtrožių vainiką. 

— Tačiau Prancūzijos karalius jį išpirko! p 

— Žinau, tačiau vis dėlto pagalvokite apie pavojus, revo- 
liucijas, ištrėmimą! Mano tėvynėje Mediči tris kartus buvo 
išvyti ir tris kartus grįžo. Vargu ar rasis kitas karalius, kaip 
jūsų didenybė, iš kurio neatimsi nei garbės, nei turto. 

— Tiek to, Benvenutai, tiek to! Aš noriu turėti auksinę 
druskinę, ir mano iždininkas įteiks jums šiandien tūkstantį 
aukso ekiu. Girdite, d'Orbekai, būtinai šiandien! Nenoriu, kad 
Čelinis prarastų bent minutę. Sudieu, Benvenutai, dirbkite to- 
liau: karalius laukia Jupiterio. Sudieu, ponai, nepamirškite Ka- 
rolio Penktojo. 

Kol Pranciškus I leidosi laiptais, norėdamas raitas lydėti 
karalienę, kuri jau sėdėjo karietoje, salėje vyko įdomūs po- 
kalbiai, ir jų nevertėtų praleisti. 

Benvenutas priėjo prie grafo d Orbeko ir pasakė: 

— Paruoškite, prašom, auksą mesire iždininke. Aš pildau 
jo didenybės įsakymą, einu pasiimti maišo ir po pusvalandžio 
būsiu pas jus. 

Grafas nusilenkė, ir Čelinis, veltui ieškojęs akimis Askanijo, 
išėjo vienas. 

Tuo pat metu Marmanis tyliai kreipėsi į prevo, kuris vis 
dar nepaleido Kolombos rankos. 

— Štai puiki proga! Bėgu įspėti savo vyrų. Pasakykite 
d' Oibekui, kad jis kuo ilgiau užlaikytų Benvenutą. 

Jis dingo, o mesiras d'Esturvilis priėjo prie grafo d'Orbeko, 
tyliai kažką pašnabždėjo į ausį ir garsiai pridūrė: 

— O aš tuo tarpu palydėsiu Kolombą į Nelio rūmus. 

— Gerai, — atsakė d'Orbekas.— Ir šiandien vakare praneški- 
te, kuo viskas baigėsi. 

Jie išsiskyrė, ir prevo iš tikro su dukra lėtai pasuko Mažojo 
Nelio link, o iš paskos, nenuleisdamas nuo jų akių, nepaste- 
bimai ėjo Askanijas ir iš tolo su meile žvelgė į savo Kolombą. 

Tuo metu karalius kėlė koją į balno kilpą; jis jojo savo 
numylėtu nuostabiu raudu žirgų, Henriko VIII dovana. 

— Šiandien mūsų laukia ilgas kelias,— pasakė jis. 


Puikus, šaunus mano žirgužis — 
Mes neišskiriami draugai! 


—- Velniai griebtų! Štai ir pirmos ketureilio eilutės,— pri- 
dūrė Pranciškus I.— Na, Maro, kurkite toliau! Arba jūs, Mele- 
nai de Sen-Žele! 

Maro pasikasė pakaušį, bet Sen-Žele jį aplenkė ir nepapras- 
tai greitai užbaigė ketureilį: 


Ne Bucefalas, nors raitužis 
Net Aleksandrą pralenkė nūnai! 


Iš visų pusių pasipylė aplodismentai, o karalius, jau balne, 
grakščiu mostu padėkojo poetui už vykusią ir greitą pabaigą. 
Maro grįžo namo dar labiau paniuręs, negu paprastai. 

— Nesuprantu, kas tame dvare dėjosi — murmėjo jis,— bet 
visi šiandien buvo tokie kvaili. 


Antras skyrius 
KETURI PLĖŠIKAI 


Benvenutas paskubomis perėjo į kitą Senos pusę ir pasiėmė 
iš namų ne maišą, kaip buvo sakęs d'Orbekui, o nedidelę pin- 
tinę, kurią jam Florencijoje buvo padovanojusi viena jo pus- 
seserė vienuolė. Benvenutas norėjo užbaigti šį reikalą tą pačią 
dieną, o buvo jau dvi valandos, tad jis nebelaukė nei Askani- 
jo, su kuriuo buvo pasimetęs, nei pameistrių, išėjusių pietauti, 
ir pasuko į Frua-Manto gatvę, kurioje gyveno grafas d'Orbekas; 

eidamas vis žvalgėsi į šalis, bet nepastebėjo nieko, kas ga- 
lėtų sukelti bent mažiausią nerimą. 

Kada Benvenutas atėjo pas grafą d Orbeką, šis jam pareiš- 
kė negalįs tuoj pat atiduoti aukso, nes neva reikia atlikti kai 
kuriuos būtinus formalumus — pakviesti notarą, sudaryti su- 
tartį. Grafas žinojo nekantrų Čelinio būdą ir todėl visaip atsi- 
prašinėjo; jis taip įtikinamai aiškino, kad nebuvo kaip pykti, 
ir Benvenutas patikėjo, jog šios kliūtys iš tiesų yra, ir sutiko 
palaukti. 

Čelinis nusprendė pasinaudoti ta gaišatim ir pasikviesti ką 
nors iš pameistrių, kad jie jį palydėtų ir padėtų nešti auksą. 
D'Orbekas tuoj pat pasiuntė į Nelį tarną; paskui jis užvedė 
kalbą apie Čelinio darbus, apie jam rodomą karaliaus palan- 
kumą ir apie visokius kitokius dalykus, kurie, jo manymu, 
galėtų sudominti Benvenutą; pastarasis su grafu nebuvo su- 
sipykęs ir neturėjo jokio pagrindo įtarti, kad d'Orbekas — jo 
priešas. Jis troško tik vieno — paveržti iš grafo Kolombą, bet 
apie tą jo norą žinojo tik Askanijas ir jis pats. Ir todėl Ben- 
venutas gana maloniai atsakinėjo į grafo pagyrimus. 

Po viso to reikėjo dar sugaišti gana nemaža laiko, kol 
buvo surinktas auksas, ir būtent toks, kokio norėjo karalius. 
Notaras kažkodėl nelabai skubėjo atvykti, o sutarties per mi- 
nutę taip pat nesudarysi... Šiaip ar taip, kai Benvenutas, man- 
dagiai atsisveikinęs su šeimininku, ruošėsi grįžti į pilį, jau bu- 
vo pradėję temti. Benvenutas pasiteiravo tarno, kurį d Orbekas 
buvo pasiuntęs pakviesti padėjėjų, kur jie, ir šis paaiškino, 
kad nė vienas jų negalėjęs ateiti, tačiau jis pats mielai pa- 
nešiąs ponui auksą. Benvenuto nepasitikėjimas pabudo, ir jis 
atsisakė pagalbos, kad ir kaip buvo jos reikalingas. 

Jis sukrovė auksą į savo pintinėlę, paskui užsikabino ją ant 
rankos, kuri gana sunkiai pralindo pro rankenėles ir saugiai 
pridengė auksą, be to, ir nešti buvo kur kas patogiau, negu 
maiše. Po rūbais Benvenutas buvo pasivilkęs grandininius marš- 
kinius, prie šono kabėjo trumpa špaga, už diržo — užkištas 
durklas; greitu, bet tvirtu žingsniu jis leidosi į kelionę. Tačiau, 
prieš išeinant, jam pasirodė, tarsi tarnai tarpusavyje kažką 
šnibždėjosi; paskui jie vienas paskui kitą skubiai išėjo, ap- 
simesdami, kad traukia visai į priešingą pusę, negu jis. 

Šiandien, kada eini nuo Luvro iki Akademijos per Meno 
tiltą, kelias, kurį turėjo nueiti Benvenutas, atrodo vienas juo- 
kas, bet anais laikais tai jau buvo ištisa kelionė. Ir iš tikro, 
išėjus iš Frua-Manto gatvės, Benvenutui reikėjo paėjėti kran- 

tine iki Šatle, pereiti Malūnininkų tiltą, Sen-Bartelmi gatve 
perkirsti Site, Sen-Mišelio tiltu pereiti į kairiąją upės pusę ir 
nuo čia vėl leistis tuščia krantine iki Didžiojo Nelio pilies. 
Todėl nieko nuostabaus, kad tais vagišių ir plėšikų laikais 
Benvenutas, kad ir koks drąsus, šiek tiek nerimastavo dėl 
savo aukso. Beje, jei skaitytojas nori, galime aplenkti Benve- 
nutą keletu šimtų žingsnių ir įsitikinti, kad jo nerimas nebuvo 
be pagrindo. 

Maždaug valandą prieš sutemstant, Augustiniečių krantinėje 
šalia bažnyčios įsitaisė ketvertas gana įtartinos išvaizdos vy- 
lų, susisupusių plačiais apsiaustais. Krantinę nuo upės toje 
vietoje skyrė tik neaukšta sienelė, ir temstant ten nebūdavo 
nė gyvos dvasios. Per tą laiką pro minėtą ketvertą vyrų praėjo 
tik prevo, kuris, palydėjęs Kolombą į Mažąjį Nelį, grįžo atgal. 
Visi jie pasveikino prevo su derama jo padėčiai pagarba. 

Vyrai, užsimaukšlinę skrybėles ant akių, stovėjo atokiau 
nuo gatvės, prisiglaudę prie bažnyčios, ir tylomis šnekučia- 
vosi. Dvejetas iš jų mums jau pažįstami: tai tie samdyti žmog- 
žudžiai, kuriuos vikontas de Marmanis buvo pakvietęs daly- 
vauti nelaimingajame žygyje į Didįjį Nelį; vadinosi jie Feran- 
tas ir Frakasas. Kiti du jų bendrai, pelnę pragyvenimą tuo pa- 
čiu garbingų amatu, vadinosi Prokopas ir Maldanas. Kad pali- 
kuonims netektų ginčytis, kaip kad jau trys tūkstančiai metų 
ginčijamasi dėl Homero, dėl šių keturių žaliūkų tautybės, pri- 
dursiu, jog Maldanas buvo pikardietis, Prokopas — iš Bohemi- 
jos, o Ferantas ir Frakasas išvydo dienos šviesą po žydru Ita- 
lijos dangumi. Na, o jei kalbėsime apie kitus jų bruožus, tai 
pasakysime, kad Prokopas buvo juristas, Ferantas — pedantas, 
Frakasas — gvėra, o Maldanas — kvailys. Skaitytojas mato, kad 
mes, nors ir esame prancūzai, dėl savo tautiečių privalumų 
neklystame. 

Peštynėse visi keturi buvo kaip velniai. 

Paklausykime dabar jų pamokomo ir draugiško pokalbio. Iš 
jo mes galėsime nuspręsti, kas jie per vieni ir koks pavojus iš 
tikro grėsė mūsų draugui Benvenutui. 

— Bent jau šiandien, Frakasai,— kalbėjo Ferantas,— tas ru- 
dis vikontas mums netrukdys, ir galėsime laisvai ištraukti špa- 
gas; nebus kam rėkti: „„Atgal!“, ir tas prakeiktas bailys nepri- 
vers mus bėgti. 

— Taip tai taip, — atsakė Frakasas,— tačiau jeigu jau jis 
mus paliko vienus pavojingam puolimui, už ką esu ląbai dė- 
kingas, jis turėtų palikti mums ir visą grobį. Kurių velnių tas 

rudas kipšas užsimetė pasilikti sau 500 aukso ekiu? Žinoma, 
likusieji 500 — irgi neblogas užmokestis. Po 125 kiekvienam —- 
visai pakenčiama; esu matęs ir blogesnių laikų, kai tekdavo 
užmušti žmogų ir už du ekiu. 

— Švenčiausioji panele! Už du ekiu! — sušuko Maldanas.— 
Tfu! Tai tiesiog mūsų profesijos įžeidimas. Nekalbėkite nieko 
panašaus, brangusis, kada aš kartu su jumis, nes, ko gero, kas 
nors išgirdęs ir mane palaikys tokiu pačiu, kaip jūs. 

— Ką padarysi, Maldanai! — liūdnai atsakė Frakasas.— Gy- 
venime visko pasitaiko — būna momentų, kada galėtum užmuš- 
ti už kąsnį duonos. Bet grįžkime prie reikalo. Man atrodo, mieli 
draugai, kad du šimtai penkiasdešimt ekiu du kart geriau negu 
šimtas dvidešimt penki. Kas būtų, jei mes, nubengę tą šaunuo- 
lį, neatsiskaitysim su tuo vagišium de Marmaniu? 


— Brolau, — griežtai atšovė Prokopas,— neužmirškite, kad ši- 
taip sulaužytume sutartį ir apgautume klientą, o mes turime 
būti lojalūs. Atiduosime vikontui, kaip sutarta, visus penkis 
šimtus aukso ekiu; bent aš esu tokios nuomonės. Bet, distin- 
gamus!: kai jis įsibruks pinigus į kišenę ir įsitikins, kad mes 
garbingi žmonės, kas galėtų sukliudyti jį užpulti ir atimti auksą. 

— Puikiai sugalvota! — pamokomai pritarė Ferantas.— Pro- 
kopas visada garbingas ir nepaprastai išradingas. 

— Dieve mano! Juk kadaise šiek tiek studijavau teisę,— 
kukliai atsakė Prokopas. 


— Nenukrypkime nuo, reikalo — su būdingų jam pamoko- 
mu tonu pertraukė Ferantas.— Recte ad terminum eamusŽ. Te- 
gu vikontas ramiai sau ilsisi minkštame patale! Jo eilė — pas- 
kui! Dabar kalba eina apie tą Florencijos auksakalį; kad būtų 
tikriau, šeimininkas pageidavo, kad jį paskerstume keturiese. 
Blogiausiu atveju ir vienas galėtų atlikti šį reikalą ir pasiimti 
sau visus pinigus, tačiau turtas — visuomenės piktžaizdė, ir ge- 
riau tegu keletas ištikimų draugų pasidalija pelną. Tik viena 
sąlyga — auksakalį reikia vikriai ir švariai sudoroti, su juo men- 
ki juokai, mes su Frakasu turėjome progų tuo įsitikinti. Todėl 
jį užpulkime visi iš karto, jis turi netrukus pasirodyti. Dėme- 
sio! Daugiau šalto kraujo, stiprybės, ištvermės ir — saugokitės 
itališko smūgio; jis puikiai valdo špagą ir pasistengs tai jums 
įrodyti. 


! Aptarkime (Iot.) 
2 Eisim tiesiai prie reikalo (1ot.). 

— Jau aš tai žinau, Ferantai, — paniekinamai pratarė Malda- 
nas,— ką reiškia špagos smūgis. Vieną sykį man asmeniniais 
reikalais teko pabuvoti Burbono rūmuose. Nespėjau jų sutvar- 
kyti iki ryto ir gavau pasislėpti kur nors iki sekančios nakties. 
Nusprendžiau, kad pati patogiausia vieta bus ginklų salė: ten 
buvo grūste prigrūsta visokiausių riterių šarvų ir trofėjų: šal- 
mų, šarvų, skydų. Nukėliau nuo kuolo visą riterio aprangą, 
atsistojau ant pjedestalo, nuleidau šalmo antakį ir sustingau. 

— Nuostabu! — pertraukė jį Ferantas.— Pasakok toliau, 
Maldanai. Kai ruošiesi žygiui — kas gali būti geresnio, kaip 
klausytis pasakojimų apie kitų drąsą? Na, toliau, toliau... 

— Deja, nežinojau,— kalbėjo toliau Maldanas,— kad pilies 
šeimininko sūnūs, mokydamiesi kautis, bado tuos prakeiktus 
šarvus. Netrukus į salę įėjo du dvidešimtmečiai žaliūkai, nusi- 
kabino po ietį ir špagą ir iš visos širdies pradėjo daužyti mano 
kiautą. Tai va, mieli draugai, norite tikėkite, norite ne, nė vie- 
nas špagos ar ieties smūgis neprivertė manęs sujudėti. Stovė- 
jau taip tiesiai ir tvirtai, lyg iš tikro būčiau tas kuolas, kaip 
reikiant prisuktas prie pastovo. Laimei, abu jaunieji kvaišos 
nepasižymėjo dievažin kokia jėga. Bet štai pasirodė tėtušis ir 
ėmė mokyti sūnelius, kur ieškoti silpnesnės vietos; bet šventa- 
sis Maldanas, mano patronas, kurio tylomis šaukiausi, nukreip- 
davo smūgius. Pagaliau tas velnio tėtušis, norėdamas parodyti 
savo mMažyčiams, kaip numušamas šalmo antkaktis, pagriebė ietį, 
sviedė į mane ir iš tikro antkaktis nulėkė į šalį, ir aš stovėjau 
prieš juos išbalęs, iškreiptu iš siaubo veidu. Maniau, kad man 
galas., 

— Vargšas drauguži, — liūdnai tarė Frakasas,— kad bent bū- 
tų buvę už ką žūti... 

— Ir įsivaizduokite — pamatę mano, kaip sakiau, išbalusį ir 
iškreiptą veidą, tie kvailiai palaikė mane savo prosenelio šmėk- 
la ir taip ėmė raityti kulnus, tarsi juos vytųsi tūkstančiai vel- 
nių. Na, o aš, kaip čia geriau jums viską nusakius... aš atsu- 
kau jiems nugarą ir taip pat moviau, kiek tik kojos neša. Svar- 
biausia, žinoma, ne tai. Esu geležis, ne žmogus, jūs jau turėjo- 
te ne vieną progą įsitikinti. 

— Sutinku, drauguži Maldanai, bet mūsų darbe švarbiausia 
ne vien tinkamai sutikti smūgius, o pačiam kirsti — tarė Pro- 
kopas.— Ir kirsti taip, kad auka kristų nespėjusi nė cyptelėti. 
Taigi pasiklausykite: kartą, keliaudamas per Flandriją, turėjau 
padėti vienam savo klientui atsikratyti keturių jo artimų drau- 
gužių, kurie niekad nesiskirdavo. Pradžioje jis man siūlė tris 

padėjėjus, bet jam pasakiau, kad reikalo imsiuos tik vienas, 
arba visai jo nesiimsiu. Sutarėme, kad veiksiu kaip tinkamas 
ir, jei pristatysiu keturis lavonus, gausiu keturgubą užmokes- 
tį. Aš žinojau, kokiu keliu ta ketveriukė trauks, ir laukiau jų 
vienoje smuklėje, kurios jie negalėjo aplenkti. 

Smuklininkas taip pat kažkada vertėsi mūsų amatu; bet jis 
viską metė, pasidarė smuklininkas, ir šitaip jam buvo kur kas 
saugiau plėšti keleivius. Jis dar ne visai buvo praradęs garbę, 
ir aš be didelio vargo įkalbėjau jį man padėti, pažadėjęs dešim- 
tą dalį užmokesčio. Taip sutarę, ėmėme laukti savo ketveriu- 
kės, kuri netrukus pasirodė kelio posūkyje, o po valandėlės jie 
jau stovėjo prie smuklės, užsimetę čia prisikirsti patys ir pa- 
šerti arklius. Smuklininkas įspėjo, kad jo arklidė labai maža, 
kad jei jie visi sueis kartu, tai negalės net pajudėti ir tik 
trukdys vienas kitam, todėl teks eiti po vieną. Įėjo pirmasis ir 
užtruko, o sekantis, netekęs kantrybės, nudrožė pažiūrėti, kas 
atsitiko. Bet ir jis nebepasirodė. Trečiajam pabodo laukti, ir 
jis, savo ruožtu, nuėjo paskui abu pirmuosius. Šeimininkas, iš- 
vydęs, kad ketvirtasis ima nerimauti dėl draugų, sušuko: „Ak, 
suprantu! Arklidė tokia mažytė, kad jie tikriausiai išėjo pro 
užpakalines duris!“ Jo žodžiai nuramino ketvirtąjį, ir jis ryžosi 
nueiti pas draugus ir užtiko mane, nes, kaip jūs jau atspėjote, 
aš glūdėjau arklidėje; paskutiniam leidau kartelį riktelti, at- 
sisveikinant su šiuo pasauliu, nes jis jau nieko nebegalėjo iš- 
gąsdinti... Sakyk, Ferantai, ar pagal romėnų teisę to negalima 
būtų pavadinti trucidatio per divisionem necis?!1 Bet kurgi 
tas mūsų šaunuolis? — pridūrė Prokopas.— Ar tik kas jam ne- 
atsitiko? Netrukus visai sutems. .. 

— Suadentgue cadentia sidera somnos ?— pertarė Frakasas.— 
Tarp kita ko, bičiuliai, žiūrėkite, kad tas Benvenutas tamsoje 
neiškrėstų vieno tokio pokšto, kurį pats kartą buvau išbandęs; 
tai man atsitiko klajojant Reino pakrantėmis. Man visada pati- 
ko Reino pakrantės; ten toks vaizdingas ir liūdnas peizažas. 
Reinas — svajotojų upė. Taigi, svajojau ir aš; o svajojau, kaip 
čia pasiuntus į dausas vieną tokį senjorą, vardu Šrekenšteinas, 
jei tik neklystu. Nuknakcinti jį buvo ne taip jau lengva, nes 
tas senjoras išeidavo iš namų tik su gera palyda. Ir štai ką 
sugalvojau. Apsivilkau tokiais pat rūbais, kaip kad jis nešiojo, 
ir vieną tamsią naktį. ryžausi laukti jo paties ir viso jo būrio. 

! Mirties bausmės vykdymas paeiliui (Iot.) 

i "4 Leidžiasi žvaigždės ir kviečia miego (Vergilijus, „Eneida“, II.9) 

Ol.). 

Kai tamsoje, obscuri sub nocte! pasirodė jų figūros, aš kaip 
vanagas puoliau prie Šrekenšteino, kuris ėjo kiek pirma kitų, 
vikriai nutraukiau jam nuo galvos skrybėlę su plunksnomis, 
pasikeičiau su juo vietomis ir atsistojau ten, kur turėjo stovė- 
ti jisai. Nedavęs Šrekenšteinui atsipeikėti, apsvaiginau jį stip- 
riu špagos rankenos smūgiu per galvą ir, kilus sąmyšiui, triukš- 
mui, riksmui, ėmiau šaukti iš visos gerklės: „„Gelbėkite! Vagys! 
Plėšikai! Gelbėkite!“ Man pasisekė — Šrekenšteino vyrai įsiutę 
puolė savo šeimininką ir nudėjo jį vietoje, o aš sprukau į ar- 
timiausią miškelį. Garbingasis senjoras bent jau galėjo prieš 
mirtį pasidžiaugti, kad žuvo nuo draugų rankos. 

— Suveikta iš tikro drąsiai, — įsiterpė Ferantas,— bet, pri- 
siminus mano tolimą jaunystę, galima surasti ir šaunesnį nuo- 
tykį. Kaip ir tau, Frakasai, man teko susidurti su vienu didžiū- 
nu, kurį irgi lydėdavo ginkluota apsauga. Tai įvyko Abrucų 
miške. Įsitaisiau šalia kelio, kuriuo turėjo pravažiuoti tas tipas; 
įlipau į didžiulį ąžuolą, atsiguliau ant storos šakos, kyšančios 
virš kelio, ir ėmiau laukti. Pradėjo švisti; pirmieji blankūs sau- 
lės spinduliai prasiskverbė pro apsamanojusias medžio šakas; 
papūtė gaivus lengvas vėjelis, o oras suskambo nuo paukščių 
giesmių. Tik staiga... 

— Ša! —-nutildė jį Prokopas.— Girdžiu žingsnius! Tai jis! 

— Puiku! — sumurmėjo  Maldanas, apsižvalgęs aplinkui— 
Visur tuščia ir tylu — mums sekasi. 

Visas ketvertas sustingo, prikandę liežuvius. Sutemose sun- 
ku buvo įžiūrėti jų įdegusius, baisius veidus, tik žėrėjo akys, 
virpėjo rankos, mėšlungiškai apgniaužusios špagas, įsitempė 
raumenys: tą vaizdingą, sustingusią prieblandoje grupę galėjo 
nutapyti vien tik Salvatoro Rozos teptukas. 

Iš tikro ėjo Benvenutas, ėjo greitai, bet kaip jau mMminėjome, 
pajutęs įtarimą, dabar atidžiai žvelgė į tamsą. Taigi, jo akys jau 
buvo apsipratusios, ir jis už dvidešimties žingsnių pamatė ketu- 
ris plėšikus, sėlinančius iš paskos; anksčiau negu jie spėjo už- 
pulti, Benvenutas užklojo pintinę apsiaustu ir išsitraukė špagą. 
Be to, Čelinis atsirėmė į bažnyčios sieną ir šaltakraujiškai žiū- 
rėjo į plėšikus. 

Plėšikai šoko visi kaip vienas; nėra ko ir galvoti pabėgti; 
rėkti beprasmiška — pilis daugiau kaip už penkių šimtų žings- 
nių; bet Benvenutas nebuvo naujokas kautynėse ir ryžtingai su- 
tiko nenaudėlius. 


1 Nakties prieglobstyje (Vergilijus, „Eneida“, VI.26) (Iot.). 

Vikriai darbuodamasis špaga, jis ėmė samprotauti, ir jam 
šovė išganinga mintis: aišku, pasala organizuota jam, Benvenu- 
tui. Jei pavyks apdumti akis žmogžudžiams, jis išgelbėtas! Ir 
štai, atmušinėdamas smūgius, Čelinis pradėjo šaipytis, tarsi jie 
iš tiesų būtų apsirikę. | 

— Kas gi čia jums užėjo, šaunuoliai? Išprotėjote, ar ką? Ką 
jūs tikitės laimėti iš tokio vargšo kareivio, kaip aš? Ar mano 
apsiaustas jums patiko, ar špaga susigundėte? Ei, šaunuoli, sau- 
gok ausis, po velnių! Jei jau kėsinatės į mano špagą, tai pir- 
ma turite ją man išplėšti iš nagų. Iš tiesų, kaip plėšikai ir dar 
ne naujokai, jūs visai neturite uoslės, brangučiai! 

Taip šnekėdamas, Benvenutas nesitraukė, o pats spaudė 
juos, tačiau nuo sienos atsitraukdavo tik per žingsnį ar du, ir 
tuoj pat vėl į ją atsiremdavo, be perstojo kapodamas į kairę ir 
į dešinę. Keletą kartų jis tyčia praskleidė apsiaustą, rodyda- 
mas, jog jokio aukso neturi — jei grafo d'Orbeko tarnai, ku- 
riuos jis Matė išeinant ir kurie žinojo, jog jis tikrai nešasi auk- 
są, jau ir perspėjo plėšikus, šie, gal būt, pamanys, kad jis nie- 
ko neturi. Iš tikro įtikinantis jo tonas ir pernelyg smagi ranka 
žmogui su tūkstančio aukso ekiu nešuliu sukėlė žmogžudžiams 
abejones. 

— Na, o jei mes iš tikro apsirikome, Ferantai? — pratarė 
Frakasas. 

— Bijau, kad taip ir bus. Anas, man atrodo, kiek mažesnis. 
Na, o jei tai jis — tada jokio aukso jis neneša, ir tas prakeik- 
tas vikontas mus apmulkino. 

— Aš! Aukso? — sušuko Benvenutas, ir padarė nuostabų iš- 
puolį.— Viso labo turiu tik keletą sudilusių variokų, bet jei 
jūs, vaikinukai, kėsinatės į juos, įspėju, teks brangiai: užmokėti, 
brangiau, negu už gryną auksą ir, be to, svetimą. 

— Velniai rautų! — tarė Prokopas.— Jis iš tikro kariškis. 
Argi auksakalys gali taip valdyti špagą? Prakaituokite čia su 
juo, kiek tik jums lenda, dėl garbės aš nesikaunu. 

Ir Prokopas niurzgėdamas nuėjo šalin; ataka susilpnėjo, nes 
ir kiti ėmė abejoti, o čia dar ir draugo paspirties trūko... Ben- 
venutas tuo pasinaudojęs atsitraukė nuo sienos ir pasuko rūmų 
link; tačiau jis traukėsi, atsisukęs veidu į priešą ir be perstojo 
kaudamasis. Jis priminė įsiutusi šerną, viliojantį paskui save šu- 
nis į savo lindynę. 

— Eime, eime, šaunuoliai, — kalbėjo Benvenutas.— Palydė- 
kite mane iki Pre-o-Klero, iki Mezon-Ružo, kur gyvena mano 
mergužėlė; ji kaip tik manęs laukia šį vakarą, o jos tėtušis pre- 

kiauja vynu. Kiek girdėjau, vaikščioti čia pavojinga, ir aš nie- 
ko prieš, jei turėsiu apsaugą. 

Po to sąmojaus Frakasas taip pat atsisakė persekiojimo ir 
prisijungė prie Prokopo. 

— Kvailiai mes su tavimi, Ferantai! — tarė Maldanas.— Tai 
visai ne Benvenutas! 

— Anaiptol, kaip tik jis! — sušuko Ferentas. Tuo metu, ka- 
da Benvenutas pernelyg staigiu judesiu praskleidė apsiaustą, 
po pažastim jis pastebėjo pripildytą aukso pintinėlę. 

Bet buvo jau po laiko. Iki rūmų liko koks penkiasdešimt 
žingsnių, ir galingas Benvenuto balsas suskambėjo nakties ty- 
loje: „Gelbėkit! Ei, kas nors iš Nelio pilies, greičiau pas mane! 
Gelbėkit!“ Nespėjo sugrįžti Frakasas, atbėgti Prokopas, o Feran- 
tas su Maldanu sustiprinti puolimo, vos pasigirdus pirmam pa- 
galbos šauksmui, atsidarė pilies vartai, ir pro juos, apsiginklavę 
ietimis, iššoko didysis Hermanas, mažasis Žanas, kairys Simonas 
ir Žakas Obri; visi jie su nerimu laukė grįžtant mokytojo. 

Vos juos pamatę, plėšikai išlakstė. 

— Luktelkite, brangučiai! — šaukė Benvenutas bėgliams.— 
Ar nepalydėtumėte manęs dar truputį?! Ak jūs, nevėkšlos, ne- 
sugebėjote atimti iš vieno žmogaus tūkstančio aukso ekiu, ku- 
rie Man ir taip jau nusvėrė ranką! 

Plėšikams pasisekė tik lengvai įdrėksti Benvenuto ranką, 
ir dabar jie raitė kulnus visiškai sugėdinti; Frakasas bėgo net 
staugdamas. Vargšelis mūšio pabaigoje neteko dešiniosios akies 
ir visam gyvenimui liko vienaakis, o dėl to jo jau ir taip liūd- 
na fizionomija pasidarė dar niūresnė. 

— Na, o dabar, sūneliai, — tarė Benvenutas pameistriams, 
kai žmogžudžių žingsniai nutolo — po tokio šaunaus nuotykio 
būtų visai nebloga pavakarieniavus. Eime išgersime už mano 
sėkmę, brangieji gelbėtojai! Didis dieve, kodėl su jumis nėra 
Askanijo? Kur Askanijas? 

Iš tikro, kaip kad skaitytojas atmena, Askanijas, eidamas iš 
Luvro, pasimetė su mokytoju. 

— Aš žinau, kur jis! — sušuko mažasis Žanas. 

— Kurgi, vaike mano? — pasiteiravo Benvenutas. 

— Jis jau visas pusvalandis vaikšto Didžiojo Nelio sode. 
Mudu su studentu norėjome pasikalbėti, bet jis paprašė palikti 
jį vieną. 

„Keista,— pagalvojo Benvenutas.— Nejaugi jis negirdėjo ma- 
no riksmo? Kodėl neatbėgo kartu su visais?“ Ir garsiai kreipėsi 
į mokinius: 

— Nelaukite ir vakarieniaukite be manęs, bičiuliai. Ak, tai 
tu, Skocone! 

— Dieve mano, ką aš išgirdau! Jus norėjo nužudyti, moky- 
tojau? 

— Taip, lyg ir norėjo. 

— Jėzuli! — sušuko Skoconė. 

— Nieko ypatingo, brangute, nieko ypatingo, — kartojo Ben- 
venutas, ramindamas išblyškusią kaip drobė vargšelę Kateriną. — 
Dabar tik reikia gauti vyno, ir, be to, paties geriausio mano 
šaunuoliams. Paimk iš ponios Rupertos rūsio raktus ir pati at- 
nešk. 

— Jūs daugiau nebeišeisite? — paklausė Skoconė. 

— Ne, ne, nusiramink. Aš einu į sodą paieškoti Askanijo, 
man reikia su juo kai ką rimtai aptarti. 

Pameistriai ir Katerina nuėjo į dirbtuvę, o Benvenutas pa- 
suko į sodą. 

Tuo metu kaip tik pakilo mėnulis ir mokytojas aiškiai pa- 
matė Askaniją, bet jaunuolis, užuot vaikščiojęs, atrėmė į Ma- 
žojo Nelio sieną kopėčias ir ėmė lipti. Užkopęs iki viršaus, jis 
apžergė sieną, pritraukė kopėčias, permetė jas į kitą pusę ir 
dingo. 

Benvenutas perbraukė ranka akis, kaip žmogus, netikįs tuo, 
ką mato; paskui, greitai kažką nusprendęs, jis nubėgo tiesiai 
į liejyklą, pakilo į savo celę, išlipo per langą ir, apskaičiavęs 
nuotolį, peršoko ant Mažojo Nelio sienos; paskui, kabindama- 
sis už gumbuotų vynuogienojų, jis tyliai nusileido į Kolombos 
sodą; ryte palijo, ir drėgna žemė slopino žingsnius. 

Benvenutas priglaudė ausį prie žemės ir ėmė klausytis, ta- 
čiau ilgą laiką tvyrojo tyla. Pagaliau tolumoje pasigirdęs 
šnabždesys nurodė jam kryptį; jis atsikėlė ir apgraibomis, su- 
stodamas kas žingsnis, ėmė slinkti pirmyn. Netrukus balsai su- 
skambo ryškiau, ir Benvenutas pasuko į jų pusę; pasiekęs ant- 
rąją alėją, kuri kirto sodą, jis sutemose pamatė Kolombą, ar, 
teisingiau pasakius, atspėjo, kad tai ji. Mergaitė buvo su bal- 
ta suknele ir sėdėjo šalia Askanijo ant mums jau žinomo suo- 
lo. Jaunuoliai kalbėjosi tyliai, bet susijaudinę, ir jų balsai 
skambėjo gana aiškiai. 

Slėpdamasis už medžių, Benvenutas priėjo arčiau ir su- 
kluso. 

Trečias skyrius 
RUDENS NAKTIES SAPNAS 


Buvo nuostabus rudens vakaras, ramus ir vaiskus. Mėnuo 
išvaikė beveik visus debesis, o tie, kurie dar liko, lengvai, toli 
vienas nuo kito, plaukė dangaus mėlyne, nuberta žvaigždėmis. 
Buvo tylu ir ramu aplink tą mažą grupelę, besišnekančią ir 
besiklausančią Mažojo Nelio sode, bet jų širdys virpėjo iš su- 
sijaudinimo. 

— Mano brangioji Kolomba,— kalbėjo Askanijas, o už jo 
nugaros stovėjo išbalęs ir sukrėstas Benvenutas, kuriam šie žo- 
džiai smigte smigo į širdį. — Mano mylimoji sužadėtine! Kam 
aš įsimaišiau į jūsų gyvenimą! Jūs prakeiksite mane, kai suži- 
nosite, kokią baisią nelaimę aš atnešu. 

— Jūs klystate, mano drauge, — atsakė Kolomba,— kad ir 
ką sakytumėte, aš vis tiek jus laiminsiu, kadangi matau jumy- 
se dievo pasiuntinį. Aš negirdėjau motinos balso, bet jaučiu, 
kad jo būčiau klausiusi, kaip kad jūsų klausau. Kalbėkite, As- 
kanijau! Kad ir kokios baisios būtų naujienos, ką padarysi! 
Mane ramina jau vien tai, kad jas išgirsiu iš jūsų lūpų. 

— Pasitelkite visas savo jėgas, būkite tvirta, Kolomba! 

Ir Askanijas papasakojo jai, kas įvyko dvare: apie baisų 
ponios d'Etamp ir grafo d'Orbeko suokalbį, apie jų ketinimą 
išduoti karalystės interesus ir atimti Kolombos garbę. 

Jam buvo tikra kančia aiškinti tai nekaltai merginai, nepa- 
žįstančiai žmonių niekšiškumo, kokia šlykščia išdavyste suter- 
šė save karaliaus iždininkas; kančia buvo pasakoti jai apie 
nepaprastą karaliaus favoritės žiaurumą, apie jos pavydulingą 
Klastą. 

Bet Askanijas išlaikė tą kankinimą iki galo, o Kolomba net 
neparaudo — tokia didelė buvo jos nekaltybė ir tyra siela. Ji 
suprato tik viena — mylimasis nuliūdęs ir išsigandęs. Ir Ko- 
lomba, kaip ir Askanijas, sudrebėjo tarsi aplink jauną medelį 
apsivijęs plonas vijoklėlis, kuris virpa kartu su juo, audrai už- 
griuvus. 

— Drauge mano! Atskleiskime tėvui šiuos biaurius kėslus 
į Mano garbę, — tarė ji.— Tėvas nė nenujaučia, jog mes mylime 
vienas kitą. Jūs jam išgelbėjote gyvybę, ir tėvas be jokios 
abejonės jus išklausys. Nurimkite, mano bičiuli! Jis išplėš mane 
iš grafo rankų. 

— Deja! — atsiduso Askanijas. 

— Kaip? Jūs įtariate, jog ir tėvas dalyvauja šiame sąmoks- 
le? — sušuko Kolomba, iš mylimojo balso supratusi, jog jis abe- 
joja.— Bet juk tai būtų pernelyg baisu, Askanijau! Ne, ne! Aš 
tikiu — tėvas nieko nežino, nieko nenumano, ir, nors su manimi 
niekada nebuvo itin švelnus, jis savo rankomis negali stumti 
manęs į nevilties ir negarbės bedugnę! 

— Atleiskite, Kolomba,— kalbėjo Askanijas,— tačiau jūsų 
tėvas visiškai kitaip supranta laimę, negu jūs; aukšti titulai jam 
brangesni, negu švari sąžinė; jis garbėtroška, kaip ir visi dva- 
riškiai, ir galvoja, jog tapti karaliaus favorite jums didesnė 
laimė, negu ištekėti už paprasto menininko. Kolomba, aš ne- 
noriu nieko slėpti: grafas d Orbekas pasakė hercogienei d Etamp, 
jog jis visiškai tikras, kad tėvas su tuo sutiks. 

— O dieve! Nejaugi tai įmanoma? — išsiveržė Kolombai.— 
Kur matyta, Askanijau, kad tėvas pardavinėtų savo vaiką?! 

— Tokių dalykų būdavo visuose kraštuose ir visais laikais, 
mano vargšas angelėli; jų ypač dažnai pasitaiko dabar mūsų 
šalyje. Nemanykite, kad visas pasaulis panašus į jūsų puikiąją 
sielą, 0 visuomenė tokia pat dorybinga, kaip jūs pati. Taip, 
Kolomba, žymiausi Prancūzijos žmonės be gėdos ir be sąžinės 
graužimo aukoja karalių geiduliams savo dukrų ir žmonų jau- 
nystę ir grožį. Dvare tai įprastas reiškinys, ir jūsų tėvas gali 
pasiteisinti, primindamas daugelį visiems žinomų pavyzdžių. 
Atleisk, mano mylimoji, kad tavo tyrą, švelnią sielą panardinau 
į šią grubią, atstumiančią tikrovę! Tačiau norėjau parodyti tau 
prarają, į kurią ruošiamasi tave nustumti. 

— Ak, Askanijau, Askanijau! — nevilties apimta sušuko Ko- 
lomba, glausdamasi prie jo krūtinės.— Nejaugi ir tėvas prieš 
mane? Kaip man dėl jo gėda! Kur ieškoti pagalbos? Tik jūs 
vienas man belikote! Išgelbėkite mane, Askanijau! Ar tarėtės 
su savo mokytoju? Juk sakėte, jog jis kilnios sielos, geras, stip- 
rus; aš jį pamilau už tai, kad jūs jį mylite. 

— Nemylėk jo, Kolomba, nemylėk! — sušuko Askanijas. 

— Bet kodėl? — sušnabždėjo mergina. 

— Nes jis jus myli, nes vietoj draugo, kuriuo tikėjausi pa- 
sikliauti, radau priešą, su kuriuo reikia kovoti; jis priešas, su- 
prantate, pats baisiausias priešas. Paklausykite. 

Ir Askanijas papasakojo Kolombai, kaip jis ruošėsi atverti 
širdį Benvenutui, tačiau šis pirmasis atskleidė savo meilės pa- 
slaptį. Pranciškus I — o jis savo žodžio laikosi — yra pažadėjęs 
numylėtam auksakaliui, kai tik šis nulies Jupiterį, duoti, ko tik 
Benvenutas paprašys. Ir, žinoma, jis prašys Kolombos rankos. 

— Dieve mano! — sušuko Kolomba, pakeldama savo gražias 
akis į dangų ir grąžydama baltas rankas.— Vienintelis mano 
gynėjas — jūs! Visi mūsų draugai virsta priešais, ir vietoj ra- 
maus uosto surandame tik povandenines uolas. Ar jūs tikras, 
kad mes visai vieniši? 

— Deja, labiau negu tikras,— atsakė jaunuolis.— Mano mo- 
kytojas, Kolomba, nė kiek ne pavojingesnis už jūsų tėvą. Dieve 
mano, jis, Benvenutas, mano draugas, mano mokytojas, globė- 
jas, Mano tėvas, mano dievas, ir vis dėlto turiu jo nekęsti! — 
sušuko Askanijas, laužydamas rankas.— Ir kodėl turėčiau dantį 
ant jo galąsti, Kolomba? Kad jį apėmė meilė, kuri kiltų kiek- 
vienam didžios dvasios žmogui, kuris jus sutiktų, kad jis myli 
jus, kaip aš. Vadinasi, mes abu tiek pat kalti. Bet jūs mylite 
mane, Kolomba, ir tai mano pasiteisinimas. Ką daryti? Dieve 
mano! Ištisas dvi dienas kamuojuos, čia, rodos, jo nekenčiu, 
čia, rodos, dievinu, kaip ir anksčiau. Jis jus myli, tai tiesa, bet 
ir mane jis be galo mylėjo! Mano vargšė širdis blaškosi ir vir- 
pa tarsi audros laužoma nendrė. Ką jis darys? Pirmiausia papa- 
sakosiu jam apie grafo d'Orbeko kėslus, ir, tikiuosi, mokytojas 
mus nuo jo išvaduos. Bet po to, kai paaiškės, jog mes priešai, 
kai jis sužinos, kad jo mokinys — jo varžovas, jo viską triuš- 
kinanti valia gali pasirodyti akla kaip likimas: jis užmirš As- 
kaniją ir galvos tik apie Kolombą, jis nusigręš nuo jaunuolio, 
kurį mylėjo, ir matys mylimą moterį. Jaučiu, kad man netektų 
abejoti, pasirenkant jus ar jį. Be sąžinės graužimo išraučiau iš 
širdies savo senąją meilę, idant jūsų meilei netrūktų vietos, 
iškeisčiau žemę į dangų! O kodėl jis turi elgtis kitaip! Jis 
juk Žmogus, ir nė vienas Žmogus neįstengs paaukoti savo mei- 
lės. Vadinasi, mums teks kovoti, bet kaip aš, silpnas ir vieni- 
šas, jam priešinsiuos? Ir vis dėlto, Kolomba, kada pradėsiu ne- 
apkęsti žmogaus, kurį taip ilgai ir taip stipriai mylėjau, nieku 
gyvu nenorėčiau jo taip kankinti, kaip kad jis mane kankino 
tą rytą, prisipažinęs jus mylįs. 

O tuo metu Benvenutas, sustingęs už medžio kaip statula, 
pajuto, kaip šaltas prakaitas išpylė jam kaktą, o ranka mėšlun- 
giškai griebėsi už širdies. 

— Vargše Askanijau! Mielas mano drauge, — atsakė jam Ko- 
lomba.— Jūs daug iškentėjote ir dar ilgai kentėsite. Ir vis tik, 
mano. drauge, ramiai sutikime ateitį. Nemanykime, kad mūsų 
nelaimė tokia baisi; dar ne viskas prarasta. Mes ne vieniši, 
dievas padės mums nelaimėje ir pakreips likimą. Jums būtų 
maloniau, jei priklausyčiau Benvenutui, o ne grafui d Orbekui, 

ar tiesa? Bet būtų dar geriau, jei priklausyčiau dievui, o ne 
Benvenutui? Tai va, Askanijau, jei netapsiu jūsų, pasišvęsiu 
aukščiausiajam, jei negalėsiu būti jūsų žmona žemėje, būsiu 
sužadėtinė aname pasaulyje. Duodu jums tą pažadą ir jį išlai- 
kysiu. Nusiraminkite, Askanijau! 

— Dėkui, mano angele, dėkui, — tarė Askanijas.— Užmirški- 
me visą pasaulį ir pabūkime vienudu šiame sode. Jūs dar nė 
karto nesakėte, Kolomba, kad mane mylite. Deja, man dažnai 
atrodydavo, kad jūs priklausote man tik todėl, kad jums neliko 
kitos išeities. 

— Nutilk, Askanijau, nutilk. Nejaugi nematai, kad aš noriu 
įšventinti savo meilę ir pasidaryti tavo žmona. Aš myliu, myliu 
tave, Askanijau! 

Benvenutui pakirto kojas, jis suklupo ir prigludo galva prie 
medžio kamieno. Klaidžiojančiomis neveizdžiomis akimis jis 
žvelgė į erdvę, o kiekvienas įsimylėjėlių žodis jam raižyte rai- 
žė širdį. 

— Aš tave myliu, Kolomba,— kartojo Askanijas.— Nuojauta 
man sako, kad mes būsime laimingi; viešpats neapleis gražiau- 
sio savo angelo. Dieve mano, viskas čia prie tavęs dvelkia 
džiaugsmu, ir aš užmirštu tą skausmą, kurį teks vėl patirti, vos 
tik išsiskirsiu su tavimi. 

— Vis dėlto laikas susirūpinti rytdiena,— tarė Kolomba.— 
Veikime patys, Askanijau, veikime, ir dievas mums padės. Man 
atrodo, kad slėpti mūsų meilę nuo jūsų mokytojo Benvenuto 
būtų negarbinga. Kovodamas prieš hercogienę d Etamp ir gra- 
1ą d Orbeką, jis statys save į pavojų ir turi viską Žinoti, kitaip 
bus neteisinga. 

— Aš paklūstu jums, Kolomba, jūs gerai žinote, kad kiek- 
vienas jūsų Žodis — man įsakymas. Ir širdis man sako, kad jūs 
neklystate, niekada neklystate. Bet smūgis, kurį jam suduosiu, 
baisus. Man pačiam teko tai patirti. Galimas dalykas, jo meilė 
man pavirs neapykanta, kad jis išvys Mane. Ir kaip tada aš, 
svetimšalis, vienišas, benamis, kaip atsispirsiu tokiems galin- 
giems priešams, kaip hercogienė d'Etamp ir karaliaus iždinin- 
kas? Kas man padės išardyti baisius jų planus? Kas mane palai- 
kys šioje nelygioje kovoje? Kas išties man ranką? 

— Aš! — pasigirdo už jaunuolių nugaros duslus, iškilmingas 
balsas. 

— Benvenutas! — sušuko mokinys, kuriam nereikėjo nė at- 
sigręžti. 

Kolomba suriko ir pašoko. Askanijas neryžtingai žvelgė 
į mokytoją. 

— Taip, aš, Benvenutas Čelinis, — kalbėjo toliau auksaka- 
lys,— tas, kurio jūs visai nemylėjote, panele, tas, kurio tu, 
Askanijau, jau nebemyli, tas, kuris vis dėlto ateina judviem 
į pagalbą. 

— Ką jūs sakote? — sušuko Askanijas. 

— Sėskite šalia manęs, reikia susitarti. Nieko nepasakokite. 
Aš girdėjau žodis žodin visą jūsų pokalbį. Atleiskite, kad ne- 
tyčia jį nugirdau, bet supraskite — geriau, jeigu viską žinosiu. 
Išgirdau apie save daug liūdno ir baisaus, bet girdėjau ir ge- 
ro. Askanijas kai kur klysta, kai kur ne. Tiesa, panele, aš no- 
rIėjau jus paveržti. Tačiau jūs jį mylite, ir tai viską nulėmė, 
linkiu laimės. Jis jums uždraudė mane mylėti, bet aš priversiu 
pamilti, sujungdamas judu. 

— Brangusis mokytojau! — neišlaikė Askanijas. 

— Jūs labai kenčiate, pone,— tarė Kolomba, maldaujančiai 
sudėdama rankas. 

— Dėkoju jums! — atsakė Benvenutas, ir jo akys padrėko, 
tačiau jis tuoj pat susivaldė.— Jūs išvydote, kad kenčiu. O jis, 
nedėkingasis, nė nepastebėjo! Moterys visada viską pastebi. 
Taip, nėra ko meluoti, aš tikrai kenčiu. Kas čia nepaprasta: aš 
netenku jūsų; bet tuo pat metu aš laimingas, nes galiu jums 
pasitarnauti; jūs man būsite dėkingi už savo ateitį, ir tai mane 
kiek paguodžia. Tu suklydai, Askanijau, mano Beatričė pavydi 
ir negali pakęsti varžovių. Ir tau, Askanijau, teks baigti Hebos 
statulą. Lik sveika, mano gražiausia svajonė! Paskutinė svajonė! 

Benvenutas kalbėjo sunkiai, jo balsas trūkčiojo. Kolomba 
švelniai pasilenkė prie jo, paėmė jo ranką į savąsias ir tyliai 
tarė: 

— Verkite, drauge mano, verkite... 

— Taip, taip, teisingai sakote,— tarė raudodamas Čelinis. 

Jis valandėlę stovėjo, netardamas nė žodžio, ir visas jo kū- 
nas virpėjo nuo gūkčiojimų; ilgai tramdyta rauda palengvino 
jo širdį. Askanijas ir Kolomba su pagarba žiūrėjo į tą gilią 
kančią. 

— Štai jau ištisus dvidešimt metų neverkiau,— tarė jis ap- 
siraminęs,— nebent tą dieną, Askanijau, kai tave sužeidžiau ir 
pamačiau tavo kraują. Bet šis paskutinis smūgis buvo siaubin- 
gas. Stovėdamas čia, už medžių, taip kentėjau, kad net kilo 
mintis tuoj pat perverti save durklu. Mane sulaikė tik ta min- 
tis, kad aš jums reikalingas. Taigi, jūs išgelbėjote man gyvybę. 

Šiaip ar taip, viskas gerai. Askanijas duos jums laimės dvide- 
šimčia metų daugiau, negu aš, Kolomba. Be to, jis tarsi mano 
sūnus, ir judviejų laimė man, kaip tėvui, suteiks daug džiaugs- 
mo. Benvenutas nugalės Benvenutą, kaip nugalės ir jūsų prie- 
šus. Jau tokia mūsų, kūrėjų, dalia — kentėti, ir gal kiekviena 
mano ašara pagimdys gražią statulą, kaip kad kiekviena Dan- 
tės ašara pagimdė dieviškas eiles. Matote, Kolomba, aš grįžtu 
prie senos savo meilės, prie numylėtosios skulptūros — ji ma- 
nęs niekad neapleis. Jūs gerai padarėte, liepdama man išsi- 
verkti, su ašaromis išliejau ir visą kartėlį. Man liūdna, bet aš 
vėl galiu būti geras ir, padėdamas jums, pamiršiu savo skausmą. 

Askanijas abejomis rankomis paspaudė mokytojo ranką. Ko- 
lomba kitą jo ranką prispaudė prie lūpų. Benvenutas atsiduso 
pilna krūtine ir papurtė galvą. 

— Na, na, mano vaikai,— pratarė jis su šypsena, — patauso- 
kite mane ir nejaudinkite. Geriau niekada to neminėkime. Nuo 
šiolei, Kolomba, aš — jūsų draugas, jūsų tėvas, ir niekas dau- 
giau. O visa, kas buvo, slogus sapnas. O dabar pakalbėkime, 
ką mums reikia daryti, apie jums gresiančius pavojus. Aš ką 
tik girdėjau, kokie jūsų ketinimai, jūsų planai. Dieve mano, jūs 
dar visai vaikai! Nei vienas, nei antras nežinote, kas tai yra 
gyvenimas. Jūs visiškai beginkliai atsiduodate likimo smūgiams 
ir tikitės nugalėti blogį, gobšumą ir visas blogąsias aistras savo 
gerumu ir šypsenomis! Mieli kvailiukai! Jumis dėtas aš būčiau 
stiprus, klastingas, negailestingas. Man tai įprasta, bet jus, ma- 
no mielieji, dievas sutvėrė laimei ir ramybei, ir aš pasistengsiu, 
kad jums pavyktų įgyvendinti savo svajones. Pyktis neišvagos 
tavo baltos kaktos, Askanijau, skausmas neiškraipys nuostabių 
tavo veido bruožų, Kolomba. Aš paimsiu abu savo balandėlius 
ant rankų ir pernešiu per visą gyvenimo purvą, nelaimes ir 
paleisiu jus sveikus ir gyvus tik tada, kai būsiu tikras jūsų 
laime; O paskui žiūrėsiu į jus ir džiaugsiuos, matydamas jus 
džiaugiantis. Tik jūs privalote aklai manimi pasikliauti, kartais 
mano poelgiai bus staigūs, keisti ir gali jus, Kolomba, net iš- 
gąsdinti, tačiau aš visada veikiu beveik kaip kare, einu prie 
tikslo tiesiai, nebodamas kliūčių. Aš labiau žiūriu, kad mano 
tikslai būtų dori. Priemonės — nesvarbu. Kada kuriu gražią 
statulą, manęs nė kiek nejaudina, kad rankos išteptos moliu. 
Kada statula baigta, nusiplaunu rankas — štai ir viskas. Te jūsų 
švelni ir dora širdis, panele, nesijaudina dėl mano kaltės prieš 
dievą; mes puikiai su juo sutariame. Šį kartą turėsiu reikalą 
su stipriu priešininku. Grafas — garbėtroška, prevo — šykštuo- 

lis, hercogienė — gudri. Visi trys galingi. Jūs jų valdžioje ir nuo 
dviejų priklausote tiesiogiai; man, ko gero, teks panaudoti klas: 
tą ir jėgą. Bet aš veiksiu taip, kad nei jūsų, nei Askanijo nesu- 
terš ši negarbinga kova. Tad kaip, Kolomba, ar sutinkate už- 
mMerkti akis ir leistis vedama? Kada aš pasakysiu: „Darykite tai“, 
ar jūs darysite? Kai pasakysiu: „Likite čia“, ar liksite? Kai liep- 
siu „Eikite“, ar eisite? 

— Kaip pasakys Askanijas,— pratarė Kolomba. 

— Kolomba,— atsakė mokinys,— Benvenutas — geras ir kil- 
niaširdis; jis myli mus ir atleidžia už tą skausmą, kurį mes jam 
suteikėme. Maldauju jus, pakluskime jam. 

— Įsakykite, pone, ir aš jums paklusiu, tarsi būtumėte die- 
vo pasiuntinys. 

— (Gerai, Mano vaike. Aš pareikalausiu iš jūsų tik vieno da- 
lyko, kuriam ryžtis bus sunku, bet reikės, o paskui jums teks 
ti« laukti, veiksiu aš. Kad jūs manimi dar labiau pasitikėtumėte, 
kad jūs be dvejonės pasikliautumėte žmogumi, kurio gyvenimas 
gal ir ne be dėmės, bet širdis tyra, papasakosiu jums savo 
jaunystės istoriją. Deja, visos tos istorijos panašios viena į ki- 
tą, ir kiekvienoje slypi skausmas. Aš papasakosiu, Askanijau, 
kaip Beatričė, mano angelas, apie kurį esu tau kalbėjęs, įsimai- 
šė į mano gyvenimą; sužinojęs, kas ji tokia, gal ne taip stebė- 
sies, kodėl palieku tau Kolombą, nes šia auka bandau mokėti 
vaikui už jo motinos pralietas ašaras. Tavo motinos, Askani- 
jau. Ji tikra šventoji. Beatričė — reiškia palaimintoji, Stefana — 
apvainikuotoji. 

— Jūs jau seniai žadėjote papasakoti man tą istoriją, mo- 
kytojau. 

— Taip, — pridūrė Čelinis, — laikas jums ją išgirsti. Tai 
įkvėps dar didesnį pasitikėjimą manimi, kai jūs, panele, suži- 
nosite, kodėl taip; myliu Askaniją. 

Tada Benvenutas paėmė abu savo vaikus už rankų ir svai- 
ginančioje nakties tyloje, mirksint žvaigždėms, savo žemu me- 
lodingu balsu pradėjo pasakoti. 


Ketvirtas skyrius 
STEFANA 


Tai buvo prieš dvidešimt metų, ir man tada, kaip ir tau 
dabar, Askanijau, buvo dvidešimt. Dirbau pas vieną Florencijos 
auksakalį, vardu Rafaelis del Moro. Jis buvo puikus meistras, 

su skoniu, bet labiau mėgo linksmybes negu darbą ir nepapras- 
tai lengvai pasiduodavo pagundoms, prašvilpdavo paskutinį 
skatiką ir netgi tempdavo paskui save mokinius. Labai dažnai 
dirbtuvėje likdavau tik aš vienas ir dainuodamas užbaigdavau 
kokį nors darbą. Tuo metu aš, kaip ir Skoconė, visą laiką dai- 
nuodavau. Visi miesto tinginiai, ieškodami darbo ar, teisingiau 
pasakius, pramogų, traukė pas maestrą Rafaelį, kuris buvo Ži- 
nomas silpnavalis ir niekad nedrįsdavo pakelti balso. Šitaip 
gyvendamas — nepraturtėsi; todėl, suprantama, jis niekad ne- 
turėdavo pinigų ir netrukus pagarsėjo Florencijoje kaip vienas 
iš nepatikimiausių auksakalių. 

Beje, klystu. Buvo mieste vienas dar mažiau gerbiamas, nors 
ir kilęs iš žinomos menininkų šeimos, del Moro kolega. Džiz- 
mondas Gadis įgijo blogą vardą ne per skolas, anaiptol, jis 
buvo visiškai netalentingas ir baisiai šykštus. Kadangi užsaky- 
Imai, patekę į jo rankas, išeidavo nevykę ir sugadinti, Džizmon- 
das neteko klientų, ir nebent tik koks svetimšalis užklysdavo 
į jo dirbtuvę. Gyventi reikėjo, ir Džizmondas ėmėsi lupikavi- 
mo. Už milžiniškus procentus jis skolindavo pinigus turtuolių 
sūnums, gyvenantiems būsimo palikimo sąskaita. Šis verslas 
jam sekėsi kur kas geriau, negu bet kuris kitas, nes Gadis vi- 
sada reikalaudavo patikimų garantijų ir niekada nesiimdavo 
reikalo, kuriuo nebūdavo tikras. Be to, jo Žodžiais tariant, jis 
buvo labai apdairus ir tolerantiškas: skolindavo visiems be iš- 
imties — tėvynainiams ir svetimšaliams, žydams ir krikščio- 
nims. Jis būtų skolinęs netgi šv. Petrui, paėmęs užstatan rojaus 
raktus, jis būtų skolinęs ir velniui už jo valdas pragare. 

Ar bereikia sakyti, kad jis skolino it vargšui Rafaeliui del 
Moro, kuris diena iš dienos vis labiau klimpo į skolas, bet 
liko sąžiningas ir doras. Pastovūs bendri reikalai, abiem rodo- 
mas nepasitikėjimas ir galų gale kaimynystė suartino abu auk- 
sakalius. Del Moro buvo didžiai dėkingas savo kolegai, kad šis 
niekuomet jam neatsisakydavo skolinti. Gadis nepaprastai ger- 
bė savo nuoširdų ir atlaidų skolininką. Žodžiu, jie buvo geriau- 
si draugai pasaulyje, ir Džizmondas nė už ką nepraleisdavo 
nė vieno pasilinksminimo, į kurį jį kviesdavo Rafaelis del Moro. 

Del Moro buvo našlys ir turėjo šešiolikmetę dukrą, vardu 
Stefana. 

Žiūrint skulptoriaus akimis, Stefana nebuvo gražuolė ir 
vis dėlto pakerėdavo visus iš pirmo žvilgsnio. Po jos aukšta, 
moteriai pernelyg stačia kakta jautei gilų protą. O kai ji pa- 
žvelgdavo savo didžiulėmis drėgnomis juodo aksomo akimis, 

pajusdavai pagarbą ir graudų švelnumą. Liūdna ir švelni šyp- 
sena, tarsi spindulys rudens rytą, nuskaidrindavo jos išblyš- 
kusį kiek juodbruvą veidą. Beje, ji turėjo nepaprastai puošnius 
juodus plaukus ir be galo gražias rankas. 

Stefana sėdėdavo kiek pakreipusi galvutę, tarsi audros už- 
klupta lelija. Tačiau, kai ji išdidžiai atsistodavo, kai jos nuo- 
stabios akys suliepsnodavo, o šnervės suvirpėdavo, kai įsak- 
miai ištiesdavo ranką, galėdavai pulti prieš ją ant kelių, kaip 
prieš arkangelą Gabrielių. Tu panašus į ją, Askanijau, tačiau 
neturi to jos silpnumo ir kančios antspaudo veide. Niekada 
Jokia nemirtinga dvasia nepasirodydavo man taip ryškiai, kaip 
tame trapiame, gražiame ir švelniame kūne. Del Moro, kuris 
bijojo savo dukros beveik tiek pat, kiek ją mylėjo, mėgdavo 
kartoti, kad jis palaidojęs tik savo žmonos kūną, o jos siela 
gyvenanti Stefanoje. 

Tuo metu buvau lengvabūdis, karštas, mėgstąs nuotykius 
jaunuolis. Labiausiai už viską vertinau laisvę: jaunatvės įkarš- 
tis manyje virte virė, ir aš eikvojau savo jėgas peštynėse ir 
beprotiškuose meilės nuotykiuose. Dirbau taip pat, kaip ir 
linksminausi, su aistra, ir, kad ir baisiausiai kvailiodamas, buvau 
geriausias Rafaelio mokinys, vienintelis, kuris parnešdavo šiek 
tiek pinigo į namus. Bet viskas, ką gero sukurdavau, išeidavo 
instinktyviai, tarsi netyčia. Uoliai studijavau antikinį meną. 
Ištisas dienas kopijuodavau Atėnų ir Romos bareljefus ir sta- 
tulas, ir tas nuolatinis bendravimas su didingais senovės skulp- 
toriais mane išmokė, kaip surasti formos grynumą ir tikrumą; 
tačiau tada tik sėkmingai mėgdžiojau, bet nekūriau. Vis dėlto, 
kartoju dar sykį, neginčijamai ir lengvai tapau pačiu apsuk- 
riausiu ir darbščiausiu del Moro mokiniu. Ir, kaip sužinojau 
vėliau, mano mokytojo slapta svajonė buvo išleisti už manęs 
savo dukrą. 

Garbės žodis, nė negalvojau apie vedybas! Troškau lais- 
vės, pasilinksminimų, erdvės. Kiauromis dienomis dingdavau 
iš namų ir, nors grįždavau alpdamas iš nuovargio, per kelias 
valandas pavydavau ir aplenkdavau kitus Rafaelio mokinius. 
Keldavau peštynes dėl kiekvieno man nepatikusio žodžio, įsi- 
mylėdavau iki ausų iš pirmo žvilgsnio. Nieko sau būtų buvės 
iš Manęs vyras! 

Šiaip ar taip, Stefana man įkvėpdavo visiškai kitus jaus- 
mus, negu Porta-del-Prato ar Borgo-Pinti gražuolės. Beveik jos 
drovėjausi, ir jei kas tada man būtų pasakęs, kad ją myliu ne 
kaip vyresnę seserį, būčiau nusikvatojęs, ir tiek. Grįžęs po 

kokio nors eilinio nuotykio, į Stefaną nedrįsdavau nė pažvelgti. 
Ji būdavo ne tik rūsti, „bet ir liūdna. Ir atvirkščiai, jei tik 
nuovargis ar staigiai užėjęs noras dirbti mane sulaikydavo 
namuose, sutikdavau tyrą Stefanos žvilgsnį, girdėdavau švelnų 
jos balsą. Pats gerai nesupratau, ką jai jaučiu, žinau tik, kad 
tai buvo gilus ir šventas jausmas, kuris mane tarsi pakerėdavo. 
Gana dažnai, triukšmingai ūžaudamas, prisimindavau Stefaną, 
ir man pasidarydavo liūdna ir ilgu. Kai kada, traukdamas špa- 
gą ar durklą, šaukdavausi jos kaip savo šventosios globėjos 
ir pastebėjau, kad kiekvieną kartą iš peštynių išeidavau be 
menkiausio įdrėskimo. Tačiau tą tyrą meilę tai lipšniai, gra- 
žiai, nekaltai ir švelniai mergaitei tarsi šventenybę slėpiau 
širdyje. 

Su mano tinginiais draugais ji buvo šalta ir išdidi, o man — 
be galo atlaidi ir gera. Kartais ji ateidavo į dirbtuvę, atsi- 
sėsdavo šalia tėvo, ir, palinkęs prie darbo, jausdavau jos žvilgs- 
nį. Džiaugiausi ir didžiavausi ta man rodoma pirmenybe, nė 
nesistengdamas suprasti, dėl ko tąip daroma. Jei kuris iš pa- 
meistrių, man grubiai meilikaudamas, pasakydavo, kad šeimi- 
ninko dukrelė mane įsimylėjusi, taip įsiusdavau ir pasipiktin- 
davau, kad jam praeidavo bet koks noras dar sykį pakartoti 
savo žodžius. 

Ir tik viena Stefaną ištikusi nelaimė man parodė, kaip gi- 
liai ji įsišaknijo mano širdyje. 

Vieną dieną, būdama dirbtuvėje, ji nespėjo atitraukti savo 
mažos baltos rankutės, ir nevikrus pameistrys — manau, jis bu- 
vo girtas — kaltu sužeidė jos mažąjį ir bevardį dešiniosios ran- 
kos pirštus. Vargšelė garsiai suriko, o paskui, tarsi užpykus 
ant savęs dėl to riksmo ir norėdama mus nuraminti, nusišyp- 
sojo, nors visa ranka plūdo kraujais. Atrodo, būčiau galėjęs 
užmušti tą pameistrį, jei nebūčiau taip ja susirūpinęs. 

Tuo metu ten buvo Džizmondas Gadis, kuris pasisiūlė nu- 
bėgti pažįstamo chirurgo, gyvenančio kaimynystėje. Tas biau- 
rybė šundaktaris iš tikrųjų aptvarstė Stefanai ranką ir kasdien 
ateidavo jos aplankyti, bet jis buvo toks nemokša ir nerūpes- 
tingas, kad prasidėjo kraujo užkrėtimas. Negana to, tas asilas 
pareiškė, kad visos jo pastangos perniek, ir Stetanai tikriausia 
teks nupiauti dešinę ranką. 

Tuo metu Rafaelis del Moro jau buvo visiškai nuskurdęs 
ir negalėjo pakviesti kito gydytojo. O aš, išgirdęs to kvailio 
žodžius, neištvėriau: greit užlipau į savo kambariuką, iškračiau 
iš piniginės visas savo santaupas ir nurūkau pas Džiakomą Ras- 

teli de Peruze, popiežiaus chirurgą, patį žinomiausią gydytoją. 
Primygtinai prašiau, o siūlomas atlyginimas buvo visai neblo- 
gas, ir jis tuoj pat nuėjo su manimi murmėdamas: „O, tie įsi- 
mylėjėliai!..“ Jis apžiūrėjo žaizdą ir pareiškė, kad imasi gydyti 
ir kad po poros savaičių Stefana dešiniąją ranką valdys taip 
pat laisvai, kaip ir kairiąją. Man norėjosi išbučiuoti tą vertą 
pagarbos žmogų. Jis pertvarstė skaudančius pirščiukus, ir Ste- 
fanai iš karto pasidarė lengviau. Bet po kelių dienų teko pa- 
šalinti kaulo gedimą. 

Ji paprašė, kad dalyvaučiau operacijoje. Taip, esą, jai bus 
drąsiau, o man pačiam iš baimės net širdis susitraukė. Dak- 
taras Džiakomas operavo grubiais instrumentais, kurie kėlė 
Stefanai baisų skausmą. Ji negalėjo sulaikyti dejonių, kurios 
man draskyte draskė širdį. Šaltas prakaitas tekėjo man per 
kaktą. 

Galų gale neištvėriau tų kančių: atrodė, kad tie grūbūs 
instrumentai, raižą švelnius pirštelius, raižo mane patį. Pa- 
šokau, maldaudamas chirurgą Džiakomą nutraukti operaciją ir 
valandėlę palaukti. 


Nulipau į dirbtuvę ir ten, tarsi kokios geros dvasios įkvėp- 
tas, padariau plieninį peiliuką, ploną ir aštrų, kuris piovė kaip 
skustuvas. Grįžau atgal, ir chirurgas tęsė operaciją taip leng- 
vai, kad mano brangioji ligonė beveik nebejautė skausmo. Po 
penkių minučių viskas buvo baigta, o po dviejų savaičių ji 
leido man pabučiuoti tą ranką, kurią, anot jos, išgelbėjau. 

Sunku ir apsakyti, kokį nepakeliamą skausmą man tekdavo 
patirti, matant mano vargšės Nuolankiosios, kaip ją kai kada 
vadindavau, kančias. 


Ir iš tikrųjų nuolankumas buvo tarsi įgimta jos savybė. 
Stefana nebuvo laiminga: netvarkingas ir nerūpestingas tėvo 
gyvenimas jai draskyte draskė širdį, ir religija tapo vienintele 
jos paguoda; kaip ir visi nelaimingieji, ji buvo labai pamaldi. 
Labai dažnai, užsukęs į bažnyčią (aš visada mylėjau dievą), 
pastebėdavau kur nors kamputyje Stefaną, kuri melsdavosi 
verkdama. 

Dažnai, dėl tėvo nerūpestingumo atsidūrus keblioje padė- 
tyje, Stefana kreipdavosi į mane su tokiu nepaprastu pasitikė- 
jimu ir kilnumu, kad mane tiesiog sužavėdavo. Paprastai, kaip 
ir dera kilnioms širdims, ji sakydavo man: „Benvenutai, pasė- 
dėkite prašau ilgėliau ir užbaikite šitą kryželį ar ąsotį, na- 
muose neliko nė skatiko.“ 

Netrukus ipratau jai rodyti kiekvieną savo darbą, o ji ne- 
paprastai tiksliai patardavo ir nurodydavo mano klaidas. Vie- 
natvė ir skausmas neįtikėtinai išvystė jos protą ir sutaurino 
dvasią. Jos naivūs ir podraug prasmingi samprotavimai man 
padėjo atskleisti ne vieną meno paslaptį ir labai dažnai atver- 
davo naujas perspektyvas. 

Atmenu, vieną dieną parodžiau jai medalį, kurį buvau iš- 
graviravęs kardinolui: vienoje pusėje buvo atvaizduota kardi- 
nolo galva, kitoje — Jėzus Kristus, einąs per jūrą ir ištiesęs 
ranką šv. Petrui, o aplink — užrašas Ouare dubitasti? Kodėl 
suabejojai? 

Kardinolo portretas Stefanai patiko; jis buvo gana panašus 
ir, sakyčiau, nusisekęs. Paskui ji tylomis ilgai žiūrėjo antrąją 
pusę. 

— Ganytojo veidas nepaprastai gražus, — pagaliau tarė ji — 
ir jei tai būtų Apolonas ar Jupiteris, nieko negalėčiau prikišti. 
Bet Jėzus ne tik gražus, Jėzus — dieviškas. Šio veido bruožai 
nepriekaištingai teisingi ir gražūs, 'bet kurgi siela? Žaviuosi 
žmogumi, bet nematau dievo. Prisiminkite, Benvenutai, kad 
jūs ne tik menininkas, bet ir krikščionis. Žinokite, kad man 
širdis dažnai krauju pasrūdavo ir, deja, dažnai suabejodavo, 
bet, nusikračiusi liūdesio, matydavau Jėzų, man tiesiantį ranką, 
ir išgirsdavau tuos nuostabius žodžius: „Kodėl suabejojai?“ 
O, Benvenutai, jūsų atvaizdas toli gražu ne toks, kaip jis. Jo 
dangiškame veide tuo pat metu atsispindėdavo ir tėvo skaus- 
mas, ir karališkas atlaidumas. Kakta spinduliuodavo, bet lūpos 
šypsodavo: jis būdavo ne tik didis, jis būdavo geras. 

— Palaukite, Stefana,— tariau jai. 

Skubiai nutryniau, ką buvau padaręs, ir per valandėlę jai 
matant nupiešiau kitą Jėzų Kristų. 

— Ar toks? — paklausiau, duodamas jai piešinį. 

— O, taip! - sušuko ji su ašaromis akyse.— Būtent tokį 
matydavau išganytoją sunkią valandėlę. Taip, atpažįstu didin- 
gą ir gailestingą jo veidą. Patariu jums, Benvenutai, visada 
darykite šitaip: paimdamas vašką į rankas, žinokite, ką norite 
sukurti; jūsų rankose įrankis — pasiekite išraiškos; jūs turite 
medžiagą — įkvėpkite jon sielą. Tegu jūsų pirštai būna tik 
proto pagalbininkai. 

Štai kokius patarimus man duodavo ta šešiolikmetė mergai- 
tė, turinti dievo duotą grožio supratimą. Likęs vienas, dažnai 
prisimindavau jos žodžius ir prieidavau išvadą, kad ji neklysta. 
Taip ji nušviesdavo mane ir nukreipdavo teisingu keliu. Su- 

radęs formą, stengdavausi įkūnyti joje mintį, stengdavausi, kad 
forma ir mintis iš mano rankų išeitų susilieję į vientisą vi- 
sumą, kaip ginkluota Minevra iš Jupiterio galvos. 

Dieve mano, kokia nuostabi jaunystė ir kokie gyvi jos pri- 
siminimai! Kolomba, Askanijau! Šis puikus vakaras man pri- 
mena anuos, praleistus šalia Stefanos ant suolelio prie jos tėvo 
namų: ji žiūrėdavo į dangų, o aš į ją. Praėjo jau dvidešimt 
metų, o man atrodo, kad tai buvo vakar. Spustelsiu ranką, ir 
man atrodo, kad tai jos ranka, bet tai jūsų rankos, vaikai! 
Taip, šlovinkime dievo darbą... 

O, vos išvydus blyškų jos veidą ir baltą suknelę, mano 
sielą apgaubdavo nepaprasta ramybė. Dažnai mes išsiskirda- 
vome, nepratarę nė žodžio, tačiau po to Man gimdavo įvairios 
geros ir gražios mintys, jausdavausi tyresnis ir didesnis. 

Visi džiaugsmai šiame pasaulyje turi pabaigą, baigėsi ir 
mūsų laimė. 

Rafaelis del Moro galutinai nuskurdo. Jis buvo skolingas 
savo mielajam kaimynui, Džizmondui Gadžiui, 2000 dukatų ir 
nežinojo, kaip juos išmokėti. Ta mintis vargšą tiesiog varė 
į neviltį. Jis norėjo bent jau išgelbėti dukterį ir išleisti ją už 
manęs. Savo mintimis jis pasidalino su vienu pameistriu, no- 
rėdamas, be abejo, kad šis su manimi pasikalbėtų. Pastarasis 
gi buvo iš tų stuobrių, kuriuos buvau apkūlęs, kada jie pasi- 
tyčiojo iš mano broliškos meilės Stefanai. Bet tas nedorėlis 
neleido Rafaeliui net baigti. 


— Atsisakykite tos minties, maestrai dėl Moro, — pasakė 
jis.—- Užtikrinu, kad nieko neišeis. 

Auksakalys buvo išdidus, jis pamanė, kad jį niekinu dėl 
nuskurdimo, ir daugiau apie tą reikalą neužsiminė nė vienu 
žodžiu. 

Netrukus atėjo Džizmondas Gadis ir pareikalavo skolos, 
o kadangi Rafaelis paprašė kiek palaukti, Džizmondas pareiškė: 

— Žinote ką, išleiskite už manęs dukrą; ji protinga ir taupi, 
it mes su jumis būsime atsiskaitę. 

Del Moro negalėjo atsidžiaugti. Gadis buvo šykštokas, kiek 
grubus ir pavydus žmogus, bet jis buvo turtingas, o, deja, tur- 
tas — tai toks dalykas, kurį vargšai už viską labiausiai ver- 
tina ir kurio daugiausia pavydi. Kada Rafaelis pasakė dukrai 
apie netikėtą pasiūlymą, ši nepratarė nė žodžio, tik vakare, 
kada mes pakilome nuo suolo ir ruošėmės grįžti namo, ji man 
pasakė: 

— Benvenutai, Džizmondas Gadis paprašė mano rankos, ir 
tėvas sutiko. 

Taip tarusi, ji nuėjo, o aš pašokau kaip įgeltas. Paskui, 
apimtas nesuprantamo įniršio, išbėgau iš Florencijos ir ėmiau 
klaidžioti laukais. 

Ištisą naktį čia laksčiau kaip beprotis, čia gulėjau žolėje 
ir verkiau, ir tūkstančiai beprotiškiausių, beviltiškiausių, piktų 
minčių gimė mano sujaudintoje vaizduotėje. 

„Ji, Stefana,— Džizmondo Gadžio žmona! — kalbėjau, steng- 
damasis atsigauti ir sukaupti mintis.— Mane net purto, vien 
apie tai pagalvojus, kaip tai gąsdina ir slegia Stefaną! Be abe- 
jo, ji labiau norėtų manęs, nebyliai šaukiasi mano pagalbos, 
stengiasi sukelti man pavydą. O taip, pašėlusiai pavydžiu! Bet 
vis dėlto ar turiu teisę? Tiesa, Gadis niūrus ir grubus, bet 
kalbėkime iš širdies: kokia moteris bus laiminga su manimi? 
Negi aš ne storžievis, ne užgaidus, negi aš ramus, argi nesu 
kiekvienu momentu pasiruošęs įsivelti į pavojingas peštynes, 
lėkti paskui pirmą pasitaikiusį sijoną? Ar pajėgsiu perlaužti 
save? Ne, niekada! Kol gyslomis teka karštas kraujas, mano 
ranka visada gulės ant durklo rankenos, o kojos pačios neš 
iš namų. 

Vargšė Stefana! Kiek ji pralietų dėl manęs ašarų ir ken- 
tėtų. Matyčiau, kaip ji nyksta ir vysta ir, regėdamas tą oyvą 
priekaištą, imčiau nekęsti ir savęs, ir jos. Ji mirtų iš sielvar- 
to, ir aš likčiau kaltas. Ne, jaučių, kad nesu sutvertas namų 
židinio džiaugsmams ir ramybei. Man reikia laisvės, erdvės, 
audros, visko, tik ne ramios ir vienodos šeimyninės laimės. 
Dieve mano, aš gi sulaužyčiau savo negrabiomis rankomis tą 
švelnią ir trapią gėlę! Nukankinčiau tą brangią būtybę, tą die- 
višką širdį savo palaidu gyvenimu, ir sąžinė užgraužtų mane 
patį. Bet ar ji bus laimingesnė su tuo Džizmondu Gadžiu? Ir 
ko jai už jo tekėti? Mums buvo taip gera! Stefana puikiai su- 
pranta, kad menininko širdies ir likimo negalima suvaržyti 
sunkiais miesčioniško šeimyninio gyvenimo pančiais. Tektų at- 
sisveikinti su visomis svajonėmis apie garbę, išsižadėti ateities, 
atsisakyti meno, kuris gyvena laisve ir veikla. Koks gali būti 
menininkas — kūrėjas, jeigu jis sėdi įkalintas tarp keturių 
sienų? O Dante Aligieri, o Mikelandželai, mano mokytojau! 
Kaip jūs juoktumėtės, matydami savo mokinį, sūpuojantį vai- 
kus ar atsiprašinėjantį žmonos! Ne, būsiu tvirtas ir kilniai pa- 
sielgsiu su Stefana: liksiu vienišas ir liūdnas su svajomis ir li- 
kimu.“ 

Matote, vaikai, nesistengiu dėtis geresniu, negu iš tiesų. 
Pasielgiau kaip savimyla, bet tikrai mylėjau Stefaną gilia ir 
nuoširdžia meile, ir mano kliedesys man atrodė teisingas. 

Rytojaus dieną grįžau į dirbtuvę gana ramus. Stefana taip 
pat atrodė rami, tik kiek labiau pablyškusi. Taip prabėgo mė- 
nuo. Vieną vakarą ji, išsiskirdama su manimi, tarė: 

— Benvenutai, po savaitės būsiu Džizmondo Gadžio žmona. 

Tąsyk ji kiek pastovėjo, ir galėjau iki valios ja atsižiūrėti. 
Stefana stovėjo nebyli, prispaudus ranką prie širdies ir tarsi 
sulinkusi nuo kančios. Jos miela šypsena buvo tokia liūdna, 
kad norėjosi verkti. Ji žvelgė graudžiai, bet be priekaišto. At- 
rodė, kad mano angelas, prieš apleisdamas žemę, atsisveikina 
su manim. Valandėlę ji be žodžių stovėjo nejudėdama, paskui 
įėjo į namus. 

Daugiau man nebeteko jos regėti šiame pasaulyje. 

Ir vėl tą kartą vienplaukis išbėgau iš miesto, bet nei se- 
kančią, nei dar kitą dieną negrįžaų atgal, o ėjau ir ėjau tol, 
kol pasiekiau Romą. 

Ten išbuvau penkeris metus, ten gavau vardą, užkariavau 
popiežiaus palankumą; buvo ir dvikovų, ir meilės nuotykių, ir 
kūrybinės sėkmės, bet nesijaučiau laimingas, man kažko trūko. 
Ir nebuvo dienos tame gyvenimo verpete, kad neprisiminčiau 
Florencijos. Kiekvieną naktį regėdavau sapne išblyškusį ir liūd- 
ną Stefanos veidelį, matydavau ją, stovinčią ant tėvo namų 
slenksčio ir ilgesingai žvelgiančią į mane. 

Po penkerių metų gavau iš Florencijos laišką su gedulo 
antspaudu. Aš jį skaičiau ir perskaitinėjau tiek kartų, kad iI 
dabar atmenu žodis žodin. 


Štai jis: 
„Benvenutai, netrukus aš mirsiu. Aš jus mylėjau, Benve- 
nutai. 


Štai kokios buvo mano svajos. Aš jus pažinojau taip pat 
gerai, kaip jūs pats save: nujaučiau jumyse slypinčią jėgą, 
kuri vieną gražią dieną turėjo jus išgarsinti. Jūsų plati kakta, 
liepsningi žvilgsniai, ugningi mostai kalbėjo apie jūsų genijų, 
kuris uždėtų sunkią naštą ant pečių būsimai jūsų žmonai. Ir aš 
su tuo sutikau. Ta iškilminga misija būtų buvus mano laimė. 
Būčiau buvus ne vien tik jūsų žmona, Benvenutai, būčiau buvus 
draugė, sesuo, motina. Puikiai supratau, kad didis jūsų gy- 
venimas priklauso visam pasauliui, ir būčiau pasitenkinusi tik 
teise paguosti jus liūdesyje, išsklaidyti jūsų abejones. Mano 

drauge, jūs visada ir visur būtumėte likęs laisvas. Taip, jau 
seniai pripratau kankintis ir laukti, pripratau prie jūsų aistrin- 
gų polėkių, prie jūsų audringos prigimties kaprizų. Nepaprasti 
žmonės turi nepaprastus siekius. Kuo ilgiau erelis sklando ore, 
tuo ilgiau jis priverstas ilsėtis ant žemės. Ir kai jūs pabustu- 
mėte iš savo karštligiškų ir didingų svajų, vėl matyčiau savo 
nuostabųjį Benvenutą, mylimą žmogų, kuris priklausytų tik 
man vienai. Niekad nebūčiau jums prikišusi tų užsimiršimo 
valandėlių, nes jos manęs nežeistų. O aš pati, puikiai žinoda- 
ma, kad jūs, kaip ir visos kilnios širdys, esate pavydus kaip 
pats poetų dievas, jums išvykus, pasitraukčiau kuo toliau nuo 
žmonių akių, nes vienatvė miela mano širdžiai, ir laukčiau 
jūsų, ir melsčiausi už jus. 

Štai kaip įsivaizdavau savo gyvenimą. 

Bet kai mane palikote, nusilenkiau dievo ir jūsų valiai 
ir pasielgiau taip, kaip liepė pareiga: tėvas, norėdamas išvengti 
negarbės, įsakė man ištekėti už Gadžio, ir aš paklusau. Mano 
vyras buvo žiaurus, griežtas, negailestingas žmogus: jis nepa- 
sitenkino mano paklusnumu, per jėgą reikalavo meilės, šiurkš- 
čiai elgėsi su manimi, bausdamas už liūdesį. Susitaikiau su li- 
kimu. Manau, kad buvau dora ir ištikima žmona, tik, deja, 
visada tokia liūdna, Benvenutai! Tačiau dievas man atlygino 
už šio pasaulio kančias ir davė sūnų. Ketverius metus vaikiš- 
kos glamonės švelnino įžeidinėjimus, smūgius, o pagaliau ir 
skurdą, nes, vaikydamasis pelno, vyras nusigyveno ir mirė 
praėjus mėnesiui po bankroto. Teatleidžia jam dievas, kaip aš 
jam atleidžiu. 

Netrukus ir aš, išvarginta kančių, mirsiu, išmušė mano 
valanda, ir jums palieku savo sūnų, Benvenutai. 

Gal taip ir geriau. Kas žino, ar man, silpnai moteriai, būtų 
pakakę jėgų tam vaidmeniui, kurį ruošiausi suvaidinti jūsų 
gyvenime. 

Mano Askanijas (jis panašus į mane) bus žymiai stipresnis 
ir nuolankesnis jūsų gyvenimo palydovas, jis mylės jus geriau 
už mane, gal net stipriau. Ir jums jo nepavydžiu. 

Būkite mano sūnui tuo, kuo jums būčiau buvusi. 

Sudieu, mano drauge, aš jus mylėjau ir dar tebemyliu, kar- 
toju tai jums be jokios gėdos ir sąžinės graužimo net stovėda- 
ma prie amžinybės slenksčio, nes tai buvo šventa meilė! Sudieu! 
Būkite didis, ir aš būsiu laiminga. Pažvelkite karts nuo karto 
į dangų, kad galėčiau jus regėti. 

Jūsų STEFAN A. 

— Dabar, Kolomba ir Askanijau, ar pasitikite manimi, ar 
pasiruošę vykdyti mano patarimus? 
Abu jaunuoliai atsakė vienu balsu. 


Penktas skyrius 
KRATA 


Sekantį rytą, po to, kai Mažojo Nelio sode, spindint Žvaigž- 
dėms, buvo papasakota šita istorija, Benvenuto dirbtuvė gy- 
veno savo įprastinį gyvenimą: šeimininkas darbavosi prie 
auksinės druskinės, kuriai skirtą auksą jis taip narsiai gynė 
nuo keturių plėšikų, norėjusių atimti ir auksą, ir gyvybę; 
Askanijas kalė leliją poniai d'Etamp; Žakas Obri, tingiai iš- 
sitiesęs kėdėje, užpylė tūkstančiais klausimų Čelinį, bet šis 
jam neatsakinėjo, ir Obri pačiam teko kurti atsakymus; Pago- 
las slapčia žvilgčiojo į Kateriną, užsiėmusią kažkokiu rank- 
darbiu; Hermanas ir kiti pameistriai šlifavo, kalė, litavo, tašė, 
o tą ramų darbą gyvino Skoconės dainelė. 

Mažajame Nelyje toli gražu nebuvo taip ramų — dingo Ko- 
lomba. 

Viskas čia apvirto aukštyn kojom; visi šaukė, ieškojo. Po- 
nia Perin garsiai dejavo, o skubomis iššauktas prevo stengėsi 
ištraukti iš dejuojančios duenjos bent vieną žodelį, kuris už- 
vestų ant dingusios ar, gal būt, pabėgusios dukros pėdsakų. 

— Taigi, ponia Perin,— aiškinosi prevo,— jūs matėte ją 
paskutinį kartą vakar vakare, man išėjus? 

— Deja, pone, taip!.. Jėzau Kristau! Tai bent nuotykis! 
Vargšelė atrodė apsiblaususi, ji nusimetė visus tuos puošnius 
išeiginius parėdus ir užsivilko paprastutę baltą suknelę... Visi 
šventieji, pasigailėkite mūsų!.. Paskui ji man pasakė: „Ponia 
Perin, šiandien toks gražus vakaras, eisiu truputį pasivaikščioti 
savo mėgiama alėja.“ Buvo maždaug septinta valanda vakaro. 
Šita dama,— čia Perin parodė į Pulcheriją, jai skirtą pagal- 
bininke ar, teisingiau pasakius, viršininke,— šita dama, kaip 
paprastai, nuėjo į savo kambarį ir, be abejo, ėmėsi tų gražių 
parėdų, kuriuos ji taip gražiai daro, o aš nusileidau į apatine 
salę ir pradėjau siūti. Nebežinau jau, kiek laiko prasėdėjau 
prie darbo, ir, galimas daiktas, mano išvargusios akys pačios 
savaime užsimerkė, ir aš trupučiuką numigau. 

— Kaip ir visada,— neiškentė neįgėlusi Pulcherija. 

— Šiaip ar taip,— neatlyžo ponia Perin, nesiteikdama nė 
atsistojau ir nuėjau į sodą paieškoti Kolombos. Pašaukiau ją, 
bet niekas neatsiliepė; tada pagalvojau, kad ji tikriausiai nu- 
ėjo į savo kambarį ir atsigulė, nenorėdama manęs trukdyti. 
Mano mažutė jau tūkstančius kartų yra taip padariusi. Dieve 
gailestingas! Ir kas galėjo pagalvoti... Ach, mesire prevo, aš 
įsitikinusi, kad ji ne pabėgo, o ją pagrobė. Aš ją dorai auk- 
lėjau... 

— O šįryt? — nekantriai nutraukė prevo.— Kas buvo šįryt? 

— Šįryt, nesulaukus jos nulipant... Švenčiausia panele, pa- 
sigailėk mūsų! 

— Velniai griebtų visas jūsų litanijas! — užriko mesiras 
d'Esturvilis.— Pasakokite aiškiai, be tų dejonių. Taigi, šįryt? 

— Ach, pone prevo, jūs neuždrausite man verkti, kol ji 
atsiras. Taigi šįryt, sunerimusi, kad ji taip ilgai nesirodo 
(Kolomba juk buvo tokia ankstyva!), nuėjau jos prikelti. Pa- 
beldžiu, Kolomba neatsiliepė, ir atidariau duris. Tuščia! Netgi 
patalas nepaliestas! Tada pradėjau rėkti, šaukti, tiesiog visai 
netekau galvos, o jūs dar norite, kad neverkčiau! 

— Ponia Perin, ar nieko neįleisdavote, kai manes nebū- 
davo? — griežtai paklausė prevo. 

— Įleisti? Čia? Va, gražiausia! — sušuko aiškiai pasipikti- 
nusi guvernantė, kurios sąžinė buvo ne visai rami.— Argi jūs 
man neuždraudėte? Argi kada nors nepaklausiau jūsų įsaky- 
mų? Įleisti ką nors! To dar betrūko! 

— Na, pavyzdžiui, to Benvenuto, kuris drįso pavadinti mano 
dukrą gražuolėle? Ar nebandė jis jūsų papirkti? 

— Dar ko! Greičiau jis į mėnulį įkops! Aš mokėčiau jį de- 
ramai sutikti, galite būti ramus! 

— Vadinasi, jūs niekada nesate įleidusi į Mažąjį Nelį jo- 
kio vyro, jokio jaunuolio? | 

— Jaunuolio? O dangau, jaunuolio! Paklausite dar, ar ne- 
buvau įleidusi velnio! 

— O kas gi tas malonus jaunikaitis, kuris per visą šitą lai- 
ką jau kokį dešimt kartų beldėsi į vartus ir kuriam dešimt 
kartų užtrenkiau duris panosėje? — pasiteiravo Pulcherija. 

— Malonus jaunuolis? Jums akyse pasimatė, brangute! Tik- 
riausia tai buvo grafas d'Orbekas. Dieve mano, dabar jau su- 
prantu! Jūs tikriausia kalbate apie Askaniją? Pamenate Aska- 
niją, mesire? Tai tas vaikutis, kuris išgelbėjo jums gyvybę. 
Tiesa, jam buvau davusi pataisyti sidabrines sagteles nuo batų. 

Bet koks jis jaunuolis, tas mokinukas! Užsidėkite akinius, mie- 
loji! Net šios sienos ir grindys gali paliudyti, kad jis čia nie- 
kad nebuvo kojos įkėlęs! 

— Užteks! — griežtai nutraukė prevo.— Jei tik jūs mane 
apgavote, ponia Perin, prisiekiu, jums geruoju nesibaigs. O da- 
bar einu pas tą Benvenutą. Dievai žino, kaip tas stačiokas 
mane sutiks, bet taip jau reikia. 


Benvenutas, priešingai, sutiko prevo labai maloniai. Maty- 
damas, kad Čelinis visai ramus, elgiasi laisvai ir mandagiai, 
mesiras d'Esturvilis nedrįso net užsiminti savo įtarinėjimų. 
Jis tik pasakė, kad jo duktė Kolomba vakar vakare kažko la- 
bai išsigando ir kaip pamišusi išbėgo iš namų; gal būt, ji pa- 
sislėpė kur nors Didžiajame Nelyje, tik, savaime suprantama, 
be Benvenuto žinios, o, gal būt, grįždama ji kur nors nualpo. 
Žodžiu, jis gana nevykusiai melavo. 

Čelinis mandagiai išklausė visų tų pasakų ir išvedžiojimų 
su tokia išraiška, tarsi iš tikro tikėtų. Dar daugiau, jis iš visos 
širdies užjautė prevo ir tvirtino, jog būsiąs laimingas, galė- 
damas grąžinti tėvui jo brangų kūdikį, kuriuo šis visada taip 
jautriai ir atidžiai rūpinęsis. Pabėgėlė, jo žodžiais tariant, bai- 
siai suklydo ir netrukus grįš į savo vienintelį ir švelnų prie- 
globstį. Ir galų gale, tarsi įrodydamas savo nuoširdų palankumą 
mesirui d'Esturviliui, jis pasisiūlė padėti jam ieškoti ne tik 
rūmuose, bet ir visur, kur tik prevo įsigeis. 

Prevo, beveik patikėjęs Benvenuto nuoširdumu ir sujaudin- 
tas tų pagyrų, nors širdies gilumoje jautė, kokios jos nepel- 
nytos, Čeliniui padedant, pradėjo nuodugniausią kratą savo 
buvusiose valdose, kurias pažinojo kaip savo kišenę. Prevo 
nepraėjo nė pro vienas duris, jų nepravėręs, nei pro vieną 
spintą, jos neatidaręs, nei pro vieną skrynią, tarsi netyčia į ją 
nepažvelgęs. Paskui, skersai ir išilgai išvaikščiojęs visą pa- 
statą, jis nuėjo į sodą, patikrino ginklų sandėlį, liejyklą, rūsį, 
arklidę, žodžiu, viską atidžiai apžiūrėjo. Benvenutas, tesėdamas 
savo pažadą, iš visų jėgų stengėsi padėti: siūlė čia vieną, čia 
kitą raktą, nurodydavo koridorių ar kambarį, kurį mesiras 
d'Esturvilis buvo užmiršęs. Galų gale, kad pabėgėlė negalėtų 
prasmukti iš vienos salės į kitą, jis patarė palikinėti po sar- 
gybinį kiekvienoje vietoje, kurią jie jau buvo apžiūrėję. 

Po dviejų valandų bergždžių paieškų, viską kaip reikiant 
apšniukštinėjęs, mesiras d Esturvilis, įsitikinęs, kad tikrai nieko 
nepraleido, ir kiek sumišęs dėl nepaprasto šeimininko paslau- 

gumo, tūkstančius kartų padėkojęs ir atsiprašęs Benvenutą, ap- 
leido Didįjį Nelį. 

— Kada tik užsigeisite iš naujo ieškoti — prašom, mano 
namai jums atviri bet kuriuo metu, galite čia jaustis, kaip pas 
save, — atsakė auksakalys.— Galų gale jūs turite pilną teisę: 
juk mes pasirašėme sutartį, kurioje pažadėjome būti gerais 
kaimynais. 

Prevo dar kartą padėkojo Benvenutui ir, nežinodamas, kaip 
geriau atsimokėti už šeimininko mandagumą, išeidamas ėmė 
girti milžinišką Marso statulą, prie kurios, kaip mes žinome, 
skulptorius tuo metu darbavosi. Benvenutas aprodė prevo sta- 
tulą ir maloniai paprašė atkreipti dėmesį į stebinančias pro- 
porcijas: iš tikro statula buvo šešiasdešimties pėdų aukščio 
ir, norint aplink ją apeiti, reikėjo nužengti ne mažiau kaip 
dvidešimt žingsnių. 

Mesiras d Esturvilis išėjo smarkiai nuliūdęs: neradęs dukros 
Didžiajame Nelyje, jis pagalvojo, kad ji surado prieglobstį 
kur nors mieste. Tuo metu Paryžius jau buvo smarkiai iš- 
augęs, ir net pačiam policijos viršininkui ieškoti būtų buvę 
gana sunku. Be to, nežinia, ar ją pagrobė, ar ji pati pabėgo? 
Ar ji smurto auka, ar veikė savo noru? Visa tai buvo neaišku 
ir iki šiol nepasisekė rasti nė mažiausio galelio, už kurio būtų 
galima nusitverti. Tada prevo pagalvojo: jei Kolomba pa- 
grobta, jai, gal būt, pavyks pabėgti, o jei pati išėjo, pati ir 
grįš. Ir jis ėmė kantriai laukti, po dvidešimt kartų per dieną 
tardydamas ponią Perin, kuri kvietėsi visų šventųjų ir prisie- 
kinėjo dievu, kad nieko daugiau nebuvo įsileidusi; ir iš tikro ji 
Askaniją įtarinėjo nė kiek ne daugiau, negu pats mesiras 
d'Esturvilis. 

Prabėgo dar dvi dienos, ir nė žinelės. Tada prevo pasi- 
telkė į pagalbą savo žmones; lig šiol jis to vengė, nes neno- 
Tėjo, kad pasklistų kalbos. Ir iš tiesų jis nurodė tik dingusios 
žymes, bet nutylėjo jos vardą. Tikrosios paieškų priežasties 
prevo irgi nepasakė. Tačiau nors jis ir išbandė visas priemo- 
nes, vis vien nieko nepešė. 

Prevo niekad nebuvo savo dukrai labai švelnus ir mylin- 
tis tėvas, tas tiesa; tačiau jis net dabar nė kiek nesijaudino 
ir neliūdėjo, tik pyko ir vietoje širdies skausmo jautė įžeistą 
savimeilę; jis su pasipiktinimu galvojo apie tą kvaišelę, kuri, 
ko gero, praras puikią partiją, o mintis apie kandžius juoke- 
lius ir pašaipą, su kuria dvaras sutiks jo nelaimę, prevo tiesiog 
varė į įsiūtį. 

Bet jaunikiui teko atskleisti visą tiesą. Grafą d Orbeką ši 
žinia sujaudino nė kiek ne daugiau kaip pirklį, kuriam pra- 
nešė, kad nukentėjo jo prekės. Jis buvo filosofas, mūsų bran- 
gusis grafas, ir todėl pažadėjo savo gerbiamam draugui, kad, 
jeigu nebus didelių kalbų, vestuvės būtinai įvyks; paskui, 
kaip žmogus, mMokąs pasinaudoti proga, jis, nieko nelaukęs, šį 
tą šnabžtelėjo prevo apie ponios d'Etamp planus, liečiančius 
Kolombą. 

Prevo visai apakino ta garbė, kuri jam būtų tekusi; jo 
neviltis išaugo dvigubai, ir jis keikė nedėkingąją, paniekinu- 
sią tokią puikią ateitį. 

Mes pasigailėsime skaitytojų ir praleisime dviejų senų dva- 
riškių pokalbį, užsimezgusį grafui d'Orbekui atskleidus pa- 
slaptį. Beje, galima įsivaizduoti, koks buvo jų skausmas ir 
ko jie vylėsi. Žinia, nelaimė suartina žmones, ir uošvis, ir 
žentas išsiskyrė kaip geriausi draugai; jie niekaip negalėjo 
užmiršti tos taip netikėtai šmėkštelėjusios galimybės sukurti sau 
puikią ateitį. 

Juodu nutarė nė puse lūpų neprasitarti apie įvykį. Tik 
hercogienė d Etamp buvo pernelyg artima draugė ir suintere- 
suota bendrininkė, kad jie nuslėptų šią paslaptį. 

Iš tikrųjų juodu neapsiriko: hercogienė ėmė žinią į širdį 
kur kas labiau, negu tėvas ir jaunikis, ir padarė daugiau, 
negu visi prevo sekliai, 

Iš tikro ji žinojo, kad Askanijas myli Kolombą, ir pati 
įvedė į sąmokslininkų tarpą. Jaunuolis, išvydęs, kad jo my- 
limosios garbei gresia pavojus, matyt, ryžosi beviltiškam žy- 
giui. Bet, anot Askanijo, Kolomba jo nemylėjo, taigi, vargu 
ar ji būtų žengusi tokį žingsnį. Hercogienė d'Etamp įtariamąjį 
pažinojo pakankamai gerai ir suprato, kad jam niekada ne- 
užtektų drąsos jėga pagrobti mylimąją; ir vis dėlto visus jos 
samprotavimus, visas jos mintis, kad Askanijas nekaltas, su- 
griovė pavydžios moters nuojauta, kuri sakyte sakė hercogie- 
nei, kad Kolombos reikia ieškoti Didžiajame Nelyje ir kad 
pirmiausia teks patikrinti, ar iš tiesų Askanijas niekuo dėtas. 

Bet ponia d Etamp, savaime suprantama, negalėjo pasakyti 
draugams, kas jai įdiegė tokią mintį, nes tuomet ji turėtų 
prisipažinti mylinti Askaniją, turėtų pasakyti, kad, aistros apa- 
kinta, ji atvėrė jaunuoliui visus planus, liečiančius Kolombą. 
Todėl hercogienė juos įtikino, kad, jos manymu, visa ko kal- 
tininkas — Benvenutas, o Askanijas— jo bendrininkas, tuo 
tarpu Didysis Nelis — bėglės slėptuvė. Kad ir kaip prevo gin- 

čijosi ir prisiekinėjo viską apžiūrėjęs, visur išnarstęs, visur 
iššniukštinėjęs, hercogienė — ji turėjo savų sumetimų — neat- 
lyžo ir taip gynė savo nuomonę, kad galų gale mesiras 
d'Esturvilis suabejojo, nors ir buvo tikras, kad ieškoti gerai 
ieškojo. 

— Tarp kitko, — pridūrė hercogienė,— aš pati pasikviesiu 
Askaniją ir viską iškvosiu, būkite ramūs! 

— O, ponia, jūs tokia gera! — sujudo prevo. 

— O jūs kvailys! — iškošė pro dantis hercogienė. 

Ir ji juos išprašė. 

Likusi viena, ji ėmė svarstyti, kaip pasikviesti jaunuolį, 
tačiau, dar nieko jai nenutarus, kambarinė pranešė, kad atėjo 
Askanijas. Taigi jis pats nejučia pildė ponios d'Etamp norus. 

Jis buvo ramus ir abejingas. 

Ponia d'Etamp pervėrė jį skvarbiu žvilgsniu, tarsi būtų no- 
rėjusi išskaityti viską, kas dedasi jo širdyje; bet Askanijas 
šito, rodės, net nepastebėjo. 

— Ponia, — tarė jis nusilenkdamas,-- atnešiau leliją. Ji be- 
veik baigta, trūksta tik dviejų šimtų tūkstančių ekiu vertės 
rasos lašelio, kurį jūs man žadėjote. 

— Na, o kaip tavoji Kolomba? — užuot atsakiusi paklausė 
ponia d Etamp. 

— Jeigu jūs, ponia, turite mintyje panelę d'Esturvil,— rim- 
tai atsakė Askanijas,— tai atsiklaupęs maldauju netarti man 
girdint jos vardo. Taip, ponia, nuolankiai ir primygtinai mal- 
dauju, labai prašau — niekad apie ją nekalbėkime. 

— Va tau! Įsižeidėt? — sušuko hercogienė, vis dar nenu- 
leisdama nuo jaunuolio savo tiriančio žvilgsnio. 

— Nelieskime mano jausmų, ponia, nuo šiolei atsisakau 
kalbėti su jumis šia tema, nors tai ir užtrauktų jūsų rūstybę. 
Prisiekiau pats sau, kad visa, kas susiję su šiuo prisiminimu, 
amžiams liks palaidota mano širdyje. 

„Nejaugi apsirikau? — pagalvojo hercogienė.— Nejaugi As- 
kanijas toje istorijoje niekuo dėtas? Gal mergiotė savo noru 
pabėgo ar jėga buvo priversta bėgti su kuo kitu? Gal sugrio- 
vusi Mano didžius planus, ji savo poelgiu pasitarnaus mano 
meilei?“ 

Paskui ji garsiai pridūrė: 

— Jūs manęs prašote, Askanijau, daugiau apie ją nekal- 
bėti, tad leiskite nors save priminti. Jūs matote, nusileidžiu 
jūsų prašymui, bet, gal būt, šnekėti apie mane jums bus dar 
nemaloniau? Gal būt... 

— Atleiskite, kad jus pertraukiu, ponia, — tarė jaunuo- 
lis, — bet jūs tokia gera — suteikėte man tą malonę, kurios pra- 
šiau, ir aš pradrįses maldauju dar vienos. Nors ir kilęs iš gar- 
bingos šeimos, savo varganą ir liūdną vaikystę praleidau kuk- 
lioje auksakalio dirbtuvėlėje. Ir staiga iš to vienuolyno pa- 
kliuvau į šitą Žėrintį pasaulį, įsipyniau į Žmonių, lemiančių 
imperijų likimą, suokalbius ir pats, visai silpnas, įgijau priešų 
kilmingųjų tarpe, o pats karalius virto mano varžovu. Ir dar 
koks karalius, ponia! Pranciškus I, vienas pačių galingiausių 
krikščioniškojo pasaulio valdovų! Staiga susidūriau su pačiais 
žymiausiais ir kilmingiausiais Žmonėmis. Aš beviltiškai įsimy- 
lėjau, ir mane pamilo be atsako. Ir kas pamilo, didis dieve! 
Jūs, gražiausioji ir kilmingiausioji moteris žemėje! Visa tai 
sudrumstė mano širdį, sumaišė viską aplink, visa tai mane 
apstulbino, sutriuškino, sunaikino, ponia! 

Aš priblokštas kaip nykštukas, kuris atsibudo milžinų ša- 
lyje; nebesusigaudau nei savo paties mintyse, nei jausmuose; 
jaučiuosi tarsi paklydėlis tarp tų siaubingų neapykanta dvel- 
kiančių veidų, tarp tų negailestingų meilės deivių, tarp tų 
išdidžių garbėtroškų. Maldauju, ponia, leiskite man atsikvošėti, 
leiskite skęstančiam atsikvėpti, leiskite sveikstančiam atsigauti. 
Tikiuosi, laikas išgydys širdies žaizdas, grąžins mano gyve- 
nimą į vėžes. Laiko, duokite man laiko, ponia, ir maldauju — 
žiūrėkite šiandien į mane vien kaip į menininką, kuris atėjo 
paklausti, ar jums patinka jo lelija. 

Hercogienė įsmeigė į Askaniją žvilgsnį, pilną abejonės 
ir nuostabos; ji nė nemanė, kad šis jaunuolis, šis vaikas ga- 
lėtų taip poetiškai, taip griežtai ir rimtai kalbėti. Ji gavo jam 
paklusti ir ėmė kalbėti vien apie leliją; iškėlė į padanges 
Askaniją, šį tą patarė ir pažadėjo kuo greičiau atsiųsti didžiulį 
deimantą, kuris apvainikuos jo kūrinį Askanijas padėkojo 
ir atsisveikino, reikšdamas giliausią savo dėkingumą ir pa- 
garbą. 

„Nejaugi tai Askanijas? — pagalvojo ponia d'Etamp, jam 
išėjus.— Jis man atrodo dešimčia metų pasenęs. Kaip jis pa- 
sidarė toks veik įspūdingai rimtas? Gal kančia jį perauklėjo, 
o gal laimė? Ir galų gale, ar jis nuoširdus, ar jį pamokė tas 
prakeiktas Benvenutasė Ar jis vaidina gerai išmoktą vaid- 
menį, ar kalba iš širdies?" 

Ana neištvėrė. Ją apėmė keistas svaigulys, pamažu užeinąs 
kiekvienam, kas kovojo su Benvenutu Čeliniu, ir palaužė ga- 
lingą jos protą. Ji apsupo Askaniją šnipais, kurie sekdavo 

kiekvieną jo žingsnį, bet nieko naujo nesužinojo. Galų gale 
ponia d Etamp išsikvietė prevo ir d'Orbeką ir jiems patarė — 
patarimas skambėjo kaip įsakymas — pabandyti dar kartą ne- 
tikėtai užgriūti į Didįjį Nelį. 

Jie pakluso. Tačiau Benvenutas, nors jam ir sutrukdė dar- 
bą, priėmė juos abu dar geriau, negu anąsyk vieną prevo. 
Galėjai pamanyti, kad šis vizitas Benvenuto visiškai neįžeidė, 
jis elgėsi laisvai ir mandagiai. Čelinis draugiškai papasakojo 
grafui d'Orbekui, kad prieš keletą dienų, grįžtant su auksu 
namo, kažkas jam buvo paspendęs spąstus. Kaip tik tą dieną, 
pabrėžė jis, ir dingo panelė d'Esturvil. Kaip ir anąsyk, jis pa- 
sisiūlė lydėti svečius po pilį ir padėti prevo vykdyti šventas 
tėviškas pareigas, kurias Benvenutas nepaprastai gerbė. Če- 
linis džiaugėsi, kad svečiai jį rado namuose ir kad jis gali 
juos tinkamai priimti, nes po poros valandų žada išvykti į Ro- 
moranteną, mat, Pranciškus I jam baisiai palankus ir pakvietė 
kartu su kitais menininkais keliauti pasitikti imperatoriaus. 

Iš tikro politiniai įvykiai klostėsi taip pat greitai, kaip 
ir mūsų kukli istorija. Karolis Penktasis, padrąsintas viešo sa- 
vo varžovo pažado ir slapto ponios d'Etamp įsipareigojimo, 
buvo vos per keletą dienų kelio nuo Paryžiaus. Jam sutikti 
buvo sudaryta deputacija, ir d'Orbekas su prevo iš tiesų rado 
Čelinį kelionės rūbais. 

— Jeigu jis su palyda išvyksta iš Paryžiaus, vadinasi, ne 
Čelinis pagrobė Kolombą, ir mums nėra ką čia veikti — tyliai 
ištarė d Orbekas. 

— Aš tą pat sakiau, eidamas čionai, — atsakė prevo. 

Ir vis dėlto jie nutarė padaryti darbą iki galo ir pradėjo 
nepaprastai rūpestingai viską apžiūrinėti. Benvenutas iš pra- 
džių juos lydėjo, bet, pamatęs, kad vizitas gali užtrukti, pa- 
prašė leidimo palikti juos vienus ir paaiškino, kad turįs po 
pusvalandžio išvykti, o tuo tarpu dar privaląs duoti kai kuriuos 
nurodymus pameistriams, kad grįžęs rastų viską paruošta Ju- 
piterio liejimui, 

Ir iš tikro Benvenutas pasuko į dirbtuvę, paskirstė pa- 
meistriams darbus, paprašė klausyti Askanijo, kaip ir jo pa- 
ties, pastarajam tyliai į ausį pašnabždėjo keletą žodžių itališ- 
kai, atsisveikino su visais ir ruošėsi išeiti iš rūmų. Kieme 
mažasis Žanas jau laikė pabalnotą arklį. 

Tuo metu prie jo pribėgo Skoconė ir, pasivėdėjusi į šalį, 
rimtai tarė: 

— Žinote, pone, jūs išvažiuojate ir paliekate mane gana 
keblioje padėtyje. 

— Kaip tai suprasti, mano vaike? 

— Pagolas vis labiau ir labiau mane įsimyli. 

— O! Iš tikro? 

— Jis be perstojo man kalba apie savo meilę. 

— Na, o tu ką sakai? 

— Dieve, atsakau taip, kaip jūs liepėte: kad reikia dar 
luktelti, kad viskas, gal būt, gerai susiklostys. 

— Puiku! 

— Kaip — puiku? Nejaugi jūs nesuprantate, Benvenutai, 
kad jis mano žodžius priima už gryną pinigą ir kad dėl to 
jaučiuosi prieš jį kalta ir privalau atsilyginti. Štai jau dvi 
savaitės, kaip jūs įsakėte man šitaip elgtis, ar ne tiesa? 

— Taip... atrodo, kad taip... gerai neatmenu. 

— Bet užtat aš puikiausiai atmenu! Pirmąsias penkias die- 
nas švelniai jam aiškinau, kad jis pasistengtų nugalėti save 
ir nebemylėtų manęs. Sekančias penkias dienas klausiausi jo 
tylėdama: tai jau gana nedviprasmiškas atsakymas; bet jūs 
man taip liepėte, ir aš klausiau. Pagaliau pastarąsias penkias 
dienas buvau priversta kalbėti apie savo pareigą jums, o va- 
kar, pone, man teko jo prašyti, kad būtų kilnus ir nesmerktų 
tos mano silpnybės, ir jis tuoj pat paprašė mano rankos. 

— O, jeigu taip, tai viskas keičiasi, — atsakė Benvenutas. 

— Na, pagaliau! — sušuko Skoconė. 

— Taip! Dabar klausyk, mažyte. Per pirmąsias tris die- 
nas, kol manęs čia nebus, tu leisi jam patikėti, kad jį myli, 
per sekančias tris dienas prisipažinsi pati, jog iš tiesų jį myli. 

— Kaip! Ir tai man sakote jūs, Benvenutai! — šūktelėjo 
Skoconė, įžeista to pernelyg didelio jai rodomo pasitikėjimo. 

— Nusiramink! Tau nėr ko sau prikišti — juk aš pats lei- 
džiu. 

— Dieve mano,— atsakė Skoconė,— pati žinau, kad nėra 
ko, bet, šiaip ar taip, jūsų abejingumo pastūmėta ir jo meilės 
apakinta, vienas dievas žino, ar nepradėsiu jo tikrai mylėti? 

— Še tau! Per tas šešias dienas! Ir tau neužteks jėgų iš- 
tverti šitiek laiko? 

— Na, gerai, šešias dienas pažadu, bet bent jau neužtru- 
kite septynias. 

— Nesibaimink, vaike, grįšiu laiku. Sudieu, Skocone! 

— Sudieu, mokytojau,— atsakė Katerina pykdama, šypso- 
dama ir verkdama vienu metu. 

Kai Benvenutas tarė paskutinius žodžius Skoconei, įėjo 
prevo ir grafas d Orbekas, 

Likę vieni ir pasijutę galį laisvai veikti, jie su įniršiu puo- 
lė ieškoti; išnaršė visas palėpes, išrausė rūsius, išbeldė sienas, 
išjudino visus baldus, pastatė visur savo tarnus, uolūs kaip 
kreditoriai, nekantrūs kaip medžiotojai. Jie šimtą kartų grįž- 
cdavo į tą pačią vietą, dvidešimt kartų apžiūrinėdavo vieną ir 
tą patį kambarį su tikru teismo vykdytojo, atėjusio suimti nu- 
sikaltėlį, kruopštumu. Pabaigę kratą, jie susijaudinę ir įraudę 
grįžo tuščiamis atgal. 

— Na ką gi, ponai, — kreipėsi į juos Čelinis, sėsdamas ant 
arklio, — jūs nieko neradote, tiesa? Gaila, gaila... Aš supran- 
tu, kaip visa tai skaudu tokioms jautrioms širdims, kaip jūsų, 
bet, kad ir kaip jus užjaučiu ir trokštu padėti, turiu išvykti. 
Tad leiskite atsisveikinti. Jei jums prireiks dar kartą atsilan- 
kyti Didžiajame Nelyje tuo metu, kai manęs nebus, nesivar- 
Zykite ir jauskitės kaip namie. Aš daviau nurodymus, kad 
visi rūmai būtų jūsų paslaugoms. Vienintelis dalykas, kuris 
mane ramina dėl jūsų nelaimės, tai viltis, kad grįžęs sužinosiu, 
jog jūs, pone prevo, susigrąžinote savo brangiąją dukrą, o jūs, 
pone d'Orbekai,— žaviąją sužadėtinę. Likite sveiki, ponai! 

Po to jis pasisuko į susirinkusius priebutyjė pameistrius 
(trūko tik Askanijo, kuris, be abejo, nenorėjo susitikti su 
varžovų) ir tarė: 

— Likite sveiki, mano vaikai! Jei man nesant ponas prevo 
isigeis trečią kartą apsilankyti pilyje, neužmirškite priimti jį 
kaip buvusį šių namų šeimininką. 

Sulig šiais žodžiais mažasis Žanas atvėrė vartus, Benvenu- 
tas spustelėjo arklį pentinais ir išjojo. 

— Dabar, brangusis, matote, kokie mes žiopliai,— kreipėsi 
grafas d'Orbekas į prevo.— Jeigu jau pagrobei merginą, tai 
niekad nevažiuosi su visu dvaru į Romoranteną. 


Šeštas skyrius 
KAROLIS PENKTASIS FONTENBLO RŪMUOSE 


Ilgai svyravo baisaus nerimo apimtas Karolis Penktasis, 
kol ryžosi įkelti koją į Prancūziją, kurioje, rodėsi, net žemė 
ir oras buvo jam priešiški; mat, paėmęs į nelaisvę karalių, 
jis negarbingai su juo elgėsi ir, be to, sklinda gandai, esą 
jis nunuodijęs dofiną. Visa Europa laukė baisaus Pranciškaus 

I keršto, juo labiau kad priešininkas pats lindo jam į nagus. 
Bet Karolio akiplėšiškumas -— jis statydavo ant kortos net iš- 
tisas imperijas — neleido jam trauktis, ir, gerai išstudijavęs 
padėtį ir paruošęs dirvą, jis drąsiai perėjo Pirėnus. 

Iš tikro imperatorius Pranciškaus I dvare turėjo atsidavu- 
sių draugų ir manė, jog pilnai gali pasikliauti trimis žmonė- 
mis: garbėtroška ponia d'Etamp, pasipūtėliu konetabliu Mon- 
moransi ir riteriu karaliumi. 

Mes jau žinome, kaip ir dėl ko jam ruošėsi padėti herco- 
gienė. Konetablis buvo jau visai kas kita. Visuose kraštuose 
ir visais laikais opiausia valstybės veikėjų vieta buvo są- 
jungų klausimas. Ir šiuo, ir daugeliu kitų atžvilgių politika, 
beje, panaši į mediciną: ji remiasi tik spėliojimais ir, deja, 
labai dažnai suklysta, stengdamasi nustatyti, kiek kuri tauta 
artima kitai, ir paskirdama vaistus prieš nacionalinę neapykan- 
tą. Konetablį, pavyzdžiui, tiesiog persekiojo mintis apie są- 
jungą su Ispanija. Jis įsikalė į galvą, kad tokia sąjunga — 
Prancūzijos išganymas, ir tegalvojo apie viena — kad tik kaip 
noIs įtikus Karoliui Penktajam, kuris per dvidešimt penkerius 
savo karaliavimo metus dvidešimt prakariavo su Pranciškum I; 
kad kiti sąjungininkai — turkai ir protestantai — bus nepaten- 
kinti, konetabliui Monmoransi nė kiek nerūpėjo, nerūpėjo 
lygiai taip pat, kaip ir Flandrija, kurią prijungti prie Prancū- 
zijos karalystės buvo puikiausių progų. 

Pranciškus I aklai pasitikėjo konetabliu. Iš tikro paskuti- 
niame kare prieš imperatorių konetablis parodė neįtikėtiną 
ryžtą ir sustabdė priešą; tiesa, buvo nuniokota ištisa provin- 
cija, priešas gavo tikrą dykumą — buvo nusiaubta dešimtoji 
ministro atšiaurumas ir nepalenkiamas užsispyrimas, tai, ką 
neįžvalgus žmogus galėjo palaikyti sumanumu, nepaperkamu- 
mu, tvirtumu. Taigi, Pranciškus I žiūrėjo į tą didįjį patiklių 
širdžių suvedžiotoją, Brantomo žodžiais tariant, su prilygstan- 
čia baimei pagarba, kurią šis baisus šventeiva, su malda ly- 
dėdavęs žmones į kartuves, įkvėpdavo visiems pavaldiniams. 

Žodžiu, Karolis Penktasis galėjo drąsiai pasikliauti tvirta 
konetablio draugyste. 

Tačiau visų labiausia jis pasitikėjo priešininko kilnumu. 
Iš tikro ši Pranciškaus I savybė peraugdavo net į kvailumą. 
„Mano karalystė, — kartą pareiškė jis,— ne tiltas, kur už pra- 
važiavimą tenka mokėti; aš neprekiauju svetingumu.“ Klastin- 

gas Karolis Penktasis žinojo, kad jis gali pasikliauti karaliaus 
riterio žodžiu. 

Ir vis dėlto, įžengęs į Prancūzijos teritoriją, imperatorius 
neįstengė nugalėti baimės ir abejonių. Prie sienos Karolį pasi- 
tiko du karaliaus sūnūs, o vėliau jį tiesiog prislėgė tas patai- 
kavimas ir pagarba, rodoma per visą kelionę. Bet gudrusis 
monarchas tiesiog drebėjo, pagalvojęs, kad visas tas nuošir- 
dumas dirbtinis ir slepia kažkokias pinkles. „Tikrai bloga mie- 
goti svečioj šaly“,— sakydavo jis. Šventėse, kurias ruošdavo 
jo garbei, jis pasirodydavo liūdnu ir sunerimusiu veidu, ir kuo 
toliau jis keliavo į šalies gilumą, tuo labiau liūdo ir niuro. 

Kiekvieną mielą sykį, įžengęs į naują miestą, klausydamasis 
sveikinimo kalbų ar praeidamas pro triumfo arkas, jis klaus- 
davo savęs, ar ne tas miestas virs jo kalėjimu, paskui pats 
sau atsakydavo: „Ne, nei tas, nei kuris kitas; visa Prancūzija 
mano kalėjimas, o visi tie paslaugūs dvariškiai — kalėjimo pri- 
Ziūrėtojai.“ Ir kas akimirką vis labiau didėjo laukinė šio tigro 
baimė, kuriam atrodė, jog jis narve ir įį supa vien tik grotos. 

Vieną dieną jodinėdamas Karolis Orleanietis, tas mielas iš- 
dykėlis, kuriam norėjosi kuo greičiau pasidaryti mandagiu ir 
drąsių, kaip ir tinka tikram Prancūzijos sūnui (vėliau jis mirė 
nuo maro kaip paprasčiausias kaimietis), vikriai užšoko ant 
arklio už imperatoriaus nugaros ir, sugriebęs jį į glėbį, 
džiaugsmingai vaikiškai sušuko: „Jūs mano belaisvis!“ Karolis 
Penktasis išbalo kaip drobė ir ko nenualpo. 

Šatelro tariamą vargšą belaisvį broliškai pasitiko Pranciš- 
kus I ir rytojaus dieną Romorantene pristatė jam visą dvarą: 
šaunią ir galantišką bajoriją — šalies pasididžiavimą, meninin- 
kus ir mokslininkus — karaliaus pasididžiavimą. Vėl prasidė- 
jo puošnios šventės ir malonios staigmenos. Imperatorius dalino 
šypsenas, tačiau širdies gilumoje virpėjo ir priekaištavo sau 
už neatsargumą. .Kartais, tarsi norėdamas patikrinti, ar iš tiesų 
jis laisvas, Karolis auštant išeidavo iš pilies, kurioje buvo 
praleidęs naktį, ir su džiaugsmu įsitikindavo, kad, be priėmi- 
mų jo garbei, niekas nevaržo jo veiksmų; tačiau kaip sužinoti, 
ar niekas jo neseka iš tolo? Kartais jis užsigeisdavo pakeisti 
maišrutą, tuo savo įnoriu dideliam Pranciškaus I nepasitenki- 
nimui suardydamas iš anksto paruoštus priėmimus. 

Kada iki Paryžiaus liko dvi dienos kelio, imperatorius stai- 
ga su siaubu prisiminė, kuo kadaise karaliui buvo Madridas. 
Sostinė — pats garbingiausias ir tuo pat Metu pats saugiausias 
kalėjimas imperatoriui. Jis staiga sustojo ir paprašė karaliaus 

nedelsiant pasukti į tą Fontenblo, apie kurį, neva, jis tiek 
girdėjęs kalbant. Tai apvertė aukštyn kojom visus Pranciš- 
kaus I planus, tačiau jis buvo pernelyg vaišingas ir neparodė 
savo nepasitenkinimo, tik paskubėjo iškvieti į Fontenblo ka- 
ralienę su visomis jos damomis. 


Imperatorių kiek ramino jo sesuo Eleonora ir begalinis jos 
pasitikėjimas vyro kilnumu. Ir vis dėlto, kad ir kaip raminosi 
Karolis Penktasis, Pranciškaus I dvare jis turėjo jaustis kaip 
nesavas: Pranciškus I buvo praeities veidrodis, Karolis Penk- 
tasis — ateities žmogus. Šiuolaikinis valdovas nepakankamai 
suprato viduramžių herojaus; tarp paskutinio riterio ir pirmo 
diplomato negalėjo būti jokios tarpusavio simpatijos. 

Tiesa, blogiausiu atveju dar Liudviką XI būtų galima pa- 
vadinti diplomatu, tačiau, mūsų nuomone, Liudvikas XI grei- 
čiau buvo godus kolekcionierius, negu gudrus diplomatas. 


Imperatoriaus atvykimo dieną Fontenblo miške buvo su- 
rengta medžioklė. Medžioklė buvo vienas didžiausių Pranciš- 
kaus I malonumų. Karolį Penktąjį ji vargino. Šiaip ar taip, 
imperatorius tučtuojau pasinaudojo šia nauja proga dar kartą 
patikrinti, ar jis laisvas: praleidęs medžiotojus, jis metėsi 
į šoną ir jojo tol, kol paklydo. Pastebėjęs, kad jis vienas vi- 
dury miško, laisvas kaip vėjas laukuose, kaip paukštis dan- 
guje, Karolis Penktasis beveik visai nusiramino, ir pamažu 
jam grįžo gera nuotaika. Ir vis dėlto jam teko dar kartą pa- 
justi nerimą, kai jis atjojo į susitikimo vietą ir pamatė sku- 
bantį prie jo įsikarščiavusį po medžioklės Pranciškų I su kru- 
vina ietimi rankoje. Marinjano ir Pavijos nugalėtoją jame ga- 
lėjai įžiūrėti netgi karališkų pasilinksminimų metu. 

— Gan gi, mielas brolau, daugiau linksmybės! — tarė Pran- 
ciškus I, draugiškai imdamas Karolį Penktąjį po ranka tuo 
metu, kai abu valdovai kartu žengė į rūmus. Po to jis nu- 
tempė imperatorių į Dianos galeriją, tviskančią nuostabiais 
Rosos ir Primatičio paveikslais.— Dieve mano! Jūs nė kiek ne 
mažiau susirūpinęs, kaip aš Madride. Bet aš, pripažinkite, 
mielas brolau, turėjau dėl ko rūpintis — buvau jūsų belaisvis. 
O jūs mano svečias, jūs laisvas, jūsų laukia triumfas. Pasi- 
džiaukite kartu su mumis, jei jau ne pramogomis, kurios, be 
abejo, menkos tokiam dideliam politikui, kaip jūs, tai bent 
jau tuo, kad netrukus vyksite tramdyti tų storulių alaus mė- 
gėjų flamandų, kurie užsimanė atkurti komunas... O visų 
geriausia — užmirškite maištininkus ir galvokite, kaip čia ge- 

riau pasilinksminus su draugais. O gal jums nepatinka mano 
dvaras4 

— Jis nuostabus, brolau,— atsakė Karolis Penktasis, — ir aš 
jums pavydžiu. Mano dvarą jūs matėte, jis rūstus ir šaltas, 
jame renkasi niūrūs valstybės veikėjai ir generolai, tokie kaip 
Lanua, Peskeras, Antonijas de Leira. Pas jus gi, be karių ir 
pirklių, be Monmoransi ir Diubele, be jūsų mokslininkų, be 
Bude, Diušatelio, Laskario yra jūsų poetai ir jūsų dailininkai: 
Maro, Žanas Gužonas, Primatičis, Benvenutas, nuostabios mo- 
terys — Margarita Navarietė, Diana de Puatje, Katerina Mediči 
ir daugybė kitų. Aš pradedu rimtai galvoti, kad mielai iškeis- 
čiau savo aukso kasyklas į jūsų gėlių laukus. 

— O, jūs dar nematėte pačios gražiausios tų gėlių, — nai- 
viai pasigyrė Pranciškus I Eleonoros broliui. 

— Tikrai nemačiau ir degu noru pasigėrėti tuo stebuklu, — 
atsakė imperatorius, supratęs, kad karalius kalba apie ponią 
d' Etamp.— Bet jau ir dabar galiu pasakyti, kad Žmonės, teigią, 
jog pati gražiausia pasaulio karalystė priklauso jums, neklysta. 

— O jūsų pati gražiausia grafystė — Flandrija, pati puikiau- 
sia hercogystė — Milanas. 

— Vienos jų jūs pats prieš mėnesį atsisakėte,— su šypse- 
na tarė imperatorius, — ir aš jums dėkingas. O antros jūs gei- 
džiate, tiesa? — pridūrė jis atsidusdamas. 

— Dėl dievo meilės, svaini, nekalbėkime šiandien apie rim- 
tus dalykus, — nutraukė Pranciškus I.— Prisipažinsiu, nemėgstu 
gadinti sau nei šventės, nei karo malonumų. 

— Tiesą sakant,— kalbėjo toliau Karolis Penktasis, rauky- 
damasis it šykštuolis, kuris supranta, jog būtina grąžinti sko- 
14,— tiesą sakant, aš visa širdimi prisirišęs prie Milano her- 
cogystės, man tiesiog kraujas gyslose stingsta, kai pagalvoju, 
jog ją teks jums atiduoti. 

— Verčiau sakykite: grąžinti, brolau, tai žymiai tikslesnis 
žodis, ir jis gal.kiek apmalšins jūsų skausmą. Bet dabar reikia 
linksmintis, nėra ko kalbėti rimtomis temomis. Apie Milano 
hercogystę pašnekėsime vėliau. 

— Dovanoti ar grąžinti — koks skirtumas, — prieštaravo im- 
peratorius.— Šiaip ar taip, jūs valdysite gražiausią pasaulyje 
hercogystę. Tai jau nuspręsta, ji jūsų, brolau; aš savo žodžio 
laikausi nė kiek ne mažiau, negu jūs. 

— Dieve mano! — sušuko Pranciškus I, pradėdamas nebe- 
tekti kantrybės dėl tos nepabaigiamos rimtos šnekos.— Na, 1r 
ko gi jūs, brolau, gailitės? Argi jūs ne Ispanijos karalius, Vo- 

kietijos imperatorius, Flandrijos grafas, argi ne jūs jėga ar 
įtaka pajungėte sau visą Italiją nuo Alpių papėdės iki Ka- 
labrijos? 

— Bet jūs turite Prancūziją, — atsiduso Karolis Penktasis. 

— Jums priklauso Indija su visais jos turtais, Peru su vi- 
somis kasyklomis. 

— Bet jūs turite Prancūziją! 

— Jūsų imperija tokia plati, kad joje niekad nenusileidžia 
saulė. 

— Bet jūs turite Prancūziją!.. Ką jūsų didenybė pasaky- 
tumėte, jeigu aš siekčiau to visų karalysčių deimanto taip 
pat karštai, kaip kad jūs trokštate Milano hercogystės, visų 
hercogysčių perlo? 

— Klausykite, broli, — griežtai  pratarė Pranciškus I,— 
spręsdamas rimtus klausimus, aš greičiau vadovaujuosi jaus- 
mais negu protu; bet, kaip jūsų šalyje sakoma: ,,„Nelieskite 
karalienės“, aš jums sakau: „Nelieskite Prancūzijos!“ 

— Dieve mano, — sušuko Karolis Penktasis, — argi mes ne 
giminės, ne sąjungininkai? 

— Be abejo, — pritarė Pranciškus I.— Ir aš tikiuosi, kad nie- 
kas nesudrums tos giminystės ir tos sąjungos. 

— Aš irgi tikiuosi, — atsakė imperatorius.— Tačiau,— kal- 
bėjo jis toliau su įprastine išdidžia šypsena ir veidmainišku 
žvilgsniu, — ar aš galiu garantuoti už ateitį, ar galiu, pavyz- 
džiui, sutrukdyti savo sūnui Pilypui susipykti su jūsų Hen- 
Iiku? 

— Na, tas ginčas nebus mums pavojingas,— atšovė Pran- 
ciškus I,— jei tik po Augusto seks Tiberijus. 

— Kuo čia dėtas valdovas! — ėmė karščiuotis Karolis Penk- 
tasis.— Imperija visada liks imperija! Cezarių Roma visada bu- 
vo Roma, netgi tada, kai ją valdė tik cezarių vardais pasipuo- 
šę imperatoriai. 

— Taip, bet Karolio Penktojo imperija, brolau, toli gražų 
ne Oktavijo imperija, — atšovė užsigavęs Pranciškus I.— Pavijos 
mūšis visai neblogas, bet jis toli gražu neprilygsta mūšiui prie 
Aktiumo. Bė to, Oktavijas buvo turtingas, o jūsų iždo, kaip vi- 
siems žinoma, negali pripildyti nei visi Indijos turtai ir Perų 
kasyklos. Nė vienas bankas nebenori jums skolinti nei už try- 
lika, nei už keturiolika procentų. Jūsų kareiviai negauna algos 
ir buvo priversti plėšti Romą, o dabar, kai Roma tuščia, jie 
maištauja. 

— O jūs, mielas brolau,— sušuko Karolis Penktasis, — atro- 
do, pardavėte karališkas valdas ir dabar meilikaujate Liuteriui, 
kad tik vokiečių kunigaikščiai jums paskolintų pinigų. 

— Jau nekalbu apie tai, — atšovė Pranciškus I,— kad jūsų 
kortesai toli gražu ne tokie nuolaidūs kaip senatas, tuo tarpu 
aš galiu girtis, kad visiems laikams padariau karalius nepri- 
klausomais. 

— Saugokitės, kad vieną gražią dieną tas parlamentas jūsų 
nepaimtų į savo globą! 

Ginčas aštrėjo, abu valdovai vis labiau ir labiau karščia- 
vosi, senoji nesantaika, kuri taip ilgai juos skyrė, vėl atgijo. 
Pranciškus I jau buvo beužmirštąs vaišingumą, o Karolis Penk- 
tasis — atsargumą, bet Prancūzijos karalius atsitokėjo pirmasis. 

— Garbės žodis, mielas brolau,— staiga sušuko jis juokda- 
masis, — prisiekiu Mahometo barzda, atrodo, mes susipyksime. 
Aš gi jums sakiau, kad neverta mudviem kalbėtis apie rimtus 
reikalus; tegu juos sprendžia ministrai, o mes būkime tik geri 
draugai. Susitarkime vieną sykį — be Prancūzijos, jums pri- 
klauso visas pasaulis, ir niekad prie to reikalo nebegrįžkime. 

—- O taip pat ir be Milano hercogystės, — pridūrė Karolis, 
susigriebęs dėl savo neatsargumo, — nes hercogystė jūsų. Aš 
jau pažadėjau ir dar kartą patvirtinu savo žodį. 

Taip jiems draugiškai besišnekant, galerijos durys atsivė- 
rė, ir pasirodė ponia d'Etamp. Karalius nuskubėjo prie jos ir, 
paėmęs po ranka, privedė prie imperatoriaus; šis hercogienę 
matė pirmą kartą ir, žinodamas apie jos pokalbį su ponų Me- 
dina, pažvelgė į ją skvarbiu žvilgsniu. 

— Brolau mano, — kreipėsi su šypsena Pranciškus I,— ar jūs 
matote šią gražiąją damą? 

— Ne tik matau, bet ir gėriuosi, — atsakė Karolis Penktasis. 

— Puiku! O ar žinote, ko ji norėtų? 

— Gal būt, vienos iš mano ispaniškųjų provincijų? Mielai 
ją atiduosiu. 

— Ne, ne, brolau, visai ne to! 

— Tad ko gi? 

— Ji nori, kad jus tol užlaikyčiau Paryžiuje, kol suplėšy- 
site Madrido sutartį ir patvirtinsite dokumentu savo paskutinį 
pažadą. 

— Gero patarimo verta paklausyti, — atsakė imperatorius, 
nusilenkdamas hercogienei ne tiek iš pagarbos, kiek norėda- 
mas nuslėpti ūmai išblyškusį veidą. 

Jis nespėjo nieko pridurti, ir Pranciškus I nepamatė, kokį 
poveikį padarė juokais pasakyti jo žodžiai, kuriuos Karolis 
Penktasis, kaip paprastai, priėmė už gryną pinigą; durys vėl 
atsivėrė, ir į galeriją plūstelėjo dvariškių minia. 

Tas pusvalandis prieš balių kaip du vandens lašai priminė 
priėmimą Luvre, kurį buvome aprašę anksčiau. Tie patys vy- 
rai ir tos pačios moterys, tie patys didikai ir tie patys pažai. 
Kaip paprastai, įsimylėjėliai šaudėsi akimis, priešai nužvelg- 
davo vienas kitą neapykantos kupinais žvilgsniais, kaip iš gau- 
sybės rago pylėsi pašaipos ir meilūs žodeliai. 

Pastebėjęs įeinant konetablį Monmoransi, kurį jis visiškai 
teisėtai laikė vienu iš patikimiausių sąjungininkų, Karolis Penk- 
tasis nuėjo jo pasitikti ir, pasivėdėjęs į šalį kartu su savo 
pasiuntiniu hercogų Medina, ėmė tartis. 

— Aš pasirašysiu viską, ko jūs pageidaujate, konetabli,— 
tarė imperatorius, puikiai žinodamas senojo kario dorumą.— 
Paruoškite Milano hercogystės perdavimo aktą, ir, prisiekiu 
šv. Jokūbu, aš jį pasirašysiu ir atiduosiu jums hercogystę, 
noIs ji ir gražiausia mano vainiko gėlytė. 

— Aktą! — karštai sušuko konetablis, pamindamas po kojų 
tą atsargumo priemonę, kuri labai jau panėšėjo į nepasitikė- 
jimą.— Aktą, jūsų didenybe! Ką jūs kalbate, jūsų didenybe? 
Jokių aktų, jūsų didenybe, jokių dokumentų! Pakanka jūsų 
žodžio. Argi jūsų didenybė atvykote į Prancūziją, apsidraudęs 
kokiu nors dokumentu? Nejaugi manote, kad mes jumis ma- 
žiau pasitikime, negu jūs mumis? 

— Jūsų teisybė, ponas Monmoransi,— atsakė imperatorius, 
tiesdamas jam ranką,— jūsų teisybė, 

Konetablis nuėjo. 

— Vargšas kvailelis! — sušuko imperatorius.— Jis, Medina. 
tvarko politinius reikalus, kaip kurmis kad rausia urvus, — 
aklai. 

— O karalius, jūsų didenybe? — paklausė Medina. 

— Karalius pernelyg puikuojasi savo didybe ir dėl to mu- 
mis pasitiki. Jis mus išleis lyg niekur nieko, na, o mes, Medi- 
na, protingai priversime jį palaukti. Privertę laukti, pone, mes 
nesulaužome žodžio, o tesime jį ne laiku. 

— O ponia d Etamp? 

— Na, su ja sutarsime,— atsakė imperatorius, čia numau- 
damas, čia užmaudamas ant kairės rankos nykščio nuostabų 
žiedą, papuoštą puikiu deimantu.— Mudviem su ja reikėtų gerai 
pasikalbėti. 


Kol imperatorius šu ministru tylomis svarstė reikalus, her- 
cogienė prie mesiro d'Esturvilio akių negailestingai šaipėsi 
iš ilgšio Marmanio naktinių nuotykių. 

— Ar tik ne apie jūsų Žmones, pone de Marmani,— šnekė- 
jo ji — Benvenutas visiems pasakoja vieną nuostabią istoriją: 
esą jį užpuolę keturi plėšikai, o jis, turėdamas tik vieną ranką 
apsiginti, privertęs tuos ponus palydėti jį ligi namų. Ar tik 
jūsų, vikonte, kartais nebuvo tų mandagių šaunuolių tarpe? 

— Ponia, — atsakė visai sumišęs nelaimingas Marmanis,— 
buvo visai ne taip, ir tas Benvenutas viską apverčia aukštyn 
kojom. 

— Na, aš nebajejoju, kad jis kiek prikūrė ir šį tą pagra- 
žino, bet iš esmės tai tiesa, gryna tiesa, o tokiuose reikaluose 
svarbiausia esmė. 

— Ponia, — atsakė Marmanis,— pažadu, kad su juo atsiskai- 
tysiu, ir tikiuosi, kad šįkart būsiu laimingesnis. 

— Atleiskite, vikonte, atleiskite, apie jokį atsiskaitymą čia 
nėra ko nė kalbėti. Jums teks pradėti naują partiją. Man at- 
rodo, kad Čelinis abi pirmas laimėjo. 

— Tik todėl, kad manęs ten nebuvo,— vis labiau ir labiau 
sumišęs teisinosi Marmanis.— Mano žmonės pasinaudojo tuo, 
kad manęs nebuvo, ir pabėgo, niekšai, 

— O aš, Marmani, jums patariu — būkitės nugalėtas,— įsi- 
terpė prevo.— Su Čeliniu jums nesiseka. 

— Man atrodo, kad šiuo atveju ne man vienam reikėtų 
guostis, brangusis prevo,— atkirto Marmanis,— nes jei sudė- 
sime tai, ką tikrai žinome, ir. tai, apie ką sklinda gandai, — 
kaip jūs gynėte Didįjį Nelį ir kaip dingo viena jo gyventoja, — 
Čelinis, mesire d'Esturvili, jums taip pat laimės neatnešė. Gir- 
dėjau, kad jis nelabai domisi jūsų gerove, užtat uoliai rū- 
pinasi jūsų šeimos laime. 

— Ponas Marmani! — sušuko prevo, įsiutęs, kad ėmė sklis- 
ti kalbos apie jo šeimyninius reikalus.— Ponas Marmani, vė- 
liau jūs man paaiškinsite, ką turėjote omenyje. 

— O, ponai, ponai! — sušuko hercogienė,— prašau jūsų, ne- 
užmirškite, kad aš čia. Jūs abu klystate. Kas nemoka ieškoti, 
ponas prevo, negali priekaištauti tam, kas nemoka rasti. Pra- 
laimėjus reikia susijungti prieš bendrą priešą, ponas Marmani, 
o ne leisti jam džiaugtis reginių, kaip sumuštieji kandžioja 
vienas kitam gerkles. Visi jau eina į valgomąjį, duokite ran- 
ką, ponas Marmani. Na ką gi, jeigu jau vyrai jėga pralaimi 
prieš Čelinį, pažiūrėsime, ar jis atsispirs prieš moteriškas pink- 

les. Aš visada maniau, kad sąjungininkai — bereikalinga našta, 
ir todėl visada mėgau kovoti viena. Suprantama, taip Žymiai 
pavojingiau, tačiau laimėjus bent jau garbes netenka su nie- 
kuo dalintis. 

— Tai akiplėša! — sušuko Marmanis.— Pažiūrėkite, kaip jis 
familiariai kalbasi su didžiuoju mūsų karaliumi! Galėtum pa- 
sakyti, kad tai koks didikas, o tuo tarpu jis viso labo tik ap- 
gailėtinas auksakalys! 

— Na, ką jūs, vikonte! Jis tikrų tikriausias aristokratas! — 
atsakė juokdamasi hercogienė.— Ar daug rasite tarp mūsų se- 
niausių aristokratų, kurie save kildintų iš Julijaus Cezario 
vietininko arba turėtų herbą su trimis lelijomis ir Anžu gi- 
minės ženklu. Pažiūrėkite — ne karalius daro garbę auksaka- 
liui su juo kalbėdamas, o atvirkščiai, auksakalys, teikdamasis 
jam atsakyti! 

Iš tikro Čelinis tuo metu laisvai šnekučiavo su Prancišku- 
mi I — taip šios Žemės viešpačiai buvo įpratinę menininką, dan- 
gaus išrinktąjį, kalbėtis su valdovais. 

— Na, Benvenutai,— teiravosi karalius,— ar toli pažengėte 
su Jupiteriu? 

— Jau ruošiuosi nulieti, jūsų didenybe,— atsakė Benvenutas. 

— O kada gi bus tas reikšmingas įvykis? 

— Tuoj man grįžus į Paryžių, jūsų didenybe. 

— Pasiimkite geriausius mūsų liejikus, Čelini, nieko ne- 
sigailėkite, kad darbas pavyktų. Jei reikės pinigų — jūs žinote, 
kur manęs ieškoti. 

— Aš gerai žinau, kad jūs — didingiausias, žymiausias ir 
kilniaširdiškiausias karalius žemėje,— atsakė Benvenutas.— Bet 
toji alga, kurią jūsų didenybė man paskyrėte, padarė mane 
turtingą. O nulieti statulą, kuria jūs taip rūpinatės, aš bemei- 
lyčiau, jūsų didenybei leidus, savo rankomis. Nelabai pasi- 
tikiu Prancūzijos liejikais. Žinoma, jie gabūs žmonės; bet aš 
bijausi, kad dėl nacionalinių sumetimų jie gali neparodyti tų 
savo sugebėjimų, kai teks padėti svetimšaliui menininkui. Pri- 
pažinsiu, jūsų didenybe, Jupiteris man yra pernelyg svarbus, 
ir aš nepageidauju, kad kas noris kištų prie jo nagus. 

— Bravo, Čelini, bravo! — sušuko karalius.— Štai kaip kal- 
ba tikras menininkas! 

— Be to,— pridūrė Benvenutas,— aš noriu turėti teisę pa- 
prašyti jūsų išpildyti savo pažadą. 

— Teisingai, Benvenutai. Jei mes būsime patenkinti dar- 
bu, sugebėsime tinkamai atlyginti. Mes to nepamiršome. Beje, 

jei mes ir užmirštumėme, pagelbės liudininkai. Tiesa, Monmo- 
ransi? Tiesa, Puaje? Mūsų konetablis ir mūsų kancleris primins 
mums mūsų pažadą. 

— O, jūsų didenybe, tiesiog neįsivaizduojate, koks svarbus 
man jūsų pažadas, ir ypač dabar. 

— Puiku! Aš būtinai jį įvykdysiu, pone, būtinai įvykdy- 
siu... Bet salė jau atidaryta. Prie stalo, ponai, prie stalo! 

Ir Pranciškus I prisiartino prie Karolio Penktojo; abu su im- 
peratoriumi jie nužingsniavo žymių svečių virtinės priešakyje. 
Dvibloškės durys buvo atvertos iki galo, abu valdovai įėjo 
vienu metu ir atsisėdo vienas priešais kitą: Karolis Penktasis 
tarp Eleonoros ir ponios d'Etamp, Pranciškus I — tarp Katerinos 
Mediči ir Margaritos Navarietės. 

Vakarienė praėjo linksmai, stalas buvo nuostabus. Pranciš- 
kus I, kuris per balius, šventes ir pasilinksminimus jausdavosi 
kaip žuvis vandenyje, linksminosi kaip tikras karalius ir kaip 
tikras prasčiokas kvatojosi iš Margaritos Navarietės pasakoji- 
mų. Karolis Penktasis, savo ruožtu, buvo nepaprastai galantiš- 
kas ir paslaugus poniai d Etamp. Kiti svečiai kalbėjosi apie me- 
ną, politiką. Taip bėgo vakaras. 

Deserto metu, kaip paprastai, pažai atnešė vandens ran- 
koms apsiplauti. Ponia d'Etamp paėmė dubenį ir auksinį ąsotį 
Karoliui Penktajam, o Margarita Navarietė Pranciškui I; her- 
cogienė supylė vandenį iš ąsočio ir, ispanų papročiu priklau- 
pusi ant vieno kelio, pasiūlė imperatoriui nusiplauti rankas. Šis 
pamerkė pirštų galus į vandenį ir, su šypsena žiūrėdamas į sa- 
vo gražią ir kilmingą patarnautoją, įmetė į dubenį brangų žie- 
dą, kurį Mes jau minėjome. 

— Jūsų didenybė išmetėte žiedą, — pasakė Ana ir, pamerku- 
si savo dailius pirščiukus į vandenį, atsargiai išėmė žiedą ir 
padavė jį Karoliui Penktajam. 

— Pasilikite jį sau, ponia,— tyliai atsakė imperatorius.— 
Jis dabar tokiose gražiose ir kilniose rankose, kad aš negaliu 
atsiimti. — O paskui dar tyliau pridūrė: — Tai avansas už Mi- 
lano hercogystę. 

Hercogienė tylomis nusišypsojo. Jai atiteko milijono ver- 
tės brangakmenis. 

Kai visi ėjo iš valgomojo į svetainę, o iš ten į pokylių sa- 
lę, ponia d'Etamp sustabdė Benvenutą Čelinį, kuris atsitiktinai 
atsidūrė šalia jos. 

— Pone Čelini,— kreipėsi hercogienė, paduodama jam žie- 
dą, jos sąjungos su imperatoriumi laidą, — malonėkite perduoti 

šį deimantą savo mokiniui Askanijui, kad jis papuoštų mano 
leliją: tai tas rasos lašelis, kurį jam žadėjau. 

— Jis tikriausiai nukrito iš pačios Auroros rankų, ponia, — 
su dirbtinu galantiškumu, ironiškai šypsodamas atsakė meni- 
ninkas. 

Paskui, atidžiau pažvelgęs į žiedą, jis krūptelėjo iš džiaugs- 
mo, nes atpažino deimantą, kurį kadaise buvo įstatęs į žiedą 
popiežiui Klementui VII ir kurį pats asmeniškai kaip jo šven- 
tenybės dovaną buvo nunešęs didžiajam imperatoriui. 

Jeigu jau Karolis Penktasis ryžosi atsiskirti su tokiu brang- 
akmeniu, 0 ypač jei dovanojo jį Moteriai, vadinasi, ponia 
d'Etamp ir imperatorius užmezgė kažkokį suokalbį, kažkokią 
paslaptingą sąjungą. 

Kol Karolis Penktasis gyvena Fontenblo rūmuose ir pralei- 
džia dienas, o ypač naktis, kankinamas priešiškų jausmų — bai- 
mės ir pasitikėjimo, kuriuos mes bandėme aprašyti, kol jis ten 
gudrauja, intriguoja, stato kilpas, duoda pažadus, jų atsisako 
ir vėl duoda, žvilgtelkim, kas dedasi Didžiajame Nelyje ir pa- 
žiūrėkim, ar nieko naujo neatsitiko su kitais jo gyventojais. 


Septintas skyrius 
NIŪRUSIS VIENUOLIS 


Visi Nelio gyventojai buvo sunerimę: jau trys ar keturios 
dienos pasirodydavo niūrusis vienuolis, šis senas paslaptingas 
svečias iš vienuolyno, ant kurio griuvėsių buvo pastatyti Amo- 
Ti rūmai. Ponia Perin matė jį naktį, vaikštinėjantį Didžiojo Ne- 
lio sode; jis buvo apsivilkęs ilgu baltu rūbu ir ėjo negirdimais 
žingsniais, nepalikdamas jokių pėdsakų. 

Kaipgi Perin, gyvenanti Mažajame Nelyje, galėjo pamatyti 
niūrųjį vienuolį, vaikščiojantį Didžiojo Nelio sode trečią valan- 
dą ryto? Atsakymas reikalauja atskleisti svetimą paslaptį; tai 
negerai, bet mes visų pirma esame istorikai, o skaitytojai turi 
teisę žinoti net pačias slapčiausias mūsų veikėjų gyvenimo de- 
tales, ir ypač tas, kurios tampriai susiję su šios istorijos tęsiniu. 

Kai dingo Kolomba ir atsistatydino Pulcherija, tapusi visiš- 
kai nebe reikalinga, kai išvyko prevo, ponia Perin liko Ma- 
žojo Nelio šeimininke, nes, kaip jau buvome minėję, sodininką 
Rembo ir jo padėjėjus taupumo sumetimais mesiras d Esturvilis 
samdydavo tik padieniam darbui. Tokiu būdu ponia Perin tapo 

visiška Mažojo Nelio karaliene, tik, deja, vieniša karaliene, 
ir jai tekdavo nuobodžiauti ištisą dieną, o naktimis ji tiesiog 
mirdavo iš siaubo. 

Tačiau duenja greit pamatė, kad bent jau dienos metu nuo 
šios nelaimės yra vaistas: tai draugystė su ponia Ruperta. Ši 
draugystė atvėrė Didžiojo Nelio duris. Ponia Perin paprašė 
leidimo lankyti savo kaimynes, ir tuoj pat gavo sutikimą. 

Tačiau, besilankant pas kaimynes, poniai Perin tekdavo 
bendrauti ir su kaimynais. Duenja buvo stambi, trisdešimt še- 
šerių metų amžiaus moteriškė, kuri sakėsi turinti tik dvidešimt 
devynerius metus. Dirbtuvėje, kur kalė, šlifavo, dildė dešimt ar 
dvylika linksmuolių pameistrių, mėgstančių sekmadieniais ir 
švenčių dienomis paūužti, išgerti taurę vyno, visada pasiruošu- 
sių Meilės nuotykiams, pilna, tačiau vis dar šviežia ir visada 
maloni dama buvo tikras stebuklas. Ir štai po trijų keturių die- 
nų trejetas mūsų pažįstamų papuolė į jos kerų pinkles. Tai 
buvo: 

mažasis Žanas, 

kairys Simonas, 

vokietis Hermanas. 

Askanijas, Žakas Obri ir Pagolas jau buvo įsimylėję, ir 
jiems pavyko išvengti ponios Perin kerų. 

Ši graikų ugnis nudegino ir kitus pameistrius, tačiau jie, 
supratę, kad nesulauks atsako, nuolankiai užgesino tą bejsižie- 
biantį gaisrą savo širdyse, nelaukdami, kol juos apims visanu- 
galinti meilės liepsna. 

Mažasis Žanas mylėjo kaip Cherubinas, jis mylėjo pačią 
meilę. Ponia Perin, savaime suprantama, buvo pakankamai pro- 
tinga moteriškė, ir tokia žaltvykslė jos neviliojo. 

Kairys Simonas žadėjo kur kas geresnę ateitį, jo meilė bu- 
vo nepalyginamai pastovesnė, bet ponia Perin buvo nepapras- 
tai prietaringa moterėlė. Mat, ji pastebėjo, kaip Simonas per- 
sižegnojo kaire ranka; ji pagalvojo, kad jis ir vedybų sutartį 
pasirašys kaire ranka. O ponia Perin buvo įsitikinusi, kad kry- 
žiaus ženklas kaire ranka greičiau pražudys sielą, negu ją iš- 
gelbės, o vedybų sutartis, pasirašyta kaire ranka, galėjo pada- 
rvti nelaimingais ir vyrą, ir žmoną. Todėl ponia Perin, neaiškin- 
dama savo atsisakymo priežasčių, į pirmuosius kairio Simono 
meilės žodžius atsakė taip, kad jam dingo bet kokia viltis. 

Liko Hermanas. O, Hermanas — tai visai kas kita! 

Hermanas nebuvo trapi pakalnutė, kaip mažasis Žanas, nei 
nuskriaustas gamtos, kaip kairys Simonas; visa jo povyza švie- 

tė gerumu, kilnumu, o tai buvo taip miela ponios Perin širdžiai! 
Dar daugiau — Hermanas ne tik kad neturėjo kairės rankos 
vietoje dešinės, o dešinės — vietoje kairės, bet taip gerai val- 
dė ir vieną, ir kitą, kad atrodė turįs dvi dešines rankas. Be to, 
visų nuomone, jis buvo tikrai šaunus vyras. Taigi ponia Perin 
apsistojo ties Hermanu. 


Bet, kaip žinome, Hermanas buvo be galo naivus. Dėl to 
pirmieji ponios Perin antpuoliai — maivymasis, papūstos lūpy- 
tės, išraiškingi žvilgsniai — sudužo į įgimtą dorojo vokiečio 
kuklumą. Jis tik žiūrėjo į ponią Perin didžiulėmis akimis, bet, 
kaip evangelijos aklieji, oculos habebat et non videbat!, o jei- 
gu ir matė, tai tik vertą pagarbos guvernantę, ir nepastebėjo 
visų jos pinklių. Tada ponia Perin pasiūlė pasivaikštinėti čia 
Augustiniečių krantine, čia Mažojo ar Didžiojo Nelio sode, ir 
kiekvieną sykį pasirinkdavo Hermaną savo kompanionu. Her- 
manas negalėdavo tuo atsidžiaugti. Jo gera vokiečio širdis su- 
plakdavo it pasiutusi, kai ponia Perin parimdavo ant jo ran- 
kos, tačiau gal jam būdavo baisiai sunku kalbėti prancūziškai, 
gal jam būdavo daug maloniau klausytis savo meilės objekto, 
ponia Perin retai ką iš jo išgirsdavo, nebent tas jo įprastas 
trazes: „Lapa tiena, panele!“ ir „Sutieu, panele!“, kurias Her- 
manas ištardavo kas dvi valandos: pirmąją — imdamas ponią 
Perin po ranka, antrąją — atsisveikindamas. Ir nors ponia Pe- 
rin, pavadinta panele, jausdavosi septintame danguje, nors jai 
būdavo didžiausias malonumas šnekėti be perstojo kiauras dvi 
valandas, ji vis dėlto geidė, kad tas nebylus vaikštovas bent 
žodeliu prasitartų apie jausmus, ir ji sužinotų, kas dedasi jo 
širdyje. 

Tuo tarpų Hermano meilė kasdieną stiprėjo, nors jis nie- 
kuo neišsidavė. Garbingojo vokiečio širdyje liepsnojo laužas, 
kuris, nuolat kurstomas ponios Perin kerų, vieną gražią dieną 
turėjo sutvyksti nelyginant ugnikalnis. Hermanas pagaliau pa- 
stebėjo, kad ponia Perin jam teikia pirmenybę, ir tik laukė pro- 
gos prisipažinti ją mylįs. Ponia Perin suprato jo dvejones. Vie- 
ną vakarą, atsisveikindama su juo prie Mažojo Nelio durų, ji pa- 
matė, koks Hermanas susijaudinęs, ir, galvodama padarysianti 
gerą darbą, spustelėjo jam ranką. Hermanas, kupinas džiaugsmo, 
atsakė jai tuo pačiu, bet didelei jo nuostabai ponia Perin siau- 
bingai suriko. Hermanas įsikarščiavęs neapskaičiavo savo jėgų. 


|! Turėjo akis ir nematė (Iot.). 

Jam atrodė, kad kuo stipriau suspaus, tuo labiau: parodys savo 
meilę, ir jis vos nesutraiškė vargšei guvernantei rankos. 

Išgirdęs jos riksmą, Hermanas apstulbo; bet ponia Perin, 
bijodama, kad po savo pirmo nevykusio bandymo jis neteks 
drąsos, pasistengė nusišypsoti ir, ištiesindama sulipusius pirš- 
tus, sučiauškėjo: 

— Nieko tokio, nieko tokio, brangusis ponas Hermanai, vi- 
siškai nieko! 

— Tofanokite, panele Perin,— atsakė vokietis, — pet aš jus 
lapai myliu ir jus suspautšiau taip, kaip jus myliu! Tofanokite! 

— Nėr už ką, ponas Hermanai, nėr už ką! Tikiuosi, kad 
jūsų meilė dora, ir dėl jos moteriai neteks raudonuoti. 

— O tiefe, tiefe! — pratarė Hermanas, — aš esu tikras, pane- 
le Perin, kat mano meilė tora, tik aš lik šiol netrįsau jums apie 
ją kalpėti; pet jei jau sykį prasitariau, tai kartoju, kat aš jus 
myliu, aš jus lapai, lapai myliu, panele Perin. 

— O aš, ponas Hermanai,— pratarė maivydamasi ponia Pe- 
rin, — Manau galinti jums pasakyti, nes laikau jus šauniu jau- 
nuoliu, nesugebančiu nuskriausti vargšės moteriškės, kad... 
Dieve mano! Kaip pasakyti? 


— O sakykit, sakykit! — sušuko Hermanas. 

— Tai va... Oi, niekaip negaliu! 

— Nein, nein! Jūs kalite, kalite! Pasakykit, prašau. 

— Na, gerai! Prisipažinsiu, kad ir aš jums ne visai abejinga. 

— O tiefe! — sušuko vokietis, perpildytas džiaugsmo. 

Taigi vieną vakarą po pasivaikščiojimo Mažojo Nelio Džiul- 
jeta palydėjo savo Romeo iki Didžiojo Nelio vartų ir grįžo 
atgal viena; eidama pro sodo vartelius, ji pastebėjo baltą vai- 
duoklį, kurį mes minėjome ir kuris, gerbiamos guvenantės nuo- 
mone, galėjo būti tik niūrusis vienuolis. Neverta nė aiškinti, kad 
ponia Perin grįžo namo vos gyva iš baimės ir užsisklendė savo 
kambaryje. 

Kitą dieną iš pat ankstaus ryto visa dirbtuvė sužinojo apie 
naktinį vaiduoklį. Ponia Perin tik papasakojo apie įvykį ir 
smulkmenų neminėjo. 

Ji matė niūrųjį vienuolį. Štai ir viskas. Veltui visi klausinėjo 
ir nieko daugiau iš jos nepešė. 

Kiaurą dieną Didžiajame Nelyje buvo kalbama tik apie niū- 
rųjį vienuolį. Vieni tikėjo vaiduoklio pasirodymu, kiti šaipėsi. 
Askanijas pasisakė prieš vaiduoklį ir pasidarė netikinčių va- 
das. 

Netikinčiųjų partijai priklausė mažasis Žanas, kairys Šimo- 
nas, Žakas Obri ir Askanijas. 

Tikinčiųjų partiją sudarė: ponia Ruperta, Skoconė, Pagolas 
ir Hermanas. 

Vakare visi susirinko antrajame Mažojo Nelio kieme. Po- 
nia Perin, iš ryto klausinėjama apie niūrųjį vienuolį, paprašė 
leisti jai prisiminti legendą ir, tik vakarui atėjus, pareiškė ga- 
linti ją papasakoti. Ponia Perin veikė kaip modernus drama- 
lurgas, ji žinojo, kad istorijos apie vaiduoklius praranda visą 
įspūdį, pasakojamos dienos akyje, ir, atvirkščiai, sutemus pasa- 
kojimo įspūdis sustiprėja. 

Apie ponią Perin susirinko visi klausytojai: Hermanas at- 
sisėdo jai iš dešinės, ponia Ruperta — iš kairės, Pagolas ir Sko- 
conė susėdo šalimais, Žakas Obri atsigulė ant žolės tarp dviejų 
savo draugų — mažojo Žano ir kairio Simono. Askanijas pa- 
reiškė, kad jis niekinąs visas tas kūmučių pasakas ir nenorįs 
jų net girdėti. 

—- Taiki, — pratarė Hermanas po mažytės pertraukėlės, kada 
visi stengėsi kuo patogiau susėsti ir įtempti klausą, — taiki, po- 
nia Perin, jūs mums papasakosite niūriojo fienuolio istoriją? 

— Taip, — atsakė ponia Perin, — tik įspėju, kad tai šiurpi 
istorija, ir, gal būt, nelabai tiktų ją pasakoti tokiu metu, bet, 
kadangi mes visi pamaldūs, nors tarp mūsų yra ir netikinčių 
vaiduokliais, o, be to, ponas Hermanas toks stiprus, kad pačiam 
šėtonui pakaustytų kulnis, jei tik jis čia pasirodytų, aš jums 
papasakosiu tą istoriją. 

— Tofanokite, panele Perina, turiu pasakyti, kat šėtonui 
pasirotšius, manimi nėra ko pasikliauti: su šmonėmis kaliu 
muštis, kiek tik jums patinka, pet tik ne su felniu! 

— Na ką gi! Tai aš pasikausiu, jei jis pasirodys, — įsiki- 
šo Žakas Obri.— Šiaip ar taip, pasakokite ir nesibijokite. 

— Ar jūs, ponia Perina, minėsite anklininką? — pasiteiravo 
Hermanas. 

— Anglininką? — nustebo guvernantė.— Ne, pone Hermanai. 

— Tiek to!.. 

— Kodėl jūs susidomėjote anglininkais? 

— Fisose Fokietijos faituoklių istorijose pūti anklininkas. 
Nesfarbu, fis tiek tai pus įtomus pasakojimas. Pratėkite, pane- 
le Perin. 

— Tad žinokite,— pradėjo ponia Perin,— kad šioje vietoje, 
kur mes sėdime, dar prieš statant Mažąjį Nelį, kadaise buvo 
įsikūrusi vienuolių bendrija. Ją sudarė patys gražiausi vyrai, 

kokius tik teko matyti ir kurių pats mažiausias buvo pono 
Hermano ūgio. 
— Po perkūnais, tai bent vienuolynas! — neištvėrė Žakas 


Obri. 

— Nutilkit gi, plepy! — subarė Skoconė. 

—- Nutilkit ki, plepy! — pakartojo Hermanas. 

— Tyliu jau, tyliu — atsakė studentas, — pasakokite, ponia 
Perin. 


— Vienuolyno viršininkas, vardu Angeranas,— pasakojo gu- 
vernantė,— buvo ypač puikus vyras. Visi jie buvo apsiželdinę 
juodomis, švelniomis kaip šilkas barzdomis, visų jų akys buvo 
juodos, žėrinčios, bet viršininko barzda buvo dar juodesnė, 
o akys — dar labiau žėrėjo. Be to, garbingieji broliai pasižy- 
mėjo ypatingų pamaldumu ir regulos griežtumu, o jų balsai 
buvo tokie melodingi ir švelnūs, kad iš visos apylinkės iš už 
daugybės 1je suplaukdavo gyventojai pasiklausyti, kaip jie 
gieda vakarines pamaldas. Bent, taip jau man pasakojo. 

— Vargšai vienuoliai! — ištarė Ruperta. 

— Labai įdomu,— įsiterpė Žakas Obri. 

—- Nuostapu,— susižavėjo Hermanas. 

— Vieną gražią dieną, — pasakojo toliau ponia Perin, pa- 
tenkinta susilaukusi tokio pritarimo,— pas viršininką atvedė 
jaunuolį, kuris paprašė priimti jį naujoku į vienuolyną; jam 
dar nežėlė barzda, bet akys buvo didžiulės ir tamsios kaip 
juodmedis, o ilgi žvilgantys plaukai — juodi kaip anglis, taigi, 
jis buvo priimtas be jokių kliūčių. Gražusis jaunuolis pasiva- 
dino Antoniju ir paprašė viršininko jį paimti sau į pagalbi- 
ninkus. Don Angeranas tuoj pat sutiko. Jau esu mMinėjusi vie- 
nuolių balsus. Antonijas turėjo ypatingai gaivų ir melodingą 
balsą. Visi susirinkusieji buvo tiesiog sužavėti, sekantį sekma- 
dienį jį išgirdę giedant; ir vis dėlto tas balsas ne tik Žavėjo, 
bet ir gąsdino. Antonijo balso skambesys sukeldavo daugiau 
pasaulietiškus, negu dangiškus jausmus. Bet visi vienuoliai 
buvo nepaprastai tyri, ir tik vienuolyno lankytojai kažko im- 
davo jaudintis. Don Angerano sielos taip pat nesudrumstė tas 
keistas jausmas, jį tiek sužavėjo Antonijo balsas, kad jis pa- 
vedė jam giedoti, pritariant vargonams. 

Jaunojo vienuolio elgesys buvo tiesiog pavyzdingas, ir jis 
patarnaudavo viršininkui neįtikėtinai uoliai ir karštai. Jam 
buvo galima prikišti nebent vieną dalyką — jis būdavo amžinai 
išsiblaškęs, visada ir visur jo degančios akys būdavo nukreip- 
tos į viršininką. Don Angeranas jį klausdavs: 

— Į ką jūs žiūrite, Antonijau? 

— Į jus, mano tėve,— atsakydavo jaunuolis. . 

— Žiūrėkite į maldaknygę, Antonijau. Į ką jūs vėl žiūrite? 

— Į jus, mano tėve. 

— Antonijau, žiūrėkite į švenčiausios mergelės paveikslą. 
Į ką jūs vėl žiūrite? 

— Į jus, mano tėve. 

— Žiūrėkite, Antonijau, į švenčiausiąjį, kurį mes garbi- 
name. 

Tarp kita ko, don Angeranas pastebėjo, kad, priėmus Anto- 
niją į vienuolyną, nuodėmingos mintys kildavo jam kur kas 
dažniau, negu anksčiau. Anksčiau jis niekad nenusidėdavo dau- 
giau kaip septynis kartus per dieną, o tas, kaip žinome, įmano- 
ma tik šventiesiems; kartais — tiesiog neįtikėtina — kad ir kaip 
jis stengdavosi perkratyti mintyse savo elgesį per visą dieną, 
įstengdavo suskaičiuoti tik penkias ar šešias nuodėmes. Bet 
dabar jo kasdieninių nuodėmių skaičius išaugo iki dešimties, 
dvylikos ir netgi kartais pasiekdavo penkiolika. Jis stengdavosi 
atsigriebti sekančią dieną: tas kilnus žmogus melsdavosi, pas- 
ninkaudavo, plakdavosi. Ir ką gi — viskas veltui! Kuo toliau, 
tuo labiau nuodėmių skaičius augo. Netrukus jis nusidėdavo 
net dvidešimt kartų. Vargšas don Angeranas tiesiog nežinojo, 
ką daryti; jis jautė, kad nejučiomis žudo pats save, ir paste- 
bėjo (tai kitą būtų tik paguodę, bet jam sukėlė dar didesnį 
siaubą), kad patys doriausi jo vienuoliai pateko į tą pačią 
keistą, nesuprantamą įtaką, ir jų išpažintis, kuri anksčiau truk- 
davo dvidešimt minučių, pusvalandį, daugių daugiausia — va- 
landą, dabar tęsdavosi ištisas valandas. Teko netgi vakarienę 
nukelti į vėlesnį laiką. 


Tuo tarpu gandas, sklidęs jau visą mėnesį po šalį, pasiekė 
galų gale ir vienuolyną: dingo gretimos pilies šeimininko duk- 
tė Antonija. Ji prapuolė vieną gražų vakarą lygiai taip pat, 
kaip kad dingo mano vargšė Kolomba; tik aš Žinau, kad Ko- 
lomba — tikras angelas, o Antoniją, atrodo, buvo užvaldžiusi 
piktoji dvasia. Vargšas senjoras ieškojo pabėgėlės visur, kur 
įmanydamas, kaip ponas prevo kad ieškojo Kolombos. Neap- 
žiūrėtas liko tik vienuolynas, ir senjoras, žinodamas, kad pik- 
toji dvasia klastinga ir slėpdamasi įsikuria netgi šventose vie- 
tose, per savo nuodėmklausį paprašė leidimo aplankyti vie- 
nuolyną. Don Angeranas mielai sutiko. Gal būt, jis tikėjosi, kad 
po šio vizito paaiškės kas nors apie tą magišką jėgą, kuri jau 

visas mėnuo slėgė jį ir jo draugus. Deja! Ieškojimai buvo 
bergždi, ir pilėnas, dar labiau nusivylęs, negu pirma, jau ruo- 
šėsi išeiti, kai į koplyčią vakarinei maldai ėmė rinktis vie- 
nuoliai: visi jie praėjo pro senjorą ir doną Angeraną. Senjo- 
ras abejingai žiūrėjo į einančius vienuolius, bet, išvydęs 
paskutinįjį, staiga sušuko: 

— O dangau! Tai Antonija! Mano duktė! 

Antonija — tai iš tikro buvo ji — išbalo kaip lelija. 

— Ką tu čia veiki, ir dar su šventais rūbais? — paklausė 
pilėnas. 

— Ką darau, tėve? — pratarė Antonija.— Beprotiškai myliu 
doną Angeraną. 

— Tučtuojau išeik iš šio vienuolyno, nelaimingoji! — sušu- 
ko senjoras. 

— Kol gyva, neišeisiu iš čia, tėve,— atsakė Antonija. 

Ir po to, nepaisydama pilėno maldavimų, ji puolė paskui 
vienuolius į koplyčią ir atsistojo į savo įprastinę vietą. Vie- 
nuolyno viršininkas tarsi suakmenėjo. Įsiutęs senjoras norėjo 
vytis dukrą, bet don Angeranas ėmė maldauti jį neišniekinti 
šventos vietos tokiu skandalu ir palaukti, kol baigsis pamaldos. 
Tėvas sutiko ir nuėjo paskui don Angeraną į koplyčią. 

Kaip tik tuo metu vyko mišparai, ir iškilmingi vargonų 
garsai skambėjo nelyginant dievo balsas. Staiga kaip atsakas 
pasigirdo nuostabi, bet ironiška, pilna kartėlio ir kančios gies- 
mė. Tai giedojo Antonija, ir visų širdys suvirpėjo. Vėl ga- 
lingai sugaudė vargonai, ramiai ir išdidžiai, ir atrodė, kad 
savo dieviška didybe jie nori užgožti tą žemišką, pilną skausmo 
ne neviltimi, dar bedieviškiau suskambo Antonijos balsas. Visi 
besimeldžiantieji sutrikę laukė, kuo baigsis šis neregėtas dia- 
logas, tas maldų ir piktžodžiavimo kaitaliojimasis, ši keista 
kova tarp dievo-ir šėtono; ir štai, po visiškos tylos, pasibaigus 
vienam bedieviškam posmui, kaip perkūnas sugriaudėjo dan- 
gaus Muzika, ir ant nuolankiai nulenktų galvų (išskyrus vieną) 
pasipylė ištisas dieviško pykčio srautas. Tai buvo tarsi trimi- 
to garsas paskutiniojo teismo dieną. Tik Antonija vis dar sten- 
gėsi kovoti, bet vietoj giesmės šį sykį pasigirdo šaižus, krau- 
pus, širdį veriantis riksmas, panašus į prakeiktojo juoką; 
paskui ji susmuko ant akmeninių koplyčios grindų išbalusi, 
be jokių gyvybės ženklų. Kada Antoniją pakėlė, ji buvo mi- 
rusi, 

— Jėzaumarija! — sušuko ponia Ruperta. 

— Farkšė Antonija! — naiviai pratarė Hermanas. 

— Komediantė! — sumurmėjo Žakas Obri. 

Likusieji tylėjo, bet netgi labiausiai netikinčius paveikė 
baisus ponios Perin pasakojimas. 

Skoconė nubraukė ašarą, o Pagolas persižegnojo. 

—- Vienuolyno viršininkas,— traukė toliau ponia Perin,— 
pamatęs, kaip dievo pyktis sunaikino velnio pasiuntinį, pati- 
kėjo, vargšelis, kad visiems laikams išsivadavo iš gundymo 
pinklių. Bet don Angeranas apsiriko, nes buvo visai užmiršęs, 
kad neatsargiai pasielgė ir suteikė prieglobstį velnio apsėstajai. 
Sekančią naktį nespėjus jam nė užsnūsti, pakilo grandinių 
žvangėjimas, don Angeranas atsimerkė, instinktyviai pažvelgė 
durų pusėn ir pamatė, kaip jos pačios atsivėrė, ir tuo pat metu 
pasirodė vaiduoklis, apsivilkęs baltu vienuolyno naujoko rūbu. 
Vaiduoklis priėjo prie lovos, paėmė jį už rankos ir sušuko: 
„Aš Antonija! Antonija, kuri tave myli! Dievas man davė 
teisę tave valdyti, nes tu daug kartų nusidėjai, nors ir ne 
veiksmais, tai bent mintyse.“ Ir kiekvieną naktį, lygiai vidur- 
naktį, kaip ir turėjo būti, baisusis vaiduoklis, nepermaldauja- 
mas ir ištikimas, pasirodydavo jo celėje, kol galų gale don 
Angeranas nusprendė keliauti į Šventąją Žemę, kur ir mirė 
iš dievo malonės, klūpodamas prieš Kristaus karstą. 

Bet Antonija tuo toli gražu nepasitenkino. Ji ėmė kankinti 
visus vienuolius ir, kadangi tarp jų nedaug tebuvo tokių, ku- 
rie būtų mažiau nusidėję už vienuolyno viršininką, naktimis 
lankydavo juos, Žadindama savo siaubingu balsu: „Tai aš, An- 
tonija! Tave mylinti Antonija!“ 

Dėl to ją ir praminė niūriuoju vienuoliu. 

Ir jei kada vakare eisite gatve ir pastebėsite, kad jus seka 
kas nors su pilku ar baltu gobtuvu, skubėkite greičiau namo: 
tai niūrusis vienuolis ieško naujos aukos. 

Sugriovus vienuolyną ir jo vietoje ruošiantis statyti pilį, 
visi galvojo atsikratę nNiūriuoju vienuoliu, bet, atrodo, jam 
labai patiko ši vieta. Laikas nuo laiko jis vėl pasirodydavo. 
Štai ir dabar — atleisk mums, viešpatie! — tas prakeiktas ne- 
laimingasis vėl pasirodė. Teapsaugo mus dievas nuo jo pykčio! 

— Amen! — pasakė Žžegnodamasi ponia Ruperta. 

„— Amen! — pritarė krūptelėjęs Hermanas. 

— Amen! — nusikvatojo Žakas Obri. 


Ir visi likusieji pakartojo „amen“, kiekvienas savaip, destis 
kokį įspūdį padarė jam legenda. 

Aštuntas skyrius 


KĄ GALIMA PAMATYTI NAKČIA 
IŠ TOPOLIO VIRŠŪNĖS 


Rytojaus dieną, kaip tik tada, kai visas dvaras turėjo grįžti 
iš Fontenblo, ponia Ruperta pareiškė tiems patiems klausy- 
tojams, kad ir ji turinti papasakoti kai ką nepaprasto. 

Savaime suprantama, išgirdę tokį viliojantį pažadą, visi su- 
sirinko tuo pačiu metu ir toje pačioje vietoje, kaip ir tada, 
kai pasakojo ponia Perin. 

Visi jautėsi laisvai, nes Benvenutas parašė Askanijui už- 
truksiąs dar dvi tris dienas, nes norįs paruošti salę, kurioje 
numato pastatyti savo Jupiterį, ir tuoj pat sugrįžęs ketinąs 
lieti statulą. 

Prevo, savo ruožtu, tik vieną kartą pasirodė Didžiajame 
Nelyje ir pasiteiravo, ar nėra kokių žinių apie Kolombą. Bet 
ponia Perin jam atsakė, kad jokių pakitimų nesą, ir jis tuoj 
pat grįžo į Šatle. 

Šeimininkų nebuvo, tiek Mažojo, tiek Didžiojo Nelio gy- 
ventojai džiaugėsi visiška laisve. 

Žakas Obri tą vakarą turėjo pasimatymą su Žerveza, ta- 
čiau smalsumas nugalėjo meilę, ar, teisingiau pasakius, jis 
tikėjosi, kad Rupertos pasakojimas bus trumpesnis už ponios 
Perin, ir jis suspės ir pasakojimą išgirsti, ir nueiti sutartu laiku 
į pasimatymą. 

Štai ką papasakojo Ruperta, 

Legenda apie niūrųjį vienuolį jai visą naktį neišėjo iš gal- 
vos; grįžusi į savo kambarį, ji visa drebėjo iš baimės, kad tik, 
nebodama visų šventų relikvijų lovos galvūgalyje, neatsilan- 
kytų Antonijos šmėkla. 

Ruperta užbarikadavo duris, bet tai nebuvo itin patikima 
atsargos priemonė: senoji ekonomė buvo pakankamai gerai su- 
sipažinusi su vaiduoklių įpročiais ir žinojo, kad dvasioms už- 
darytos durys — patys juokai. Ji mielai būtų aklinai užsklen- 
dusi ir langą į Didžiojo Nelio sodą, bet buvęs šeimininkas 
užmiršo įstatyti langines, o dabartinis šavininkas manė, jog 
tai bereikalingos išlaidos. 

Paprastai ant langų kabodavo užuolaidos, bet šį kartą, kaip 
tyčia, užuolaidos buvo atiduotos skalbti. 

Taigi lange buvo tik paprastas stiklas, vaiskus kaip oras. 

Įėjusi į kambarį, Ruperta pažvelgė po lova, išrausė visas 
spintas, apžiūrėjo kiekvieną kampelį. Ji žinojo, kad velniui 

daug vietos nereikia, ypač kai jis pabruka uodegą ir įtraukia 
nagus ir ragus; juk Asmodėjus nežinia kiek laiko pratūnojo 
uždarytas butelyje. 

Kambarys tikrai buvo visiškai tuščias, jame nesimatė nė 
menkiausio niūraus vienuolio šešėlio. 

Ruperta kiek aprimo ir atsigulė, tačiau lempos neužgesino. 
Vos spėjusi įlipti į lovą, ji žvilgtelėjo pro langą ir pamatė 
milžinišką šešėlį, kuris išsiskyrė iš nakties tamsos ir užstojo 
net žvaigždes, o apie mėnulį nebuvo ko ir kalbėti — buvo 
pati delčia. 

Vargšė Ruperta krūptelėjo iš baimės ir jau ruošėsi rėkti 
ar belsti, bet laiku prisiminė milžinišką Marso statulą, kuri 
kaip tik stovėjo prieš jos langą. Tada ji vėl atsimerkė, nors 
jau buvo užsimerkusi, išvydus tariamą vaiduoklį, ir puikiau- 
siai atpažino visus karo dievo konturus. Ruperta iš karto nu- 
rimo ir tvirtai nusprendė kuo greičiau užmigti. 

Bet miegas, tas vargšų turtas, kurio turtuoliai taip dažnai 
pavydi, nepriklauso nuo žmonių valios. Vakare, kai dievas 
tam aikštingam padarui atveria dangaus vartus, šis lankosi 
ten, kur jam patinka, aplenkia tuos, kurie jo šaukiasi, ir bel- 
džia į tas duris, kur jo niekas nelaukia. Kad ir kaip jo šaukėsi 
Ruperta, jis ilgai nesirodė. 

Pagaliau apie vidurnaktį nuovargis ją nugalėjo. Pamažu 
garbingosios ekonomės sąmonė aptemo ir šiaipjau visada ne- 
rišlios jos Mintys nutraukė tą nematomą jas jungiantį siūlą ir 
pabiro kaip rožančiaus karoliukai. Budėjo vien tik jos įbaimin- 
ta širdis; paskui ir ji nurimo; liko tik vieniša lempa. 

Bet viskas turi pabaigą: po poros valandų, Rupertai kietai 
užmigus, užgeso ir lempa. Lempoje baigėsi alyva, ji pradėjo 
mirksėti, paskui liepsna pašoko ir galų gale užgeso. 

Tuo tarpų Ruperta sapnavo baisų sapną: jai atrodė, kad 
ji vakare grįžta iš ponios Perin ir ją vejasi niūrusis vaiduok- 
lis. Bet laimei (paprastai sapne būna atvirkščiai), Ruperta 
pasirodė turinti penkiolikmetės kojas; ji bėgo taip greitai, kad 
niūrusis vienuolis, kūris, atrodo, ne ėjo, o skriste skrido, pa- 
vijo ją tik prie vartų, kuriuos ji užtrenkė prieš pat jo nosį. 
Ruperta, vis dar sapne, girdėjo, kaip jis dejuoja ir beldžia 
į vartus. Bet, suprantama, ji anaiptol nesiruošė jam atidaryti; 
Ruperta uždegė lempą, paknopstomis užbėgo laiptais į savo 
kambarį, atsigulė į lovą ir užgesino šviesą. 

Vos tik šviesa užgeso, ji pamatė už lango niūriojo vie- 
nuolio galvą. Jis, tarsi driežas, užsiropštė siena ir stengėsi per 

langą prasibrauti į vidų. Ruperta sapne girdėjo, kaip vaiduok- 
lis nagais draskė stiklą. 

Suprantama, joks miegas neatsilaikys prieš tokį sapną. Ru- 
perta pakirdo pasišiaušusiais iš baimės plaukais, šlapiais nuo 
šalto prakaito. Jos klaidžiojantis ir paklaikęs Žvilgsnis neju- 
čiomis nukrypo į langą. Tada ji siaubingai suriko. Iš milži- 
niškos Marso galvos per akis, per nosį, per geklę ir ausis 
veržėsi liepsna. 

Iš pradžių ji pagalvojo, kad dar miega ir kad tai tik sap- 
no tesinys, tačiau nors ji įgnybo sau iki kraujo, norėdama 
įsitikinti, kad tikrai išbudo, paskui persižegnojo, mintyse su- 
kalbėjo tris Tėve mūsų ir du Sveika Marija, bet siaubingas 
vaizdas vis tiek neišnyko. 

Ruperta surado savyje jėgų ištiesti ranką, paimti šluotą ir 
iš visų jėgų pabelsti kotu į lubas. Hermano miegamasis buvo 
virš jos kambario, ir- ji vylėsi, kad stipruolis vokietis pabus 
ir atbėgs jai į pagalbą. 

Bet veltui Ruperta beldėsi; Hermanas nerodė jokio gyvybės 
ženklo. 

Tada ji pakeitė kryptį ir jau nebebeldė į lubas, žadindama 
Hermaną, o pradėjo stuksenti į grindis, keldama Pagolą. 

Pagolas miegojo po Rupertos kambariu, bet jis pasirodė 
nė kiek ne klusesnis už Hermaną; kad ir kaip Ruperta daužė, 
niekas nė nekrustelėjo. 

Tada Ruperta dar kartą pakeitė kryptį ir pabeldė į sieną, 
už kurios buvo Askanijo miegamasis. 

Bet ir Askanijo kambaryje liko tylu, kaip ir pas Pagolą 
ir Hermaną. Buvo aišku, kad nė vieno jų nėra kambaryje. Ru- 
pertai dingtelėjo mintis, kad, ko gero, juos visus tris nusine- 
šė niūrusis vienuolis. 

Taigi ta mintis, suprantama, jos nuraminti negalėjo, ir 
Rupertą vis labiau ir labiau ėmė siaubas, ir ji, įsitikinusi, kad 
niekas negali ateiti jai į pagalbą, ryžosi pakišti galvą po 
antklode ir laukti. 

Ji laukė valandą, pusantros, gal net dvi. Kadangi jokio 
triukšmo nesigirdėjo, Ruperta šiek tiek atgavo drąsą, pamažu 
nustūmė antklodę į šalį ir išdrįso atmerkti pradžioje vieną, 
paskui kitą akį. Vizija buvo dingusi. Iš Marso galvos ugnis 
nebesiveržė, viskas skendo tamsoje. 

Kad ir kaip raminančiai veikė ta tyla ir tamsa, Ruperta, 
žinoma, nebeįstengė užmigti. Vargšė moteriškė gulėjo ištem- 
pusi ausis ir plačiai atmerkusi akis tol, kol prasiskverbę pro 

langą pirmieji aušros spinduliai jai pranešė, kad vaiduoklių 
metas jau baigėsi. 

Tai štai ką papasakojo Ruperta; jos garbei reikia pasakyti, 
kad ši istorija turėjo Žymiai didesnį pasisekimą, negu vaka- 
rykštė: ypač didelį įspūdį padarė Hermanui ir poniai Perin, 
Pagolui ir Skoconei. Abu vyrai ėmė atsiprašinėti Rupertą ir 
aiškintis, jog tikrai nieko negirdėję, tačiau tokiais virpančiais 
balsais ir taip sumišę, kad Žakas Obri pratrūko juokais. Ponia 
Perin ir Skoconė nepratarė nė žodžio. Jos čia raudo, čia balo, 
ir, jei būtų buvę pakankamai šviesu, pažvelgęs į jų veidus, 
kuriuose atsispindėjo, kas vyko jų širdyse, būtum galėjęs pa- 
galvoti, kad abi moteriškes ištiko apopleksija, o dar po kelių 
sekundžių — kad jos miršta nuo išsekimo. 

— Taigi, ponia Perin,— pratarė Skoconė, atsigavusi pir- 
moji,— sakote, matėte niūrųjį vienuolį, vaikščiojantį Didžiojo 
Nelio sode? 

— Kaip kad dabar jus matau, mielas vaikuti, — atsakė po- 
nia Perin. 

— O jūs, Ruperta, matėte liepsnojant Marso galvą? 

— Dar ir dabar ji man stovi akyse. 

— Aišku, — pratarė ponia Perin,— prakeiktas vaiduoklis pa- 
sirinko sau būstine statulos galvą; vaiduokliui, kaip ir nor- 
maliai būtybei, kartais reikia eiti pasivaikščioti, todėl tam tik- 
rą valandą jis nusileidžia, vaikšto šen bei ten, o nuvargęs vėl 
įlipa į galvą. Šiaip ar taip, stabai ir dvasios veikia išvien, visi 
jie pragaro gyventojai; ir tas baisusis molinis dievas Marsas 
mielai teikia prieglobstį siaubingam niūriojo vienuolio vai- 
duokliui. 

—- Jūs taip kalfojate, ponia Perin? — pasiteiravo naivusis 
vokietis. 

— Esu įsitikinusi, ponas Hermanai, visiškai' įstikinusi. 

— Karpės šotis, net kūnas pakaukais nueina,-- sušnabždėjo 
krūptelėdamas Hermanas. 

— Tai jūs tikite vaiduokliais, Hermanai? — pasiteiravo Obri. 

— Taip, tikiu. 

Žakas Obri gūžtelėjo pečiais, bet širdies gilumoje jis už- 
simojo atskleisti paslaptį. Jam tai buvo patys niekai, pilyje 
jis jautėsi kaip savo namuose — įeidavo ir išeidavo, kada no- 
rėdavo. Jis nutarė su Žerveza pasimatyti rytoj, o šį vakarą 
likti Didžiajame Nelyje iki dešimtos vakaro; dešimtą valandą 
jis su visais atsisveikins, dėsis, kad išeina, bet pasiliks pilyje, 

įlips į topolį ir iš ten, pasislėpęs tarp šakų, susipažins su vai- 
duokliu. 

Viskas įvyko taip, kaip jis buvo numatęs. Obri nužings- 
niavo iš dirbtuvės, kaip paprastai, vienas, triukšmingai atvėrė 
vartus į krantinę, kad visi manytų, jog jis išėjo, paskui vik- 
riai nubėgo prie topolio, užsikabino už žemutinės šakos, prisi- 
traukė rankomis ir po akimirkos buvo medžio viršūnėje, tie- 
siai prieš statulos galvą. Iš ten jis galėjo matyti viską, kas 
dedasi abiejų rūmų soduose ir kiemuose. 

Tuo metu, Žakui Obri besistengiant patogiau įsitaisyti ant 
savo laktos, Luvras žėrėte žėrėjo. Ten vyko pokylis. Karolis 
Penktasis galų gale ryžosi išvykti iš Fontenblo į sostinę, ir, 
kaip mes jau minėjome, abu monarchai tą vakarą pasiekė Pa- 
ryžių. 

Čia imperatoriaus laukė ištaigingas priėmimas — puota ir 
žaidimai. Sena plaukiojo apšviestos įvairiaspalviais žibintais 
gondolos su muzikantais, jos grakščiai sustodavo prieš tą įžy- 
mų balkoną, iš kurio po trisdešimties metų Karolis IV šaudė 
į savo liaudį; nuo kranto prie kranto zujo apkaišytos gėlėmis 
valtys, perveždamos svečius iš Sen-Žermeno priemiesčio į Luv- 
rą ir atgal. 

Pakviestųjų tarpe, savaime suprantama, buvo ir vikontas 
de Marmanis. 

Kaip mes jau minėjome, vikontas, aukštas dabišius, tas 
bespalvis blondinas, įsivaizdavo esąs Moterų numylėtinis. Štai 
ir šiandien jam pasirodė, kad gražutė grafienė, kurios vyras 
tuo metu buvo Savojos armijoje, kažkaip ypatingai į jį pa- 
sižiūrėjo; jis su ja pašoko ir tarėsi pajutęs, kad partnerės ran- 
ka į jo paspaudimą atsakė tuo pačiu. Ir galų gale pamatęs iš- 
einani savo svajonių damą, iš jos atsisveikinimo žvilgsnio jis 
padarė išvadą, kad ji, kaip ir Galatėja, bėga, tikėdamasi, kad 
ją vysis. Suprantama, Marmanis nusekė iš paskos. Kadangi 
grafienė gyveno Otfei gatvės gale, išėjęs iš Luvro, vikontas 
krantine praėjo pro Nelio bokštą ir, traukdamas Augustiniečių 
gatve jau buvo besukąs į Sen-Andre gatvę, bet staiga išgirdo 
kažką einant iš paskos. 

Buvo apie pirma valanda nakties. Kaip jau minėjome, bu- 
vo ta pati delčia, taigi naktis pasitaikė gana tamsi. Be to, iš 
visų retų Marmanio būdo bruožų, kuriais gamta ji buvo ap- 
dovanojusi, Kiek atmename, drąsa nevaidino pagrindinio vaid- 
mens. Taigi svetimi žingsniai, sakytum jo žingsnių aidas, jam 
pradėjo kelti nerimą; Marmanis labiau susisupo į apsiaustą, 

instinktyviai padėjo ranką ant špagos rankenos ir paspaudė 
dar spartesniais žingsniais. 

Bet tai nieko nepadėjo: žingsniai iš paskos irgi sutankėjo 
ir, atrodė, tuoj nuskambės čia pat. Lenkdamas Augustiniečių 
bažnyčią, jis pajuto, kad pakeleivis jį tuoj tuoj pavys, jei tik 
paspartinęs žingsnio jis nepasileis lyg ėjikas. Vikontas jau 
ruošėsi griebtis tos kraštutinės priemonės, bet nepažįstamojo 
žingsnius nustelbė balsas. 

— Velniai rautų, pone,— pratarė tas balsas,— gerai daro- 
te, kad skubate, ši vieta gana pavojinga, o ypač vėlyvu me- 
tu; kaip tik čia, jūs tai, be abejo, jau žinote, buvo užpuolę 
mano gerbiamą draugą Benvenutą, įžymųjį meistrą, kuris šiuo 
metu yra Fontenblo ir nežino, kas jo namuose dedasi; atrodo, 
kad mums pakeliui, ir mes galime eiti kartų; jei kartais su- 
tiktumėme kokius plėšikus, jie gerokai pagalvos, prieš už- 
puldami. Aš siūlau jums savo apsaugą, jei tik jūs suteikiate 
man garbę būti jūsų kelionės bendru. 

Sulig pirmaisiais mūsų studento žodžiais Marmaniui pasi- 
rodė, kad balsas pažįstamas, o kai šis ištarė Benvenuto Čelinio 
vardą, vikontas prisiminė plepį raštininkėlį, kuris iš pat pirmo 
karto pranešė tokias naudingas žinias apie Didžiojo Nelio rū- 
mus. Taigi jis sustojo, nes Žakas Obri galėjo duoti dvigubą 
naudą: studentas bus gera apsauga, be to, gal būt, papasakos 
šį tą naujo apie nekenčiamą priešą, ir tomis naujienomis, Ži- 
noma, vikontas nedelsdamas pasinaudos. Todėl jis kuo malo- 
niau sutiko studentą. 

— Labas vakaras, drauguži,— atsakė Marmanis į tamsoje 
suskambusią familiarią Žako Obri tiradą.— Ką jūs ten sakėte 
apie brangųjį Benvenutą, kurį tikėjausi pamatyti Luvre? Jis 
gi, slapukas, pasiliko Fontenblo! 

— O, po velnių! Tai bent laimė! — sušuko Žakas Obri— 
Tai jūs, mielas vikonte... vikonte de... Ar čia jūs užmiršote 
pasakyti savo vardą, ar čia jis man išgaravo iš galvos... Tai 
jūs iš Luvro? Ten tikriausia buvo labai gražu, labai linksma, 
labai malonu, pilna gražių moterų? Ir jums, kaip visada, pa- 
sisekė, ar ne? Ak jūs, širdžių ėdike! 

— Garbės žodis, — pasipūtė Marmanis,— jūs tikras burti- 
ninkas, mielasai. Taip, aš tikrai iš Luvro, ir karalius Man pa- 
sakė daug malonių žodžių; būčiau ten dar likęs, jei nuostabi 
mažytė grafienė nebūtų prasitarusi, kad jai kur kas maloniau 
matyti mane savo namuose, o ne toje kamšatyje. Na, o jūs 
iš kur grįžtate? 

— Iš kur grįžtu? — pratrūko juokais Obri.—- Garbės žodis, 
gerai, kad priminėte. Jūs. neįsivaizduojate, brangusis, ką ma- 
čiau! Vargšas Benvenutas! Prisiekiu visais šventaisiais, jis to 
visai nenusipelnė! 

— Kas gi atsitiko mūsų mielajam draugui? 

Na, jei jūs grįžtate iš Luvro, tai žinokite, kad aš trau- 
kiu iš Didžiojo Nelio, kur ištisas dvi valandas pratupėjau ant 
šakos — nei daugiau, nei mažiau kaip papūga. 

— Velniai rautų, padėtis nelabai maloni! 

— Et, menkniekis! Visai nesigailiu ten užsikoręs, nes ma- 
čiau tokių dalykėlių, kuriuos vien prisiminęs gali mirti iš 
juoko. 

Ir iš tikro Žakas Obri ėmė taip linksmai ir nuoširdžiai kva- 
totis, kad net Marmanis neištvėrė ir paantrino, nors neturėjo 
nė menkiausio supratimo, ką anas turi mintyje. Žinoma, vi- 
kontas bemat nustojo juoktis, nes jis nesuprato, ko tas rašti- 
ninkas taip džiūgauja. 

— O dabar, mano jaunasis drauge,— tarė Marmanis,— nei 
iš šio, nei iš to užkrėtęs mane savo juoku, kokie nuostabūs 
dalykai dedasi toje pilyje, kad taip jus pralinksmino? Jūs gi 
žinote, kad aš Benvenuto bičiulis, nors man ir niekada neteko 
jūsų sutikti pas jį. Matote, aš labai užsiėmęs, bet, turiu prisi- 
pažinti, kad tą likutį laiko mieliau praleidžiu su meilužėmis, 
negu su draugais. Bet patikėkite, kas liečia Benvenutą, liečia 
ir mane. Mielasis Benvenutas! Na, išklokite, kas ten be jo 
dedasi Didžiajame Nelyje! Prisiekiu, man baisiai įdomu. 

— Kas dedasi? O ne, tai jau mano paslaptis, — atsakė Obri. 

— Slėpti nuo manęs! Slėpti nuo Žmogaus, visa širdimi at- 
sidavusio Benvenutui! — sušuko Marmanis.— Ką tik šį vakarą 
visokeriopai pritarinėjau Pranciškui I, kai šis gyrė Benvenutą. 
O! Negražu, negražu, — pridūrė įsižeidęs Marmanis, 

— Jei būčiau tikras, kad jūs niekam neišsiplepėsite, bran- 
gusis. .. na, kaip, po velnių, jūs vadinatės?.  papasakočiau, nes, 
tiesą sakant, man taip ir knieti viską išberti, tarsi būčiau ka- 
raliaus Midaso nendrelė. 

— Na, pasakokite gi, pasakokite! — skatino Marmanis. 

— Tai jūs niekam nepasakysite? 

— Duodu žodį, niekam! 

— Garbės žodis? 

— Bajoro Žodis! 

— Tai va, įsivaizduokite... Bet pirma, brangusis... bran- 
gusis drauge, ar jūs žinote legendą apie niūrųjį vienuolį? 


— Taip, teko girdėti. Vaiduoklis, kuris, anot kalbų, lankosi 
Didžiajame Nelyje. 

— Teisingai! Tuo geriau! Jeigu jūs žinote, pasakosiu to- 
liau. Įsivaizduokite, kad ponia Perin... 

— Kolombos guvernantė? 

— Taip, taip! Iš karto matyti, kad jūs tų namų draugas. 
Taigi, įsivaizduokite, kad poniai Perin vieną naktį vaikštant 
Didžiojo Nelio sode,— ji dėl sveikatos eina naktimis pasivaikš- 
čioti, — pasirodė, kad ten bastosi niūrusis vienuolis, o tuo pat 
metu ponia Ruperta... Jūs pažįstate ponią Rupertą? 

— Senoji Čelinio tarnaitė? 

— Būtent! Taigi, vieną sykį ponią Rupertą kankino nemi- 
ga, ir ji pamatė, kaip iš milžiniškos Marso statulos per akis, 
nosį ir burną veržiasi liepsna. Jūs matėte tą statulą, ji stovi 
Didžiojo Nelio sode. 

— Taip, taip! Tikras šedevras! — sušuko Marmanis. 

— Na, žinoma. Čelinis niekalų nedaro. Taigi abi gerbia- 
mosios damos (turiu omenyje ponią Perin ir ponią Rupertą) 
nusprendė, kad tarp to, ką jos matė, yra kažkas bendro ir kad 
dvasia, klaidžiojanti naktimis po sodą, apsirėdžiusi niūriojo vie- 
nuolio rūbais, po gaidgystės įlipa į Marso galvą, o ten pati 
patikimiausia vieta prakeiktajam, ir dega tokioje baisioje ug- 
nyje, kad liepsna net išsiveržia pro statulos akis, nosį ir ausis. 

— Kokius niekus jūs čia tauškiate, mielasai! — sušuko Mar- 
manis, nesuprasdamas, ar raštininkas šaiposi, ar rimtai kalba. 

— Tai pati paprasčiausia istorija apie vaiduoklius, bran- 
gusis drauge! 

— Nejaugi jūs, toks protingas vaikinas, tikite šitokiais 
niekais? 

— O aš ir netikiu, — atšovė Žakas Obri.— Todėl ir nuspren- 
džiau praleisti naktį topolyje, viską išsiaiškinti ir pasižiūrėti, 
koks ten tas vaiduoklis, sukėlęs maišatį pilyje. Taigi dėjausi 
išeinąs, bet, užuot užtrenkęs Didžiojo Nelio vartus iš kitos 
pusės, užtrenkiau prieš savo nosį: tamsoje, niekieno nepaste- 
bėtas, pasiekiau nužiūrėtą topolį ir po penkių minučių jau 
tupėjau tarp jo šakų prieš pat Marso galvą. Na, atspėkite, ką 
ten pamačiau. 

— Kaip aš galiu atspėti? — atsakė Marmanis. 

-— Teisingai, tik burtininkas pajėgtų numatyti tokius da- 
lykus. Visų pirma pamačiau, kaip atsivėrė didžiosios durys, — 
jūs žinote tas priebučio duris? 

— Taip, taip, žinau, — patvirtino Marmanis. 

—- Taigi pamačiau, kaip atsivėrė durys, ir kažkoks vyras 
iškišo nosį pasižvalgyti, ar nieko nėra kieme. Tas vyras buvo 
Hermanas, storulis vokietis. 

— Taip, Hermanas, storulis vokietis, — pakartojo Marmanis. 

—- Įsitikinęs, kad kiemas tuščias, ir gerai apsižvalgęs į vi- 
sas šalis, — į medį jis nė nedirstelėjo, nes, jūs, be abejo, pui- 
kiai suprantate, niekas nė neįtarė mane ten tupint,— jis iš- 
1indo į kiemą, uždarė duris, nulipo penkias ar šešias priebučio 
pakopas, nosies tiesumu nudrožė į Mažąjį Nelį ir pabeldė tris 
kartus. Sulig šiuo ženklu iš Mažojo Nelio išėjo moteriškė ir 
atvėrė jam vartelius. Ta moteriškė buvo ponia Perin, mūsų 
miela draugė, kuri, sprendžiant iš visa ko, mėgsta pasivaikš- 
čioti po atviru dangumi mūsų Goliato draugijoje. 

— Še tau! Iš tiesų? Ak, vargšelis prevo! 

— Palūkėkit, palūkėkit, tai dar ne viskas! Sekiau akimis, 
kaip jie eina į Mažąjį Nelį, ir staiga iš kairės išgirdau girgž- 
dant lango vyrius. Atsigręžiau, langas atsivėrė, ir pamačiau 
Pagolą, tą šelmį Pagolą! Ir kas galėjo pamanyti, kad taip gali 
elgtis Pagolas, kuris ir gula, ir kelia su Tėve mūsų ir Sveika 
Marija? Taigi Pagolas, visai kaip Hermanas, apsižvalgė ap- 
linkui, perlipo lango briauną, nusileido nutekamuoju vamz- 
džiu žemyn ir, perlipdamas iš balkono į balkoną, pasiekė lan- 
gą... Atspėkite kieno langą, vikonte? 

— Ką aš žinau! Tur būt, ponios Rupertos? 

— Va, gražiausia! Skoconės! Būtent, Skoconės, mylimiau- 
sios Benvenuto pozuotojos, langą! Garbės Žodis, ta juočkė ga- 
na patraukli! Matote, vikonte, koks sukčius! 

— Iš tikro gana keista! — pritarė Marmanis.— Ir tai viskas, 
ką jūs matėte? 

—- Palaukite, palaukite, brangusis! Patį įdomumą palieku 
pabaigai, taip sakant, užsiskanauti, turėkite krislelį kantrybės, 
mes dar nebaigėme, bet, būkite ramus, pasieksime ir jį. 

— Aš klausau — nekantravo  Marmanis.— Garbės žodis, 
mielas bičiuli, kuo toliau, tuo linksmiau! 

— Pakentėkite, pakentėkite! Taigi žiūrėjau į Pagolą, šo- 
kinėjantį nuo balkono į balkoną ir rizikuojantį nusisukti spran- 
dą, ir ūmai po savo medžiu išgirdau kažkokį naują garsą. 
Pažvelgiau žemyn ir pamačiau Askaniją, tyliai sėlinantį iš 
liejyklos. 

— Askanijas? Mylimiausias Benvenuto mokinys? 

—- Tas pats, drauguži, tas pats, o jis toks panašus į ber- 
niuką iš bažnyčios choro, kuriam ir komuniją galėtum duoti 
be išpažinties! Taigi, nespręsk apie žmogų iš jo išvaizdos. 

-— Na, o koks buvo Askanijo tikslas? 

— Ak, koks tikslas! To paties iš pradžių ir aš savęs klau- 
siau. Na, o paskui nebuvo ko kvaršinti galvos, nes Askani- 
jas, kaip Hermanas ir Pagolas, įsitikinęs, jog niekas jo nemato, 
ištraukė iš liejyklos ilgas kopėčias, atrėmė jas į Marso pe- 
čius ir ėmė lipti. Kadangi kopėčios buvo pastatytos priešin- 
goje pusėje, mačiau, kaip jis užkopė iki pusės ir, kol sten- 
giausi susigaudyti, kas atsitiko, staiga užsidegė statulos akys. 

— Na, ką jūs čia šnekate! — sušuko Marmanis. 

— Gryną teisybę, mielasai! Prisiekiu, jei nebūčiau matęs, 
kad jis lipo prie Marso galvos, labai galimas dalykas, būčiau 
visai nekaip pasijutęs. Tačiau aš mačiau, kaip dingo Aska- 
nijas, ir neabejoju, kad tai jis uždegė šviesą. 

— Bet ką gi galėjo veikti Askanijas Marso galvoje tokiu 
metu? 

— Būtent to aš irgi savęs klausiau, ir kadangi man nie- 
kas negalėjo atsakyti, nusprendžiau išsiaiškinti pats. Sprogi- 
nau akis, kiek begalėdamas, ir man pasisekė pro statulos akis 
įžiūrėti baltai apsirengusią dvasią, moters vaiduoklį, prie 
kurios kojų pagarbiai, tarsi prieš madoną, klūpojo Askanijas. 
Nelaimei, madona sėdėjo nugara į mane, ir aš negalėjau ma- 
tyti jos veido, bet užtat pastebėjau jos kaklą. Ak, kokį nuo- 
stabų kaklą! Tokius gali turėti tik vaiduokliai, brangusis vi- 
konte! Įsivaizduokite gulbės kaklą, baltą kaip sniegas! Aska- 
nijas, tas bedievis, su tokia meile žiūrėjo į vaiduoklį, kad 
man pasidarė aiškų, jog tai visai ne vaiduoklis, o paprastų 
paprasčiausia moteris. Na, kaip jums patinka, bičiuli? Pokštas 
visai neblogas! Slėpti mylimąją Marso galvoje! 

— O taip, taip, labai originalu! — atsakė Marmanis, juok- 
damasis ir tuo pat metu kažką svarstydamas.— Iš tikro nepa- 
prastai originalu. O jūs neįtariate, kas galėtų būti ta moteris? 

— Garbės žodis, neturiu nė mažiausio supratimo. O jūs? 

— Aš taip pat. O ką jūs po to darėte? 

— Aš? Aš taip juokiausi, kad netekau pusiausvyros ir, jei 
nebūčiau nusitvėręs už šakos, būčiau nusisukęs sprandą. Ka- 
dangi man daugiau nieko nebeliko ką žiūrėti, ir, be to, kris- 
damas nukeliavau pusę kelio, nulipau žemyn, tyliai nusiga- 
vau iki vartų ir vienas sau juokdamasis ėjau namo, štai su- 
tikau jus ir jūs mane privertėte viską papasakoti. Dabar pa- 

tarkite man. Jūs Benvenuto draugas, todėl pasakykite, ką tu- 
riu daryti jį sutikęs? Ponia Perin jam nerūpi — ta dama pil- 
nametė ir atsako pati už save; bet Skoconė ir Venera, gyve- 
nanti Marso galvoje,— tai jau visai kas kita. 

— Norite, kad patarčiau, ką daryti? 

— Taip, garbės Žodis, visiškai susipainiojau, brangusis. .. 
brangusis... Ak, vis užmirštuų jūsų vardą. 

— Manau, kad vertėtų patylėti. Tuo blogiau žmonėms, ku- 
rie tokie žiopliai, kad leidžiasi vedžiojami už nosies. O dabar, 
mielasis Žakai Obri, aš didžiai dėkingas už jūsų malonią drau- 
giją ir įdomų pokalbį, bet mes jau Otfei gatvėje. Atvirumas 
už atvirumą — čia gyvena mano išsvajotoji. 

— Viso gero, brangusis, mielasis, šaunusis drauge, — atsakė 
Žakas Obri, spausdamas vikonto ranką.— Jūsų patarimas gana 
protingas, ir aš juo pasinaudosiu. Linkiu sėkmės, tesaugo jus 
Kupidonas. 

Abu pakeleiviai išsiskyrė; Marmanis nukopė Otfei gatve, 
o Žakas Obri pasuko į Arpo gatvę, kurios gale jis ir gyveno. 

Vikontas pamelavo nelaimingajam raštininkui, pasakęs, kad 

neturi nė mažiausio supratimo, kas tas moteriškas vaiduoklis, 
kurį klūpomis garbino Askanijas. Pirmiausia jam šovė į galvą, 
kad Marso gyventoja — ne kas kitas, kaip Kolomba, ir kuo 
jis ilgiau galvojo, tuo tvirčiau tikėjo. Beje, mes jau minėjome, 
Marmanis vienodai griežė dantį ir ant prevo, ir ant d'Orbeko, 
ir ant Benvenuto Čelinio. Dabar jis pakliuvo į nemalonią padė- 
tį, nes negalėjo nuliūdinti vienų, nenudžiugindamas kitų. Iš 
tikro, jei jis tylės, d'Orbekas ir prevo kvaršins sau galvas, 
o Benvenutas džiaugsis. Ir, atvirkščiai, jeigu jis praneš apie 
pagrobimą, Benvenutas puls į neviltį, prevo atgaus dukrą, 
o d Orbekas — sužadėtinę. Jis nusprendė šitą reikalą gerai ap- 
svarstyti ir surasti naudingiausią išeitį. 
“  Marmanis neilgai gaišavo: jis žinojo, nors tikroji priežastis 
jam buvo neaiški, kad ponia d Etamp suinteresuota grafo 
d'Orbeko ir Kolombos vedybomis. Vikontas pagalvojo, kad, 
pranešęs šią paslaptį, jis vėl iškovos hercogienės palankumą, 
kurį buvo praradęs per bailumą. Taigi Marmanis nusprendė 
sekančią dieną aplankyti hercogienę rytmetinio tualeto metu 
ir viską iškloti. Ir, šitaip apsisprendęs, jis tiksliai įvykdė savo 
sumanymą. 

Laimingas atsitiktinumas kartais pasitarnauja blogiems žmo- 
nėms, ir šį sykį, kaip tyčia, visi dvariškiai buvo suplaukę 
į Luvrą palinkėti labo ryto Pranciškui I ir imperatoriui. Todėl 

pas ponią d'Etamp, kai kambarinė pranešė apie vikontą de 
Marmanį, buvo tik jos ištikimieji draugai: prevo ir grafas 
d' Orbekas. 

Vikontas pagarbiai pasveikino hercogienę, o ši jam atsakė 
savo įprastine tik jai būdiiga šypsena — kiek išdidžia, globė- 
jiška, paniekinančia. Bet Marmanio ta šypsena nejaudino, nes 
jis matė, kad hercogienė taip šypso ne tik jam vienam, bet 
ir daugeliui kitų. Be to, jis žinojo, kad vienu savo žodžiu 
gali paniekos kupiną šypseną paversti pačia maloningiausia. 

— Na kaip, mesire d'Esturvili, — kreipėsi jis į prevo, — ar 
jūsų kūdikėlis palaidūnas jau grįžo? 

— Jūs vėl savo, vikonte! — grėsmingai sušuko mesiras 
d'Esturvilis, paraudęs iš pykčio. 

— Na jau, na jau, nesikarščiuokite, gerbiamas drauge, ne- 
sikarščiuokite,— atsakė Marmanis.— Mat, jei jūs dar nesuradote 
išskridusios Kolombos, galėčiau pasakyti, kur ji susisuko liz- 
delį. 

— Jūs? — kuo draugiškiausiai sušuko hercogienė.— Kur ji? 
Sakykite greičiau, susimildamas, brangusis Marmani! 

— Didžiojo Nelio sode, Benvenuto nulipdytos Marso sta- 
tulos galvoje. .. 


Devintas skyrius 
MARSAS IR VENERA 


Skaitytojas, kaip ir Marmanis, be abejo, atspėjo teisybę, 
kad ir kokia keista ji atrodytų iš pirmo žvilgsnio. Taip, Ko- 
lomba rado prieglobstį milžino galvoje. Marsas suteikė pastogę 
Venerai, kaip pasakė Žakas Obri. Jau antrą kartą gyvenimas 
įsibrovė į Benvenuto kūrybą, antrą kartą žmogus šaukėsi me- 
nininko pagalbos. Įkūnijęs ne tik genialų sumanymą ir mintis, 
Čelinis patikėjo statulai savo ateitį. Kadaise, kaip žinome, ji 
padėjo Benvenutui pabėgti; dabar ji turėjo apginti Kolombos 
laisvę ir Askanijo laimę. 

Tačiau, priėję iki šios vietos, mes turime grįžti kiek atgal. 
Taip bus aiškiau. 

Čeliniui baigus pasakoti apie Stefaną, visi valandėlę tylėjo. 
Prieš Benvenuto akis praslinko kai kada baisus, bet visada 
audringas jo gyvenimas, ir pro ryškius ir žiaurius praeities 
šešėlius žvelgė liūdna ir romi Stefana, kuri mirė, vos įžen- 
gusi į dvidešimtus metus. Askanijas, nuleidęs galvą, stengėsi 

prisiminti išblyškusį palinkusios ant jo lopšio moters veidą 
ir save, raudonskruostį mažylį, dažnai jos ašarų pažadintą. 
O susigraudinusi Kolomba žiūrėjo į tą Benvenutą, kurį kadaise 
taip stipriai mylėjo tokia pati, kaip ir Kolomba, tyra ir jauna 
mergina. Jai rodės, kad Benvenutas kalba švelniu, kaip ir 
Askanijas, balsu, ir šalia tų dviejų vyrų, kurie abu ją aist- 
ringai mylėjo, ji jautėsi saugiai kaip vaikas ant motinos kelių. 

— Na? — šiek tiek patylėjęs prabilo Benvenutas.— Ar Ko- 
lomba pasitikės žmogumi, kuriam Stefana patikėjo Askaniją? 

— Jūs — mano tėvas, o jis-— brolis, — paduodama jiems ran- 
kas, kukliai ir oriai atsakė Kolomba.— Nieko negalvodama atsi- 
duodu jūsų globai, nes noriu, kad jūs išsaugotumėte mane ma- 
no vyrui. 

— Dėkui, dėkui, mylimoji, kad juo tiki! — sušuko Aska- 
nijas. 

— Taigi, Kolomba, jūs pažadate visur ir visada manęs klau- 
syti? — paklausė Benvenutas. 

— Visur ir visada! — atsakė Kolomba. 

— Puiku! Klausykite, vaikai. Aš įsitikinęs, kad Žmogus gali 
pasiekti, ką nori, tačiau tik su sąlyga, kad iš aukštybių jam 
padėtų dievas, o čia, žemėje, jis turėtų pakankamai laiko. Kad 
galėčiau jus išgelbėti nuo grafo d'Orbeko ir negarbės, kad ga- 
lėčiau išleisti jus už Askanijo, man reikia laiko, Kolomba, 
o jo, deja, mažoka, nes po keleto dienų jūs tapsite grafo žmo- 
na. Taigi dabar visų svarbiausia — nutolinti tas šlykščias jung- 
tuves, juk taip, Kolomba, sesute mano, vaike mano, dukrele 
mano? Šiame liūdname gyvenime kartais pačiam tenka prasi- 
kalsti, antraip neužkirsi kelio nusikaltimui. Būsite narsi ir 
tvirta? Ar jūsų tyra ir atsidavusi meilė suteiks jums kiek drą- 
sos? Atsakykite, Kolomba! 

— Teatsako už mane Askanijas,— pratarė Kolomba, su 
šypsena atsigręždama į jaunuolį.— Jis gali elgtis su manim 
kaip tinkamas. 

— Būkite ramus, mokytojau. Kolombai užteks drąsos, — at- 
sakė Askanijas. 


— Tokiu atveju, Kolomba, pasikliaukite mūsų garbe ir savo 
skaistybe, nedelsiant palikite šiuos namus ir eikite su mumis! 


Askanijas krūptelėjo iš nustebimo, Kolomba valandėlę ty- 
lomis žiūrėjo į Čelinį ir Askaniją, paskui atsistojo ir paprastai 
paklausė: 

— Kur man eiti? 

— O Kolomba, Kolomba! — sušuko tokio pasitikėjimo su- 
jaudintas Benvenutas.— Nors Stefana mane padarė nepaprastai 
reikliu, tačiau sakau atvirai: jūs kilni ir šventa būtybė. Viskas 
priklausė nuo jūsų atsako. Dabar mes išgelbėti, tačiau nėra 
ko gaišti. Išmušė lemiama valanda, pats dievas mums padeda, 
tad pasinaudokime proga. Duokite man ranką, Kolomba, ir 
eime, 

Jaunoji mergina nuleido ant veido šydą, tarsi norėdama 
paslėpti raudonį, ir nusekė paskui mokytoją ir Askaniją. Du- 
rys į Didžiojo Nelio pilį buvo uždarytos, bet jose kyšojo rak- 
tas. Benvenutas jas tyliai atidarė. 

Prie durų Kolomba sustojo. 

— Luktelkite valandėlę, — tarė ji susijaudinusi. 

Ir ant šių namų slenksčio, pasiruošusi išskristi, nes tie na- 
mai jau nebegalėjo jai būti saugiu prieglobsčiu, mergina atsi- 
klaupė ir ėmė melstis. Jos maldą išgirdo tik dievas ir jos širdis, 
tačiau, be abejo, ji prašė aukščiausiojo atleisti ir tėvui, ir jai. 
Po to Kolomba atsistojo rami ir tvirta ir nusekė paskui Čelinį. 
Sujaudintas Askanijas tylomis ėjo iš paskos, su meile žvelg- 
damas į tamsoje boluojančią suknelę. Jie perėjo Didžiojo Nelio 
sodą. Nerūpestingas ir linksmas puotaujančių pameistrių juokas 
ir dainos, nes, kaip atmename, pilyje buvo šventė, pasiekė mū- 
sų draugus, virpančius iš nerimo, kuris paprastai apima mus 
lemiamomis gyvenimo akimirkomis. 

Prie statulos Benvenutas paliko Kolombą, nuėjo iki lie- 
jyklos, atnešė ilgas kopėčias ir atrėmė į milžiną. Tik mėnuo, 
tas dangaus žibintas, apšvietė šią sceną savo blyškia šviesa. 
Mokytojas tvirtai pastatė kopėčias, paskui priklaupė ant keiio 
prieš Kolombą, ir jo griežtą žvilgsnį sušvelnino jaudinanti 
pagarba. 

— Vaikeli mano,— pratarė jis Merginai, — apkabink mane 
ir tvirtai laikykis. 

Kolomba be žodžių pakluso, ir Benvenutas lengvai lyg 
plunksną pakėlė ją nuo žemės. 

— Manau, brolis leis tėvui užnešti savo mylimą dukrą,— 
larė jis priėjusiam Askanijui. 

Ir as auksakalys su savo brangia našta ėmė taip 
lengvai lipti kopėčiomis, tarsi būtų nešęs paukščiuką. O Ko- 
lomba, padėjusi žavią galvutę ant mokytojo peties, apžiūrinėjo 
pro šydą vyrišką ir malonų savo išgelbėtojo veidą su tikrai 
dukterišku patiklumu, kurio, deja, vargšė mergaitė lig šiol dar 
nebuvo pažinus... Čelinis buvo geležinės valios žmogus: jis 

rankose laikė moterį, dėl kurios meilės tik prieš dvi valandas 
jis mielai būtų atidavęs gyvybę, ir jam nedrebėjo ranka, ne- 
virptelėjo nė vienas veido raumuo. Jis įsakė širdžiai tylėti, ir 
širdis pakluso. 

Pasiekęs statulos kaklą, jis atidarė mažytes dureles, įėjo 
į Marso galvą ir paleido Kolombą. 

Tos milžiniškos šešiasdešimties pėdų aukščio statulos gal- 
voje buvo lyg ir nedidelis apvalus kambarėlis maždaug aštuo- 
nių pėdų skersmens ir dešimties pėdų aukščio. Oras ir “Šviesa 
prasiskverbdavo pro statulos akis, nosį, burną ir ausis. Tą 
kambarėlį Čelinis įrengė, modeliuodamas Marso galvą; čia jis 
laikydavo savo būtiniausius įrankius, kad nereikėtų penkis 
ar šešis kartus per dieną eiti jų atsinešti. Labai dažnai jis pa- 
siimdavo pusryčius ir užkąsdavo prie mažo staliuko to savo- 
tiško valgomojo viduryje. Ši gana patogi naujovė labai patiko 
Čeliniui: be stalo, jis atidangino nedidelę lovą ir pastaruoju 
metu Marso galvoje ne tik valgydavo, bet ir ilsėdavosi. Sa- 
vaime suprantama, jam šovė mintis paslėpti čia Kolombą, nes 
saugesnę slėptuvę vargu ar galima buvo rasti. 

— Čia gausite likti, Kolomba,— pratarė Benvenutas,— apsi- 
praskite su mintimi, kad apačion galėsite nulipti tik naktį. 
Dievo ir mudviejų globoje laukite čia, kol išsipildys mano 
planai. Tikiuosi, kad Jupiteris užbaigs Marso pradėtą darbą, — 
pridūrė jis su šypsena, prisiminęs karaliaus pažadą.— Jūs ne- 
suprantate mano žodžių, bet man jų prasmė pakankamai aiški. 
Mus globoja Olimpas, jus gi — visi rojaus angelai. Na, kaipgi 
po to mums nesiseks! Nusišypsokite, Kolomba, jei ne dabar- 
čiai, tai bent ateičiai. Aš įsitikinęs, kad yra ko viltis. Tvirtai 
tikėkite, jei jau ne manimi, tai bent dievu. Ir man teko būti 
kalėjime, tik kur kas biauresniame, negu jūsų, ir patikėkite, 
vien viltis priversdavo užmiršti nelaisvę. Iki mūsų pergalės 
dienos, Kolomba, mes nesimatysime. Jus lankys ir jumis rū- 
pinsis jūsų brolis Askanijas; jis kur kas mažiau įtariamas ir 
sekamas, negu aš. Ir jam pavedu pertvarkyti šitą darbininko 
kambarėlį į vienuolės celę. Dabar atsisveikinkime, ir jūs gerai 
įsidėmėkite mano žodžius: jūs, patiklus ir drąsus vaikeli, pa- 
darėte, ką galėjote, visa kita padarysiu aš; pasitikėkite ap- 
vaizda, Kolomba. Taigi klausykite. Kad ir kas atsitiktų, kad 
ir kokia beviltiška jums atrodytų ta padėtis, į kurią, gal būt, 
pateksite, net prie altoriaus, prieš ištardama tą lemtingąjį 
„taip“, kuris jus amžiams surištų su grafu d'Orbeku, nesuabe- 
jokite savo draugų, Kolomba, nesuabejokite savo tėvu, mielas 

vaikeli, pasikliaukite dievu ir mumis. Prisiekiu, atvyksiu laiku. 
Ar užteks jums tikėjimo ir tvirtybės? Sakykite, ar užteks? 

— Taip! — tvirtai atsakė Kolomba. 

— Puiku! —- kalbėjo Čelinis.— Na, o dabar — sudieu, palie- 
ku jus neilgam vieną. Kai visi sumigs, Askanijas atneš jums 
visa, kas reikalinga. Sudieu, Kolomba! 

Jis padavė Kolombai ranką, bet ši atkišo pabučiuoti kaktą, 
kaip kad darydavo, atsisveikindama su tėvu. Benvenutas krūp- 
telėjo, paskui perbraukė ranka per akis, nuvydamas šalin įky- 
rias mintis, ir, užgniaužęs širdyje kunkuliucjančius jausmus, 
pabučiavo jos kaktą kaip tikras tėvas. 

— Lik sveika, brangioji Stefanos dukra,— sušnabždėjo jis. 

Paskui Benvenutas skubiai nulipo žemyn pas laukiantį As- 
kaniją, ir abu jie lyg niekur nieko prisėdo prie pameistrių, 
kurie jau buvo baigę valgyti ir tik gurkšnojo vyną. 

Kolombai prasidėjo naujas, keistas, negirdėtas gyvenimas, 
ir ji jautėsi įsikūrusi kaip karalienė. 

Štai kaip buvo apstatytas jos padangių kambariukas. 

Kaip žinome, jame jau stovėjo stalas ir lova; Askanijas 
dar atnešė žemą aksomu aptrauktą krėslą, venecijietišką veid- 
rodį, keletą religinio pobūdžio knygų, kurias parinko pati Ko- 
lomba, nuostabiai nukaltą kryžių ir pagaliau nedidelę Čelinio 
darbo sidabrinę vazelę, kurioje kiekvieną naktį atsirasdavo 
nauja gėlių puokštė. 

Tai ir viskas, kas tilpo toje baltoje celėje, kuri slėpė tiek 
grožio ir nekaltybės. 

Kolomba paprastai miegodavo dieną: taip jai patarė Aska- 
nijas, nuogąstaudamas, kad koks neatsargus judesys jos ne- 
išduotų. Vos tik danguje įsižiebdavo žvaigždės ir pragysdavo 
lakštingalos, ji išbusdavo ir, atsiklaupusi lovoje prieš kabantį 
ant sienos nukryžiuotąjį, paskęsdavo karštoje maldoje; po to 
rengdavosi, šukuodavo savo ilgus nuostabius plaukus ir sva- 
jodavo. Paskui į statulą atsiremdavo kopėčios, ir į mažąsias 
dureles pabelsdavo Askanijas. Jei Kolomba būdavo apsirengusi, 
ji atidarydavo savo bičiuliui duris, ir juodu sėdėdavo iki vi- 
durnakčio. „Vidurnaktį, jei būdavo gražus oras, Kolomba nu- 
lipdavo pasivaikščioti, o Askanijas grįždavo į Didįjį Nelį ir 
eidavo gulti. Per šiuos savo naktinius pasivaikščiojimus Ko- 
lomba skęsdavo tose pačiose svajose, kurios gimė vaikštinėjant 
mylima alėja ir „kurios turėjo netrukus išsipildyti. Po poros 
valandų baltoji fėja grįždavo į savo mielą lizdelį, kuriame lauk- 
davo dienos, kvėpuodama pasklidusiu po kambarėlį ką tik 

nuskintų gėlių kvapu, klausydama Mažojo Nelio lakštingalų 
ir atsklindančio iš Pre-o-Klero gaidžių giedojimo. 

Kiek prieš aušrą Askanijas dar kartą aplankydavo savo 
sužadėtinę ir atnešdavo jai valgį, kurį jis, Čeliniui padedant, 
vikriai pagrobdavo iš ponios Rupertos. Prasidėdavo mieli ža- 
vūs pašnekesiai: jie prisimindavo praeitį ir kurdavo ateities 
planus. Kartais Askanijas tylomis žavėdavosi savo dievybe, 
o Kolomba tylėdavo ir švelniai šypsodavo. Dažnai jie išsiskir- 
davo taip ir nepratarę nė žodžio, bet tai jiems suteikdavo nė 
kiek ne mažiau džiaugsmo, kaip ilgiausias pašnekesys. Negi 
jų Sirdys nejautė lo, ką kitas galėjo pasakyti, negi jos slėpe 
savyje mintis, kurias galėjo skaityti dievas! 

Skausmas ir vienatvė jaunystėje tuo geri, kad taurina ir 
turtina sielą ir ilgam išsaugo jos grožį. Kolomba, ta išdidi, 
nepalenkiama mergina, tuo pat metu buvo gyva ir padykus 
mergiotė; taigi, ne visos dienos praeidavo svajojant; kartais 
jie kvatodavo ir žaisdavo kaip vaikai; ir keista, ne tos die- 
nos, ar teisingiau pasakius, naktys — nes, kaip žinome, jau- 
nuoliai pakeitė gamtos nustatytą tvarką — taigi, ne tos naktys 
praeidavo greičiausiai. Kad meilė, kaip ir kiekvienas šviesos 
šaltinis, ryškiau spindėtų, reikalinga tamsa. 

Niekada nė vienu žodžiu neužgavo Askanijas to kuklaus 
ir tyro kūdikio, kuris vadino jį savo broliu. Jie būdavo vieni 
ir mylėjo vienas kitą, — būdami vieni, jie labiau jausdavo die- 
vo artumą, ir mylėdami vienas kitą, jie saugojo savo meilę 
kaip šventenybę. 

Vos tik rytmečio aušra nuauksindavo namų stogus, Kolom- 
ba su gailesčiu širdyje išprašydavo savo draugą, bet išprašy- 
davo panašiai kaip Džiuljeta Romeo, po dešimt kartų kviesda- 
ma grįžti. Čia vienas, čia kitas būtinai užmiršdavo pasakyti 
ką nors labai svarbaus, bet galų gale išsiskirdavo. Ir Kolomba 
beveik iki pusiaudienio likdavo viena su savo svajomis, klau- 
sydavosi širdies dainos ir bundančių paukštelių giesmės, sklin- 
dančios iš senojo parko liepų, o paskui pasimelduši užmigdavo 
it angelėlis. Suprantama, nueidamas Askanijas nusinešdavo su 
savimi kopėčias. 

Kiekvieną dieną ant apatinės Marso lūpos Kolomba paber- 
davo mažiesiems giesmininkams duonos trupinėlių; pradžioje 
nutrūktgalviai vagiūkščiai pasisotinę vikriai sprukdavo šalin, 
bet pamažu apsiprato. Paukšteliai gerai supranta merginų sie- 
las, sparnuotas, kaip ir jie patys. Jie likdavo ilgesniam laikui 
ir giesmėmis atsimokėdavo Kolombai už vaišes. Atsirado netgi 

vienas drąsuolis dagilis, kuris priprato rytais ir vakarais įskris- 
ti į kambarį ir lesti tiesiog iš merginos rankų. Vėliau, kai oras 
atšalo, vieną naktį jis netgi leidosi paimamas į rankas ir iki 
pat ryto išmiegojo jaunosios kalinės užantyje, nejausdamas, 
nei kada atėjo Askanijas, nei kada Kolomba nulipo pasivaikš- 
čioti. Savanoris belaisvis grįždavo kiekvieną vakarą. Auštant 
jis pradėdavo čiulbėti. Tada Kolomba jį išimdavo, duodavo 
pabučiuoti Askanijui ir išleisdavo į laisvę. 

Taip plaukė Kolombos gyvenimas statulos galvoje. 

Tik du įvykiai sutrikdė jos ramybę — dukart apsilankius 
prevo. Pirmą sykį Kolomba pašoko iš miegų, išgirdusi tėvo 
balsą; ne, tai nebuvo sapnas; tėvas tikrai vaikščiojo apačioje, 
prie statulos, ir Benvenutas jam kalbėjo: 

— Jus domina, kas tas milžinas, pone d'Esturvili? Tai Mar- 
so statula, kurią jo didenybė Pranciškus I malonėjo man už-- 
sakyti Fontenblo. dvarui. Visiškas niekutis, viso labo šešias- 
dešimties pėdų aukščio. 

— Taip, taip, gan įspūdinga ir gražu, — atsakė mesiras 
d'Esturvilis.— Na, bet eime toliau, juk ne statulos atėjau 
ieškoti. 

— Na, ne taip jau sunku būtų ją rasti. 

Ir jie praėjo pro šalį. 

Kolomba parpuolė ant kelių ir, grąžydama rankas, jau no- 
rėjo surikti: „„Tėveli! Aš čia, tėveli!“ Juk vargšas senukas 
visur ieško dukros, gal net apverkia ją. Bet prisiminus grafą 
d'Orbeką, šlykščius ponios d'Etamp planus, pokalbį, kurį gir- 
dėjo Askanijas, ji užgniaužė šitą polėkį. Sekantį kartą, kai, 
prabilus tėvui, Kolomba išgirdo nekenčiamo grafo balsą, jai 
nė nekilo panaši mintis. 

— Keista statula, visai kaip namas! — sušuko d'Orbekas, 
sustojęs prie milžino kojų.— Jei ji atlaikys žiemą, pavasarį 
kregždės galės krauti joje lizdus. 

Tos pat dienos rytą, kai vien tik grafo balsas įvarė Ko- 
lombai mirtiną baimę, Askanijas jai atnešė Čelinio laišką. 


„Mano vaike, aš turiu išvykti; bet būkite rami — viską pa- 
ruošiau jūsų išlaisvinimui ir laimei. Karalius pažadėjo išpil- 
dyti mano prašymą, o jūs gi žinote — jis niekad nėra sulaužęs 
duoto žodžio. Jūsų tėvas šiandien irgi išvyksta. Nepasiduokite 
nevilčiai. Aš turėjau pakankamai laiko viską paruošti. Karto- 
ju: brangioji dukrele, kur jūs bebūtumėte, ar stovėtumėte ant 
bažnyčios slenksčio, ar klūpotumėte prieš altorių, pasiruošusi 

ištarti žodžius, kurie jus amžiams surištų, atsiduokite likimo 
valiai. Prisiekiu, apvaizda tars laiku savo Žodį. 
Likite sveika 
Jūsų tėvas Benvenutas Čelinis.“ 


Tas laiškas baisiai nudžiugino Kolombą ir atgaivino jos 
viltis, tačiau jis atnešė ir nelaimę, nes vargšai jaunuoliai už- 
miršo atsargumą. Jaunystei būdingi kraštutinumai: akies mirks- 
niu ji gali pereiti iš nevilties į beribį pasitikėjimą, dangus 
jai — arba blykčioja žaibais, arba spindi žydryne. Dvigubai 
nusiraminę — prevo išvyko, Čelinio laiškas paguodė,— jie už- 
miršo, jog reikia rūpestingai slėptis, apsvaigo nuo meilės ir 
užmiršo atsargumą. Kolomba nebe taip saugojosi, ir ją pa- 
stebėjo ponia Perin, kuri, laimei, palaikė ją niūriuoju vai- 
duokliu. Askanijas, pamiršęs užtraukti užuolaidas, įžiebė lem- 
pą, ir ponia Ruperta pamatė šviesą. Abiejų kūmučių pasakoji- 
mai sužadino Žako Obri smalsumą, ir plepys raštininkėlis, pa- 
našiai kaip Orasas „Žmonių mokykloje“, išpasakojo viską kaip 
tik tam, kuriam visų mažiausia reikėjo žinoti. Šito nerūpestin- 
go pasitikėjimo pasekmes mes jau žinome. 

Bet grįžkime į d Etamp rūmus. 

Kada hercogienė Marmanio paklausė, kaip jis gavo tas 
vertingas žinias, jis paslaptingai nutylėjo. Teisybė buvo per- 
nelyg paprasta ir anaiptol nedarė garbės jo įžvalgumui; jau 
mieliau jis leido suprasti tas stebinančias Žinias gavęs tik 
per didelį vargą ir įvairias gudrybes. Hercogienė, kaip jau 
minėjome, džiūgavo: ji vaikščiojo pirmyn, atgal ir pilte už- 
pylė klausimais vikontą. Pagaliau ji pakliuvo, ta mažoji maiš- 
tininkė, pridariusi tiek rūpesčių! Ponia d'Etamp užsįgeidė pati 
vykti į Nelio pilį ir įsitikinti, jog viskas iš tiesų gerai baigsis. 
Galų gale po viso to, kas įvyko, po Kolombos pabėgimo, ar 
tiksliau, pagrobimo, mergina negalėjo ilgiau likti Mažajame Ne- 
lyje. Jau hercogienė ja pasirūpins, neabejokite! Ji pasiims 
merginą į d Etamp rūmus ir mokės ją apsaugoti kur kas ge- 
riau, negu duenja ar jaunikis. Ji jau sergės ją kaip savo var- 
žovę. Taigi, Kolomba, kaip matote, bus patikimose rankose. 

Hercogienė pareikalavo savo palankino. 

— Beveik niekas nežino, kas įvyko, — kreipėsi ponia d Etamp 
į prevo.— Na, o jūs, d'Orbekai, jūs gi neimsite į galvą, jog 
mergiūkštė buvo pabėgusi iš namų, ar ne tiesa? Taigi nema- 
tau, kas galėtų sukliudyti vedyboms. Vadinasi, ir mūsų planų 
atsisakyti nėra pagrindo. 

— O ponia! — susižavėjęs nusilenkė mesiras d'Esturvilis. 

— Sąlygos tos pačios, hercogiene, ar ne? 

— Be abejo, tos pačios, brangusis grafe. O Benvenutui,— 
kalbėjo hercogienė,— vis vien ar jis šio šlykštaus pagrobimo 
kaltininkas, ar tik bendrininkas — už jus atkeršysime, bran- 
gusis grafe, o tuo pačiu ir už save. Galite neabejoti. 

— Girdėjau, ponia,— įsikišo Marmanis,— kad karalius per 
kokį jo norą, jei tik jam pavyks kaip reikiant nulieti Jupiterį. 

— Nesijaudinkite, kaip tik čia jam ir ruošiu spąstus. Tą 
dieną jo laukia tokia staigmena, kokios jis nė nesitiki. Pasi- 
kliaukite manimi ir leiskite man veikti. 

Nieko kito ir nebeliko daryti: jau seniai niekas nematė 
hercogienės tokios judrios, veiklios, žavingos. Džiaugsmas 
trykšte tryško iš jos akių. Ji skubiai nusiuntė d'Esturvilį sar- 
gybinių, ir netrukus prevo, d'Orbekas ir Marmanis su gink- 
luota palyda atvyko prie Didžiojo Nelio vartų. Kiek atokiau 
juos sekė ponia d Etamp. Ji sustojo krantinėje ir, visa virpė- 
dama iš nekantrumo, tolydžio kaišiojo iš palankino galvą. 

Pameistriai tuo metu pietavo, ir pilyje liko Askanijas, Pa- 
golas, mažasis Žanas ir abi moteriškės. Benvenuto jie laukė 
sekančios dienos vakare ar dar kitos dienos rytą. Askanijas, 
sutikęs svečius, pagalvojo apie trečią kratą, ir, kadangi Ben- 
venutas jam buvo davęs gana griežtus nurodymus, kaip tokiu 
atveju reikia elgtis, jaunuolis neparodė nė mažiausio pasiprie- 
šinimo, anaiptol sutiko visus labai mandagiai. 

Prevo su palyda patraukė tiesiai prie liejyklos. 

— Atidarykite šias duris, — kreipėsi d'Esturvilis į Askaniją. 

Baisi nuojauta suspaudė jaunuolio širdį. Tačiau vis dėlto 
jis galėjo ir klysti; mažiausia dvejonė galėjo sukelti įtarimą, 
ir Askanijas nė nemirktelėjęs atidavė raktus prevo. 

— Paimkite tas didžiąsias kopėčias,— įsakė prevo sargybi- 
niams. 

Šie pakluso, ir mesiras d'Esturvilis nuvedė juos tiesiai prie 
statulos. Prevo pats pastatė kopėčias ir jau buvo belipąs, bet 
Askanijas, išblyškęs iš pykčio ir baimės, užkėlė ant pirmosios 
pakopos koją ir užriko: 

— Ką jūs darote, ponai? Ta statula — mokytojo šedevras, 
ir jis Man pavedė ją saugoti. Įspėju, pirmasis, kuris išdrįs ją 
paliesti, kad ir kokie būtų jo ketinimai, mirs! 

Ir jis ištraukė iš už diržo ploną, aštrų durklą, bet taip 
užgrūdintą, kad vienu smūgiu galėjai perverti auksinį ekiu. 

Prevo davė ženklą, ir sargybiniai, iškėlę ietis, puolė jau- 
nuolį. Askanijas beviltiškai priešinosi ir sužeidė du žmones, 
bet ką jis galėjo padaryti vienas prieš aštuonetą, neskaitant 
prevo, Marmanio ir d'Orbeko! Teko nusileisti skaitlingesniam 
priešui. Jie jį pargriovė, surišo rankas ir kojas, užkimšo bur- 
ną, ir prevo, lydimas dviejų sargybinių, — jis bijojo netikėto už- 
puolimo — ėmė lipti kopėčiomis. 

Kolomba viską matė ir girdėjo. Išvydusi griūvant Askani- 
ją, Ji pagalvojo, kad jis mirė, ir tėvas rado ją nualpusią. 

Radęs dukrą be sąmonės, prevo greičiau pajuto pyktį, negu 
nerimą, ir, šiurkščiai užsimetęs Kolombą ant savo kresno pe- 
ties, nukopė žemyn. Paskui visi pasuko į krantinę: sargybi- 
niai tempė Askaniją, kurį atidžiai saugojo d'Orbekas. Pago- 
las matė, kaip veda jo draugą, ir nė nekrustelėjo. Mažasis 
Žanas kažkur dingo. Ir tik viena Skoconė, nesuprasdama, kas 
dedasi, bandė užtverti vartus šaukdama: 

—- Kas nutiko, ponai? Kodėl išvedate Askaniją? Kas čia 
per moteris? 

Bet tuo metu šydas, dengęs Kolombos veidą, nuslinko į ša- 
li, ir Skoconė atpažino Hebos modelį. 

Išblyškusi iš pavydo, ji pasitraukė į šalį ir, netarusi nė 
žodžio, praleido prevo, sargybinius ir suimtuosius. 

— Kas yra? Kodėl jūs taip šiurkščiai pasielgėte su šiuo 
jaunuoliu? — paklausė ponia d'Etamp, pamačiusi surištą, iš- 
blyškusį ir krauju pasruvusį Askaniją.— Nedelsiant atriškite! 
Tuoj pat atriškite! 

— Ponia, — tarė prevo,— tas jaunuolis aršiai priešinosi ir 
sužeidė du mano žmones. Be abejo, jis savo mokytojo bendri- 
ninkas, ir, man atrodo, vertėtų jį kuo greičiau nusiųsti į sau- 
gią vietą. 

— Be to,— tyliai pridūrė d Orbekas,— jis labai jau panašus 
į tą italą pažą, kurį Mačiau pas jus ir kuris girdėjo visą mūsų 
pokalbį; jeigu jis būtų apsivilkęs kitais drabužiais ir nekal- 
bėtų mūsų kalba, kurios, Kaip jūs tvirtinote, pažas nemokėjo, 
garbės žodis, ponia hercogiene, galėčiau prisiekti, kad tai jis. 

— Jūsų teisybė, ponas prevo,— gyvai kreipėsi hercogienė 
d Etamp į mesirą d'Esturvilį — Jūsų teisybė. Jaunuolis iš tikro 
gali būti mums pavojingas. Suimkite jį. 

— Nuvesti kalinį į Šatle! — įsakė prevo. | 

—- Na, o mes, ponai, — tarė hercogienė d Etamp, šalia ku- 
rios paguldė vis dar neatsigavusią Kolombą,— keliausime 
į d Etamp rūmus! 

Po akimirkos krantine šuoliais nukaukšėjo raitelis. 

Tai mažasis Žanas lėkė kiek įkerta pas Čelinį pranešti, 
kas įvyko Nelio pilyje. 

Askanijas įėjo į Šatle, taip ir nepamatęs hercogienės ir 
nesužinojęs, koks jos vaidmuo tame įvykyje, kuris sugriovė 
visas jo viltis. 


Dešimtas skyrius 
VARŽOVĖS 


Ponia d'Etamp, vos tik išgirdusi kalbant apie Kolombą, ne- 
paprastai troško ją pamatyti ir galų gale buvo užganėdinta: 
vargšė mergina vis dar gulėjo be sąmonės šalia jos palankine. 

Taigi visą kelią pavydžioji hercogienė nenuleido nuo jos 
akių. Išvydus merginos grožį, jos akys suliepsnojo pykčiu, ir 
ji apžiūrėjo kiekvieną blyškaus veido bruoželį, kiekvieną kū- 
no liniją, nepraleido nė vieno Kolombos privalumo. Dabar ji — 
jos valdžioje, jos rankose! Jos buvo viena prieš kitą, tos dvi 
moterys, siekiančios vieno vyro meilės ir kovojančios dėl tos 
pačios širdies. Viena jų — pavydi ir galinga, antroji — silpna, 
bet mylima. Viena — kerinti savo puikybe, antroji — savo jau- 
nyste; viena — deganti aistra, kita — mylinti tyra meile. Galų 
gale visos kliūtys įveiktos, jos susitiko, ir sunki aksominė 
hercogienės suknia kliūva už paprastos baltos Kolombos suk- 
nelės. 

Sunku pasakyti, kuri atrodė labiau išblyškusi — ar nualpusi 
Kolomba, ar Ana. Be abejo, apžiūrėjusi Kolombą, hercogienė 
pajuto, kad jos savimeilė skaudžiai užgauta, kad viltys — 
žuvę. Nejučiomis ji sušnabždėjo: „O, man nemelavo, ji tikrai 
graži, labai graži!“ Ir ponia d'Etamp mėšlungiškai suspaudė 
Koląmbos ranką taip smarkiai, kad skausmas grąžino merginai 
sąmdela“ Ji pramerkė didžiules akis ir sudejavo: 

— Ponia, man skauda. 

Vos pamačiusi, kad Kolomba atsimerkė, ponia d'Etamp pa- 
leido jos ranką. 

Tačiau pajutusi skausmą, mergina ne iškart atsitokėjo. Iš- 
tarusi 'ar, teisingiau pasakius, surikusi šiuos žodžius, ji dar 
keletą sekundžių su nuostaba žiūrėjo į hercogienę, stengda- 
masi susigaudyti. Pagaliau ji paklausė: 

—- Kas jūs, ponia, ir kur mane vežate? — Ir staiga trauk- 

damasi sušuko: -- Ak, atmenu, atmenu! Jūs — hercogienė 
d Etamp! 

— Nutilkit! — valdingai pertraukė ją Ana.— Nutilkit! Ne- 
trukus mes būsime vienos, ir tada jūs galėsite stebėtis ir šaukti, 
kiek tik širdis geidžia. 

Sulig tais žodžiais hercogienė iš aukšto ją nužvelgė griež- 
tu žvilgsniu, tačiau ne jis, o savigarbos jausmas privertė Ko- 
lombą nutilti. Iki pat d Etamp rūmų ji nepratarė nė žodžio ir, 
tik hercogienei davus ženklą, išlipo ir nusekė paskui Aną 
į koplyčią. 

Kada abi varžovės liko dviese, jos minutę ar dvi tylėda- 
mos žiūrėjo viena į kitą, tačiau jų veidų išraiška buvo ga- 
na skirtinga: Kolomba atrodė rami, nes ją palaikė atsidavimas 
apvaizdai ir pasitikėjimas Benvenutui; Aną tas ramumas siu- 
tino, bet ji stengėsi užgniaužti pyktį ir, nors jos veidą pastebi- 
mai iškreipė neapykanta, tikėjosi, kad savo valios jėga ir savo 
galia pajėgs sugniuždyti tą silpną būtybę. 

Ji pirmoji nutraukė tylą. 

— Tai va, mano jaunoji drauge, jūs ir vėl tėvo globoje! — 
švelniai tarė ji, ir jos balso gaidelėse suskambėjo patyčia.— 
Puiku, bet leiskite pradžioje jus pagirti: jūs... jūs be galo 
drąsi pagal savo amžių, mano vaike. 

— Mat, man padeda dievas, ponia,— kukliai atsakė Ko- 
lomba. 

— Kokį dievą jūs minite, panele? Ak, tiesa, Marsą, be abe- 
jo! — atsakė ponia d'Etamp, pašaipiai merkdama akį, kaip ji 
dažnai mėgdavo daryti dvare. 

— Aš žinau tik vieną dievą, ponia. Gerąjį dievą, dievą 
globėją, visagalį, kuris liepė *turčiams būti mielaširdingais, 
o didiems nusižeminti. Vargas tiems, kurie nuo jo nusigręžia, 
nes ateis diena, kada ir jis nuo jų nusigręš. 

— Puiku, panele, puiku! — atsakė hercogienė.— Dabar pats 
laikas sakyti pamokslus, ir aš mielai jus pasveikinčiau, jei tik 
negalvočiau, kad akiplėšišku elgesiu bandote pateisinti savo 
begėdišką poelgį. 

— Tiesą sakant, ponia,— be jokio apmaudo, vos vos gūž- 
telėdama pečiais, atkirto Kolomba,— visai nebandau prieš jus 
teisintis, nes nesuprantu, kokią turite teisę Mane kaltinti. Ka- 
da manęs paklaus tėvas, nors man ir skaudės širdį, atsakysiu 
su pagarba. Jeigu jis man priekaištaus, stengsiuos pasiteisinti. 
O kol kas, ponia hercogiene, pak<cntėkite, nepasakysiu daugiau 
nė žodžio. 

— Na, aiškų, mano balsas jus erzina, ir jūs, be abejo, no- 
rėtumėte likti viena su savo mintimis ir svajoti apie mylimąjį, 
tiesa? 

— Joks triukšmas, kad ir koks jis būtų nemalonus, nesu- 
kliudys apie jį galvoti, o ypač po to, kai jį ištiko nelaimė. 

— Ir jūs drįstate prisipažinti, kad jį mylite? 

— Toks tarp mūsų ir skirtumas, ponia, kad jūs jį taip 
pat mylite, bet bijote prisipažinti. 

— Atsargiau! — sušuko hercogienė d'Etamp.— Na ir įžū- 
lumas! 

— Deja, — švelniai atsakė Kolomba,— tai ne įžūlumas; jūs 
reikalaujate — ir aš atsakau. Nekliudykite man mąstyti, ir aš 
nekliudysiu jūsų planams. 

— Na ką gi, jeigu tu mane verti, vaike, jei manai esanti 
pakankamai stipri kovoti su manimi, jeigu jau prisipažinai my- 
linti, tai ir aš prisipažinsiu, tačiau prisipažinsiu ne tik mylinti, 
bet ir neapkenčianti. Taip, aš myliu Askaniją ir nekenčiu 
tavęs! Pagaliau, ko man apsimetinėti? Tik tau vienai galiu 
viską pasakyti, nes ką tu apie mane kalbėtum, niekas netikės. 
Taip, aš myliu Askaniją! 

— Tuomet man jūsų gaila, ponia,— švelniai tarė Kolom- 
ba,— nes Askanijas myli mane. 

— Taip, tiesa, Askanijas tave myli, bet aš jį pasistengsiu 
suvilioti. Jei reikės — griebsiuos melo ir ryšiuos netgi nusi- 
kaltimui. Aš atimsiu, išplėšiu iš tavęs tą meilę, girdi? Ne vel- 
tui esu Ana dEili hercogienė d Etamp. 

— Askanijas, ponia, mylės tą, kuri jį mylės iš širdies. 

— O, tik paklausykite! — sušuko hercogienė, netekusi kant- 
rybės dėl tokio patiklumo.— Ar tik pati negalvoji, kad tavo 
meilė vienintelė pasaulyje, ir jokia kita jai prilygti negali? 

— Aš to nesakau, ponia. Jei aš sugebu stipriai mylėti, va- 
dinasi, ir kita moteris galės; tik abejoju, ar jūs sugebėtumėte 
taip mylėti. 

— Na, o ką gi tu dėl jo galėtum padaryti su ta savo mei- 
le, kuria giriesi ir kuriai manoji prilygti negali? Ką tu lig 
šiol paaukojai? Savo niūrų gyvenimą, savo nuobodžią vienatvę? 

— Ne, ponia, aš paaukojau ramybę. 

— Ko tu atsisakei dėl tos meilės? Juokingų vedybų su 
grafu d Orbeku? 

— Ne, ponia, atsisakiau paklusti tėvui. 

— Na, o ką gali duoti Askanijui?. Praturtinsi, padarysi ga- 
lingu, įtakingu? 

— Ne, ponia, pasistengsiu, kad jis būtų laimingas. 

— O aš visai kas kita,— atsakė hercogienė.— Aš jam duo- 
siu kur kas daugiau: paaukosiu karaliaus draugystę, paklosiu 
prie jo kojų turtus, titulus, garbę, atiduosiu jam valdyti visą 
karalystę. 

— Taip, tiesa, — atsakė su šypsena Kolomba,— jūsų meilė 
jam duos viską, bet tai ne meilė. 

— Užteks, užteks tų įžeidžiančių palyginimų! — tūžmiai nu- 
traukė hercogienė, pajutusi, kad žingsnis po žingsnio gauna 
trauktis atgal. 

Trumpam įsivyravo tyla. Kolomba laikėsi ramiai, o her- 
cogienė aiškiai pyko. Tačiau pamažu jos bruožai sušvelnėjo, 
veidą nuskaidrino žymiai mielesnė išraiška, prasiveržė tikros 
ar tariamos simpatijos prošvaistė. Pagaliau hercogienė pirmoji 
vėl stojo į mūšį, iš kurio žūt būt norėjo išeiti nugalėtoja. 

— Na, Kolomba,— beveik širdingai pradėjo ji, — jei kas 
tau pasakytų: „Paaukok dėl jo gyvybę! — ką tu darytum? 

— O! Su džiaugsmu ją atiduočiau! 

Aš taip pat! — sušuko hercogienė tokiu balsu, kuris 
išdavė jei ir ne nuoširdų norą pasiaukoti, tai bent nežabotą jos 
aistrą.— Na, o savo garbę, — pridūrė ji, — ar paukotumėte, kaip 
ir gyvybę? 

— Jei žodis „garbė“ reiškia mano gerą vardą — taip, jeigu 
mano nekaltybę — ne. 

— Kaip? Jūs jam neatsidavėte? Argi jis — ne jūsų meilužis? 

— Jis mano sužadėtinis, ponia, ir tiek. 

— O, ji jo visai nemyli! — sušuko hercogienė.— Ji visai 
nemyli! Žodis „garbė“ jai brangesnis. 

— Na, o jeigu jums kas pasakytų, ponia,— savo ruožtu 
paklausė Kolomba, kuri, nors ir būdama švelni, pradėjo pyk- 
ti — jei kas pasakytų: ,„Atsisakyk dėl jo titulų, valdžios, pa- 
'aukok dėl jo karalių, ne slapčiom — tai būtų visai nesun- 
ku,— o viešai.“ Jeigu jums kas pasakytų: „Ana d'Eili, herco- 
giene d'Etamp, palik rūmus, turtus, gerbėjus ir eik į tamsią 
skulptoriaus dirbtuvę!“ 

— Aš atsisakyčiau tokio pasiūlymo dėl jo paties, — atsakė 
hėrcogienė, kuri neįstengė meluoti, kai varžovė žvelgė į ją 
skvarbiu ir tiriančiu žvilgsniu. | 

— Jūs atsisakytumėte? 

— Taip! 

— O, ji jo visai nemyli! — sušuko Kolomba.— Garbė, ga- 
lia, tuštybė jai brangiau už viską! 

— Bet aš gi jums sakiau, kad savo padėties nenoriu atsi- 
sakyti kaip tik dėl jo,— beviltiškai gynėsi hercogienė, maty- 
dama naują savo varžovės pergalę.— Aš jums sakiau, kad 
noriu pasidalinti su juo garbe, turtais ir galia. Visi vyrai anks- 
čiau ar vėliau šito geidžio. 

— Taip,— atsakė su šypsena Kolomba,— bet Askanijas ne 
iš tų vyrų. 

— Nutilkite pagaliau! — antrą kartą sušuko įsiutusi Ana 
ir treptelėjo koja. 

Taigi gudriai ir galingai hercogienei niekaip nepavyko nu- 
galėti tos mergaitės, kurią ji tikėjosi įbaiminti vien savo val- 
dingu balsu. Bet į visus jos piktus ar ironiškus klausimus Ko- 
lomba atsakinėjo ramiai ir kukliai ir varė ponią d'Etamp 
į įsiūtį. Hercogienė pajuto, kad, apakinta neapykantos, ji pa- 
suko klaidingų keliu. Ana pakeitė taktiką. Tiesą sakant, ji 
visai nesitikėjo, kad mergina bus tokia graži ir tokia pro- 
tinga, ir, negalėdama palenkti varžovės, ji nusprendė įveikti 
ją gudrumu. 

Kaip jau matėme, Kolomba nė kiek neišsigando tų abiejų 
ponios d'Etamp pykčio protrūkių: šalta ir kupina orumo, ji 
nutilo ir užsisklendė savyje. Bet hercogienė, sugalvojusi naują 
planą, žavingai šypsodama priėjo ir širdingai ją paėmė už 
rankos. 

— Atleiskite man, mielas vaike, aš, rodos, nesusivaldžiau. 
Nereikia ant manęs pykti. Jūs taip mane pranokstate savo 
dorybėmis, kad, savaime suprantama, man kyla pavydas. Deja, 
jūs, be abejo, kaip ir visi kiti, laikote mane bloga moterimi! 
Iš tikro piktas mano likimas, o ne aš pati. Atleiskite man. Mes 
abi mylime Askaniją, bet argi dėl to turime nekęsti viena ki- 
tos? Pagaliau jis jus myli, ir jūs turėtumėte būti nuolaidesnė. 
Norite — gyvenkime kaip seserysė Pasikalbėkime iš širdies, ir 
aš pasistengsiu išdildyti iš jūsų atminties tą blogą įspūdį, kurį, 
gal būt, sukėlė mano kvailas pyktis. 

— Ponia! — santūriai prabilo Kolomba ir, nejučiomis pasi- 
biaurėjusi, atitraukė ranką.— Kalbėkite, aš klausau, — pridūrė ji. 

— O, būkite rami, mažoji laukinuke! — linksmai atsakė po- 
nia d Etamp, puikiai suprasdama, dėl ko mergina tokia santū- 
ri. — Aš nereikalauju jūsų draugiškumo, kol manęs kaip rei- 
kiant nepažįstate. Kad jūs suprastumėte, kokia aš iš tiesų, 
kad pažintumėte mane, kaip pati save kad pažįstu, keliais žo- 
džiais papasakosiu jums savo gyvenimą. Širdies gilumoje aš 
visai kitokia, negu atrodau. Supraskite pati: juk mes, vargšės 

moterys, vadinamos aukštuomenės damomis, dažnai taripaiiė 
šmeižto aukomis. Mus apkalba iš pavydo tuomet, kada mūsų 
reikia tik gailėtis. Taigi, mano vaike, kokia, sakysim, aš jums 
atrodau? Būkite atvira. Jūs mane laikote puolusia moterimi, 
tiesa? 

Kolomba tik beviltiškai skėstelėjo rankomis, nes į tokį 
klausimą negalėjo atsakyti. 

— Bet argi aš kalta, kad mane pražudė? — kalbėjo ponia 
d'Etamp.— Jūs, Kolomba, žinote, kas yra laimė, ir neniekinkite 
tų, kurios kentėjo. Jūs lig šiol gyvenote ramioje vienatvėje, ir 
linkiu jums niekad nesužinoti, ką reiškia, kai esi nuo pat ma- 
žens mokoma, kaip siekti garbės. Nes toms, kurios pasmerkia- 
mos šioms kančioms, kaip ir aukoms, kurias puošia gėlėmis, 
rodoma tik gražioji gyvenimo pusė. Jos neturi teisės mylėti; 
jos privalo tik patikti. Taip ir aš nuo pat ankstyvos jaunystės 
turėjau galvoti, kaip sužavėti karalių. Tą grožį, kurį dievas 
duoda moteriai, kad ji jį atiduotų tikrajai meilei, jie privertė 
atiduoti už turtus, iš moteriško žavesio padarė pinkles. Na, pa- 
sakykite gi, Kolomba, kas gali išaugti iš vargšo vaiko, kuris 
dar nežino, kas gerai ir kas blogai, kai jam iš anksto kalama, 
kad gėris — tai blogis, o blogis — gėris? Taigi matote, tuo me- 
tu, kai kiti laiko mane beviltiškai puolusia, aš neprarandu vil- 
ties. Gal dievas man ir atleis; juk nieko nebuvo šalia manęs, 
kad laiku jį primintų. Ką aš, vieniša, silpna, be jokios paramos 
galėjau darytiė Man liko tik klasta ir melas. Ir vis dėlto ne- 
buvau sutverta tam baisiam vaidmeniui, o šito įrodymas — ma- 
no meilė Askanijui. Tada, pajutus, jog jį Myliu, mane apėmė 
vienu metu ir džiaugsmas, ir gėda. Sakykite, mielas ir tyras vai- 
ke, ar mane supratote? k 

— Taip! — naiviai atsakė Kolomba, kurią suklaidino tas 
taip gerai suvaidintas apgaulingas nuoširdumas. 

— Vadinasi, jūs manęs pasigailėsite! — sušuko hercogie- 
nė.-— Jūs man leisite mylėti Askaniją iš tolo, be jokios vilties 
sulaukti atsako, ir aš nebūsiu jūsų varžovė — juk jis manęs 
nepamils. O vietoje atpildo — pavaduosiu jums mirusią moti- 
ną, nes pakankamai gerai pažįstu šį pasaulį, visas jo gudrybes, 
pinkles ir klastas, vadovausiu jums ir jus gelbėsiu. Dabar pui- 
kiai matote, kad galite manimi pasitikėti — jūs žinote visą ma- 
no gyvenimą. Vaikas, kurio širdyje įžiebtos moteriškos aistros, — 
štai visa Mano praeitis; mano dabartis — pati ją Matote — tai 
gėda, kuri supa viešai pripažintos karaliaus meilužės vardą. 
Mano ateitis -- meilė Askanijui, o ne jo meilė man, nes, kaip 

jūs pati sakėte ir kaip pati puikiai žinau, Askanijas manes nie- 
kada nepamils. 

Bet kaip tik todėl, kad ta meilė bus tyra, ji mane taurins. 
O dabar jūsų eilė, brangus vaike, būkite atvira. Papasakokite 
man apie save. 

— Mano istorija, ponia, gana trumpa ir labai paprasta — 
atsakė Kolomba.— Mano gyvenimas — tai meilė. Aš visados my- 
lėjau, myliu ir mylėsiu dievą, savo tėvą ir Askaniją. Anks- 
čiau Mano meilė Askanijui (kol nebuvau jo sutikusi) buvo graži 
svajonė, dabar — kančia, ateityje — viltis. 

— Puiku, — atsakė hercogienė, slopindama pavydą širdyje ir 
vos sulaikydama ašaras.— Bet jūs nieko neslėpkite, Kolomba! 
Ką jūs dabar darysite? Kaip jūs, vargšė mergaitė, kovosite su 
dviem tokiais galingais žmonėmis — jūsų tėvu ir grafu d'Orbe- 
ku? Be to, iš pirmo žvilgsnio jus pamilo karalius! 

— Dieve mano! — sušnabždėjo Kolomba. 

— Beje, šią aistrą karaliui įkvėpė jūsų varžovė hercogienė 
d'Etamp, bet jūsų draugė Ana d'Eili padės ja atsikratyti. Tai- 
gi, karaliumi nebesirūpinkime. Bet lieka jūsų tėvas, lieka gra- 
tas. Jų garbės troškimą kur: kas sunkiau įveikti, negu trumpa- 
laikį Pranciškaus I susižavėjimą. 

— O, būkite gera, nesustokite pusiaukelėje! — sušuko Ko- 
lomba.— Jeigu gelbstite nuo karaliaus, išgelbėkite ir nuo jų! 

— Aš žinau tik vieną būdą, — susimąsčiusi tarė hercogienė. 

— Kokį? 

— Bet jūs išsigąsite ir nenorėsite juo pasinaudoti. 

— O, jei reikalinga tik drąsa, kalbėkite! 

— Eikite čia ir klausykite,— atsakė hercogienė, sodindama 
Kolombą ant sudedamos kėdutės šalia savo krėslo ir apkabin- 
dama ją per liemenį.— Svarbiausia — neišsigąskite pirmų žo- 
džių. 

— Tai labai baisu? — pasiteiravo Kolomba. 

— Jūs labai dorovinga ir tyra, miela mažyte, bet, deja, mes 
gyvename tokiais laikais ir tokioje aplinkoje, kur toji žavinga 
nekaltybė — tik dar vienas naujas pavojus, nes jis atiduoda 
jus priešo malonei, o priešus jūs galite nugalėti tik jų pačių 
ginklu. Taigi pergalėkite save, nusileiskite iš savo svajonių 
aukštumų ant žemės. Jūs ką tik minėjote, kad dėl Askanijo 
galėtumėte paaukoti savo gerą vardą. Aš tiek nereikalauju, pa- 
aukokite nors dėl akių savo ištikimybę. Argi jūs, silpna ir vie- 
niša, pajėgsite kovoti su likimu? Jums, aristokrato dukrai, sva- 
joti apie vedybas su auksakalio mokiniu — gryna nesąmonė! 

Patikėkite nuoširdžios draugės žodžiais: nesipriešinkite, tegul 
jie daro, ką nori, likite širdyje tyra Askanijo sužadėtinė, žmo- 
na ir atiduokite ranką grafui d'Orbekui. Jis nori, kad jūs ne- 
šiotumėte jo vardą — to reikalauja jo garbėtroškos planai. 
Tapusi grafiene d'Orbek, jūs lengvai sugriausite jo negarbin- 
gus siekius — pakaks jūsų valdingo balso ir menkiausio nusi- 
skundimo. O dabar, kas dabar sutiks jus palaikyti? Niekas! 
Netgi aš negaliu jums padėti, nes prieš tėvo teises kovoti ne- 
drįstu, bet, griaunant vyro planus, būčiau puiki pagalbininkė. 
Pagalvokite. Jei norite likti pati sau šeimininkė — pakluskite; 
jei siekiate būti nepriklausoma — apsimeskite, jog atsisveiki- 
nate su laisve. Tada jus sutvirtins mintis, kad Askanijas — jū- 
sų teisėtas vyras ir kad ryšiai su bet kuriuo kitu — šventvagys- 
tė, ir galėsite veikti, kaip jums lieps širdis. Jūsų sąžinė bus ra- 
mi, o visuomenė, kurios akyse bus išlaikomas padorumas, jus 
pateisins. 

— Ponia, ponia! — sušnabždėjo Kolomba, stodama ir atstum- 
dama hercogienės ranką, kai ši bandė ją sulaikyti. — Nežinau, 
ar gerai jus supratau, bet, man regis, jūs patariate niekšiškai 
pasielgti. 

— Ką jūs šnekate? — sušuko hercogienė. 

— Aš sakau, ponia, kad dora baukštosi sukčiavimo, aš sa- 
kau, kad man gėda dėl tų jūsų sofizmų. Aš sakau, kad po ta- 
riama draugyste, kuria jūs stengiatės pridengti savo neapykan- 
tą, Matau ruošiamas pinkles. Jūs norite mane išgėdinti Askani- 
jo akyse, ar ne? Jūs puikiai žinote, kad Askanijas niekada 
nepamils ar nustos mylėti paniekos vertą moterį. 

— Na ką gi. Taip! — pratrūko hercogienė.— Man įgriso vi- 
sa šita komedija! Sakai, nenori pakliūti į paruoštas pinkles? 
Tada įstumsiu tave į bedugnę! Klausyk atidžiai: norom neno- 
rom ištekėsi už d Orbeko! 

— Tuomet būsiu prievartos auka, ir tai mane pateisins; ne- 
atsispirdama jėgai (jei iš viso neatsispirsiu), nesuteršiu meilės. 

— Tai tu dar žadi kovoti? 

— Visomis išgalėmis, kurios prieinamos vargšei merginai. 
Įspėju — sakysiu „ne“ iki galo. Jūs įdėsite mano ranką į ano 
žmogaus delną, aš sakysiu „ne“. Jūs nutempsite mane prie al- 
toriaus — aš sakysiu „ne!“ Jūs mane paklupdysite prieš kuni- 
gą, bet ir jam sakysiu „ne!“ 

— Nesvarbu! Jei jungtuvės įvyks, Askanijas galvos, kad 
tu su jomis sutikai. 

— Aš tikiuosi, kad jos neįvyks, ponia. 

— Kas gi tau padės? 

— Dievas danguje ir žmogus žemėje. 

— Bet juk tas žmogus kalėjime! 

— Tas žmogus laisvas, ponia! 

— Tai kas gi jis? 

— Benvenutas Čelinis. 

Hercogienė sugriežė dantimis, išgirdusi savo mirtino priešo 
vardą. Bet tuo metu, kai ji ruošėsi pakartoti šį vardą, pridur- 
dama dar kokį baisų prakeiksmą, pažas pakėlė portjerą ir pra- 
nešė, jog atvyko karalius. 

Hercogienė d Etamp su šypsena puolė pasitikti Pranciškaus I 
ir jį nutempė į savo kambarį, prieš tai davusi ženklą tarnams 
sergėti Kolombą. 


Vienuoliktas skyrius 
BENVENUTAS PIUDOMAS 


Praėjus valandai po Askanijo suėmimo ir Kolombos pagro- 
bimo, Benvenutas Čelinis neskubėdamas jojo Augustiniečių 
krantine. Jis ką tik atsisveikino su karaliumi ir dvariškiais, 
visą kelią linksminęs juos nepabaigiamomis istorijomis, kurias 
jis meistriškai pasakodavo, įpindamas į jas ir kai ką iš savo 
nuotykių. Bet dabar, likęs vienas, Benvenutas paskendo minty- 
se: linksmas pasakotojas užleido vietą mMąstytojui. Ranka pa- 
leido pavadį, ir Čelinis, panarinęs galvą, mąstė; jis galvojo 
apie Jupiterio liejimą, nuo kurio priklausė dabar ne tik jo, 
menininko, garbė ir brangiojo Askanijo laimė. Atrodė, kad 
bronza, prieš patekdama į krosnį, jau kunkuliavo jo smegeny- 
se. Tačiau iš išorės atrodė visai ramus. 

Atjojęs prie pilies vartų, Benvenutas stabtelėjo, nustebęs, 
kad nesigirdi plaktukų stuksenimo: juoda pilis buvo nebyli ir 
niūri, tarsi jokia gyva dvasia joje negyventų; tada mokytojas 
pabeldė du kartus, bet niekas neatsiliepė; tik trečiusyk stukte- 
lėjus, pasirodė Skoconė. 

— Ak, štai ir jūs, mokytojau! —- sušuko ji, pamačiusi Čeli- 
ni— Ir ko gi jūs negrįžot pora valandų anksčiau! 

— Kas atsitiko? — paklausė Čelinis. 

— Buvo užgriuvę prevo, grafas d Orbekas ir hercogienė 
d Etamp. 

— Na, o paskui? 

— Jie darė kratą. 

— Ir? 

— Marso galvoje rado Kolombą. 

— Negali būti! 

— Hercogienė nusivežė Kolombą pas save, o prevo pasiuntė 
Askaniją į Šatle. 

— O! Mus išdavė! — sušuko Benvenutas, griebdamasis už 
kaktos ir trepteldamas koja. Paskui — nes pirmasis šio žmogaus 
impulsas buvo kuo greičiau atkeršyti — jis paleido arklį, o pats 
puolė į dirbtuvę. 

— Visi čionai! — sušuko Benvenutas.— Visi lig vieno! 

Po akimirkos susirinko visi pameistriai. 

Kiekvienas jų buvo ištardytas, bet nė vienas ne tik kad 
nieko nežinojo apie Kolombos slėptuvę, bet ir negalėjo suprasti, 
kaip merginos priešai galėjo ją surasti. Visi, net Pagolas, kurį 
labiausiai įtarė Benvenutas, sugebėjo save išteisinti. Nėra ko 
nė kalbėti, kad jis būtų bent kiek įtaręs dorąjį Hermaną, o ant 
kairio Simono krito tik įtarimo šešėlis. 

Pamatęs, kad keršyti nėra kam ir kad jis nieko daugiau 
nesužinos, Benvenutas su jam būdingu greitumu sudarė veikimo 
planą. Įsitikinęs, kad špaga tvirtai kabo prie šono, kad durklas 
lengvai slankioja makštyje, jis liepė visiems likti savo vietose, 
kad, esant reikalui, galėtų lengvai juos rasti, tekinas išbėgo iš 
dirbtuvės, skubiai nukopė laiptais ir puolė į gatvę. 

Šį kartą jo veidas, eisena ir visi judesiai išdavė didžiausią 
susijaudinimą. Iš tikro jo galvoje pynėsi tūkstančiai minčių, 
planų, abejonių. Jam trūko Askanijo, kuris šiuo metu buvo 
ypač reikalingas, nes, liejant Jupiterį, brangus kiekvienas pa- 
meistrys, o juk Askanijas — pats gabiausias. Kolomba pagrob- 
ta ir, atsidūrusi priešo naguose; gali netekti drąsos. Ar nepra- 
ras ji, susidūrusi su tiek pinklių ir pavojų, savo tyro ir nepa- 
prasto pasitikėjimo, kuris vargšei mergaitei buvo puikus gink- 
las prieš blogas mintis ir žemus kėslus? 

Ir staiga Benvenutas prisiminė, kai jis vieną gražią dieną 
įspėjo Askaniją, jog hercogienė d Etamp gali imtis kokio nors 
baisaus keršto, 0 šis su šypsena atsakė: „Ji nedrįs man keršyti, 
nes aš vienu žodžiu galiu ją pražudyti.“ Benvenutas panoro su- 
žinoti paslaptį, bet jaunuolis atsakė: „Šiandien, mokytojau, tai 
būtų išdavystė. Palaukime dienos, kai ji bus vienintelė priemo- 
nė išsigelbėti.“ 

Benvenutas suprato jaunuolio kilnumą ir daugiau neklausi- 
nėjo. Dabar gi būtinai reikėjo pamatyti Askaniją. Šitai visų 
pirma ir reikia padaryti! 

Benvenutas savo žodžius įrodydavo darbais. Vos tik spėjęs 
pagalvoti, kad reikia pasimatyti su Askaniju, jau beldė į Šatle 
vartus. Atsivėrė langelis, ir vienas prevo sargybinių pasiteira- 
vo, kas jis toks. Kiek atokiau, šešėlyje, stovėjo dar kažkoks 
žmogus. 

— Benvenutas Čelinis! — atsakė auksakalys. 

— Ko jums reikia? — pasiteiravo sargybinis. 

— Norėčiau pamatyti vieną kalinį jūsų kalėjime. 

— Kuo jis vardu? 

— Askanijas. 

— Askanijas vienutėje ir negali su niekuo matytis. 

— O kodėl Askanijas vienutėje? 

— Jis padarė nusikaltimą, už kurį gresia mirties bausmė. 

— Tuo labiau privalau jį matyti! — sušuko Benvenutas. 

— Keistai jūs samprotaujate, senjore Čelini,— pašaipiai ta- 
rė žmogus, besislapstantis šešėlyje.— Šatle galvojama kitaip. 

— Kas čia iš manęs tyčiojasi? Kas drįsta šaipytis iš mano 
žodžių? — užsiplieskė Benvenutas. 

— Aš,— atsakė tas pats balsas.— Aš, Roberas d'Esturvilis, 
Paryžiaus prevo. Kiekvienam ateina savo eilė, senjore Čelini. 
Lošiant kartais praloši, kartais išloši. Pirmąją partiją išlošėte jūs, 
antrą — aš. Jūs neteisėtai atėmėte iš manęs pilį, aš teisėtai 
suėmiau jūsų mokinį. Jūs nepanorote grąžinti pilies, o aš ne- 
gražinsiu jums Askanijo. Bet juk jūs, ponas Čelini, toks išra- 
dingas, toks narsus, turite visą armiją ištikimų draugų! Tad 
drąsiau, narsusis tvirtovių nugalėtojau! Drąsiau, vikrus sienų 
laipiotojau! Drąsiau, durų laužėjau! Pirmyn į Šatle! Linkiu 
sėkmės! 

Sulig šiais Žodžiais langelis užsitrenkė. 

Benvenutas suriaumojo iš įsiūčio ir šoko ant masyvių vartų, 
įnirtingai daužydamas juos kumščiais ir kojomis, tačiau viskas 
buvo veltui — vartai nepasidavė. 

— Drąsiau, drąsiau, bičiuli! Dar kartą, dar! Tvok kaip pri- 
dera! — šaukė stovintis už vartų prevo.— Tačiau perspėju — 
neišdegs, tik triukšmo pridarysite. Na, o jeigų jau pernelyg 
isišėlsite, jus nutvers sargybiniai. Čia jums ne Nėlio pilis. Šat- 
le — Pranciškaus I nuosavybė. Ir mes dar pažiūrėsime, kas ga- 
lingesnis — jūs ar jo didenybė Prancūzijos karalius! 

Benvenutas apsidairė ir pamatė krantinėje besivoliojantį 
akmeninį stulpą, kurį net du vyrai vargiai tepakeltų. Čelinis 
nedvejodamas pribėgo ir užsivertė jį ant peties, tarsi tai būtų 
tik grindinio akmuo. Tačiau, žengęs keletą žingsnių, meninin- 


293 


kas pagalvojo, kad, išlaužęs vartus, susidurs su sargyba, kuri 
jį nutvers ir pasodins į kalėjimą. Kas tada išvaduos Aksaniją? 
Taip pagalvojęs Benvenutas numetė stulpą, kuris buvo toks 
sunkus, kad per keletą colių įsmigo į žemę. 

Prevo, matyt, visą tą sceną stebėjo per akutę duryse, nes 
Benvenutas išgirdo naują juoko protrūkį. Nuogąstaudamas, jog 
neįstengs atsispirti pagundai trenkti galvą į tas prakeiktas du- 
ris, Benvenutas strimagalviais šoko šalin nuo kalėjimo. 

Jis pasuko tiesiai į d Etamp rūmus. 

Jeigu pasiseks pamatyti Kolombą, vadinasi, dar ne viskas 
prarasta. Juk apimtas meilės įkarščio, Askanijas galėjo atskleis- 
ti sužadėtinei tą paslaptį, kurios nedrįso atverti mokytojui. 

Pradžioje viskas klojosi gerai: rūmų vartai buvo atidaryti. 
Benvenutas perkirto kiemą ir įėjo į prieškambarį, kuriame sto- 
vėjo didžiulis tarnas su auksu siuvinėta livrėja — tikras milži- 
nas metro platumo pečiais ir beveik dviejų metrų ūgio. 

— Kas jūs? — paklausė jis Čelinio, nužvelgęs jį nuo galvos 
iki kojų. 

Kitomis aplinkybėmis Benvenutas už šį įžeidžiantį žvilgsnį 
būtų kaip reikiant pamokęs. Tačiau reikėjo pasimatyti su Ko- 
lomba, reikėjo išgelbėti Askaniją, ir jis susitvardė. 

— Benvenutas Čelinis, menininkas iš Florencijos. 

— Ko jums reikia? 

— Pamatyti panelę Kolombą. 

— Panelės Kolombos matyti negalima. 

— O kodėl negalima? 

— Jos tėvas, mesiras d'Esturvilis, Paryžiaus prevo, pavedė 
ją ponios hercogienės d'Etamp globai ir prašė ją gerai prižiū- 
rėti. 

— Bet aš jos draugas! 

— Tuo labiau jūs atrodote įtartinas. 

— O aš sakau, kad man vis tiek reikia ją matyti! — pradė- 
jo karščiuotis Benvenutas. 

— O aš jums sakau, kad jos nepamatysite,— atšovė tarnas. 

— Na, o hercogienę d Etamp? Bent jau ją galiu pamatyti? 

— Negalima. 

—-. Net man, jos auksakaliuiė 

— Jums labiau, negu kam kitam. 

— Vadinasi, manęs įsakyta neleisti! — sušuko Benvenutas. 

— Atspėjote,— atsakė tarnas.— Pataikėt kaip pirštu į akį. 

— O ar žinai, kad aš nepaprastas žmogus, drauguži? — savo 
ruožtu atšovė Benvenutas, nusikvatodamas tuo kraupiu juo- 

ku, kuris visada sekdavo prieš jo pykčio priepuolius.— Ar Ži- 
nai, kad aš įeinu ten, kur manęs nenori įleisti? 

— Įdomu, kaip jums pavyksta, ką? Būkite malonus, papa- 
sakokite. 

— Kada prieš mane, pavyzdžiui, durys, o prie jų toks pa- 
šlemėkas, kaip tu... 

— Na, na? — erzino tarnas. 

— Tai va! — atsakė Benvenutas, patvirtindamas savo žo- 
džius darbąajis- ubloškiu pašlemėką ir išlaužiu duris. 

Sulig šiais žodžiais kumščio smūgiu jis nubloškė tarną per 
kokius keturis žingsnius ir kojos spyriu išlaužė duris. 

— Pagalbos! — užriko tarnas.— Pagalbos! 

Bet vargšelio šauksmas buvo visiškai nereikalingas: įėjęs iš 
vestibiulio į prieškambarį, Benvenutas susidūrė su kitais šešiais 
tarnais, kurie, atrodo, jau jo laukė. 

Jis suprato, kad hercogienė d Etamp sužinojo, jog jis grį- 
Žo, ir ėmėsi atsargumo priemonių. 

Kitomis aplinkybėmis Benvenutas, apsiginklavęs durklu ir 
špaga, būtų užpuolęs visą tą liokajų gaują ir, be abejo, kaip 
reikiant išdaužęs, bet šitoks Žygis karaliaus favoritės rūmuose 
galėjo liūdnai baigtis. Todėl jau antrą kartą, priešingai savo 
įpročiui, Benvenuto protas paėmė viršų prieš pyktį, ir jis, įsi- 
tikinęs, kad ką ne ką, o karalių tikrai pavyks pamatyti (kaip 
mes žinome, Čelinis į Luvrą galėdavo ateiti bet kuriuo laiku), 
Benvenutas įgrūdo į makštis jau pusiau ištrauktą špagą, pasuko 
atgal ir, kas žingsnis sustodamas, kaip priverstas bėgti liūtas, 
is lėto perėjo vestibiulį, paskui kiemą ir nužingsniavo Luvro 
link. | 

Benvenutas ėjo neskubėdamas, ramiai, tačiau ta ramybė bu- 
vo išviršinė: stambūs prakaito lašai išpylė kaktą, o viduje kau- 
pėsi paklaikęs pyktis, ir, kuo ryžtingiau jis stengėsi jį nuslo- 
pinti, tuo labiau jis kamavo. Iš tikro jo veikli prigimtis negalė- 
jo pakęsti pasyvaus delsimo, kažkokių niekingų kliūčių — už- 
darytų durų ar akiplėšiško tarno atsakymo. Tie stiprūs žmonės, 
sugebą susivaldyti, įpuola į didžiausią neviltį, atsimuše į kokią 
MOoIs paprastą, tačiau matomą užtvarą. Benvenutas būtų atida- 
vęs dešimt savo gyvenimo metų, kad tik jį kas būtų užkabinęs, 
ir jis kartas nuo karto kilstelėdavo galvą, įsmeigdamas niūrų 
žvilgsnį į praeivius, tarsi sakydamas: „Na, ar nėra jūsų tarpe 
kokio vargšo, kuriam nusibodo gyventi? Jeigu yra, tegu krei- 
piasi į mane, aš jam padėsiu.“ 

Po ketvirčio valandos Benvenutas jau buvo Luvre ir, įėjęs 
į pažų kambarį, paprašė nedelsiant pranešti apie save jo di- 
denybei. Jis norėjo viską išpasakoti Pranciškui I, maldauti di- 
džiadvasiškumo ir, jei jam nepasisektų išlaisvinti Askanijo, 
gauti leidimą su juo pasimatyti. Visą kelią jis galvojo, ką sa- 
kys karaliui, ir kadangi Benvenutas buvo gana geros nuomo- 
nės apie savo iškalbą, tai jis iš anksto mėgavosi savo paruošta 
kalbele. Ir iš tikro visa ta suirutė, tie nelaukti baisūs įvykiai, 
visi iškęsti įžeidinėjimai, tos kliūtys, kurių jis nepajėgė įveik- 
ti — visa tai įkaitino karšto menininko kraują: smilkiniai tvink- 
sėjo, širdis daužyte daužėsi, rankos virpėjo. Jis ir pats nežino- 
jo, kokia gyvybinga jėga padvigubino jo fizines ir dvasines 
galias. Kartais visa gyvenimo diena susikaupia vienoje minu- 
tėje. 

Šitaip nusiteikęs Benvenutas kreipėsi į pažą, prašydamas 
leidimo įeiti pas karalių. 

— Karalius nepriima, — atsakė jaunuolis. 

— Argi jūs manęs nepažįstate? — paklausė nustebęs Benve- 
nutas. 

— Atvirkščiai, puikiai pažįstu! 

— Aš — Benvenutas Čelinis ir galiu bet kada užeiti pas 
jo didenybę. 

— Būtent todėl, kad jūs Benvenutas Čelinis, jūs ir negali- 
te įeiti — atsakė pažas. 

Benvenutas apstulbo. 

— Ak, tai jūs, — kreipėsi. pažas į įėjusį vienu metu su Ben- 
venutu dvariškį — tai jūs, ponas de Termaiė Įeikite, įeikite, 
grafe de la Fe, prašom, markize de Pre. 

— O aš? O kaipgi aš? — sušuko Benvenutas, išblykšdamas 
iš pykčio. 

— Jūs? Prieš dešimt minučių karalius įeidamas pasakė: „Jei 
tas akiplėša florentietis pasirodytų, perduokite, kad aš nepa- 
jei tik jis nenori palyginti Šatle su Šv. Angelo tvirtove.“ 

— O, kantrybe, suteik man jėgų! — dusliai sušnabždėjo Ben- 
venutas.— Didis dieve, aš neįpratęs, kad karaliai verstų mane 
laukti. Vatikanas nė kiek ne blogesnis už Luvrą, o Leonas X — 
už Pranciškų I, ir vis tik man neteko laukti nei prie Vatikano 
durų, nei prie Leono X durų. Bet aš suprantu, kas atsitiko. 
Taip, karalius buvo pas ponią d Etamp, jis ką tik grįžo iš savo 
favoritės, o ši nuteikė jį prieš mane! Taip, taip, štai kur šuo 

pakastas! Pakentėkime dėl Askanijo! Pakentėkime dėl Kolom- 
bos! 

Ryžtas ryžtu, tačiau geri norai ne visada pildosi, ir Ben 
venutas atsirėmė į koloną: kojos linko, o širdis atrodė tuoj 
tuoj plyš. Tas paskutinis įžeidimas ne tik užgavo jo savimeilę, 
bet ir palietė kilniausius jausmus. Čelinio širdis buvo kupina 
nevilties ir skausmo, o kietai sučiauptos lūpos, niūrus žvilgs- 
nis ir stipriai sugniaužti kumščiai išdavė jo beribę kančią. 

Ir vis dėlto po valandėlės Benvenutas susitvardė; kreste- 
lėjęs galvą, atmetė užkritusius ant kaktos plaukus ir tvirtu 
ryžtingų žingsniu išėjo iš rūmų. Visi, kurie čia buvo, su ne- 
jučia kilusia pagarba žvelgė jam įkandin. 

Benvenutas atrodė ramus dėl savo ypatingos savitvardos, 
nes iš tiesų jis jautėsi tarsi užpiudytas elnias. Menininkas ėjo 
nesuprasdamas, kur eina ir ko; aplink jis matė tik pilką rūką, 
girdėjo tik kraujo tvinksėjimą ir klausė pats savęs, tarsi gir- 
tas, ar jis kartais nesapnuoja. Nejaugi jį, garsųjį meistrą Ben- 
venutą Čelinį, popiežių ir karalių numylėtinį, prieš kurį plačiai 
atsidarydavo visos durys, dabar tris kartus išvijo per vieną 
valandą! 


Ir, nors būdamas triskart įžeistas, nelaimingasis nuslopino 
įniršį ir susivaldė nenukaitęs iš gėdos. Juk jis neturi teisės 
karščiuotis, kol neišgelbės Askanijo ir Kolombos! Benvenutui 
atrodė, jog visi praeiviai — ir nerūpestingi ūžautojai, ir sku- 
bantys su reikalais miestiečiai — skaitė jo veide gėdą ir neviltį. 
Ir, galimas dalykas, pirmą kartą šis nepaprastas, tačiau negai- 
lestingai pažemintas Žmogus suabejojo savimi. Pagaliau jis lio- 
vėsi paniškai bėgęs nežinia kur, atsitokėjo ir iškėlė galvą; dva- 
sia atsigavo, ir jį vėl apėmė karštligė. 

— Pažiūrėsime! — garsiai sušuko jis, tos pačios minties, 
to paties troškimo valdomas.— Pažiūrėsime, ar jie sugebės taip 
pat pažeminti skulptorių, kaip ką tik pažemino žmogų! Pažiū- 
rėsime, Čelini, ką jie pasakys, kai tu iš naujo priversi juos 
žavėtis savo darbu! Na, Jupiteri, įrodyk, kad tu, kaip ir anks- 
čiau, valdai ne tik Olimpą, bet ir paprastus mirtinguosius. 

Sulig šiais Žodžiais Benvenutas, stumiamas tikrai nežmoniš- 
kos jėgos, greitai nužingsniavo Turnelio pilies link. Čia anks- 
čiau buvo karaliaus rezidencija, o dabar gyveno nusenęs ko- 
nhetablis Anas de Monmoransi. 


Nors Benvenutas neturėjo nei laiko, nei kantrybės laukti, 
tačiau pas vyriausiąjį Pranciškaus I kariuomenės vadą, kurį 

amžinai supdavo dvariškių ir prašytojų minia, pateko tik po 
valandos. 

Anas de Monmoransi buvo aukštas, nuo metų naštos šiek 
tiek sulinkęs senis, išdidus, šaltas, sausas, gyvu žvilgsniu ir 
kapota kalba,— jis visad būdavo blogai nusiteikęs ir nuolat 
niurnėdavo. Tikriausia jis būtų pasijutęs pažemintas, jeigu kas 
nors jį būtų pamatęs besišypsantį. Kaip šis niūrus ir pagyvenęs 
žmogus galėjo patikti žaviam, mielam karaliui Pranciškui? Ma- 
tyt, viską galėtų paaiškinti priešybių traukimo dėsnis. Pranciš- 
kus I žinojo vieną paslaptį: jis mokėjo nudžiuginti žmones, net 
atmesdamas jų prašymus, o konetablis įvarydavo įsiūtį net 
tiems iankytojams, kurių prašymus būdavo patenkinęs. Nors 
talentais Monmoransi nepasižymėjo, tačiau sugebėjo karaliui 
sukelti pasitikėjimą savo seno kareivos užsispyrimu ir tikro 
diktatoriaus išdidumu. 

Benvenutui įėjus, konetablis, kaip įprastai, vaikščiojo iš 
kampo į kampą. Į Čelinio pasisveikinimą jis atsakė tik galvos 
linktelėjimu; po to staiga sustojo ir, įrėmęs į lankytoją skvar- 
bų žvilgsnį, paklausė: 

— Kas jūs? 

-- Benvenutas Čelinis. 

— Profesija? 

— Karaliaus auksakalys, — atsakė menininkas, nustebęs, kad, 
išgirdęs jo vardą, konetablis klausė profesijos. 


— Taip, taip, atmenu,— sumurmėjo konetablis.— Prisimenu. 
Tad ko jūs norite, ko pageidaujate, brangusis? Kad aš ką nors 
užsakyčiau? Jei jūs to tikitės, tai, įspėju, tik veltui gaištate 
laiką. Garbės žodis, visiškai nesusigaudau, kas nūdien per 
meno Manija visus apėmė. Sakytum, kokia epidemija užkrėtė 
visus, žinoma, tik ne mane. Ne, skulptūra mane visų mažiau- 
siai domina, ponas auksakaly, suprantate? Taigi, kreipkitės 
į ką nors kitą. Viso gero! 

Benvenutas nekantriai krustelėjo. 


— Dieve mano, — varė savo konetablis,— neliūdėkite, sura- 
site kiek tinkamas dvariškių, kurie mėgdžioja karalių, ir dau- 
gybę nemokšų, kurie dedasi meno žinovais. O aš, įsidėmėkite, 
vertinu tik vieną amatą — kariauti. Ir sakau jums — paprasta 
kaimietė, kuri kas dešimt mėnesių gimdo vaiką, atseit, kareivį, 
man šimtą kartų mielesnė už kažkokį nusususį skulptorių, kuris 
gaišta laiką, liedamas krūvas bronzinių statulų, iš kurių jo- 
kios naudos, tik patrankos brangsta. 

— Bet, jūsų šviesybe,— atsakė Benvenutas, išklausęs visą 
šitą ilgą tiradą su nesuprantamu jam pačiam kantrumu,—- mon- 
sinjore, aš atėjau kalbėti su jumis ne apie meną, o apie gar- 
bės reikalus. 

— Na, tokiu atveju visai kas kita! Ko iš manęs pageidau- 
jate? Sakykite, tik greičiau! 

— Atmenate, monsinjore, vieną kartą jo didenybė jums 
girdint man pasakė, kad tą dieną, kai jam atnešiu bronzinę 
Jupiterio statulą, jis įvykdys bet kokį mano prašymą; be to, 
jis jus tada įpareigojo, monsinjore, jus ir kanclerį Puaje, pri- 
minti jam tą karališką pažadą, jeigu jis kartais užmirštų. 

— Atmenu. Na, toliau? 

— Tai va, monsinjore, artinasi diena, kai jūsų mMaldausiu 
priminti karaliui jo pažadą. Ar suteiksite man tą malonę? 

— Ir dėl to jūs, pone, atėjote pas mane? — sušuko kone- 
tablis,— trukdote man, primindamas mano pareigą? 

— Monsinjore... 

— Jūs akiplėša, ponas auksakaly! Įsidėmėkite — konetabliui 
de Monmoransi nėra reikalo priminti, kad jis elgtųsi kaip gar- 
bingas žmogus. Karalius prašė priminti jam pažadą. Žinoma, 
jam vertėtų dažniau imtis tokių atsargumo priemonių, tegu 
jis nelaiko mano žodžių įžeidimu. Taigi aš priminsiu, net jei- 
gu karaliui ir nepatiks. Viso gero, maestrai Čelini, manęs lau- 
kia kiti. 

Konetablis atsuko Benvenutui nugarą ir davė ženklą, kad 
įeitų sekantis prašytojas. 

Šiurkštokas konetablio atvirumas visai patiko Benvenutui; 
jis atsisveikino ir vis dar apimtas to paties karštligiško susi- 
jaudinimo ir genamas tos pačios įkyrios minties patraukė pas 
kanclerį Puaje, gyvenantį netoliese, prie švento Antuano vartų. 

Kancleris Puaje tiek išvaizda, tiek ir nuotaika buvo vi- 
siška priešingybė amžinai niūriam, tarsi mMietą prarijusiam 
konetabliui Monmoransi. Puaje buvo paslaugus, sąmojingas, 
klastingas. Jis visas skendo šermuonėlio kailiuose; iš jų Kyšojo 
tik žilstelėjusi galva su didžiule plike, protingos, gyvos akys, 
siauros lūpos ir liesos, blyškios rankos. Kancleris buvo nė 
kiek ne mažiau taurus, negu konetablis, tačiau ne toks atviras 
ir tiesus, kaip Monmoransi. 

Benvenutui ir čia teko luktelti apie pusvalandį. Bet Čelinis 
jau apsiprato su laukimu: jo tiesiog neįmanoma buvo atpažinti. 

— Jūsų šviesybe,— kreipėsi Čelinis, pakviestas įeiti— at- 
ėjau, norėdamas jums priminti vieną karaliaus pažadą. Kara- 

lius jį davė jums girdint ir prašė jus būti ne tik liudininku, 
bet ir laiduotoju. .. 

— Suprantu jus, mMesire Benvenutai,— pertraukė jį Puaje,— 
ir, jeigu jums reikia, esu pasiruošęs pirmą pasitaikiusią progą 
priminti jo didenybei jo žodžius. Tačiau vis dėlto privalau 
jus perspėti, kad įstatymiškai jūs neturite nė mažiausios teisės 
ko nors reikalauti. Karalius pažadėjo žodžiu, pasitikėdamas 
jūsų kuklumu, bet to pažado vykdyti neprivers nei įstatymas, 
nei teismas. Taigi, jeigu Pranciškus I patenkins jūsų prašymą, 
tai tik dėl būdingo jam kilnumo ir didžiadvasiškumo. 

—- Lygiai taip pat ir aš galvoju, jūsų šviesybe,— atsakė 
Benvenutas.— lr todėl prašau tik vieno: kai reikės, išpildyti 
karaliaus pavedimą, o visa kita priklausys nuo jo didenybės 
didžiadvasiškumo. 

— Puiku! — tarė Puaje.— Galite manimi pasikliauti, brangu- 
sis pone Čelini. 

Benvenutas išėjo šiek tiek nusiraminęs, bet vis dar vir- 
pėjo iš taip ilgai slopinamo nekantrumo, pykčio ir nuoskau- 
dos, o mintys vis dar bėgo be tvarkos. Jam dabar neegzistavo 
nei erdvė, nei laikas; plačiais žingsniais matuodamas gatvę, 
Benvenutas, tarsi karštligiškame sapne, matė šviesų Stefanos 
veidą, del Moro namus šv. Angelo tvirtovę ir Kolombą Mažojo 
Nelio sode. Tačiau kartu jis jautė kažkokios nežmoniškos jė- 
gos antplūdį, jam rodėsi, jog jis sklando aukštai virš žemės. 

Šitaip nusiteikęs, jis sugrįžo į Didžiojo Nelio pilį. Visi pa- 
meistriai įvykdė jo įsakymą ir jau buvo savo vietose, lauk- 
dami naujų nurodymų. 

— Na, mano vaikai, vikriai! Pradedame lieti Jupiterį! — 
sušuko jis, žengdamas per slenkstį, ir šoko tiesiai į dirbtuvę. 

— Laba diena, maestrai Čelini.— tarė Žakas Obri, kuris, 
linksmai niūniuodamas, įžengė paskui jį — Nejaugi jūs iš tie- 
'sų manęs nei nematėte, nei negirdėjote? Štai jau geras pen- 
kias minutes bėgu paskui jus ir šaukiu iš visos gerklės, net 
uždusau. Kas gi čia atsitiko? Visi tokie liūdni, tarsi teisėjai, 
skaitydami nuosprendį. 

— Į liejyklą! Vikriai, vikriai! — varė savo Benvenutas, be- 
veik nekreipdamas dėmesio į Žaką.— Viskas priklauso nuo to, 
ar gerai nuliesime. Tad tepadeda mums mielaširdingas dievas! 
Ach, mano draugužiai! — kalbėjo jis, kreipdamasis čia į pa- 
meistrius, čia į Žaką Obri— Ach, Žakai! Jeigu tik tu žinotum, 
kas čia nutiko, kai manęs nebuvo! Kaip jie puikiai pasinaudojo 
tuo, kad buvau išvykęs! 

— Kas gi nutiko, maestre? — sušuko Žakas Obri, nuošir- 
džiai sunerimęs dėl nepaprasto Čelinio susijaudinimo ir liūdnų 
pameistrių veidų. 

— Pirmiausia, sūneliai, pririnkite eglinių malkų, tik pačių 
sausiausių — žinote, tų, kurias paruošiau prieš pusmetį. Tai va, 
mano šaunusis Žakai, mano Askanijas uždarytas į Šatle. Ko- 
lomba, prevo duktė, žinote, ta puiki mergaitė, kurią mylėjo 
Askanijas, pakliuvo į savo priešo, ponios d'Etamp, rankas; ją 
surado Marso statulos galvoje, kur buvau paslėpęs. Bet mes 
juos išgelbėsime!.. Na, na, Hermanai, kur eini? Malkos ne 
rūsyje, o sandėlyje! 

— Askaniją suėmė! — sušuko Žakas Obri. — Pagrobė Ko- 
lombą! 

— Taip, taip, kažkoks niekšas šnipelis nutykojo vargšus 
vaikus ir išdavė paslaptį, kurią slėpiau net nuo jūsų, mielas 
Žakai. Bet jei tą niekšą pagausiu! Prie darbo, sūneliai, prie 
darbo!.. Tačiau tai dar ne viskas. Karalius nenori manęs 
matyti, nors visą laiką vadino savo draugu! Štai ir tikėk žmo- 
nių draugyste! Tiesą sakant, karaliai — visai ne žmonės; jie — 
karaliai. Be reikalo važiavau į Luvrą. Man nepasisekė prasi- 
brauti iki karaliaus, negalėjau nė žodelio jam pasakyti. Tegu 
mano statula kalba už mane! Ruoškite formą, bičiuliai, negaiš- 
kime nė minutės... Kai pagalvoju, kad ta moteris tyčiojasi 
iš vargšės Kolombos, kad niekšas prevo šaiposi iš manęs, kad 
kalėjimo sargai kankina Askaniją! Ach, kiaurą dieną mane 
persekioja tie siaubingi vaizdai, mielas Žakai! Atiduočiau de- 
šimt gyvenimo metų, kad tik kas prasigautų pas Askaniją, pa- 
kalbėtų su juo ir sužinotų paslaptį, kad galėčiau sutramdyti 
tą išdidžią hercogienę. Suprantate, Žakai, Askanijas žino kaž- 
kokią svarbią jos paslaptį ir per savo kilnumą atsisakė netgi 
man ją patikėti. Bet tiek to! Nesibaimink, Stefana, nesibaimink 
dėl savo vaiko, aš jį ginsiu iki paskutinio atodūsio ir išgel- 
bėsiu! Taip, išgelbėsiu! Ach, kur tas išdavikas, kuris mus par- 
davė! Užsmaugčiau savo rankom! Kad nenumirus dar nors tris 
dienas, Stefana! Man atrodo, kad ugnis, deginanti mano širdį, 
nori suryti ir kūną. Nejaugi mirsiu, taip ir nebaigęs Jupite- 
rio!.. Prie darbo, bičiuliai, prie darbo! 

Sulig pirmaisiais Benvenuto Čelinio žodžiais Žakas Obri 
mirtinai išblyško, nes įtarė, kad būtent jis ir yra visų tų ne- 
laimių kaltininkas. Kuo daugiau Benvenutas kalbėjo, tuo labiau 
Žakas įtikėjo, jog šis įtarimas teisingas. Ir jam, matyt, šovė 
kokia nors mintis, nes studentas netikėtai dingo. Tuo tarpu 

Čelinis karštligiškai puolė į liejyklą, o paskui jį — ir visi pa- 
meistriai. 

— Prie darbo, sūneliai, prie darbo! — kaip paklaikęs šaukė 
Čelinis. 


Dvvliktas skyrius 


APIE TAI, KAIP SUNKU DORAM ŽMOGLI 
PAKLIUTI Į KALĖJIMĄ 


Vargšas Žakas Obri išėjo iš Didžiojo Nelio be galo nusi- 
minęs: taip, nėra abejonės — tai jis netyčia išdavė Askanijo 
paslaptį. Bet kas išdavė jį? Žinoma, tik ne anas šaunusis sen- 
joras, kurio vardo jis nežinojo! Bajoras, tai dar! Jau greičiau 
tas sukčius Anri, jei tik ne Robenas ar Šarlo, o gal net ir Gi- 
jomas. Tiesą sakant, vargšas Obri visai susipainiojo, kvaršin- 
damas sau galvą. Mat, jis išpliurpė apie savo nuotykį kokiam 
tuzinui artimų bičiulių, ir dabar įspėk kad gudrus, kas kaltas. 
Pagaliau nesvarbu! Pats pirmasis, tikrasis, vienintelis išdavi- 
kas — jis pats, Žakas! Tas biaurus Benvenuto prakeiktas šni- 
pas buvo jis! Užuot paslėpęs širdies gilumoje draugo paslaptį, 
jis ją paskleidė po visą miestą ir per tą prakeiktą liežuvį pra- 
žudė Askaniją, savo brolį! Žakas rovėsi plaukus, daužė kumš- 
čiais galvą, plūdo save pačiais biauriausiais žodžiais, tik, deja, 
nerado nė vieno, kuris galėtų tinkamai apibūdinti jo šlykštų 
poelgį. 

Širdį taip graužė kirminas, kad nevilties apimtas Žakas 
Obri, gal būt, pirmą kartą gyvenime pradėjo galvoti. Kas iš 
to, kad jis nusiraus visus plaukus ir liks plikas kaip kulnas, 
kas iš to, kad daužys krūtinę iki mėlynių, kad jį užgrauš sąži- 
nė? Šitaip Askanijo neišgelbėsi! Reikia atitaisyti padarytą blo- 
gi, užuot gaišus laiką beviltiškai aimanuojant. 

Dorajam Žakui įstrigo šie Benvenuto žodžiai: „Duočiau de- 
šimt gyvenimo metų, kad tik kas prasibrautų pas Askaniją, pa- 
kalbėtų su juo ir sužinotų jo paslaptį, kad galėčiau sutramdyti 
tą išdidžiąją hercogienę.“ Taigi Žakas, kaip jau minėjome, prie- 
šingai įpročiui, susimąstė. Po gilių samprotavimų jis nusprendė 
įsigauti į Šatle. Ten patekęs, pasieksi ir Askaniją. 

Aplankyti Askaniją, kaip kad bandė Benvenutas, buvo be- 
viltiška. Savaime suprantama, Žakui Obri net nekilo garbė- 
troškiška mintis pabandyti padaryti tai, kas nepasisekė moky- 
tojui. Bet jeigu į Šatle neįmanoma pakliūti lankytojui, tai, 

Obri manymu, nieko nėra lengvesnio kaliniui. Taigi, jis pa- 
sistengs, kad jį uždarytų į kalėjimą. O paskui, pasimatęs su 
Askaniju ir sužinojęs paslaptį, be reikalo netupės Šatle,— 
maus iš kalėjimo tiesiai pas Benvenutą Čelinį, nešdamas iš- 
ganingą paslaptį, išpažins jam savo kaltę ir prašys atleidimo, 
o apie žadėtus dešimt gyvenimo metų nė neužsimins. 

Žavėdamasis savo turtinga vaizduote ir didžiuodamasis sa- 
vo beribiu atsidavimu, Obri nudrožė į Šatle. 

„Taigi — svarstė Žakas Obri, ryžtingai žingsniuodamas iš- 
svajoto kalėjimo link,— taigi, pasistenkime viską kaip reikiant 
apgalvoti, kad vėl nepridarytumėme kokių kvailysčių. Tai ne 
taip jau lengva, nes visa ta istorija man atrodo baisiai supai- 
niota, nelyginant Žervezos siūlų sruoga, kai ji man duoda ją 
palaikyti, o aš stengiuosi mieląją pabučiuoti. Taigi, prisimin- 
kime viską iš eilės: Askanijas pamilo prevo dukrą Kolombą. 
Gerai! Prevo norėjo ją ištekinti už grafo d'Orbeko, ir Askanijas 
ją pagrobė. Puiku! Pagrobęs merginą ir nežinodamas, kur dėti 
tą mielą kūdikį, jis paslėpė ją Marso galvoje. Optime! Gera 
slėptuvė, garbės žodis! Tikrai gera, ir jei ne tas gyvulys... 
bet tiek to, apie mane paskui. Matyt, po to mano šnekomis 
susidomėjo prevo, sučiupo dukrą ir pasodino į kalėjimą Aska- 
niją. Galvijas neraliuotas, štai kas aš! Bet čia kamuolys visai 
susipainioja. Kuo dėta hercogienė? Ji nekenčia visų mylimos 
Kolombos. Kodėl? Aha, suprantu! Kada užeina kalba apie her- 
cogienę, pameistriai pradeda šaipytis, o Askanijas sutrinka. . 
Vadinasi, ponia d Etamp neabejinga Askanijui ir, suprantama, 
nekenčia varžovės. Žakai, drauguži, tu baisus niekšas, bet už 
tai turi galvą pakaušyje! Taip, bet kaip Askanijas sužinojo 
paslaptį, kuri galėtų pražudyti hercogienę?ė Kodėl šalia kara- 
liaus visą laiką maišosi kažkokia Stefana? Kodėl Benvenutas 
visą laiką šaukiasi Jupiterio? Tai tiktų pagoniui, o ne krikš- 
čioniui! Velniai rautų, jei čia bent ką suprantu! Bet kuriems 
galams man sukti galvą! Askanijo vienutėje viskas išaiškės! 
Svarbiausia, pakliūti į kalėjimą. O visą kita padarysime 
paskui.“ 

Tuo metu Žakas Obri pasiekė savo kelionės tikslą ir stip- 
riai pabeldė į Šatle vartus. Atsivėrė langelis, ir sargas šiurkš- 
čiai paklausė, ko jam reikia. 

—— Kameros jūsų kalėjime, — niūriai atsakė Obri. 

— Kameros? — nustebo sargas. 

— Taip, pačios tamsiausios ir pačios biauriausios kameros. 
Bet ir ta bus man per gera. 

— Kodėl? 

— Mat, aš baisus nusikaltėlis. 

— Kuo nusikaltot? 

„Ak, iš tikro... kuo aš nusikaltau?"— sutriko Žakas, kuris 
prieš tai net nepagalvojo, kad reikėtų iš anksto išlaužti iš 
piršto kokį šaunų nusikaltimą. Nors studentas ką tik gyrė save 
už gerą galvą, tačiau neturėjo nė krislelio nuovokos. Taigi 
pirmai pradžiai Žakas tik pakartojo klausimą: 

— Kuo nusikaltau? 

— Taip, kuo nusikaltot? — pertarė sargas. 

— Atspėkite! — atšovė Žakas ir pagalvojo: „Tas šaunuolis 
turi geriau išmanyti apie nusikaltimus, negu aš, tegu jis juos 
išvardina, o aš ką nors pasirinksiu." 

— Nužudėt ką nors? — pasiteiravo sargas. 

— Ką jūs! — sušuko studentas, kurio sąžinė visom ketu- 
riom stojo prieš mintį, jog jį gali palaikyti žmogžudžiu.— Kuo 
jūs mane laikote, bičiuli? 

— Pavogėte ką nors? — kvotė sargas. 

— Pavogiau? Va, gražiausia! 

— Na, ką galų gale padarėt? — neteko kantrybės kalėjimo 
sargas.— Manot, užtenka pasakyti, kad esi nusikaltėlis; reikia 
nurodyti, kuo nusikaltai. 

— Bet aš jums sakau, kad esu niekšas, piktadarys, kad nu- 
sipelniau kankinimų rato, kad nusipelniau kartuvių! 

— O nusikaltimas? Kuo nusikaltot? — šaltai kartojo kalėji- 
mo sargas. 

— Kuo nusikaltau? Ką gi! Išdaviau draugą! 

— Tai joks nusikaltimas, — atsakė sargas.— Labanakt! 

Ir jis užvėrė langelį. 

— Tai joks nusikaltimas? Joks nusikaltimas? Kas tada pa- 
galiauė 

Ir Žakas Obri, sugriebęs plaktuką abiem rankom, iš visų 
gyslų ėmė daužyti vartus. 

— Kas ten dedasi? — pasigirdo už durų nepažįstamas balsas. 

— Kažkoks beprotis! Prisispyrusiai nori patekti į Šatle,— 
atsakė sargas. 

— Jei beprotis, tai jo vieta ligoninėje, o ne Šatle. 

— Ligoninėje? — subliuvo Žakas Obri, bėgdamas, kiek ko- 
jos įkerta.— Ligoninėje! Po velnių! Ką man veikti ligoninėje? 
Aš noriu į Šatle, o ne į ligoninę! Tegu ten siunčia elgetas 
ir driskius, o ne žmones, kaip kad aš, kurių kišenėje skamba 
net trisdešimt paryžietiškų sū! Į ligoninę! Tik pamanyk tu man, 

koks gudruolis tas niekšas sargas! Vadinasi, išduoti draugą — 
joks nusikaltimas! Vadinasi, tik ką užmušęs ar pavogęs gali 
garbingai patekti į kalėjimą! Gerai pagalvokime... O kodėl 
man nesuvedžiojus kokios merginos? Kas čia gėdingat Taip 
tai taip, bet kokią merginą? Žervezą? ..— ir, kad ir baisiausiai 
susirūpinęs, studentas nusikvatojo iš visų plaučių.— Tiek to,— 
tarė jis sau, — jei dar nesuviliojau, tai būčiau galėjęs suvilioti. 
Puiku, puiku! Štai kuo aš nusikaltęs: suvedžiojau Žervezą! 

Ir Žakas Obri nedelsdamas pasileido jaunosios grizetės na- 
mų link, tekinas užkopė tas šešiasdešimt pakopų iki jos buto 
ir įsibėgėjęs įlėkė į kambarį, kuriame žavinga mergina, apsi- 
vilkusi koketiška suknute, lygino baltinius. 

— Ak, pone,— žaismingai šūktelėjo ji, — kaip jūs mane iš- 
gąsdinot! 

— Žerveza, brangioji Žerveza! — sušuko Žakas Obri, išskės- 
tomis rankomis puldamas prie mylimosios.— Tu turi Man iš- 
gelbėti gyvybę, vaike! 

— Palaukit, palaukit,— atsakė Žerveza, prisidengdama ly- 
gintuvu tarsi skydu.— Ko jums reikia, ponas mėrgininke? Ko- 
dėl ištisas tris dienas akių nerodėte? 

— Kaltas, Žerveza, kaltas! Ak, koks aš nelaimingas! Bet 
aš myliu tave: matai, vos patekęs į bėdą, pas tave bėgu pa- 
galbos. Kartoju, Žerveza,— turi man išgelbėti gyvybę! 

— Aha, viskas aišku: nusigėrėte kokioje nors smuklėje ir 
sukėlėte peštynes. Dabar jūsų ieško, nori pasodinti į kalėji- 
mą, o jūs bėgate pas vargšę Žervezą, kad ji jus priglaustų. 
Ne, pone, eikite į kalėjimą ir nekvaršinkit man galvos! 

— Kaip tik to ir geidžiu, pupyt! Noriu patekti į kalėjimą, 
bet tie niekšai nenori manęs pasodinti. 

— Dievulėli mano! Išprotėjai, Žakai, ar ką? — švelniai ir 
su užuojauta pasiteiravo mergina. 

— Kaip tik tą jie irgi sakė ir sugalvojo mane uždaryti 
į beprotnamį; o man žūt būt reikia į Šatle! 

— Į Šatle? Bet kodėl, Obri? Šatle — baisus kalėjimas. Šneka- 
ma, kad jei ten patenki, tai maža vilties išeiti. 

— Ir vis dėlto būtinai turiu ten pakliūti! Būtinai! — sušu- 
ko studentas.— Tik šitokiu būdu man pavyks jį išgelbėti. 

— Ką išgelbėti? 

— Askaniją. 

— Askaniją? Tą žavų jaunikaitį, jūsų draugo Benvenuto 
mokinį? 

— Taip, jį, Žerveza. Jis Šatle, pakliuvo ten per mane. 

— Dieve mielaširdingas! 

— Štai kodėl,— kalbėjo Žakas,— privalau pas jį pakliūti, 
turiu jį išgelbėti. 

— O kodėl jį pasodino į Šatle? 

— Jis myli prevo dukrą ir ją suviliojo. 

— Vargšas jaunuolis! O ką, ar už tai sodinama į kalėjimą? 

— Taip, Žerveza. Dabar supranti? Jis paslėpė merginą; aš 
aptikau slėptuvę ir kaip paskutinis kvailys, paskutinis niekšas, 
menkysta išplepėjau visam miestui. 

— Tik jau ne man! — sušuko Žerveza.— Žinoma, tai labai 
į jus panašu. 

— Argi aš tau nesakiau, Žerveza? 

— Nė žodžiu neužsiminėte. Su kitais jūs plepus, o su ma- 
nimi — tylite kaip žuvis. Ateinate čia tik pasiglamonėti, pa- 
gerti ar permiegoti, o pakalbėti žmoniškai — nėra kada! Įsi- 
dėmėkite, pone, kad moterys mėgsta paplepėti. 

— Na, o ką mes dabar darome, pupyte? — atšovė Žakas.— 
Man atrodo, kad kalbamės. 

— Taip, bet tik todėl, kad aš jums reikalinga. 

— Tikra tiesa, tu galėtum man padaryti didžiulę paslaugą. 

— Kokią? 

— Pasakyti, kad tave suvedžiojau. 

— Be abejo, sukčiau, be abejo, suvedžiojote! 

— Aš? — sušuko pritrenktas Žakas.— Aš tave suvedžiojau, 
Žerveza? 

— Deja, taip, jūs begėdiškai suviliojote mane savo gražiais 
žodeliais ir melagingais pažadais. 

— „Gražiais žodeliais ir melagingais pažadais?“ 

— Taip. Ar nesakėte man, kad aš gražiausia Sen-Žermen- 
de-Pre priemiesčio mergina? 

—— Tr dabar galiu pakartoti. 

— Ar nekalbėjote, kad, jei jūsų nepamilsiu, mirsite iš 
skausmo? 

— Tau atrodo, kad sakiau? Keista, bet kažkaip neatsimenu. 

— Ir atvirkščiai, jeigu pamilsiuų, mane vesite? 

— Šito tai iš tikro nesakiau, Žerveza. Jokiu būdu nesa- 
kiau! 

— Sakėte, pone! 

— Jokiu būdu, jokiu būdu, Žerveza! Juk mano tėvas pri- 
vertė Mane prisiekti, kaip kadaise Hamilkaras Hanibalą. 

— Ką prisiekti? 

— Jis mane privertė prisiekti, kad mirsiu nevedęs. 

— O! — sušuko Žerveza, apsipildama ašaromis. Ji, kaip ir 
visos moterys, prireikus sugebėdavo tuoj pat pravirkti. — Ak, 
štai kokie jūs visi! Pažadai — niekis! Kai galų gale pasise- 
ka suvedžioti, visi pažadai išgaruoja iš galvos! Aš irgi pri- 
siekiu, kad niekad daugiau nesiduosiu mulkinama! 

— Ir teisingai padarysi, Žerveza,— pritarė Obri. 

— Kai pagalvoju, — neatlyžo mergina, — tai visus — ir vagis, 
ir plėšikus, ir žmogžudžius prigriebia įstatymai, o tokių niekšų 
suvedžiotojų — niekas! 

— Prigriebia, Žerveza,— pataisė Žakas Obri. 

— Tikrai2 

— Be abejo. Pati matai, tą vargšą Askaniją uždarė į Šatle 
todėl, kad jis suviliojo Kolombą. 

— Ir gerai padarė,— atšovė Žerveza, kuri niekada taip ne- 
pergyveno, kaip dabar, supratus, jog Žakas Obri nė negal- 
voja jos vesti. — Taip ir reikia, ir labai norėčiau, kad ir jūs ten 
atsidurtumėte kartu su juo. 

— Dieve mano! Aš to tik ir prašau! — sušuko studentas.— 
Ir, kaip jau minėjau, pupyte, tikiuosi, kad man padėsi. 

— Tikitės? 

-— Taip. 

— Nesišaipykit, nedėkingasis! 

— Nesišaipau, Žerveza. Sakau, jei tu išdrįstum. .. 

— Ką išdrįsčiau? 

— Apkaltinti mane. 

— Kuo? 

— Kad tave suvedžiojau; bet tu juk niekad neišdrisi. 

— Kaip neišdrįsiu? — sušuko įsižeidusi Žerveza.— Neišdrį- 
siu pasakyti teisybės! 

— Pagalvok, kad teks prisiekti, Žerveza. 

— Ir prisieksiu. 

— Prisieksi, kad tave suvedžiojau? 

— Taip, taip, šimtą kartų taip! 

— Vadinasi, nėr ko jaudintis,— atsakė patenkintas studen- 
tas.— O aš bijojau; matai, priesaika — ne juokai. 

— Galiu tuoj pat prisiekti, ir aš jau pasistengsiu jus nu- 
grūsti į Šatle, pone! 

— Gerai! 

— Ten jūs sutiksite tą savo Askaniją! 

— Puiku! 

— Turėsite pakankamai laiko atgailauti kartu už savo 
nuodėmes. 

— Aš nieko daugiau ir nenoriu! 

— O kur rasti teisėją? 

— Teisingumo rūmuose. 

— Tuoj pat einu. 

— Eime kartu, Žerveza. 

— Taip, kartu! Tada ir bausmės neteks ilgai laukti. 

— Kibk man į ranką, Žerveza,— pasiūlė studentas. 

— Eime, pone! 

Ir abu neskubėdami, kaip kad paprastai eidavo pasivaikš- 
čioti sekmadieniais po Pre-o-Klerą ar Monmartrą, patraukė 
į Teisingumo rūmus. 

Vis dėlto, kuo arčiau Temidės šventovės, kaip poetiškai 
Žakas Obri vadino teismo pastatą, tuo lėčiau žengė Žerveza, 
pasiekus laiptus, ji vos įstengė jais užlipti, o prie teisėjo durų 
kojos visai atsisakė klausyti, ir Žakas pajuto, kaip ji visu svo- 
riu pakibo jam ant rankos. 

— Na, Žerveza,— tarė jis,— drąsos pritrūko, ar ką? 

— Ne,— atšovė Žerveza, — tik pabūgau teisėjo. 

— Būta ko! Jis toks pat žmogus, kaip ir visi kiti, velniai 
rautų! 

— Taip, bet jam teks viską papasakoti. .. 

— Na 1r kas! Papasakosi, ir tiek! 

— Reikės prisiekti... 

— Prisieksi, 

— Žakai, ar tu tikras, jog mane suvedžiojai? — nedrąsiai 
pasiteiravo Žerveza. 

— Velniai rautų! Ar aš tikras! — sušuko Žakas.— O ką tu 
pati man neseniai įrodinėjai? 

— Taip, žinoma, bet matai, šiaip ar taip, gana keista, da- 
bar man viskas atrodo kiek kitaip, negu pirma. 

-— Štai tu ir pabūgai; taip ir žinojau... 

— Žakai, drauguži! — sušuko Žerveza.— Eime greičiau 
namo! 

— Ak, Žerveza, Žerveza, tu gi pažadėjai! — tarė Obri. 

— Žakai, daugiau niekada nebepriekaištausiu, nieko nesa- 
kysiu. Aš tave pamilau todėl, kad tu man patikai, štai ir viskas! 

— Eime, eime,— ragino studentas.— Šito aš ir bijojau. Bet 
dabar per vėlu. 

— Kodėl per vėlu? 

— Atėjai čia manęs kaltinti, na ir kaltink! 

— Niekada, Žakai, niekada! Tu manęs visai nesuvedžiojai, 
Žakai; pati koketavau. 

— Eime greičiau! — sušuko Obri. 

— Be to,— pridūrė Žerveza, nuleidusi akis — merginą ga- 
lima suvedžioti tik vieną kartą. 

— Kaip tai — vieną kartą? 

— Taip, kai įsimyli patį pirmą kartą. 

— Na, o tu juk įtikinėjai, kad nieko dar nemylėjai! 

— Žakai, eime namo! 

— O, ne! — atšovė Žakas, suirzęs tiek dėl jos užsispyrimo, 
tiek ir dėl atsisakymo priežasties.— Ne, ne ir dar kartą ne! 

Ir jis ryžtingai pabeldė į duris. 

— Ką darai? — sušuko Žerveza. 

— Pati matai: beldžiu. 

— Įeikite! — pasigirdo sniaukrus balsas. 

— Nenoriu! — sušuko Žerveza, visomis išgalėmis stengda- 
masi ištrūkti iš Žako rankų.— Nenoriu! 

—— Įeikite! — antrą kartą pakartojo tas pats balsas, jau kiek 
aiškiau. 

— Žakai, rėksiu! — tarė Žerveza. 

— Na, įeikite pagaliau! — trečią kartą jau visai arti pasi- 
girdo balsas, ir durys atsivėrė. 

— Ko gi jums reikia? — pasiteiravo aukštas džiūsna, apsi- 
vilkęs juodais rūbais, į kurį vien pažvelgusi Žerveza ėmė visa 
tirtėti. 

— Ta panelė, — tarė Žakas Obri,— nori apskųsti vieną niek- 
šą, kuris ją suvedžiojo. 

Ir jis stumtelėjo Žervezą į tamsų, nešvarų, biaurų prieš- 
kambarį. Tuo pat metu durys, tarsi spyruoklės traukiamos, 
užsitrenkė jai už nugaros. 

Žerveza lyg ir iš baimės, lyg ir iš nuostabos silpnai aik- 
telėjo ir atsisėdo, ar, teisingiau pasakius, susmuko ant tabu- 
tetės prie sienos. 

Žakas Obri, nuogąstaudamas, kad mergina jo nepašauktų 
ar nebėgtų iš paskos, nurūko vien tik klerkams, raštininkams ir 
bylininkams žinomais koridoriais ir praėjimais iki pat Sen- 
Šapel bažnyčios kiemo. Paskui kiek ramiau nužingsniavo prie 
Sen-Mišelio tilto, kuriuo turėjo grįžti Žerveza. 

Po pusvalandžio jis pamatė ją ateinant. 

— Na,—tarė Žakas, pribėgdamas prie jos,— kuo ten vis- 
kas baigėsi? 

— Deja, — atsakė Žerveza,— jūs privertėte mane pameluoti. 
Bet aš tikiuosi, kad dievas man atleis, nes melavau dorais 
sumetimais. 

— Prisiimu sau kaltę, — pažadėjo Obri.— Na, pasakok, kaip 
ten buvo? 

— Argi aš žinau? — atsakė Žerveza.— Man buvo taip gė- 
da, kad net neatmenu, ką ten jie kalbėjo. Žinau tik tiek, kad 
teisėjas mane kažko klausinėjo, o aš atsakinėjau „taip“ arba 
„ne“; tik nesu visai tikra, kad visą laiką pataikiau atsakyti. 

— Nelaimingoji! — sušuko Žakas Obri.— Dar, ko gero, save 
apkaltinai mane suvedžiojusi! 

— Va, gražiausia, — atšovė Žerveza,— nemanau, kad jie bū- 
tų to klausę. 

— Ar pasakei bent mano adresą, kad jie galėtų iškviesti 
į teismą? 

— Taip, — sušnabždėjo Žerveza,— pasakiau. 

— Vadinasi, nėra ko jaudintis,— apsidžiaugė Žakas Obri.— 
Viskas dievo rankoj. 

Palydėjęs merginą ir kaip beįmManydamas nuraminęs, kad 
melagingi parodymai — dyka vieta, Žakas Obri patraukė namo, 
kupinas pasitikėjimo apvaizda. 

Ir iš tikro — ar čia įsimaišė apvaizda, ar čia tiesiog atsi- 
tiktinumas — sekantį rytą Žakas Obri gavo kvietimą nedel- 
siant atvykti į teismą. 

Tas kvietimas patenkino karščiausius Obri norus, ir vis 
dėlto — tokia jau teisingumo jėga — skaitant Žakui kūnas nu- 
ėjo pagaugais. Beje, neužmirškime pridurti, kad viltis pama- 
tyti Askaniją, noras išgelbėti dėl jo kaltės į bėdą pakliuvusį 
draugą, padėjo raštininkui greitai atsikratyti šio laikino silp- 
numo. 

Žakas buvo kviečiamas į teismą dvyliktą valandą, o dabar 
buvo viso labo devynios, tad jis nurūko pas Žervezą ir rado 
ją nė kiek ne mažiau susijaudinusią, negu išvakarėse. 

— Kas naujo? — pasiteiravo ji. 

— Štai, pažvelk! — pergalingai sušuko Žakas, atkišdamas jai 
hieroglifais išmargintą popierėlį. 

— Kuriai valandai? 

— Dvyliktai. Tai viskas, ką valiojau įskaityti. 

— Vadinasi, jūs nežinote, net kuo jus kaltina? 

— Spėju, kad tuo, jog suvedžiojau tave, pupyte! 

— O ar jūs neužmiršite, kad pats kišote galvą į tvorą? 

— Va, gražiausia, aš pasiruošęs prisiekti, kad tai tiesa, 
netgi jei tu bandytum viską paneigti. 

— Tai jūs nepyksite, kad jums paklusau? 

— Ką tu! Būsiu tau didžiai dėkingas. 

— Kad ir kas beatsitiktų? 

— Kad ir kas beatsitiktų. 

— Pagaliau pats mane vertėte viską iškloti. 

— Savaime suprantama. 

— Ir jeigu iš baimės pasakiau ne tai, ką norėjau, atlei- 
site? 

— Ne tik atleisiu, mieloji, nuostabioji Žerveza, bet jau ir 
atleidau! 

— Ak,— atsiduso Žerveza,— štai tokiomis kalbomis jūs ma- 
ne ir pražudėte, netikėli! 

Dabar ir žioplys mato, kad Žerveza buvo suviliota. 

Be ketvirčio dvylika Žakas Obri susigriebė, kad jau metas 
būti teisme. Jis atsisveikino su Žerveza ir, kadangi iki teismo 
rūmų buvo gana toli, pasileido tekinas. Kai pabeldė į teisėjo 
kabineto duris, mušė dvyliktą. 

— Įeikite! — pasigirdo tas pats sniaukrus balsas. 

ausų, užrietęs nosį ir pakraipęs kepurę ant ausies, įėjo pas 
teisėją. 

— Jūsų vardas? — ėmė kvosti teisėjas. 

— Žakas Obri,— atsakė studentas. 

— Profesija? 

— Raštininkas. 

— O ką dar veikiate? 

— Vilioju merginas. 

— Ak, tai jumis vakar skundėsi, na, kaip ji... 

— Žerveza-Pereta Popino. 

— Teisingai. Sėskite ir laukite eilės. 

Žakas, kaip buvo liepta, atsisėdo ir ėmė laukti. 

Be jo kambaryje dar buvo penki ar šeši skirtingo amžiaus 
ir skirtingų lyčių atstovai, ir kadangi jie buvo atėję anksčiau 
už Žaką, savaime suprantama, juos anksčiau pakvietė pas tei- 
sėją. Kai kurie išeidavo vieni — prieš juos, be abejo, neužteko 
įkalčių; kitus lydėdavo policijos pareigūnas arba du prevotijos 
sargybiniai. Pastariesiems Žakas pavydėjo, nes juos vedė į Šat- 
le, kur jam taip norėjosi pakliūti. 

Pagaliau iškvietė ir Žaką Obri, studentą. 

Žakas Obri pašoko ir puolė į teisėjo kabinetą su tokiu 
džiaugsmu, lyg jo ten lauktų didžiausias malonumas. 

Teisėjo kabinete sėdėjo dvejetas. Vienas, dar aukštesnis, 
dar juodesnis, dar prakaulesnis ir liesesnis, negu anas, kur 

sėdėjo priimamajame (prieš kokias penkias minutes Žakui tai 
būtų atrodę neįtikėtina), buvo raštininkas; antrasis — storas, 
putnus, mažiukas, apskritutis, linksmomis akimis, besišypsan- 
čiomis lūpomis ir džiugia veido išraiška,— buvo teisėjas. 

Žakas ir teisėjas pasikeitė šypsniais, ir studentas pajuto 
tam garbingajam teisingumo saugotojui tokią simpatiją, kad 
norėjo net paspausti jam ranką. 

— Che, che, che...— sukikeno teisėjas, žiūrėdamas į Žaką. 

— Taip, mesire,— atsakė studentas. 


— Jūs iš tikro atrodote gana šaunus,— tarė teisėjas.— Na, 
ponas sukčiau, imkite kėdę ir sėskite. 

Žakas Obri pasiėmė kėdę, atsisėdo, užkėlė koją ant kojos 
ir ėmė ja tabaluoti. 

— Na,— tarė teisėjas, trindamas rankas,— na, ponas rašti- 
ninke, perskaitykite ieškovės parodymus. 

Raštininkas atsistojo ir pasilenkęs be jokio vargo — mat, 
buvo baisiai ilgas — ištraukė iš krūvos raštų, gulinčių prie- 
šingoje stalo pusėje, Žako Obri bylą. 

— Štai! — tarė raštininkas. 

— Kas ieškovas? — pasiteiravo teisėjas. 

— Žerveza-Pereta Popino,— atsakė raštininkas. 

— Ta pati, — patvirtino studentas, linkteldamas galvą,— Na, 
žinoma, ji. 

— Nepilnametė,— varė raštininkas, — devyniolikos metų 
amžiaus. 

— Na jau, na jau! Nepilnametė! — sušuko Obri, 

— Tokie jos parodymai. 

— Vargšė Žerveza! — sušnabždėjo Obri— Teisybę ji sakė, 
kad iš išgąsčio nežinia ką pripliauškė. Pati man prisipažino, 
jog jai dvidešimt du. Na, tiek to, tegu būna devyniolika. 

—- Vadinasi, — tarė teisėjas, — vadinasi, šaunuoli, jūs kalti- 
namas nepilnametės suvedžiojimu. Che, che, che! 

— Che, che, che! — pritarė jam Obri. 

— Su sunkinančiomis aplinkybėmis,— į linksmą teisėjo ir 
studento juoką spiegiančiu balsu įsiterpė raštininkas. 

— Su sunkinančiomis aplinkybėmis, — pakartojo teisėjas. 

— Po velnių! — tarė Žakas.— Žingeidu būtų išgirsti, kokios 
tos sunkinančios aplinkybės. 

— Kadangi ieškovė ištisus šešis mėnesius liko abejinga 
visiems kaltinamojo maldavimams ir gundymams... 

— Šešis mėnesius? — nustebo Žakas. — Atleiskite, ponas 
raštininke, bet man atrodo, kad ten klaida. 

— Šešis mėnesius, pone, taip čia užrašyta, — it kirviu nu- 
kirto juodasis Žmogus. 

— Tiek to, tebūnie šeši mėnesiai, — sutiko Žakas Obri. — 
Iš tiesų Žerveza teisingai sakė... 

— Minėtasis Žakas Obri, supykęs dėl jos abejingumo, gra- 
sino jai... 

— Ak! Ak! — sudejavo Žakas. 

— Ak! Ak! — pritarė teisėjas. 

— Bet,— skaitė raštininkas, — minėtoji Žerveza-Pereta Popi- 
no taip drąsiai ir atkakliai gynėsi, kad akiplėšai teko tik atsi- 
prašyti ir atgailauti. 

—- Ai-ai-ai! — sušnabždėjo Obri. 

— Ai-ai-ai! — pakartojo teisėjas. 

„Vargšė Žerveza! — pagalvojo studentas, gūžtelėdamas pe- 
čiais.— Ir kurgi buvo jos galva!“ 

— Bet,— skaitė raštininkas,— nelaimei, ta atgaila buvo ta- 
riama, o ieškovė per savo tyrumą ir patiklumą ja patikėjo 
ir vieną vakarą neapdairiai sutiko pavakarieniauti kartu su 
kaltinamuoju; minėtasis Žakas Obri įmaišė į jos stiklą su van- 
deniu... 

— Su vandeniu? — pertraukė studentas. 

— Ieškovė teigė, jog ji niekada negerianti vyno, — pareiš- 
kė raštininkas.— Taigi, minėtasis Žakas Obri įmaišė į jos stiklą 
su vandeniu svaiginamųjų gėrimų. 

— Klausykite, ponas raštininke, kokius niekus jūs čia skai- 
tote? 

—- Ieškovės parodymus. 

— Negali būti! — tarė Žakas. 

— Taip parašyta? — pasiteiravo teisėjas. 

— Taip parašyta, — atsakė raštininkas. 

— Skaitykite toliau. 

— Iš tikro — mąstė Žakas, — kuo būsiu kaltesnis, tuo dau- 
giau galimybių patekti pas Askaniją į Šatle. Tiek to. Skaity- 
kite toliau, ponas raštininke. 


— Vadinasi, jūs prisipažįstateė — paklausė teisėjas. 
— Prisipažistu,— atsakė studentas. 


— Ak, kartuvių šmėkla! — nusikvatojo teisėjas, trindamas 
rankas. 

— Tokiu būdu,-— skaitė raštininkas, — vargšelė Žerveza, ne- 
tekusi nuovokos, prisipažino suvedžiotojui jį mylinti. 

— Ak! — šūktelėjo Žakas. 

— Laimingas sukčius! — sušnabždėjo teisėjas, ir jo akutės 
sublizgo. 

— Bet juk viskas čia iš piršto išlaužta! — sušuko Žakas Obri. 

— Jūs neigiate? 

— Visiškai. 

— Rašykite, — tarė teisėjas,— kad kaltinamasis nesutinka nė 
su vienu jam pateiktu kaltinimu. 

— Pala! Pala! — sušuko studentas, pagalvojęs, kad viską 
neigdamas nepaklius į kalėjimą. 

— Vadinasi, jūs ne viską neigiate? — pasiteiravo teisėjas. 

— Pripažįstu, kad iš esmės dalis tiesos yra, bet. . 

— O! — tarė teisėjas — jeigu prisipažinote dėl svaiginamų- 
jų gėrimų, tai galite sutikti ir toliau. 

— Iš tikro,— atsakė Žakas,-— jei prisipažinau įmaišęs svai- 
ginamųjų gėrimų, tai sutinku, ponas raštininke, sutinku. 
„Taip,— pagalvojo jis— Žerveza neklydo, sakydama. " 

— Tai dar ne viskas...— įsiterpė raštininkas. 

— Kaip?! Dar ne viskas? 

— Poelgis, kuriuo mergina Žerveza kaltina aukščiau mi- 
nėtą Žaką Obri, turėjo baisias pasekmes. Nelaimingoji Žerveza 
pastebėjo, kad netrukus ji tapsianti motina. 

— O, šito tai jau per daug! — sušuko Žakas. 

— Jūs neigiate savo tėvystę? — paklausė teisėjas. 

— Ne tik tėvystę, bet ir patį nėštumą. 

— Rašykite, — tarė teisėjas, — kadangi kaltinamasis neigia 
ne tik tėvystę, bet ir nėštumą, teks tą klausimą ištirti. 

— Pala! Pala! — sušuko Obri, suprasdamas, kad, paaiškėjus, 
jog Žerveza nors vienoje vietoje pamelavo, viskas sugrius.— 
"Pala! Ar Žerveza tikrai taip pasakė, kaip kad ponas raštininkas 
ką tik perskaitė? 

— Ji taip sakė, žodis žodin,— atsakė raštininkas. 

— Tada, jeigu ji taip sakė, — tarė Obri,— jeigu ji taip sa- 
kė. tada... 

— "Kas tada? — paklausė teisėjas. 

— Tada, vadinasi, taip ir buvo. 

— Rašykite, kad kaltinamasis sutinka su visais kaltinimo 
punktais. 

Raštininkas užrašė. 

„Po velnių! — pagalvojo studentas,— jei Askaniją pasodino 
savaitei į Šatle, kad jis tik nekaltai merginosi Kolombai, tai 
manęs, kad apgavau, nugirdžiau ir suvedžiojau Žervezą, laukia 
mažiausia trys mėnesiai kalėjimo. Bet, garbės žodis, norėčiau 
iš tiesų taip padaryti! Žerveza verta pagyrimo. Velniai rautų, 
ji nepėsčia, ir Žana d'Ark jai neprilygtų.“ 

— Vadinasi, — įsiterpė teisėjas,— jūs sutinkate su visais 
jums pateiktais kaltinimais? 

— Sutinku, mesire,— nedvejodamas atsakė Žakas,— sutinku 
ir su tais, ir su kokiais tik norit. Aš didis nusikaltėlis, ponas 
teisėjau, negailėkite manęs. 

— Begėdis šelmis! — sušnabždėjo teisėjas geraširdišku bal- 
su, Kokiu komedijose dėdės kreipiasi į sūnėną.— Ak, koks 
šelmis! 

Paskui jis nuleido savo didžiulę apskritą galvą ant krūti- 
nės ir susimąstė. Šiek tiek pagalvojęs, jis atsitokėjo ir, iškėlęs 
dešinės rankos smilių, tarė: 

— Rašykite, ponas raštininke, rašykite: „Kadangi kaltina- 
masis Žakas Obri prisipažįsta melagingais pažadais ir taria- 
mais meilės įrodymais suvedžiojęs merginą Žervezą-Pcretą Po- 
pino, nubausti minėtąjį Žaką Obri pinigine bauda — dvidešimt 
paryžietiškų sū, o taip pat priversti jį pasirūpinti kūdikiu, jei 
kūdikis vyriškos lyties, ir apmokėti teismo išlaidas.“ 

— O kalėjimas? — sušuko Obri. 

— Koks kalėjimas? — nustebo teisėjas. 

— Na, paprasčiausias kalėjimas? Argi jūs manęs nepaso- 
dinsite į kalėjimą? 

— Ne. 

— Ir neuždarysite į Šatle, kaip Askaniją? 

— O kas tas Askanijas? 

— Askanijas yra maestro Benvenuto Čelinio mokinys. 

— O ką pridarė tas mokinys? 

— Suviliojo merginą. 

— Kokią merginą? 

— Panelę Kolombą d'Esturvil, Paryžiaus prevo dukrą. 

— Na ir kas? 

— Kaip — kas? Aš sakau, kad jūsų sprendimas neteisingas: 
mes abu padarėme vienodą nusikaltimą, kodėl mus nevieno- 
dai baudžia? Jūs jį uždarote į kalėjimą, o mane nuteisiate dvi- 
dešimties paryžietiškų sū pinigine bauda! Argi nėra jau teisy- 
bės šiame pasaulyje? 

— Priešingai, — atsakė teisėjas, — teisybė yra; todėl mes ir 
padarėme šitokį nuosprendį. 

— Nieko nesuprantu. 

— Garbė garbei nelygu, keistuoli. Kilmingos merginos gar- 
bė verta kalėjimo, o grizetės garbė — dvidešimties paryžietiškų 
sū. Jeigu jūs norėjote pakliūti į Šatle, reikėjo kreiptis į kokią 
nors hercogienę, ir viskas eitų kaip iš pypkės. 

— Bet tai baisu! Nedora! Šlykštu! — sušuko studentas. 

— Mielas drauguži,— tarė teisėjas, — mokėkite pabaudą ir 
nešdinkitės. 

— Jokios pabaudos nemokėsiu ir niekur iš čia neisiu! 

— Tada teks pakviesti sargybinius ir nuvesti jus į kalė- 
jimą, ir ten teks sėdėti tol, kol nesumokėsite. 

— Aš kaip tik to ir noriu. 

Teisėjas pašaukė sargybinius. 

— Nuveskite tą keistuolį į Didžiųjų Karmelitų kalėjimą. 

— Didžiųjų Karmelitų? — sušuko Žanas— O kodėl ne 
į Šatle? 


— Suprantate, drauguži, Šatle — ne skolininkų kalėjimas, 
o karališka tvirtovė, ir reikia kiek didesnio nusikaltimo, no- 
rint ten pakliūti. Į Šatle! Mat, ko įsigeidė ponaitis! Parodysime 
jums Šatle! Laukite! 

— Palaukit, palaukit, — sušuko Žakas Obri,— palaukit! 

— Kas yra? 

— Jei mane vedate ne į Šatle, aš moku. 

— Jei mokate, nėra ko nė galvos kvaršinti. Eikite, — kreipėsi 
teisėjas į sargybinius, — jaunikaitis moka. 

Sargybiniai išėjo, ir Žakas Obri, išėmęs iš piniginės dvi- 
dešimt paryžietiškų sū, padėjo juos prieš teisėją ant stalo. 

— Perskaičiuokite,— liepė teisėjas. 

Raštininkas atsistojo ir išsirietęs pridengė savo kūnu, kuris, 
atrodo, galėjo dievažin kiek išsitempti, popieriais užverstą sta- 
lą; kojomis įsirėžęs į grindis, o rankomis parimęs ant teisėjo 
stalo, jis priminė niūrią, tamsią vaivorykštę. 

— Teisingai, — tarė raštininkas. 

— Na, o dabar, sukčiau,— kreipėsi teisėjas į Žaką,— eikite 
sau ir užleiskite vietą kitiems. Teismui ne jūs vienas galvoje. 
Keliaukite, keliaukite sau sveikas! 


Žakas Obri ir pats matė, kad jam čia nėra kas daugiau 
veikti, ir, nevilties apimtas, išdūlino lauk. 

Tryliktas skyrius 


KURIAME ŽAKAS OBRI PAKYLA 
IKI TIKRAI EPINIŲ AUKŠTUMŲ 


„Iš tikro...— galvojo studentas, išėjęs iš teisingumo rūmų 
ir Mulenų tiltu nejučia traukdamas Šatle link, — iš tikro įdomu 
būtų žinoti, ką darys Žerveza, išgirdusi, kad jos garbė įvertin- 
ta dvidešimčia paryžietiškų sū? Ji pasakys, kad aš išsiplepėjau, 
pritauškiau niekų ir iškabins man akis.-O, ką matau!“ 

Jis pastebėjo to paties malonaus senjoro, kuriam buvo įpra- 
tęs patikėti paslaptis ir kurį laikė savo geriausiu draugu, pažą. 
Berniukas stovėjo atsirėmęs į krantinės turėklus ir linksminosi, 
mėtydamas akmenukus. 

— Tai pasisekė, po velnių! — sušuko raštininkas.— Mano 
bevardis draugas, sprendžiant iš visa ko — įtakinga asmenybė 
rūmuose, tikriausia padės man pakliūti į kalėjimą! Pati ap- 
vaizda siunčia jo pažą; jis galės pasakyti, kur rasti jo poną. 
Juk aš nežinau nei jo vardo, nei adreso. 

„ Ir, norėdamas pasinaudoti ta, jo manymu, apvaizdos malo- 
ne, Žakas Obri priėjo prie pažo, kuris taip pat pažino Žaką; 
jis sugavo viena ranka visus tris akmenelius ir, sukryžiavęs 
kojas, ėmė laukti studento su ta pašaipia išraiška, būdinga vi- 
siems šios korporacijos, kuriai jis turėjo garbę priklausyti, 
nariams. 

— Laba diena, ponas paže! — jau iš tolo sušuko jam Obri. 

— Laba diena, ponas studente, — atsakė berniukas.— Ką jūs 
čia veikiate? 

— Garbės žodis! Kaip čia pasakius. ieškojau vieno tokio 
dalyko ir, atrodo, radau, nes sutikau jus. Man reikėjo mano 
puikiojo draugo grafo... barono... vikonto... žodžiu, jūsų šei- 
mininko adreso. 

— Jūs norite su juo pasimatyti? — pasiteiravo pažas. 

— Jeigu įmanoma, net tuoj pat. 

— Vadinasi, jūsų troškimas išsipildys, nes jis šiuo metu 
kaip tik yra pas prevo. 

— Šatle? 

— Taip, ir netrukus išeis. 

— Koks jis laimingas — gali įeiti į Šatle, kada tik nori! 
Vadinasi, mesiras Roberas d Esturvilis turi ryšius su mano 
draugu vikontu... grafu... baronu... 


— Vikontu... 

-— Mano draugu vikontu de. Na, kaip jis,— sušuko Obri, 
norėdamas pasinaudoti proga ir sužinoti galų gale savo draugo 
vardą.— Vikontas de... 

— Vikontu de Mar... 

— AK! — sušuko studentas pertraukdamas pažą, nes pamatė 
duryse ilgai lauktą draugą.— Ak! Štai ir jūs, brangusis vikonte! 
O aš jūsų ieškau, laukiu. 

— Laba diena, — tarė Marmanis, aiškiai nepatenkintas susi- 
tikimu.— Laba diena, bičiuli. Mielai pakalbėčiau su jumis, bet 
labai skubu. Taigi viso gero! 

— Palaukit, palaukit! — sušuko Žakas Obri, kabindamasis 
jam į ranką.— Palaukit! Negi jūs, po velnių, taip ir nueisit! 
Aš noriu jus paprašyti vienos didžiulės paslaugos. 

— Jūs? 

— Taip, aš. Jūs gi žinote, kad šventa draugų pareiga — 
padėti vienas kitam. 

— Draugų? 

— Be abejo. Argi mes ne draugai? Kas tai yra draugystė? 
Abipusis pasitikėjimas. O aš pilnai jumis pasitikiu ir pasakoju 
jums visas savo ir net svetimas paslaptis. 

— Ir niekada to nesigailėjote? 

— Niekada! Bent jau dėl jūsų — tai tikrai. Deja, apie visus 
to negalėčiau pasakyti. Paryžiuje ieškau vieno žmogaus ir 
tikiuosi, su dievo padėjimu, vieną gražią dieną jį surasti... 

— Mielasai,— pertraukė jį Marmanis, kuris puikiai suprato, 
kokio žmogaus ieško Obri,— negi nesakiau, kad labai skubu. 

— Na, palaukite truputį. Tikiuosi, kad jūs galite man pasi- 
tarnauti... 

— Gerai, tik sakykite greičiau! 

— Jūs įtakingas asmuo dvareė 

— Bent taip sako mano draugai. 

— Karalius jus vertina? 

— Šituo galėjo įsitikinti mano priešai. 

— Puiku! Tada, brangusis grafe, barone... mano bran... 

— Vikonte. 

— Padėkite man pakliūti į Šatle. 


— O kaip kas jūs norite ten patekti? 

— Suprantama, kaip kalinys. 

— Kalinys? Garbės žodis, keistas noras! 

— Norai būna įvairūs. 

— O ko jums reikia Šatle? — pasiteiravo Marmanis, kuris 

įtarė, kad studentas slepia kažkokią naują paslaptį, kuria jis 
galėtų pasinaudoti. 

— Kitam nė už ką nepasakyčiau, mielas bičiuli — atsakė 
Žakas, — nes savo kailiu patyriau, kad reikia laikyti liežuvį 
už dantų. Bet jūs — visai kas kita. Jūs puikiai žinote, kad nuo 
jūsų nieko neslepiu. 

— Na, jei šitaip, tai klokite vikriau! 

— Ar padėsite man pakliūti į Šatle, jei pasakysiu? 

— Tuoj pat padėsiu. 

— Tai va, drauguži, įsivaizduokite, aš buvau toks neatsar- 
gus ir patikėjau kitiems, ką buvau jums pasakojęs apie žavin- 
gąją mergaitę Marso galvoje. 

— Na ir kas? 

— O tie tuščiagalviai, skystakošiai paskleidė tą istoriją ir 
ji pasiekė prevo ausis; anam prieš keletą dienų dingo duktė, 
ir jis įtarė, kad kaip tik ji ten ir slepiasi. Mesiras d Esturvilis 
perspėjo d'Orbeką ir grafienę d Etamp; Benvenutas tuo metu 
buvo Fontenblo, jie užpuolė Nelio rūmus, išvežė Kolombą, 
o Askaniją pasodino į kalėjimą. 

-— Nejaugi? 

— Gryna teisybė, brangusis. Ir kas visa tai suruošė? Kaž- 
koks vikontas de Marmanis. 

— Bet,— pertraukė jį vikontas, su nerimu pastebėjęs, kad 
jo vardas nenueina studentui nuo lūpų, — bet jūs taip ir ne- 
pasakėte, ką žadate veikti Šatle. 

— O jums neaišku? 

— Ne. 

— Askaniją suėmė. 

— Taip. 

— Uždarė į Šatle. 

— Teisybė. 

— Bet niekas nežino, be hercogienės d Etamp, Benvenuto 
ir manęs, kad Askanijas turi kažkokį laišką, žino kažkokią 
paslaptį, galinčią pražudyti hercogienę. Dabar, tikiuosi, su- 
pratote? 

— Pradedu susigaudyti. Bet padėkite man, mielas bičiuli. 

— Suprantate, vikonte,— kone aristokrato balsu paaiškino 
Obri,— noriu prasibrauti į Šatle pas Askaniją, paimti laišką ir 
sužinoti paslaptį, o išėjęs iš kalėjimo, susitikti su Benvenutu 
ir kaip nors išsergėti Kolombos ir Askanijo meilę dideliam tų 
visų Marmanių, d' Orbekų, prevo, hercogienių ir visos jų gau- 
jos pykčiui. 

— Visai neblogai sumanyta, — pritarė Marmanis.— Dėkoju 
už pasitikėjimą, mielasai. Jums neteks gailėtis. 

— Vadinasi, jūs man žadate padėti. 

— Kuo? 

— Pakliūti į Šatle, kaip prašiau. 

— Galite būti ramus. 

— Tuoj pat? 

— Palaukite manes. 

— Čia? 

— Taip, čia. 

— O jūs? 

— Eisiu parūpinti orderį areštui. 

— Ak, mano drauge, mano mielas barone, brangusis grafe! 
Bet pasakykite pagaliau savo vardą, duokite adresą, kad pri- 
reikus žinočiau, kur ieškoti. 

— Nėra reikalo, tuoj pat grįšiu. 

— Taip, taip, grįžkite greičiau! Ir jei pakeliui sutiksite 
tą prakeiktą Marmanį, pasakykite jam... 

— Ką? — pasiteiravo vikontas. 

— Pasakykite jam, kad prisiekiau. 

— Ką? 

— Jog jis Žus tik nuo mano rankos. 

— Viso gero! — sušuko vikontas. — Viso gero! Laukite ma- 
nęs čia. 

— Iki pasimatymo, — atsakė Obri.— Nekantriai jūsų lauksiu. 
Ak, jūs tikras draugas, tokiu žmogumi galima pasitikėti, ir aš 
labai norėčiau žinoti... 

— Viso gero, ponas studente, — tarė pažas, kuris, jiems kal- 
bantis, stovėjo nuošaly ir dabar traukė paskui šeimininką. 

— Viso gero, mielasis paže,— atsakė Obri.— Bet kol dar 
nenuėjote, prašyčiau mažutės paslaugos. 

— Kokios? 

— Kuo vardu tas kilmingas senjoras, kuriam jūs turite 
garbės tarnauti? 

— To, su kuriuo jūs prašnekėjote ištisą pusvalandį? 

— Taip. 

— "Ir kurį vadinote savo draugu? 

— Taip. 

— Jūs nežinote, kuo jis vardu? 

— Ne. 

— Bet juk tai... 

— Tikriausia labai žinomas didikas? 

— Be abejo. 

— Ir įtakingas? 

— Pats įtakingiausias po karaliaus ir hercogienės d'Etamp. 

— Ak taip?!. Ir jūs sakote, kad jis vadinasi... 

— Vikontas... Bet jis jau atsisuko ir šaukia mane. Atleis- 
kite. 

— Vikontas de... 

— Vikontas de Marmanis. 

— Marmanis! — subliuvo  Obri.— Vikontas de Marmanis! 
Tas jaunas senjoras — vikontas de Marmanis?! 

— Tas pats. 

—- Marmanis! Prevo, d Orbeko ir ponios d'Etamp draugas? 

— Visiškai teisingai. 

— Benvenuto Čelinio priešas? 

— Šventa teisybė. 

— O! — sušuko Obri, kuris, tarsi tvykstelėjus žaibui, pri- 
siminė visus įvykius.— O, dabar suprantu! Vadinasi, Marma- 
nis! Marmanis! 

Žakas jokio ginklo neturėjo, tad vikriai sugriebė už ran- 
kenos trumpą pažo špagą, ištraukė ją iš makšties ir nusivijo 
Marmanį, šaukdamas: ,Stokit!“ 

Sulig pirmuoju riksmu sunerimęs Marmanis atsisuko ir, pa- 
matęs atbėgant Obri su špaga rankose, suprato, kad galų ga- 
le studentas sužinojo, kas jis. Buvo tik du keliai: arba bėgti, 
arba sutikti priešininką. Tačiau Marmanis nebuvo pakanka- 
mai drąsus stoti į kovą, bet ir ne toks bailus, kad imtų bėgti. 
Jis pasirinko aukso vidurį — puolė į atvirus kažkokio namo 
vartus, tikėdamasis spėti juos užtrenkti. Bet, nelaimei, jie bu- 
vo pririšti prie sienos grandine, kurios Marmanis niekaip ne- 
įstengė atrišti, ir Žakas Obri, buvęs nuo jo gana toli, įbėgo 
į kiemą anksčiau, negu Marmanis spėjo užkopti namo laiptais. 

— Ak, štai kur tu, Marmani! Prakeiktas vikonte! Niekin- 
gas šnipe! Paslapčių vagišiau! Štai kur tu! Pagaliau tave su- 
radau, dabar tai jau pakliuvai! Ginkis, niekše! Ginkis! 

— Pone, — atsakė Marmanis, bandydamas paveikti jį didiko 
tonu, — nejaugi jūs manote, kad vikontas de Marmanis suteiks 
garbe studentui Žakui Obri sukryžiuoti špagas? 


— Jei vikontas de Marmanis nesuteiks garbės Žakui Obri 
sukryžiuoti špagas, tai Žakas Obri suteiks garbę vikontui de 
Marmaniui ir pervers jį špaga! 

Ir kad vikontas neabejotų jo grasinimu, Žakas Obri įrėmė 
špagos smaigalį Marmaniui į krūtinę, perdūrė švarką ir lengvai 
įdrėskė. 

— Žudo! — užbliovė Marmanis.— Gelbėkite! Gelbėkite! 

— Bliauk, kiek tik lenda! — pritarė Žakas.— Kol kas at- 
bėgs, tu amžiams nustosi rėkęs. Geriausia, kas tau liko, vi- 
konte,— gintis. Perspėju dar kartą — ginkis! Ginkis, vikontė! 

— Na, palauk! Kadangi pats to nori, tai aš parodysiu, iš 
kur kojos dygsta! — sušuko vikontas. 

Marmanis, kaip mes turėjome progos įsitikinti, nepasižy- 
mėjo drąsa, bet kaip ir visi bajorai tais riteriškais laikais, bu- 
vo gavęs karinį išsiauklėjimą. Be to, jis buvo laikomas visai 
neblogu fechtuotoju. Tiesą sakant, kai kas tvirtino, kad fech- 
tuojo reputacija Marmanį greičiau išgelbėdavo nuo pačių 
dvikovų, negu padėdavo jam išeiti iš jų nugalėtoju. Šiaip ar 
taip, pamatęs, kad Žakas įnirtingai jį spaudžia, vikontas iš- 
traukė špagą ir ėmė gintis pagal visas fechtavimo meno tai- 
sykles. 

Marmanis turėjo gero fechtuotojo šlovę tarp dvariškių, 
o Žakas Obri universiteto studentų ir teismo raštininkų tarpe 
buvo pagarsėjęs savo nepaprastu vikrumu. Taigi po pat pir- 
mųjų smūgių abu priešininkai suprato, kad jų jėgos lygios. 
Tik Marmanis turėjo persvarą: Žakas kovėsi su pažo špaga, 
o ji buvo kokiu šešetu colių trumpesnė. Tai nebuvo itin didelė 
kliūtis ginantis, tačiau ji labai apsunkino puolimą. 

Ir iš tikro Marmaniui, kuris ir pats visu šešetu colių buvo 
didesnis už studentą, o, be to, turėjo Žymiai ilgesnę špagą, nie- 
ko nereiškė išlaikyti Žaką pakankamai toli nuo savęs; jam už- 
tekdavo tik kilstelėti špagos smaigalį prie priešininko veido. 
O Žakas Obri veltui puolė, veltui stengėsi apgauti priešininką. 
Marmaniui nereikėjo netgi žingsnio žengti atgal — užtekdavo 
tik išsitiesti, ir Žako špaga nebegalėjo jo pasiekti. Nors stu- 
dentas ir buvo vikrus, ilga vikonto špaga jau du ar tris kar- 
tus įdrėskė jam krūtinę. Kad ir kaip Žakas plėšėsi, jam pavyk- 
davo perskrosti nebent orą. 

Obri suprato, kad, žaidimui užsitęsus, jis žuvęs. Nenorė- 
damas, kad priešininkas perprastų jo planą, Žakas ir toliau 
jį puolė, naudodamas tas pačias apgaulės priemones, o pats 
nežymiai colis po colio ėjo artyn; paskui, nusprendęs, kad 
atstumas pakankamas, Žakas tarsi netyčia atsidengė. Tai pa- 
stebėjęs, Marmanis jį puolė, bet Obri šito tik ir laukė; jis 
atmušė smūgį ir, pasinaudojęs tuo, kad priešininko špaga pakilo 

per kokius du colius virš jo galvos, taip vikriai ir drąsiai 
puolė pirmyn, kad trumputė pažo špaga iki pat rankenos su- 
lindo vikontui į krūtinę. 

Marmanis paklaikusiai suriko kaip mirtinai sužeistas Žžmo- 
gus, nuleido rankas, išblyško, išmetė špagą ir krito aukštiel- 
ninkas. 

Kaip tik tuo metu Marmanio riksmas, pažo ženklai ir su- 
sirinkusi prie vartų minia atkreipė patruliuojančių sargybinių 
dėmesį, jie atbėgo ir, pamatę Obri su kruvina špaga rankose, 
nedelsiant jį areštavo. 

Pradžioje Obri bandė priešintis, bet išgirdęs, kaip vadas 
garsiai paliepė: ,„Nuginkluokite niekšą ir. nuveskite į Šatle!“, 
klusniai atidavė špagą ir nusekė paskui sargybinius į išsva- 
jotą kalėjimą, dėkodamas apvaizdai, kuri jam padėjo vienu 
smūgiu įvykdyti du didžiausius troškimus: atkeršyti Marmaniui 
ir pasiekti Askaniją. 

Šįkart niekas nedarė Žakui jokių kliūčių įeiti į karališkąją 
tvirtovę; tiktai kalėjimas tuo metu buvo perpildytas, ir vartų 
atvykusį. Pagaliau tie abu didžiai gerbiami asmenys, atrodo, 
sutarė. Vartų sargas davė ženklą Žakui Obri sekti paskui jį, 
privertė studentą nusileisti trisdešimt dvi pakopas, atidarė kaž- 
kokias duris, įstūmė į labai tamsią kamerą ir užsklendė skląsčiu 
duris jam už nugaros. 


Keturioliktas skyrius 


APIE TAI, KAIP SUNKU DORAM ŽMOGUI 
IŠEITI IŠ KALĖJIMO 


Taip staigiai pakliuvęs iš šviesos į tamsą, Žakas Obri va- 
landėlę negalėjo susigaudyti. Kur jis? Visiškai neaišku. Arti 
nuo Askanijo ar toli? Nežinia. Koridoriuje, be tų durų, pro 
kurias jį įstūmė, Žakas pastebėjo dar kitas dvejas duris. Svar- 
biausia, kad pirmas tikslas pasiektas — jis po vienu stogu su 
Askaniju. 

Bet kiek žmogus gali stovėti vienoje vietoje? Todėl, pa- 
matęs kitoje kameros kertėje — maždaug už penkiolikos žings- 
nių, prasiskverbusį pro angą šviesos ruožą, Žakas instinkty- 
viai pasuko į jį; atsargiai žengė žingsnį, paskui antrą, ir stai- 
ga žemė, rodos, dingo iš po kojų. Studentas nuslydo tris ar 

keturias pakopas ir tikriausia griūdamas būtų atsitrenkęs gal- 
va į sieną, tačiau jo kojos už kažko užkliuvo, ir Žakas išsi- 
tiesė kaip ilgas. Tai ir išgelbėjo jį nuo rimtesnio susižeidimo. 

Kliūtis, norom nenorom pasitarnavusi studentui, dusliai su- 
dejavo. 

— Atleiskite — tarė Žakas ir mandagiai kilstelėjo kepurai- 
tę.— Atleiskite! Aš, rodos, ant kažko užlipau. Be abejo, tai 
labai nemandagu, ir jokiu būdu nebūčiau šitaip pasielgęs, jei 
čia būtų buvę šviesu. 

— Jūs užlipote ant to,— atsakė balsas, — kas ištisus šešias- 
dešimt metų buvo žmogus, o netrukus amžiams pasidarys la- 
vonas. 

— Todėl,— tarė Žakas, — tik dar labiau gailiuosi, kad su- 
trukdžiau jus tokiu momentu, kai jūs, be abejo, kaip ir dera 
geram krikščioniui, suvedinėjate sąskaitas su dievu. 

— Aš jau seniai suvedžiau tas sąskaitas, ponas studente. 
Aš nusidėjau kaip ir kiekvienas kitas žmogus, bet atgailauju 
kaip kankinys ir tikiuosi, kad, dievui sukrovus ant svarstyklių 
mano nuodėmes ir kančias, kančios persvers nuodėmes. 

— Ir aš taip manau, — tarė Obri—lr aš iš visos širdies 
jums to linkiu. Na, o dabar, mielas drauge, jeigu jūs nieko 
prieš (aš sakau „mielas“ todėl, kad, tikiuosi, jūs nelabai pyks- 
tate už Mano nemandagų poelgį, kuris padėjo su jumis susi- 
pažinti), taigi, jeigu jūs nieko prieš, pasakykite man, iš kur 
jūs taip stebuklingai žinote, kad aš studentas. 

— Atspėjau iš jūsų rūbų, o ypač iš rašalinės, kurią nešio- 
jate, pakabinęs už diržo toje vietoje, kur bajorai nešioja durklą. 

— Atspėjote iš rūbų ir rašalinės? Bet, mielas drauge, jei 
neklystu, jūs sakėte, kad mirštate? 

— Taip, tikiuosi, kad atėjo galas mano kančioms! Manau, 
kad šiandien užmigsiu žemėje, o rytoj pabusiu danguje. 

— Aš jums netrukdysiu— atsakė Žakas, — tačiau, leiskite 
pastebėti, jūsų dabartinė padėtis visai netinka juokams. 

— O iš kur jūs ištraukėte, kad aš juokauju? — atsakė mirš- 
tantysis ir giliai atsiduso. 

— Kaip tai —iš kur? Jūs sakote atpažinęs mane iš rūbų 
ir rašalinės prie diržo, o aš, nors ir kaip stengiuosi, negaliu 
įžiūrėti net savo rankų. 

— Gali būti, — atsakė kalinys.— Bet kai jūs pasėdėsite ka- 
meroje penkiolika metų, kaip aš, matysite tamsoje ne blogiau, 
kaip dienos akyje. 

— Verčiau tegu velnias man iškabina tas akis, negu aš su- 
tiksiu mokytis tokio daikto! — sušuko studentas.— Penkiolika 
metų! Vadinasi, jūs ištisus penkiolika metų sėdite kalėjime? 

— Penkiolika ar šešiolika... gal daugiau, gal mažiau... Aš 
jau seniai nustojau skaičiuoti dienas ir valandas. 

— Jūs tikriausia baisiai nusikaltote, jei taip negailestingai 
esate nubaustas? — sušuko studentas. 

— Aš nekaltas, — atsakė kalinys. 

— Nekaltas! — pasibaisėjęs sušuko Žakas.— Aš, rodos, jums 
sakiau, kad dabar ne laikas juokauti. 

— O aš jums sakiau, kad nejuokauju. 

— Bet dar blogiau meluoti. Juokas — tai tik nekaltas proto 
žaismas, kuris neįžeidžia nei dangaus, nei žemės, o melas — 
tai mirtina nuodėmė, apsunkinanti sielą. 

— Aš niekad nemelavau. 

— Vadinasi, jūs visiškai nekaltai prasėdėjote kalėjime pen- 
kiolika metų? 

— Aš sakau — apie penkiolika metų. 

— Štai kaip! — sušuko Žakas.— Bet aš juk irgi nekaltas! 

— Tada — tesergsti jus dievas! — atsakė mirštantysis. 

— Kodėl „tesergsti dievas"? 

— Mat, kaltas gali tikėtis, kad jam bus atleista, tačiau ne- 
kaltas — niekada. 

— Be abejo, jūsų žodžiuose slypi gili prasmė, mielas drau- 
ge, bet juose, anaiptol, nėra nieko raminančio. 

— Aš pasakiau gryną teisybę. 

— Na, šiaip ar taip, jei gerai paieškotute, tikriausia su- 
rastute kokią nors, kad ir nedidukę, nuodėmę. Būkite malonus, 
papasakokite. 

Ir Žakas, kuris iš tikro pradėjo tamsoje išskirti daiktus, pa- 
ėmė taburetę, pastatė ją kameros kampe šalia mirštančiojo 10- 
vos ir atsisėdo į šį neįprastą krėslą, stengdamasis kuo pato- 
giau įsitaisyti. 

— Bet ko jūs tylite, mielas drauge? Nepasitikite? Štai kas! 
Suprantu, suprantu... Penkiolika metų praleidus kalėjime, tik- 
rai galima pasidaryti įtariu! Ką gi! Vadinuosi Žakas Obri, turiu 
dvidešimt du metus ir, kaip pats matėte (bent taip jūs tvir- 
tinate), esu studentas. Tam tikrais sumetimais, kurie įdomūs 
tik man, panorau pakliūti į Šatle. Kameroje esu jau koks de- 
šimt minučių ir turėjau garbės susipažinti su jumis. Štai ir 
visas Mano gyvenimas kaip ant delno. Dabar jūs pažįstate ne 

blogiau, negu aš save. Papasakokite apie save, brangusis drau- 
ge, aš klausau. 

— O aš vadinuosi Etjenas Remonas,— atsakė kalinys. 

— Etjenas Remonas? — sumurmėjo studentas.— Niekad ne- 
teko girdėti. 

— Visų pirma, — atsakė naujasis pažįstamas,— jūs dar bu- 
vote vaikas, kai man iš dievo malonės buvo lemta dingti nuo 
žemės paviršiaus, antra, iki tol gyvenau taip kukliai ir tyliai, 
kad niekas nė nepastebėjo, kaip aš dingau. 

— O ką jūs veikėte? Kas toks buvote? 

— Buvau konetablio Burbono patikėtinis. 

— Aha, vadinasi jūs, kaip ir jis, išdavėte tėvynę. Na, ta- 
da nėra ko stebėtis. 

— Ne, aš tik atsisakiau išduoti savo šeimininką. Tai ir visa 
mano kaltė. 

— Paaiškinkite, prašom, kaip tai įvyko. 

— Tuo metu buvau konetablio rūmuose Paryžiuje, o jis 
gyveno Burbon-Aršambo pilyje. Vieną dieną atvyko jo sar- 
gybinių kapitonas ir atvežė man šeimininko laišką. Laiške bu- 
vo nurodyta, kad aš nedelsiant įteikčiau pasiuntiniui nedidelį 
užantspauduotą paketėlį, kurį rasiu hercogo miegamajame, ne- 
didelėje spintelėje, stovinčioje lovos galvūgalyje. Nuėjau į kam- 
barį kartu su kapitonu, atidariau spintelę ir nurodytoje vietoje 
tikrai radau paketėlį, kurį įteikiau pasiuntiniui, ir šis tuoj pat 
išvyko. Po kokios valandos iš Luvro atėjo kareiviai su kari- 
ninku priešakyje ir taip pat įsakė atrakinti hercogo miegamąjį 
17 parodyti spintelę, stovinčią lovos galvūgalyje. Padariau kaip 
liepiamas. Jie atidarė spintelę ir bergždžiai joje rausėsi: her- 
cogo pasiuntinys išsivežė ko jie ieškojo. 

— Velniai rautų! — sumurmėjo Obri, įsigyvendamas į savo 
nelaimės draugo padėtį. 

Karininkas man baisiausiai grasino, tačiau aš tylėjau, lyg 
nesuprasdamas, ko jie nori. Jei būčiau pasakęs, kad atidaviau 
paketą hercogo pasiuntiniui, jie būtų galėję jį pavyti ir atimti. 

— Po šimts! — įsiterpė Obri,— čia tai bent poelgis! Jūs pa- 
sielgete taip, kaip ir pridera atsidavusiam ir ištikimam tarnui. 

— Tada karininkas paliko du sargybinius manęs saugoti, 
o pats su dviem likusiais grįžo į Luvrą. Po pusvalandžio jis 
vėl pasirodė su įsakymu nugabenti mane į Pjero Asyžiečio 
pilį Lione. Man sukaustė kojas, surišo rankas, įmetė į karietą 
ir iš abiejų pusių pasodino po sargybinį. Po penkių dienų 
uždarė į kalėjimą, kuris, reikia pripažinti, buvo toli gražu ne 

toks niūrus ir biaurus, kaip šitas. Bet koks gi skirtumas galų 
gale? — sušnabždėjo mirštantysis.— Kalėjimas yra kalėjimas, ir 
aš jau pripratau prie Šatle, kaip ir prie visų kitų. 

— Hm! — sumurmėjo Žakas Obri.— Vadinasi, jūs filosofas. 

— Taip prabėgo trys dienos ir trys naktys, — pasakojo to- 
liau Etjenas Remonas,— tik ketvirtą naktį mane pažadino kaž- 
koks lengvas krebždesys. Atsimerkiau ir pamačiau, kaip atsi- 
vėrė kameros durys, o pro jas įėjo moteris su šydu, lydima 
naktinei viešniai davus ženklą, paklusniai išėjo. Tada moteris 
prisiartino prie mano lovos ir pakėlė šydą. Aš surikau. 

— Na, kas gi buvo toji dama? — paklausė Obri, gyvai pri- 
sislinkdamas arčiau pasakotojo. 

— Pati Luiza Savojietė, Angulemo hercogienė, Prancūzijos 
regentė, karaliaus motina. 

— Oho! — šūktelėjo Obri— Bet ko gi ji norėjo iš tokio 
vargšo, kaip jūs? 

— Ji domėjosi tuo paketu, kuri buvau įdavęs hercogo pa- 
siuntiniui. Jame, pasirodo, buvo meilės laiškai, kuriuos ne- 
atsargi princesė kažkada buvo rašiusi tam, kurį dabar įnirtin- 
gai persekiojo. 

— Palauk, palauk! — prakošė pro dantis Žakas Obri.— Ta 
istorija velniškai panaši į hercogienės d'Etamp ir Askanijo 
meilės intrigą. 

— Deja! Visos tos įsimylėjusių ir pakvaišusių ponių isto- 
rijos panašios kaip du vandens lašai, — atsakė kalinys, kuris, 
atrodo, turėjo ne tik skvarbias akis, bet ir klusias ausis.— 
Tik vargas šio pasaulio mažiesiems, kurie į jas įsipina! 

— Palaukite, palaukite, jūs blogio pranaše! — suriko Obri.— 
Ką ten malate? Aš juk irgi įsivėliau į įsimylėjusios ir pakvai- 
šusios damos reikalus. 

— Ak taip? Tada galite atsisveikinti su dienos šviesa ir 
gyvenimu. 

— Eikite po velnių su tomis savo pranašystėmis iš ano 
pasaulio! Ir galų gale kuo aš čia dėtas? Juk ji myli ne mane, 
o Askaniją. 

— Negi mane kas mylėjo? — neatlyžo kalinys.— Negi mane 
kas labai jau žinojo? Tiesiog atsidūriau tarp bergždžios meilės 
ir baisaus keršto, ir tie abu jausmai susidūrę sutraiškė mane. 

— Po perkūnais! Kas jūs per žmogus! Kuo toliau, tuo links- 
miau! — sušuko Obri.— Bet grįžkime prie damos. Ta istorija 

mane be galo domina, nes ji tiek panaši į manąją, kad net šiur- 
pas ima. 

— Kaip minėjau, ji norėjo gauti laiškus. Mainais už juos 
ji siūlė viską, ko tik širdis geidžia: garbę, titulus, pinigus. Už 
tuos laiškus buvo pasiruošusi išvilioti 400 000 ekiu iš antrojo 
Semblanse, net jeigu jam būtų tekę, kaip ir pirmajam, užmo- 
kėti už tą paslaugą ešafotu. 

Aš jai atsakiau, kad neturiu jokių laiškų, nieko apie juos 
nežinau ir pagaliau iš viso nesuprantu, ką ji turi omenyje. 

Po pasiūlymų sekė grasinimai, bet mane įbauginti buvo nė 
kiek ne lengviau, negu papirkti, nes sakiau tiesą. Laiškus juk 
atidaviau šeimininko pasiuntiniui. 

Hercogienė išėjo įsiutusi ir ištisus metus nieko apie ją ne- 
girdėjau. 

Po metų ji vėl pasirodė ir pasikartojo ta pati scena. 

Bet šįkart prašiau, maldavau aš; meldžiau ją išleisti iš ka- 
lėjimo. Meldžiau savo žmonos, savo vaikų vardu. Viskas vel- 
tui — arba turiu grąžinti laiškus, arba supūti kalėjime. 

Vieną dieną kepalėlyje duonos radau dildę. Kilnusis šeimi- 
ninkas manęs neužmiršo. Net ir labiausiai norėdamas, jis ne- 
galėjo manęs išlaisvinti nei prašymais, nei jėga, nes pats kla- 
jojo svetur, ištremtas, persekiojamas. Jis pasiuntė į Prancūziją 
man šią dildę ir pasakytų, kas ją siunčia. 

Aš perpioviau lango grotas. Iš paklodžių nuvijau virvę ir 
ėmiau leistis, bet, pasiekęs virvės galą, veltui ieškojau Žemės po 
kojomis; tada, ištaręs dievo vardą, paleidau virvę ir kritau že- 
myn. Krisdamas nusilaužiau koją. Naktinė sargyba mane rado 
be sąmonės. 

Tada buvau perkeltas į Šalon-siur-Sonos tvirtovę. Ten išbu- 
vau apie du metus, o baigiantis tiem dviem metams vėl apsilan- 
kė mano persekiotoja. Tai tie laiškai, tie prakeikti laiškai ją 
traukė pas mane. Šįkart ji atsivedė kartu budelį, ir jis bandė 
ką nors ištraukti. Bereikalingas žiaurumas! Ji nieko nelaimėjo; 
pagaliau ji nieko ir negalėjo laimėti. Juk aš nieko nežinojau, 
tik tiek, kad atidaviau tuos laiškus hercogo pasiuntiniui. 

Vieną dieną ąsočio su vandeniu dugne radau pilną maišelį 
aukso: mano kilnusis ponas prisiminė savo vargšą tarną. Pa- 
metė esąs papirktas. Vidurnaktį jis atidarė kameros duris. Aš 
išėjau ir nusekiau paskui jį ilgais koridoriais. Jau tariausi pa- 
jutęs gryną orą. Jau maniau esąs laisvas, bet staiga mus už- 

puolė sargybiniai ir abu surišo. Mano palydovas buvo tik ap- 
simetęs, kad jį sujaudino mano prašymai; pamatęs mano ran- 
kose auksą, jis panoro jį užgrobti. Taigi, pažadėjęs padėti, ga- 
vo tą auksą, o paskui išdavė mane, norėdamas dar gauti atly- 
ginimą, priklausantį skundikams. 

Tada mane perkėlė į Šatle, į šitą kamerą. 

Čia Luiza Savojietė aplankė mane paskutinį kartą, ir šįsyk 
su budeliu. 

Jie man pradėjo grasinti mirtimi, tačiau tai manęs nepavei- 
kė lygiai taip pat, kaip kad pažadai ar kankinimai. Man surišo 
rankas, o ant kaklo užnėrė kilpą. Atsakinėjau tą pat, tik dar pri- 
dūriau, kad priešai, nužudydami mane, išpildys mano didžiau- 
sią troškimą, nes kalinio gyvenimas man pasidarė nebe paken- 
čiamas. 

Be abejo, šie žodžiai sulaikė hercogienę. Ji išėjo ir išsivedė 
budelį. 

Nuo to laiko jų nebemačiau. Kas atsitiko su mano kilniuo- 
ju šeimininku? Koks tolimesnis žiauriosios hercogienės likimas? 
Nieko nežinau, nes nuo tada — praėjo gal penkiolika metų —- 
nė vienu žodžiu nepersitariau su jokia gyva būtybe. 

— Jie abu mirė, — atsakė Obri. 

— Abu mirę! Mano kilnusis hercogas mirė! Bet juk jis bu- 
vo dar gana jaunas, tik penkiasdešimt dviejų metų! Nuo ko 
jis mirė? 

— Jis žuvo per Romos apsiaustį, ir, gal būt... — Žakas Obri 
jau norėjo pridurti: „gal būt, jį užmušė vienas mano draugų“, 
bet susilaikė, nes pagalvojo, kad, ko gero, atstums nuo savęs 
senį. Kaip žinome, Žakas Obri darėsi atsargesnis. 

— Gal būtė.. — klausdamas pakartojo kalinys. 

— Gal būt, jį užmušė auksakalys, vardu Benvenutas Čelinis. 

— Prieš dvidešimt metų būčiau prakeikęs žudiką, o šian- 
dien visai nuoširdžiai sakau: „(Tebūnie jis palaimintas!“ O ar 
gražiai palaidojo mano kilnųjį hercogą? 

— Manau, kad taip; jo palaikai ilsisi katedroje, o ant ant- 
kapio iškalta epitafija, kurioje sakoma, jog šalia to, kas čia 
ilsisi, Aleksandras Didysis buvo avantiūristas, o Cezaris — 
plevėsa. 


— Na, o kita? 

— Kas kita? 

— Ji, mano persekiotoja? 

— Taip pat mirė prieš devynerius metus. 

— Taip ir maniau. Vieną naktį kameroje mačiau besimel- 
džiančią ant kelių moters šmėklą. Surikau, ir vaiduoklis pra- 
nyko. Matyt, ji buvo atėjusi prašyti atleidimo. 

— Jūs manote, kad mirdama ji jums atleido? 

— Viliuosi, vardan jos sielos išganymo. 

— Bet tada jus turėjo išleisti į laisvę. 

— Gal ji ir buvo liepusi mane išlaisvinti, bet aš toks nežy- 
mus žmogus, kad per tuos didžius negandus mane visi užmiršo. 

— O jūs mirdamas jai atleisite? 

— Pakelkite mane, jaunuoli, noriu už juos abu pasimelsti. 

Žakas Obri padėjo mirštančiajam atsikelti, ir jis ėmė mels- 
tis už savo globėją ir savo persekiotoją, ir už tą, kuris su mei- 
le prisiminė jį visą gyvenimą, ir už tą, kuri jo nekentė, — už 
konetablį ir regentę. 

Kalinys sakė teisybę. Žako Obri akys apsiprato su tamsa, 
ir jis galėjo įžiūrėti mirštančiojo veidą. Tai buvo gražus, nuo 
kančios sulysęs seno žmogaus veidas, su balta barzda, aukšta 
praplikusia kakta, labai panašus į tuos vaiduoklius, kurie pa- 
sirodydavo Domenikenui, kai šis tapė paveikslą „Šv. Jeronimo 
išpažintis“. 

Pasimeldęs kalinys atsiduso ir krito be sąmonės. 

Žakas Obri pagalvojo, kad jis mirė, tačiau dėl visa ko nu- 
bėgo prie ąsočio, paėmė rieškutėmis vandens ir apšlakstė gu- 
linčiojo veidą. Mirštantysis atsigavo. 

— Tu gerai padarei, atgaivinęs mane, ir štai tau atlygis. 

— Kas tai? — paklausė Obri. 

— Durklas, — atsakė mirštantysis. — Klausyk: vieną dieną 
ant suolo, atsitiktinai stovėjusio prie sienos. Pastebėjau, kad 
vienas akmuo kiek išsikišęs, o ant jo peiliu išraižytas kažkoks 
užrašas. Bet perskaityti jo nesuspėjau. Tada prikapsčiau žemių 
rankomis, praskiedžiau, suminkiau tarsi tešlą, atspaudžiau už- 
Iašą ir perskaičiau „Ulto:“. Ką tas žodis „keršytojas“ galėtų 
reikšti? Tada grįžau prie akmens ir pabandžiau išjudinti. Jis 
vos vos klibėjo, kaip dantis. Kantriai, gal kokį dvidešimt kartų 
viską pradėdamas iš naujo, darbavausi tol, kol išėmiau akmenį 
iš sienos. Nieko nelaukdamas, įkišau ranką į įdubą ir joje ra- 
dau šį durklą. 

Tada manyje vėl atgimė laisvės troškimas, nusprendžiau šiuo 
durklu iškasti praėjimą į gretimą kamerą, ir kartu su jos gy- 
ventoju sudaryti pabėgimo planą. Tegu mano sumanymas ir 
būtų nuėjęs niekais, tačiau kasti žemę, rausti praėjimą — tai 

vis šioks toks užsiėmimas! Kai jūs pasėdėsite kalėjime, kaip ir 
aš, dvidešimt metų, jaunuoli, tada suprasite, koks baisus prie- 
šas — laikas. 

Šiurpas nupurtė Obri nuo galvos iki kojų. 

— Na, o planą jums pavyko įgyvendinti? — paklausė jis. 

— Taip, ir Žymiai lengviau, negu tikėjausi. Aš taip seniai 
sėdžiu kalėjime, kad niekas nė neįtaria, jog galiu pabėgti; be 
to, vargu ar kas iš viso atmena, kas aš toks. Mane saugo ne 
ką daugiau, kaip aną grandinę sienoje. Konetablis ir regentė 
mirė, be jų niekas manęs ir neprisimindavo. Ir dabar, jei ištar- 
čiau Etjeno Remono vardą, kas žinotų, kad.tai mano vardas? 
Niekas. 

Žako Obri kaktą išpylė šaltas prakaitas, vien pagalvojus 
apie tą užmairštį, apie tą pražudytą gyvenimą. 

— Na, o toliau? — paklausė jis.— Kas buvo toliau? 

— Toliau? Daugiau kaip metus rausiau Žemę, ir man pavy- 
ko prakasti po siena urvą, pro kurį laisvai galėjo išlįsti žmogus. 

— O ką jūs darėte su išrausta žeme? 

— Išbarstydavau po kamerą ir stipriai sutrypdavau. 

— Kur tas urvas? 

—- Po lova. Visus tuos penkiolika metų niekam į galvą ne- 
eina tik kartą per dieną. Vos tik jis išeidavo, vos tik užsitrenk- 
davo durys ir nutildavo jo žingsnių aidas, atitraukdavau lovą 
pastumdavau lovą į vietą ir atsiguldavau. 

Tačiau užvakar atsiguliau ir niekad jau nebeatsikelsiu. Ma- 
no jėgos išseko, o šiandien užges ir gyvybė... Laiminu tave, 
jaunuoli, tu man padėsi numirti, o aš paliksiu tave savo pavel- 
dėtoju. 

— Paveldėtoju? — nustebo Žakas. 

— Taip. Tau paliksiu šį durklą. Tu šypsai? Kokį vertinges- 
nį palikimą tau gali duoti kalinys? Tas durklas — tai, gal būt, 
laisvė. 

— Jūsų teisybė,— tarė Obri,— ir aš didžiai jums dėkingas. 
O kur veda jūsų išraustas urvas? 

— Dar nepasiekiau kito galo, bet manau, jog jis visai arti. 
Vakar gretimoje kameroje girdėjau balsus. 

— Velniau rautų! Ir jūs manote... 

— Manau, kad per kelias valandas užbaigsite mano pra- 
dėtą darbą. 

— Dėkui,— tarė Obri,— dėkui. 

— O dabar kunigo. Norėčiau kunigo, — pratarė mirštantysis. 

— Tuoj, tėve, tuoj, — atsakė Obri.— Negali būti, kad jie ne- 
išpildytų tokio mirštančiojo prašymo. 

Jis nubėgo prie durų, šįsyk niekur neužkliuvęs, nes akys 
jau apsiprato tamsoje, ir ėmė įnirtingai daužyti rankomis ir 
kojomis. 

— Ko triukšmaujate? — paklausė jis.— Ko dar prireikė? 

— Senis, mano kaimynas, miršta, — paaiškino Obri,— ir pra- 
šo kunigo. Nejaugi jam atsakysite? 
tie visi plėšikai prašo kunigo? Tiek to, atsiųsiu ką nors. 

Ir iš tikro po dešimties minučių pasirodė kunigas su pasku- 
tiniu patepimu, o priešaky jo ėjo du patarnautojai: vienas — 
su kryžiumi, kitas — su varpeliu. 

Ta kankinio išpažintis buvo iškilmingas reginys. Tai buvo 
išpažintis žmogaus, kuris galėjo atskleisti tik svetimus nusikal- 
timus ir kuris prieš mirtį meldė atleidimo ne sau, 0 savo prie- 
šams. 

Žakas Obri, nors būdamas nelabai jautrus, neištvėręs taip 
pat atsiklaupė ir prisiminė visas vaikystės maldas, kurias ta- 
rėsi jau seniai užmiršęs. 

Kaliniui baigus išpažintį, pats kunigas nusilenkė prieš jį ir 
paprašė palaiminimo. 

Džiaugsminga šypsena, dangaus išrinktojo šypsena, nušvietė 
senio veidą, jis ištiesė vieną ranką virš kunigo, kitą — virš 
Obri galvos, paskui giliai atsiduso ir krito aukštielninkas. Tai 
buvo paskutinis atodūsis. 

Kunigas su abiem berniukais kaip atėjo, taip ir išėjo, o ka- 
mera, ką tik apšviesta virpančios žvakių liepsnos, vėl pasken- 
do tamsoje. 

Žakas Obri liko vienas su mirusiuoju. 

Nelinksma kompanija! Ir ypač dėl to, kad ji kelia sunkias 
mintis. Štai, tas čia gulintis žmogus visai nekaltai pakliuvo į ka- 
lėjimą ir pralęido jame ištisus dvidešimt metų. Ir išeis iš čia 
tik todėl, kad mirtis, ta didžioji išlaisvintoja, atėjo jo pasiimti. 

Linksmuolis studentas nebepažino savęs: pirmą kartą gyve- 
nime jis pamatė didingą ir niūrią mįslę, pirmą kartą gyvenime 
susidūrė su deginančiu gyvenimo permainingumu, su nebylia 
mirties gelme. 

Paskui širdies gilumoje pabudo egoizmas: jis pagalvojo apie 
save, apie tai, kad jis nekaltas, kaip ir tas lavonas, ir kad, kaip 


332 


ir anas, įtrauktas į karališkų aistrų verpetą, kuris traiško, ryja, 
naikina Žmogaus gyvenimą. Askanijas ir jis pats gali dingti 
lygiai taip pat, kaip dingo Etjenas Remonas. Ir kas jais pasi- 
rūpins? 

Gal būt, Žerveza? 

Benvenutas Čelinis, be abejo. 

Bet ką galėjo padaryti Žerveza? Tik verkti. O Benvenutas 
pats prisipažino, kad be laiško, kurį turi Askanijas, jis bejėgis. 

Vienintelė išeitis, vienintelė viltis — tai mirusiojo paliki- 
mas, senas durklas, kuris, deja, jau buvo apvylęs savo abiejų 
pirmųjų šeimininkų lūkesčius. 

Žakas jį buvo paslėpęs užantyje ir dabar instinktyviai pa- 
čiupinėjo rankeną, norėdamas įsitikinti, kad durklas niekur 
nedingo. 

Tuo metu durys vėl atsivėrė — sargai atėjo lavono. 

— Kada bus pietūs? — paklausė Žakas.— Aš noriu valgyti. 

— Po dviejų valandų, — atsakė prižiūrėtojas. 

Žakas vėl liko vienas kameroje. 


Penkioliktas skyrius 
GARBINGAS VAGIS 


Tas dvi valandas iki pietų Obri praleido ant suolelio nė 
nekrusteldamas; jo protas taip intensyviai dirbo, kad jis ne- 
įstengė net pajudėti. 

Nustatytu laiku atėjo prižūrėtojas ir atnešė duonos bei 
vandens, atseit, Šatle pietus. 

Studentas prisiminė mirštančiojo žodžius, kad kameros du- 
rys atsiveria tik kartą per parą, ir vis dėlto jis dar ilgai pra- 
sėdėjo nejudėdamas toje pačioje vietoje, nes baiminosi, kad, 
ko gero, nebūtų pasikeitusi įprastinė kalėjimo tvarka. 

Netrukus pro langelį jis pamatė, kad artinasi naktis. Pra- 
bėgusi diena buvo nepaprastai įspūdinga. Iš ryto kvota pas 
teisėją, pusiaudienį — dvikova su Marmaniu, pirmą valandą —- 
kalėjimas, trečią valandą — kalinio mirtis, o dabar jis mėgins 
kovoti dėl savo laisvės. 

Žmogaus gyvenime nedaug tepasitaiko tokių dienų. 

Žakas Obri iš lėto atsistojo ir, priėjęs prie durų, pasiklau- 
sė, ar kas neateina. Kad ant švarko neliktų žemių ir kalkių, 
jis nusivilko, paskui atitraukė lovą ir pamatė urvą, kurį mi- 
nėjo buvęs kameros bendras. 

Žakas kaip gyvatė įsirangė į siaurą kokių aštuonių pėdų 
ilgio olą, kitoje sienos pusėje kylančią aukštyn. 

Sulig pirmuoju durklo smūgiu Žakas iš garso pajuto, kad 
jis tikrai netrukus pasieks tikslą ir iškops į paviršių. Bet kur? 
Tik burtininkas pajėgtų atsakyti į šį klausimą. 

Šiaip ar taip, Žakas kruopščiai triūsė, stengdamasis kuo ma- 
žiau triukšmauti. Kartas nuo karto jis, kaip šachtininkas, išlįs- 
davo iš skylės ir išbarstydavo po kamerą žemes, kad jos neuž- 
griozdintų jam praėjimo, paskui vėl smukdavo atgal prie 
darbo. 

Kol Obri triūsė, Askanijas su liūdesiu galvojo apie Ko- 
lombą. 

Jis taip pat, kaip jau minėjome, buvo nuvestas į Šatle ir, 
kaip ir Obri, uždarytas vienutėje. Tačiau, ar atsitiktinai, ar 
paliepus hercogienei, jis pateko ne į tokią niūrią ir nuogą 
kamerą, kaip studentas. 

Bet didelė čia bėda, ar kalėjime daugiau patogumų, ar ma- 
žiau! Kamera vis tiek lieka kamera, o nelaisvėje esi išsisky- 
ręs. Jam trūko Kolombos, kuri jam buvo brangesnė už šviesą, 
už laisvę, už gyvenimą. Jeigu tik Kolomba būtų kartu su juo — 
kamera pavirstų žavingiausia vieta, pasakiškiausiais rūmais. 

Vargšas vaikinas! Jis buvo toks laimingas pastaruoju me- 
tu! Dieną galvodavo apie mylimąją, o naktį svajodavo, atsi- 
sėdęs šalia jos, ir jam atrodė, kad ta laimė niekad nesibaigs. 
Tačiau kartais netgi ir toje palaimoje geležinė abejonės ranka 
suspausdavo jam širdį. Ir tada, nelyginant žmogus, virš kurio 
pakibo mirties pavojus, jis vydavo šalin neramias mintis apie 
ateitį ir džiaugėsi šia diena. 

O dabar jis sėdi kameroje vienut vienas, taip toli nuo 
Kolombos, kuri, gal būt, uždaryta, kaip ir jis, gal būt, liūdi 
kokiarna nors vienuolyne ir išeis iš jo tik į koplyčią, kur ją 
ištekdins už nemylimo vyro... 

Dvi baisios aistros tykojo abiėjų vaikų: įsimylėjusi ponia 
d'Etamp geidė Askanijo, garbėtroška grafas d'Orbekas siekė 
Kolombos rankos. 

Taigi, atsidūręs vienas, Askanijas nuleido sparnus. Jis bu- 
vo švelnios prigimties, o tokiems žmonėms reikalinga tvirta 
ranka, kuri juos vestų. Jis buvo tarsi gležna, švelni gėlytė, 
linkstanti nuo menkiausio vėjelio ir prasiskleidžianti po gy- 
vybingais saulės spinduliais. 

Jeigu į kalėjimą būtų pakliuvęs Benvenutas, jis visų pir- 
ma būtų patikrinęs duris, išstuksenęs sienas, apžiūrėjęs grin- 

dis; visa savo gyva ir mMaištinga vaizduote jis būtų ieškojęs 
išsigelbėjimo. Askanijas gi atsisėdo ant lovos, nukneibė galvą 
ant krūtinės ir šnibždėjo Kolombos vardą. Jam net nekilo min- 
tis, kad galima kaip nors pabėgti iš kameros pro tris geležinius 
pinučius ir pro šešių pėdų storio sieną. 

Kaip jau minėjome, Askanijo kamera buvo ne tokia var- 
ginga ir tuščia, kaip Žako; čia stovėjo stalas, dvi kėdės ir lova, 
uždengta senu plaušiniu; be to, ant akmeninės plokštės, matyt, 
specialiai tam įmūrytos, degė lempa. Be abejo, tai buvo kame- 
ra privilegijuotiems kaliniams. 

Maistas taip pat buvo kur kas geresnis: vietoj duonos su 
vandeniu, kuriuos kartą per dieną gaudavo mūsų studentas, 
Askanijas valgydavo du kartus, tačiau per šią malonę jis tu- 
Šatle administraciją — valgis nebuvo itin šlykštus. 

Askaniją šios smulkmenos mažai domino. Jis, kaip visi mo- 
teriškai švelnūs vyrai, rodės, gyvena gerdamas gėlių kvapą ir 
rytmetinę rasą. Paskendęs liūdnose mintyse, jis suvalgė ga- 
balėlį duonos, išgėrė keletą gurkšnių vyno ir be perstojo 
mąstė apie Kolombą, savo vienintelę mylimąją, ir apie Ben- 
venutą, vienintelę viltį. 

Iš tikro lig šiol Askanijui niekuo neteko rūpintis: viską pa- 
darydavo Benvenutas, o jaunuolis gyveno be rūpesčių, kurda- 
vo nuostabius meno kūrinėlius ir mylėjo Kolombą. Jis buvo 
tarsi vaisius, kuris auga ant galingo medžio ir gauna iš jo gy- 
vybės syvus. 

Ir net dabar, atsidūręs beviltiškoje padėtyje, Askanijas 
tvirtai tikėjo mokytoju. Jei tuo metu, kai jį suėmė ar kai ve- 
dė į kalėjimą, jis būtų pamatęs Benvenutą Čelinį, ir jei Ben- 
venutas Čelinis būtų paspaudęs jam ranką ir taręs: „Būk 
ramus, Askanijau, neapleisiu nei tavęs, nei Kolombos“,— būtų 
užtekę to pažado, ir Askanijas ramiai lauktų, kada atsidarys 
kalėjimo durys, įsitikinęs, kad tos durys ir tie pinučiai vis 
tiek turės atsidaryti. 

Bet jis nematė Benvenuto, ir Benvenutas nežinojo, kad jo 
mylimiausias mokinys, jo Stefanos sūnus, sėdi kalėjime. Pri- 
reiktų ištisos dienos nujoti į Fontenblo įspėti — jei tik kam 
nors iš viso kilo tokia mintis, — ir dienos grįžti į Paryžių, o per 
tas dvi dienas įsimylėjėlių priešai gali daug ką pridaryti. 

Todėl Askanijas likusią dienos dalį ir pirmąją naktį ka- 
lėjime praleido be miego: jis čia vaikščiojo, čia vėl sėdosi, 
čia krisdavo ant lovos, užtiestos balta paklode (dar viena žy- 

mė, kad kaliniui skiriamas didelis dėmesys). Per visą tą dieną, 
visą naktį ir sekantį rytą neatsitiko nieko naujo, nebent, kaip 

Apie antrą valandą po pietų — bent taip nusprendė kalinys 
iš savo laiko apskaičiavimų — Askanijui pasirodė, jog kažkur 
netoliese jis girdi kalbant: ausis pasiekdavo tik duslus šnabž- 
desys, paskiri žodžiai nesigirdėjo. Tačiau buvo aišku, kad 
kalba žmogus. Askanijas pasiklausė ir pasuko į kameros kam- 
pą, iš kur girdėjosi triukšmas. Askanijas tyliai priglaudė ausį 
prie sienos, paskui prie grindų: garsas, atrodo, sklido iš po 
žemės. 

Vadinasi, netoliese yra kaimynai, ir juos nuo Askanijo ski- 
lia tik plona sienelė arba grindys. 

Maždaug po poros valandų bambėjimas nurimo, ir vėl įsi- 
vyravo tyla. 

Vėlai vakare triukšmas vėl pasigirdo, tik šįkart kiek ki- 
toks. Neatrodė, kad bamba besišnekantys žmonės, girdėjosi 
duslūs ir skubūs smūgiai, tarsi kas tašytų akmenis. Triukšmas 
sklido iš tos pačios vietos ir, rodės, visą laiką artėjo. 

Kad ir kaip savi rūpesčiai buvo užvaldę Askaniją, visa tai 
jį vis dėlto sudomino, ir jaunuolis sustingo, įsmeigęs akis 
į kampą, iš kur ėjo garsas. Net apie vidurnaktį Askanijas nė 
negalvojo gulti, nors visą naktį nebuvo sudėjęs akių nė 
bluosto. 

Triukšmas netilo; tokiu metu paprastai niekas nedirbdavo, 
tad Askanijui pasidarė aiškų, kad kažkoks kalinys ruošiasi 
pabėgti. Askanijas liūdnai šyptelėjo, pagalvojęs, kad nelai- 
mingasis, prasikasęs iki jo vienutės, akimirką gal net pagalvos 
esąs laisvėje, o iš tikro iš vienos kameros paklius- į kitą. 

Pagaliau triukšmas pasigirdo taip arti, kad Askanijas ne- 
ištvėręs nubėgo prie lempos ir, pagriebęs ją, grįžo atgal. Be- 
"veik tuo pat metu tolimiausiame kameros kampe žemė kilste- 
lėjo, kauburėlis subyrėjo, ir išlindo žmogaus galva. 

Askanijas nustebęs aiktelėjo, paskui džiaugsmingai sušu- 
ko, o atvykėlis riktelėjo ne mažiau nudžiugęs. Askanijas pa- 
žino Žaką Obri. 

Po akimirkos Askanijas padėjo taip Keistai ir nelauktai 
pasirodžiusiam Žakui išlįsti lauk, ir abu draugai stipriai ap- 
sikabino. 

Suprantama, pirmieji klausimai ir atsakymai buvo be jokio 
sąryšio, tačiau po kelių padrikų žodžių jie sutelkė mintis ir 
ėmė šiek tiek susigaudyti, kas atsitiko. Tiesą sakant, Askani- 

jas beveik neturėjo ką pasakoti, jis galėjo tik sužinoti daugybę 
naujienų. 

Tada Obri jam viską išklojo: kaip jis, Obri, beveik vienu 
metu su Benvenutu atvyko į Nelio rūmus; kaip jie beveik 
kartu sužinojo apie Askanijo areštą ir Kolombos pagrobimą; 
kaip Benvenutas tarsi beprotis nubėgo į dirbtuvę šaukdamas: 
„Prie darbo! Prie darbo!“ ir kaip jis, Obri, nuskubėjo į Šatle. 
Nuo tada jie nebesimatė, ir studentas nieko nežinojo, kas po 
to įvyko Nelio rūmuose. 

Po bendros „Iliados“ sekė atskira „Odisėja“. Obri papa- 
sakojo Askanijui apie savo pirmąjį nesėkmingą bandymą pa- 
tekti į kalėjimą, apie apsilankymą pas Žervezą, jos skundą 
teisėjui, idiotišką kvotą, kuri baigėsi tuo, jog teko sumokėti 
dvidešimt paryžietiškų sū pabaudą, žeminančią Žervezos oru- 
mą. Galų gale jis papasakojo, kaip, praradęs viltį pakliūti 
į kalėjimą, susitiko su Marmaniu; paskui išdėstė, kas įvyko 
iki to momento, kai, nežinodamas, į kokią kamerą jis pateks, 
Žakas, iškišo galvą iš po žemių ir lempos šviesoje pamatė 
Askaniją. 

Po to draugai vėl puolė viėnas kitam į glėbį. 

— O dabar,—tarė Žakas Obri;,— klausyk, Askanijau, ne- 
galima veltui gaišti nė minutės. 

— Palauk,— atsakė Askanijas,— visų pirma pasakyk apie 
Kolombą. Kur ji dabar? 

— Kolomba? Kad aš nežinau. Manau, jog pas ponią 
d Etamp. 

— Pas ponią d'Etamp? — sušuko  Askanijas.— Pas savo 
varžovę! 

— Vadinasi, tos kalbos apie ponios d'Etamp meilę — tei- 
sybė? 

Askanijas paraudo ir kažką sumurmėjo panosėje. 

-— Ol! Nėra ko rausti! — sušuko Obri— Po velnių! Herco- 
gienė! Ir dar kokia hercogienė —- karaliaus favoritė! Kad man 
taip tokia laimė nusišypsotų! Bet tiek to, grįžkime prie reikalo. 

— Taip, — sutiko Askanijas— pakalbėkime apie Kolombą. 

— Še tau! Prie ko čia Kolomba? Man reikia laiško! 

— Kokio laiško? 

— Na, to, kurį tau rašė hercogienė d Etamp. 

— O kas tau sakė, kad turiu hercogienės laišką? 

— Benvenutas Čelinis. 


— O kodėl jis tau sakė? 

— Jam reikia to laiško, jis be jo negali, aš pažadėjau jį 
atnešti, galų gale dėl to laiško ir įklimpau į tą balą. 

— Bet ką Benvenutas ketina daryti su laišku? — paklausė 
Askanijas. 

— Po galais! Ką aš žinau, be to, pagaliau kas man į kuodą? 
Jis man sakė: „Man reikalingas laiškas.“ Atsakiau: „Gerai, 
gausiu.“ Dėl to laiško ir įkliuvau į kalėjimą. Tai va, duok man, 
apsiimu jį perduoti Benvenutui! Na, ko tu? — paklausė Žakas, 
pamatęs, kad Askanijo veidas paniuro. 

— Mielas Obri,— atsakė Askanijas,— be reikalo vargai. 

— Kaip tai? — sušuko Žakas Obri— Tu nebeturi laiško? 

— Jis čia, — atsakė Askanijas ir pridėjo ranką prie švarko 
kišenės. 

— Puiku! Duokš greičiau, nunešiu Benvenutui. 

— Jokiu būdu nesiskirsiu su laišku, Žakai. 

— Bet kodėl? 

— Ką aš žinau, ką su juo žada veikti Benvenutas. 

— Jis nori juo pasinaudoti ir išgelbėti tave. 

— Ir, gal būt, pražudyti hercogienę d Etamp. Obri, negaliu 
pražudyti moters. 

— Bet juk ta moteris pati nori tave pražudyti. Ta moteris 
nekenčia tavęs. Ne, klystu, ji dievina tave. 

— Ir tu nori, kad mainais už tą meilę... 

— Argi tau ne vis viena, ar ji tave myli, ar nekenčia, 
juk tu jos nemyli! Pagaliau kas, tavo nuomone, privirė košės? 

— Ji? 

— Be abejo! Ji liepė tave suimti, ji pagrobė Kolombą! 

— Kas tau sakė? 

— Niekas nesakė. Bet kas kitas, jei ne ji? 

— Na, prevo, grafas d' Orbekas, Marmanis, kuriam tu, kaip 


sakai, viską išklojai. . 
— Askanijau! Askanijau! — sušuko nevilties apimtas Ža- 
kas.— Tu pats save žudai! a 


— Verčiau žūti, Obri, negu niekšiškai pasielgti. 

— Kodėl niekšiškai, jei viską darys Benvenutas. 

— Klausyk, Obri, ir nepyk dėl to, ką tau pasakysiu, — 
tarė Askanijas.— Matai, jei tavo vietoje būtų Benvenutas ir 
jei jis man pasakytų: „Ponia d'Etamp, tavo priešas, liepė ta- 
ve suimti, ji pagrobė Kolombą ir laiko dabar ją savo naguose, 
nori palaužti jos valią. Be šito laiško negaliu išgelbėti Ko- 
lombos“,— tada jį prisaikdinčiau, jog jis neparodys laiško ka- 
raliui, ir atiduočiau. Bet Benvenuto čia nėra, ir aš nesu tikras, 

kad hercogienė mane persekioja. Tavo rankos, Obri,— ne itin 
patikima vieta laiškui. Atleisk, bet tu juk pats prisipažįsti, 
jog esi vėjo pamušalas. 

— Prisiekiu, Askanijau, ana diena mane pasendino dešim- 
čia metų. 

— Tu gali pamesti laišką arba neapgalvotai, tegu ir su pa- 
čiais geriausiais ketinimais, panaudoti. Tad geriau, jei laiškas 
liks pas mane. 

— Drauge mano,— sušuko Žakas Obri,— pagalvok, ką šne- 
ki! Be to, ir Benvenutas sakė, kad tik tas laiškas gali tave iš- 
gelbėti. 

— Benvenutas ir be jo mane išgelbės. Karalius davė Če- 
liniui žodį, kad tą dieną, kai jis nulies Jupiterį, galės prašyti 
kokios nori malonės. Tai va, tu pagalvojai, jog Benvenutas 
išprotėjęs šaukė: „Prie darbo! Prie darbo!“ — iš tiesų jis pra- 
dėjo mane gelbėti. 

— O jei jam nepavyks nulieti, — tarė Obri. 

— Nėra ko nuogąstauti— atsakė šypsodamas Askanijas. 

— Girdėjau, kartais nesėkmė ištinka net pačius geriausius 
Prancūzijos liejikus. 

— Patys geriausi Prancūzijos liejikai — mokiniai, palygi- 
nus su Benvenutu. 

— O kiek laiko jis gali lieti? 

— Tris dienas. 

— O kada jis parodys statulą karaliui? 

— Po trijų dienų. 

— Vadinasi, viso labo reikia šešių ar septynių dienų. O jei 
per tas šešias ar septynias dienas ponia d'Etamp privers Ko- 
lombą ištekėti už grafo d'Orbeko? 

— Ponia d'Etamp neturi jokių teisių į Kolombą. Kolomba 
nesutiks. 

— Tegu, bet prevo turi teisę, nes Kolomba jo duktė; Pran- 
ciškus I tair pat turi — Kolomba jo pavaldinė. O jei įsakys 
prevo, jei įsakys karalius? 

Askanijas išblyško lyg drobė. 

—- Jeigu tada, kai Benvenutas išprašys tau laisvę, Kolom- 
ba bus jau kito žmona, sakyk, kam tau tada laisvė? 

Askanijas ranka nubraukė nuo kaktos prakaitą, kuris jį 
išpylė po tokių studento žodžių, o kita tuo metu ieškojo ki- 
šenėje išganingojo laiško. Bet tuo metu, kai Žakas Obri vy- 
lėsi, kad Askanijas nusileis, šis papurtė galvą, tarsi norėda- 
mas nuvyti šalin abejones. 

— Ne,— tarė jis,— ne! Tik Benvenutui! Pakalbėkime apie 
ką nors kita. 

Askanijas pratarė šiuos žodžius tokiu balsu, jog Žakui pa- 
sidarė aiškų, kad nėra ko, bent jau šiuo metu, toliau prašyti. 

— Tada, — atsakė (Obri, kuris, atrodo, nusprendė kažką 
svarbaus, — tada, drauguži mielas, jei nori pasikalbėti apie 
ką nors kita, spėsime tai padaryti ir rytoj rytą ar dieną. Bi- 
jausi, kad mums čia teks užtrukti. O dabar esu tiek nuilsęs 
ruo dienos vargų ir naktinio darbo, kad būtų visai ne pro 
šalį kiek numigti. Taigi lik čia, o aš eisiu į savo kamerą. 
Kai užsimanysi mane matyti, pašauk. O kol kas pridenk plau- 
šiniu skylę, kurią prakasiau, nes jeigu ją pastebės, ir negal- 
vok susitikinėti. Labanakt! Rytą galva šviesesnė. Gal būsi 
protingesnis. 

Sulig tais žodžiais Žakas Obri, nieko nenorėdamas klausyti, 
ką jam šnekėjo Askanijas, bandęs jį sulaikyti, įkišo į urvą 
galvą ir šliaužte nušliaužė į savo kamerą. Vos tik studento 
kojos dingo skylėje, Askanijas nedelsdamas įvykdė draugo 
patarimą ir, atitempęs plaušinį, uždengė urvą tarp abiejų 
kamerų. 

Paskui jis numetė švarką ant vienos kėdės, atsigulė ant 
lovos, ir, nors jį kankino baisus nerimas, nuovargis paėmė 
viršų, ir Askanijas tuoj pat užmigo. 

Obri tuo metu, nors miegas jam merkė akis nė kiek ne 
mažiau, kaip Askanijui, atsisėdo ant taburetės ir giliai su- 
simąstė. Beje, skaitytojas žino, tokio įpročio Žakas neturėjo, 
vadinasi, aišku, jog Žakas galvojo kažką labai svarbaus nu- 
veikti. 

Taip jis prasėdėjo apie ketvirtį valandos, paskui lėtai atsi- 
stojo ir, kaip žmogus, atsikratęs abejonių, ryžtingai pasuko 
prie urvo ir vėl į jį smuko, tačiau šįkart jis šliaužė be galo 
atsargiai ir tyliai. Išlindęs kitapus sienos, jis galva pakėlė plau- 
šinį ir džiaugsmingai nusišypsojo, nes ši požeminė kelionė ne- 
išbudino draugo. 

Studentui to tik ir tereikėjo. Jis dar atsargiau negu pir- 
ma palengvėle išlindo iš savo urvo ir, užgniaužęs kvapą, priėjo 
prie kėdės, ant kurios gulėjo Askanijo švarkas, išėmė iš ki- 
šenės neįkainojamą ir taip Čelinio geidžiamą laišką, o į voką 
įdėjo nekaltą Žervezos raštelį, sulankstęs jį lygiai taip, kaip 
buvo sulankstytas hercogienės laiškas. Žakas tikėjosi, kad 
Askanijas, bent tol, kol jo neišskleis, nepastebės apgaulės 
ir manys, jog tai gražiosios Anos d'Eili laiškas. 

Paskui, taip pat tyliai, jis grįžo prie plaušinio, kilstelėjo jį, 
vėl įlindo į skylę ir dingo kaip vaiduoklis. 

Jis dingo pačiu laiku, nes, vos įėjęs į kamerą, Žakas iš- 
girdo, kaip girgžtelėjo Askanijo kameros durys ir kaip šis stai- 
giai pažadinto Žmogaus balsu sušuko: 

— Kas ten? 

— Aš, — atsakė švelnus balsas, — nesibaiminkite, čia jūsų 
draugas. 

Askanijas, kaip jau minėjome, pusiau apsirengęs, išgirdęs 
balsą, kurį tarėsi atpažinęs, atsikėlė ir lempos šviesoje pamatė 
apsigaubusią šydu moterį. Moteris lėtai priėjo prie jo ir pa- 
kėlė šydą. Jis neklydo. Ta moteris tikrai buvo ponia d'Etamp. 


Šešioliktas skyrius, 


KURIAME ĮRODYTA, JOG GRIZETĖS LAIŠKAS DEGA LYCGIAI TAIP 
PAT SKAISČIAI IR PALIEKA LYGIAI TIEK PAT PELENŲ, KAIP IR 
HERCOGIENĖS LAIŠKAS 


Išraiškingas gražiosios Anos d'Eili veidas spindėjo lyg ir 
gailesčiu, lyg ir liūdesiu, ir Askanijas pakliuvo į spąstus. To- 
dėl dar hercogienei nespėjus praverti burnos, jis tvirtai tikėjo, 
kad Ana tikrai niekuo dėta dėl tos nelaimės, kuri ištiko jį 
patį ir Kolombą. 

—- Jūs čia, Askanijau! — švelniai tarė ji — Jums norėjau 
atiduoti rūmus, o radau kalėjime! 

— O ponia,— sušuko jaunuolis,— vadinasi, jūs iš tiesų ne- 
kalta, jūs mūsų nepersekiojote? 

— Ar nors akimirką mane įtarėte, Askanijau? — paklausė 
hercogienė.— Tada, aiškų, turite manęs nekęsti, ir man be- 
lieka tik tylomis graužtis, kad žmogus, kurį taip gerai pažįstu, 
taip blogai mane pažįsta. 

— Ne, ponia, ne! — sušuko Askanijas.— Man sakė, kad jūs 
mane pasodinote į kalėjimą, bet aš nenorėjau patikėti. 

— Taip, „Askanijau, Žinau, kad manęs nemylite, tačiau 
bent jūsų neapykanta nėra akla. Taip, jūsų teisybė, Aska- 
nijau, aš ne tik kad niekuo dėta, bet netgi nieko nežinojau. 
Tai prevo, mMesiras d'Esturvilis, nežinia kaip sužinojo, pasakė 
karaliui ir gavo iš jo leidimą suimti jus ir susigrąžinti dukrą. 

— Vadinasi, Kolomba pas tėvąė — gyvai paklausė Aska- 
nijas. 


— Ne,— atsakė hercogienė,— Kolomba mano rūmuose. 

— Jūsų rūmuose, ponia? — sušuko jaunuolis.— Kodėl? 

— Ji tikrai labai graži, Askanijau,— sušnabždėjo hercogie- 
nė, — ir dabar suprantu, kad jūs niekad nepamilsite jokios mo- 
ters, nors viena, giliai jus mylinti moteris, ir pasiūlytų pačią 
turtingiausią hercogystę. 

— Aš myliu Kolombą, ponia,— atsakė Askanijas— ir jūs 
puikiai žinote, kad meilė, ši dangaus gėrybė, visada yra ver- 
tinama labiau už visus žemės turtus. 

— Taip, Askanijau, taip, jūs ją mylite labiau už viską. 
Aš vyliausi, kad jūsų širdyje dega paprasčiausia meilė. Aš 
klydau. Taip, ir dabar puikiai matau, — pridūrė ji atsidusda- 
ma,— kad, ilgiau jus skirdama, nusikalsčiau dievo valiai. 

— O ponia! — sušuko Askanijas, sudėdamas rankas.— Die- 
vas jums davė galią mus sujungti. Būkite didi ir kilni iki 
galo, ponia, padarykite laimingais du vargšus vaikus, ir jie 
jus mylės ir garbins visą savo gyvenimą. 

— Tai va, Askanijau,— tarė hercogienė,— aš nugalėta. Taip, 
aš pasiruošusi jus globoti ir ginti, bet, deja, gal būt, jau per 
vėlu! 

— Per vėlu! Ką jūs sakote? — sušuko Askanijas. 

— Gal būt, šiuo metu, Askanijau, gal būt, pati save pra- 
žudžiau. 

— Pražudėte? Kodėl, ponia? 

— Kadangi jus mylėjau. 

— Kad mylėjote mane? Aš jus pražudžiau? 

— Taip. Ak, kokia buvau neatsargi! Dabar per jus pra- 
žuvau, pražuvau, nes jums rašiau. 


— Kaip? Aš nesuprantu, ponia... 


— Nejaugi jūs nesuprantate, kad prevo, turėdamas kara- 
liaus leidimą, įsakė nuodugniai iškratyti Nelio rūmus. Nejau- 
gi nesuprantate, kad, ieškodami jūsų ir Kolombos meilės įro- 
dymų, jie apvers aukštyn kojom jūsų kambarį. 

— Na ir kas? — nekantriai paklausė Askanijas. 

— Kaip tai — kas? — sušuko hercogienė.— Jeigu jūsų kam- 
baryje suras laišką, kurį užsimiršus jums buvau parašiusi, jei 
atpažins, jog tai mano laiškas, nuneš jį karaliui, kurį jau ir 
taip buvau apgavusi, o dėl jūsų net pasiryžusi išduoti, ne- 
jaugi jūs nesuprantate, kad tą akimirką visa mano valdžia 
baigiasi? Nejaugi nesuprantate, kad tada niekuo negalėsiu 
padėti nei jums, nei Kolombai? Nesuprantate, kad aš žuvusi? 

— Ak, štai kas! — sušuko Askanijas,— Nusiraminkite, po- 
nia, nėra ko bijoti. Laiškas čia, aš visą laiką jį nešiojuosi su 
savimi. 

Hercogienė lengviau atsiduso, ir nerimastingas jos veidas 
nušvito džiugia šypsena. 

— Nešiojatės su savimi, Askanijau! — savo ruožtu sušuko 
ji — Nešiojatės su savimi! Sakykite, dėl ko jūs tą laišką ne- 
šiojatės su savimi? 

— Iš atsargumo, ponia,— sušnabždėjo Askanijas. 

— Iš atsargumo! Vadinasi, dar kartą apsirikau. Dieve ma- 
no, dieve mano! O juk turėjau kaip reikiant progų įsitikinti, 
suprasti. Ak, iš atsargumo! Na ką gi,— pridūrė ji, dėdamasi, 
jog stengiasi nugalėti pati save,— kadangi man tenka dėkoti 
jums tik už atsargumą, tai pasakykite, Askanijau, ar labai 
atsargu laikyti laišką čia, pas save, kada kiekvieną akimirką 
jie gali ateiti į kalėjimą ir jus apieškoti? Nejaugi jūs manote, 
kad apdairu laikyti pas save laišką, kuris gali pražudyti vie- 
nintelį žmogų, galintį padėti jums ir Kolombai? 

— Ponia,— švelniai pratarė Askanijas su tuo liūdesiu, kurį 
jaučia tyros širdies žmonės, kai jie priversti abejoti, — neži- 
nau, ar nuoširdžiai, ar tik žodžiais jūs norite išgelbėti mane 
1r Kolombą; 0, gal būt, jus čia atvedė tik noras atgauti laiš- 
ką, kuris, kaip pati sakėte, gali jus pražudyti. Pagaliau ne- 
žinau, ar, atgavusi laišką, iš globėjos, kuria šiuo metu dedatės, 
nepavirsite mirtinu priešu. Bet tikrai žinau, ponia, kad laiš- 
kas — jūsų, kad jis priklauso jums ir, jeigu jūs reikalaujate, 
neturiu teisės jo pasilikti. 

Askanijas atsistojo, nuėjo tiesiai prie kėdės, ant kurios 
gulėjo švarkas, pasirausė kišenėje ir ištraukė laišką; herco- 
gienė iš karto pažino voką. 

— Štai jis, ponia, — pratarė jaunuolis, — tas taip trokšta- 
mas laiškas. Jis man visai nereikalingas, o jums, gal būt, 
pražūtingas. Paimkite jį, suplėšykite, sunaikinkite. Aš pasi- 
elgiau taip, kaip privalėjau pasielgti, o jūs galite elgtis kaip 
tinkama. 

— Ak, Askanijau, jūs tikrai kilniaširdis! — sušuko herco- 
gienė su tuo susijaudinimu, kuris kyla kartais net labiausiai 
sugadintiems žmonėms. 

—- Atsargiai, ponia, kažkas eina! — sušuko Askanijas. 

— Jūsų teisybė, — tarė hercogienė. 

Kadangi žingsniai iš tikro artinosi, hercogienė vikriai iš- 
tiesė ranką su laiškų prie lempos, ir liepsna akies mirksniu jį 

prarijo. Ana laikė laišką tol, kol ugnis beveik pasiekė jos 
pirštus; suanglėjęs popieriukas sukdamasis ėmė kristi ir ant 
grindų subyrėjo į pelenus, o hercogienė pelenus primynė koja. 

Tuo metu duryse pasirodė prevo. 

— Man pasakė, ponia, kad jūs čia,— tarė jis, neramiai 
žvilgčiodamas čia į Askaniją, čia į hercogienę— ir atskubė- 
jau sužinoti, gal kartais jums ko reikia. Aš ir mano žmo- 
nės — jūsų paslaugoms. 

— Ne, mesire,— atsakė hercogienė, nepajėgdama nuslėpti 
didžiulio džiaugsmo, kuriuo spindėte spindėjo jos veidas,— 
ne, tačiau aš nė kiek ne mažiau jums dėkinga už jūsų pa- 
slaugumą ir rūpestį. Atėjau tik norėdama apklausti šį jaunuo- 
lį, kurį jūs suėmėte, ir įsitikinti, ar iš tikro jis taip smarkiai 
prasikalto, kaip kad man sakėte. 

— Na, ir ką gi jūs nusprendėte? — su lengva ironija pasi- 
teiravo pievo. 

— Kad Askanijas kur kas mažiau kaltas, negu maniau. 
Ir aš pavedu jums, mesire, juo pasirūpinti. Ar negalėtumėte 
vargšą jaunuolį taip nejaukiai apgyvendintą, perkelti į kitą 
kamerą? 

— Rytoj bus viskas sutvarkyta, ponia. Jūs gi žinote, kad 
jūsų norai— man įsakymas. Daugiau parėdymų neturite? 
O gal norėtute dar paklausinėti? 

— Ne, mesire— atsakė Ana,— sužinojau viską, ką norėjau. 

Sulig šiais Žodžiais hercogienė, dėkingai ir meiliai pažvel- 
gus į Askaniją, išėjo iš kameros. 

Prevo nusekė iš paskos ir užrakino paskui save kameros 
duris. 

— Velniai rautų! — sušnabždėjo Žakas Obri, kuris nuo pra- 
džios iki galo girdėjo Askanijo ir hercogienės pokalbį. — Po 
velnių! Spėjau pačiu laiku! 

Iš tikro Maimanis, vos tik atsigavęs, susirūpino pranešti 
hercogienei, kad jis sužeistas, gal net mirtinai, ir kad prieš 
mirtį jis norįs atskleisti labai svarbią paslaptį. Hercogienė 
atvyko nedelsiant. Marmanis papasakojo, kad jį užpuolė ir 
sužeidė studentas, vardu Žakas Obri, kuris veržėsi į Šatle pas 
Askaniją kažkokio laiško gauti, norėdamas * nunešti jį Če- 
liniui. 

Hercogienė iš karto viską suprato ir, keikdama savo aist- 
rą, privertusią ją užmiršti bet kokį atsargumą, nuskubėjo 
i Šatle, nors buvo tik antra valanda ryto. Patekusi pas Aska- 

niją, ji suvaidino ką tik mūsų aprašytą sceną ir, bent taip 
galvojo hercogienė, kuo puikiausiai sutvarkė reikalą, nors, 
kaip matėme, Askanijo nepasisekė visiškai apgauti. 

Ir, anot Žako Obri, jis suspėjo pačiu laiku. 

Tačiau buvo padaryta tik pusė darbo; liko antroji, žymiai 
sunkesnė. Studentas išgelbėjo tą trokštamą laišką ir turėjo jį 
savo rankose; bet šis laiškas galėjo šį tą reikšti ne Žako, 
o Benvenuto rankose. 

Tačiau Obri buvo kalėjime ir, atrodo, ilgam, nes jo pirma- 
tako žodžiais tariant, į Šatle kur kas lengviau patekti, negu 
išeiti. Taigi, jis lyg tas gaidys, suradęs perlą, niekaip nežinojo, 
ką su savo turtu daryti. 

Bandyti prasiveržti jėga —- neįmanoma. Suprantama, turė- 
damas durklą, Žakas lengvai galėjo nudobti prižiūrėtoją, at- 
nešusį jam valgyti, paimti jo raktus ir rūbus. Tačiau ta pasku- 
tinė priemonė buvo visai ne prie širdies dorai studento pri- 
gimčiai, be to, ji nebuvo ir labai patikima. Iš dešimties buvo 
tik viena galimybė, kad jo nesugaus, neapieškos, neatims laiš- 
ko ir neįgrūs atgal į kamerą. 

Vikrumu dar mažiau nuveiksi. Kamera buvo aštuonių ar 
dešimties pėdų gylio požemyje, mažutis langelis, pro kurį 
vos vos prasiskverbdavo dienos šviesa, buvo apkaltas storo- 
mis grotomis. Prireiktų ištisų mėnesių prapiauti nors vieną 
virbą, o pagaliau, jei ir pavyktų, kas lauktų bėglio? Jis atsi- 
durtų kieme prieš neperžengiamą sieną ir sekančios dienos 
rytą būtų kaip mat surastas. 

Vadinasi, papirkti. Tačiau po teisėjo sprendimo, įvertinu- 
sio Žervezos garbę dvidešimčia paryžietiškų sū, studentui li- 
ko viso labo tik dešimt sū: tokiais pinigais, be abejo, nepa- 

Taigi, Žakas Obri buvo tikrai nepaprastai keblioje pa- 
dėtyje. 

Kartas nuo karto jam, atrodo, kildavo mintis apie dar vie- 
ną galimybę išsilaisvinti; bet, matyt, toji mintis nelipdavo 
jam prie širdies, nes kiekvieną mielą kartą, kai tik ji grįžda- 
vo su būdingu geroms mintims įkyrumu, Obri veidas apsi- 
niaukdavo, ir jis imdavo dūsauti — vargšas vaikinas pergy- 
vendavo baisią vidinę kovą. 

Ta kova buvo tokia baisi ir ilga, kad ištisą naktį Žakas 
negalėjo sumerkti akių. Jis čia žingsniavo skersai ir išilgai 


345 


kameros, čia sėdosi, čia vėl stojosi. Pirmą nemigo naktį jis 
praleido mąstydamas; jei Žakas nemiegodavo, tai jis arba ger- 
davo, ar lošdavo, ar būdavo pas merginą. 

Paryčiu kova, atrodo, aprimo: be abejo, kuri nors iš ko- 
vojusių jėgų laimėjo, nes Žakas Obri dar gailiau atsiduso 
ir krito ant lovos, kaip galutinai išsekęs Žmogus. 

Vos tik jis atsigulė, laiptuose pasigirdo žingsniai. Prie ka- 
meros jie nutilo, spynoje trakštelėjo raktas, sužvangėjo sklas- 
čiai, durys virstelėjo, ir ant slenksčio išdygo du teisingumo 
saugotojai: vienas buvo teisėjas, kitas — jo raštininkas. 

Nors šis apsilankymas ir buvo nemalonus, bet Žakas nu- 
džiugo, išvydęs savo senus pažįstamus. 

— Ak, tai jūs, jaunikaiti — tarė teisėjas, pažinęs Žaką 
Obri,— mes vėl susitinkame! Vadinasi, jums vis dėlto pavyko 
įsmukti į Šatle? Na ir šaunuolis, dievaži! Jam nieko nereiškia 
suvedžioti merginą ar perdurti bajorą! Saugokitės! Šįkart taip 
lengvai neišsisuksite, po velnių! Bajoro gyvybė brangesnė už 
prizetės garbę, su dvidešimčia paryžietiškų sū toli nenuke- 
liausite. 

Kad ir kokie baisūs buvo teisėjo žodžiai, jo balsas šiek 
tiek nuramino Žaką. Tas spinduliuojantis žmogus, į kurio 
rankas Žakui pavyko pakliūti, atrodė visai šaunus vaikinas, 
kuris negalėtų padaryti nieko blogo. Apie raštininką, žinoma, 
to nepasakysi: sulig kiekvienu teisėjo grasinimu jis pritaria- 
mai linktelėdavo galvą. Žakas Obri tuos žmogėnus, stovinčius 
šalia vienas kito, matė antrą kartą ir, nors ir kaip jis buvo 
susirūpinęs savo liūdna padėtimi, nejučiomis paskendo filo- 
sofiniuose apmąstymuose apie atsitiktinumo kaprizus, kurie 
kartais ima ir sugalvoja suvesti du žmones, visiškai skirtin- 
gus tiek išvaizda, tiek ir charakteriu. 

Prasidėjo kvota. Žakas Obri nieko neslėpė: jis papasakojo, 
kaip, atpažinęs Marmanyje tą patį bajorą, kuris tiek kartų jį 
buvo išdavęs, ištraukęs pažo špagą ir iškvietęs vikontą dvi- 

kontas nugriuvęs. O kas buvę toliau, jis nežinąs. 


— Nežinote, kas buvo toliau? Nežinote, kas buvo toliau? — 
murmėjo teisėjas, diktuodamas raštininkui protokolą.— Po vel- 
nių! Man atrodo, kad ganės vien to, ką papasakojote. Jūsų 
reikalas aiškus kaip diena, juo labiau kad vikontas de Mar- 
manis — vienas didžiausių ponios d'Etamp numylėtinių. Atro- 
do, kad ji ir padavė jus į teismą, mano drąsuoli! 

— Velniai rautų! — sušuko studentas, kuris iš tiesų pra- 
dėjo nerimauti.— Pasakykite, ponas teisėjau, ar mano reikalai 
tikrai jau tokie blogi, kaip jūs sakote? 

— Dar blogesni, mielas drauge! Dar blogesni! Aš neturiu 
įpročio gąsdinti klientus. Bet įspėju, jei turite kokius nors 
paskutinius nurodymus... 

— Paskutinius nurodymus! — sušuko studentas.— Sakykite, 
ponas teisėjau, negi jūs manote, kad man gresia mirties baus- 
mė? 

— Be abejo, — atsakė teisėjas,— be abejo! Prikimbate vidu- 
ry gatvės prie bajoro, priverčiate jį kautis, perduriate, 0 po 
to dar klausiate, ar gresia mirties bausmė? Taip, mielas drau- 
ge, taip, ir dar kaip gresia! 

— Bet juk kiekvieną dieną žmonės eina kirstynių, ir ne- 
girdėjau, kad kaltieji būtų labai persekiojami. 

— Taip, bet kaujasi bajorai, mano jaunasis drauge. O! Jei 
du bajorai užsimano perpiauti vienas kitam gerklę, tai jau 
jų reikalas, ir karalius nesikiša. Bet jei vieną gražią dieną 
prasčiokams šautų mintis kautis su kilmingaisiais, o pirmųjų 
dvidešimt kartų daugiau, tai, deja, greitai neliktų nė vieno 
bajoro. 

— Kaip manote, kiek dienų gali užtrukti mano tardymas? 

— Maždaug penkias ar šešias. 

— Kaip! — sušuko Žakas Obri— Tik penkias ar šešias 
dienas? 

-— Be abejo. Jūsų byla juk labai aiški: žmogus užmuštas, 
jūs prisipažįstate, jog jį užmušėte, ir teisingumas patenkintas. 
Tačiau, — dar geraširdiškiau varė teisėjas — jei dar dvi trys 
dienos jus patenkintų... 

— Labai patenkintų. 

— Ką gi, galėsime kiek uždelsti procesą ir išlošime tas dvi 
tris dienas. Iš tiesų jūs visai neblogas vaikinas, ir man labai 
malonu, jei galėsiu jums kuo nors pasitarnauti. 

— Dėkui, — atsakė studentas. 

— O dabar,— tarė atsidusdamas teisėjas, — gal turite kokį 
prašymą? 

— Norėčiau kunigo. Ar tai įmanoma? 

— Kodėl gi ne, jūs turite teisę. 

— Puiku! Tada, ponas teisėjau, liepkite man jį atsiųsti. 

— Būtinai padarysiu, ko prašote. Ir neminėkite manęs blo- 
gu žodžiu, mano jaunasis drauge. 

— Už ką? Anaiptol, aš jums didžiai dėkingas. 

— Ponas studente,— pusbalsiu kreipėsi į Žaką Obri pri- 
sikišęs raštininkas — ar negalėtute man padaryti vieną ma- 
lonę? 

— Mielai,— atsakė Žakas.— Kokią? 

— Tačiau jūs tikriausia turite draugų, giminių, kuriems ža- 
date palikti visą savo gerą? 

— Draugų? Turiu tik vieną vienintelį draugą, bet jis, kaip 
ir aš, kalėjime. O jei kalbėsime apie gimines, tai liko tik 
pusbroliai, ir net labai tolimi pusbroliai. Todėl, ponas rašti- 
ninke, galite drąsiai sakyti, ko norite. 

— Pone, aš neturtingas Žmogus ir turiu penketą vaikų. 

— Na ir kas? 

— Matote, man niekada nesisekė, nors savo pareigas, kaip 
pastebėjote, atlieku kruopščiai ir sąžiningai. Visi mano darbo 
draugai seniai mane aplenkė. 

— Kodėl? 

— Kodėl? Ak, kodėl! Tuoj pasakysiu. 

— Sakykit. 

— Mat, jiems sekasi. 

— Aha. 

— O kodėl jiems sekasi? 

— Kaip tik aš ir norėjau paklausti, ponas raštininke. 

— Tuoj paaiškinsiu, ponas studente. 

— Labai malonu. 


— Jiems sekasi...—ir raštininkas dar tyliau pridūrė: --- 
žinot, kiekvienas kišenėje nešiojasi pakaruoklio virvės galelį. 
Suprantate? 

— Ne. 


— Koks jūs nenuovokus! Jūs rašysite testamentą, ar ne? 
— Testamentą? Kuriems galams? 


— Kaip tai kuriems galams? Kad jūsų paveldėtojams ne- 
tektų bylinėtis. Tai va: įrašykite į testamentą, kad jūs per- 
leidžiate Markui-Bonifacui Grimuano, teismo raštininkui, iš bu- 
delio jūsų virvės galelį. 


— Aha...— dusliai prakošė Obri.— Dabar suprantu. 
— Tai jūs patenkinsite mano prašymą? 
— Kurgi ne! 


— Tik neužmirškite, jaunuoli. Jau daug kas iki jūsų ža- 
dėjo, bet vieni mirė, neparašę testamento, kiti neteisingai už- 
rašė mano pavardę — Markas-Bonifacas Grimuano,— atsirado 
kabliukų, pagaliau treti, garbės žodis, iš tikro verti kartuvių, 

susilaukė malonės ir iškeliavo kartis kitur. Taigi jau buvau 
visiškai nusivylęs, bet staiga pakliuvote jūs. 

— Gerai, gerai, ponas raštininke,— tarė Žakas, — šįkart ga- 
lite būti ramus. Jei mane pakars, jūsų troškimas išsipildys. 

— Pakars, pone, būtinai pakars. Galite neabejoti. 

— Kur jūs ten, Grimuano? — sušuko teisėjas. 

— Tuoj, tuoj, ponas teisėjau, einu! Vadinasi, sutarta, po- 
nas studente? 

— Sutarta. 

— Garbės žodis? 

— Prasčioko žodis. 

— Ką gi, — murmtelėjo išeidamas raštininkas,— atrodo, šį- 
kart reikalas išdegs. Eisiu nudžiuginsiu žmoną ir vaikučius. 

Ir jis nuėjo paskui teisėją, geraširdiškai bambantį, kad jam 
tiek ilgai teko laukti. 


Septynioliktas skyrius, 


KURIAME PASAKOJAMA, KAD TIKRAS DRAUGAS 
SUGEBA PASIAUKOTI IR VESTI 


Likęs vienas, Obri nugrimzdo į dar liūdnesnes mintis, negu 
pirma; sutikite, kad, pasikalbėjus su teisėju, jam buvo apie 
ką pagalvoti. Vis dėlto paskubėkime pridurti, kad jei kam bū- 
tų pavykę skaityti jo mintis, tai jis būtų pamatęs, jog visų 
labiausia Žakas buvo susirūpinęs Askanijo ir Kolombos liki- 
mu, kuris priklausė nuo garbingai pavogto laiško. Apie save 
jam dar marios laiko galvoti, o kol kas reikia pasirūpinti jais. 

Jis mąstė kokį pusvalandį ir būtų dar mMmąstęs, bet kameros 

— Jūs prašėte kunigo? — suniurzgėjo jis. 

— Be abejo, aš, — atsakė Žakas. 

—— Tegriebia mane velniai, jei aš suprantu, kam jiems vi- 
siems prireikė to prakeikto ilgaskvernio! — sumurmėjo prižiū- 
rėtojas.— Nė penkioms minutėms negali palikti vargšo žmo- 
gaus ramybėje. Įeikite, tėve,— pridūrė jis, praleisdamas kuni- 
gą.— Tik vikriau sukitės. 

Paskui, vis dar niurzgėdamas, užrakino duris, palikęs ku- 
nigą ir kalinį vienu du. 

— Jūs kvietėte, mano sūnau? — paklausė kunigas. 

— Taip, mano tėve,— atsakė studentas. 

— Jūs norite atlikti išpažintį? 

— Ne visai taip. Stačiai norėjau pakalbėti su jumis apie 
kai kuriuos sąžinės reikalus. 

— Kalbėkite, mano sūnau,— atsakė kunigas, sėsdamasis ant 
taburetės,— ir jei pajėgsiu jums patarti... 

— Aš ir prašiau, kad jūs ateitumėt, trokšdamas jūsų pa- 
tarimo. 

— Aš klausau. 

— Mano tėve,— tarė Obri— aš didis nusidėjėlis. 

— Deja, — tarė kunigas.— Laimingas tas, kuris bent jau 
tai suvokia. 

— Tai dar ne viskas; aš ne tik didis nusidėjėlis, kaip 
sakiau, bet vedžiau iš doros kelio ir kitus. 

— Ar galima atitaisyti jūsų padarytą blogį? 

— Vyliuosi mano tėve, vyliuosi. Aš patraukiau paskui sa- 
ve į bedugnę jauną nekaltą mergaitę. 

— Jūs ją suvedžiojote? — paklausė kunigas. 

— Suvedžiojau? Taip, tėve, tikrai taip. 

— Ir jūs norite išpirkti savo nuodėmę? 

— Bent jau pabandyti. 

— Yra tik viena galimybė. 

— Žinau. Todėl taip ilgai ir svyravau. Jei būtų buvusi 
kokia kita išeitis, būčiau ją pasirinkęs. 

— Vadinasi, jūs ketinate ją vesti? 

— Palaukite, tėve. Kam man meluoti! Aš nenoriu jos vesti, 
aš tiesiog nusilenkiu likimui. 

— Geriau  puoselėtumėte žymiai tyresnius, šventesnius 


jausmus. 
— Ką veiksi, mano tėve! Vieni žmonės, atrodo, tarsi su- 
tverti vedyboms, o kiti — likti nevedusiais... Bernystė — ma- 


no pašaukimas, ir, prisiekiu, jei ne aplinkybės... 

— (Gerai, gerai, mano sūnau. Jeigu galite grįžti į doros 
kelią, tai kuo greičiau, tuo geriau. 

— O kada gali įvykti tas „kuo greičiau“? — paklausė Obri. 

— Po šimts! — atsakė kunigas.— Vedybos in extremis !, 
galima tikėtis nuolaidų, ir manau, kad poryt... 

— Tegu jau būna poryt,— atsiduso studentas. 

— Na, 0 mergina? 

— Mergina? 

— Ar ji sutiks? 

— Su kuo? 


! Ypatingų atveju (Iot.). 


350 


— Tekėti. 

— Velniai rautų, ar ji sutiks! Su didžiausiu džiaugsmu! 
Juk ne kasdien ji gauna tokius pasiūlymus. 

— Vadinasi, jokių kliūčių nėra? 

— Jokių. 

— O jūsų tėvai? 

— Neturiu. 

— O jos? 

— Nežinomi. 

— Kuo ji vardu? 

— Žerveza-Pereta Popino. 

— Norite, kad pats jai praneščiau? 

— Jei sutinkate užsikrauti šią naštą, tėve, būsiu jums di- 
džiai dėkingas. 

— Šiandien pat ją įspėsiu. 

— Pasakykite, tėve, ar negalėtute, pavyzdžiui, perduoti jai 
laiško? 

— Ne, mano sūnau; mes, kalėjimo kunigai, esame prisiekę 
neperdavinėti jokių kalinių laiškų, kol jie dar gyvi. Po mir- 
ties — prašom, ką tik norite. 

— Dėkui, tada bus per vėlu... Taigi, lieka vedybos,— su- 
šnabždėjo Obri. 

— Daugiau neturite ką pasakyti? 

— Nieko. Tiesa, jei kas suabejotų mano žodžiais arba 
kliudytų išpildyti mano prašymą, pas teisėją rasite minėtosios 
Žervezos-Peretos Popino skundą, kuris įrodys, jog aš nė kris- 
lelio neišsigalvoju. 

— Kaip nors pasistengsiu pašalinti kliūtis — atsakė kuni- 
gas, kuriam atrodė, jog Žakas Obri ne itin džiaugiasi tomis 
vedybomis ir tik nusileidžia būtinybei —ir per dvi dienas... 

— Per dvi dienas... 

— Sugrąžinsite merginai nuplėštą garbę. 

— Deja! — giliai atsiduso studentas. 

-— Puiku, mano sūnau, puiku! — tarė kunigas.— Kuo auka 
sunkesnė, tuo ji malonesnė dievui. 

— Prisiekiu Mahometo pilvu! — sušuko studentas.— Šįkart 
dievas turėtų man būti didžiai dėkingas. Eikite, mano tėve, 
eikite! 

Iš tikro Žakas ryžosi žengti šį žingsnį tik po ilgos. vidinės 
kovos. Kaip jis jau aiškino Žervezai, dar tėvas jam įkvėpė 
pasišlykštėjimą vedybomis, ir tik meilė Askanijui, mintis, kad 
jis pražudė savo draugą, ir nuostabiausi atsidavimo pavyzdžiai, 

kuriuos jam galėjo pasiūlyti antikos istorija, padėjo Žakui 
ryžtis šiai aukai. 

Bet kaipgi, paklaus skaitytojas, Žervezos ir Obri vedybos 
padės Askanijo ir Kolombos laimei? Kaip Obri išgelbės savo 
draugą, vesdamas savo meilužę? 

Į šitokį kiausimą galiu atsakyti tik tiek: skaitytojui trūks- 
ta įžvalgumo. Tiesa, skaitytojas, savo ruožtu, gali man atsa- 
kyti, kad jam nėra ko būti įžvalgiu. 

Tada tegu jis pavargsta ir perskaito iki galo šį skyrių, kurį 
būtų galėjęs ramiai praleisti, jei tik turėtų kiek subtilesnį 
protą. 

Kunigui išėjus, Obri pamatė, kad trauktis nebėra kur, ir 
kiek apsiramino. Tokia jau visų, tegu ir pačių baisiausių 
sprendimų savybė, kad po jų visada ateina ramybė: kovos 
išvargintas protas ilsisi, 0 sujaudrinta širdis aprimsta. 

Taigi Žakas apsiramino ir ilsėjosi, kol išgirdo triukšmą 
Askanijo kameroje; jis pagalvojo, kad prižiūrėtojas atnešė 
valgį, vadinasi, ilgą laiką bus ramu. Dar palaukęs kelias mi- 
nutes ir įsitikinęs, kad nieko nesigirdi, Žakas įlindo į savo 
urvą, nušliaužė ir galva kilstelėjo plaušinį. 

Askanijo kamera skendėjo tamsoje. 

Obri pusbalsiu jį pašaukė. Niekas neatsiliepė: kamera bu- 
vo visiškai tuščia. 

Pirmiausia Obri apsidžiaugė. Vadinasi, Askanijas laisvas, 
o jeigu jis laisvas, tai jam, Žakui, nebereikia... Bet beveik 
tuoj pat jis prisiminė vakar nugirstą hercogienės parėdymą — 
perkelti Askaniją į patogesnę kamerą. Parėdymas buvo pri- 
imtas dėmesin: ką tik girdėtas triukšmas reiškė, kad jo drau- 
gas perkeliamas kitur. 

Viltis apakino Obri, bet ji blykstelėjo ir užgeso it žaibas. 

Jis nuleido plaušinį ir atbulas grįžo į savo kamerą. Iš 
jo atėmė bet kokią paguodą, netgi draugą, dėl kurio jis auko- 
josi. Jam liko tik viena — galvoti. Bet Žakas Obri pastaruoju 
metu tiek daug galvojo, ir tie svarstymai jam taip iškvaršino 
galvą, kad jis nusprendė verčiau pamiegoti. 

Žakas krito ant lovos ir, jau tiek laiko neturėjęs progos 
deramai išsimiegoti, nors galvoje ir sukosi įvairiausios min- 
tys, nėtrukus užmigo giliu miegu. 

Jis sapnavo, kad jį nuteisė mirti ir pakorė, tačiau per bu- 
delio aplaidumą virvė buvo blogai išmuilinta ir jo kaip rei- 
kiant neužsmaugė, tačiau duobkasiai gražiausiai jį palaidojo. 
Žakas, kaip ir visi gyvi palaidoti, pradėjo kandžioti sau ran- 

kas, bet čia atėjo raštininkas atsiimti pažadėto galelio vir- 
vės, atkasė duobę ir grąžino Žakui gyvybę ir laisvę. 

Deja, tai buvo tik sapnas: kai studentas pakirdo, jo gy- 
vybė vis kabojo ant plauko, o laisvė buvo galutinai prarasta. 

Per visą vakarą, naktį ir rytojaus dieną Žaką aplankė tik 
ištraukti nė vieno žodžio. 

Vidurnaktį, kai Žakas jau buvo stipriai įmigęs, jį staigiai 
pažadino durų girgždesys. Kad ir kaip giliai miegotų kalinys, 
atsiveriančių durų vaitojimas jį visada išbudina. 

Studentas atsisėdo. 

— Kelkitės ir apsirenkite,— šiurkščiai įsakė prižiūrėtojas, 
o už jo nugaros deglo šviesoje blykčiojo dviejų sargybinių 
alebardos. 

Antrasis nurodymas buvo visiškai nereikalingas, nes Žako 
Obri lova buvo be paklodės ir antklodės, ir jis miegojo apsi- 
rengęs. 

-— Kur mane vesite? — paklausė jis, dar ne visai išbudęs. 

— Jūs pernelyg smalsus, — atsakė prižiūrėtojas. 

— Ir vis dėlto norėčiau žinoti, — nenusileido studentas. 

— Eime, eime, užteks tų išvedžiojimų. Eikite paskui mane! 

Priešintis nebuvo prasmės, ir kalinys pakluso. 

Priekyje ėjo prižiūrėtojas, už jo — Žakas Obri, o abu sar- 
gybiniai sekė iš paskos. 

Žakas nerimastingai dairėsi aplinkui, nė nesistengdamas 
nuslėpti savo nerimo; jis bijojo, jog dabar, naktį, jam bus 
įvykdyta mirties bausmė, tačiau netrukus nusiramino, nes ne- 
pamatė nei kunigo, nei budelio. 

Po dešimties minučių Žakas Obri vėl atsidūrė priimama- 
jame, kur jam jau teko pabuvoti, kai jis pakliuvo į Šatle. 
Akimirkai jam net kilo viltis, kad jį išleis pro vartus (nelai- 
mėje žmogus lengvai pasiduoda iliuzijoms), tačiau vedlys ati- 
darė mažas kampines dureles, ir jie pateko į vidinį koridorių, 
kuris vedė į kalėjimo kiemą. 

Vos patekęs į tą kiemą ir atsidūręs lauke, Žakas vėl iš- 
vydo dangų ir pilna krūtine ėmė traukti gaivų orą. Nežinia, 
ar dar kada jis gaus pasimėgauti tokiu malonumu. 

Paskui, pastebėjęs kitoje kiemo pusėje skliautinius ketu- 
riolikto amžiaus koplyčios langus, jis ėmė suvokti, kas at- 
sitiko. 

Pasakotojo pareiga verčia paminėti, kad Žakui vos nepa- 
kirto kojų, pagalvojus, kas jo laukia, 

Tačiau prisiminęs Askaniją ir Kolombą, Žakas pagalvojo 
atliksiąs didvyrišką žygdarbį ir nugalėjo laikiną silpnumą. 

Taigi gana tvirtu žingsniu studentas priėjo bažnytėlę. Per- 
žengęs slenkstį, jis įsitikino neklydęs. 

Prie altoriaus stovėjo kunigas, o klaupkose Žako laukė mo- 
teris, tai buvo Žerveza. 

Vidury bažnyčios jį sulaikė Šatle viršininkas. 

— Jūs prašėte, kad prieš mirtį jums būtų suteikta gali- 
mybė susituokti su jūsų apgauta mergina, — tarė viršininkas.— 
Prašymas visai teisėtas, ir mes jį patenkiname. 

Studentui aptemo akys, bet jis palietė ranka ponios d'Etamp 
laišką ir vėl atgavo drąsą. 

— Ak, mano vargšas Žakai! — sušuko Žerveza, puldama 
jam į glėbį.— Ir kas galėjo manyti, kad ta taip trokštama aki- 
mirka praeis tokiose aplinkybėse! 

— Ką veiksi, brangioji Žerveza,— atsakė Obri, spausdamas 
ją prie krūtinės.— Dievas geriau žino, ką bausti, o kam at- 
leisti. Nusilenkime jo valiai. 

Paskui nepastebimai įbruko jai į ranką ponios d'Etamp 
laišką ir tyliai pridūrė: 

— Perduok Benvenutui tiesiai į rankas. 

—- Ei, kas yra? — vikriai prišokęs prie jų, pasiteiravo ka- 
lėjimo viršininkas. 

— Nieko, aš tik pasakiau Žervezai, kad ją myliu. 

— Ji neturės, ko gero, net pakankamai laiko įsitikinti, jog 
meluojate, tai kam tada tos priesaikos? Eikite prie altoriaus 
ir nesičiupinėkite. 

Obri ir Žerveza tylėdami prisiartino prie laukiančio kunigo 
ir suklaupė. Prasidėjo sutuoktuvių ceremonija. 

Žakui taip norėjosi šiek tiek pasišnekėti su Žerveza, kuri, 
savo ruožtu, degte degė troškimu padėkoti Obri, bet du sar- 
gybiniai iš šonų sekė kiekvieną judesį, gaudė kiekvieną žodį. 
Žakas buvo laimingas jau vien dėl to, kad kalėjimo viršinin- 
kas, be abejo, iš gailesčio leido jiems apsikabinti, ir studentas 
galėjo perduoti Žervezai laišką. Antraip Žako pasiaukojimas 
būtų nuėjęs niekais. 

Kunigas, matyt, taip pat gavo nurodymus, nes sutrumpino 
pamokslą. O gal jis taip pat pagalvojo, kad nėra ko daug šne- 
kėti apie vyro ir tėvo pareigas žmogui, kuris po dviejų trijų 
dienų bus pakartas. 

Kai kunigas po pamokslo juos palaimino ir užbaigė cere- 
moniją, Žakas ir Žerveza vylėsi, kad juos bent akimirkai pa- 

liks vienu du, bet nieko iš to neišėjo. Žerveza tiesiog upeliais 
liejo ašaras, bet sargybiniai juos nedelsiant išskyrė. 

Vis dėlto jiems pavyko susižvelgti. Obri žvilgsniu sakė: 
„Nepamiršk mano pavedimo", Žervezos žvilgsnis atsakė: „Būk 
ramus, įvykdysiu dar šiąnakt, o vėliausiai — ryt rytą.“ 

Po to juos nutempė į priešingas puses. Žerveza buvo ma- 
loniai išlydėta pro kalėjimo vartus, o Žakas mandagiai nu- 
vestas atgal į kamerą. 

Jėjęs Žakas taip sunkiai atsiduso, kaip dar niekad nebuvo 
atsidusęs nuo to momento, kai pateko į kalėjimą: štai jis ir 
vedęs! 

Taip Žakas Obri, tas naujai iškeptas Kurcijus, iš pasiauko- 
jimo puolė į Himenėjo bedugnę. 


Aštuonioliktas skyrius 
JUPITERIS 


Dabar, skaitytojui leidus, persikelkime valandėlei iš Šatle 
į Didijį Nelį. 

Benvenutui pašaukus, atskubėjo visi pameistriai ir nuėjo 
paskui jį į liejyklą. 

Jie puikiai žinojo, kaip mokytojas dirba, tačiau dar nie- 
kada jiems neteko matyti, kad jo veidas taip degtų, o akys 
liepsnote liepsnotų. Ir jei kas būtų galėjęs nulipdyti jį tuo 
momentu, kai jis ruošėsi lieti Jupiterį, būtų padovanojęs pa- 
sauliui nuostabiausią statulą. 

Viskas buvo paruošta: vaškinis statulos modelis, aplipin- 
tas moliu ir suveržtas geležiniais lankais, gulėjo krosnyje ir 
laukė savo eilės. Malkos buvo tvarkingai sukrautos; Benve- 
nutas jas padegė iš keturių pusių, ir eglinės kruopščiai išdžio- 
vintos malkos netrukus įsiplieskė; liepsna apėmė visą krosnį, ir 
forma atsidūrė vidury didžiulio laužo. Netrukus pro specia- 
lias angas ėmė tekėti vaškas, o forma — degti. Tuo metu pa- 
meistriai šalia krosnies kasė didžiulę duobę metalui tirpdyti. 
Mat, Benvenutas, nenorėdamas gaišti nė minutės, nusprendė, 
kad kai tik forma bus paruošta, pradėti liejimą. 

Pusantros paros tekėjo vaškas iš formos, pusantros paros 
pameistriai, kaip jūrininkai kariniame laive, budėjo pakaito- 
mis, ir Benvenutas nė akimirkai nesitraukė nuo krosnies; jis 
zujo aplink, čia įmesdamas malkų, čia drąsindamas pameist- 
rius. Pagaliau skulptorius įsitikino, kad visas vaškas ištekėjo 

ir forma išdegė kaip reikiant. Baigėsi antroji darbo stadija. 
Paskutiniojoje stadijoje reikėjo lydyti metalą ir lieti statulą. 

Pameistriai nesuprato, iš kur ta antžmogiška jėga ir ko- 
dėl mokytojas dirba su tokiu įnirtingu įkarščiu, ir norėjo įkal- 
binti Benvenutą prigulti keletui valandų, bet tos kelios va- 
landos prailgintų Askanijo nelaisvę ir Kolombos persekiojimą, 
ir Benvenutas griežtai atsisakė. Atrodė, kad jis pats sutvertas 
iš to metalo, iš kurio ruošėsi lieti dievą. 

Kai duobė buvo iškasta, jis liepė apraizgyti formą tvirto- 
mis virvėmis ir su specialiai paruoštais suktuvais kuo atsar- 
giau pakelti; po to pameistriai ją nunešė prie duobės ir lėtai 
nuleido, pastatę sulig krosnimi; tada Benvenutas sutvirtino 
tormą, berdamas aplink ją į duobę žemę ir kiekvieną sluoksnį 
stipriai sutrypdamas, sustatė molinius vamzdelius metalui pilti. 
Taip jie triūsė iki pat vakaro Atėjo naktis. Jau ištisas ketu- 
riasdešimt aštuonias valandas Benvenutas nesudėjo akių nė 
bluosto nei prigulęs, nei atsisėdęs. Pameistriai jį maldavo, 
Skoconė barėsi, bet Benvenutas nieko nenorėjo girdėti. Atro- 
dė, kad jį palaiko kažkokia magiška jėga, ir į visus prašymus 
ir barimus jis iš viso neatsakinėjo, tik trumpai ir aiškiai kaip 
generolas kareiviams nurodinėjo pameistriams, ką reikia da- 
ryti. 

Benvenutas norėjo lieti statulą nedelsiant. Tas energin- 
gas menininkas, įveikiąs bet kokią kliūtį, troško pajungti savo 
galingai valiai patį save. Griūdamas iš nuovargio, rūpinda- 
masis ir karščiuodamas, jis įsakė savo kūnui judėti, ir geležinis 
kūnas pakluso. O pameistriai tuo metu ėjo vienas paskui kitą 
iš rikiuotės, kaip kad mūšio metu sužeisti kareiviai apleidžia 
kovos lauką ir keliauja į ligoninę. 

Liejimo krosnis buvo paruošta. Benvenutas buvo įsakęs 
„prikrauti į ją ketaus ir vario lydinių, dėti juos simetriškai 
vienus ant kitų, kad karštis lengvai pasiektų, ir jie greitai 
ir vienodai lydytųsi. Jis pats uždegė ugnį, kaip ir pirmojoje 
krosnyje, ir kadangi laužas buvo sukrautas iš eglinių sakuo- 
tų malkų, jis įsiplieskė taip smarkiai, kad liepsna pakilo aukš- 
čiau, negu buvo tikėtasi, ėmė lyžčioti medinį liejyklos stogą, 
ir jis taip pat užsidegė. Tas gaisras, O ypač nepakeliamas 
karštis išgainiojo visus pameistrius, liko vienas Hermanas. Bet 
Hermano ir Benvenuto pilnai pakako užkirsti kelią pavojui. 
Stvėrę po kirvį, jie pradėjo daužyti medinius stulpus, prilai- 
kančius stogą. Po akimirkos liepsnojantis stogas griuvo. Tada 

Benvenutas ir Hermanas kabliais nustūmė degančias nuolaužas 
į krosnį. Ugnis sustiprėjo, ir metalas ėmė lydytis. 

Bet štai čia Benvenuto jėgos ir baigėsi. Jau apie šešias- 
dešimt valandų jis nesumerkė akių, dvidešimt keturias valan- 
das burnoje neturėjo nė aguonos grūdelio ir visą tą laiką 
rcgino pameistrius, kvėpė jiems dvasią. Jį ėmė krėsti baisi 
karštligė: ką tik smarkiai įraudęs veidas išbalo kaip drobė. 
Tame pašėlusiame karštyje, kurio nė vienas pameistrys ne- 
galėjo ištverti, Benvenutas pajuto, kaip suvirpėjo visas kū- 
nas, o dantys taip kaleno, lyg jis būtų atsidūręs Laplandijos 
sniegynuose. Pamatę, kad jam bloga, priėjo pameistriai. Jis 
dar mėgino priešintis, mėgino parodyti, jog nepralaimėjo,— 
šiam Žmogui atrodė gėda nusileisti netgi būtinybei. Bet galų 
gale pats sau prisipažino tikrai nebetekęs jėgų. Laimei, lieji- 
mas ėjo į pabaigą, visų sunkiausia jau buvo užpakaly, liko 
grynai mechaniška darbo dalis, kurią lengvai galėjo atlikti ir 
be jo. Benvenutas pašaukė Pagolą, bet, kaip tyčia, Pagolas 
buvo kažkur dingęs. Tačiau visiems pameistriams pradėjus su- 
tartinai šaukti, Pagolas atsirado. Jis paaiškino, jog buvo nu- 
ėjęs pasimelsti, kad laimingai baigtųsi darbai. 

— Dabar ne laikas melstis! — sušuko Benvenutas.— Pats 
dievas yra pasakęs, kad darbas — malda. Reikia dirbti, Pagolai. 
Klausyk, man rodos, kad aš mirštu; tiek to, mirsiu ar ne, Ju- 
piteris privalo gyventi. Pagolai, drauge mano, palieku tave 
vadovauti darbams, nes esu tikras, kad, jei panorėsi, padarysi 
nė kiek ne blogiau, negu aš pats. Žiūrėk, Pagolai, metalas greit 
bus gatavas; dėl lydimo temperatūros tu negali apsirikti. Kai 
metalas paraus, liepk Hermanui ir kairiui Simonui paimti po 
dalbą. Ak, dieve mano! Apie ką čia aš Ak taip! Tegu jie 
išmuša abu krosnies kaiščius, ir metalas išsilies į formą. Jei- 
gu mirsiu, priminkite karaliui, kad jis pažadėjo išpildyti ma- 
no prašymą, pasakykite jam, kad jūs atėjote mano vardu ir 
kad aš prašiau... prašiau... O dieve! Neatmenu... Ką Žžadė- 
jau prašyti karaliaus? Ak taip!.. Nelio senjoras... prevo duk- 
tė Kolomba... d'Orbekas... ponia d'Etamp... Ak, aš einu iš 
proto!.. 

Benvenutas susvyravo ir krito Hermanui į glėbį, ir jis, 
pakėlęs tarsi vaiką, nunešė į miegamąjį, o Pagolas, kuriam 
buvo pavesta vadovauti darbams, nurodinėjo pameistriams. 

Benvenutas sakė teisybę — jis pradėjo siaubingai kliedėti. 
Skoconė, kaip ir Pagolas, meldėsi, bet ji atbėgo padėti Ben- 
venutui, kuris be perstojo šaukė: 

— Aš miriau! Mirštu! Askanijau! Askanijau! Kas bus su 
Askaniju! 

Tūkstančiai košmariškų vizijų pynėsi jo galvoje: Aska- 
nijas, Kolomba, Stefiana tarsi vaiduokliai artėdavo prie jo ir 
vėl išnykdavo kaip šešėliai. Paskui pasirodydavo kraujais pa- 
plūdęs auksakalys Pompėjas, kurį jis kažkada nudūrė, ir Sje- 
nos pašto viršininkas, kurį jis nušovė iš arkebuzos. Praeitis 
ir dabartis visai susipynė jo galvoje. Čia jam atrodė, kad 
Klementas VII laiko Askaniją kalėjime, čia — kad Kozimas I 
verčia tekėti Kolombą už grafo d'Orbeko. Paskui jis kreip- 
davosi į hercogienės Eleonoros šmėklą, manydamas, jog kal- 
ba su ponia d Etamp. Jis čia maldavo, čia grasino, čia kvatojo 
į veidą vargšelei raudančiai Skoconei, patardamas jai ati- 
džiai saugoti Pagolą, kad šis nenusisuktų sprando, laipiodamas 
karnizais kaip katė. Po tų beprotiško susijaudinimo momentų 
sekdavo visiška prostracija, kada iš tikro galėjai pagalvoti, jog 
jis miršta. 

Agonija tęsėsi jau apie tris valandas. Benvenutas gulėjo 
visai bejėgis, staiga į kambarį puolė išbalęs ir išsigandęs Pa- 
golas. 

— Tepadeda mums Kristus ir švenčiausioji panelė, moky- 
tojau! — šaukė jis.— Viskas žlugo, mus išgelbėti gali nebent 
tik dangus! 

Nors Benvenutas gulėjo visai išsekęs, vos gyvas, visai 
bejėgis, tačiau Pagolo žodžiai pasiekė jį ir tarsi durklas smi- 
go į širdį. Rūkas, aptemdęs sąmonę, išsisklaidė, ir, kaip Lo- 
zorius, išgirdęs -Kristaus balsą, Benvenutas pakilo šaukdamas: 

— Kas sako, kad viskas žlugo, kai Benvenutas dar gyvas? 

— Deja, mokytojau, aš,-- atsakė Pagolas. 

— Niekšas, galvijas! — sušuko Benvenutas.— Negi amžinai 
mane išdavinėsi? Būk ramus, Jėzus Kristus ir švenčiausioji 
panelė, kurių ką tik šaukeisi, padeda geriems žmonėms, o niek- 
šus baudžia. 

Tuo metu pasigirdo beviltiškas pameistrių riksmas: ,„„Ben- 
venutai! Benvenutai!“ 

— Aš čia! Aš čia! — atsišaukė skulptorius, puldamas iš 
kambario, išblyškęs, bet kupinas jėgų ir ryžto— Aš čia! Ir 
vargas tiems, kurie nevykdė savo pareigų! 

Dviem šuoliais Benvenutas atsidūrė liejykloje; visi pa- 
meistriai, pirma kupini tokio įkarščio, stovėjo apstulbę ir pri- 
blokšti. Net Hermanas, atrodė, miršta iš nuovargio: milžinas 
vos laikėsi ant kojų ir stovėjo atsirėmęs į išlikusį stulpą. 

— Na, klausykite manęs! — garsiai sušuko Benvenutas, tar- 
si perkūnas iš giedro dangaus pasirodęs vidury pameistrių.— 
Nežinau, kas čia nutiko, bet, prisiekiu siela, dar galima ati- 
taisyti! Dabar klausykite manęs, nes aš toliau vadovausiu 
darbui; tik klausykite aklai, neprieštaraudami ir nedvejodami. 
Pirmąjį, kuris sudvejos, užmušiu vietoje! Aš tai sakau ne- 
vėkšloms. O stropiesiems pasakysiu tik viena: Askanijo, jūsų 
mylimo draugo, laisvė ir laimė kybo ant plauko. Prie darbo! 

Sulig šiais žodžiais Čelinis priėjo prie krosnies pažiūrėti, 
kas nutiko. Pasirodo, baigėsi malkos, ir metalas atšalo, taigi, 
anot specialistų, virto „,pyragu“. 

Benvenutas tuoj suvokė, kad viską dar galima atitaisyti. 
Be abejo, Pagolas kaip reikiant neprižiūrėjo ir temperatūra 
krosnyje nukrito. Reikėjo įkurstyti ugnį ir suskystinti metalą. 

— Malkų! — sušuko Benvenutas,— greičiau malkų! Ieško- 
kite visur, kur tik įmanoma! Nubėkite pas kepėjus ir, jei 
reikės, užmokėkite nesiderėdami. Surinkite iš pilies viską iki 
paskutinės skiedros. Išlaužk Mažojo Nelio duris, Hermanai, 
jei ponia Perin nenorės atidaryti: tikslas pateisina priemones, 
be to, mes ne priešų šalyje! Malkų! Kuo daugiau malkų! 

Ir pirmasis duodamas pameistriams pavyzdį, Benvenutas 
pačiupo kirvį ir įniko kapoti du išlikusius stulpus, kurie tuoj 
pat išvirto kartu su stogo likučiais. Benvenutas juos nedelsiant 
sumetė į ugnį. Iš visų pusių bėgo pameistriai, nešini glėbiais 
malkų. 

— Puiku! — sušuko Benvenutas. — Na, dabar klausysitė 
manęs?! 

—- Taip, taip! — vienbalsiai sušuko visi — Taip! Padarysi- 
me, ką įsakysite, kovosime iki paskutinio atodūsio. 

— Tada atrinkite ąžuolines malkas ir meskite jas į ugnį: 
ąžuolas labai gerai dega, ir bemat išsisuksime iš bėdos. 

Ąžuolinės lentos glėbiais pasipylė į krosnį, ir Benvenutas 
galų gale riktelėjo: „Gana!“ 

Mokytojo energija užkrėtė visus; kiekvienas jo įsakymas, 
mostas buvo suprantamas iš pusės žodžio ir nedelsiant įvykdo- 
mas. Tik vienas Pagolas kartas nuo karto košė pro dantis: 

— Jūs norite padaryti kas neįmanoma, mokytojau, vadi- 
nasi, bandote dievo kantrybę. 

Čelinis tik pažvelgdavo į jį, ir jo akys tarytum sakė: „Būk 
ramus, mes dar pasikalbėsime!" 

Vis dėlto niūrūs Pagolo pranašavimai neišsipildė, ir meta- 
las vėl pradėjo tirpti, o Benvenutas, trokšdamas paspartinti 

lydimą, vis mėtė į krosnį švino gabalus ir tolydžio viską mai- 
šė ilgu geležiniu strypu, kol jo paties žodžiais tariant, „(miręs 
metalas“ ėmė atgyti. Matydamas tą pergalę, nudžiugęs Ben- 
venutas taip pat atsigavo: jis nebekarščiavo ir vėl buvo ku- 
pinas jėgų. 

Pagaliau metalas užvirė ir pakilo. Benvenutas tuoj pat ati- 
darė formos angą ir liepė išmušti krosnies kaiščius. Tai ne- 
delsiant buvo įvykdyta. Bet, matyt, tam didžiuliam darbui bu- 
vo lemta iki galo likti titanų mūšiu: išmušus kaiščius, Benve- 
nutas pastebėjo, kad metalas teka pernelyg lėtai, ir, ko gero, 
jo gali pritrūkti. Ir čia jam šovė išganinga mintis, kuri gali 
gimti vien tik menininko galvoje. 

— Tegu pusė lieka čia ir kursto ugnį, — sušuko jis,— o kiti 
paskui mane! 

Su penkiais pameistriais jis nubėgo į Nelio rūmus. Po aki- 
mirkos jie grįžo atgal, nešini sidabriniais ir alaviniais indais, 
lydiniais, nebaigtais ąsočiais. Benvenutas parodė pavyzdį, ir 
visi sumetė savo brangią naštą į krosnį, kuri akies mirksniu 
viską prarijo: bronzą, šviną, sidabrą, nuostabiai iškaltus dir- 
binius; prarijo taip abejingai, kaip būtų prarijusi ir patį skulp- 
torių, jei šis, savo ruožtu, būtų sugalvojęs ten pulti. 

Nuo tų tirpių medžiagų bronza greitai suskystėjo ir, tarsi 
pasigailėjusi savo pirmykščio nepaklusnumo, ėmė lietis ištisa 
srove. Benvenutas nerimastingai laukė ir vos nepaklaiko iš 
siaubo, išvydęs, kad bronza jau baigiasi, dar nepasiekus for- 
mos angos. Tada jis įmerkė ilgą kartį ir suprato, kad Jupiterio 
galva užpildyta. 

Benvenutas parpuolė ant kelių ir padėkojo viešpačiui; kū- 
rinys, turįs išgelbėti Askaniją ir Kolombą, užbaigtas ir, jei 
dievas susimils, nusiseks. | 

Tuo Benvenutas galėjo įsitikinti tik rytojaus dieną. 

Savaime suprantama, naktis praėjo neramiai. Kad ir kaip 
Benvenutas buvo nuvargęs, jis tik šiek tiek snustelėjo. Bet ir 
tas trumpas miegas toli gražu nebuvo poilsis. Vos tik skulpto- 
rius užmerkdavo akis, jis dievai žino ką matydavo. Jis regė- 
davo savo Jupiterį, tą dievų valdovą, Olimpo grožio karalių, 
iskrypusį, kaip ir jo sūnus Vulkanas. Benvenutas nieko ne- 
besusigaudė: ar čia formos ar metalo kaltė, ar čia jis pats 
suklydo, ar čia likimas iš jo pasišaipė? Sunkus akmuo užgul- 
davo jo krūtinę, smilkiniai imdavo tvinksėti, ir jis pakirsdavo 
neramiai plakančia širdimi, išpiltas šalto prakaito. Valandėlę 
Benvenutas nesusivokdavo, ar tai tiesa, ar tik sapnas, paskui 

prisimindavo, kad jo Jupiteris dar tebeglūdi formoje kaip vai- 
kas motinos įsčiose. Jis perskaičiuodavo mintyse visas atsargu- 
mo priemones ir prisiekinėjo dievui, kad norėjo ne tik su- 
kurti šedevrą, bet ir atlikti gerą darbą. Paskui, kiek nurimęs, 
jis vėl užmigdavo, slegiamas begalinio įkyraus nuovargio, ir 
vėl išvysdavo ne mažiau kankinantį ir siaubingą sapną. 

Išaušo diena, ir Benvenutas, nukamuotas neramaus miego, 
vikriai pašoko ir apsirengė. Po valandėlės jis jau buvo lie- 
jykloje. 

Bronza, matyt, dar nebuvo pakankamai atšalusi ir formos 
dar nevertėjo liesti, tačiau Benvenutui taip knietėjo pamatyti, 
kas jo laukia — nesėkmė ar viltis, jog jis neištvėrė ir pradėjo 
lupti formą nuo Jupiterio galvos. Vos prisilietęs prie statulos, 
jis išblyško kaip drobė. 

— Jūs tar sirkti, mokytojau? — pasigirdo balsas, ir iš tar- 
ties Benvenutas atpažino Heėrmaną.— Ferčiau kultumėt į lofą. 

— Klysti, Hermanai, drauguži mielas, — atsakė Benvenu- 
tas, be galo nustebęs, matydamas Hermaną, atsikėlusį tokioje 
ankstybėje,— aš merdėjau lovoje. O tu, ko tu taip anksti at- 
sikėleiė 

— Išėjau pasifaikščioti, — atsakė Hermanas, nurausdamas 
iki pat ausų.— Aš lapai myliu pasifaikščioti. Norite, mokyto- 
jau, aš jums patėsiu? 

— Ne, ne! — sušuko Benvenutas. — Niekas be manęs ne- 
palies statulos! Palauk, palauk! 

Ir jis atsargiai pradėjo lupti formą nuo statulos galvos. 
Laimei, metalo užteko. Jei Benvenutui nebūtų kilusi mintis 
sumesti į krosnį visą sidabrą, lėkštes ir ąsočius, bronza nebū- 
tų užpildžiusi statulos galvos. 

Laimei, to neįvyko ir galva buvo be galo graži. 

Tai pamatęs Benvenutas padrąsėjo ir pamažėle lupo toliau. 
Iš lėto, tarsi luobą, jis nuėmė visą formą, ir pagaliau išlaisvin- 
tas iš kalėjimo suspindo Jupiteris, didingas kaip Olimpo ka- 
ralius. Visa statula buvo lygi lygutėlė, be menkiausios kliau- 
dos, ir, nukritus paskutiniam deginto molio gabalėliui, pasi- 
girdo visuotinas tylomis apie Čelinį susirinkusių pameistrių 
susižavėjimo šauksmas. Jis taip buvo sėkmės apsvaigintas, 
kad lig šiol jų net nepastebėjo. 

Bet, išgirdęs šį šūksmą, skulptorius tarsi dievas iškėlė gal- 
vą ir, išdidžiai šypsodamas, tarė: 

— Pažiūrėsime, ar Prancūzijos karalius išdrįs atsakyti žmo- 
gui, sukūrusiam tokią statulą. 


361 


Paskui, tarsi pasigailėjęs savo, tarp kita ko, be galo jam 
būdingos puikybės, Benvenutas puolė ant kelių ir, sudėjęs 
rankas, garsiai dėkojo viešpačiui. 

Vos tik jis baigė maldą, atbėgo Skoconė ir pranešė, kad 
ponia Žak Obri nori su juo pasikalbėti ir jam įteikti savo vy- 
ro laišką. 

Benvenutas du kartus privertė Skoconę pakartoti pavarde, 
nes nė manyte nemanė, kad studentas galėtų turėti teisėtą 
žmoną. 

Tačiau jis tuoj pat nuėjo, palikęs pameistrius vienus ža- 
vėtis ir didžiuotis savo mokytojo šlove. 

Tuo tarpų Pagolas, apžiūrėjęs statulą iš arčiau, pamatė 
mažutį įdubimą dievo kulne; matyt, kažkas sukliudė metalui 
nutekėti iki formos galo. 


Devynioliktas skyrius 
JUPITERIS IR OLIMPAS 


Tą pačią dieną Benvenutas pranešė Pranciškui I, kad Jupi- 
teris nulietas, ir paklausė, kada Prancūzijos karalius malonė- 
tų pažvelgti į Olimpo karalių. 

Pranciškus I atsakė, kad sekantį ketvirtadienį jis ketinąs 
su savo svainiu imperatoriumi medžioti prie Fontenblo, ir tą 
dieną statula turinti būti pervežta į didžiąją rūmų galeriją. 

Atsakymas buvo sausokas: be abejo, ponia d Etamp nutei- 
kė karalių prieš jo mylimiausią menininką. 

Gal žmogiškas orumas, -o gal pasitikėjimas dievu padėjo 
Benvenutui, ir jis šypsodamas atsakė: 

—— Gerai. 

Atėjo pirmadienis. Benvenutas liepė įkelti Jupiterį į veži- 
mą ir, nuogąstaudamas, kad statulai kas neatsitiktų, pats rai- 
tas ją lydėjo, neatsitraukdamas nei per žingsnį. Ketvirtadieni, 
dešimtą valandą, kūrinys ir kūrėjas atvyko į Fontenblo. 

Iš pirmo žvilgsnio buvo matyti, kad Benvenutas kupinas 
kažkokio kilnaus išdidumo ir džiaugsmingos vilties. Meninin- 
ko nuojauta jam sakė, kad jis sukūrė šedevrą, o dora žmo- 
gaus širdis — kad netrukus jis padarys gerą darbą. Todėl Če- 
linis jautėsi dvigubai laimingas ir laikė aukštai iškėlęs galvą, 
kaip žmogus, kurio širdyje nėra vietos nei neapykantai, nei 
baimei. Kai karalius pamatys Jupiterį, statula, be abejo, jam 
patiks. Monmoransi ir Puaje primins jam pažadą; imperatorius 

ir visas dvaras tuo metu kaip tik bus Fontenblo, ir Pranciš- 
kus I norom nenorom gaus tesėti duotą Žodį. 

Ponia d'Etamp, gal ir ne taip džiaugsmingai, tačiau su nė 
kiek ne mažesniu aikštingu įkarščiu rezgė pinkles. Nors ji ir 
laimėjo pirmąjį susidūrimą, kai Benvenutas norėjo įsibrauti 
pas ją ir pas karalių, tačiau puikiai suvokė, jog tai tik pirmas 
pavojus; antrąjį, Žymiai didesnį, slepia karaliaus pažadas Ben- 
venutui, ir ji žūt būt nusprendė pasiekti, kad tas pažadas 
nebūtų tesėtas. Štai kodėl hercogienė atvažiavo į Fontenblo 
diena anksčiau už Čelinį ir su tuo nepakartojamų moterišku 
apsukrumu, kuris joje beveik prilygo tobulumui, ėmė tvar- 
kyti savo reikalus. 

Čelinis netrukus gavo tuo įsitikinti. 

Vos įžengęs į galeriją, kur turėjo būti pastatytas Jupiteris, 
jis sustingo priblokštas, supratęs, kas smogė šį baisų smūgį. 

Ta galerija, spindėte spindinti Rosos piešiniais, kurie vieni 
lengvai galėjo nustelbti bet kurį kitą ten esantį šedevrą, per 
paskutines tris dienas buvo išpuošta statulomis, Primatičio 
atsiųstomis iš Romos; žodžiu, ji buvo pilna antikinės skulptū- 
ros stebuklų, pašventintų dvidešimties amžių žiūrovų susiža- 
vėjimo,— niekas negalėjo su jomis lygintis ar varžytis. Ariad- 
na, Venera, Heraklis, Apolonas ir net Jupiteris, didysis Olim- 
po Jupiteris, — visos genijų svajonės, įamžintos brėnzoje, su- 
sirinko čia tarsi į dievų pasitarimą, prieš kurį galėtų stoti 
nebent bedievis; taigi, čia susirinko aukščiausias tribunolas, ir 
jo žodis įbaugintų kiekvieną menininką. 

Pastatęs tame Olimpe savąjį Jupiterį šalia Fidijo Jupite- 
rio, Benvenutas mestų iššūkį Fidijui, vadinasi, jo manymu, 
nusikalstų ir išniekintų antikinį genijų. — ir sąžiningasis me- 
nininkas atsitraukė per tris žingsnius, nors dar niekad nebuvo 
suabejojęs savo jėgomis ir talentu. 

Be to, nemirtingosios statulos — ir ne be pagrindo — gale- 
rijoje užėmė pačias geriausias vietas. Taigi vargšui Čelinio 
Jupiteriui liko tik tamsūs kampai, į kuriuos galėjai patekti 
tik praėjęs pro įspūdingų senovės dievų eilę. 

Nuleidęs galvą, Benvenutas stovėjo ant galerijos slenksčio 
ir žiūrėjo į dievus liūdnu, bet kupinu susižavėjimo žvilgsniu. 

— Mesire Antuanai Lemasonai,— kreipėsi Benvenutas į ly- 
dėjusį jį karaliaus sekretorių, — aš noriu, aš privalau tuoj 
pat išvežti savo Jupiterį. Mokinys nedrįs ginčytis su mokyto- 
jų, vaikas nebandys kovoti su proseneliais; mano orumas ir 
kuklumas neleidžia to daryti. 

— Benvenutai, — atsakė karaliaus sekretorius, — patikėkite 
nuoširdaus draugo žodžiu: jeigu jūs pasitrauksite, pražudysite 
save. Tarp mūsų kalbant, jūsų priešai to tik ir laukia, nes tuo 
jūs prisipažintumėte esąs bejėgis. Jūsų atsiprašymai nepadės, 
karalius, kuris nekantrauja pamatyti jūsų kūrinį, nieko ne- 
norės klausyti ir, ponios d'Etamp paveiktas, niekada jums ne- 
parodys. savo malonės. Manau, kad kai kas šito kaip tik ir 
nori. Ne su mirusiais jums pavojinga kovoti, Benvenutai, o su 
gyvaisiais, 

—-- Jūsų teisybė, mesire,— atsakė auksakalys, — aš jus su- 
prantu ir dėkoju, kad priminėte, jog neturiu teisės pernelyg 
didžiuotis. 

— Na ir puiku, Benvenutai! Bet išklausykite dar vieną pa- 
tarimą: ponia d'Etamp šiandien atrodė tokia žavi, kad tikriau- 
sia sugalvojo kokią nors naują klastą. Ji su tokiu neatspiria- 
mu žaismingumu ir žavesiu įkalbinėjo imperatorių ir karalių 
eiti pasivaikščioti į mišką, kad aš nuogąstauju, jog ji gali kaip 
nors užlaikyti juos ten iki nakties. 

— Jūs manote! — sušuko išblykšdamas Benvenutas.— Tuo- 
met aš tikrai žuvęs: deglo šviesoje mano statula nustos pusės 
savo vertės. Š 

— Tikėkimės, kad aš suklydau,— kalbėjo Antuanas Lema- 
sonas,— ir palaukime, kas bus toliau. 

Ir Čelinis nerimastaudamas ėmė laukti. Jis pastatė Jupite- 
Iį kuo geresnėje vietoje, tačiau pats puikiai suprato, kad su- 
temose statula atrodys gana vidutiniška, o naktį visai nepa- 
trauks akies. Hercogienės neapykanta viską labai tiksliai ap- 
skaičiavo: 1541 metais ji pasinaudojo XIX amžiaus kritikos 
metodais. 

Benvenutas, kupinas nevilties, žiūrėjo į besileidžiančią sau- 
lę ir godžiai gaudė iš lauko sklindančius garsus. Tačiau be 
"tarnų pilyje nieko daugiau nebuvo. 

Išmušė tris. Ponios d'Etamp ketinimai nebekėlė jokių abe- 
jonių, ir jos pergalė buvo aiški. Prislėgtas Benvenutas susmu- 
ko į fotelį. 

Viskas žlugo, pirmiausia — jo, menininko, garbė. Benvenu- 
tas jau buvo užmiršęs tą karštligišką kovą, kuri vos jo ne- 
pražudė; ji turėjo atnešti triumfą, o atneš, viso labo, tik gė- 
dą. Jis su skausmu žvelgė į savo statulą, kurią jau ėmė gaub- 
ti sutemos, ir matė, kaip blanksta jos linijos. 

Staiga Čeliniui dingtelėjo išganinga mintis; jis pašoko, pa- 
šaukė mažąjį Žaną, kurį buvo atsivežęs kartu, ir skubiai išėjo. 

Nesigirdėjo jokio triukšmo, vadinasi, karalius dar negrįžta. 
Benvenutas nuskubėjo pas miesto dailidę ir, to žmogaus bei 
jo pameistrių padedamas, mažiau kaip per valandą padirbo 
ąžuolinį cokolį su keturiais nedideliais ratukais. 

Dabar jis būkštavo, kad dar nebūtų grįžęs dvaras. Bet penk- 
tą valandą darbas jau buvo baigtas, artėjo naktis, o karūnuo- 
tų svečių vis dar nesimatė. Ponia d'Etamp, matyt, dabar mė- 
gaujasi pergale. 

Benvenutas liepė pastatyti statulą su visu pjedestalu ant 
cokolio, kurio beveik visai nesimatė. Kairėje rankoje Jupite- 
ris laikė žemės rutulį, o dešine, iškėlęs virš galvos, — grū- 
mojo sviesti žaibą, į kurį auksakalys nepastebimai įstatė Žvakę. 

Vos baigus pasiruošimus, fanfaros pranešė, kad grįžta ka- 
ralius ir imperatorius. Benvenutas uždegė žvakę, liepė maža- 
jam Žanui pasislėpti už statulos ir su neramiai plakančia šir- 
dimi ėmė laukti karaliaus. 

Po dešimties minučių dvivėrės galerijos durys atsidarė, 
ir pasirodė Pranciškus I, vedąs už parankės Karolį Penktąjį. 

Juos lydėjo dofinas, dofinė, Navaros karalius, žodžiu, visas 
dvaras. Pačioje pabaigoje žengė prevo su dukra ir d Orbekas. Ko- 
lomba buvo išblyškusi ir pavargusi, bet, išvydusi Čelinį, mer- 
gina iškėlė galvą, ir jos veidą nuskaidrino šviesi, kupina pasi- 
tikėjimo šypsena. 

Čelinis atsakė jai žvilgsniu: ,,Nusiraminkite, nieko nebo- 
kite ir nepasiduokite nevilčiai. Aš su jumis.“ 

Vos tik durys atsivėrė, mažasis Žanas, davus mokytojui 
ženklą, lengvai stumtelėjo cokolį su statula, ir ji tarsi gyva 
nuplaukė prieš karalių, palikdama už savęs visus antikos še- 
devrus. Akies mirksniu į ją nukrypo visų žvilgsniai. Švelni 
žvakės šviesa, krintanti iš viršaus, sukėlė žymiai malonesnį 
įspūdį, negu dierios apšvietimas. 

Ponia d Etamp prikando lūpą. 

— Man atrodo, jūsų didenybe,— tarė ji, — kad šitaip patai- 
kauti nedera. Juk žemės karaliui reikėtų eiti pasitikti dan- 
gaus valdovo. 

Karalius šyptelėjo, tačiau visi matė, kad pataikavimas jam 
anaiptol ne toks jau nemalonus; iš įpratimo jis užmiršo kūrė- 
ją dėl kūrinio ir, nuėjęs priešais atplaukiančią statūlą, ilgai 
tylomis ją apžiūrinėjo. Karolis Penktasis, iš prigimties labiau 
politikas, negu menininkas, vieną kartą, būdamas gerai nusi- 
teikęs, pakėlė numestą Ticiano teptuką,— tačiau, šiaip ar taip, 
kartu su dvariškiais, kuriems nederėjo turėti savo nuomonės, 

kantriai laukė, ką pasakys Pranciškus I, kad galėtų tarti savo 
žodį. 

Valandėlę tvyrojo įtempta tyla, ir Benvenutas su hercogie- 
ne pasikeitė kupinais neapykantos žvilgsniais. 

Paskui staiga karalius sušuko: 

— Tai puiku! Nuostabu! Prisipažinsiu, kad statula viršijo 
mano lūkesčius. 

Tada visi ėmė girti ir sveikinti, o visų pirmiausia — impe- 
ratorius. 

-— Jei menininkus galėtum užkariauti kaip miestus, — tarė 
jis karaliui, — tuoj pat paskelbčiau jums karą, mielas broli, 
kad gaučiau šitą skulptorių. 

— Bet per šį Jupiterį — įsikišo įtūžusi ponia d'Etamp,— 
mes visai nebematome nuostabių antikos statulų, stovinčių 
ten, toliau. Jos vis dėlto gal kiek vertingesnės, negu tie šiuo- 
laikiniai mažmožiai. 

Tada karalius priėjo prie antikinių skulptūrų, iš apačios 
apšviestų deglais. Viršutinė jų dalis skendėjo tamsoje, ir sta- 
tulos darė žymiai mažesnį įspūdį, negu Jupiteris. 

— Fidijas dieviškas, — tarė karalius, — bet Pranciškaus I 
ir Karolio Penktojo epochoje, kaip ir Periklo laikais, galima 
turėti savo Fidiją. 

— O, juos reikėtų pamatyti dieną, — karčiai pratarė Ana.— 
Neskubėkime spręsti, šviesos efektas — tai dar ne menas. Ir 
kuriems galams šis apdangalas? Prisipažinkite atvirai, maest- 
rai Čelini, ar tik jis neslepia kokio defekto? 

Hercogienė kalbėjo apie lengvą audeklą, užmestą ant Jupi- 
terio, idant jis atrodytų dar. didingesnis. 

Benvenutas stovėjo šalia statulos nejudėdamas, tylus ir šal- 
tas Kaip ir pati skulptūra, bet, išgirdęs hercogienės žodžius, 
paniekinančiai nusišypsojo, rūsčiai blykstelėjo juodomis aki- 
mis ir su pagoniškų laikų menininko akiplėšiška drąsa nuplėšė 
apdangalą. 

Bet staiga neįtikėtinomis valios pastangomis ji nusišypsojo 
siaubinga, tačiau malonia šypsena ir grakščiai ištiesė ranku- 
tę Čeliniui, kurį apstulbino toks netikėtas manevras. 

— Ką gi, aš klydau,— garsiai tarė ji išpaikinto vaiko to- 
nu.— Jūs — didis skulptorius, Čelini. Atleiskite, kad ieško- 
jau kliaučių. Duokite ranką, ir būkime draugai. Norite? 

Ir tylomis greitai pridūrė: 

— Pagalvokite apie savo prašymą, Čelini. Prisiekiu, jei 
reikalausite Askanijo ir Kolombos vedybų, tada jūs visi Žuvę! 

— O jei paprašysiu kito dalyko, — taip pat tylomis atsakė 
Benvenutas,— jūs man padėsite, ponia? 

— Taip, — gyvai atsakė ji —ir prisiekiu, kad karalius pa- 
tenkins bet kokį jūsų prašymą. 

— Manau, nėra ko prašyti karaliaus, kad jis leistų susi- 
tuokti Askanijui ir Kolombai, ponia,— tarė Benvenutas.— Jūs 
pati paprašysite. 

Hercogienė paniekinančiai nusišypsojo. 

— Apie ką jūs ten šnabždatės? — paklausė Pranciškus I. 

—- Ponia hercogienė d'Etamp buvo tokia gera, kad pri- 
minė pažadą, jūsų didenybe, jog išpildysite mano prašymą, jei 
tik liksite patenkintas statula,— atsakė Benvenutas. 

— Jūsų didenybe, tą pažadą davėte, — tarė prieidamas ko- 
netablis,— girdint man ir kancleriui Puaje. Jūs netgi įpareigo- 
jote mus, mane ir mano kolegą, priminti... 


— Taip, taip, konetabli! — linksmai pertraukė jį karalius.—- 
Priminti, jei aš užmiršiu. Bet, bajoro žodis, aš pats puikiai 
prisimenu! Taigi, matote, jūsų žodžiai man labai malonūs, ta- 
čiau visai nereikalingi. Aš pažadėjau Benvenutui išpildyti bet 
kokį jo prašymą, kai tik jis nulies Jupiterį. Juk taip, konetab- 
li? Na, ar gera mano atmintis, kancleri? Reikalaukite, Čelini, 
aš klausau, tik vis dėlto mažiau galvokite apie savo milžiniš- 
kus nuopelnus, o daugiau apie mūsų ribotą galią. Galite rei- 
kalauti visko, tik neprašykite mūsų karūnos ir mylimosios. 

— Ką gi, jūsų didenybe,— atsakė Čelinis, — kadangi jūsų 
didenybė toks palankus savo nevertam tarnui, tai aš iš visos 
širdies prašau malonės vargšui studentui, kuris krantinėje, 
prieš Šatle, susikivirčijo su vikontu de Marmaniu ir gindama- 
sis pervėrė jį špaga. 

Visus labai nustebino toks kuklus prašymas, o ypač ponią 
d'Etamp; ji apstulbusi žiūrėjo į Benvenutą, manydama, jog 
blogai išgirdo. 

— Prisiekiu Mahometo pilvu! — sušuko Pranciškus I.-— Jūs 
tiesiog verčiate mane pasinaudoti malonės teise, nes vakar 
girdėjau, kaip kancleris sakė, kad jaunikaitis neišvengs kar- 
tuvių. 

— O! — prabilo hercogienė— Aš pati, jūsų didenybe, no- 
rėjau prašyti pasigailėti to jaunuolio. Neseniai gavau žinią 
iš Marmanio, kad jam jau žymiai geriau, ir jis prašė Man per- 

duoti, jog jis pats kaltas dėl to ginčo, ir kad studentas... Kuo 
jis vardu, maestre Benvenutai? 

— Žakas Obri, ponia: 

—- Ir kad studentas,— gyvai kalbėjo ponia d'Etamp,— nie- 
kuo dėtas. Patikėkite, jūsų didenybe, neverta ginčytis su Ben- 
venutu: verčiau suteikite tuoj pat jam tą malonę, kol jis dar 
nesusigriebė, kad taip mažai teprašė. 

— Ką gi, maestre, — tarė Pranciškus I,— tebūnie jūsų pra- 
šymas išpildytas, o kadangi, kaip sako patarlė, „lengva ran- 
ka dusyk duoda“, įsakymas paleisti jaunuolį bus išsiųstas dar 
šįvakar. Girdite, brangusis kancleri? 

— Taip, jūsų didenybe, bus padaryta. 

— O jus, maestre Benvenutai, — kalbėjo Pranciškus I, — 
užeikite pirmadienį į Luvrą. Mes pasišnekėsime apie kai ku- 
rias smulkmenas; atrodo, kad pastaruoju metu iždininkas apie 
jas mažai tegalvojo. 

— Bet, jūsų didenybe, Luvro durys... 

— Nieko, nieko! Asmuo, davęs tą įsakymą, jį atšauks. Tai 
tik karinė priemonė, o dabar aplink mus vien tik draugai, va- 
dinasi, grįžta taika. 

— Puiku! — sušuko hercogienė.— Tačiau jeigu jūsų dide- 
nybė toks malonus, prašyčiau išpildyti visai nediduką mano 
prašymą, nors aš su Jupiteriu neturiu nieko bendra. 

— Užtat daug bendra su Danaja,— pusbalsiu jai tarė Ben- 
venutas. 

— Koks tas prašymas? —- pertraukė Pranciškus I, kuris taip 
ir neišgirdo kandžios Benvenuto pastabos.— Sakykite, ponia, 
ir patikėkite, kad mano noras jums įtikti neužges net pačiu 
iškilmingiausiu momentu. 

— Dėkoju, jūsų didenybe. Jūsų didenybe malonės suteikti 
garbę mesirui d Esturviliui ir sekantį pirmadienį pasirašys ma- 
-no jaunos draugės panelės d'Esturvil ir grafo d Orbeko ve- 
dybų sutartį. 

— Tai jokia malonė, — atsakė Pranciškus I,— tai tik malo- 
numas Man pačiam, ir dar liksiu jums skolingas, prisiekiu. 

— Vadinasi, jūsų didenybe, sutarta: pirmadienį? — paklau- 
sė hercogienė. 

— Pirmadienį, — atsakė karalius. 


— Ponia hercogiene,— kreipėsi pusbalsiu Benvenutas,— ar 
poniai negaila, kad iki iškilmingo momento nuostabi lelija, 
kurią užsakėte Askanijui, nebus baigta? 

— Be abejo, gaila, — atsakė hercogienė.— Bet kitaip neįma- 
noma; juk Askanijas kalėjime. 

— Taip tai taip, bet juk aš laisvas, — tarė Benvenutas.— Aš 
ją užbaigsiu ir atnešiu poniai. 

— O, garbės žodis! Jeigu jūs padarysite, pasakysiu. .. 

— Ką, ponia? 

— Pasakysiu, kad jūs be galo malonus žmogus. 

Ir ji ištiesė ranką Benvenutui, o šis, žvilgsniu paprašęs ka- 
raliaus leidimo, nepaprastai galantiškai pabučiavo. 

Tuo metu pasigirdo silpnas riktelėjimas. 

—- Kas nutiko? — pasiteiravo karalius. 

— Atleiskite, jūsų didenybe,— tarė prevo,— bet mano duk- 
rai pasidarė bloga. 

— Vargšas kūdikis! — sušnabždėjo Benvenutas.— Ji galvo- 
ja, kad ją išdaviau. 


Dvidešimtas skyrius 


VEDYBOS SU IŠSKAIČIAVIMU 


Benvenutas norėjo išjoti dar tą patį vakarą, bet karalius 
taip primygtinai jį prašė, kad skulptorius niekaip negalėjo 
išsisukti ir gavo likti pilyje iki rytojaus. 

Mat, būdamas ryžtingas ir įpratęs greitai vykdyti savo 
sprendimus, jis norėjo rytojaus dieną užbaigti vieną seniai už- 
megztą intrigą. Tai buvo visai pašalinis reikalas, kuriuo jis 
norėjo galutinai atsikratyti; užbaigęs jį, Benvenutas būtų ga- 
lėjęs rūpintis vien tik Askanijo ir Kolombos likimu. 

Taigi jis pasiliko vakarienei, o rytojaus dieną netgi pa- 
pusryčiavo ir tik apie vidudienį, atsisveikinęs su karaliumi ir 
ponia d Etamp, kartu su mažuoju Žanu leidosi į kelionę. 

Abu jojo eikliais žirgais, tačiau, priešingai įpročiui, Čeli- 
nis neskubėjo. Buvo aišku, kad jis nori atvykti į Paryžių tam 
tikru laiku. Iš tikro tik septintą valandą vakaro jis pasiekė 
Arpo gatvę. 

Tačiau to negana, Benvenutas nenukeliavo tiesiai namo, 
į Nelio rūmus, o pasuko pas vieną savo draugą, vardu Gvido, 
gydytoją iš Florencijos. Paskui, įsitikinęs, kad draugas namie 
ir galės pavaišinti jį vakariene, Čelinis liepė mažajam Žanui 
keliauti į Nelį ir pasakyti, kad mokytojas liko Fontenblo ir 
grįš tik rytoj; be to, jis įpareigojo Žaną budėti prie durų ir 

tyliai jas atidaryti, kai tik Benvenutas pabels. Mažasis Žanas 
pažadėjo daryti, kaip buvo sakyta, ir nedelsiant nujojo. 

Vakarienė jau buvo -ant stalo, bet prieš sėsdamas Čelinis 
pasiteiravo šeimininko, ar šis nepažįstąs kokio doro ir apsuk- 
raus notaro, galinčio parašyti tokią sutartį, prie kurios ir no- 
rėdamas neprikibsi. Pastarasis pasiūlė savo žentą ir pasiuntė 
tarną jo pakviesti. 

Po pusvalandžio, baigiantis vakarienei, atėjo notaras. Ben- 
venutas nedelsiant pakilo nuo stalo, užsidarė su juo kitame 
kambaryje ir paprašė parašyti vedybų sutaitį be vedusiųjų 
vardų. Paskui, kai jie abu du kartus iš eilės perskaitė sutartį 
ir įsitikino, kad jokių neaiškumų nėra, Benvenutas jam dos- 
niai atsilygino, įsikišo sutartį į kišenę, pasiskolino iš draugo 
špagą, lygiai tokio pat ilgio, kaip ir jo, paslėpė ją po ap- 
siaustu ir iškeliavo į Nelio rūmus. Miestą jau gaubė naktis. 

Prie vartų jis vieną kartą tyliai stuktelėjo, tačiau vartai 
tučtuojau atsivėrė. Mažasis Žanas stovėjo savo poste. 

Čelinis jį išklausinėjo, ir Žanas paaiškino, kad pameistriai 
vakarieniauja ir nelaukia mokytojo anksčiau, kaip rytojaus 
dieną. Benvenutas liepė berniukui tylėti, paskui pasuko į Ka- 
terinos kambarį, atsirakino savo raktu, tyliai įėjo vidun, už- 
darė duris, pasislėpė už užuolaidos ir ėmė laukti, 

Po pusvalandžio laiptuose pasigirdo lengvi žingsniai. Du- 
rys atsivėrė, ir į kambarį įėjo Skoconė su lempa rankoje. Ji 
ištraukė raktą, užrakino duris iš vidaus, pastatė lempą ant Ži- 
dinio ir atsisėdo į didžiulį krėslą veidu į Benvenutą. 

Didžiulei  Benvenuto nuostabai tas kadaise toks atviras, 
linksmas, švytįs veidas buvo liūdnas ir susimąstęs. 

Mat, vargšelę Skoconę kankino sąžinės priekaištai. 

Mes matėme ją laimingą ir nerūpestingą, bet tai buvo ta- 
da, kai ją mylėjo Benvenutas. Kol ji jautė jo meilę ar, tei- 
singiau pasakius, mylimojo širdies palankumą, kol jos svajose 
tarsi auksinis debesiukas sklandė viltis vieną gražią dieną 
ištekėti už skulptoriaus, tol ji buvo ištikima savo lūkesčiams, 
ir meilė padėjo atsikratyti praeities. Bet pastebėjus, kad ji 
klydo, kad Čelinis iš tikrųjų jos nemylėjo, bet viso labo buvo 
tik laikinai susižavėjęs, Skoconė pamažėl prarado bet kokią 
viltį. Benvenuto šypsena, privertusi pražysti tą sutryptą širdį, 
dingo, ir Skoconės širdis antrą kartą nusirito bedugnėn. 

Pamažėle dingo ir jos vaikiškas linksmumas ir tyrumas. Jai 
buvo nuobodu, ir pirmykščiai įpročiai iš lėto pradėjo imti 
viršų. Naujai išdažyta siena švyti, kol šviečia saulė, ir blun- 

ka lietuje. Skoconė, kurią Čelinis paliko, įsimylėjęs į kažkokią 
moterį, tik iš savimeilės laikėsi jo įsikibusi. Pagolas jau se- 
niai jai meilinosi; ji viską papasakojo Čeliniui tikėdamasi, 
kad jam kils pavydas. Bet ir tas paskutinis lūkestis ją apvy- 
lė: Čelinis ne tik nesupyko, bet dar pasileido kvatoti, ne tik 
neuždraudė matytis su Pagolų, bet liepė jį priimti. Tada ji 
pasijuto visiškai žūstanti ir su pirmykščių abejingumu atsi- 
davė gyvenimo tėkmei, tarsi nuvytęs lapelis, nešamas vėjo. 

Kaip tik tada Pagolui ir pasisekė įveikti jos abejingumą. 
Šiaip ar taip, Pagolas buvo jaunas ir, jei ne jo veidmainiška 
išvaizda, būtų visai gražus vaikinas. Pagolas ją mylėjo ir be 
perstojo kartojo jai apie savo meilę; tuo tarpu Benvenutas 
visai nustojo apie ją kalbėjęs. Žodelį „myliu“ taria Žmogaus 
širdis, ir kiekviena širdis daugiau ar mažiau karštai trokšta 
visą laiką jį tarti. 

Todėl Skoconė ar iš nuobodulio, ar iš pykčio, o gal kažko 
vildamasi, pasakė Pagolui jį mylinti; pasakė nemylėdoma, ne- 
šiodama širdyje Čelinio paveikslą, o lūpose — jo vardą. 

Paskui tuoj pat ji pagalvojo, kad, gal būt, vieną gražią 
dieną, pavargęs nuo tos nežinomos ir nevaisingos meilės, mo- 
kytojas grįš pas ją ir, pamatęs, kad ji nepaisė visų jo nu- 
rodymų ir liko ištikima, atlygins jai už atsidavimą, ne vedy- 
bomis, apie tai vargšė mergina net nebesvajojo, bet pagarba 
ir gailesčiu, kuriuos ji galėtų palaikyti atgijusia buvusia meile. 

Nuo tų minčių Skoconė ir buvo liūdna, susimąsčiusi; jos 
nelyginant kirminas graužė jai širdį. 

Staiga tą tylą ir svajas sudrumstė žingsniai laiptuose; Sko- 
conė staigiai krūptelėjo ir iškėlė galvą; beveik tuoj pat kaž- 
kas įkišo raktą į duris, vikriai jį pasuko, ir durys atsivėrė. 

— Kaip jūs čia patekote ir kas jums davė raktą, Pago- 
lai? — sušuko pakildama Skoconė.— Nuo šių durų tėra tik du 
raktai: vieną turiu aš, o antrą — Čelinis. 

—- Ak, brangioji Katerina,— atsakė juokdamasis Pagolas,— 
jūs gi tokia įnoringa! Čia jūs paliekate duris atviras, čia užsi- 
rakinate; O jei, norėdamas užeiti, panaudoji jėgą, jūs prade- 
date grasinti, jog rėksite ir šauksitės pagalbos, nors, šiaip ar 
taip, pati leidote ateidinėti. Na, todėl ir tenka griebtis gud- 
rybės. 

„— Prisipažinkite, kad nušvilpėte raktą iš Čelinio, jam ne- 
matant; pasakykite, jog jis net nežino, kad jūs turite raktą, 
nes, jei paaiškės, kad jūs jį gavote iš jo, mirsiu iš gėdos ir 
skausmo. 


— Nusiraminkite, žavioji mano Katerina, — tarė Pagolas, 
dukart pasukdamas raktą duryse, pasisodinęs merginą, ir sės- 
damas šalia.— Benvenutas jūsų nemyli, gryna teisybė, tačiau 
Benvenutas labai panašus į tuos šykštuolius, kurie saugo savo 
turtus, o patys prie jų net neprisiliečia ir baiminasi, kad tik 
kiti nagų neprikištų. Ne, šitą raktą pats pasidariau. Kas moka 
padaryti didelį darbą, moka ir mažą: auksakalys virto šalt- 
kalviu. Matote, kaip jus myliu, Katerina. Mano rankose perlai 
ir deimantai pražysta ant aukso šakelių. Ir štai tos pačios ran- 
kos sutiko paimti niekingą geležies gabalą. Tiesa, pikčiurna, 
tas niekingas geležies gabalas virto rojaus vartų raktu. 

Po šių žodžių Pagolas mėgino paimti Katerinos ranką, bet 
didelei Čelinio, kuris nepraleido nei vieno žodžio, nei vieno 
mosto, nuostabai, Katerina jį atstūmė. 

— Ak, štai kaip! — pratarė Pagolas. — Ir ilgai dar tos už- 
gaidos tęsis? 

— Klausykite, Pagolai,— tarė Katerina su tokiu giliu liū- 
desiu, kad sujaudino Čelinį iki pat širdies gelmių, — klausy- 
kite, Žinau, kad jei moteris sykį nusileido, tai jau lyg ir ne- 
beturėtų spyriotis ateityje; tačiau jei tas vyras, kuriam ji pa- 
juto silpnybę, yra kilnus, ir jeigu ji pasako nuoširdžiai, kad 
tuo metu buvo praradusi nuovoką, kad apsiriko, tai, patikėki- 
te, to Žmogaus pareiga nepiktnaudžiauti jos klaida. Tai va, pa- 
tikėkite, Pagolai, aš atsidaviau jums nemylėdama, nes mylėjau 
kitą, mylėjau Čelinį. Niekinkite mane, jūs tai galite ir rietgi 
privalote daryti, tačiau daugiau manęs nekankinkite! 

— Puiku! —tarė Pagolas.— Nuostabiai jūs viską sutvarkė- 
te! Jūs ilgai mane vertėte laukti tos malonės, dėl kurios dabar 
piikaišiojate, o po to dar galvojate, kad jus atleisiu nuo įsi- 
pareigojimo, kurį galų gale davėte laisva valia? O ne! Ir kai 
pagalvoju, kad visa tai dorama dėl Benvenuto, dėl žmogaus, 
dvigubai vyresnio už jus ir ųž mane, dėl žmogaus, kuris jūsų 
nemyli, kuris jus niekina, kuris jus laiko kurtizane! 

— Užteks, Pagolai, užteks! — sušuko Skoconė, parausdama 
iš gėdos, pavydo ir pykčio.— Tiesa, Benvenutas manęs nebe- 
myli, bet jis mane mylėjo, o šiandien gerbia. 

— Puiku! Tai kodėl jis jūsų nevedė, jei žadėjo? 

— Žadėjo? Niekada. Ne, niekada Benvenutas nežadėjo ma- 
nes vesti, nes, jei būtų žadėjęs, būtų vedęs. Tiesiog aš pati 
labai to norėjau, o noras buvo toks stiprus, kad man net kilo 
viltis. Ta viltis taip giliai įsišaknijo širdyje, kad nepajėgiau jos 
sulaikyti ir išplepėjau, pasigyriau svaja, kaip kad kiti giriasi, 

kuo turi. Ne, Pagolai, ne,— kalbėjo Katerina liūdnai šypsoda- 
ma ir bejėgiškai nuleisdama ranką ant Pagolo rankų,— ne, 
Benvenutas niekada nieko nežadėjo. 

— Ak, štai kas! Matote, Skocone, kokia jūs nedėkinga! — 
sušuko Pagolas, stverdamas merginą už rankos, nes palaikė 
švelnumu jos liūdesį — Pažadu jums, siūlau jums tai, ko Ben- 
venutas, kaip jūs pati pripažįstate, niekada nežadėjo, nesiūlė. 
Aš jums atsidavęs, myliu jus, o jūs mane atstumiate! O jei 
mano vietoje būtų jis, išdavęs jus, esu tikras, kad jūs sutik- 
tumėte tapti jo Žmona, nors gailitės pažadėjusi man, žinoda- 
ma, kad jus taip myliu! 

— O, jei jis būtų čia,— sušuko Skoconė,— jei jis būtų čia, 
Pagolai, jūs prasmegtumėte skradžiai žemę, nes puikiai su- 
prantate, kad išdavėte jį iš neapykantos, na, o aš, aš jį išda- 
viau iš meilės. 

— O kodėl? — atsakė padrąsėjęs Pagolas, nes manė, kad 
Benvenutas toli. — Pasakykite prašau, ko man gėdytis. Nejaugi 
vyras neturi teisės įsimylėti moterį, jeigu ta moteris nepri- 
klauso kitam? Jeigu jis būtų čia, aš jam pasakyčiau: „Jūs pa- 
metėte, apgavote vargšę Kateriną, kuri taip jus mylėjo. Pra- 
džioje ji puolė į neviltį, o paskui sutiko savo kelyje šaunų 
vaikiną, kuris ją įvertino, pamilo, kuris padarė tai, ko jūs nie- 
kada nebūtumėte padaręs,— pažadėjo ją vesti. Jis dabar pa- 
veldėjo jūsų teises, ir jam dabar ta moteris priklauso!“ Pa- 
žiūrėčiau, Katerina, ką į tai pasakytų tavasis Čelinis? 

— Nieko, — atsakė už įsikarščiavusio Pagolo nugaros že- 
mas vyriškas balsas.— Visiškai nieko. 

Ir tą pat akimirką ant jo peties užgulė sunki ranka, nutrau- 
kusi tą Žodžių srautą, ir nubloškė jį ant žemės; nebeliko nė 
kvapo pirmykštės drąsos, Pagolas išbalo ir ėmė tirtėti. 

Vaizdas iš tikro buvo retas: parpuolęs ant kelių, susisu- 
kęs, išbalęs kaip drobė, paklaikęs iš baimės Pagolas; Skoconė, 
pasirėmusi ant krėslo rankenos, stovėjo sustingusi, nebyli, pa- 
naši į nustebusią statulą; O priešais stovėjo Benvenutas, su- 
kryžiavęs rankas, laikydamas vienoje rankoje špagą makšty- 
se, kitoje — apnuogintą, ir žiūrėjo į juos pusiau su ironija, pu- 
siau grėsmingai. 

Niūri tyla tvyrojo kambaryje. Skoconė ir Pagolas stovėjo 
apstulbę, o mokytojas rūsčiai į juos žvelgė. 

— Išdavystė! — sumurmėjo pažemintas Pagolas. — Išda- 
vystė! 


373 


— Taip, išdavystė, bet išdavei tu, nelaimingasis, — atsakė 
Čelinis. 

— Puiku, Pagolai, — tarė Skoconė, — jūs norėjote jį ma- 
tyti, štai jis ir Čia! 

-— Taip, štai jis ir čia, — pratarė Pagolas, susigėdęs, kad su 
juo taip elgiamasi matant moteriai, kuriai jis stengėsi patik- 
ti. — Bet jis juk ginkluotas, o aš ne. 

— Aš ir tau atnešiau ginklą — atsakė Čelinis, atsitraukda- 
mas per žingsnį ir sviesdamas prie Pagolo kojų špagą, kurią 
laikė kairėje rankoje. 

Pagolas pažvelgė į špagą, tačiau nepasijudino iš vietos. 

— Na,— sušuko Čelinis,— vikriai imk špagą ir kelkis! Aš 
laukiu. 

— Dvikova? — sumikčiojo Pagolas, kalendamas iš baimės 
dantimis.— Nejaugi jūs galvojate, kad aš pajėgsiu su jumis 
kautis? 

— Gerai,— tarė Čelinis, perimdamas špagą į kitą ranką.— 
aš kausiuos kaire ranka; tai išlygins jėgas. 

— Man kautis su jumis, su savo geradariu? Su jumis, ku- 
riam aš viskuo skolingas? Niekada! Niekada! — sušuko Pa- 
golas. 

Gili panieka pasirodė Benvenuto veide, o Skoconė, savo 
ruožtu, atsitraukė per žingsnį, stengdamasi nuslėp+: kylantį 
pasišlykštėjimą. 

— Reikėjo prisiminti mano gerus darbus prieš ruošiantis 
pagrobti iš manęs moterį, kurią patikėjau tavo ir Askanijo 
globai,-- atsakė Benvenutas.— (O dabar per vėlu. Ginkis, Pa- 
golai, ginkis! 

— Ne, ne! — purtėsi bailys, traukdamasis keliaklupsčias 
atgal. 

— Jeigu nesutinki kautis kaip pridera drąsiam žmogui, — 
tarė Benvenutas,— nubausiu tave kaip prasikaltusį. 

Jis įkišo špagą atgal į makštis, ištraukė durklą ir abejingu 
veidu, be jokio pykčio ar gailesčio, lėtai ėmė artintis prie 
pameistrio. 

Skoconė su riksmu puolė į jų tarpą; Benvenutas ramiai, 
vienu judesiu, tačiau tokiu įsakmiu, tarsi tai bronzinė statula 
ištiestų ranką, atstūmė vargšę merginą, kuri vos gyva iš bai- 
mės smuko į krėslą. Benvenutas ėjo tiesiai į Pagolą, o šis 
atatupstas traukėsi iki pat sienos. Tada mokytojas įrėmė jam 
durklą į gerklę. 

-— Pavesk sielą dievui, — tarė jis,— tau liko penkios mi- 
nutės gyventi. 

— Pasigailėkite! — sušuko Pagolas dusdamas. — Nežudykite 
manęs! Pasigailėkite! Pasigailėkite! 

— Kaip? — sušuko Čelinis. — Tu puikiai mane pažįsti ir, 
žinodamas mano būdą, viliojai moterį, kuri man priklausė. Aš 
viską žinau, man viskas aišku, ir tu dar tikiesi, kad tavęs pa- 
sigailėsiu? Juokiesi, Pagolai, ar ką? 

"Ir Benvenutas ėmė kvatoti, tačiau taip šaižiai ir kraupiai, 
kad pameistrys pradėjo visas tirtėti. 

— Mokytojau, mokytojau! — šaukė Pagolas, jausdamas, 
kaip durklas jam duria gerklę.— Aš nekaltas! Tai ji, ji pati 
mane gundė! 

— Išdavystė, bailumas ir šmeižtas! Vieną gražią dieną nu- 
lipdysiu tas tris pabaisas, — tarė Benvenutas, — ir į jas bus 
šlykštu žiūrėti. Ji tave gundė, nelaimingasis? Užmiršai, ar ką, 
kad čia buvau ir viską girdėjau! 

— O Benvenutai,— sušnabždėjo Katerina, maldaujamai su- 
dėdama rankas,— jūs matote, kad jis meluoja, tiesa? 

— Taip, — atsakė Benvenutas, — taip, matau, kad jis me- 
luoja, kaip kad melavo, sakydamas, jog tave ves. Nusiramink, 
Katerina, jis bus nubaustas už tą dvigubą melą. 

— Taip, taip, nubauskite mane! — subliuvo Pagolas.— Bet 
būkite gailestingas! Nubauskite, tik nežudykite! 

— Tu melavai sakydamas, jog ji tave gundė? 

— Taip, melavau. Aš, aš pats kaltas. Aš ją pamilau kaip 
beprotis, o jūs, mokytojau, žinote, prie ko gali privesti meilė. 

— Tu melavai sakydamas, jog ją vesi? 

— Ne, ne, mokytojau, šįsyk nemelavau! 

— Vadinasi, iš tikro myli Skoconęė 

— O taip, myliu! — atsakė Pagolas, supratęs, kad vienin- 
telė išeitis bent kiek pateisinti save Čelinio akyse — pagrįsti 
savo nusikaltimą aistra.— Taip, aš ją myliu! 

— Vadinasi, tu tvirtini, jog nemelavai, žadėdamas ją ves- 
ti? 

— Nemelavau, mokytojau. 

— Tu ją paimtum už žmoną? 

— Jeigu ji nebepriklauso jums — taip. 

— Puiku, tada imk, aš atiduodu. 

— Ką jūs pasakėte? Jūs šaipotės, tiesa? 

— Ne, niekada dar taip rimtai nekalbėjau. Pažvelk į mane 
ir įsitikinsi. 

Pagolas skersom žvilgtelėjo į Čelinį ir iš jo veido išraiškos 
suvokė, kad kiekvieną akimirką iš teisėjo jis gali virsti bu- 
deliu; pameistrys suvaitojo ir nuleido galvą. 

— Nusiimk žiedą, Pagolai, ir užmauk jį Katerinai. 

Pagolas klusniai įvykdė pirmąjį mokytojo nurodymą. Ben- 
venutas davė ženklą Skoconei. Skoconė priėjo. 

— Ištiesk ranką, Skocone,— liepė Benvenutas. 

Skoconė pakluso. 

— Ką sakiau? — sušuko Benvenutas. 

Pagolas užmovė žiedą Skoconei ant piršto. 

— O dabar,— tarė Benvenutas,— kai sužieduotuvės įvyko, 
pereisime prie vestuvių. 

— Prie vestuvių? — sušnabždėjo Pagolas.— Bet juk niekas 
taip nesiveda... Reikia notaro, kunigo... 

— Reikia sutarties! — atšovė Benvenutas, ištraukdamas su- 
tartį, kurią neseniai buvo sudaręs.— Štai ir ji! Įrašysime var- 
dus, ir viskas. 

Jis padėjo sutartį ant stalo, paėmė plunksną ir padavė Pa- 
golui. 

— Pasirašyk, Pagolai,— liepė jis,— pasirašyk! 

— Štai kaip! — sušnabždėjo pameistrys. — Įkliuvau kaip 
paukštis į žabangus! 

— Ką, ką pasakei? — paklausė Benvenutas, nekeldamas bal- 
so, tačiau grėsmingai.— Žabangai? Kur tu matai žabangus? Ar- 
gi aš tave jėga atitempiau į Skoconės miegamąjį? Argi aš tau 
patariau siūlyti jai vedybas? Štai ir imk ją už žmoną, Pago- 
lai! O kai tu tapsi jos vyru, mes pasikeisime vaidmenimis: 
jei aš užeisiu pas ją, tu man grasinsi, o aš išsigąsiu. 

— Ak! — sušuko Katerina ir, užmiršusi savo siaubą, ėmė 
pašėlusiai linksmai kvatoti, įsivaizduodama tokią situaciją.— 
Ak, kaip bus juokinga! 

Čelinio grasinimams pakrypus tokia linkme, Pagolas kiek 
atsitokėjo iš baimės ir, padrąsintas Skoconės kvatojimo, kiek 
blaiviau ėmė žiūrėti į reikalą. Jam pasirodė, kad jį tiesiog 
nori prigąsdinti ir apvesdinti, ko, beje, jis visai nepageidavo; 
be to, vedybos būtų pernelyg tragiška pabaiga komedijai. To- 
dėl Pagolas patikėjo, kad, gal būt, užteks parodyti tik šiek 
tiek tvirtumo, ir viskas baigsis laimingai. 

— Taip, — tarė jis linksmai, beveik pritardamas Skoconės 
džiaugsmui,— taip, sutinku, kad situacija tikrai būtų juokin- 
ga, bet, deja, to niekada nebus. 

— Kaip — nebus! — sušuko Benvenutas, nustebęs nė kiek 
ne mažiau už liūtą, išvydusį puolančią lapę. 

— Paprastai, nebus, ir baigtas kriukis! — atšovė Pagolas.— 
Verčiau mirsiu. Užmuškite mane. 

Vos tik jis spėjo ištarti tuos žodžius, Čelinis vienu šuoliu 
atsidūrė šalia jo. Pagolas, pamatęs blyksteliant durklą, puolė 
į šoną taip vikriai ir taip sėkmingai, kad smūgis, kuris jį bū- 
tų nudėjęs vietoje, viso labo įdrėskė petį, o durklas, paleistas 
stiprios Čelinio rankos, per du colius įsmigo į lentomis ap- 
kaltą sieną. 

— Sutinku! — suriko Pagolas. — Pasigailėkite! Čelini, su- 
tinku! Aš viską padarysiu! 

Ir kol mokytojas sunkiai plėšė iš sienos durklą, jis nubė- 
go prie stalo, kur gulėjo vedybų sutartis, griebė plunksną ir 
pasirašė. Visa tai įvyko taip greitai, kad Skoconė net nespėjo 
įsikišti. 

— Dėkui, Pagolai,— tarė ji, braukdama Dabiničias iš bai- 
mės ašaras ir vos susilaikydama nenusišypsojusi, — dėkui, bran- 
gusis Pagolai, už garbę. Tačiau geriau dabar išsiaiškinsime. 
Išklausykite mane iki galo: ką tik prieš valandėlę manęs aitsi- 
sakėte, o dabar aš pati jūsų nebenoriu. Aš nenoriu jūsų pa- 
žeminti, Pagolai, aš nemyliu jūsų ir bemeiliju likti netekėjusi. 

— Tada,— šaltai tarė Benvenutas,— jei tu, Skocone, jo atsi- 
sakai — jis mirs. 

— Bet juk aš pati atsisakau! — sušuko Katerina. 


— Jis mirs,— pakartojo Benvenutas,— ir niekas negalės pa- 
sakyti, kad žmogus, įžeidęs mane, liko nenubaustas. Tu pasi- 
ruošęs, Pagolai? 

— Katerina, — sušuko. pameistrys, — Katerina, vardan die- 
vo, pasigailėkite manęs! Katerina, aš jus myliu! Katerina, aš 
jus visada mylėsiu!. Pasirašykite, Katerina! Katerina, parpuo- 
lęs ant kelių maldauju — būkite mano žmona! 

— Na, Skocone, greičiau spręsk,— tarė Čelinis. 

— O! — pasipūtė Katerina. — Ar jums neatrodo, mokyto- 
jau, kad jūs per šiurkščiai pasielgėte su manimi? Juk aš taip 
jus mylėjau ir pagaliau svajojau apie visai ką kita... Dieve 
mano! — staiga sujuko išdykėlė mergiotė, vėl užmiršdama liū- 
desį.— Tik pažvelkite, Čelini, kaip maldaujamai žiūri tas vaIg- 
šas Pagolas! Nebūkite toks niūrus, Pagolai, antraip niekada ne: 


sutiksiu paimti jus už vyrą. Ak! Iš tikro, koks jūs dabar juo- 
kingas! 

— Išgelbėkite mane, Katerina, — tarė Pagolas, — o paskui, 
jei norėsite, galėsime pasijuokti. 

— Na ką gi... Jeigu jūs, mano vargšeli, taip norite. .. 

— Taip, labai noriu! — sušuko Pagolas. 

— Jūs žinote, kas buvau ir kas esu? 

— Taip, žinau. 

— Vadinasi, aš jūsų neapgaudinėju? 

— Ne. 

— Ir jūs nesigailėsite? 

— Ne! Ne! 

— Vadinasi, sutarta! Keista, niekada to nesitikėjau. Bet ką 
gi veiksi, būsiu jūsų žmona. 

Ir ji, paėmusi plunksną, kaip ir dera nuolankiai Žmonai, 
pasirašė po savo vyro pavarde. 

— Dėkui, mano Katerinuk, dėkui! — sušuko Pagolas.— Pa- 
matysi, kokia būsi laiminga su manimi! 

— O jeigu jis užmirš priesaiką, Skocone,— tarė Benvenu- 
tas, — parašyk man, ir kur buvęs, kur nebuvęs atvažiuosiu ir 
jam priminsiu. 

Sulig šiais žodžiais Benvenulas, įsmeigęs žvilgsnį į pameist- 
rį, lėtai įkišo durklą į makštis, po to paėmė pasirašytą vedy- 
bų sutartį, sulankstė ją į keturias dalis ir įsikišo į kišenę; ta- 
da su būdinga jam ironija kreipėsi į Pagolą: 

— O dabar, drauguži Pagolai, nors jūs ir Skoconė prieš 
žmones ir esate vedę, tačiau prieš dievą — dar ne, ir tik rytoj 
bažnyčia pašventins jūsų sąjungą. Iki tol jūs čia esate prieš 
visus dangiškus ir žemiškus įstatymus. Labanakt, Pagolai! 

Pagolas išblyško kaip drobė, tačiau Benvenutas įsakmiai 
jam parodė duris, ir jis atbulas išėjo lauk. 

— Tik jums, Čelini, ir galėjo kilti tokia mintis! — kvato- 
dama kaip beprotė tarė Katerina.— Palaukite, vargšeli Pago- 
lai, — sušuko ji pameistriui, kai šis vėrė duris, — aš leidžiu jums 
išeiti, nes tai teisinga. Bet, būkite ramus, Pagolai, prisiekiu 
švenčiausia panele, kad ištekėjusi visiems vyrams, net ir pa- 
čiam Benvenutui, būsiu tik dora moteris. 

Ir kai durys užsidarė, ji linksmai šūktelėjo: 

— O, Čelini, tu man davei vyrą, bet išlaisvinai nuo jo 


šiai nakčiai! Tai jau vis šis tas. Juk turėjai man kuo nors at- 
silyginti. 

Dvidešimt pirmas skyrius 
KARO VEIKSMAI TĘSIASI 


Prabėgus trims dienoms po mūsų aprašytos scenos, Luvre 
įvyko kitos rūšies pokalbis. 

Buvo pirmadienis, vedybų sutarties pasirašymo diena. Vie- 
nuolikta valanda ryto. Benvenutas išėjo iš Nelio rūmų, tiesių 
tiesiausiai nudrožė į Luvrą ir virpančia širdimi, bet tvirtu 
žingsniu ėmė kopti paradiniais laiptais. 

Laukiamojoje salėje, kur jį įvedė durininkas, Benvenutas 
pamatė prevo ir d'Orbeką. Jie kampe šnekučiavosi su nota- 
ru. Kitoje pusėje, nieko nematydama aplinkui, sėdėjo išbyšku- 
si ir sustingusi kaip statula Kolomba. Tėvas ir jaunikis, ma- 
tyt, nuėjo nuo jos tolėliau, kad mergaitė nieko negirdėtų, 
o Kolomba kaip sėdėjo, taip ir liko sėdėti nuleidusi galvą ir 
apsiblaususi. 

Čelinis, eidamas pro šalį, tarė: 

— Drąsiau! Aš čia. 

Kolomba atpažino balsą ir, džiaugsmingai šuktelėjusi, pa- 
kėlė galvą. Bet jai nespėjus prakalbinti savo globėjo, Čelinis 
jau buvo gretimoje salėje. 

Durininkas kilstelėjo prieš auksakalį sunkią portjerą ir pra- 
leido į karaliaus kabinetą. 


Užteko tik tų kelių paguodos žodžių, ir Kolomba vėl atga- 
vo drąsą: vargšė mergaitė manė esanti visų apleista ir galu- 
tinai žuvusi. Mesiras d'Esturvilis atitempė čia Kolombą visai 
leisgyvę, nors ji ir tikėjo dievu ir Benvenutu. Išeidama iš her- 
cogienės rūmų, ji pajuto tokią neviltį, kad, pamiršusi bet kokį 
išdidumą, ėmė maldauti ponios d Etamp leisti jai stoti į vie- 
nuolyną, žadėdama atsisakyti net Askanijo, kad tik galėtų iš- 
vengti vedybų su grafu d'Orbeku. Tačiau hercogienė net ne- 
galvojo sustoti pusiaukelėje; ji žūt būt troško pasiekti tiks- 
lą — priversti Askaniją patikėti mylimosios išdavyste — ir ne- 
gailestingai atmetė vargšės Kolombos maldavimus. 

Tada Kolomba, prisiminusi Benvenuto žodžius nenusiminti 
netgi prie altoriaus, pakilo ir, sukaupusi visą drąsą, nors kar- 
tais ir alpėdama iš baimės, leidosi vežama į Luvrą, kur kara- 
lius dvyliktą valandą turėjo pasirašyti jos vedybų sutartį. 

Čia vėl ją apleido jėgos. Jai liko tik trys išeitys: sulaukti 
Benvenuto, maldavimais suminkštinti Pranciškaus I širdį arba 
mirti iš skausmo. 

Benvenutas atėjo, Benvenutas jai liepė neprarasti vilties, ir 
Kolomba vėl atgavo drąsą. 

Čelinis, įėjęs į karaliaus kabinetą, rado tik ponią d'Etamp. 
Jis to tik ir tetroško, nes, jei jos čia nebūtų, jam tektų prašy- 
ti malonės jį priimti. - 

Hercogienė buvo susirūpinusi, kaip pasiekti pergalę. Ji pa- 
ti savo rankomis sudegino tą pragaištingą laišką ir buvo įsi- 
tikinusi, kad nebėra ko bijoti; pasitikėdama savo galia, ji vis 
dėlto su siaubu mąstė apie pavojus, tykančius jos meilės. Taip 
jau hercogienei visada būdavo: patenkinus savo garbės troš- 
kimą, ji džiūte džiūdavo iš aistros. Ji geidė garbės, degė aistra 
ir svajojo išaukštinti Askaniją ir padaryti jį laimingu; tačiau 
netrukus hercogienė pastebėjo, kad Askanijas, nors ir kilmin- 
gas (mat, Gadžio giminė, kuriai jis priklausė, kildino save iš 
senųjų Florencijos patricijų), troško tik vieno — pasiekti gar- 
bės mene. 

Jeigu jis apie ką nors ir svajojo, tai tik apie kokią tobu- 
los formos vazą, ąsotį ir statulą; jeigu jis ir troško deimantų 
ir perlų, tų Žemės turtų, tai tik tam, kad, įstatęs juos į auksi- 
nį aptaisą, sukurtų gėles, dar gražesnes, negu tos, kurias dan- 
gus laisto savo rasa. Titulai ir garbės ženklai jam buvo nie- 
kis, jei tik jų šaltinis nebuvo jo paties talentas, jeigu jie ne- 
vainikavo jo, menininko, vardo. Ką gi veiks šis svajotojas ne- 
ramiame, kunkuliuojančiame hercogienės gyvenime? Pirmoji 
audra palaužtų tą gležną, jau pražydusį augalą, žadantį duoti 
nuostabius vaisius. Gal būt, iš nusiminimo ar abejingumo jis 
ir leistųsi įtraukiamas į savo karališkos meilužės intrigas, bet, 
virtęs blyškiu ir liūdnu šešėliu, gyventų vien tik prisimini- 
mais. Askanijas hercogienei atrodė toks, koks jis ir buvo iš 
tikrųjų, — jautri ir nuostabi būtybė, gyvenanti tyroje ir ramio- 
je aplinkoje, žavus kūdikis, kuris niekada neturėtų suvyriš- 
kėti. Jis galėjo atsiduoti jausmams, tačiau jam buvo svetimos 
idėjos. Sutvertas meilei ir švelnumui, jis iš karto palūžtų nuo 
kovų ir gyvenimo naštos. Toks žmogus galėjo patenkinti po- 
nios d'Etamp meilę, tik ne jos garbės troškimą. 

Būtent apie tai hercogienė ir galvojo, kai įėjo Benvenu- 
tas. Anos kakta buvo apniukusi nuo tų niūrių neramių Minčių. 

Abu priešai nuleido vienas kitą akimis ir nusišypsojo vie- 
noda ironiška šypsena; jie susižvelgė, abiem buvo aišku: jie 
kovos, kovos iki paskutinio kraujo lašo. 

„Puiku, — galvojo Ana, — štai vertas manęs priešininkas; 

baisiai malonu jį nugalėti. Tačiau šiandien, beje, mano persva- 
1a pernelyg didelė, ir ne dievažin kokia garbė bus jį palaužti.“ 

„Iš tikro, ponia d'Etamp, — galvojo Benvenutas, — jūs be 
galo tvirta moteris; iki šiol visos kovos su vyrais, kurias man 
teko patirti, buvo nepalyginamai lengvesnės, negu kova su 
jumis. Tačiau būkite rami, aš jus nukausiu galantiškais gink- 
lais, kitų neprireiks.“ 

Kol abu priešininkai mintyse kalbėjo tuos trumpus mono- 
logus, kambaryje tvyrojo įtempta tyla. Pirmoji ją nutraukė 
hercogienė. 

— Jūs labai punktualus, maestrai Čelini, — tarė ponia 
d Etamp.—- Karalius grafo d'(Orbeko vedybų sutartį pasirašys 
pusiaudienį, o dabar dar tik penkiolika po vienuoliktos. Leis- 
kite man atsiprašyti už jo didenybę, tačiau, deja, ne karalius 
vėluoja, o jūs pernelyg skubate. 

— Aš laimingas, ponia, kad atvykau per anksti, nes per 
šį savo nekantrumą gavau progą pakalbėti su jumis akis 
į akį. Tos garbės man būtų tekę primygtinai prašyti, jei atsi- 
tiktinumas, kuriam aš didžiai dėkingas, nebūtų užbėgęs man 
už akių. 

— Ei, Benvenutai, — šuktelėjo hercogienė,— ar tik ne liki- 
mo staigmenos padarė jus tokiu meiliu? 

— Ne, ponia. Tiesiog man rūpi kitų bėdos. Aš visada lai- 
kau tam tikra dorybe būti nuskriaustųjų pusėje, o štai ir įro- 
dymas, ponia. 

Taip taręs, Benvenutas ištraukė iš po apsiausto auksinę 
Askanijo leliją, kurią jis baigė tik šįryt. Hercogienė šūktelėjo 
iš nuostabos ir džiaugsmo. Dar niekada jai neteko matyti to- 
kio žavingo papuošalo, niekada jokia gėlė, auganti stebuklin- 
guose „Tūkstantis ir vienos nakties“ soduose taip nepatraukė 
perio ar fėjos žvilgsnio. 

— Ak! — sušuko hėrcogienė, tiesdama ranką į gėlę.— Tiesa, 
jūs man ją žadėjote, Benvenutai, bet, prisipažinsiu, aš nesiti- 
kėjau. 

— Kodėl jūs netikite mano žodžiu, ponia? — paklausė juok- 
damasis Čelinis.— Jūs mane tiesiog įžeidžiate. 

— Matote, jei jūs būtumėte davęs žodį man keršyti, o ne 
būti maloniu, tada gal ir patikėčiau, jog jį išlaikysite. 

— O kas jums sakė, kad tai nėra ir viena, ir kita? — atšo- 
vė Benvenutas, atitraukdamas ranką su lelija. 

— Aš ne visai jus suprantu, — atsakė hercogienė. 


381 


—- Ar jums neatrodo, kad vieno tokio sandėrio, kuris turi 
išplėšti iš Prancūzijos Milano hercogystę, rankpinigiai, pavers- 
ti rasos lašeliu, daro gana neblogą įspūdį? — šyptelėjo Ben- 
venutas, rodydamas jai virpantį žiedo taurelėje deimantą, 
kurį, kaip prisimename, ji buvo gavusi iš dosnaus Karolio 
Penktojo rankų. 

— Jūs kalbate mįslėmis, mano brangusis juvelyre, tačiau 
labai gaila, netrukus turi pasirodyti karalius, ir aš jų neat- 
spėsiu. 

— O aš jums atsakysiu sena patarle: „Verba volant, scrip- 
ia manent“, atseit: ,Ką parašysi — su liežuviu neišlaižysi.“ 

— Štai čia jūs ir suklydote, brangusis juvelyre, kas para- 
šyta, virto pelenais. Negalvokite, kad mane įbauginsite, aš ne 
mažas vaikas! Ir duokite šen leliją, ji mano. 

— Luktelkite, ponia, aš pirma turiu jus įspėti, kad mano 
rankose lelija — talismanas, o jūsiškėse ji praras bet kokią 
vertę. Mano kūrinys Žymiai vertingesnis, negu jūs manote. 
Ten, kur minia mato tik papuošalą, mes, menininkai, kartais 
slepiame tik mums vieniems žinomą mintį. Norite, ponia, kad 
parodyčiau, kokia čia paslaptis? Pažiūrėkite, nieko nėra 
lengvesnio, reikia tik paspausti tą nepastebimą spyruoklėlę. 
Kaip matote, gėlė prasiveria, ir taurelės dugne randame ne 
kirminą, kuriuos kartais užtinkame gyvose gėlėse ar sugadin- 
tose širdyse, tik kažką panašaus, gal būt, net ir blogesnio: 
hercogienės d'Etamp negarbę, užrašytą ir pasirašytą jos pa- 
čios ranka. 

Taip šnekėdamas Benvenutas paspaudė spyruoklėlę ir iš 
tviskančios taurelės ištraukė laiškutį. Jis lėtai išlankstė ir pa- 
rodė išbalusiai iš pykčio hercogienei, kuri iš siaubo neteko 
žado. 

— Jūs nesitikėjote, ponia, ar ne? — šaltakraujiškai prata- 
vė Benvenutas, sulankstydamas laiškelį ir dėdamas jį atgal 
į leliją. — Jeigu jūs, ponia, žinotumėte mano įpročius, netektų 
taip stebėtis. Prieš metus statuloje slėpiau virvines kopėčias, 
prieš mėnesį — merginą, o ką šiandien galėjau paslėpti tokioje 
gėlytėje? Daugių daugiausia — popierėlį. Taip aš ir padariau. 

— Bet juk tą raštelį, tą prakeiktą raštelį pati sudeginau! — 
sušuko hercogienė.— Pati mačiau, kaip jis suliepsnojo, net 
pelenus sutrypiau. 

— O jūs skaitėte tą raštelį, kurį sudeginote? 

— Ne, ne! Ak, kokia beprotybė — neperskaičiau! 

— Be reikalo, ponia, nes būtumėte įsitikinusi, kad grize- 
tės laiškas dega taip pat skaisčiai ir palieka pelenų nė kiek 
ne mažiau, kaip hercogienės laiškas. 

— Vadinasi, tas niekšas Askanijas mane apgavo! 

— Ak, ponia, liaukitės! Neįtarinėkite bent to tyro ir ne- 
kalto vaiko, kuris, beje, jus apgaudamas, būtų tik pasinaudo- 
jęs jūsų pačios ginklu. O, ne! Jis jūsų neapgavo. Jis netgi 
nebūtų bandęs apgaule išpirkti nei savo gyvybės, nei Kolom- 
bos laimės. Ne, ne, tiesiog jis pats buvo apgautas. 

— Kas jį apgavo? Sakykite! 

— Vienas toks jaunuolis, studentas, tas, kuris sužeidė jū- 
sų šnipą vikontą de Marmanį. Tas pats Žakas Obri, apie kurį 
jums vikontas, be abejo, tarstelėjo porą žodžių. 

— Atmenuų,— sušnabždėjo hercogienė,— iš tikro Marmanis 
sakė, kad tas studentas, tas Žakas Obri, norėjo piasigauti pas 
Askaniją ir paimti iš jo laišką. 

— Štai dėl to jūs ir nuskubėjote pas Askaniją. Bet stu- 
dentai, kaip žinote, sumanūs vyrai, ir mūsiškis jus aplenkė. 
Kai jūs išėjote iš Etamp rūmų, jis įlindo į draugo kamerą, 
o kai jūs įėjote, jis jau buvo išėjęs. 

— Bet aš jo nemačiau, ten nieko nebuvo! 

— Tiesiog jums nekilo mintis apžiūrėti viską kaip rei- 
kiant; jei būtumėte susiprotėjusi pakelti plaušinį, būtumėte 
pamačiusi urvą į gretimą kamerą. 

— Bet Askanijas, Askanijas? 

— Kai jūs įėjote, jis miegojo, tiesa? 

— Taip. 

— Tai va, kai jis miegojo, tas pats Obri, kuriam Aska- 
nijas atsisakė atiduoti laišką, ištraukė jį iš švarko kišenės, 
o jo vietoje pakišo kitą laiškutį. Vokas jus suklaidino, ir jūs 
pagalvojote, kad deginate hercogienės d Etamp laišką, tuo tar- 
pu viso labo sudeginote panelės Žervezos-Peretos Popino raš- 
telį. 

— Bet tas Obri, sužeidęs Marmanį, tas prasčiokas, kėsi- 
nęsis į bajoro gyvybę, brangiai užmokės už savo akiplėšišku- 
mą! Jis kalėjime ir nuteistas mirti! 

— Jis laisvas. Ir ypač jums, ponia, dėkingas už savo laisvę. 

— Kaip tai? 

— Tai tas pats vargšas kalinys, kurio jūs kartu su manimi 
taip maloniai prašėte karaliaus pasigailėti. 

— Ak, kokia aš kvailė! — sušnabždėjo hercogienė, kan- 
džiodama lūpas. Paskui, įdėmiai žiūrėdama į Benvenutą ir 

dusdama iš pykčio, paklausė: — Su kokia sąlyga jūs sulinkate 
grąžinti laišką“ | 

— Man atrodo, ponia, kad jūs jau galėjote atspėti. 

— Aš nemoku spėlioti. Pasakykite pats. 

— Jūs paprašysite karaliaus sutikimo Kolombos ir Aska- 
nijo vedyboms. 

— Vadinasi, ponas juvelyre,— dirbtinai juokdamasi atsa- 
kė Ana, — jūs blogai pažįstate hercogienę d'Etamp, jei galvo- 
jate, kad grasinimais priversite atsisakyti mylimo žmogaus. 

— Jūs nepagalvojote prieš atsakydama, ponia. 

— Vis dėlto kartoju tą patį. 

— Leiskite man atsisėsti, ponia, ir pakalbėti su jumis 
paprastai, be išsisukinėjimų,— tarė Benvenutas su tuo nepa- 
prastu laisvumu, būdingu genialiems žmonėms.— Aš viso labo 
tik kuklus skulptorius, o jūs — galinga hercogienė; tačiau, 
nors mus šis tas skiria, mes kai kuo panašūs ir vienas kitą 
suprasime.  Nesikelkite į aukštybės, tai visai nereikalinga! 
Aš neketinu jūsų įžeidinėti, o tik noriu kai ką išaiškinti. Ir 
išdidumas čia visiškai bereikalingas, nes jūsų orumas nepasta- 
tytas ant kortos. 

— Iš tikro jūs keistas žmogus,— nejučiomis susijuokė 
Ana.— Kalbėkite, aš klausau. 

— Taigi jau sakiau, ponia hercogiene,— šaltai kalbėjo 
Benvenutas,— nors mes ir ne vieno rango, bet pagal padėtį 
maždaug vienodi, todėl galime kuo puikiausiai sutarti ir netgi 
pasitarnauti vienas kitam. Jūs pasipiktinote, kai aš pasiūliau 
atsisakyti Askanijo, nes tai jums atrodė neįmanoma, bepro- 
tiška, o aš tuo tarpų — galiu jums būti pavyzdžiu. 

— Jūs — pavyzdžiu? 

— Taip. Jūs mylite Askaniją, o aš nė kiek ne mažiau my- 
lėjau Kolombą. 

— Jūs? 

— Taip, aš. Aš ją mylėjau taip, kaip mylima tik kartą 
gyvenime. Būčiau atidavęs dėl jos paskutinį kraujo lašą, gy- 
vybę, širdį ir vis dėlto atsisakiau jos dėl Askanijo. 

— Iš tikro kokia nesavanaudiška meilė! — ironiškai prako- 
šė hercogienė. 

— O, ponia, nesišaipykite iš mano skausmo, nesityčiokite 
iš mano kančių! Bet, kaip matote, aš supratau, kad tas kūdikis 
sutvertas ne man, kaip kad Askanijas — ne jums. Išklausykite 
mane atidžiai, ponia: mes abu, jei tik jūs neįsižeisite, esame 

išimtini, keisti žmonės, kurie gyvena savo atskirą gyvenimą, 
kurių jausmai ypatingi ir kurie retai sugeba bendrauti su ki- 
tais. Mes abu, ponia, tarnaujame didiems ir baisiems stabams, 
jų garbinimas taurina sielą ir iškelia mus virš žmonijos. Jums, 
ponia, garbės troškimas — viskas; man viskas — menas. Bet 
mūsų dievybės pavydžios ir, kad ir kaip nuo jų kentėtume, 
mus visada ir visur valdo. Jūs geidėte Askanijo, nelyginant 
karūnos; aš geidžiau Kolombos, nelyginant Galatėjos. Jūs my- 
lėjote kaip hercogienė, aš — kaip menininkas; jūs persekiojote, 
aš kentėjau. O! Nepagalvokite, kad aš jus smerkiu! Anaiptol, 
žaviuosi jūsų energija ir pritariu jūsų drąsai. Ir ką prasti žmo- 
geliai begalvotų, sutinku su jumis: apversti aukštyn kojomis 
pasaulį ir išlaisvinti vietą mylimam žmogui — didinga. Čia 
matau visagalę aistrą ir esu už vientiso charakterio žmones, 
gabius didvyriškiems nusikaltimams; esu ir už antžmogiškus 
charakterius, nes mane vilioja viskas, ko nepajėgi numatyti, 
viskas, kas išeina už kasdienybės ribų. Taigi, vis dar mylėda- 
mas Kolombą, supratau, ponia, kad mano išdidi, nežabota pri- 
gimtis visai nesiderina su ta tyra, angeliška siela. Be to, Ko- 
lomba mylėjo Askaniją, mano taikų ir švelnų mokinį; mano 
šiurkštus ir valdingas būdas ją išgąsdino. Aš įsakiau savo 
širdžiai nutilti ir, kadangi ji priešinosi, pasišaukiau į pagalbą 
dieviškąjį meną; mes abu bendrom jėgom įveikėme tą maiš- 
tingą meilę ir surakinome ją pančiais. Paskui skulptūra, mano 
tikroji, vienintelė mylimoji, prisiglaudė karštomis lūpomis prie 
mano kaktos, ir aš nusiraminau. Padarykite kaip aš, hercogie- 
ne, negriaukite angeliškos tų vaikų meilės, netemdykite jų 
dangaus. Mūsų valdos — žemė su visomis jos kančiomis, ko- 
vomis ir svaiguliu. Išsigelbėjimo nuo meilės ieškokite, tenkin- 
dama garbės troškimą; prasiblaškymui griaukite imperijas, 
o poilsiui — pažaiskite karaliais ir šios žemės viešpačiais! Tai 
bus tik į naudą, ir aš plosiu jums ir pritarsiu. Tačiau nedrums- 
kite nekaltų vaikų ramybės ir džiaugsmo — jie taip švelniai 
myli vienas kitą dievo ir panelės Marijos akyse. 

— Kas jūs per žmogus, maestre Benvenutai Čelini? Aš jū- 
sų lig šiol visai nepažinojau,— tarė nustebusi hercogienė.— 
Kas jūs per žmogus? 

— Aš nepaprastas žmogus, prisiekiu dievu! Kaip kad jūs -- 
nepaprasta moteris,— atsakė juokdamasis juvelyras su būdin- 
gu jam geraširdiškumu.— Ir jei jūs nepažįstate manęs, tada, 
kaip matote, mano pusėje didžiulė persvara, nes aš jus puikiai 
pažįstu, ponia. 

— Gal būt,— atsakė herčogienė,— tačiau aš įsitikinau, kad 
nepaprastos moterys myli kur kas stipriau už nepaprastus vy- 
rus, nes jos niekina bet kokias antžmogiškas aukas ir ragais 
ir nagais iki paskutinės valandėlės gina savo meilę. 

— Vadinasi, jūs ir toliau atkakliai priešinsitės Askanijo ir 
Kolombos vedyboms? 

— Aš toliau atkakliai jį mylėsiu. 

— Tebūnie taip! Tačiau jeigu jūs nenorite nusileisti laisva 
valia, lada saugokitės! Mano ranka sunki, ir aš priversiu jus 
grumtynėse kiek pacypti. Jūs viską apgalvojote, tiesa? Ir 
griežtai atsisakote pritarti Askanijo ir Kolombos vedyboms? 

— Griežtai atsisakau,— atšovė hercogienė. 

— Puiku! Tada užimkime pozicijas! — sušuko Benvenutas.— 
Mūšis prasideda! 

Tą pat akimirką durys atsivėrė, ir durininkas pranešė ka- 
ralių. 


Dvidešimt antras skyrius 
VEDYBOS Iš MEILĖS 


Ir iš tikro duryse pasirodė Pranciškus I po ranka su Diana 
de Puatje, su kuria jis aplankė sergantį sūnų. Kažkokia ne- 
apykantos sukelta nuojauta pakuždėjo Dianai, kad jos prie- 
šininkei gresia pažeminimas, ir ji nenorėjo praleisti to malo- 
naus reginio. 

O karalius nieko negalvojo, nieko nepastebėjo, nieko ne- 
įtarė: pamatęs ramiai sėdinčius šalimais ponią d'Etamp ir 
Benvenutą, jis pagalvojo, kad jie galutinai susitaikė, ir šyp- 
sodamas linktelėjo jiems galva. 

— Laba diena, mano grožio karaliene! Laba diena, meni- 
„ninkų karaliau! — tarė jis.— Apie ką čia jūs šnekučiuojatės? 
Abu tokie pagyvėję! 

— Ak, dieve mano! Mes tik kalbėjomės apie politiką, jū- 
sų didenybe,— atsakė Benvenutas. 

— Pasakykite, kas jus sudomino? 

— Kuo domisi visas pasaulis, jūsų didenybe,— atsakė ju- 
velyras. 

— Suprantu: Milano hercogystė. 

— Taip, jūsų didenybė. 

— Na, ką jūs apie tai galvojate? 

— Mūsų nuomonės skiriasi, jūsų didenybe. Vienas mūsų 

teigia, kad imperatorius galėtų atiduoti Milano hercogystę jū- 
sų sūnui Karoliui ir, vadinasi, netesėti savo pažado. 

— Kas taip galvoja? 

— Atrodo, ponia d Etamp. 

Hercogienė išblyško kaip drobė. 

— Jei imperatorius taip pasielgs, tai bus niekšinga išda- 
vystė! — sušuko Pranciškus I.— Bet jis to niekada nepadarys. 

— Šiaip ar taip, jeigu jis to ir nepadarys,— įsiterpė Dia- 
na,— tai tik ne dėl to, bent taip teko girdėti, kad jam būtų 
trūkę gerų patarėjų. 

— Prisiekiu Mahometo pilvu! Norėčiau žinoti, kas galėjo 
jam taip patarti! 

— Dėl dievo meilės, nesijaudinkite, jūsų didenybe! — ėmė 
raminti Benvenutas.— Mes kalbėjomės šiaip sau, iš dyko bu- 
vimo, ir tai tik paprasčiausi spėliojimai. Kokie gi mes su her- 
cogiene politikai, jūsų didenybe! Ponia hercogienė — tikra mo- 
teris ir domisi tik tualetais, nors jos grožiui tai ir nebūtina; 
o aš, jūsų didenybe, pernelyg domiuosi menu ir nemanau kiš- 
tis kur nereikia. Ar ne tiesa, ponia hercogiene? 

— Matote, brangusis Čelini — atsakė Pranciškus I,— jūs 
abu su hercogiene turite tokius turtus, jog nebėra ko kitiems 
pavydėti, netgi ir Milano hercogystės. Ponia hercogienė — 
grožio karalienė, o jūs — genijų karalius. 

— Karalius, jūsų didenybe? 

— Taip, karalius; ir jei jūsų herbe nėra trijų lelijų, kaip 
manajame, tai jūs laikote vieną rankose, ir ji man atrodo 
kur kas gražesnė už visas lelijas, kurias teko matyti prasi- 
skleidžiant saulės spinduliuose ar herbo fone. 

— Čia ne mano lelija, jūsų didenybe, o ponios d'Etamp, 
kuri ją buvo užsakiusi mano mokiniui Askanijui. Tačiau jis 
negalėjo jos užbaigti, ir aš, suprasdamas hercogienės troškimą 
kuo greičiau turėti tą brangų papuošalą, ryžausi pats tą darbą 
užbaigti, mat, visa širdimi geidžiau, kad lelija taptų taikos, 
kurią visai neseniai Fontenblo rūmuose prisiekėme prieš jūsų 
didernybę, simbolis. 

— Ji — tikras stebuklas! — tarė karalius, tiesdamas ranką 
į leliją. 

— Juk taip, jūsų didenybe? — tarė Benvenutas, atitrauk- 
damas gėlę.— Ji verta, kad ponia d'Etamp dosniai atlygintų 
jaunajam menininkui? 

— Aš kaip tik tai ir ketinu padaryti. — atsakė hercogie- 
nė.—-Ir mano atlyginimo galėtų pavydėti net pats karalius. 

— Bet jūs juk puikiai žinote, ponia, kad ir koks vertin- 
gas būtų tas atlyginimas, Askanijas trokšta ko kito. Ką veik- 
si, ponia: mes, menininkai, įnoringi žmonės ir dažnai su pa- 
nieka pažvelgiame į tai, ko, jūsų žodžiais tariant, galėtų pa- 
vydėti pats karalius. 

— Ir vis dėlto, — atsakė ponia d Etamp, parausdama iš pyk- 
čio — jam teks pasitenkinti mano užmokesčiu, nes, kaip jau 
sakiau, Benvenutai, tik pačiu kraštutiniu atveju sutiksiu su 
kitu. 

— Tu man patyliukais pasakysi, ko trokšta tas jaunuolis, — 
tarė Pranciškus I, vėl tiesdamas ranką į gražiąją leliją, — ir, 
jei reikalas nelabai sunkus, pasistengsime jį sutvarkyti. 

— Pažvelkite atidžiau į papuošalą, jūsų didenybe,— pasa- 
kė Benvenutas, duodamas gėlę karaliui, — smulkiai apžiūrėkite 
ir jūsų didenybė pamatysite, kad nėra atlyginimo, verto tokio 
šedevro. 

Tai sakydamas Benvenutas nukreipė savo skvarbų žvilgs- 
nį į hercogienę, bet pastaroji sugebėjo taip puikiai valdytis, 
kad nė nemirktelėjo, pamačiusi, kaip menininkas perdavė leli- 
ją karaliui. 

— Iš tikro tai stebuklas,— tarė karalius.— Bet iš kur jūs 
gavote tą nuostabų deimantąų, nuo kurio taurelė spindėte 
spindi? 

— Ne aš jį radau, jūsų didenybe,— su žaviu geraširdišku- 
mu atsakė Benvenutas.— Ponia d Etamp davė jį Mano mo- 
kiniui. 

— Man dar neteko matyti to deimanto, hercogiene,— tarė 
karalius.— Iš kur jį gavote? 

— Manau, kad iš ten, iš kur visi deimantai, jūsų didenybe, 
is Guzarato ar Golkondos kasyklų. 

— (O,— pratarė Benvenutas,— tas deimantas turi visą isto- 
riją, ir jei, jūsų didenybe, norite, galiu papasakoti. Mes su 
juo seni pažįstami, ir jis jau trečią kartą patenka man į ran- 
kas. Pirmą kartą aš jį įstačiau į jo šventenybės popiežiaus 
tiarą, kurioje jis nuostabiai atrodė. Paskui, Klemento VII 
įsakymu, juo papuošiau maldaknygę, kurią jo šventenybė pa- 
dovanojo Karoliui Penktajam. Imperatorius, norėdamas visada 
jį turėti su savimi, matyt, kad blogiaušiu atveju deimantas 
jam pagelbėtų — juk jis vertas daugiau milijono — liepė pa- 
daryti žiedą. Argi, jūsų didenybe; niekada jo nematėte ant 
imperatoriaus rankos? 

— Iš tikro dabar atmenu! — sušuko karalius.— Pirmąją 
mūsų susitikimo dieną Fontenblo imperatorius jį muvėjo. Iš 
kur jūs gavote šį deimantą, hercogiene? | 

— O taip, papasakokite,— šūktelėjo Diana, ir jos akys 
džiaugsmingai  sužėrėjo,— papasakokite, kaip tokios vertės 
deimantas iš imperatoriaus rankų perėjo pas jus. 

— Į tą klausimą, ponia, — atsakė jai ponia d Etamp,— jums 
būtų labai lengva atsakyti, nes, kiek žinau, pasakojate imty- 
mMius dalykus ne vien tik savo nuodėmklausiui. 

— Bet jūs neatsakėte į karaliaus klausimą, ponia,— atšovė 
Diana de Puatje. 

— Taip, taip! Iš kur jūs gavote šį deimantą? — pakartojo 
Pranciškus I. 

— Paklauskite Benvenuto, jis jums pasakys, — metė pasku- 
tinį iššūkį savo priešui ponia d'Etamp. 

— Sakyk greičiau, Benvenutai,— liepė karalius. — Man jau 
nusibodo laukti, 

— Gerai! — atsakė  Benvenutas.— Turiu prisipažinti, jūsų 
didenybe, kad, pamačius šį deimantą, man, kaip ir jums, kilo 
keistas įtarimas. Jūs žinote, kad neseniai mes su ponia d Etamp 
buvome didžiausi priešai, ir man norėjosi sužinoti kokią nors 
paslaptį, kuri pažemintų hercogienę jūsų akyse. Tada ėmiau 
ieškoti ir sužinojau... 

— Sužinojai?.. 

Benvenutas blėstelėjo į hercogienę ir pamatė, kad ji šyp- 
sosi. Tokia savitvarda, būdinga ir jam pačiam, patiko Benve- 
nutui, ir jis, galėdamas vienu smūgiu užbaigti kovą, nusprendė 
ją pratęsti, kaip įsitikinęs savo pergale imtynininkas, kuris, 
sutikęs savęs vertą priešininką, nori parodyti visą savo jėgą 
ir vikrumą. 

— Sužinojai? ..— pakartojo karalius. 

— Sužinojau, kad hercogienė paprasčiausiai jį nupirko iš 
lupikautojo. Taip, jūsų didenybe, jums vertėtų žinoti, kad im- 
peratorius, įžengęs į Prancūziją, taip švaistėsi pinigais, kad 
galų gale gavo užstatyti deimantus. O ponia d'Etamp su tikrai 
karališku dosnumu superka tai, ko imperatorius per savo ne- 
turtą nebesugeba išsaugoti. 

-—— Bajoro žodis, tai visai neblogai! — sušuko Pranciškus I, 
kurio savimeilė buvo dvigubai paglostyta: ir kaip meilužio, ir 
kaip karaliaus.— Bet, žavioji ponia,— pridūrė jis, kreipdama- 
sis į hercogienę,— man atrodo, kad jūs, ko gero, visai nusi- 

gyvenote po šitokio pirkinio, ir mūsų pareiga — užtaisyti spra- 
gas jūsų piniginiuose reikaluose. Neužmirškite, kad aš dabar 
jūsų skolininkas; deimantas iš tikro nuostabus, ir aš norėčiau, 
kad jūs jį turėtumėte jei ne iš imperatoriaus, tai bent iš ka- 
raliaus rankų. 

— Dėkui, Benvenutai,— pusbalsiu pratarė hercogienė,— 
pradedu tikėti, kaip jūs sakėte, jog mes iš tikro galime vie- 
nas kitą suprasti. 

— Apie ką jūs ten šnabždatės? — pasiteiravo karalius. 

— O, nieko ypatingo, jūsų didenybe, aš tik atsiprašiau 
hercogienės už savo įtarimus. Ji man atleido, ir tai juo labiau 
kilnu iš jos pusės, kadangi po pirmojo įtarimo lelija man su- 
kėlė ir antrą. 

— Koki? — paklausė Pranciškus I. 

Diana, kurios visa ta komedija neapgavo, nes neapykan- 
ta atvėrė jai akis, tiesiog ryte rijo akimis savo triumfuojančią 
varžovę. 

Hercogienė d'Etamp pamatė, kad kova su nepailstančiu 
priešininku dar nebaigta, ir baimės šešėlis šmėkštelėjo jos 
veide, tačiau, jos garbei tenka pripažinti, ta išraiška tuoj pat 
dingo. Be to, pasinaudojusi karaliaus nerimu, kurį sukėlė pas- 
kutinieji Benvenuto žodžiai, ji norėjo paimti iš Pranciškaus I 
leliją, tačiau Benvenutas, tarsi netyčia, atsistojo tarp jos ir 
karaliaus. 


— Kokį? Prisiekiu, įtarimas iš tikro toks biaurus,— su šyp- 
sena atsakė Benvenutas,— kad man net gėda, ir, ko gero, iš- 
pažindamas tik apsunkinsiu savo nusikaltimą. Ir tik jūsų di- 
denybei griežtai įsakius, drįsčiau. .. 

— Sakykite, Čelini. Aš įsakau! — liepė karalius. 

— Gerai! — tarė Čelinis.— Pradžioje turiu pripažinti, kad 
per savo naivų menininko tuštumą buvau labai nustebintas, 
kai ponia d'Etamp pavedė mokiniui atlikti užsakymą, kuriuo 
būtų galėjęs didžiuotis pats mokytojas. Atmenate, jūsų dide- 
nybe, mano mokinį Askaniją? Jis nuostabus jaunuolis ir, pri- 
siekiu, galėtų būti puikiu modeliu Endimiono statulai. 

— Na, o kas toliau? — nekantriai nutraukė karalius, su- 
raukdamas antakius dėl kilusio širdyje įtarimo. 

Šįkart ponia d'Etamp nesusivaldė, ir visi aiškiai pamatė, 
kad ji kankinasi; mat, ji pastebėjo klastingą smalsumą Dianos 
de Puatje akyse ir, be to, puikiai žinojo, kad jei Pranciškus I 
ir būtų galėjęs atleisti valstybės išdavimą, neištikimybės nie- 

kaip neatleis. Tuo tarpų Benvenutas, tarsi visai nepastebėjęs 
jos nerimo, varė savo: 

— Todėl, pagalvojęs apie Askanijo grožį, pamaniau...— 
atleiskite, ta mintis prancūzams gali pasirodyti įžūli, tačiau 
aš sprendžiu pagal italų princeses, kurios, deja, meilės reika- 
luose elgiasi kaip ir paprasčiausi mirtingieji... taigi, pama- 
niau, kad hercogienę ne meilė menui... 

— Maestrai, — dar labiau suraukdamas antakius pratarė 
Karalius, — galvokite, ką šnekate! 

— Aš iš anksto atsiprašiau už akiplėšiškumą ir netgi pra- 
šiau leisti man visai nieko nesakyti. 

— Galiu paliudyti, kad jūs pats, jūsų didenybe, liepėte 
jam kalbėti,— įsikišo Diana,— ir dabar, kai jis pradėjo... 

— Visada galima sustoti, kai žinai, jog meluoji,— atšovė 
ponia d Etamp. 

— Aš galiu nutylėti, ponia, jei tik jūs pageidaujate, — tarė 
jai Benvenutas. — Užtenka tik vieno jūsų žodžio. 

—- Taip tai taip, bet noriu, kad jis kalbėtų. Jūsų tiasa, 
Diana, yra dalykų, kuriuos reikia išsiaiškinti iki galo. Šne- 
kėkite, pone, šnekėkite, — įsiterpė karalius, nenuleisdamas akių 
nuo hercogienės ir Benvenuto. 

— Visa tai buvo tik spėliojimai, bet staiga jiems davė 
naujo peno neįtikėtinas atradimas. 

— Koks atradimas? — vienu balsu. sušuko karalius ir Diana 
de Puatje. 

— Kalbėsiu iki galo,— sušnabždėjo Čelinis hercogienei. 

— Jūsų didenybe,— tarė hercogienė,— kam gi jums laikyti 
rankose tą leliją, kol jis baigs šią savo ilgą istoriją? Jūsų 
didenybė įpratęs laikyti rankose skeptrą ir laikote jį taip 
stipriai, ir aš nuogąstaujų, kad ta trapi gėlytė nenulūžtų jūsų 
rankose. 

Ir-hercogienė dEtamp, šypsodama savo meilia šypsena, 
ištiesė ranką prie papuošalo. 

— Atleiskite, ponia hercogiene,— įsikišo Čelinis,— tačiau 
toje istorijoje lelijai tenka gana svarbus vaidmuo, ir aiškumo 
dėlei... 

— Vadinasi, lelija jūsų istorijoje vaidina svarbų vaidme- 
nį? — sušuko Diana de Puatje, žaibo greitumu griebdama gė- 
lę iš karaliaus rankų.— Tada ponios d'Etamp teisybė: jei ta 
istorija bent kiek patvirtina mano įtarimus, geriau tegu lelija 
bus mano rankose. Nes pats nepastebėsite, jūsų didenybe, ko 
gero, pesusjvaldysite ir ją sulaužysite. 

Ponia d'Etamp siaubingai išblyško, pamaniusi, jog galuti- 
nai žuvo; ji gyvai sugriebė Benvenuto ranką ir jau pravėrė 
lūpas, ruošdamasi kažką pasakyti, bet, sukaupusi visas jėgas, 
beveik tuoj pat ją paleido ir susičiaupė. 

— Sakykite, ką norite,— prakošė ji pro sukąstus dantis, — 
sakykite. ..— Ir paskui vos girdimai pridūrė: — Jeigu išdrįsite. 

— Taip, taip, sakykite, maestrai, tik būkite atsargus, žiū- 
rėkite, ką sakote! — įspėjo karalius. 

— O jūs, ponia, būkite apdairi ir taip ilgai netylėkite,— 
šnabžtelėjo Benvenutas hercogienei. 

— Mes laukiame! — sušuko Diana, nepajėgdama sulaikyti 
nekantravimo. 

— Tai va, įsivaizduokite, jūsų didenybe, įsivaizduokite, 
ponia, Askanijas ir hercogienė d'Etamp susirašinėjo. 

Hercogienė apsižvalgė, tarsi ieškodama kokio ginklo ju- 
velyrui perverti. 

— Susirašinėjo? — nustebo karalius. 

— Taip, susirašinėjo, ir, kas nuostabiausia, hercogienė 
d'Etamp ir vargšas pameistrys domėjosi meile. 

— Įrodymų, maestrai! Tikiuosi, jūs turite įrodymų! — su- 
šuko įtūžęs karalius. 

— O, dieve mano, be abejo, turiu, jūsų didenybe,— atsa- 
kė Benvenutas.— Jūsų didenybė puikiai suprantate, kad aš 
niekada nedrįsiu įtarinėti, neturėdamas įrodymų. 

— Na, tuoj pat sakykite, ką turite! — įsakė karalius. 

— Aš kiek suklydau, sakydamas, jog turiu; jie ką tik bu- 
vo jūsų didenybės rankose. 

— Mano? — sušuko karalius. 


— O dabar juos laiko ponia de Puatje. 
— Aš? — nustebo Diana. 


— Taip,— šaltai atsakė Benvenutas, tik vienas išlikęs ra- 
mus, nes karalius tuo metu nesitvėrė pykčiu, viena kilminga 
dama degte degė neapykanta, o antroji ko nealpo iš siaubo, — 
taip, nes įrodymai — lelijoje. 

— Lelijoje? — nustebo karalius ir, paėmęs gėlę iš Dianos 
de Puatje, su nepaprastu atidumu, šįkart neturinčiu nieko 
bendro su meile menui, pradėjo ją apžiūrinėti.— Šioje leli- 
joje? 

— Taip, jūsų didenybe, šioje lelijoje,— atsakė Benvenu- 
tas.— Jūs juk žinote, ponia, kad jie ten,— reikšmingai krei- 
pėsi jis į sunkiai alsuojančią hercogienę. 

— Sutarta, — tarė hercogienė,— Kolomba neištekės už gra- 
fo d Orbeko. 

— To nepakanka,— pašnabždom atsakė Čelinis.— Kolomba 
ištekės už Askanijo. 

— Niekada! — atkirto ponia d'Etamp. 

Tuo tarpu karalius vartė rankose lemtingą leliją su juo 
didesniu ir skausmingesniu nerimu ir pykčiu, kad negalėjo 
atvirai savo jausmų parodyti. 

— Įrodymai lelijoje, lelijoje! — kartojo jis.— Bet aš nieko 
nematau! 

— Tik todėl, kad jūsų didenybė nežinote paslapties, kaip 
atidaryti gėlę. 

— Vadinasi, yra paslaptis! Pasakykite tuoj pat, pone, ar- 
ba aš... 

Pranciškus I pakėlė ranką, rodės, tuoj sulaužys gėlę, abi 
moteriškės šūktelėjo, Pranciškus I susitvardė. 

— O, jūsų didenybe, gaila sunaikinti tokį Žžavų papuoša- 
lą! — sušuko Diana.— Duokite man gėlę, ir užtikrinu, jei tik 
paslaptis yra, aš būtinai surasiu. 

Ir savo plonais, lanksčiais moteriškais pirštais, kurie iš ne- 
apykantos tapo dar jautresni, ji ėmė čiupinėti visus papuošalo 
iškilumus ir įdubimus, o hercogienė d'Etamp, ko nealpdama, 
paklaikusiu žvilgsniu sekė pradžioje nesėkmingus jos bandy- 
mus. Pagaliau, gal jai nusišypsojo laimė, o gal per savo ge- 
ras akis, Diana palietė spyruoklėlę. 

Gėlė prasivėrė. 

Abi moterys vėl šūktelėjo: viena džiaugsmingai, kita su 
siaubu. Hercogienė puolė gėlės išplėšti iš Dianos rankų, bet 
Benvenutas, sulaikęs ją viena ranka, kita parodė laišką, kurį 
buvo išėmęs iš slėptuvės. Hercogienė skubiai žvilgtelėjo į gė- 
lės vidų ir įsitikino, kad ji iš tikro tuščia. 

— Aš su viskuo sutinku,— dusliai pratarė Ana, nebeturė- 
dama jėgų daugiau kovoti. 

— Prisiekiate evangelija? — paklausė Benvenutas. 

— Prisiekiu! 

— Na, maestrai — nekantriai pratarė karalius — kur įrody- 
mai? Aš matau tik išmoningai padarytą įdubimą gėlėje, bet 
įdubime nieko nėra. 

— Taip, jūsų didenybe, jame nieko nėra,— patvirtino Ben- 
venutas. 

— Bet pirmiau galėjo būti, — įsiterpė Diana. 

— Jūsų teisybė, ponia,— sutiko Benvenutas. 

— Maestrai! — šūktelėjo karalius, sukandęs dantis.— Ar 
jums neatrodo, kad pavojinga krėsti tuos juokus? Įsidėmėkite, 
kad žymiai galingesni už jus asmenys brangiai užmokėjo, ban- 
dydami žaisti mano pykčiu. 

— Man būtų labai liūdna, jūsų didenybe, jei užsitraukčiau 
jūsų rūstybę, — ramiai atsakė Čelinis,— bet nenorėjau jūsų 
rūstinti, ir, tikiuosi, jūsų didenybė nepriimate mano žodžių 
už tikrą pinigą. Nejaugi jūs manote, kad aš išdrįsčiau taip 
lengvai sviesti tokį rimtą kaltinimą? Ponia d'Etamp, jei tik 
jūs norite, pati gali parodyti laiškus, kurie buvo šioje leli- 
joje. Juose iš tikro kalbama apie meilę, bet apie mano vargšc 
Askanijo meilę vienai kilmingai merginai. Iš pirmo žvilgsnio, 
be abejo, gali pasirodyti, kad tai beprotiška ir neįgyvendi- 
nama, tačiau Askanijas, kaip tikras menininkas, įsikalė į gal- 
vą, kad puikus papuošalas beveik vertas puikios merginos ir 
kreipėsi į ponią d'Etamp kaip į apvaizdą, savo tarpininku 
pasirinkdamas leliją. Jūs žinote, jūsų didenybe, kad apvaizda 
visagalė, ir, manau, jūs labai nerūstausite ant hercogienės, 
nes, darydama gerą darbą, ji įtrauks ir jus. Štai ir visa pa- 
slaptis, jūsų didenybe, ir jei tie mano gudravimai jus įžeidė, 
meldžiu atleidimo! Prisiminkite, jūsų didenybe, kad visada man 
leisdavote jūsų akyse elgtis laisvai ir nevaržomai. 

Ta rimta, kone akademinė kalba iš karto pakeitė visą rei- 
kalą. Benvenutui kalbant, Dianos veidas niaukėsi, ponios 
d Etamp — giedrėjo, o karalius gerai nusiteikė ir ėmė šypsoti. 
Benvenutui baigus, Pranciškus I linksmai šūktelėjo: 

— Atleiskite, žavioji hercogienel Šimtą kartų atleiskite, 
kad nors akimirką jus įtariau! Pasakykite, kuo galiu išpirkti 
savo kaltę ir pelnyti atleidimą? 

— Patenkinkite ponios d'Etamp prašymą, kaip kad paten- 
kinote manąjį. 

— Jūs žinote mano norą, maestrai Čelini, ir pasakykite 
vietoj manęs, — tarė hercogienė kur kas mieliau, negu Benve- 
nutas galėjo tikėtis. 

— Na ką gi, jūsų didenybė, jei ponia hercogienė mane 
įpareigoja pabūti jos tarpininku, tad žinokite, kad ji prašo 
jūsų. visagalės valdžios įsikišti į vargšo Askanijo meilės rei- 
kalus. 

— Mielai! — atsakė juokdamasis karalius— Iš visos šir- 
dies sutinku, kad tas šaunus pameistrys būtų laimingas. Kuo 
vardu jo mylimoji? 

— Kolomba d'Esturvil, jūsų didenybe. 

— Kolomba d'Esturvil! — nustebo karalius. 

— Prisiminkite, jūsų didenybe, kad tos malonės prašo her- 
cogienė d'Etamp. Ponia, pritarkite — pridūrė Benvenutas, iš ki- 
šenės rodydamas jai lemtingojo laiško kamputį, — nes jo di- 
denybė, ko gero, pagalvos, kad jūs prašote, tik norėdama man 
padaryti malonumą. 

— Jūs iš tikro trokštate tų vedybų, ponia? — paklausė 
Pranciškus I. 

— Taip, jūsų didenybe, trokštu...— sušnabždėjo ponia 
d'Etamp,— labai trokštu... 

Prieveiksmį „labai“ ji pridūrė tik todėl, kad Benvenutas 
vėl jai parodė laiško kamputį. 

— Tik nežinau,— suabejojo Pranciškus I,— ar prevo sutiks 
su tokiu Žžentu, žmogumi be vardo ir turto? 

— Visų. pirma, jūsų didenybe,— atsakė Benvenutas,— pre- 
vo, kaip ištikimas pavaldinys, norės, būkite tuo tikri, ko no- 
rės karalius. Be to, Askanijas visai ne žmogus be kilmės. Jo 
vardas — Gadas Gadis, ir vienas jo prosenelių buvo Floren- 
cijos podesta. Jis auksakalys, tas tiesa, bet Italijoje menas 
žmogaus nežemina. Pagaliau, jei Askanijas ir nebūtų kilęs 
iš senos kilmingos šeimos, jis būtų dar pasidaręs kilmingas, 
nes aš drįsau įrašyti jo vardą vietoje savojo į tuos raštus, 
kuriuos jūsų didenybė liepėte man įteikti. Ak, nepagalvokite, 
kad aš pasiaukojau. Apdovanoti mano Askaniją — vadinasi, 
dvigubai apdovanoti mane patį! Taigi, jūsų didenybe, Askani- 
jas — Nelio senjoras, o aš pasistengsiu, kad jam netrūktų pi- 
nigų. Jis galės, jei panorės, mesti auksakalio amatą ir įsigyti 
lankininkų kuopą ar tarnybą dvare. Aš pats viską apmokėsiu. 

— O mes, savaime suprantama, pasirūpinsime, kad jūsų 
kilnumas pernelyg neištuštintų jūsų piniginės, — pridūrė ka- 
ralius. 

— Vadinasi, jūsų didenybe...— pratarė Benvenutas. 

— Sutinku, tegu sau vedasi Askanijas Gadas Gadis, Nelio 
senjoras! — sušuko karalius, kvatodamas iš visų plaučių, nes, 
įsitikinęs ponios d'Etamp ištikimybe, pasidarė nepaprastai ge- 
IOs nuotaikos. 

— Ponia,— pusbalsiu kreipėsi Čelinis,— teisybę sakant, jūs 
nebegalite ilgiau laikyti Šatle Nelio senjoro, tai tiko tik Aska- 
nijui. 

Ponia d'Etamp pašaukė vieną rūmų sargybos karininką ir 
tyliai jam kažką pasakė, garsiai pridūrusi: 

— Karaliaus vardu! 

— Ką jūs sakote, ponia? — paklausė Pranciškus I. 

— Nieko ypatingo, -jūsų didenybe,— atsakė Čelinis.— Po- 
nia hercogienė d'Etamp pasiuntė būsimo vyro pakviesti. 

— Iš kur? 

— Iš ten, kur ponia d'Etamp, žinodama jūsų gerą širdį, 
liepė jam laukti karaliaus valios. 

Po pusvalandžio durys į salę atsivėrė, ir Kolomba, prevo, 
grafas d'Orbekas, Ispanijos pasiuntinys ir daugmaž visi dvaro 
didikai išgirdo orų durininko balsą: 

— Jo didenybė! 

Įėjo Pranciškus I po ranka su Diana de Puatje, o iš pas- 
kos — Benvenutas, viena ranka prilaikydamas išbalusią her- 
cogienę d'Etamp, o kita — nė kiek ne mažiau išblyškusį As- 
kaniją. 

Durininkui pranešus karalių, visi dvariškiai atsisuko ir aki- 
mirkai sustingo apstulbę, pamatę tą keistą būrelį; Kolomba 
pajuto, kad tuoj tuoj nualps. 

Nuostaba dar padidėjo, kai Pranciškus I, praleidęs skulp- 
torių į priekį, gaisiai pareiškė: 

— Maestre Benvenutai, užimkite akimirkai mūsų vietą ir 
mūsų valdžią. Kalbėkite, lyg būtumėte karalius, ir tegu visi 
jūsų klauso kaip karaliaus! 

— Saugokitės, jūsų didenybe,— pajuokavo auksakalys,— 
kad būčiau vertas tos garbės, aš būsiu tiesiog nepakartojamas. 

— Gerai, gerai, Benvenutai — atsakė juokdamasis kara- 
lius,— kuo jūs daugiau stengsitės, tuo labiau mes jausimės 
pagirti. 

— Puiku, jūsų didenybe! Jūsų žodžiai man baisiai malo- 
nūs, ir aš pasistengsiu jus išgirti kaip begalėdamas. .. Taigi, — 
kreipėsi jis į likusius, — prašyčiau jūsų neužmiršti, kad mano 
lūpomis kalba jo didenybė. Ponai notarai, jūs paruošėte ve- 
dybų sutartį, kurią malonės pasirašyti pats karalius? Įrašykite 
vyro ir Žmonos vardus. 

Abu notarai paėmė plunksnas ir pasiruošė įrašyti vardus 
į abi sutartis, kurių viena turėjo likti karalystės archyve, 
o antroji — jų kontoroje. 

— Iš vienos šalies — kilminga ir galinga panelė Kolomba 
d'Esturvil! 

— Kolomba d'Esturvil,— mechaniškai pakartojo notarai. 

Visi dalyviai smarkiai nustebę klausėsi, kas bus toliau. 

— Kitas,— varė savo Čelinis,— kilmingiausias ir galingiau- 
sias Askanijas Gadis, Nelio senjoras. 

— Askanijas Gadis! — vienu metu sušuko prevo ir 
d'Orbekas. 

— Pameistrys! — karčiai pridūrė prevo, atsigręždamas 
į karalių. 

— Askanijas Gadis, Nelio senjoras,— tarsi niekur nieko 
kalbėjo Benvenutas,— kuriam jo didenybė malonėja Prancū- 
zijos pilietybę ir karaliaus dvarų valdytojo vietą. 

— Jeigu jo didenybė įsako, aš paklūstu,— tarė prevo,— 
tačiau... 

— Askanijo Gadžio prašymu,— neatlyžo Benvenutas,— jo 
didenybė suteikia kamerherio titulą mMesirui Roberui d'Estur- 
viliui, Paryžiaus prevo. 

— Sutinku pasirašyti, jūsų didenybe,— tarė d'Esturvilis, 
galutinai nugalėtas. 

— Dieve mano, dieve mano! — sušnabždėjo Kolomba, su- 
smukdama į krėslą,— ar tik aš nesapnuoju! 

— O aš? — sušuko d'Orbekas.— O aš? 

— O jūsų, grafe d'Orbekai,— pratarė Čelinis, vykdydamas 
toliau karaliaus pareigas,— pasigailėsiu ir nekelsiu bylos, nors 
jūs ir neleistinai elgėtės. Gailestingumas, lygiai kaip ir kilnu- 
mas, — karalių savybė, ar ne, jūsų didenybe? Štai sutartys 
paruoštos, pasirašykite, ponai! 

— Na, kuo jis ne jo didenybė! — sušuko Pranciškus I, lai- 
mingas it atostogaujantis karalius. 

Paskui jis padavė plunksną Askanijūui, kuris, pasirašęs dre- 
bančia ranka, perdavė plunksną Kolombai. Geroji ponia Dia- 
na padėjo jaunajai atsikelti ir dabar prilaikė. Mylimųjų ran- 
kos susilietė, ir abų juodu ko nenualpo. 

Paskui pasirašė ponia Diana ir perdavė plunksną poniai 
dEtamp, kuri, savo ruožtu, pasiuntė ją prevo, prevo — 
d'Orbekui, d'Orbekas — Ispanijos pasiuntiniui. 

O po visais tais skambiais vardais aiškiai ir tvirtai pasi- 
rašė Čelinis; o juk jo auka buvo toli gražu ne pati mažiausia. 

Pasirašęs sutartį, Ispanijos pasiuntinys priėjo prie herco- 
gienės: 

— Mūsų planai nesikeičia, ponia? — paklausė jis. 

— Ak, dieve mano! — sušuko hercogienė.— Elkitės, kaip 
išmanote! Kas man Prancūzija! Kas man visas pasaulis! 


Hercogas nusilenkė ir pasitraukė. 
 — Atrodo,— kreipėsi į hercogą tuo metu, kai šis grįžo 
į savo vietą, jo sūnėnas, jaunas neprityręs diplomatas,— at- 

rodo, kad imperatorius Milano hercogu ketina padaryti ne ka- 
ralių Pranciškų I, o jo sūnų? 

— Milano hercogų nebus nei vienas, nei kitas, — atsakė 
pasiuntinys. 

Tuo metu kiti didikai pasirašinėjo sutartį. 

Paskui, visiems pasirašius po Askanijo ir Kolombos lai- 
me, Benvenutas priėjo prie Pranciškaus I ir priklaupė ant 
vieno kelio: 

— Jūsų didenybe, aš ką tik įsakinėjau kaip karalius, o da- 
bar prašau jūsų kaip nuolankus ir atsidavęs pavaldinys. Ar 
galite, jūsų didenybe, suteikti man paskutinę malonę? 

— Sakyk, Benvenutai, sakyk, — tarė Pranciškus I, kuris bu- 
vo pasiruošęs viską padaryti, nes pamatė, kad galėti — tai be- 
ne ir bus maloniausia karaliavimo pusė.— Sakyk, ko tu trokšti? 

— Grįžti į Italiją, jūsų didenybe,— atsakė Benvenutas. 

— Ką jūs sakote? — sušuko karalius.— Jūs norite mane pa- 
likti, nepadaręs dar tiek nuostabių daiktų? Ne, aš nesutinku! 

— Jūsų didenybe,— atsakė Benvenutas,— prisiekiu, aš grį- 
šiu. Bet dabar leiskite išvykti, leiskite aplankyti gimtinę, man 
labai labai reikia. Aš nesakysiu, kas mane kankina,— pridūrė 
jis Žymiai tyliau, liūdnai papurtęs galvą.— Bet aš tikrai ne- 
apsakomai kenčiu, ir tik tėvynės oras gali pagydyti mano 
sužeistą širdį. Jūs didis, kilnus karalius, ir aš jus myliu. Aš 
grįšiu, jūsų didenybe, tik leiskite man išvažiuoti, pasigydyti 
tėvynės saulėje. Aš palieku jums Askaniją — mano antrąjį aš, 
ir Pagolą — mano dešinę ranką, jie puikiai sugebės įkūnyti 
jūsų svajas iki mano sugrįžimo. O kai švelnus Florencijos 
vėjas mane nuramins, grįšiu pas jus, mano karaliau, ir tik 
viena mirtis pajėgs mus išskirti. 

— Važiuokite,— liūdnai atsakė Pranciškus I.— Menininkas 
privalo būti laisvas kaip kregždė. Važiuokite! 

Paskui karalius ištiesė Benvenutui ranką, kurią šis karštai 
ir pagarbiai pabučiavo. 

Prieš išeidamas, Benvenutas priėjo prie hercogienės. 

— Jūs labai pykstate, ponia! — paklausė jis, įsprausda- 
mas jai į ranką lemtingąjį laiškelį, kuris tarsi stebuklingas 
talismanas ką tik padarė tai, kas atrodė neįmanoma. 

— Ne,—atsakė hercogienė, apsidžiaugusi galų gale turė- 
dama jį savo rankose,— ne! Tačiau jūs mane nugalėjote tokiu 
ginklu... 

— Ką jūs! — pratarė Benvenutas.— Aš jums tik. grasinau. 
Nejaugi jūs manote, kad būčiau juo pasinaudojęs? 

— O dangau,— sušuko tarsi perkūno trenkta hercogienė.— 
Štai ką reiškia spręsti apie kitus pagal save! 

Rytojaus dieną Askanijas ir Kolomba susituokė Luvro 
koplyčioje, ir, nepaisydami visų etiketo taisyklių, jaunieji iš- 
kovojo, kad jungtuvėse dalyvautų Žakas Obri su žmona. 

Tai buvo didelė malonė, bet negi vargšas studentas jos 
nenusipelnė? 


Dvidešimt trečias skyrius 
VEDYBOS Iš PAREIGOS 


Po savaitės Hermanas iškilmingai vedė ponią Perin, kuri 
jam atnešė dvidešimties tūkstančių livrų kraitį ir žinią, kad 
jis būsiąs tėvu. 

Paskubėkime pridurti, kad pastaroji aplinkybė šaunųjį 
vokietį paskatino kur kas labiau, negu minėti dvidešimt tūks- 
tančių livrų. 


Askanijo ir Kolombos vestuvių vakarą, Benvenutas, ne- 
paisydamas jaunųjų maldavimų, išjojo į Florenciją. 

Ten jis ir sukūrė savo Persėją, kuris dar ir šiandien puo- 
šia Senųjų rūmų aikštę. Ši statula gal ir nebūtų tapusi nuo- 
stabiausiu jo šedevru, jei menininkas nebūtų jos kūręs di- 
džiausių dvasinių kančių valandomis. 

